(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Ρς΄

Τετάρτη, 21 Σεπτεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. H Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής, για τη χορήγηση άδειας άσκησης ποινικής δίωξης κατά Βουλευτή», σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:, σελ.   
 α) Προς τον Υπουργό Υγείας:, σελ.   
 i. με θέμα: «Ανάγκη ένταξης του Γενικού Νοσοκομείου (Γ.Ν.) « Άγιος Παύλος» σε αναπτυξιακά προγράμματα ώστε να αναπτυχθούν νέες κλινικές και τμήματα με στόχο να καλυφθούν αξιόπιστα οι υγειονομικές ανάγκες του πληθυσμού της ευρύτερης περιοχής», σελ.   
 ii. με θέμα: «Μη καταβολή αμοιβών απασχολούμενων στα εμβολιαστικά κέντρα», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεων Διαρκών Επιτροπών:, σελ.   
 i. Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών «Εταιρική διακυβέρνηση των ανωνύμων εταιρειών του Δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας, διαχείριση συμμετοχών του Δημοσίου σε ανώνυμες εταιρείες και ρυθμίσεις για την Ελληνική Εταιρεία Συμμετοχών και Περιουσίας, αξιολόγηση της έναντι του Δημοσίου φερεγγυότητας και πιστοληπτικής ικανότητας φυσικών και νομικών προσώπων και σύσταση Ανεξάρτητης Αρχής Πιστοληπτικής Αξιολόγησης, ίδρυση και λειτουργία Κεντρικού Μητρώου Πιστώσεων, Συμπληρωματικός Κρατικός Προϋπολογισμός οικονομικού έτους 2022 και λοιπές διατάξεις οικονομικού και αναπτυξιακού χαρακτήρα» , σελ.   
 ii. H Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ναυτιλίας και Νησιωτικής Πολιτικής «Κύρωση Συμφωνίας Τροποποίησης της από 2.2.2018 Σύμβασης Παραχώρησης σχετικά με τη χρήση και την εκμετάλλευση ορισμένων χώρων και περιουσιακών στοιχείων εντός του Λιμένος Θεσσαλονίκης μεταξύ του Ελληνικού Δημοσίου και της ανώνυμης εταιρείας με την επωνυμία «ΟΡΓΑΝΙΣΜΟΣ ΛΙΜΕΝΟΣ ΘΕΣΣΑΛΟΝΙΚΗΣ ΑΕ»», σελ.   
2. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Εταιρική διακυβέρνηση των Ανωνύμων Εταιρειών του Δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας, διαχείριση συμμετοχών του Δημοσίου σε ανώνυμες εταιρείες και ρυθμίσεις για την Ελληνική Εταιρεία Συμμετοχών και Περιουσίας, αξιολόγηση της έναντι του Δημοσίου φερεγγυότητας και πιστοληπτικής ικανότητας φυσικών και νομικών προσώπων και σύσταση Ανεξάρτητης Αρχής Πιστοληπτικής Αξιολόγησης, ίδρυση και λειτουργία Κεντρικού Μητρώου Πιστώσεων, Συμπληρωματικός Κρατικός Προϋπολογισμός οικονομικού έτους 2022 και λοιπές διατάξεις οικονομικού και αναπτυξιακού χαρακτήρα», σελ.   
3. Κατάθεση σχεδίου νόμου:Ο Αντιπρόεδρος της Κυβέρνησης, οι Υπουργοί Υγείας, Οικονομικών, Ανάπτυξης και Επενδύσεων, Εξωτερικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, οι Αναπληρωτές Υπουργοί Οικονομικών, Εξωτερικών, Υγείας και Εσωτερικών, καθώς και οι Υφυπουργοί στον Πρωθυπουργό και Πολιτισμού και Αθλητισμού κατέθεσαν σήμερα, την 21η Σεπτεμβρίου του 2022 σχέδιο νόμου με τίτλο: «Σύσταση και οργάνωση νομικού προσώπου δημοσίου δικαίου με την επωνυμία « Ένωση Τεχνολόγων Ακτινολογίας - Ακτινοθεραπείας Ελλάδας» (ΕΤΑΑΕ), ρυθμίσεις για την αντιμετώπιση της πανδημίας του κορωνοϊού COVID 19 και την προστασία της δημόσιας υγείας και λοιπές διατάξεις», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.  
 ΒΙΤΣΑΣ Δ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΔΑΜΟΠΟΥΛΟΥ Α. , σελ.   
 ΑΘΑΝΑΣΙΟΥ Χ. , σελ.   
 ΑΛΕΞΙΑΔΗΣ Τ. , σελ.   
 ΑΧΤΣΙΟΓΛΟΥ Ε. , σελ.   
 ΒΙΤΣΑΣ Δ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΜΠΟΥΡΑΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΣΑΚΟΡΑΦΑ Σ. , σελ.   
 ΥΨΗΛΑΝΤΗΣ Β. , σελ.   
 ΦΑΜΕΛΛΟΣ Σ. , σελ.   
  
Β. Επί των επικαίρων ερωτήσεων:  
 ΑΜΑΝΑΤΙΔΗΣ Ι. , σελ.   
 ΠΛΕΥΡΗΣ Α. , σελ.   
 ΤΖΟΥΦΗ Μ. , σελ.   
  
Γ. Επί του σχεδίου νόμου του Υπουργείου Οικονομικών:  
 ΑΔΑΜΟΠΟΥΛΟΥ Α. , σελ.   
 ΑΛΕΞΙΑΔΗΣ Τ. , σελ.   
 ΑΜΑΝΑΤΙΔΗΣ Γ. , σελ.   
 ΑΝΤΩΝΙΟΥ Α. , σελ.   
 ΑΡΑΜΠΑΤΖΗ Φ. , σελ.   
 ΑΡΣΕΝΗΣ Κ. , σελ.   
 ΑΥΓΕΝΑΚΗΣ Ε. , σελ.   
 ΑΧΤΣΙΟΓΛΟΥ Ε. , σελ.   
 ΒΑΡΟΥΦΑΚΗΣ Ι. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΛΙΑΡΔΟΣ Β. , σελ.   
 ΒΡΟΥΤΣΗΣ Ι. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΚΑΡΑ Α. , σελ.   
 ΓΚΟΚΑΣ Χ. , σελ.   
 ΔΕΛΗΣ Ι. , σελ.   
 ΔΕΡΜΕΝΤΖΟΠΟΥΛΟΣ Χ. , σελ.   
 ΔΗΜΟΣΧΑΚΗΣ Α. , σελ.   
 ΕΛΕΥΘΕΡΙΑΔΟΥ Σ. , σελ.   
 ΚΑΒΒΑΔΑΣ Α. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΑΝΛΗΣ Κ. , σελ.   
 ΚΑΤΣΩΤΗΣ Χ. , σελ.   
 ΚΑΦΑΝΤΑΡΗ Χ. , σελ.   
 ΚΕΡΑΜΕΩΣ Ν. , σελ.   
 ΚΟΚΚΑΛΗΣ Β. , σελ.   
 ΚΟΝΣΟΛΑΣ Ε. , σελ.   
 ΚΟΥΡΟΥΜΠΛΗΣ Π. , σελ.   
 ΚΩΝΣΤΑΝΤΙΝΙΔΗΣ Ε. , σελ.   
 ΛΙΟΥΠΗΣ Α. , σελ.   
 ΛΟΒΕΡΔΟΣ Α. , σελ.   
 ΜΑΝΗ-ΠΑΠΑΔΗΜΗΤΡΙΟΥ Ά. , σελ.   
 ΞΑΝΘΟΠΟΥΛΟΣ Θ. , σελ.   
 ΞΑΝΘΟΣ Α. , σελ.   
 ΞΕΝΟΓΙΑΝΝΑΚΟΠΟΥΛΟΥ Μ. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΝΑΤΣΙΟΥ Α. , σελ.   
 ΠΑΠΠΑΣ Ν. , σελ.   
 ΠΑΣΧΑΛΙΔΗΣ Ι. , σελ.   
 ΠΕΤΣΑΣ Σ. , σελ.   
 ΠΛΑΚΙΩΤΑΚΗΣ Ι. , σελ.   
 ΠΟΥΛΑΣ Α. , σελ.   
 ΣΚΑΝΔΑΛΙΔΗΣ Κ. , σελ.   
 ΣΚΥΛΑΚΑΚΗΣ Θ. , σελ.   
 ΣΠΑΝΑΚΗΣ Β. , σελ.   
 ΣΤΑΪΚΟΥΡΑΣ Χ. , σελ.   
 ΣΤΑΜΕΝΙΤΗΣ Δ. , σελ.   
 ΣΥΝΤΥΧΑΚΗΣ Ε. , σελ.   
 ΣΥΡΜΑΛΕΝΙΟΣ Ν. , σελ.   
 ΤΣΙΑΡΑΣ Κ. , σελ.   
 ΥΨΗΛΑΝΤΗΣ Β. , σελ.   
 ΦΑΜΕΛΛΟΣ Σ. , σελ.   
 ΦΛΑΜΠΟΥΡΑΡΗΣ Α. , σελ.   
 ΦΩΤΙΟΥ Θ. , σελ.   
 ΧΗΤΑΣ Κ. , σελ.   
 ΧΡΗΣΤΙΔΟΥ Ρ. , σελ.   
 ΨΥΧΟΓΙΟΣ Γ. , σελ.   
  
Δ. ΠΑΡΕΜΒΑΣΕΙΣ:  
 ΚΩΝΣΤΑΝΤΙΝΟΠΟΥΛΟΣ Ο. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Ρϟ΄

Τετάρτη 21 Σεπτεμβρίου 2022

Αθήνα, σήμερα στις 21 Σεπτεμβρίου 2022, ημέρα Τετάρτη και ώρα 9.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι στο πλαίσιο του κοινοβουλευτικού ελέγχου την Τετάρτη 21 Σεπτεμβρίου οι υπ’ αριθμόν 1015 και 6624 επίκαιρες ερωτήσεις θα απαντηθούν από τον Υπουργό κ. Πλεύρη.

Αρχίζουμε με την υπ’ αριθμόν 1015/16-9-2-22 πρώτη επίκαιρη ερώτηση πρώτου κύκλου του Βουλευτή του Συνασπισμού Ριζοσπαστικής Αριστεράς κ. Ιωάννη Αμανατίδη προς τον Υπουργό Υγείας με θέμα: «Ανάγκη ένταξης του Γενικού Νοσοκομείου (Γ.Ν.) «Άγιος Παύλος» σε αναπτυξιακά προγράμματα ώστε να αναπτυχθούν νέες κλινικές και τμήματα με στόχο να καλυφθούν αξιόπιστα οι υγειονομικές ανάγκες του πληθυσμού της ευρύτερης περιοχής».

Παρακαλώ, κύριε συνάδελφε, για δύο λεπτά έχετε τον λόγο

**ΙΩΑΝΝΗΣ ΑΜΑΝΑΤΙΔΗΣ:** Ευχαριστώ πάρα πολύ, κύριε Πρόεδρε.

Κατ’ αρχάς, να σας ευχαριστήσω και εσάς για την ανοχή που δείξατε, αλλά και τον κύριο Υπουργό για τη συνεννόηση την οποία είχαμε έτσι ώστε η ερώτηση να απαντηθεί από τον ίδιο σήμερα στις 21 Σεπτεμβρίου.

Κύριε Υπουργέ, γνωρίζετε το θέμα για το οποίο σας ρωτώ. Το γνωρίζετε όχι τώρα, το γνωρίζετε εδώ και πάρα-πάρα πολλά χρόνια. Γι’ αυτό περιμένω και στην απάντησή σας να μη ρίξετε την μπάλα στην εξέδρα και να απαντήσετε με εντιμότητα και στην πραγματικότητα και to the point.

Κύριε Υπουργέ, ο Πρωθυπουργός κ. Μητσοτάκης ήρθε στη Θεσσαλονίκη στη Διεθνή Έκθεση και εξήγγειλε περισσότερα από τριάντα έργα για τη Θεσσαλονίκη, τα οποία συνιστούν μια εικονική πραγματικότητα. Χαρακτηριστικό παράδειγμα είναι βεβαίως και το Νοσοκομείο «Άγιος Παύλος». Στα ζητήματα της υγείας και πρόνοιας, πέρα από το νέο ογκολογικό και βέβαια το ιδιωτικό του παιδιατρικού, για τον εκσυγχρονισμό των νοσοκομείων της βόρειας Ελλάδας είναι 28 εκατομμύρια μέσα στο ίδιο το πρόγραμμα. Είναι από το Υπουργείο Μακεδονίας - Θράκης. Σε ποια φάση βρίσκεται; Βρίσκεται στη φάση της μελέτης ουσιαστικά για το ποια θα εκσυγχρονιστούν και τι θα γίνει.

Κύριε Υπουργέ, είναι μια πολύπαθη περίπτωση. Στο πρώτο ερώτημα που σας είχα αν έχουν προχωρήσει οι διαδικασίες την έχω την απάντηση, αλλά περιμένω και από εσάς να μας πείτε τι έχει γίνει από τις 17-1-2020 που απάντησε ο κ. Κοντοζαμάνης επί λέξει ότι «ναι, λοιπόν, θα το προχωρήσουμε». Αυτό έγινε το ’20. Το ’21 τον Μάιο γίνεται ερώτηση από Βουλευτές της Συμπολίτευσης και δεν απαντιέται από το Υπουργείο Υγείας. Και βεβαίως γνωρίζω ότι δεν έχει γίνει απολύτως τίποτα. Αυτό το οποίο έχει γίνει και γνωρίζω είναι -για να υπάρξει στάχτη στα μάτια- μια απόφαση του διοικητικού συμβουλίου του νοσοκομείου ώστε τώρα πλέον στις 15-9-2022 και μετά από την υποβολή της ερώτησής μας να εγκρίνει στην υπηρεσία να κάνει τη σύνταξη της μελέτης. Στη δευτερολογία θα μιλήσω και ανάλογα με τις απαντήσεις σας.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε συνάδελφε, υπάρχει ένα ολόκληρο πρόγραμμα, επειδή είπατε γενικώς για το κομμάτι της Θεσσαλονίκης, στο σκέλος της υγείας το οποίο έχει παρουσιαστεί. Είναι η αναβάθμιση όλων των ΤΕΠ από το Ταμείο Ανάκαμψης, η αναβάθμιση όλων των κέντρων υγείας που υπάρχουν στη βόρεια Ελλάδα και ειδικά για τη Θεσσαλονίκη υλοποιούνται δύο πολύ μεγάλα έργα. Το ένα κομμάτι είναι το «Νιάρχος» και το παιδιατρικό που είχε σαφές χρονοδιάγραμμα και το δεύτερο είναι που έχει εξαγγελθεί, το ογκολογικό νοσοκομείο, όπου έγινε και η χωροθέτηση του σημείου στο οποίο θα γίνει το ογκολογικό νοσοκομείο. Άρα, βλέπετε ότι ειδικά για το κομμάτι της Θεσσαλονίκης η υλοποίηση αυτών των δύο μεγάλων έργων με την αλλαγή που θα γίνει σε όλα τα νοσοκομεία, στα ΤΕΠ από το Ταμείο Ανάκαμψης θα υπάρχει μια αναβάθμιση.

Ερχόμαστε, όμως, τώρα στο συγκεκριμένο σκέλος της ερώτησής σας που είναι ειδικά για το «Άγιος Παύλος». Η 4η ΥΠΕ υπέβαλε την εισηγητική πρόταση προς έγκριση και ζητάει να συσταθεί αυτοτελές τμήμα ελέγχου ποιότητας έρευνας και συνεχιζόμενης εκπαίδευσης, να προβλεφθεί τμήμα προμηθειών στον οργανισμό, να ενταχθούν αρμοδιότητες και κλάδοι προσωπικού που δύναται να προΐστανται στα υπό ένταξη τμήματα, να πραγματοποιηθεί ανακατανομή των κενών οργανικών θέσεων του προσωπικού. Προς αυτή την κατεύθυνση ήδη από τον Αύγουστο υλοποιήθηκε η ανακατανομή των κενών οργανικών θέσεων στο ΚΕΣΥΠΕ και στο πλαίσιο και της επεξεργασίας που γίνεται με τον Χάρτη Υγείας θα ερευνηθούν όλα τα άλλα αιτήματα που σχετίζονται με τον οργανισμό.

Στην τρέχουσα προγραμματική περίοδο του ΕΣΠΑ 2014 - 2020 έχουν ενταχθεί και υλοποιούνται μια σειρά έργα προμηθειών του ιατροτεχνολογικού εξοπλισμού. Προς αυτό, όμως, το πλαίσιο προγραμματίζουμε στην προγραμματική περίοδο του ΕΣΠΑ 2021 - 2027 τις ακόλουθες διαδικασίες που αφορούν το «Άγιος Παύλος»: Την κατασκευή νέας πτέρυγας διακοσίων κλινών, το οποίο υπολογίζεται ότι θα φτάσει τα 35 εκατομμύρια ευρώ μέσα στο πλαίσιο 2021 - 2027. Την προμήθεια επιπλέον ιατροτεχνολογικού εξοπλισμού ύψους τριών εκατομμυρίων. Την προμήθεια ιατροτεχνολογικού και ξενοδοχειακού εξοπλισμού. Για ξενοδοχειακό εξοπλισμό 800.000 ευρώ. Την αναβάθμιση του πληροφοριακού συστήματος της αρχειοθήκης 270.000 ευρώ και αντιστοίχως να γίνουν υποδομές στο πλαίσιο της ενεργειακής αναβάθμισης. Άρα, ένα μεγάλο μέρος, αν όχι το σύνολο αυτών των οποίων αναφέρετε, είναι να ενταχθούν στο ΕΣΠΑ 2021 - 2027 και κυρίως αναφέρομαι στην πτέρυγα με τις διακόσιες κλίνες που είναι και το επίκεντρο της ερώτησής σας.

Στο πλαίσιο μάλιστα αυτό έχει ζητηθεί και εκπονείται συγκεκριμένη μελέτη, που αναμένουμε την ολοκλήρωσή της μέχρι τέλος Νοεμβρίου ή τέλος Δεκεμβρίου ή μέχρι το τέλος του χρόνου, για να υποβληθεί προς χρηματοδότηση από το ΕΣΠΑ για την ανέγερση της πτέρυγας των διακοσίων κλινών -για το οποίο, όπως σας είπα, θέλουμε τη μελέτη για να μπορέσουμε να το εντάξουμε στο ΕΣΠΑ- και την ανακαίνιση της παλαιάς πτέρυγας δυναμικότητας εκατό κλινών. Έχει ζητηθεί, λοιπόν, και κατά τις πληροφορίες που έχω τις υπηρεσίες έως τέλη του έτους θα έχουν υλοποιηθεί οι δύο αυτές μελέτες, προκειμένου να μπορέσουν να ενταχθούν πια και να έχουμε το χρηματοδοτικό εργαλείο του ΕΣΠΑ 2021 - 2027.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ελάτε κύριε συνάδελφε, για τρία λεπτά.

**ΙΩΑΝΝΗΣ ΑΜΑΝΑΤΙΔΗΣ:** Κύριε Υπουργέ, καταλαβαίνω τη δύσκολη θέση στην οποία βρίσκεστε. Αυτό το οποίο λέτε για τη μελέτη είναι όχι απλώς γνωστό, είναι από τον Ιανουάριο του ’20 με την απάντηση που έδωσε ο κ. Κοντοζαμάνης. Από τον Ιανουάριο του ’20 φθάνουμε σε απόφαση στις 15-9-2022, δυόμισι - τρία χρόνια, για να προκηρυχθούν τα 30 χιλιάρικα έτσι ώστε να πάρει ο ανάδοχος για να κάνει τη μελέτη και την προμελέτη. Είναι από παλιά αυτά. Άρα, λοιπόν, υπάρχει πολύ μεγάλη καθυστέρηση και αυτό είναι που αιτιολογεί, κατά την άποψή μου, την αδιαφορία που έδειξε το Υπουργείο συγκεκριμένα -δεν ήσασταν μόνο εσείς, ήταν και οι προκάτοχοί σας- σε σχέση με το συγκεκριμένο έργο.

Το δεύτερο που θέλω να πω είναι ότι εάν δεν τελειώναμε όντως τα ζητήματα τα ιδιοκτησιακά, τη μεταφορά στο ΕΣΥ αλλά και την εγγραφή στο Κτηματολόγιο, ούτε ο εκσυγχρονισμός στον οποίο αναφερθήκατε θα μπορούσε να είχε γίνει. Η θετική αυτή κίνηση αναγνωρίστηκε από τον κ. Κοντοζαμάνη την προηγούμενη περίοδο. Τι έμεινε να κάνει, λοιπόν; Να προχωρήσει τη μελέτη. Πότε έρχεται το νοσοκομείο και η διοίκηση και αποφασίζει τη μελέτη; Κύριε Υπουργέ, το γνωρίζετε. Στις 15-9-2022. Περιμένω δηλαδή έντιμα να πείτε «Ναι, δεν το κάναμε. Θα το προχωρήσουμε».

Επειδή, όμως, βλέπω ότι σε αυτόν τον τομέα και, σύμφωνα με τις εξαγγελίες του Πρωθυπουργού, δεν πρόκειται να γίνει κάτι, θα ήθελα να σας δηλώσω ότι για εμάς είναι προτεραιότητα για την ανατολική Θεσσαλονίκη. Εξυπηρετεί ανάγκες και για όλη τη Θεσσαλονίκη και θα προχωρήσουμε άμεσα στην ένταξή του και σε όλες τις διαδικασίες εκείνες οι οποίες πρέπει να τρέξουν έτσι ώστε η νέα πτέρυγα του «Άγιος Παύλος» να μη γίνει το δεύτερο ανέκδοτο για τη Θεσσαλονίκη.

Σας ξαναλέω και σε ερωτήσεις άλλων Βουλευτών, άλλων κομμάτων δεν δινόταν καθόλου απαντήσεις, με αποτέλεσμα δυόμισι χρόνια να έχουν καθυστερήσει.

Περιμένω από εσάς να πείτε ότι τουλάχιστον θα το προχωρήσετε. Να παραδεχτείτε την καθυστέρηση αυτή -πραγματικά, υπάρχει καθυστέρηση-, η οποία οφείλετε στην αδιαφορία.

Κατά την άποψή μου, οι πολίτες δεν έχουν να περιμένουν κάτι από αυτό και ελπίζω η νέα πολιτική αλλαγή να δώσει τη δυνατότητα σε μια κυβέρνηση του ΣΥΡΙΖΑ να υλοποιήσει αυτό το οποίο επιθυμούν και είναι αναγκαιότητα για όλη τη Θεσσαλονίκη.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Αμανατίδη, προφανώς και αντιλαμβάνομαι την ευαισθησία σας. Ειδικά σε αυτά τα θέματα έχετε δείξει ότι περισσότερο σας ενδιαφέρει να βρίσκονται λύσεις προς τους συμπολίτες σας.

Αναφερθήκατε για δεύτερο ανέκδοτο. Να θυμηθούμε το πρώτο ανέκδοτο, το οποίο προφανώς αφορά το μετρό. Γίνεται κάτι ανέκδοτο όταν έχουμε εγκαίνια πάνω σε μουσαμάδες και όχι πάνω σε έργα.

Στο συγκεκριμένο τώρα θέμα ερχόμαστε και λέμε. Σας δίνω ένα σαφές χρονοδιάγραμμα. Το σαφές χρονοδιάγραμμα που σας δίνω έχει να κάνει με τα εξής: Μέχρι το τέλος του χρόνου θα έχουμε τη μελέτη για τη νέα πτέρυγα των διακοσίων κλινών και για τις εκατό κλίνες. Η πρόθεσή μας είναι με τη μελέτη, μόλις ολοκληρωθεί, να μπει στο χρηματοδοτικό εργαλείο, που είναι το ΕΣΠΑ με 35 εκατομμύρια ευρώ.

Άρα, για πρώτη φορά λαμβάνετε μία συγκεκριμένη απάντηση ως προς το χρονοδιάγραμμα το οποίο θα ακολουθηθεί.

Από εκεί και πέρα, μπορούσε αυτό να γίνει νωρίτερα, εν μέσω πανδημίας; Σε κάθε περίπτωση, το χρηματοδοτικό εργαλείο υπάρχει. Τα χρήματα υπάρχουν. Η μελέτη είναι που απουσιάζει. Θα ολοκληρωθεί η μελέτη στο σύνολό της. Θα ενταχθεί η πτέρυγα των διακοσίων κλινών στο ΕΣΠΑ, άρα θα έχει το χρηματοδοτικό εργαλείο. Θα γίνει με τα χρήματα του ΕΣΠΑ. Παράλληλα, ειδικά για τα νοσοκομεία της Θεσσαλονίκης αλλά και για το «Άγιος Παύλος», πέρα από την πτέρυγα που βάζουμε από το ΕΣΠΑ, θα υπάρξει και η χρηματοδότηση μέσω του Ταμείου Ανάκαμψης για τα ΤΕΠ.

Συνεπώς, σας δίνω ένα χρονοδιάγραμμα το οποίο μπορείτε και να το κρίνετε. Εδώ θα είμαστε στο τέλος του χρόνου να δείτε αν έχει ολοκληρωθεί ή δεν έχει ολοκληρωθεί η οποιαδήποτε μελέτη και σε ποιο στάδιο είμαστε.

Ως προς την ανησυχία σας, λοιπόν, που είναι εύλογη και κατανοητή με τόσα χρόνια θητεία που έχετε και με ενδιαφέρον στα θέματα των συμπολιτών σας, από αυτό εδώ το Βήμα σας λέω ότι, έστω και όπως τα παρουσιάσατε εσείς -ενδεχομένως με καθυστερήσεις ή οτιδήποτε άλλο-, έχουμε φτάσει σε ένα σημείο όπου πια ξεκινάμε. Πάμε για τη μελέτη. Πάμε να το εντάξουμε. Άρα να ξέρουν οι πολίτες της ανατολικής Θεσσαλονίκης ότι αυτή τη στιγμή έχουμε συγκεκριμένο χρονοδιάγραμμα, για να υπάρξει νέα πτέρυγα του «΄Αγιος Παύλος».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Κύριε Υπουργέ, επειδή έχω και εγώ μία ερώτηση τη Δευτέρα, θέλω να πιστεύω ότι είπατε να έρθουμε τη Δευτέρα, γιατί θα βρείτε λύση στο θέμα. Έχω κάνει πάρα πολλές ερωτήσεις για το ασθενοφόρο που αφορά μια περιοχή, η οποία δεν έχει ασθενοφόρο για τους πολίτες και τους ανθρώπους που ζουν εκεί, για την περιοχή της Γορτυνίας. Θέλω να πιστεύω ότι έχετε καθυστερήσει στην ερώτηση, γιατί θα έχετε ευχάριστα νέα να μας πείτε τη Δευτέρα για το ασθενοφόρο στη Γορτυνία. Αναμένουμε και περιμένουμε.

Συνεχίζουμε με την υπ’ αριθμ. 6624/22-7-2022 ερώτηση της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Υγείας με θέμα: «Μη καταβολή αμοιβών απασχολούμενων στα εμβολιαστικά κέντρα».

Παρακαλώ, κυρία συνάδελφε, έχετε τον λόγο για δύο λεπτά.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Κύριε Υπουργέ, η μη καταβολή των αποζημιώσεων στους εργαζόμενους των εμβολιαστικών κέντρων εκθέτει την Κυβέρνηση και το Υπουργείο Υγείας και -επιτρέψτε μου να πω- ακυρώνει τις υπεράνθρωπες προσπάθειες όλων όσων βρέθηκαν και συνεχίζουν να βρίσκονται στις πρώτες γραμμές της μάχης απέναντι στον κορωνοϊό.

Στην ερώτηση που σας κατέθεσα αναφέρομαι στους εργαζόμενους του εμβολιαστικού κέντρου του Πανεπιστημιακού Νοσοκομείου Ιωαννίνων, του Νοσοκομείου «Χατζηκώστα», όπως και του «Mega» εμβολιαστικού κέντρου που εγκαινίασε ο Πρωθυπουργός Κυριάκος Μητσοτάκης τον Ιανουάριο του 2021 εν μέσω τυμπανοκρουσιών, ζητώντας το αυτονόητο: Να καταβληθούν οι αποζημιώσεις που ορίζονται από τον νόμο και μάλιστα, νόμο που πέρασε η δική σας Κυβέρνηση.

Πιο συγκεκριμένα ο ν.4798/2021 προβλέπει ότι οι εργαζόμενοι των εμβολιαστικών κέντρων που εργάζονται τα Σάββατα λαμβάνουν προσαύξηση στο ημερομίσθιό τους κατά 40%. Επίσης, προβλέπει επιπλέον αποζημίωση με το ποσό των 20 ευρώ για τα Σάββατα, τις Κυριακές και τις αργίες.

Εδώ θέλω να σας σημειώσω ότι ειδικά στο εμβολιαστικό κέντρο του πανεπιστημιακού νοσοκομείου έχουν εξυπηρετηθεί πάνω από εκατόν είκοσι χιλιάδες πολίτες και μάλιστα, στην οξεία φάση της πανδημίας. Για να επιτευχθεί αυτό οι εργαζόμενοι δούλευαν ασταμάτητα για έξι, επτά ημέρες την εβδομάδα, χωρίς ρεπό, με μέσο όρο τα Σάββατα περίπου σαράντα, ενώ κάποιοι έχουν αγγίξει και τα πενήντα δύο.

Οι εργαζόμενοι, λοιπόν, παραμένουν απλήρωτοι από τον Ιανουάριο του 2022, όσον αφορά τις αποζημιώσεις που προβλέπει ο νόμος. Το ερώτημα που είναι σαφές: Εφαρμόζεται ή όχι ο νόμος που ψήφισε η Κυβέρνησή σας για την έκτακτη αποζημίωση του προσωπικού στα εμβολιαστικά κέντρα; Αναφέρομαι στις παρ. 5, 6 και 9 του ν. 4798/2021. Με τους εργαζόμενους απλήρωτους θα συνεχίσουμε να δίνουμε τη μάχη ενάντια στον κορωνοϊό ή μήπως ασπάζεστε την άποψη ότι τελειώσαμε με την πανδημία;

Σε κάθε περίπτωση, τι θα πράξετε για να αποκατασταθεί η νομιμότητα και να καταβληθούν άμεσα οι αποζημιώσεις των εργαζομένων και στα εμβολιαστικά κέντρα των Ιωαννίνων αλλά και σε άλλα εμβολιαστικά κέντρα ανά την Ελλάδα;

Και μια και μιλάμε σε μια κρίσιμη περίοδο, θα ήθελα να μου πείτε ποια είναι ακριβώς τα στοιχεία αυτή τη συγκεκριμένη χρονική στιγμή για τον παιδικό πληθυσμό. Τα σχολεία άνοιξαν χωρίς μέτρα και έχουμε αύξηση των κρουσμάτων περίπου 9% με 10% την πρώτη εβδομάδα λειτουργίας. Θα ήθελα να μου πείτε -γιατί δεν μπόρεσα να το βρω- ποιο είναι το ποσοστό νόσησης και επανανόσησης στα παιδιά και ποιο είναι το ποσοστό εμβολιαστικής κάλυψης στην ηλικιακή αυτή ομάδα, που μας επέτρεψε να ανοίξουν τα σχολεία χωρίς κανένα υγειονομικό μέτρο.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, παρακαλώ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Προφανώς ρωτάτε και άλλα πράγματα, για τα οποία θα σας απαντήσω στη δευτερολογία μου.

Πραγματικά, αναφέρεστε σε αυτούς τους ανθρώπους οι οποίοι έχουν εργαστεί και εργάστηκαν σε όλο το εμβολιαστικό πρόγραμμα, το πρόγραμμα «ΕΛΕΥΘΕΡΙΑ», το οποίο υλοποιήθηκε από την Κυβέρνηση και ενδεχομένως ήταν το καλύτερο εμβολιαστικό πρόγραμμα της Ευρώπης ως προς την οργάνωσή του.

Υπήρχαν και μια σειρά από μέτρα, τα οποία είχαν και μέτρα υποχρεωτικότητας, που στο σύνολό τους καταψήφισε η παράταξή σας, με έναν πρώην Αναπληρωτή Υπουργό Υγείας ο οποίος ήταν ανεμβολίαστος μέχρι τον Σεπτέμβριο του 2021. Σε αυτές τις συνθήκες δούλευε όλος αυτός ο πληθυσμός. Καταψηφίσατε όλα τα μέτρα και σήμερα έχουμε την εμβολιαστική κάλυψη του ευρωπαϊκού μέσου όρου. Στις ευάλωτες ομάδες είμαστε ακόμα καλύτερα. Στην τρίτη δόση είμαστε από τις πολύ καλές χώρες στον μέσο όρο. Έρχονται και τα νέα εμβόλια, που ελπίζουμε κάποια στιγμή και εσείς να τα στηρίξετε. Να τα στηρίξετε όχι μόνο στο λεκτικό επίπεδο. Διότι όταν κάνεις πολιτικές να εμβολιαστεί ο πληθυσμός, δεν μπορεί να χαϊδεύετε τους αντιεμβολιαστές.

Η τελική μοναδική πρόταση που έκανε ο Αλέξης Τσίπρας από τη ΔΕΘ ήταν να επαναφέρει τους υγειονομικούς που είναι σε αναστολή. Καμμία άλλη ουσιαστική πρόταση. Διότι στην αναφορά του για πεντέμισι χιλιάδες θέσεις, άμεσες, έχουμε έξι χιλιάδες προκηρύξεις. Στην αναφορά του για 2.000 ευρώ εισαγωγικό μισθό, είμαστε η Κυβέρνηση που μετά από δώδεκα χρόνια δίνουμε αύξηση 10% στα εισοδήματα των υγειονομικών. Με τον προσωπικό γιατρό δίνουμε 10.000 στους γιατρούς οι οποίοι είναι στα κέντρα υγείας. Στις εξαγγελίες που έχουν να κάνουν για την οικονομική ενίσχυση της υγείας, όπως και στην προηγούμενη ερώτηση ακούσατε, έχουμε διασφαλίσει 1,5 δισεκατομμύριο ευρώ από το Ταμείο Ανάκαμψης.

Για το συγκεκριμένο το οποίο ρωτάτε και συνδέεται με τα χρήματα που δίνονται για την υγεία, 841 εκατομμύρια ευρώ θα δώσουμε μόνο για το 2022, για να καλυφτούν υποχρεώσεις παρελθουσών και τρεχουσών ετών.

Επίσης, 46 εκατομμύρια ευρώ έχουν ήδη δεσμευτεί και αφορούν αυτό το οποίο λέτε, την αποπληρωμή της έκτακτης οικονομικής ενίσχυσης. Η διοίκηση της 6ης ΥΠΕ έχει καταβάλει την αποζημίωση στο ιατρικό και λοιπό προσωπικό που απασχολήθηκε στα εμβολιαστικά κέντρα για το χρονικό διάστημα Ιανουαρίου και Μαΐου του 2022.

Ως προς την ειδική πρόσθετη αποζημίωση του λοιπού προσωπικού της 6ης ΥΠΕ, έχει καταβληθεί από τις 26 Αυγούστου 2022 και για το χρονικό διάστημα μέχρι τον Μάιο 2021 το συνολικό ποσό. Εκεί που υπήρξε ένα πρόβλημα και συνδέεται με αυτό το οποίο ρωτάτε για τα Σάββατα και τις Κυριακές, έχει καταβληθεί μέχρι 31-12-2021 η πρόσθετη αμοιβή και ήδη έχει εγκριθεί το ποσό και γίνεται η τροποποίηση του προϋπολογισμού του νοσοκομείου. Διότι πρέπει να γίνει τροποποίηση του προϋπολογισμού, για να μπορέσει να πληρώσει.

Τα χρήματα, λοιπόν, ήδη έχουν δεσμευτεί και με το που υπογραφεί η τροποποίηση του προϋπολογισμού -είναι η ακριβής απάντηση που σας μεταφέρω από το Γενικό Λογιστήριο του Κράτους- θα καταβληθούν άμεσα και τα χρήματα για το χρονικό διάστημα από 1-1-2022 έως 31-5-2022, το χρονικό διάστημα, δηλαδή, όπως έχουν πληρωθεί μέχρι τον Μάιο του 2022. Η καθυστέρηση έχει να κάνει αποκλειστικά και μόνο γιατί για τα Σάββατα και τις αργίες και είναι θέμα -από τη στιγμή που δεσμεύτηκαν τα χρήματα- τροποποίησης του προϋπολογισμού το οποίο θα τακτοποιηθεί άμεσα.

Και σε ένα ευρύτερο πλαίσιο το Υπουργείο Υγείας προσπαθεί στο μέτρο του εφικτού, τουλάχιστον τις τακτικές διαδικασίες να τις πληρώνει εμπρόθεσμα. Αυτό αφορά και τις εφημερίες. Και όπου έχουμε έκτακτες, επειδή υπάρχουν δυσλειτουργίες -αυτές δεν έχουν να κάνουν με τα χρήματα, οι δεσμεύσεις υπάρχουν, αλλά έχουν να κάνουν με τις γραφειοκρατικές διαδικασίες- να τις υλοποιήσουμε το συντομότερο δυνατόν.

Επομένως, για το ερώτημα το οποίο κάνετε ήδη δεσμεύτηκαν τα χρήματα τροποποιείται ο προϋπολογισμός και πληρώνονται μέχρι τον Μάιο του 2022 και για τις επιπλέον εφημερίες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία συνάδελφε, έχετε τον λόγο.

**ΜΕΡΟΠΗ ΤΖΟΥΦΗ:** Κύριε Υπουργέ, χαίρομαι που δεσμευόμαστε ότι θα καταβληθούν οι οφειλόμενες αμοιβές στους εργαζόμενους στα εμβολιαστικά κέντρα. Ξεκινώ με αυτό. Και ξέρετε ότι δεν είναι μόνο γραφειοκρατικό, διότι χρειάστηκε να γίνουν επανειλημμένες παραστάσεις των εργαζομένων προς το διοικητικό συμβούλιο και υπάρχουν πολλές παραδοξότητες. Για παράδειγμα, αυτές οι αποζημιώσεις έχουν δοθεί σε εμβολιαστικά κέντρα άλλων νοσοκομείων της 6ης ΥΠΕ και της 7ης, όπως επίσης και στα κέντρα υγείας, με παραδοξότητες. Εργαζόμενοι του πανεπιστημιακού νοσοκομείου που πήγαν να εργαστούν στο εμβολιαστικό κέντρο του Κέντρου Υγείας Ιωαννίνων θα τους καταβληθεί η έξτρα αποζημίωση, ενώ μέχρι τώρα υπήρχε επίμονη άρνηση να καταβληθούν όταν αυτοί εργάζονταν στο πανεπιστημιακό νοσοκομείο.

Το λέω αυτό διότι αυτές οι καθυστερήσεις και οι ημερομηνίες τις οποίες δώσατε δείχνουν ότι δεν υπήρξε προτεραιότητα αντιμετώπισης ενός ζητήματος πάρα πολύ κρίσιμου για εργαζόμενους που έδωσαν τον καλύτερο εαυτό τους και εργάστηκαν πάρα πολύ σκληρά και οι οποίοι θα συνεχίσουν να εργάζονται σε αυτή την κατεύθυνση.

Έρχομαι τώρα στην κριτική την οποία κάνατε στο κόμμα μου. Το κόμμα μου πρωταγωνίστησε στους εμβολιασμούς. Δεν δέχομαι την κριτική σας. Δεν λέτε αλήθεια, κύριε Πλεύρη. Ο ίδιος ο Πρόεδρός μας ήταν από τους πρώτους που έθεσαν τον εαυτό τους στο εμβολιαστικό πρόγραμμα και προσωπικά και όλος ο ΣΥΡΙΖΑ ήταν μπροστά για να υπάρξει επιτυχία του εμβολιαστικού προγράμματος, στο οποίο πιστεύουμε αλλά το οποίο δεν μπορεί να είναι το μοναδικό μέτρο αντιμετώπισης. Ξέρετε ότι υπήρξαν σοβαρότατες καθυστερήσεις σε ζητήματα πρόσληψης, σε ζητήματα στελέχωσης των μονάδων εντατικής θεραπείας, σε ζητήματα πρόσληψης έγκαιρα μόνιμου προσωπικού που θα μπορούσε να προσφέρει πολύ ουσιαστικές υπηρεσίες.

Και βεβαίως για την κριτική που κάνατε για τους ευρισκόμενους σε αναστολή, εκείνο το οποίο σας είπαμε είναι ότι στις συγκεκριμένες συνθήκες που εσείς ο ίδιος κηρύξατε το τέλος της πανδημίας, αυτό πλέον είναι μία τιμωρητική συνθήκη. Και νομίζω ότι δεν θα πρέπει να έχετε αυτή την έπαρση τη στιγμή που η χώρα μας θρηνεί αυτή τη στιγμή πάνω από τριάντα τρεις χιλιάδες ανθρώπους και τον Αύγουστο ήταν από τις πρώτες χώρες σε θνησιμότητα και τώρα είναι η τρίτη με βάση τα επίσημα στοιχεία του ECDC. Επομένως, δεν γίνονται όλα καλά στο χώρο της δημόσιας υγείας και μάλιστα αυτό θα έλεγα ότι είναι δική σας επιλογή.

Επανέρχομαι, λοιπόν, στις ερωτήσεις μου. Θέλω στοιχεία για τον παιδικό πληθυσμό. Είπατε ότι θα απαντήσετε στη δευτερολογία σας. Επίσης, θέλω να σας ρωτήσω, διότι αναφερθήκατε στα καινούργια εμβόλια: Προφανώς και είμαστε υπέρ των αναμνηστικών δόσεων, αλλά εσείς τι ακριβώς έχετε κάνει στο επίπεδο της ενημέρωσης του κόσμου; Είναι μία προαιρετική επιλογή, είναι ατομική ευθύνη. Και επιπλέον, να κάνω και μια πιο συγκεκριμένη ερώτηση: Γιατί εισήχθη πρώτο το εμβόλιο που περιέχει τη μετάλλαξη για την «Όμικρον 1» και καθυστερεί το πιο σύγχρονο εμβόλιο που περιέχει τις μεταλλάξεις απέναντι στην «Όμικρον 4» και στην «Όμικρον 5»; Πότε θα έρθει και θα ξεκινήσει ο αναμνηστικός εμβολιασμός με αυτό το εμβόλιο; Διότι, δεδομένων των μεταλλάξεων, έχουμε θέματα κάλυψης ιδιαίτερα του ευάλωτου πληθυσμού και των μεγάλων ανθρώπων.

Τι θα κάνετε για να στηρίξετε περαιτέρω τους εργαζόμενους, από τη στιγμή που έχουμε και το θέμα της ερώτησης για τον COVID; Διότι αυτό εξαγγείλαμε εμείς. Μιλήσαμε για μόνιμους διορισμούς, μιλήσαμε για μονιμοποίηση του προσωπικού που προσέφερε κατά τη διάρκεια της πολύ μεγάλης πανδημίας και εξακολουθεί να προσφέρει; Από την άλλη μεριά εσείς έχετε σταματήσει κάθε προληπτικό έλεγχο.

Ξέρετε, στα Γιάννενα με καταγεγραμμένα τα λήμματα, έχουμε αύξηση 185% σε σχέση με την προηγούμενη εβδομάδα. Στα σχολεία δεν έγιναν self-test. Στο πανεπιστημιακό νοσοκομείο έχουμε τριάντα πέντε νοσηλευτές λιγότερους, εκτός όσων είναι σε αναστολή. Και αλλάξατε και το καθηκοντολόγιο των νοσοκομείων, δημιουργώντας αναστάτωση στα νοσοκομεία.

Με βάση τα δεδομένα του ECDC στις 8-9-2022 ο παιδικός πληθυσμός ο δικός μας αυτή τη στιγμή είναι εμβολιασμένος κατά 26,2%. Οι ανεμβολίαστοι είναι στο 74%. Αυτά είναι τα στοιχεία του ECDC. Αν εσείς έχετε άλλα, καλύτερα στοιχεία, σας τα ζήτησα και σας παρακαλώ να με ενημερώσετε. Συγκριτικά στοιχεία από άλλες χώρες δείχνουν ότι τα ποσοστά αυτά είναι πολύ υψηλότερα. Βεβαίως υπολείπονται του γενικού πληθυσμού, αλλά για παράδειγμα στην Ισπανία είναι στο 58%, στην Ιταλία είναι στο 45%, στη Δανία στο 44% και στην Πορτογαλία πολύ περισσότερο. Το θεωρώ πάρα πολύ κρίσιμο, διότι φαίνεται ότι με την έναρξη των σχολείων έχουμε πάλι στοιχεία επανόδου των στοιχείων της πανδημίας. Θέλω συγκεκριμένες απαντήσεις, κύριε Υπουργέ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ρωτάτε για τις αργίες και θέλετε συγκεκριμένες απαντήσεις για ό,τι σκεφτήκατε ότι θέλετε να ρωτήσετε τώρα. Ωστόσο, θα έχετε συγκεκριμένες απαντήσεις.

Δεν υπάρχει καμμία έπαρση. Αντιθέτως, έχουμε πλήρη συναίσθηση διαχείρισης μιας πανδημίας, παρ’ όλο που είχαμε την πιο ανεύθυνη Αντιπολίτευση που είχε η οποιαδήποτε κυβέρνηση που διαχειρίστηκε την πανδημία. Και συγκεκριμένα, για να δούμε πράξεις: Στο εμβολιαστικό αστικό κίνημα δεν στηρίξατε κανένα μέτρο της Κυβέρνησης, κανένα νόμο που φέραμε εδώ πέρα να ψηφίσουμε δεν στηρίξατε, διότι μπορεί να μην σας αρέσει, αλλά τα νούμερα της εμβολιαστικής κάλυψης του πληθυσμού πιάστηκαν στον μέσο όρο και με μέτρα υποχρεωτικότητας που έκαναν και άλλες χώρες. Ήταν μέτρα υποχρεωτικότητας ως προς την πρόσβαση τα οποία τα καταψηφίσατε, μέτρα υποχρεωτικότητας ως προς τις κατηγορίες πολιτών, όπως ήταν οι ανεμβολίαστοι υγειονομικοί τα οποία τα καταψηφίσατε, μέτρα υποχρεωτικότητας με πρόστιμο από πεντακόσιες πενήντα χιλιάδες συμπολίτες μας που ήταν ανεμβολίαστοι άνω των εξήντα ετών, οι ευάλωτες ομάδες εμβολιάστηκαν άνω των τριακοσίων χιλιάδων που τα καταψηφίσατε.

Ήταν δύσκολες αποφάσεις και για την Κυβέρνηση και για τον Υπουργό γιατί κανείς δεν θέλει να έχει μέτρα υποχρεωτικότητας. Εσείς, λοιπόν, όλα αυτά τα ψηφίσατε. Και ενώ την 1η Σεπτεμβρίου η εμβολιαστική μας κάλυψη στο 55%, φτάσαμε στο 80%. Η διαφορά που υπήρχε όλο αυτό το διάστημα είναι ότι υπήρξαν μέτρα υποχρεωτικότητας τη στιγμή που χρειαζόντουσαν τα μέτρα υποχρεωτικότητας.

Για τους εμβολιασμούς υγειονομικούς στηρίξατε έστω και μία φορά ότι πρέπει να είναι εκτός συστήματος, γιατί έρχεστε τώρα και λέτε ότι άλλαξαν τα δεδομένα. Το έχουμε πει και εμείς. Τα δεδομένα παρακολουθούμε και είναι αναστολή μέχρι τις 31 Δεκεμβρίου και θα επανεκτιμηθεί τότε το μέτρο. Αλλά εσείς ούτε στην πρώτη φάση στηρίξατε τα συγκεκριμένα.

Λέτε για τα σχολεία. Έναν χρόνο που λειτούργησαν τα σχολεία το πρωτόκολλο ήταν υποδειγματικό και σας πληροφορώ ότι οι νοσήσεις των παιδιών ήταν περισσότερες το καλοκαίρι απ’ ό,τι ήταν όλη την προηγούμενη σχολική χρονιά. Ποια είναι η ειδοποιός διαφορά τώρα; Η χώρα μας δεν είναι νησίδα. Ακολουθεί ότι κάνουν όλες οι άλλες ευρωπαϊκές χώρες. Όλες οι ευρωπαϊκές χώρες στο σύνολό τους άνοιξαν με τον τρόπο που ανοίξαμε εμείς και είχαμε στοιχεία από τις άλλες χώρες, γιατί τα σχολεία τους ανοίγουν νωρίτερα. Δεν είναι κανονικότητα η μάσκα στα σχολεία, όπως πολλοί έρχονται και λένε. Δεν είναι κανονικότητα της εκπαίδευσης όλη αυτή η διαδικασία. Και ερχόμαστε και παρακολουθούμε τον πληθυσμό. Ήταν λογικό ότι ο πληθυσμός θα έχει μία αύξηση που η αύξηση -πίστεψέ με- συνδέεται με ότι γίνανε πολύ περισσότερα οικειοθελή τεστ. Έχουμε γύρω στους τριάντα χιλιάδες παραπάνω τεστ την τελευταία εβδομάδα που σχετίζονται και με την εκπαίδευση. Μπορεί να μην ήταν υποχρεωτικό, αλλά έγιναν τεστ.

Αυτή τη στιγμή, λοιπόν, μην πάτε να μεταφέρετε μια εικόνα. Τα σχολεία ανοίγουν, όπως ανοίγει όλη η κοινωνία. Η χώρα μας αυτή τη στιγμή έχει εμβολιαστική κάλυψη, έχει αντιικά φάρμακα, έχει θεραπευτικά πρωτόκολλα. Έχουμε τις συγκεκριμένες μεταλλάξεις οι οποίες υπάρχουν που δεν είναι το ίδιο θανατηφόρες όπως ήταν η προηγούμενη η «Δέλτα» και όλος ο κόσμος σιγά-σιγά πηγαίνει προς μια κανονικότητα. Κανείς δεν είπε ότι έληξε η πανδημία, αλλά η πανδημία έχει διαφορετικές φάσεις. Δεν είμαστε στη φάση του 2020 που δεν είχαμε εμβόλια, δεν είμαστε στη φάση του 2021 που είχαμε τις πιο ισχυρές μεταλλάξεις και μικρή εμβολιαστική κάλυψη και δεν είχαμε αντιικά φάρμακα.Είμαστε σε μία άλλη κατεύθυνση και λειτουργούμε στο σύνολο με αυτόν τον τρόπο. Και το έχουμε πει ότι μέσα σε αυτή την πραγματικότητα πηγαίνουμε στις συστάσεις.

Ο κ. Ξανθός έχει πει ότι η θέση του ΣΥΡΙΖΑ είναι στους κλειστούς χώρους να έχουμε μάσκα. Και εγώ είδα την ομιλία του Προέδρου σας στη Θεσσαλονίκη όπου κανείς δεν σας απαγόρευε να φοράτε μάσκα, αφού είναι η θέση του κόμματός σας είναι ότι πρέπει στους κλειστούς χώρους να έχουμε μάσκα. Πρέπει δηλαδή να σας το νομοθετήσουμε; Αυτό λέτε εσείς ως πρόταση και δεν το τηρείτε στις δικές σας εκδηλώσεις. Εμείς λέμε ότι αυτές είναι οι συστάσεις οι οποίες υπάρχουν.

Και έρχομαι στο θέμα των εμβολίων.

Ζητώ συγγνώμη, κύριε Πρόεδρε, αλλά πρέπει να γίνει μια ενημέρωση, γιατί έχει ένα ενδιαφέρον.

Για τα σχολεία σας είπα πώς άνοιξαν.

**ΜΕΡΟΠΗ ΤΖΟΥΦΗ:** Κάνουμε screening test με τα λήμματα…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μα, η χώρα μας είναι τρίτη σε τεστ σήμερα στην Ευρώπη. Τρίτη σε τεστ! Πουθενά αλλού δεν γίνονται τα τεστ που γίνονται στη χώρα μας, ακόμα και τώρα, γιατί έχουμε διατηρήσει να γίνονται τεστ σε όλους τους ανεμβολίαστους εργαζόμενους, μέτρο που κι αυτό ουσιαστικά δεν το έχετε στηρίξει. Τα τεστ γίνονται και είμαστε τρίτοι.

Σχετικά με αυτό που είπατε για τους θανάτους, δείτε το EuroMΟΜΟ. Στο EuroMΟΜΟ αναφέρεται το ECDC. Είδατε την υπερβάλλουσα θνητότητα που αναφέρει το EuroMΟΜΟ, όπου η χώρα μας είναι από τις χαμηλότερες χώρες στο κομμάτι της υπερβάλλουσας θνητότητας; Διότι ακριβώς εμείς έχουμε έναν τρόπο όπου -και ο κ. Σύψας το έχει βγάλει στο Λαϊκό και παντού- ακόμα και τώρα όποιος νοσεί από COVID και πεθάνει από οποιαδήποτε άλλη αιτία, λόγω του ότι νοσεί και έχει COVID και έχει μπει μέσα στην ειδική πτέρυγα COVID, αυτομάτως μπαίνει ως θάνατος Δείτε, όμως, τα στοιχεία της υπερβάλλουσας θνητότητας.

Αναφέρεστε στα στοιχεία της ΕΛΣΤΑΤ. Η ΕΛΣΤΑΤ είναι ποσοστό που είναι ανά μήνα. Δεν αναφέρεστε στο EuroMΟΜΟ, που κάνει όλη τη μελέτη και δείχνει ακριβώς πού βρίσκεται η χώρα.

Πάω στα εμβόλια τώρα, επειδή είπατε γι’ αυτά. Όσον αφορά την εταιρεία «PFIZER» και την εταιρεία «MODERNA», είχαν δύο κατηγορίες οι μελέτες που έκαναν: Οι μελέτες που είχαν ολοκληρωθεί για τα εμβόλια κατά της «Όμικρον 1» και κατά της «Όμικρον 4» και «Όμικρον 5». Και τα δύο αυτά εμβόλια έχουν πολύ καλύτερο ποσοστό και στο κομμάτι της προστασίας από τη βαριά νόσηση, αλλά και για τη νόσηση ευρύτερα από τη μόλυνση.

Εγκρίθηκε το «Όμικρον 1», πήραμε τις ποσότητες που έχουμε και με αυτά είναι τώρα που εμβολιάζεται ο κόσμος. Και από τώρα η εταιρεία, που ολοκλήρωσε τις εγκριτικές διαδικασίες, μας έχει πει ότι θα μας αποστείλει μέσα στην επόμενη εβδομάδα -και ευελπιστούμε ότι θα τα έχουμε- τα νέα εμβόλια «Όμικρον 4» και «Όμικρον 5», προκειμένου από την πρώτη εβδομάδα του Οκτωβρίου, όπως υπολογίζουμε, να βρίσκονται και τα «Όμικρον 4» και «Όμικρον 5». Και αμέσως θα σταματήσει η διάθεση των εμβολίων της «Όμικρον 1» και θα πάμε στα «Όμικρον 4» και «Όμικρον 5».

Μάλιστα, στο Συμβούλιο των Υπουργών Υγείας είχε τεθεί ένα θέμα, γιατί η εταιρεία ήθελε να εξαντληθούν πρώτα τα εμβόλια «Όμικρον 1». Υπήρξε πρόταση και από την ελληνική πλευρά και από την κυπριακή πλευρά ότι πρέπει με το που βγουν τα καινούργια να σταματήσει η διάθεση και έγινε αποδεκτό.

Οπότε, αυτή τη στιγμή εμβολιάζεται ο κόσμος με επικαιροποιημένα εμβόλια της «Όμικρον 1» και φιλοδοξούμε την πρώτη εβδομάδα του Οκτωβρίου -δεν έχω ακριβή ημερομηνία να σας πω- να είναι στη διάθεσή μας και τα εμβόλια της «Όμικρον 4» και «Όμικρον 5», οπότε πλέον να εμβολιάζεται ο πληθυσμός με τις οδηγίες που υπάρχουν. Δηλαδή, για τους άνω των εξήντα και τις ευάλωτες ομάδες υπάρχει σύσταση να εμβολιάζονται με τα τελευταία επικαιροποιημένα εμβόλια για τις μεταλλάξεις «Όμικρον 4» και «Όμικρον 5». Αυτές είναι οι οδηγίες της επιτροπής εμβολιασμού μας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, θα ήθελα να κάνω δύο ανακοινώσεις.

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών «Εταιρική διακυβέρνηση των ανωνύμων εταιρειών του Δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας, διαχείριση συμμετοχών του Δημοσίου σε ανώνυμες εταιρείες και ρυθμίσεις για την Ελληνική Εταιρεία Συμμετοχών και Περιουσίας, αξιολόγηση της έναντι του Δημοσίου φερεγγυότητας και πιστοληπτικής ικανότητας φυσικών και νομικών προσώπων και σύσταση Ανεξάρτητης Αρχής Πιστοληπτικής Αξιολόγησης, ίδρυση και λειτουργία Κεντρικού Μητρώου Πιστώσεων, Συμπληρωματικός Κρατικός Προϋπολογισμός οικονομικού έτους 2022 και λοιπές διατάξεις οικονομικού και αναπτυξιακού χαρακτήρα».

Επίσης, η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ναυτιλίας και Νησιωτικής Πολιτικής «Κύρωση Συμφωνίας Τροποποίησης της από 2.2.2018 Σύμβασης Παραχώρησης σχετικά με τη χρήση και την εκμετάλλευση ορισμένων χώρων και περιουσιακών στοιχείων εντός του Λιμένος Θεσσαλονίκης μεταξύ του Ελληνικού Δημοσίου και της ανώνυμης εταιρείας με την επωνυμία «ΟΡΓΑΝΙΣΜΟΣ ΛΙΜΕΝΟΣ ΘΕΣΣΑΛΟΝΙΚΗΣ Α.Ε.»».

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Στο σημείο αυτό θα διακόψουμε τη συνεδρίαση για τις 10.00΄, οπότε θα επανέλθουμε με την ημερήσια διάταξη νομοθετικής εργασίας.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Εταιρική διακυβέρνηση των Ανωνύμων Εταιρειών του Δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας, διαχείριση συμμετοχών του Δημοσίου σε ανώνυμες εταιρείες και ρυθμίσεις για την Ελληνική Εταιρεία Συμμετοχών και Περιουσίας, αξιολόγηση της έναντι του Δημοσίου φερεγγυότητας και πιστοληπτικής ικανότητας φυσικών και νομικών προσώπων και σύσταση Ανεξάρτητης Αρχής Πιστοληπτικής Αξιολόγησης, ίδρυση και λειτουργία Κεντρικού Μητρώου Πιστώσεων, Συμπληρωματικός Κρατικός Προϋπολογισμός οικονομικού έτους 2022 και λοιπές διατάξεις οικονομικού και αναπτυξιακού χαρακτήρα».

Η Διάσκεψη των Προέδρων αποφάσισε στη συνεδρίασή της στις 15 Σεπτεμβρίου 2022 τη συζήτηση νομοσχεδίου σε μία συνεδρίαση εν συνόλω επί της αρχής, επί των άρθρων και των τροπολογιών.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα συνεφώνησε.

Παρακαλώ να ανοίξει το σύστημα της ηλεκτρονικής εγγραφής των ομιλητών.

Τον λόγο έχει ο εισηγητής της Νέας Δημοκρατίας κ. Εμμανουήλ Κόνσολας για δεκαπέντε λεπτά.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, είχαμε την ευκαιρία στις επιτροπές της Βουλής να συζητήσουμε ένα πολύ σημαντικό νομοσχέδιο τις προηγούμενες ημέρες. Ενδιαφέρουσα ήταν και η συζήτηση που προηγήθηκε με τους φορείς. Και εκεί καταδείχθηκε πόσο σημαντικό και επίκαιρο είναι αυτό το νομοσχέδιο, ένα νομοσχέδιο που μεταρρυθμίζει όλες εκείνες τις παθογένειες που χρονίζουν στα ζητήματα που σχετίζονται με το νομοσχέδιο αυτό και από αυτή τη σκοπιά είναι πρόσθετα σημαντικό το νομοσχέδιο.

Στη συζήτηση και ψήφισή του στην επιτροπή αναδείχθηκαν πρόσθετα οι πολύ σημαντικές μεταρρυθμίσεις του νομοσχεδίου, οι πτυχές του και κυρίως μέσα από τη συζήτηση καταρρίφθηκαν οι μύθοι και μαζί με αυτούς κατέρρευσε και η δαιμονοποίηση και η κινδυνολογία, που κάποιοι πολιτικοί παράγοντες, αλλά και εκπρόσωποι κομμάτων κατέθεσαν στην Εθνική Αντιπροσωπεία, στην επιτροπή. Είναι δύο έννοιες με τις οποίες συνήθως αντιμετωπίζει η Αντιπολίτευση κάθε ευκαιρία νομοθετικής μεταρρύθμισης που καταθέτει η Κυβέρνηση και δυστυχώς με αυτή τη στάση δεν μπορούμε να συμβάλουμε όλοι στο δημόσιο διάλογο, αν παίρνουμε μια θέση αμυντική σε μια μεταρρυθμιστική προσπάθεια τόσο σημαντική.

Είναι πολύ σημαντικό το γεγονός ότι με αυτό το νομοσχέδιο παίρνουν τον δρόμο της υλοποίησης και της εφαρμογής οι εξαγγελίες του κυρίου Πρωθυπουργού από τη Διεθνή Έκθεση Θεσσαλονίκης για τα μέτρα στήριξης των Ελλήνων πολιτών. Ο κύριος Πρωθυπουργός στάθηκε στο βήμα της Διεθνούς Έκθεσης Θεσσαλονίκης με αίσθημα ευθύνης και απόλυτης ειλικρίνειας και ως τέτοιο αντιμετωπίζει το διακύβευμα και το νομοσχέδιο αυτό.

Και από αυτή τη σκοπιά θέλω να εκφράσω την ικανοποίησή μου, κύριε Υπουργέ, για το γεγονός ότι καταθέτετε σήμερα συγκεκριμένα μέτρα, κοστολογημένα, προκειμένου να αντιμετωπιστεί σε αυτή την περίοδο της κρίσης το πρόβλημα των συμπολιτών μας.

Δεν μοίρασε εξάλλου ο Πρωθυπουργός ανέφικτες υποσχέσεις. Αναφέρθηκε σε συγκεκριμένα μέτρα στήριξης που αντιστοιχούν σε συγκεκριμένα ποσά, που θα διατεθούν από τον κρατικό προϋπολογισμό. Εξαντλώντας στην παρούσα φάση τα δημοσιονομικά περιθώρια, αυτά που υπάρχουν και προέκυψαν από τους ισχυρούς δείκτες ανάπτυξης, αλλά και από την ορθή δημοσιονομική διαχείριση, το νομοσχέδιο προβλέπει σχετικά ποσά για τα ζητήματα αυτά.

Δεν θέλω να ασκήσω κριτική για τον τρόπο που χρησιμοποίησαν και χρησιμοποιούν κάποιοι το βήμα της Διεθνούς Έκθεσης Θεσσαλονίκης και μάλιστα πρόσφατα, αλλά και στο παρελθόν, γιατί ο λαϊκισμός και οι υποσχέσεις χωρίς αντίκρισμα είναι κάτι το οποίο έχουμε πληρώσει ακριβά στο παρελθόν. Το επώδυνο αυτό τίμημα αύξησε τον δείκτη ωριμότητας των πολιτών, οι οποίοι πλέον μπορεί να κρίνουν και να συγκρίνουν.

Από εκεί και πέρα, όπως είπα, σήμερα η Ολομέλεια της Βουλής καλείται να υπερψηφίσει ένα σημαντικό νομοσχέδιο που περιλαμβάνει και κινείται σε έξι βασικούς πυλώνες. Επιτρέψτε μου να αναφερθώ πολύ συνοπτικά.

Πρώτος πυλώνας είναι η αλλαγή και ο εκσυγχρονισμός του θεσμικού πλαισίου για τη διοίκηση, την οργάνωση και τη λειτουργία των Ανωνύμων Εταιρειών του Δημοσίου, θυγατρικών της Ελληνικής Εταιρείας Συμμετοχών και Περιουσίας Α.Ε..

Δεύτερος άξονας είναι η σύσταση της Ανεξάρτητης Αρχής Πιστοληπτικής Αξιολόγησης, προκειμένου να αντιμετωπιστεί το πρόβλημα της ασύμμετρης πληροφόρησης μεταξύ πιστωτών και οφειλετών και μεταξύ πιστωτών ως προς την πιστοληπτική ικανότητα πολιτών και επιχειρήσεων. Μάλιστα ο κ. Βρούτσης, σε μια συνεργασία που είχαμε τις προηγούμενες μέρες για το νομοσχέδιο, χαρακτηρίζει αυτή την ευκαιρία ως ένα πολύ σημαντικό βήμα για τη μεταρρύθμιση που έχει ανάγκη η χώρα, αλλά και οι πολίτες.

Εξάλλου ο τρίτος άξονας αυτού του νομοσχεδίου, που σχετίζεται με τη δημιουργία του Κεντρικού Μητρώου Πιστώσεων, δίνει μια ώθηση και μια ευελιξία στα ζητήματα αυτά και στις παθογένειες, αφού είναι μια βέλτιστη και διεθνής πρακτική που εφαρμόζεται ήδη από πολλές ευρωπαϊκές χώρες και μάλιστα ο κ. Σταϊκούρας, ο Υπουργός Οικονομικών, στη Βουλή κατέθεσε κάποια επιχειρήματα και φυσικά είναι και στη διάθεση των Βουλευτών εδώ προφανώς για να καταθέσει και τη διεθνή παραδειγματική προβολή στο πλαίσιο αυτής της συζήτησης, σε ό,τι αφορά τις ευρωπαϊκές χώρες, αλλά και άλλες χώρες της Δύσης.

Αποτελεί, λοιπόν, μια αξιόπιστη καταγραφή του ιστορικού πληρωμών των ειδών προερχομένων εξασφαλίσεων και κάθε άλλης πληροφόρησης που σχετίζεται με κάθε μορφής πίστωσης προς φυσικά ή νομικά πρόσωπα από πιστωτικά και χρηματοδοτικά ιδρύματα.

Τέταρτος άξονας του νομοσχεδίου είναι η κατάθεση συμπληρωματικού προϋπολογισμού, όπως ανέφερα και στην εισαγωγή μου, ύψους 2,9 δισεκατομμυρίων ευρώ, με αύξηση των πιστώσεων κατά 2,5 δισεκατομμύρια ευρώ στον τακτικό προϋπολογισμό, αλλά και 400 εκατομμύρια ευρώ στο Πρόγραμμα Δημοσίων Επενδύσεων, προκειμένου να υπάρξει πρόσθετη στήριξη νοικοκυριών και επιχειρήσεων για την αντιμετώπιση της κρίσης.

Πέμπτος άξονας του νομοσχεδίου είναι η θέσπιση διατάξεων με θετικό πρόσημο, αρμοδιότητας του Υπουργείου Οικονομικών, που δίνουν λύσεις σε υπαρκτά προβλήματα.

Επιτρέψτε μου, κυρίες και κύριοι Βουλευτές, πιο αναλυτικά, στο πλαίσιο της συζήτησης με τους πέντε άξονες, να αναφέρω ότι είναι σημαντική η αναμόρφωση του θεσμικού πλαισίου για τη διοίκηση, οργάνωση και λειτουργία των Ανωνύμων Εταιρειών του Δημοσίου. Και είναι αναγκαία γιατί; Γιατί δίνεται η δυνατότητα στις δημόσιες επιχειρήσεις κοινής ωφελείας, αλλά και στις ανώνυμες εταιρείες του δημοσίου να προσαρμοστούν στις σύγχρονες συνθήκες και ανάγκες της αγοράς.

Εξάλλου είναι και χαρακτηριστική η αναφορά του Υπουργού Οικονομικών ότι ο ΟΑΣΑ αποτέλεσε έναν πυλώνα πληροφόρησης και παραδειγματικής προβολής, ώστε να ενσωματώσουμε καλές πρακτικές διακυβέρνησης που μεγιστοποιούν την αξία αυτών των εταιρειών αλλά και του δημοσίου συμφέροντος.

Κατά συνέπεια, μέσα από αυτό το πλαίσιο αξίζει κανείς να υπογραμμίσει τις σημαντικές πτυχές, όπως πρώτον η καθιέρωση ελάχιστων τυπικών προσόντων για τον πρόεδρο και τα άλλα μέλη του διοικητικού συμβουλίου αυτών των εταιρειών. Δεύτερον, πρόβλεψη ότι η επιλογή του προέδρου, αντιπροέδρου και διευθύνοντος ή εντεταλμένου συμβούλου των Ανωνύμων Εταιρειών του Δημοσίου γίνεται σύμφωνα με τη διαδικασία που προβλέπει ο νόμος για την επιλογή διοικήσεων στον δημόσιο τομέα, κατόπιν προσκλήσεως εκδήλωσης ενδιαφέροντος από το Ανώτατο Συμβούλιο Επιλογής Προσωπικού.

Να σημειώσω δε ότι στα ελάχιστα τυπικά προσόντα περιλαμβάνονται πτυχίο ιδρύματος ανώτατης εκπαίδευσης, πανεπιστημιακού ή τεχνολογικού τομέα και πενταετής τουλάχιστον προϋπηρεσία, κάτι το οποίο δεν υπήρχε μέχρι σήμερα. Πρόσθετα να υπενθυμίσω ότι δεν υπήρχε καμμία σχετική πρόβλεψη για τα ελάχιστα προσόντα μελών του διοικητικού συμβουλίου.

Τρίτος άξονας, που τεκμηριώνει την καινοτομία του νομοσχεδίου, είναι η σαφής υποχρέωση των εταιρειών να καταρτίζουν τετραετή στρατηγικά και ετήσια επιχειρησιακά σχέδια. Γνωρίζετε από την παραγωγική διαδικασία στη χώρα πόσο σημαντικό είναι να μπορεί να καταθέσει μια επιχείρηση, ένας οργανισμός επιχειρησιακά σχέδια, τα οποία είναι χρήσιμο -αυτή την ώρα που συζητάμε το νομοσχέδιο αυτό- να πούμε ότι εγκρίνονται και από τη γενική συνέλευση και θα αποτυπώνουν τον προγραμματισμό των επιχειρηματικών επιλογών της διοίκησης της εταιρείας. Ο τρόπος μάλιστα που θα υλοποιείται, συζητείται και αποφασίζεται από το διοικητικό συμβούλιο. Είναι μία πολύ σημαντική παράμετρος γιατί η ευελιξία στο δημόσιο ιδιαίτερα είναι πλέον επιβεβλημένη ανάγκη για να προχωρήσουμε μπροστά με γρήγορους ρυθμούς ανάπτυξης.

Τέταρτο σημείο είναι η διάταξη σύμφωνα με την οποία κάθε επιχείρηση ή εταιρεία, μετά από σύμφωνη γνώμη του Υπουργού Οικονομικών και τον Υπουργό που εποπτεύει την επιχείρηση, θα καταθέτει τη δήλωση αποστολής που περιγράφει τις δραστηριότητες και την πορεία που η εταιρεία επιδιώκει για το μέλλον και τη δέσμευσή της στην υλοποίηση της δημόσιας πολιτικής.

Πέμπτο σημείο, είναι αξιοσημείωτο το γεγονός ότι η ενίσχυση του ελέγχου και της λογοδοσίας με τη δημιουργία μονάδας εσωτερικού ελέγχου που θα αποτελεί ανεξάρτητη οργανωτική μονάδα εντός της εταιρείας ή της επιχείρησης με σκοπό την παρακολούθηση και βελτίωση των λειτουργιών και των πολιτικών της εταιρείας, αναφορικά με το σύστημα εσωτερικού ελέγχου της, είναι μια σημαντική παράμετρος για να μπορέσει να ρυθμιστεί και να προχωρήσει μπροστά με ανοδική πορεία αυτή η επιχείρηση.

Έκτο σημείο είναι η σύσταση Ψηφιακού Μητρώου Συμμετοχών του Δημοσίου στο οποίο θα ενταχθούν όλες οι εταιρείες στις οποίες το δημόσιο είναι μέτοχος. Ουσιαστικά για πρώτη φορά θα υπάρχει μια πλήρης και αξιόπιστη εικόνα των συμμετοχών του δημοσίου σε ανώνυμες εταιρείες.

Έβδομο σημείο που σχετίζεται με τη φιλοσοφία του νομοσχεδίου, είναι η θεσμοθέτηση δήλωσης ειδικών υποχρεώσεων στην οποία καθορίζονται οι σχέσεις και οι υποχρεώσεις της εταιρείας απέναντι στο κράτος, όπως η σύμβαση παροχής δημόσιας υπηρεσίας με το ελληνικό δημόσιο αν οι συγκεκριμένες εταιρείες παρέχουν αγαθά ή υπηρεσίες στο δημόσιο.

Σημαντική καινοτομία, όπως προείπα, είναι και η σύσταση της Ανεξάρτητης Αρχής Πιστοληπτικής Αξιολόγησης. Ποιος είναι ο στόχος αυτός; Στόχος είναι η συλλογή και η αξιολόγηση πρωτογενών πληροφοριών του δημοσίου και ο υπολογισμός της πιθανότητας αθέτησης πληρωμής για φυσικά και νομικά πρόσωπα, προκειμένου να υπάρχει αξιολόγηση της πιστοληπτικής ικανότητας φυσικών και νομικών προσώπων, μια πολύ σημαντική παράμετρος που πλέον είναι επιβεβλημένη, όχι μόνο για το χρηματοπιστωτικό σύστημα της χώρας, αλλά για την ανάπτυξη φυσικών προσώπων και οργανισμών αλλά και επιχειρήσεων. Η διαδικασία αυτή θα έχει υψηλό δείκτη εμπιστευτικότητας -το τονίζω αυτό- η συλλογή όλων των στοιχείων θα γίνεται από ανεξάρτητη αρχή πιστοληπτικής αξιολόγησης, ενώ δεν θα επιτρέπεται η πρόσβαση άλλων φορέων στα δεδομένα του συστήματος.

Κάθε φυσικό πρόσωπο, επιχείρηση και φορέας δημοσίου ή ιδιωτικού τομέα θα μπορεί κατόπιν αιτήσεώς του να λαμβάνει δωρεάν από την αρχή την πιστοληπτική του βαθμολόγηση, η οποία δημιουργεί τις προϋποθέσεις χρηματοδότησης. Επιτρέψτε μου για άλλη μια φορά να το επαναλάβω αυτό, γιατί είδαμε και στο δημόσιο διάλογο αλλά και στα μέσα μαζικής ενημέρωσης να τονίζεται αυτό, ότι κάθε φυσικό πρόσωπο, επιχείρηση και φορέας δημοσίου ή ιδιωτικού τομέα θα μπορεί κατόπιν αιτήσεώς του να λαμβάνει δωρεάν από την αρχή την πιστοληπτική του βαθμολόγηση, η οποία δημιουργεί τις προϋποθέσεις χρηματοδότησης.

Η ανεξάρτητη αρχή διοικείται από το συμβούλιο διοίκησης και τον διοικητή, οι οποίοι επιλέγονται μέσω ανοικτού διαγωνισμού και αξιολόγησής τους από την Ανεξάρτητη Επιτροπή Αξιολόγησης που συστήνεται.

Μια δεύτερη και εξίσου σημαντική καινοτομία που εισάγεται με αυτό το νομοσχέδιο, είναι η σύσταση Κεντρικού Μητρώου Πιστώσεων. Όπως προείπα, πρόκειται για μια βέλτιστη διεθνή πρακτική που εφαρμόζεται ήδη σε πολλές χώρες. Πρόκειται για ένα ολοκληρωμένο πληροφοριακό σύστημα, την ευθύνη του οποίου θα έχει η Τράπεζα της Ελλάδος και το οποίο θα λαμβάνει δεδομένα που προέρχονται από τους πιστωτές, όπως πιστωτικές πληροφορίες και πληροφορίες σχετικές με τον βαθμό πιστωτικού κινδύνου δανειοληπτών και οφειλών.

Με βάση τα στοιχεία που θα τηρούνται στο μητρώο, θα καταρτίζεται πιστωτική έκθεση για όλα τα μισθοδοτούμενα πρόσωπα, το περιεχόμενο της οποίας θα διαφοροποιείται ανάλογα με τον αποδέκτη της. Δεν θα αξιολογείται ή θα βαθμολογείται η πιστοληπτική ικανότητα του οφειλέτη. Ουσιαστικά το Κεντρικό Μητρώο Πιστώσεων θα λειτουργεί ως βάση δεδομένων των πιστωτών των πιστωτικών και χρηματοδοτικών ιδρυμάτων στο πλαίσιο μιας αμφίδρομης σχέσης και λειτουργίας, κατά την οποία οι πιστωτές θα παρέχουν δεδομένα οικονομικής συμπεριφοράς στο μητρώο και αντιστοίχως θα έχουν πρόσβαση στα τηρούμενα μητρώα δεδομένων και οικονομικής συμπεριφοράς, αφού βεβαίως υποβάλλουν προηγούμενα αίτηση.

Το Κεντρικό Μητρώο Πιστώσεων είναι συμπληρωματικό με πλήρη εναρμόνιση για σχέση διαλειτουργικότητας με την Ανεξάρτητη Αρχή Πιστοληπτικής Αξιολόγησης, το Μητρώο Παρακολούθησης Ιδιωτικού Χρέους και το υφιστάμενο Σύστημα Επεξεργασίας Δεδομένων Οικονομικής Συμπεριφοράς του Τειρεσία.

Μεγάλης σημασίας είναι η κατάσταση του συμπληρωματικού προϋπολογισμού με αυτό το νομοσχέδιο που καταθέτει το Υπουργείο Οικονομικών και όπως είπα συνδέεται με την υλοποίηση των μέτρων στήριξης της κοινωνίας.

Επιτρέψτε μου πολύ συνοπτικά, σε ό,τι αφορά τον συμπληρωματικό προϋπολογισμό να επισημάνω ότι αυξάνονται οι πιστώσεις του τακτικού κρατικού προϋπολογισμού κατά 2,5 δισεκατομμύρια ευρώ, αυξάνονται οι πιστώσεις του προϋπολογισμού δημοσίων επενδύσεων κατά 200 εκατομμύρια ευρώ στο συγχρηματοδοτούμενο σκέλος και κατά 200 εκατομμύρια ευρώ στο εθνικό σκέλος, καθώς επίσης ο Υπουργός Οικονομικών και η Κυβέρνηση έχουν αναφερθεί αναλυτικά στο πού θα κατευθυνθούν αυτοί οι πρόσθετοι πόροι.

Επιτρέψτε μου πολύ συνοπτικά να επισημάνω και εγώ με τη σειρά μου ότι 1,7 εκατομμύριο ευρώ θα διατεθούν για την επιδότηση κατανάλωσης στο ηλεκτρικό ρεύμα το 2022, 500 εκατομμύρια ευρώ θα διατεθούν για το επίδομα Δεκεμβρίου για τους ευάλωτους πολίτες, 300 εκατομμύρια ευρώ θα διατεθούν για το επίδομα θέρμανσης, 140 εκατομμύρια ευρώ θα διατεθούν για να καλυφθούν ανάγκες από την αύξηση των δικαιούχων του «ΕΞΟΙΚΟΝΟΜΩ», 149 εκατομμύρια ευρώ για τη στήριξη αγροτών και κτηνοτρόφων, ενώ υπάρχουν και υπόλοιπα κονδύλια που αφορούν στις υπόλοιπες δράσεις.

Στο νομοσχέδιο, όμως, αυτό υπάρχουν, κύριε Πρόεδρε και σημαντικές διατάξεις αρμοδιότητας του Υπουργείου Οικονομικών που δίνουν λύσεις σε υπαρκτά προβλήματα. Και επιτρέψτε μου να αναφερθώ σε μια πολύ σημαντική διάταξη που αφορά τα Δωδεκάνησα, αλλά είναι εθνικής σημασίας ρύθμιση. Το γνωρίζει ο κ. Υψηλάντης που είναι στην Αίθουσα και έχουμε ασχοληθεί πάρα πολύ και ευχαριστούμε το Υπουργείο Οικονομικών που δίνει μια προοπτική επίλυσης μιας παθογένειας που υπάρχει, αφού στη διάταξή του δίνει οριστική λύση στο πρόβλημα που αντιμετώπιζαν οι κάτοικοι ακριτικών νησιών όπως του Αγαθονησίου, των Αρκειών, το Μαράθι το Καστελόριζο, την Ψέριμο και τη Σαρία. Πρόκειται για δασικές εκτάσεις που τους είχαν παραχωρηθεί κατά κυριότητα με αποφάσεις του ’96 με καταβολή συμβολικού τιμήματος για γεωπολιτικούς και κοινωνικούς λόγους, που διεκδικούσε το δημόσιο με αγωγές. Αν είναι δυνατόν. Με αυτή τη σχετική νομοθετική ρύθμιση κατοχυρώνεται η ιδιοκτησία και η κυριότητα για τους κατοίκους κάτω από συγκεκριμένες προϋποθέσεις, μια νομοθετική ρύθμιση που έχει θετική γεωπολιτική και εθνική διάσταση.

Είναι μείζονος σημασίας να ενισχυθεί με κάθε τρόπο η ζωή στην περιοχή των Δωδεκανήσων και στα νησιά αυτά, που αποτελεί μια σημαντική ζώνη του Ελληνισμού.

Κλείνοντας, κύριε Πρόεδρε, επιτρέψτε μου να πω, ότι είναι σημαντικές οι ρυθμίσεις παραχώρησης ακινήτων στην Ελευσίνα, μια και θα είναι η πολιτιστική πρωτεύουσα της Ευρώπης, όπως και η παραχώρηση ακινήτων του ελληνικού δημοσίου στην περιοχή του Δήμου Αλίμου, Γλυφάδας Ελληνικού - Αργυρούπολης δηλαδή στην περιοχή του Αγίου Κοσμά, όπου θα υπάρχει ένας πυλώνας σημαντικός για την Αττική.

Είναι επίσης πολύ σημαντικό το γεγονός ότι στην έκθεση του νομοσχεδίου προβλέπονται οι απαλλαγές ΦΠΑ για δωρεές που προορίζονται για την ανέγερση του Μουσείου Ολοκαυτώματος και επίσης, είναι πολύ σημαντική η παράταση της προθεσμίας για την καταβολή και αναστολή είσπραξης των οφειλών του δημοσίου από επιχειρήσεις που έχουν πληγεί από τον πόλεμο της Ουκρανίας.

Με αυτή την πολύ συνοπτική κατάθεσή μας για το νομοσχέδιο, θεωρώ ότι όχι μόνο η Πλειοψηφία αλλά και οι άλλες δυνάμεις της Εθνικής Αντιπροσωπείας θα στηρίξουν αυτή την πολύ σημαντική μεταρρύθμιση.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Σουλτάνα Ελευθεριάδου από τον ΣΥΡΙΖΑ έχει τον λόγο.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, δυστυχώς για ακόμη μια φορά ο Υπουργός απέδειξε ότι η Κυβέρνησή σας εφευρίσκει λόγους για να πανηγυρίσει, υπερπροβάλει τα κατά τη δική της οπτική γωνία θετικά, τα ρίχνουμε όλα στο καλάθι «επιτυχία», χωρίς ουδείς να εκτιμά τις συνέπειες και χωρίς κανένας να ασχολείται με την άλλη όψη. Γιατί για εσάς δεν υπάρχει άλλη όψη, γιατί ποτέ δεν χρειάστηκε να αντιμετωπίσετε τις καθημερινές δυσκολίες και τις προκλήσεις της καθημερινότητας σαν απλός πολίτης, έξω από τον μικρόκοσμο των γραφείων σας και του στενού κοινωνικού σας περίγυρου.

Αυτό αποδείξατε με τις πολιτικές επιλογές σας μέχρι σήμερα. Αυτό απέδειξε ο κ. Μητσοτάκης με τις εξαγγελίες του στη ΔΕΘ κι αυτό αποδεικνύετε με το σημερινό νομοσχέδιο για το οποίο επαίρεστε, κύριε Υπουργέ και συγχαίρετε τους συνεργάτες σας που ασχολήθηκαν μήνες με τη συγγραφή του και τις τροπολογίες που φέρνετε και για τις οποίες, όσο προλάβω, θα τοποθετηθώ αναλυτικά.

Λέτε, λοιπόν, ότι το υπό συζήτηση νομοσχέδιο κατατέθηκε και μάλιστα εσπευσμένα, χωρίς τη δέουσα διαβούλευση, όχι για να αντιμετωπίσει τα προβλήματα της τρέχουσας συγκυρίας, αλλά για να μεταρρυθμίσει το νομικό πλαίσιο και να χτίσει τις προϋποθέσεις για υψηλή και βιώσιμη οικονομική μεγέθυνση.

Είναι ανάγκη, είπατε, να υλοποιηθούν σημαντικές διαρθρωτικές αλλαγές για να χτιστεί μια πιο υγιής, εξωστρεφής, δίκαιη οικονομία, γιατί με τα στοιχεία που έχετε στη διάθεσή σας, είχαμε πέρσι ρεκόρ εξαγωγών και επενδύσεων και φέτος, λέτε, αν συνεχιστεί αυτή η κατάσταση θα έχουμε νέο ιστορικό ρεκόρ.

Κι αφού περιγράψατε μια εικόνα των επιχειρήσεων, η οποία κάθε άλλο παρά έχει σχέση με την πραγματικότητα, με αυξημένους τζίρους και πρωτοφανή ανοίγματα σε νέες αγορές, δικαιολογήσατε το νομοσχέδιο που φέρνετε ως μέσο διατήρησης της δήθεν υπάρχουσας ανάπτυξης. Τι κι αν τα ελληνικά νοικοκυριά ζουν σε ρυθμούς χρεοκοπίας, δεν έχετε εικόνα, δεν σας ενδιαφέρει. Τι κι αν το 1/5 του μισθού χάνεται στη μαύρη τρύπα της ακρίβειας; Τι και αν επτά στους δέκα πολίτες κόβουν βασικά είδη από την καθημερινότητά τους, γιατί δεν μπορούν να ανταπεξέλθουν;

Ποιες είναι οι συνθήκες ανάπτυξης, κύριε Υπουργέ, όταν το 19% της αγοραστικής δύναμης των αμειβομένων με τον κατώτατο μισθό χάθηκε τον Ιούλιο εξαιτίας της ακρίβειας και του πληθωρισμού -όπως θα πω παρακάτω, έχει ονοματεπώνυμο «ακρίβεια και πληθωρισμός Μητσοτάκη- όταν το 29,2% των εργαζομένων με μερική απασχόληση έχει χάσει τη μισή του αγοραστική του δύναμη;

Όσον αφορά τις επιχειρήσεις, κύριε Υπουργέ -κι όταν αναφέρομαι σε επιχειρήσεις αναφέρομαι στις μικρομεσαίες επιχειρήσεις που είναι το 95% των επιχειρήσεων στην χώρα μας- περισσότερες από μία στις τρεις δήλωσαν ότι έχουν μηδενικά ρευστά διαθέσιμα, σχεδόν τέσσερις στις δέκα εκφράζουν φόβο για ενδεχόμενη διακοπή της δραστηριότητάς τους στο μέλλον.

Η κρίση βάζει φρένο στις επενδύσεις των μικρομεσαίων, φρένο στα σχέδια τους και εφόσον δεν ληφθούν άμεσα γενναίες αποφάσεις για την ενίσχυσή τους, ο χειμώνας αυτός θα είναι ίσως ο τελευταίος χειμώνας λειτουργίας για ένα πολύ μεγάλο ποσοστό των επιχειρήσεων. Και αυτό δεν το λέει ο ΣΥΡΙΖΑ, αυτό το λέει η ίδια η ΓΣΕΒΕΕ και ο πρόεδρος του Επαγγελματικού Επιμελητηρίου Αθηνών. Επομένως για ποιο λόγο επαίρεστε; Μήπως επαίρεστε για την πρωτιά της Ελλάδας, για την ξέφρενη άνοδο στην τιμή της μεγαβατώρας. Είμαστε πρώτοι στην Ευρώπη σε ακρίβεια στην τιμή μεγαβατώρας.

Οι δείκτες της ελληνικής οικονομικής πραγματικότητας όχι μόνο δεν αποδεικνύουν και δεν καταδεικνύουν την ορθότητα των επιχειρημάτων σας, αλλά ακριβώς το αντίθετο, τη διαψεύδουν και όσο και αν αφήσετε ανεξέλεγκτη την ακρίβεια για να λεηλατήσετε την κοινωνία και να πετύχετε καλύτερη πορεία της οικονομίας, όπως είπατε, δεν θα πετύχετε να επιβεβαιώσετε τους δείκτες, τα σχεδιαγράμματα και τα πινακάκια, τα οποία μας παρουσιάζετε. Η πραγματική ζωή θα σας διαψεύσει.

Τι κάνετε με αυτό το νομοσχέδιο, λοιπόν, πέραν του να συνεχίζετε το αέναο γραφειοκρατικό κυνήγι των δανειοληπτών και των υπερχρεωμένων νοικοκυριών λόγω της οικονομικής και εν συνεχεία της υγειονομικής κρίσης;

Το πρώτο που κάνετε είναι να μας παρουσιάζετε για ακόμη μια φορά στα πρώτα άρθρα, από το 1 έως το 47, με τον πιο ανάγλυφο τρόπο την καθεστωτική αντίληψη σας για το δημόσιο, αυτό που περιγράφουν και υλοποιούν εδώ και τρία χρόνια ως επιτελικό κράτος. Πρόκειται για μια ακόμα νεοφιλελεύθερη νομοθέτηση που βασίζεται στα ιδεώδη της Νέας Δημοκρατίας και φυσικά στα ιδεώδη του Πρωθυπουργού σας του Κυριάκου Μητσοτάκη. Απομειώνετε τον δημόσιο έλεγχο σε όποια δραστηριότητα του δημοσίου, ακόμη και σε αυτή την περίοδο, σε περίοδο κρίσης, που φαίνεται ότι το οικονομικό υπόδειγμα μετατοπίζεται στις κρατικοποιήσεις.

Θεσπίζετε την αδιαφάνεια σε θέματα προσλήψεων ανέλιξης και αποδοχών προσωπικού και διοικήσεων, μέσα από ένα πλέγμα μη αντικειμενικών κανόνων εκτός ΑΣΕΠ, με σκοπό και πάλι να βολευτούν οι φίλοι και τα golden boys της Νέας Δημοκρατίας. Θεσπίζετε την αδιαφάνεια σε θέματα εσωτερικού ελέγχου και προμηθειών, θέματα που αναδείχθηκαν στην πανδημία και συνεχίζουν να υφίστανται και ευδοκιμούν και στο νομοθέτημα σας αυτό.

Όλα τα παραπάνω συντελούν στην οπτική της Νέας Δημοκρατίας του Κυριάκου Μητσοτάκη που θεωρεί το δημόσιο και τις επιχειρήσεις στις οποίες συμμετέχει το δημόσιο, ως λάφυρο για να βολεύετε τα δικά σας παιδιά. Είναι προφανής η αγωνιώδης προσπάθεια σας, προσπάθεια απερχόμενης Κυβέρνησης, να βολέψει όλους τους παραπάνω και για το διάστημα που δεν θα είναι πλέον Κυβέρνηση και να δεσμεύσει την επόμενη προοδευτική διακυβέρνηση της χώρας που θα σχηματιστεί μετά τις εκλογές.

Συστήνετε Ανεξάρτητη Αρχή Πιστοληπτικής Αξιολόγησης για να αξιολογεί την έναντι του δημοσίου φερεγγυότητα και πιστοληπτική ικανότητα φυσικών και νομικών προσώπων και βέβαια, θα ήταν χρήσιμη μια τέτοια αρχή αλλά θα έπρεπε να είναι μια αρχή που θα τελεί υπό υψηλή κυβερνητική εποπτεία, θα έπρεπε να είναι μια αρχή που θα συγκεντρώνει και τα θετικά στοιχεία και όχι μόνο τα αρνητικά. Θα έπρεπε να είναι μια αρχή που δεν θα ήταν τιμωρός και που δεν θα επιβεβαίωνε τις κακές αξιολογήσεις του «ΤΕΙΡΕΣΙΑ», αλλά αρωγός που θα πασχίσει να άρει τυχόν χρηματοδοτικό αποκλεισμό των πολιτών και των μικρομεσαίων επιχειρήσεων. Και σίγουρα αυτή η ανεξάρτητη αρχή που δημιουργείτε εσείς, δεν έχει ούτε καν ως στόχο αυτό, να βοηθήσει τις χρεωμένες μικρομεσαίες επιχειρήσεις και τους πολίτες.

Θα έπρεπε, επίσης, να είναι μια αρχή που θα μπορεί να ελέγχεται από τον αρμόδιο Υπουργό Οικονομικών, θα δύναται οι διευθυντές, οι διοικητές της, να παύονται από τους αρμόδιους Υπουργούς όταν δεν ακολουθούν την πολιτική που επιλέγει η Κυβέρνηση, για την πιστωτική που θέλει να ασκήσει η εκάστοτε εκλεγμένη Κυβέρνηση στους οφειλέτες και το πώς θέλει να τους βοηθήσει ή όχι.

Εσείς δημιουργείτε μια αρχή που για ακόμα μια φορά θα κάνει τους οφειλέτες και τις μικρομεσαίες επιχειρήσεις έρμαια μιας γραφειοκρατικής αυτοματοποιημένης μηχανής, η οποία θα λειτουργεί χωρίς ασφαλιστικές δικλείδες, χωρίς κανένα έλεγχο και θα μπορεί μέσα σε μια νυκτί να δημιουργήσει εκατομμύρια ακόμα υπερχρεωμένων πολιτών, εκατομμύρια ακόμα πολιτών που δεν θα μπορούν να περάσουν ούτε καν έξω από τις τράπεζες.

Τι κάνετε; Ακόμα και το χρέος στη ΔΕΗ θα καταγράφεται. Δηλαδή όποιος δεν πληρώσει τη ΔΕΗ ή όποιος καθυστερεί να πληρώσει τη ΔΕΗ θα μένει για τρία χρόνια στα αρχεία της αρχής αυτής ως κακοπληρωτής και δεν θα μπορεί να πάρει κανένα δάνειο. Αυτό είναι τραγικό, κύριε Υπουργέ και το καταλαβαίνετε. Αυτή τη στιγμή οι άνθρωποι που δεν μπορούν να πληρώσουν ή καθυστερούν σοβαρά μεγάλο χρονικό διάστημα να πληρώσουν τους λογαριασμούς τους, είναι η πλειοψηφία των Ελλήνων πολιτών.

Ιδρύετε, λοιπόν, Κεντρικό Μητρώο Πιστώσεων. Το μητρώο τηρείται στην Τράπεζα της Ελλάδος. Εμείς θεωρούμε ότι δεν θα έπρεπε να τηρείται στην Τράπεζα της Ελλάδος γιατί δεν είναι δημόσιο, όπως ορίζει η οδηγία, αλλά ιδιωτική. Η Τράπεζα της Ελλάδος δεν είναι δημόσια. Η οδηγία αναφέρει για κεντρικές εθνικές τράπεζες άρα δεν πρέπει να έχει ο κ. Στουρνάρας τον πλήρη έλεγχο και όλα τα στοιχεία, γιατί θα είναι σαν να λες ότι παραδίδουμε γη και ύδωρ στον κ. Στουρνάρα και στις τράπεζες.

Δεν μπορούμε να εμπιστευτούμε δηλαδή ότι η Τράπεζα της Ελλάδος θα εξασφαλίσει ότι η λειτουργική μονάδα εντός της θα λειτουργεί με στεγανά. Άλλωστε, έχουμε δει πολλές φορές και προσφάτως, άλλες αρχές που λειτουργούν εντός της Τράπεζας της Ελλάδος και στην ουσία υπολειτουργούν ή λειτουργούν κατά το δοκούν.

Το γενικότερο συμπέρασμα είναι ότι αυτό το εργαλείο, δηλαδή το Μητρώο Πιστώσεων δεν πρέπει να καταλήγει στις τράπεζες. Το αντίθετο, εμείς πρέπει να πάρουμε από τις τράπεζες τον «ΤΕΙΡΕΣΙΑ», καταργώντας τον. Θα πρέπει κάθε ρύθμισή σας να αποσκοπεί στο να μπορούν φυσικά και νομικά πρόσωπα να αποκαλύπτουν την πραγματική οικονομική τους κατάσταση, χωρίς να μπαίνουν σε μαύρες λίστες. Και με αυτό το νομοσχέδιο δημιουργείτε και άλλες μαύρες λίστες, δημιουργείτε το ενδεχόμενο, την πιθανότητα, την βεβαιότητα εκατομμύρια πολίτες να μπουν σε αυτές τις μαύρες λίστες και να καταστραφεί το οικονομικό τους μέλλον.

Είναι βέβαιο, λοιπόν, ότι δεν έχετε καμμία εικόνα της πραγματικής οικονομίας και νομοθετείτε επί μιας φανταστικής και ιδανικής κατάστασης όπου δεν υπάρχουν υπερχρεωμένοι πολίτες. Δημιουργείτε ένα καινούργιο κύμα εισόδου στον «ΤΕΙΡΕΣΙΑ», μια νέα ομάδα αφερέγγυων κατά τις τράπεζες, νοικοκυριών και επιχειρήσεων.

Δεν θεωρούμε ότι πρέπει να είναι αυτή η κατάσταση. Αυτή τη στιγμή αυτό είναι το τελευταίο που χρειάζεται η χώρα. Βλέπουμε ότι τα funds, τα οποία έχουν πάρει τα δάνεια και ειδικά τα δάνεια για τις πρώτες κατοικίες, καθημερινά βγάζουν σε πλειστηριασμούς χιλιάδες ακίνητα.

Επομένως, το δικαίωμα για πανηγυρισμούς είναι αναφαίρετο μεν δικό σας, αλλά όταν υπάρχει λόγος για πανηγυρισμούς, κάποτε προσκρούει και στην ανοχή και η ανοχή της ελληνικής κοινωνίας έχει τελειώσει.

Και φυσικά φέρνετε με αυτό το νομοσχέδιο και νέο προϋπολογισμό, δεύτερο συμπληρωματικό για το έτος 2022, για την αντιμετώπιση -λέτε- των εξαιρετικά επειγουσών και έκτακτων αναγκών, που ανέκυψαν λόγω της ενεργειακής κρίσης και της συνεπακόλουθης αύξησης των τιμών, των αγαθών και υπηρεσιών ως αποτέλεσμα -λέτε- των πρόσφατων δυσμενών γεωπολιτικών εξελίξεων.

Η ακρίβεια στη χώρα μας δεν οφείλεται σε γεωπολιτικές εξελίξεις, κύριε Υπουργέ. Η ακρίβεια έχει ονοματεπώνυμο και το ονοματεπώνυμο αυτής είναι Κυριάκος Μητσοτάκης.

Ο Κυριάκος Μητσοτάκης είναι αυτός, που αποφάσισε να μην κάνει καμμία παρέμβαση στην αγορά ενέργειας παρά μόνο να επιδοτήσει την αισχροκέρδεια από τις τσέπες των πολιτών και τα τρομακτικά έσοδα από άμεσους και έμμεσους φόρους.

Ο Κυριάκος Μητσοτάκης δεν δίστασε να πουλήσει αυξήσεις στις συντάξεις με τη ρύθμιση του 2017 του ΣΥΡΙΖΑ, να πουλήσει αυξήσεις και ελπίδα στους συνταξιούχους, ο Κυριάκος Μητσοτάκης που έλεγε στη ΔΕΘ του 2021 για αυξήσεις έως 2 ευρώ στους λογαριασμούς ρεύματος, και φέτος οι εργαζόμενοι χρειάζονται δύο κατώτατους μισθούς για να πληρώσουν το ρεύμα.

Ο Κυριάκος Μητσοτάκης υποσχόταν φορολογική ελάφρυνση, και έχει φεσώσει με 2,5 δισ. περισσότερο ΦΠΑ τους πολίτες στο επτάμηνο, αφήνοντας ανεξέλεγκτη την ακρίβεια.

Ο Κυριάκος Μητσοτάκης έταζε δικαιοσύνη στους πολίτες και κυρίως στους συνταξιούχους, και είναι αυτός που έκοψε τη δέκατη τρίτη σύνταξη και κυριολεκτικά έκλεψε τα αναδρομικά των συνταξιούχων.

Θέλω να αναφερθώ, στον χρόνο που έχω, σε μια τροπολογία που καταθέσαμε και αφορά τους εργαζόμενους στο πρόγραμμα «HELIOS» 1 και 2. Αυτοί οι εργαζόμενοι δουλεύουν βοηθώντας ευάλωτες πληθυσμιακές ομάδες και καλύπτουν τις υγειονομικές ανάγκες τους, δουλεύουν με πρόσφυγες και μετανάστες, και είχαν ένα μισθό ο οποίος τους δίδονταν μέχρι 31-12-2021 από την έναρξη του προγράμματος. Και τι μισθό είχαν; Είχανε τον μισθό της κλάσης που ανήκαν -μιλάμε για υγειονομικούς, γιατρούς κ.λπ.- συν έναν επιπλέον μισθό μηνιαίως ως μπόνους, διότι πραγματικά η εργασία τους ήταν πάρα πολύ δύσκολη. Επαναλαμβάνω ότι δούλευαν με ασθενείς, με ευάλωτες κοινωνικές ομάδες. Η συμμετοχή σε αυτό το πρόγραμμα, αν δεν υπήρχε αυτό το μπόνους, δεν θα υπήρχε. Όλοι θα προτιμούσαν να πάνε να δουλέψουν κάπου κάπου αλλού.

Το μπόνους, λοιπόν, αυτό του ενός επιπλέον μηνιαίου μισθού το έπαιρναν μέχρι 31-12-2021 και με προϋπόθεση ότι θα παίρνουν αυτό το μπόνους υπέγραψαν ανανέωση της σύμβασής τους στις 5-4-2022 με προϋπόθεση, την οποία εσείς τους διαβεβαιώσατε ότι θα ισχύει αυτό. Εσείς τόσους μήνες τους κοροϊδεύετε ότι θα επανέλθει ο μισθός τους στα επίπεδα που ήταν έως 31-12-2022. Εσείς τους διαβεβαιώνατε ότι υπάρχουν οι πιστώσεις στο Υπουργείο και ότι από μέρα σε μέρα θα πληρωθούν τα οφειλόμενα. Αυτούς τους ανθρώπους λοιπόν, όχι μόνο δεν τους δίδετε τα οφειλόμενα από μισθό, τα δεδουλευμένα οφειλόμενα, από 31-12-2022, αλλά έρχεστε σε αυτό το νομοσχέδιο και καταργείτε τον έναν μηνιαίο μισθό μπόνους. Τον καταργείτε ερμηνεύοντας τον νόμο κατά το δοκούν. Και τι λέτε; Ό,τι έχει δοθεί δεν αναζητείται.

Κύριε Σταϊκούρα, υπάρχει ο συμβατικός μισθός και υπάρχει και ο συμφωνημένος μισθός για κάθε εργασία. Και εδώ υπήρχε ένας συμφωνημένος μισθός και η εργασία έχει παρασχεθεί. Θα πρέπει σήμερα να κάνετε δεκτή την τροπολογία που φέρνουμε, να δώσετε στους εργαζόμενους ό,τι τους οφείλετε από 31-12-2021 έως και σήμερα, δηλαδή τον έναν επιπλέον μισθό μηνιαίως και επίσης να ερμηνεύσετε τον νόμο σύμφωνα με το πνεύμα του, ότι αυτοί οι εργαζόμενοι αν δούλευαν οπουδήποτε αλλού θα έπαιρναν διπλάσιο μισθό. Γι’ αυτό και δίνατε διπλάσιο μισθό μέχρι 31-12-2021, γι’ αυτό και ο νόμος έλεγε αυτό ακριβώς, γι’ αυτό και υποσχόσασταν ότι θα δώσετε τον μισθό που δίνατε μέχρι 31-12-2021 και υπέγραψαν ανανεώσεις της σύμβασης στις 5-4-2022.

Αυτοί οι εργαζόμενοι, αντί να δικαιωθούν από την Κυβέρνησή σας, βγήκαν χτες σε απεργία και εσείς καταθέσατε ασφαλιστικά μέτρα για να κηρύξετε την απεργία παράνομη, τους εργαζόμενους που εδώ και χρόνια κάνουν όλη τη δύσκολη δουλειά με τους πρόσφυγες και τους μετανάστες. Έτσι τους ανταμείβετε; Δισεκατομμύρια απευθείας αναθέσεις, κι εδώ τα λεφτά υφίστανται, έρχονται από την Ευρωπαϊκή Ένωση για το πρόγραμμα «HELIOS» και εσείς κοιτάτε πώς θα περικόψετε τους μισθούς των υγειονομικών που δουλεύουν στο πρόγραμμα; Αν μη τι άλλο είναι απαράδεκτο. Και προφανώς ο σκοπός σας είναι να δώσετε αυτές τις υπηρεσίες στο τέλος του χρόνου που τελειώνει το πρόγραμμα σε εργολάβους. Αυτός είναι σκοπός σας, να βάλετε και εδώ εργολάβους δικούς σας.

Εγώ σας καλώ να κάνετε δεκτή αυτή την τροπολογία που καταθέτουμε, γιατί πρόκειται για εκατοντάδες εργαζόμενους, πρόκειται για δεδουλευμένες αποδοχές -όχι για τις από εδώ και πέρα, αλλά για δεδουλευμένες αποδοχές- συμφωνημένες αμοιβές, οι οποίες πρέπει να πληρωθούν, και βέβαια πρόκειται για μια εργασία που σε καμμία περίπτωση δεν ανταποκρίνεται στον μισθό που τώρα τους δίνετε, σε καμμία περίπτωση.

Όσον αφορά την τροπολογία που φέρατε χτες, με τις δεσμεύσεις του κ. Μητσοτάκη στη ΔΕΘ, να πω για το άρθρο 1, για την κατάργηση εισφοράς αλληλεγγύης, πολύ συνοπτικά: Ουσιαστικά τι δίνετε; Για συνταξιούχο ή δημόσιο υπάλληλο με ετήσιο εισόδημα 13.000 ευρώ, δηλαδή με καθαρές μηνιαίες αποδοχές 1.083 ευρώ, το όφελος θα είναι 1,83 ευρώ τον μήνα ή 22 ευρώ τον χρόνο. Αυτό είναι. Δεν λέω ότι δεν είναι θετικό. Κάθε ενίσχυση είναι θετική και επικροτείται από μεριάς μας, αλλά καταλαβαίνετε ότι πλέον το μεγαλύτερο ποσό, το μεγαλύτερο ποσοστό του εισοδήματος των νοικοκυριών, πάει σε λογαριασμούς ΔΕΗ. Δεν ελαφρύνεται δηλαδή ουσιαστικά αυτός που παίρνει 1.000 ευρώ με τα 22 ευρώ τον χρόνο. Αντιθέτως βέβαια, στα μεγάλα εισοδήματα, υπάρχει πολύ μεγάλη ελάφρυνση: Για 30.000 ευρώ, καθαρές μηνιαίες αποδοχές 2.500 ευρώ, το ετήσιο κέρδος θα είναι 676 ευρώ. Ποιοι παίρνουν όμως στην εποχή μας 2.500 ευρώ καθαρά; Ελάχιστοι. Θετική σε κάθε περίπτωση όμως η κατάργηση.

Για την επιδότηση πετρελαίου εσωτερικής καύσης-θέρμανσης, αντί για επιδότηση πετρελαίου θέρμανσης από τον κρατικό προϋπολογισμό -σας το έχουμε ξαναπεί- η λύση είναι μία, να μην επιδοτηθεί η αισχροκέρδεια, αλλά να μειωθεί ο ειδικός φόρος κατανάλωσης καυσίμων στον κατώτερο συντελεστή.

Για το τέλος επιτηδεύματος για αγρότες, τα προβλήματα των αγροτών είναι πολύ περισσότερα και θα πρέπει να τα δείτε. Στο πρόγραμμα του ΣΥΡΙΖΑ, το οποίο ανακοίνωσε ο Αλέξης Τσίπρας στη ΔΕΘ, από τους έξι βασικούς άξονες του προγράμματός μας στους τέσσερις άξονες θεσπίζονται θετικές ρυθμίσεις για τους αγρότες: αύξηση του αφορολόγητου, κατάργηση του τέλους επιτηδεύματος, ενίσχυση για τις γυναίκες αγρότισσες κ.λπ..

Για το τέλος επιτηδεύματος στις μικρομεσαίες επιχειρήσεις, να πούμε ότι διατηρείται το τέλος επιτηδεύματος για τα μπλοκάκια, καθώς και για χιλιάδες ελεύθερους επαγγελματίες, οι οποίοι δεν έχουν τη δυνατότητα πρόσληψης προσωπικού, ενώ καταργείται μόνο υπό προϋποθέσεις για τις επιχειρήσεις.

Να έρθω και στην αύξηση του στεγαστικού επιδόματος των φοιτητών στα 41 ευρώ μηνιαίως. Δεν λύνει το πρόβλημα των φοιτητών και των οικογενειών τους. Δεν λύνει το πρόβλημα, γιατί 41 ευρώ δεν μπορούν σε καμμία περίπτωση να καλύψουν τα ενοίκια, που συνεχώς αυξάνονται. Οι φοιτητές δεν μπορούν να βρουν στέγη. Δεν μπορούν να βρουν στέγη και αυτό είναι ένα θέμα με το οποίο πρέπει να ασχοληθείτε εσείς, είναι δικό σας θέμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, έχετε πάρει και τη δευτερολογία σας σε χρόνο.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Τελειώνω, κύριε Πρόεδρε.

Τα ενοίκια λοιπόν συνεχώς αυξάνονται, οι μισθοί των γονέων τους συνεχώς μειώνονται και τα 41 ευρώ σε καμμία περίπτωση δεν λύνουν το πρόβλημα των φοιτητών. Άλλωστε και οι ίδιοι οι φοιτητές σάς απάντησαν ότι αυτό που δίνετε είναι καθρεφτάκια σε ιθαγενείς.

Για να κλείσω, όσο η χώρα διασύρεται εξαιτίας των παρακρατικών μεθοδεύσεων της Κυβέρνησης, όσο το εισόδημα των πολιτών εξανεμίζεται προς ικανοποίηση των ολιγοπωλίων, τόσο η πολιτική αλλαγή καθίσταται επιτακτικότερη. Και όσα νομοσχέδια σαν το σημερινό και να φέρετε, προσπαθώντας να ρίξετε στάχτη στα μάτια των πολιτών, δεν θα πετύχετε αυτό που προσδοκάτε. Οι πολίτες θα σας δώσουν την απάντηση που πρέπει στις εκλογές.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να κλείσει το σύστημα.

Τον λόγο τώρα έχει ο κ. Κωνσταντίνος Σκανδαλίδης από το ΠΑΣΟΚ - Κίνημα Αλλαγής.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι της Κυβέρνησης, με το συγκεκριμένο νομοσχέδιο ουσιαστικά κατεδαφίζετε και το τελευταίο πέπλο, που κάλυπτε τις πραγματικές σας προθέσεις για τις δημόσιες επιχειρήσεις. Πετυχαίνετε με μια βολή τρία νομοσχέδια σε ένα, τρεις στόχους που κατάφεραν να μείνουν όρθιοι, τόσο από τις πιέσεις της τρόικας για τόσα χρόνια όσο και μέσα από τη λαίλαπα του μεταρρυθμισμού σας τα τελευταία τρία χρόνια.

Πρώτον, δημιουργείτε ένα πραγματικό αεροδιάδρομο για την πλήρη ιδιωτικοποίηση όλων των ανωνύμων εταιρειών εντός και εκτός του Υπερταμείου.

Δεύτερον, εγκαθιδρύετε έναν εργασιακό μεσαίωνα στο εσωτερικό των επιχειρήσεων.

Τρίτον, τερματίζετε ουσιαστικά κάθε διαδικασία δημόσιου διαγωνισμού, όλα με αναθέσεις, όλοι οι διορισμοί χωρίς κριτήρια και με αποφάσεις μονοπρόσωπες.

Τι να το κάνω που στον ορυμαγδό των κατεδαφίσεων έχετε και κάποιες θετικές ιδέες, όπως αυτές της Ανεξάρτητης Αρχής Πιστοληπτικής Αξιολόγησης ή του Κεντρικού Μητρώου Πιστώσεων στην Τράπεζα της Ελλάδος; Χάνονται στα ερείπια.

Γι’ αυτό είναι προφανής η εναντίωσή μας επί της αρχής στο συγκεκριμένο νομοσχέδιο.

Κυρίες και κύριοι συνάδελφοι, σε ό,τι αφορά το πρώτο: Οι προθέσεις είναι εμφανέστατες, αφού άλλωστε πριν από έναν μήνα, με τον ν.4964/22, παρακάμφθηκαν με κυνικό τρόπο οι αποφάσεις του Συμβουλίου της Επικρατείας για την αντισυνταγματικότητα της μεταβίβασης των 50% + 1 μετοχών της ΕΥΔΑΠ και της ΕΥΑΘ στο Υπερταμείο.

Στον ορισμό των διοικήσεων των εταιρειών, στο άρθρο 7, παρακάμπτεται πλήρως η Επιτροπή Δημοσίων Επιχειρήσεων, Τραπεζών, Οργανισμών Κοινής Ωφέλειας και Φορέων Κοινωνικής Ασφάλισης.

Στο άρθρο 35 προβλέπεται ότι ο Υπουργός Οικονομικών μπορεί με απόφασή του να εκποιεί ελευθέρως πάσης φύσεως κινητές αξίες, που έχουν περιέλθει στο ελληνικό δημόσιο αλλά και μετοχές που κατέχει σε εταιρείες που είναι υπό εκκαθάριση. Δεν μας εκπλήσσει καθόλου ότι η υπερεξουσία που προβλέπεται για τον Υπουργό Οικονομικών δεν υπόκειται σε κανένα έλεγχο από ανώτερο όργανο, που κατά προτίμηση θα έπρεπε να είναι συλλογικό, αλλά το γεγονός ότι δεν προβλέπεται ούτε καν η γνώμη του εποπτεύοντος την ανώνυμη εταιρεία Υπουργού δείχνει ακριβώς το μονοπρόσωπο της απόφασης της εκτελεστικής εξουσίας.

Με την ευκαιρία, πρέπει να θυμόμαστε αυτή την πορεία του περίφημου Υπερταμείου. Διότι ήταν υποκριτική η στάση της Νέας Δημοκρατίας ως αξιωματικής αντιπολίτευσης, όταν καταψήφισε -και μάλιστα ζήτησε ονομαστική ψηφοφορία- την ίδρυση του ταμείου, το οποίο όχι μόνο το διατήρησε αλλά του έδωσε και πρόσθετες αρμοδιότητες.

Να πω μερικές από αυτές. Μεθόδευσε μέσω του Ταμείου Χρηματοπιστωτικής Σταθερότητας την περαιτέρω απαξίωση της δημόσιας συμμετοχής στις τράπεζες, με τη μεγαλύτερη ζημιά να πραγματοποιείται στην Τράπεζα Πειραιώς.

Φρόντισε να μην επιστραφούν στο δημόσιο μια σειρά από τα δέκα χιλιάδες εκατόν δεκαεννιά ακίνητα, τα οποία είχαν εν κρυπτώ μεταφερθεί από την κυβέρνηση του ΣΥΡΙΖΑ στο Υπερταμείο και τα οποία το Συμβούλιο της Επικρατείας έκρινε ότι παρανόμως μεταφέρθηκαν.

Έσπευσε να αυξήσει τα ανώτατα όρια των αμοιβών των προέδρων, των διευθυνόντων ή εντεταλμένων συμβούλων των δημοσίων επιχειρήσεων που έχουν μεταβιβαστεί στο Υπερταμείο.

Αύξησε το έργο του Υπερταμείου υπάγοντας στην εταιρεία «ΣΥΜΜΕΤΟΧΕΣ 5G» και το Ταμείο Φαιστός, που έχει σαν αποστολή τις επενδύσεις σε επιχειρήσεις που δραστηριοποιούνται στην έρευνα ή και ανάπτυξη προϊόντων και υπηρεσιών που λειτουργούν σε υποδομές, ένα πολύ κρίσιμο πεδίο για την ανάπτυξη της ανταγωνιστικότητας της ελληνικής οικονομίας.

Αύξησε το έργο του Υπερταμείου, χαρίζοντας σε αυτό μέσω του ΤΑΙΠΕΔ την ωρίμαση συμβάσεων στρατηγικής σημασίας, που θα χρηματοδοτηθούν από το Ταμείο Ανάκαμψης και Ανθεκτικότητας.

Και φυσικά στην εποχή της διαβούλευσης και των open data, το κατά τα λοιπά ψηφιακό και επιτελικό κράτος της Νέας Δημοκρατίας, το Υπερταμείο λειτουργεί με τη χαμηλότερη δυνατή διαφάνεια και λογοδοσία.

Θέλω με έμφαση να υπογραμμίσω ότι οι αποφάσεις του Συμβουλίου της Επικρατείας για την ΕΥΔΑΠ και την ΕΥΑΘ δικαιώνουν πλήρως την κριτική που έχουμε ασκήσει ως ΠΑΣΟΚ εν γένει για το Υπερταμείο αλλά και για το άρθρο 33 για την αλλαγή σύνθεσης του τρόπου διορισμού του εποπτικού συμβουλίου της Ελληνικής Εταιρείας Συμμετοχών και Περιουσίας.

Θέλω επίσης να θυμίσω την πρόταση νόμου της παράταξής μας, που κατατέθηκε στις 13-11-2018, με την οποία προτείνεται το εποπτικό συμβούλιο του Υπερταμείου να ορίζεται από τον Υπουργό Οικονομικών μετά από απόφαση της Διάσκεψης των Προέδρων της Βουλής, που εκδίδεται με πλειοψηφία των τριών τετάρτων των μελών της, στα πρότυπα της διαδικασίας επιλογής των προσώπων, που στελεχώνουν τις ανεξάρτητες αρχές, βάσει του άρθρου 101Α του Συντάγματος της Ελλάδας.

Αυτά δεν είναι εκτός θέματος, γιατί το ταμείο λειτουργεί έτσι και με αυτόν τον τρόπο εκχωρώντας του και νέες αρμοδιότητες ουσιαστικά το κάνετε να είναι ο φορέας που κυριολεκτικά εγκλωβίζει την ανάπτυξη της χώρας στις δικές του αποφάσεις και στις δικές του πρωτοβουλίες.

Δεύτερον, σε ό,τι αφορά τον εργασιακό μεσαίωνα, στα άρθρα 30 και 31, που αναφέρεται ότι οι προσλήψεις προσωπικού αορίστου και ορισμένου χρόνου διέπονται από την κείμενη, κάθε φορά, εργατική νομοθεσία, που ρυθμίζουν τις σχέσεις εργοδότη και εργαζόμενου στον ιδιωτικό τομέα, κατά παρέκκλιση από την ισχύουσα στην επιχείρηση κατά την έναρξη της ισχύος του παρόντος επιχειρησιακή συλλογική σύμβαση εργασίας ή από τον κανονισμό εργασίας ή από οποιαδήποτε άλλη συλλογική συμφωνία ή συλλογική ρύθμιση ή επιχειρησιακή συνήθεια, προφανώς εννοείται ότι αυτή η πρόβλεψη είναι εξαιρετικά προβληματική, αφού δημιουργεί μια νέα γενιά εργαζομένων με χαμηλότερα εργασιακά δικαιώματα, παρακάμπτοντας τις συλλογικές συμβάσεις εργασίας.

Στο άρθρο 33 προβλέπεται ότι για την κάλυψη των λειτουργικών αναγκών τους οι λοιπές θυγατρικές εταιρείες του Υπερταμείου μπορούν να συνάπτουν: α) συμβάσεις μίσθωσης έργου με φυσικά πρόσωπα χωρίς έγκριση από την Επιτροπή της Πράξης Υπουργικού Συμβουλίου, τα οποία απασχολούνται στην υποστήριξη εκτέλεσης έργων, που υλοποιούν οι εταιρείες στο πλαίσιο των καταστατικών τους σκοπών, β) συμβάσεις δανεισμού εργαζομένων με εταιρείες του ιδιωτικού τομέα, οι οποίες αποτελούν παρόχους τέτοιων υπηρεσιών. Επίσης προβλέπουν ενιαίο μισθολόγιο για τους εργαζόμενους, αλλά ελεύθερη επιλογή για τις αμοιβές των μανατζαραίων, δημόσιο όπου θέλουμε να κρατήσουμε τα κόστη χαμηλά, ιδιωτικός τομέας για τα golden boys.

Με το άρθρο 35 οι λοιπές θυγατρικές του ταμείου δεν υπάγονται στο πεδίο εφαρμογής του ενιαίου συστήματος κινητικότητας του ν.4440, αλλά μόνο ανάμεσά τους σε μια μορφή ενδοομιλικής κινητικότητας. Αυτό όμως είναι εξαιρετικά προβληματικό, αφού επιχειρήσεις όπως ο ΟΑΣΑ, η ΕΥΔΑΠ, η ΕΥΑΘ και τα ΕΛΤΑ έχουν ήδη ανταλλάξει προσωπικό με την κεντρική κυβέρνηση, ενώ θα μπορούσαν να ενισχυθούν περαιτέρω με μετακινήσεις από άλλους φορείς του δημόσιου τομέα μέσω κινητικότητας.

Τι διαβάζουμε λοιπόν πίσω από αυτές τις γραμμές; Ότι οριστικοποιείται ένα καθεστώς που χτίζεται εδώ και τρία χρόνια. Οι εταιρείες μπορούν να διαθέτουν μόνιμο προσωπικό, που διαρκώς λιγοστεύει με τους συγκεκριμένους όρους εργασίας, εργαζόμενους εργολαβικούς από τους ιδιωτικές εταιρείες που αναλαμβάνουν έργα, εργαζόμενους εποχικούς για αυξημένες ανάγκες κατά χρονικές περιόδους, εργαζόμενους ορισμένου χρόνου, με αμφίβολη την παράταση της εργασίας τους μετά το τέλος του ορισμένου χρόνου, χωρίς καμμία αντιστοιχία με τις ανάγκες.

Ας πάρουμε για παράδειγμα τις αστικές συγκοινωνίες. Προσλαμβάνουν οδηγούς χωρίς προϋπηρεσία και χωρίς εκπαίδευση, που κάθονται λίγο και με τα 700 ευρώ φεύγουν μετά από λίγο καιρό. Δεν υπάρχει καμμία διαδικασία θωράκισης της εργασιακής σχέσης, καθώς δεν υπάρχουν συλλογικές συμβάσεις, και επιπλέον ενισχύονται συστηματικά τα ΚΤΕΛ, που καταλαμβάνουν ολοένα και περισσότερο χώρο στις συγκοινωνίες. Και όταν οι εργαζόμενοι, όπως εχθές, διεκδικούν το αναφαίρετο δικαίωμα διασφάλισης των θέσεων εργασίας, καταγγέλλονται ως αντιδικαιωματιστές και το δημόσιο προσφεύγει στη δικαιοσύνη να κηρύξει και την όποια απεργία καταχρηστική.

Τι σχέση έχει αυτός ο εργασιακός μεσαίωνας με τις ευρωπαϊκές πραγματικότητες στους χώρους εργασίας; Αυτό είναι το ερώτημα, πάνω στο οποίο δυστυχώς το νομοσχέδιο δίνει μια απάντηση. Δεν είναι ότι δεν δίνει απάντηση, δίνει απάντηση, διαλύει τα πάντα και κάνει ο καθένας ό,τι θέλει με τους εργαζόμενους, τους μισθούς τους, τις θέσεις τους την προσωρινότητα ή τη μονιμότητα της εργασίας τους, με οτιδήποτε άλλο.

Σε ό,τι αφορά το τρίτο, κρίσιμα έργα υποδομών για τη χώρα στις μεταφορές και τα δίκτυα θα ανατίθενται κατά το δοκούν από διοικήσεις επιχειρήσεων, που με το πρόσχημα του ιδιωτικού χαρακτήρα των επιχειρήσεων θα κάνουν ό,τι επιθυμούν οι ίδιες ή αυτοί που τους διόρισαν, χωρίς την παραμικρή λογοδοσία.

Η διάταξη αυτή επανανομοθετείται αυτούσια με την προσθήκη ότι εφαρμόζεται κατά παρέκκλιση κάθε άλλης διατάξεως, είχε επανανομοθετηθεί με το άρθρο 75 του ν.4949/2022 τον Ιούλιο και είχε καταψηφιστεί από εμάς, αφού αποτελεί μια διαδικασία έμμεσης ιδιωτικοποίησης του έργου των αστικών συγκοινωνιών που προωθήθηκε με αφορμή την πανδημία και επεκτείνεται, χωρίς ωστόσο να έχουν πραγματοποιηθεί οι απαραίτητες διαγωνιστικές διαδικασίες.

Σε ό,τι αφορά τώρα το Μέρος Β και την Ανεξάρτητη Αρχή Πιστοληπτικής Αξιολόγησης, στην οποία θα τηρείται ολοκληρωμένο πληροφοριακό σύστημα για την επεξεργασία των δεδομένων οικονομικής συμπεριφοράς που συλλέγονται από τα αρχεία των φορέων του δημόσιου τομέα, θεωρούμε ότι είναι θετική η σκέψη και η πρωτοβουλία. Χρειάζεται διευκρίνιση για το ποιος είναι ο δημόσιος τομέας που αναφέρεται στο νομοσχέδιο, αυτός που ορίζεται στο ν.4270, στο ν.2191 ή κάποιον άλλον. Και αυτό έχει σημασία, γιατί μιλάμε για ένα νομοσχέδιο το οποίο δρομολογεί τη μείωση του δημόσιου τομέα κατά πολύ μέσα από μαζικές πωλήσεις συμμετοχών σε ανώνυμες εταιρείες. Επισημαίνεται δε εδώ ότι χρειάζονται πολύ αυξημένες δικλείδες για την προστασία της διασφάλισης των προσωπικών δεδομένων.

Έχουμε μια διαφωνία στον διορισμό του προέδρου και των μελών του συμβουλίου διοίκησης, όπου προβλέπεται η σύμφωνη γνώμη της Επιτροπής Θεσμών και Διαφάνειας της Βουλής για καθέναν από αυτούς ξεχωριστά κατά την προβλεπόμενη από τον Κανονισμό της Βουλής διαδικασία. Ωστόσο, αυτή είναι μια πραγματικά ανεξάρτητη αρχή και μάλιστα κρίσιμης σημασίας. Κατά τη γνώμη μας, θα έπρεπε λόγω της σπουδαιότητας της να εφαρμοστούν οι διατάξεις που προβλέπονται στις συνταγματικά κατοχυρωμένες αρχές.

Σε ό,τι αφορά το Κεντρικό Μητρώο Πιστώσεων στην Τράπεζα της Ελλάδος, το οποίο επίσης θεωρούμε ότι κινείται σε θετική κατεύθυνση, αλλά και σε αυτό το επίπεδο ισχύουν οι επιφυλάξεις μας, ώστε η πρόσβαση στα δεδομένα να γίνεται μόνο με πολύ αυστηρά πρωτόκολλα, αιτιολόγηση και σε διαβαθμισμένο προσωπικό της αρχής.

Τώρα, θέλω να πω μια κουβέντα για το άρθρο 167. Μέσα σε όλες τις πελατειακού τύπου ρυθμίσεις που κάνει το Υπουργείο σε σχέση με τη δική του λειτουργία, υπάρχει το άρθρο 167, όπου η τοποθέτηση προϊσταμένων γίνεται μετά από εισήγηση του γενικού γραμματέα. Το άρθρο λέει ότι, κατά παρέκκλιση κάθε διάταξης για την επιλογή προϊσταμένων στο δημόσιο, στην Υπηρεσία Διαχείρισης Έργων του Ταμείου Ανάκαμψης του Υπουργείου Αγροτικής Ανάπτυξης θα επιλέγει προϊσταμένους ο Υπουργός μετά από πρόταση του γενικού γραμματέα. Εντάξει, είπαμε να είναι κομματικό το σύστημα, αλλά πόσο πιο κομματικό μπορεί πια να γίνει, όταν γενικός γραμματέας που έχει διορίσει ο Υπουργός εισηγείται και ο Υπουργός αποδέχεται την εισήγηση; Στην αιτιολογική έκθεση μην μπορώντας να αιτιολογήσει τα αδικαιολόγητα αναφέρει ότι η ρύθμιση αυτή γίνεται για λόγους δημοσίου συμφέροντος. Ποιο είναι το δημόσιο συμφέρον που θα ασκεί ο καθένας από αυτούς; Αυτή είναι η τακτική που ακολουθεί η Κυβέρνηση για τη μια μετά την άλλη, για όλες σχεδόν τις υπηρεσίες που διαχειρίζονται κονδύλια. Έχουν καταργηθεί όλες οι διαδικασίες και κάνουν προϊσταμένους όποιους θέλουν τα μέλη της εκτελεστικής εξουσίας.

Θέλω να σημειώσουμε ότι πριν από λίγες μέρες καταθέσαμε ερώτηση γι’ αυτό, γιατί γίνονται προϊστάμενοι με ραβασάκια του γενικού γραμματέα. Ο νομοθέτης τώρα σκέφτηκε προφανώς: «Πού να τρέχεις να στέλνεις e-mails στην υπηρεσιακή γραμματέα, να το περνάς από το πρωτόκολλο; Βαλ’ το στο νόμο, για να είσαι καλυμμένος.». Αποφασίζει κατευθείαν η πολιτική ηγεσία.

Καταλαβαίνετε ότι με αυτές τις επιλογές δεν ενισχύεται η αντικειμενικότητα, η ταχύτητα, η διαδικασία, αν θέλετε, και τα κριτήρια της αποτελεσματικότητας της δημόσιας διοίκησης. Είναι απλά ένα κομματικό κράτος. Αυτό είναι.

Σε ό,τι αφορά τον προϋπολογισμό, εμείς έχουμε σταθερή θέση. Σας είχα πει, όταν συζητούσαμε τον προϋπολογισμό, κύριε Υπουργέ, ότι τα σενάρια αισιοδοξίας θα έπρεπε να συνυπάρχουν και με σενάρια που απορρέουν από τις καταστάσεις, από τις πραγματικές προβλέψεις και όχι τις φανταστικές δικές σας, από αυτές δηλαδή που έδειχναν από την αρχή ότι ο χρόνος θα είναι ένας χρόνος τρομακτικά δύσκολος. Σκεφτείτε τη συζήτηση που κάναμε στον προϋπολογισμό για το τι προβλέπεται για το φθινόπωρο και τον χειμώνα το φετινό, και τι φθινόπωρο και τι χειμώνας φετινός έρχονται στη χώρα. Άρα αυτός ο προϋπολογισμός, που γίνεται φύλλο και φτερό, δεν βοηθάει ουσιαστικά στην κανονική αναπτυξιακή διαδικασία, που θα έπρεπε να προβλέπεται μέσα από αυτόν. Γι’ αυτό εμείς -επαναλαμβάνω- ενώ ψηφίζουμε τη συμπλήρωση του προϋπολογισμού εξ ανάγκης, γιατί έτσι πρέπει να γίνει, θέλω να σας θυμίσω αυτή την κριτική να την έχετε υπ’ όψιν σας για τον προϋπολογισμό που πρόκειται να καταθέσετε και αυτή τη χρονιά.

Και τέλος, για την τροπολογία, που αφορά τα μέτρα της Θεσσαλονίκης, στην οποία θα τοποθετηθώ στη δευτερολογία μου, θέλω να σας πω ότι η δική μας γραμμή επί της αρχής είναι ότι ό,τι ευνοεί τους εργαζόμενους, ό,τι ευνοεί τα ευάλωτα στρώματα, εμείς ψηφίζουμε θετικά. Απλά, για το περιεχόμενό της πιο συγκεκριμένα θα τοποθετηθώ στη δευτερολογία μου.

Προφανώς, ένα μεγάλο «όχι» επί της αρχής και θα πάρουμε θέση στα συγκεκριμένα άρθρα με βάση και τη δική μου εισήγηση.

Να είστε καλά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με τον κ. Συντυχάκη από το Κομμουνιστικό Κόμμα Ελλάδας.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Το συζητούμενο νομοσχέδιο είναι βασισμένο στις κατευθυντήριες οδηγίες της Ευρωπαϊκής Ένωσης και του ΟΟΣΑ για το βάθεμα και την επέκταση των ιδιωτικοποιήσεων των φορέων του δημοσίου. Συνιστά βήμα ολοκλήρωσης των ιδιωτικοποιήσεων των ανωνύμων εταιρειών του δημοσίου που περιλαμβάνονται στο χαρτοφυλάκιο της Ελληνικής Εταιρείας Συμμετοχών και Περιουσίας, του γνωστού ως Υπερταμείου. Πρόκειται για μια πορεία ιδιωτικοποιήσεων, που ξεκίνησε πριν από είκοσι χρόνια σχεδόν, με όλες τις κυβερνήσεις: Νέα Δημοκρατία, ΣΥΡΙΖΑ, ΠΑΣΟΚ.

Τα εκατόν εβδομήντα έξι άρθρα του νομοσχεδίου μπορεί να μην έχουν κοινή θεματολογία, αλλά έχουν κοινή στόχευση, την προσαρμογή της ελληνικής καπιταλιστικής οικονομίας, των οργανισμών της, των ΔΕΚΟ στις επενδυτικές απαιτήσεις του κεφαλαίου, για να βρουν διέξοδο τα λιμνάζοντα κεφάλαια, εξασφαλίζοντας παράλληλα τη μέγιστη κερδοφορία και την ενίσχυση της ανταγωνιστικότητας των επιχειρηματικών ομίλων. Πάνω σε αυτές τις επιδιώξεις εδράζονται οι διατάξεις του νομοσχεδίου για το λεγόμενο εκσυγχρονισμό των φορέων εταιρικής διακυβέρνησης, των ανωνύμων εταιρειών του δημοσίου, του Υπερταμείου, όπως προανέφερα, να λειτουργούν με αμιγώς ιδιωτικοοικονομικά κριτήρια, να υιοθετούν στη βάση της υποχρεωτικότητας τη λογική κόστους - κερδοφορίας. Η αιτιολογική έκθεση δείχνει ξεκάθαρα την πρόθεση για παραπέρα αποποίηση της ευθύνης του κράτους για παροχή σημαντικών κοινωνικών έργων και υπηρεσιών με την ουσιαστική ενίσχυση της κρατικής χρηματοδότησης, με προσλήψεις εξειδικευμένου μόνιμου προσωπικού και τη βελτίωση της λειτουργίας και του παραγωγικού ρόλου και έργου αυτών των φορέων.

Το αφήγημα ότι έτσι θα αντιμετωπιστούν οι υψηλές τιμές και θα βελτιωθεί η ποιότητα των παρεχόμενων υπηρεσιών και αγαθών είναι εκτός πραγματικότητας. Η ίδια, αντιθέτως, πραγματικότητα μας διδάσκει με την απελευθέρωση της ενέργειας και την ιδιωτικοποίηση της ΔΕΗ, που με πάθος υλοποίησαν Νέα Δημοκρατία, ΣΥΡΙΖΑ και ΠΑΣΟΚ σαν λύση για την ακρίβεια, εξαπατώντας το λαό, καθώς όχι μόνο δεν μείωσε τις χρεώσεις, αλλά εκτόξευσε τις τιμές. Και αυτό γιατί βασική αιτία γι’ αυτές τις εξελίξεις ήταν και είναι η απελευθέρωση της αγοράς ενέργειας, η πράσινη μετάβαση και οι ιμπεριαλιστικές αντιπαραθέσεις, για να πλουτίζουν οι επιχειρηματικοί όμιλοι που έχουν στα χέρια τους αυτό το αγαθό.

Οι συνέπειες από το βάθεμα, από την επέκταση των ιδιωτικοποιήσεων θα είναι οδυνηρές: πανάκριβες και χαμηλής ποιότητας υπηρεσίες, εκτίναξη κομίστρων και τιμολογίων, ισοπέδωση των εναπομεινάντων εργασιακών κατακτήσεων, εργασιακή ζούγκλα και ανασφάλεια, απολύσεις, μισθούς που καταλήγουν επιδόματα στο ύψος των αντοχών της οικονομίας και παραπέρα μείωση της ήδη χαμηλής χρηματοδότησης από τον κρατικό προϋπολογισμό και μάλιστα ως μέσο πίεσης για τη διεύρυνση της λειτουργίας τους με ιδιωτικοοικονομικά κριτήρια και όρους κερδοφορίας.

Ως εκ τούτου, και αυτό το νομοσχέδιο είναι αντιλαϊκό, αντεργατικό, αντιδραστικό. Δικαιολογημένα χαρακτηρίστηκε από τους ίδιους τους εργαζόμενους στις αστικές συγκοινωνίες ως νομοσχέδιο-καρμανιόλα και από τούτο εδώ το Βήμα θέλουμε να χαιρετίσουμε τη σημερινή απεργιακή τους κινητοποίηση όπου διεκδικούν την απόσυρση του νομοσχεδίου, διεκδικούν προσλήψεις μόνιμου προσωπικού, επισκευή και ανανέωση του στόλου, υπογραφή συλλογικής σύμβασης εργασίας με ουσιαστικές αυξήσεις, πύκνωση και επέκταση του συγκοινωνιακού έργου σε όλη την Αττική και φυσικά, διεκδικούν την κατάργηση κάθε εργολαβίας και να είναι έξω κάθε ιδιώτης από αυτόν τον οργανισμό.

Η Κυβέρνηση της Νέας Δημοκρατίας, επί της ουσίας, υλοποιεί το νόμο του ΣΥΡΙΖΑ, για την είσοδο ιδιωτών στις αστικές συγκοινωνίες, συνθλίβει και τα τελευταία εργασιακά δικαιώματα που έχουν απομείνει, συνεχίζει και ολοκληρώνει με αυτό το νομοσχέδιο την ιδιωτικοποίηση των αστικών συγκοινωνιών, δίνοντας επιπλέον 25% συγκοινωνιακό έργο στα ΚΤΕΛ. Δίνει το δικαίωμα στους διευθυντές για εκποίηση περιουσιακών στοιχείων και ένα σωρό μπόνους στους διευθυντές.

Για πρώτη φορά, προβλέπονται προσλήψεις εργαζομένων, με σύμβαση ορισμένου χρόνου, με διευθυντικό δικαίωμα μέσω συνέντευξης και περιορισμό του ΑΣΕΠ. Δίνει το δικαίωμα στην πρόσληψη, μέσω δουλεμπορικών γραφείων με σύμβαση δανεισμού εργαζομένων. Επιτρέπει τη μεταφορά εργαζομένων μεταξύ των εταιρειών, που εντάσσονται στην ΕΕΣΥΠ, στο Υπερταμείο, δηλαδή.

Οι εργαζόμενοι, που θα απασχολούνται στο ίδιο αντικείμενο εργασίας από τον ίδιο εργοδότη, θα είναι πολλών ταχυτήτων και στα δικαιώματα και στη μορφή των εργασιακών σχέσεων, αορίστου χρόνου, ορισμένου χρόνου, εργολαβική, δανεική, αλλά και μισθολογικά.

Ανοικτά επαναεπιβεβαιώνει η Κυβέρνηση το νομοσχέδιο, το πάγωμα μισθολογικών και μη παροχών των συλλογικών συμβάσεων, από το απαγορευτικό αντεργατικό νομοθετικό πλαίσιο, που διαμορφώθηκε κατά την περίοδο των μνημονίων έως και σήμερα. Κοινώς, δηλαδή, θα είναι εργαζόμενοι, χωρίς συγκροτημένα εργασιακά δικαιώματα.

Για το ΚΚΕ ούτε το ισχύον ούτε το προηγούμενο καθεστώς, στις ΔΕΚΟ, ούτε αυτό το νομοσχέδιο της Κυβέρνησης, για τις μετοχικές εταιρείες του δημοσίου, εξυπηρετούσαν τις ανάγκες της εργατικής τάξης, τις ανάγκες των ίδιων των εργαζομένων και των λαϊκών νοικοκυριών. Κάθε βήμα, της μίας κυβέρνησης, προετοίμασε το επόμενο, της επόμενης κυβέρνησης, σκάβοντας τον λάκκο των εργαζομένων.

Άλλωστε, το αντεργατικό μένος της -η Κυβέρνηση- το δείχνει και στους εργαζόμενους που δουλεύουν στα κέντρα προσφύγων και μεταναστών, όλων των κατηγοριών -γιατρών, νοσηλευτών, κοινωνικών λειτουργών- με την κοροϊδία της μη καταβολής του επιπλέον μισθού, που σταθερά λάμβαναν σε μηνιαία βάση και όχι άπαξ ανά έτος, λόγω των ειδικών συνθηκών της δουλειάς τους. Τώρα, γίνεται νόμος η περικοπή μιας δήθεν ερμηνευτικής διάταξης.

Κυρίες και κύριοι Βουλευτές, αυτή την πολιτική την ασπάζονται όλα τα αστικά κόμματα. Γι’ αυτό και ο μεταξύ τους καυγάς και ο ανταγωνισμός, περιορίζεται στο ποιος είναι ο πιο ικανός διαχειριστής, για να υλοποιήσει τις επιθυμίες των μονοπωλιακών ομίλων, σε βάρος των εργαζομένων.

Μάλιστα, η Νέα Δημοκρατία και ο ΣΥΡΙΖΑ επιδίδονται τις μέρες αυτές, από το βήμα της Διεθνούς Έκθεσης Θεσσαλονίκης, με προκλητικό τρόπο σε πλειοδοσία υποσχέσεων, τη στιγμή που τα νοικοκυριά τον χειμώνα θα βιώσουν -για πρώτη φορά, μετά από πολλές δεκαετίες- μαζική αδυναμία θέρμανσης, διακοπές ηλεκτρικού ρεύματος, ενώ οι ελλείψεις σε αγαθά πρώτης ανάγκης και οι υπέρογκες τιμές, που είναι οι δύο όψεις του ίδιου νομίσματος, θα πολλαπλασιαστούν.

Τσακώνονται, αν τα πακέτα μέτρων που εξαγγέλλουν, κοστολογούνται με περισσότερα ή λιγότερα λεφτόδεντρα, ενώ είναι οι ίδιοι συνένοχοι, που το κράτος αρπάζει τον κόπο των εργαζομένων στην κυριολεξία, με τους έμμεσους φόρους και την άμεση φορολογία να επιστρέφει ελάχιστα, τα οποία παρουσιάζονται, μάλιστα, προκλητικά ως παροχές! Είναι συνένοχοι για την ενεργειακή φτώχεια, την αύξηση των τιμών και την ακρίβεια, για τα χρέη και τα χιλιάδες λουκέτα αυτοαπασχολούμενων, το υψηλό κόστος παραγωγής, την ασυδοσία των καρτέλ και των βιομηχάνων, που έχουν οδηγήσει σε χρεοκοπία τους αγροτοκτηνοτρόφους!

Όλοι μαζί ψήφισαν το τρίτο μνημόνιο, όλες τις μεταμνημονιακές δεσμεύσεις και όλοι αποδέχονται την επιτήρηση των ευρωενωσιακών εξαμήνων της Ευρωπαϊκής Ένωσης.

Σήμερα, αφού έχουν χρεοκοπήσει τον λαό και του έχουν αδειάσει τις τσέπες, προβάλλουν ως λύση, που θα εξασφαλίσει την ανάπτυξη για όλους, την αξιοποίηση των κονδυλίων του ΕΣΠΑ, του Ταμείου Ανάκαμψης, την προσέλκυση νέων επενδύσεων, με ωφελημένους, όμως, και πάλι τους μονοπωλιακούς ομίλους.

Η τροπολογία της Κυβέρνησης, που κατέθεσε χθες το βράδυ, για τα μέτρα της Διεθνούς Έκθεσης Θεσσαλονίκης -που εξήγγειλε ο Πρωθυπουργός, μέρος αυτών- δεν αλλάζει σε τίποτα την προδιαγεγραμμένη επιλογή στήριξης των επιχειρηματικών ομίλων, με φορολογικά κίνητρα και απαλλαγές, επενδυτικές διευκολύνσεις και άλλα μέτρα, σε βάρος των εργαζομένων, των λαϊκών νοικοκυριών, που θα υποστούν τις συνέπειες της νέας καπιταλιστικής κρίσης, με ενεργειακή φτώχεια, ακρίβεια, χαράτσι για φόρους και επιδόματα, αντί για μισθούς και συντάξεις, στο ύψος των σύγχρονων λαϊκών αναγκών.

Κυρίες και κύριοι Βουλευτές, σε όλη την ιστορία του καπιταλισμού ποτέ δεν έκαναν επενδύσεις οι καπιταλιστές, χωρίς την πολύμορφη συμμετοχή του κράτους. Αντιθέτως, το αστικό κράτος είχε πάντα ρόλο συλλογικού καπιταλιστή.

Εδώ, λοιπόν, έχουμε κρατικές επιχειρήσεις απελευθερωμένες ή όχι, λιγότερο ή περισσότερο ιδιωτικοποιημένες, με λιγότερο ή περισσότερο εναγκαλισμό από τα υπουργεία, με διάφορες παραλλαγές, τέλος πάντων, που σε τελική ανάλυση υπηρετούν τις ανάγκες της καπιταλιστικής οικονομίας, δηλαδή τα συμφέροντα του κεφαλαίου.

Αυτούς τους στόχους έρχεται να υπηρετήσει και η νεοσυσταθείσα ανεξάρτητη αρχή πιστοληπτικής αξιολόγησης, που δικαίως έχει χαρακτηριστεί ως νέος υπέρ-«ΤΕΙΡΕΣΙΑΣ». Ένας νέος μηχανισμός ασφυκτικής παρακολούθησης των νοικοκυριών και των επαγγελματιών που έχουν χρέη στην εφορία και στους δημόσιους οργανισμούς. Θα σκανάρονται όλα τα οικονομικά δεδομένα φυσικών προσώπων και επιχειρήσεων από οφειλές προς την εφορία, τα ασφαλιστικά ταμεία, τις ΔΕΚΟ, ακόμη και τους φορείς τοπικής διοίκησης, προκειμένου να υπάρξει πλήρης καταγραφή της συναλλαγματικής τους συμπεριφοράς και να μπλοκάρει τη δυνατότητα αγοράς με πίστωση.

Τον ίδιο στόχο θα υπηρετήσει και το Κεντρικό Μητρώο Πιστώσεων, το πρώτο σύστημα αρχειοθέτησης δεδομένων προσωπικού χαρακτήρα, που θα τηρείται στην Τράπεζα της Ελλάδος και που εντάσσεται στον τέταρτο πυλώνα του Εθνικού Σχεδίου Ανάκαμψης και Ανθεκτικότητας. Μαζί με άλλα κρατικά εργαλεία, θα συμπληρώνει το οπλοστάσιο αυτού του κράτους του συνολικού καπιταλιστή, δηλαδή και των κυβερνήσεων, για να αντιμετωπίζουν τις αντιφάσεις της καπιταλιστικής οικονομίας, το πολύ υψηλό ιδιωτικό χρέος, που ξεπερνά τα 250 δισεκατομμύρια ευρώ, το ζήτημα των κόκκινων δανείων, για να ενισχύσει το τραπεζικό κεφάλαιο και τους επιχειρηματικούς ομίλους, που δραστηριοποιούνται στις κεφαλαιαγορές και να εξυπηρετεί τα αρπακτικά των funds τα οποία έχουν πάρει μεγάλο μέρος των κόκκινων δανείων, σφίγγοντας στην κυριολεξία και άλλο τη θηλιά στα λαϊκά νοικοκυριά, σε μικροεπαγγελματίες που έχουν οφειλές είτε προς το δημόσιο είτε προς τις τράπεζες.

Το νομοσχέδιο είναι σαφέστατο. Θα διευκολύνει σε μεγάλο βαθμό την ικανότητα των επενδυτών να τιμολογούν τον κίνδυνο στη δευτερογενή αγορά των μη εξυπηρετούμενων δανείων. Για τους μικροεπαγγελματίες, που έχουν συσσωρευμένα χρέη είτε από την προηγούμενη φάση της καπιταλιστικής κρίσης είτε με τα κυβερνητικά lockdown, τη φοροεπιδρομή των τελευταίων χρόνων και την αναδουλειά και τη νέα φάση που διανύουμε, τη φάση της νέας καπιταλιστικής κρίσης, με τις υπέρογκες ανατιμήσεις σε ενέργεια και πρώτες ύλες, οι δύο αυτοί μηχανισμοί είναι πρόσθετοι βραχνάδες στη μάχη για την επιβίωση. Είναι στύψιμο για να κόψουν από όπου μπορούν και να αποπληρώσουν χρέη είτε κλείσιμο και ανεργία.

Σε αυτή την πραγματικότητα πρέπει να προσθέσουμε το απόλυτο τίποτα στις εξαγγελίες του Πρωθυπουργού στη ΔΕΘ για τη στήριξη των αυτοαπασχολουμένων και των πολύ μικρών επιχειρήσεων, που παλεύουν για την επιβίωση. Η τροπολογία για την εξαίρεση από το τέλος επιτηδεύματος δεν αφορά τους αυτοαπασχολούμενους, χωρίς προσωπικό ή οικογενειακές επιχειρήσεις, που είναι οι πιο τσακισμένοι. Εξαιρούνται όσες απασχολούν εργαζόμενους για διάστημα κατ’ ελάχιστον τριών μηνών εντός του έτους και είναι η απόδειξη ότι δεν εξαιρούνται οι αυτοαπασχολούμενοι. Απλόχερα, όμως, δίνει χρηματοδοτήσεις, φορολογικά κείμενα, πακέτα για την πράσινη και ψηφιακή οικονομία. Κατευθύνονται στους επιχειρηματικούς ομίλους και σε ορισμένες δυναμικές μικρομεσαίες επιχειρήσεις και φυσικά, ούτε κουβέντα για διαγραφή χρεών για τους μικροεπαγγελματίες, ενώ δισεκατομμύρια χαρίζονται ή διαγράφονται, όταν πρόκειται για τα μονοπώλια.

Ως ΚΚΕ έχουμε καταθέσει κατ’ επανάληψη συγκεκριμένες προτάσεις και με τη μορφή τροπολογιών και με τη μορφή προτάσεων νόμων για την ανακούφιση των αυτοαπασχολούμενων, των πολύ μικρών επιχειρήσεων από τα δυσβάσταχτα χρέη, για διαγραφές χρεών σε εφορία, τράπεζες, δήμους, για φορολογικές ελαφρύνσεις που θα αυξήσουν το διαθέσιμο εισόδημα, κατάργηση του τέλους επιτηδεύματος -όχι απλά εξαίρεση για κάποιους, που εξαιρούνται οι αυταπασχολούμενοι, των ειδικών φόρων κατανάλωσης, κατάργηση - επαναφορά του αφορολόγητου στα 12.000 ευρώ, για μέτρα που θα μειώνουν τις τιμές της ενέργειας.

Η γραμμή εξυπηρέτησης της καπιταλιστικής οικονομίας αφορά και τους αγρότες, τους κτηνοτρόφους και τους αλιείς. Στην κυριολεξία η Κυβέρνηση τούς «μπαλαμουτιάζει» κατά τη λαϊκότροπη έκφραση με δήθεν υποσχέσεις, ενισχύσεις και επιχορηγήσεις, για αντιμετώπιση ζημιών από θεομηνίες, τη χορήγηση προκαταβολών της κρατικής αρωγής στους μη κατά κύριο επάγγελμα αγρότες.

Η εξαίρεση από την καταβολή του τέλους επιτηδεύματος, που προβλέπει η τροπολογία που κατατέθηκε, αφορά τις εμπορικές επιχειρήσεις και έρχεται ακριβώς αυτή τη στιγμή, για να χρυσώσει το χάπι.

Το ΚΚΕ λέει να καταργηθεί για όλους και να αυξηθεί το αφορολόγητο και για τους αγρότες, τους κτηνοτρόφους και τους αλιείς στις 12.000 ευρώ και να φορολογηθούν οι μεγάλες επιχειρήσεις, δηλαδή το κεφάλαιο. Τί θα πει εξαίρεση για ένα χρόνο; Πρόκειται για ένα αυθαίρετο χαράτσι, έναν κεφαλικό φόρο κανονικό.

Κανένα όφελος δεν πρόκειται να δουν οι βιοπαλαιστές αγρότες από αυτά τα μέτρα. Θα βρεθούν σε ακόμα χειρότερη θέση λόγω του ανταγωνισμού τους με τις μεγάλες καπιταλιστικές επιχειρήσεις, όπως στους κλάδους της υδατοκαλλιέργειας ή άλλες αγροτικές μεταποιητικές και εμπορικές εργασίες που θα ευνοηθούν από τις επιχορηγήσεις των επενδυτικών τους σχεδίων.

Το νομοσχέδιο μπορεί να προβλέπει τη χορήγηση προκαταβολών της κρατικής αρωγής στους μη κατά κύριο επάγγελμα αγρότες, όμως παραμένει το μεγάλο πρόβλημα, που είναι ότι οι μη κατά κύριο επάγγελμα παίρνουν πετσοκομμένη την κρατική αρωγή, που φθάνει μόνο μέχρι το 50% της αποζημίωσης που λαμβάνουν οι κατά κύριο επάγγελμα αγρότες. Την ίδια ώρα, νομικά πρόσωπα-επιχειρήσεις την παίρνουν ολόκληρη, δηλαδή εξομοιώνονται με τους κατά κύριο επάγγελμα αγρότες. Ουσιαστικά κόβουν φτωχούς ετεροαπασχολούμενους καλλιεργητές, που συμπληρώνουν εισόδημα από αγροτική δραστηριότητα και ενισχύουν επιχειρηματίες, που ανάμεσα στις διάφορες επιχειρήσεις που κατέχουν μπορεί να έχουν και μια αγροτική εταιρεία. Πρόκειται για μία απαράδεκτη ρύθμιση.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή)

Η Κυβέρνηση είναι φανερό ότι κινείται στις ράγες της Κοινής Αγροτικής Πολιτικής της Ευρωπαϊκής Ένωσης και των δημοσιονομικών περιθωρίων της καπιταλιστικής ανάπτυξης. Τα θύματα των καρτέλ των βιομηχάνων, της πολιτικής της Ευρωπαϊκής Ένωσης, είναι οι βιοπαλαιστές αγρότες. Οι αμπελουργοί που σάπισε η παραγωγή τους από τις βροχές, που είναι εξοργισμένοι για τα ψίχουλα που δίνει ο ΕΛΓΑ, ένας οργανισμός, του οποίου αντί να αλλάξει ο κανονισμός και να καλύπτει 100% τη ζημιά, τρώει τα χρήματα των παραγωγών χωρίς να τους αποζημιώνει. Είναι οι ελαιοπαραγωγοί που χάνουν τη βεντέμα από το δάκο, χωρίς καμμία στήριξη από το κράτος. Είναι οι κτηνοτρόφοι, λόγω της ακρίβειας στις ζωοτροφές, με εμφανείς τις επιπτώσεις στην επιβίωση του κτηνοτρόφου και στις τιμές των γαλακτοκομικών προϊόντων. Όλοι αυτοί, οι αγροτοκτηνοτρόφοι και οι αλιείς, δεν έχουν να περιμένουν τίποτα από αυτή την πολιτική, μία πολιτική η οποία υπηρετεί τον μονόδρομο της κερδοφορίας των μονοπωλιακών ομίλων. Μόνο ο λαός μπορεί να σώσει τον λαό με τον δικό του οργανωμένο αγώνα.

Τα μέτρα που εξαγγέλθηκαν στη ΔΕΘ, ανεξάρτητα από τον τρόπο που θα εξειδικεύσει το Υπουργείο, όπως και όλα τα μέτρα μέχρι σήμερα που έχει λάβει η Κυβέρνηση για τους αγρότες, δεν αντιμετωπίζουν το πρόβλημα της εκτόξευσης του κόστους παραγωγής. Από τα 5,5 δισεκατομμύρια που είναι το πακέτο στήριξης, όπως είπε ο Πρωθυπουργός, μόνο 150 εκατομμύρια θα πάνε για τους αγρότες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου λίγο χρόνο παραπάνω, λόγω και του μεγέθους του νομοσχεδίου, των πολλών άρθρων και της τροπολογίας που κατατέθηκε.

Τα νούμερα δείχνουν ότι από αυτά έχει αποκλειστεί σημαντική μερίδα αγροτών και ένα σημαντικό μέρος αυτών που είναι κατά κύριο επάγγελμα αγρότες.

Το νομοσχέδιο, όμως, δεν περιορίζεται στα προαναφερθέντα. Μπορεί πολλές διατάξεις του νομοσχεδίου να είναι φαινομενικά ετερόκλητες, αλλά πολλές από αυτές συνιστούν διευκολύνσεις στις επενδυτικές δράσεις των επιχειρηματικών ομίλων, που είναι σε βάρος των λαϊκών αναγκών και του περιβάλλοντος. Τέτοιες διατάξεις είναι, για παράδειγμα, το άρθρο 124 για την εμπορευματοποίηση των χώρων του πρώην εργοστασίου της «ΠΥΡΚΑΛ». Είναι από τους τελευταίους εναπομείναντες ελεύθερους χώρους του λεκανοπεδίου της Αττικής και μπαίνει στο στόχαστρο της αξιοποίησης από επενδυτικούς ομίλους, στο όνομα της «πράσινης» μετάβασης, αξιοποιώντας όλους τους αντιπεριβαλλοντικούς νόμους των κυβερνήσεων και του ΣΥΡΙΖΑ και της Νέας Δημοκρατίας.

Είμαστε κάθετα αντίθετοι με το σχέδιο μεταφοράς στην «ΠΥΡΚΑΛ» των εννέα Υπουργείων και λοιπών οργανισμών. Κατά συνέπεια, είμαστε αντίθετοι και στο ποιος θα αναθέτει τα έργα. Έχουμε εκφραστεί ως ΚΚΕ με τεκμηριωμένες θέσεις για την ανάγκη δημιουργίας ελεύθερων χώρων, χώρων πρασίνου, αναψυχής, κοινωνικών δραστηριοτήτων, κατάλληλων υποδομών, όπως σχολεία, νοσοκομεία και άλλες υποδομές.

Είμαστε αντίθετοι με το άρθρο 125 για την ανέγερση δικαστικών μεγάρων σε Βόλο και Λαμία, που θα είναι με σύμπραξη δημόσιου και ιδιωτικού τομέα, τα οποία θα πληρώσει ο ελληνικός λαός διπλά και στην κατασκευή και στη χρήση τους.

Το άρθρο 126 για την αναγνώριση κυριότητας σε ιδιώτες, προφανώς για επενδυτικούς σκοπούς, για κρατικές ουσιαστικά εκτάσεις στις νησίδες Αγαθονήσι, Αρκιούς, Μαράθι, Καστελόριζο, Ψέριμο και Σαρία του Νομού Δωδεκανήσου, συνδέεται με εθνική κυριαρχία και είναι ένα σοβαρό πολιτικό ζήτημα.

Στο άρθρο 127 για την παραχώρηση χρήσης ακινήτων στο Δήμο Ελευσίνας ως πολιτιστική πρωτεύουσα της Ευρώπης για το έτος 2023 θα ψηφίσουμε «παρών», επισημαίνοντας όμως ότι ο θεσμός της πολιτιστικής πρωτεύουσας χρησιμοποιείται για την προπαγάνδα των αντιδραστικών αξιών της Ευρωπαϊκής Ένωσης, αξίες όπως πόλεμος, φτώχεια, ανεργία, ενεργειακή φτώχεια και πολλά άλλα. Τέτοιοι θεσμοί αξιοποιούνται και καλλιεργούνται συστηματικά ως ευκαιρία για επενδύσεις, για να κερδίζουν οι εργολάβοι, οι έμποροι της τέχνης, οι διάφοροι χορηγοί και οι μεγάλοι τουριστικοί όμιλοι.

Είμαστε αντίθετοι με το άρθρο 128 για την παραχώρηση σε όμορους δήμους κοινωφελών χώρων και χώρων κοινωνικής ανταποδοτικότητας του μητροπολιτικού πόλου Ελληνικού - Αγίου Κοσμά, που κατά τη γνώμη μας είναι τα τριάκοντα αργύρια, για να μη φωνάζουν οι όμοροι διπλανοί δήμοι για τις συνθήκες, που θα δημιουργηθούν από την οικοδόμηση μιας νέας πόλης δίπλα στους όμορους δήμους, που και αυτά θα τα πληρώσουν οι δημότες διπλά και τρίδιπλα.

Κατά συνέπεια, με όλα τα παραπάνω το ΚΚΕ καταψηφίζει επί της αρχής το σχέδιο νόμου και λέμε όχι στην απελευθέρωση και στη στρατηγική της Ευρωπαϊκής Ένωσης και των κυβερνήσεων, όχι στις ιδιωτικοποιήσεις, ναι στους ενιαίους αποκλειστικούς κρατικούς φορείς σε όλους τους τομείς στρατηγικής σημασίας, ναι στη σταθερή πλήρη απασχόληση, ναι στην κατοχύρωση των αστικών συγκοινωνιών, των επικοινωνιών, της ενέργειας, όλων αυτών, ως κοινωνικών αγαθών και όχι ως εμπορευμάτων. Μόνο με το σοσιαλισμό και την κατάργηση της καπιταλιστικής εκμετάλλευσης, την κοινωνικοποίηση των μέσων παραγωγής και τον κεντρικό σχεδιασμό μπορεί πραγματικά να εξασφαλιστούν φθηνές και ποιοτικές υπηρεσίες και αγαθά για το λαό. Μόνο έτσι μπορεί να κατοχυρωθεί ο έλεγχος, η δημοκρατική συμμετοχή του λαού, αφού τα μέσα παραγωγής ανήκουν σε αυτούς, που παράγουν τον πλούτο, δηλαδή στην εργατική τάξη, που μέσα από τους θεσμούς του εργατικού ελέγχου και της εργατικής εξουσίας θα διευθύνει και θα οργανώνει την παραγωγή με κριτήριο τη διευρυμένη ικανοποίηση των κοινωνικών αναγκών.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής της Ελληνικής Λύσης, ο κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, σε γενικές γραμμές το νομοσχέδιο αποτελεί μία ακόμη μνημονιακή υποχρέωση, η οποία είχε αναφερθεί στη 13η και 14η αξιολόγηση, όσον αφορά ουσιαστικά στη χρηματοδότησή της ΕΕΣΥΠ, του Υπερταμείου δηλαδή, μέσω των ΥΔΗ**.** Πρόκειται για μία απαράδεκτη προσέγγιση με αντισυνταγματική διάσταση, με κριτήριο την απόφαση του Σ.τ.Ε. για την ΕΥΔΑΠ και την ΕΥΑΘ, θυμίζοντας πως το Σ.τ.Ε. τόνισε καθαρά ότι το Υπερταμείο δεν ελέγχεται από το δημόσιο, επομένως δεν πρέπει να έχει στην ιδιοκτησία του κοινωφελείς εταιρείες, ούτε να χρηματοδοτείται από το κράτος, οπότε από τους φορολογούμενους.

Οι ρυθμίσεις για το Υπερταμείο αποτελούν, επιπλέον, προαπαιτούμενο για την εκταμίευση των ποσών του Ταμείου Ανάκαμψης, όπως θα καταθέσουμε στα Πρακτικά. Με απλά λόγια, η Κυβέρνηση έχει συμφωνήσει να επιδοτήσει το Υπερταμείο με τα ΥΔΗ για να εισπράξει την επόμενη δόση. Αν είναι δυνατόν, να συμφωνήσουμε ποτέ με κάτι τέτοιο! Να έχουμε ζημίες δηλαδή, για να εισπράττουμε χρήματα, επειδή η Κυβέρνηση δεν κάνει, προφανώς, σωστές συμφωνίες με την Κομισιόν.

Συνεχίζοντας, το πρώτο μέρος του νομοσχεδίου διαπραγματεύεται το θέμα της διαχείρισης των εταιρειών του δημοσίου, δηλαδή αυτών όπου το ελληνικό δημόσιο έχει την απόλυτη πλειοψηφία, καθώς επίσης των θυγατρικών τους. Κατ’ επέκταση, λοιπόν, αφορά στις εταιρείες του Υπερταμείου.

Θυμίζουμε, εδώ, πως η προϋπόθεση του τρίτου μνημονίου, που υπεγράφη και από τα τρία κόμματα της τρόικας εσωτερικού, από τη Νέα Δημοκρατία, το ΠΑΣΟΚ και το ΣΥΡΙΖΑ, ήταν η ίδρυση της ΑΑΔΕ και του Υπερταμείου το 2016 από τον ΣΥΡΙΖΑ. Ενός Υπερταμείου, έμπνευσης Σόιμπλε από τη γερμανική «TREUHAND», μέσω της οποίας λεηλατήθηκε η πρώην Ανατολική Γερμανία, στο οποίο μεταφέρθηκε ολόκληρη σχεδόν η δημόσια περιουσία μας, χωρίς καν να αποτιμηθεί.

Ο στόχος δε του Υπερταμείου στο οποίο ανήκει η ΕΤΑΔ, το Ταμείο Χρηματοπιστωτικής Σταθερότητας και το ΤΑΙΠΕΔ δεν ήταν και δεν είναι η αξιοποίησή της, αλλά η εκποίησή της έναντι των χρεών μας, χρέη που όμως δεν έχουν μειωθεί καθόλου, παρά το ξεπούλημα και τα μνημόνια, αλλά αυξάνονται συνεχώς πλησιάζοντας σήμερα δυστυχώς στα 400 δισεκατομμύρια ευρώ.

Όσον αφορά, τώρα, στις αρχές της εταιρικής διακυβέρνησης των επιχειρήσεων, που τυπικά μόνο είναι δημόσιες, δρομολογούνται οι εσωτερικοί ελεγκτές με τα άρθρα 15 έως 17, όπου οι ιδιώτες θα ελέγχουν τις δήθεν δημόσιες εταιρείες με κάποια διεθνή πρότυπα. Ιδιώτες, λοιπόν, με όποια διεθνή πρότυπα προφανώς επιλέξουν οι δανειστές.

Θεωρούμε πάντως θετικό το ότι γίνεται πια καταγραφή στην ΕΤΑΔ που κατέχει τα ακίνητα του δημοσίου, όπως επίσης εδώ ψηφιακό μητρώο συμμετοχών του δημοσίου με το άρθρο 29. Εντούτοις, δεν αναφέρεται ρητά πως το Μητρώο Παγίων πρέπει να ολοκληρωθεί και να υπάρξει αποτίμησή τους, πριν ξεκινήσει η εκποίηση τόσο αυτών όσο και των δημοσίων εταιρειών, όπως αναφέρεται στη δέκατη τρίτη αξιολόγηση.

Ειδικά όσον αφορά στις ΕΥΔΑΠ και ΕΥΑΘ, είναι σκανδαλώδης η προσέγγιση της Κυβέρνησης μετά την απόφαση του Σ.τ.Ε., με την έννοια ότι με τα άρθρα 114 και 115 του νόμου για τα υπεράκτια αιολικά -οτιδήποτε βάζουν μέσα σε κάθε νομοσχέδιο- επιμένει στην υπαγωγή τους στο Υπερταμείο που θέλει να τις ξεπουλήσει όπως αναγράφεται στις αξιολογήσεις της τρόικα που αναφέραμε προηγουμένως. Να ξεπουλήσει τα νερά θέλει η Κυβέρνηση, που θεωρούνται ο μελλοντικός χρυσός του πλανήτη, έτσι ώστε να τα πληρώνουμε πανάκριβα, όπως την ιδιωτικοποιημένη ΔΕΗ που δεν ανήκει καθόλου στο δημόσιο, αφού ακόμη και το 34% του κράτους έχει μεταφερθεί στο Υπερταμείο. Από τον ΣΥΡΙΖΑ έχει μεταφερθεί στο Υπερταμείο, που λαϊκίζει σήμερα με την απαίτηση κρατικοποίησής της. Λαϊκίζει κυριολεκτικά.

Μπορεί και να το κάνει η Κυβέρνηση με το τέχνασμα της κατάτμησής τους, όπως συνέβη με τη ΔΕΗ και με το σημερινό άρθρο 25, όπου ο Υπουργός Οικονομικών θα έχει το δικαίωμα να αποφασίζει μόνος του ο ίδιος για τις εκποιήσεις, κάτι με το οποίο φυσικά δεν συμφωνούμε και πρέπει να αποσυρθεί -υπενθυμίζω- με το άρθρο 25 που αποφασίζει για τις εκποιήσεις ο Υπουργός Οικονομικών.

Σε κάθε περίπτωση, θα πρέπει να διενεργηθούν αποτιμήσεις και να εκπονηθούν επιχειρηματικά σχέδια των εταιρειών σε σχέση με τη γενικότερη οικονομική πολιτική της χώρας μας. Δεν πρέπει πάντως να διενεργούνται από ιδιωτικές συμβουλευτικές εταιρείες, που εξυπηρετούν άλλα συμφέροντα για να αποφεύγει η Κυβέρνηση, η όποια κυβέρνηση αλλά και η σημερινή, τις ευθύνες της, αφού είναι θέμα συνολικού πολιτικού σχεδιασμού.

Για παράδειγμα, η «ΛΑΡΚΟ», η μία ενεργειακή εταιρεία, εξυπηρετεί και άλλους τομείς της οικονομίας μας, καθώς επίσης της βιομηχανίας. Εάν πουληθεί, λοιπόν, με τη λογική της μεγιστοποίησης του κέρδους του μετόχου, τότε μπορεί να επιβαρυνθεί η υπόλοιπη οικονομία, όπως για παράδειγμα με το κλείσιμο εργοστασίων και με τη μεταφορά της μεταποίησης τους στο εξωτερικό, με την αύξηση του κόστους κιλοβατώρας ανεξέλεγκτα μέσω του καρτέλ του χρηματιστηρίου του κ. Χατζηδάκη που προφανώς πρέπει να καταργηθεί άμεσα κ.λπ..

Κλείνοντας, το πρώτο κεφάλαιο, η θέση μας είναι να μην υπάρχει κανενός είδους χρηματοδότηση του Υπερταμείου από το δημόσιο, ενώ εάν δεν μπορεί να αντεπεξέλθει το Υπερταμείο με τις εταιρείες που του μεταφέραμε εμείς, οι κυβερνήσεις, να επιστρέψει αυτές τις εταιρείες που δεν μπορεί πίσω στο κράτος. Οι κοινωφελείς, βέβαια, πρέπει να επιστραφούν αμέσως, σύμφωνα με την απόφαση του Σ.τ.Ε., όπως επέστρεψαν τα χίλια ογδόντα τέσσερα ακίνητα και μνημεία, καθώς επίσης οι επτά παραλίες του Σαρωνικού. Θα καταθέσουμε τα αντίστοιχα στα Πρακτικά.

Συνεχίζοντας, στο δεύτερο και τρίτο μέρος εισάγονται κανόνες για τη χορήγηση πιστοληπτικής βαθμολόγησης σε φυσικά και νομικά πρόσωπα, κάτι που αποτελεί βελτίωση και επέκταση του «ΤΕΙΡΕΣΙΑ» κατά κάποιο τρόπο. «ΤΕΙΡΕΣΙΑΣ», λοιπόν, στις τράπεζες, «ΤΕΙΡΕΣΙΑΣ» στην ενέργεια, «ΤΕΙΡΕΣΙΑΣ» στο σημερινό νομοσχέδιο, «ΤΕΙΡΕΣΙΑΣ» παντού, έτσι ώστε να εξαθλιωθούν εντελώς οι Έλληνες.

Δρομολογείται, λοιπόν, η σύσταση μιας ακόμη ανεξάρτητης αρχής με την επωνυμία Ανεξάρτητη Αρχή Πιστοληπτικής Αξιολόγησης, καθώς επίσης ένα Κεντρικό Μητρώο Πιστώσεων, φακέλωμα δηλαδή. Τονίζουμε πως εμείς είμαστε εναντίον όλων εκείνων των ανεξάρτητων αρχών που δεν προβλέπονται από το Σύνταγμά μας. Το σύστημα αυτό λειτουργεί από καιρό τώρα στις Ηνωμένες Πολιτείες, όπου έχει εμφανίσει μεγάλα προβλήματα κυρίως όσον αφορά στον αποκλεισμό και την περιθωριοποίηση των ανθρώπων οι οποίοι δεν μπορούν να έχουν πιστωτικές κάρτες ούτε καν να νοικιάσουν σπίτι, ενώ δεν είναι σε θέση να βρουν ούτε δουλειά, αφού δεν θεωρούνται μόνον αφερέγγυοι αλλά και ανυπόληπτοι.

Εκτός αυτού, σε μία υπερχρεωμένη και ελλειμματική χώρα που –τονίζω-κινδυνεύει να χρεοκοπήσει ξανά, με τα μη εξυπηρετούμενα κόκκινα χρέη του ιδιωτικού τομέα σε ύψη μοναδικά στην παγκόσμια ιστορία, πάνω από 145% του ΑΕΠ, με έναν πτωχευτικό νόμο κυριολεκτικά έκτρωμα, με προβλεπόμενους πλειστηριασμούς εκατόν σαράντα έως εκατόν εξήντα χιλιάδων σπιτιών και ούτω καθεξής, δεν είναι σίγουρα ο κατάλληλος χρόνος για την υιοθέτηση ενός τέτοιου θεσμού, αν μη τι άλλο.

Ειδικά όσον αφορά στο άρθρο 117, θεωρούμε υπερβολικό το ότι ο οποιοσδήποτε πιστωτής θα έχει πρόσβαση στα δεδομένα οικονομικής συμπεριφοράς του οφειλέτη. Πόσω μάλλον όταν πρόκειται για πιστωτές αμφιβόλου χαρακτήρα, όπως είναι οι περισσότερες εισπρακτικές, που παραβιάζουν σημαντικά συνταγματικά δικαιώματα και προσωπικά δεδομένα ιδιαίτερης σημασίας προκειμένου ακόμη και να εκβιάσουν. Το γνωρίζουμε όλοι μας. Πολλές από αυτές τις εισπρακτικές εκβιάζουν τους οφειλέτες.

Περαιτέρω, στο τέταρτο μέρος συμπεριλαμβάνονται οι πρόσθετες δαπάνες του προϋπολογισμού με ένα άρθρο, με το 125, σύμφωνα με το οποίο ανέρχονται σε δυόμισι δισεκατομμύρια ευρώ. Εν προκειμένω, ο Πρωθυπουργός ανακοίνωσε μέτρα 5,5 δισ., αν δεν κάνω λάθος, στη Διεθνή Έκθεση Θεσσαλονίκης για το ’22 και το ’23, ενώ ο Υπουργός Οικονομικών 4,3 δισ., εκ των οποίων κάποια με δημοσιονομικό κόστος, όταν εδώ αναγράφονται 2,5 δισ. και κατατέθηκαν με τροπολογία προηγουμένως. Εκτός αυτού, αυξάνεται το Πρόγραμμα Δημοσίων Επενδύσεων από 200 εκατομμύρια στο συγχρηματοδοτούμενο και στο εθνικό σκέλος, σημειώνοντας πως έχουμε επισημάνει πολλές φορές ότι τα χρήματα του Προγράμματος Δημοσίων Επενδύσεων πρέπει να αφορούν σε επενδύσεις και όχι κοινωνικές παροχές, όπως άλλωστε του Ταμείου Ανάκαμψης και του ΕΣΠΑ.

Υπενθυμίζουμε εδώ πως τονίσαμε πέρυσι ότι ο προϋπολογισμός του 2022 ήταν για τα σκουπίδια, όπως συμπεραινόταν τότε, μεταξύ άλλων, από τις πραγματικά αστείες προβλέψεις για τον πληθωρισμό: 0,6% προέβλεπε ο προϋπολογισμός για το 2021, όταν πήγε 1,2%, και 0,8% για το 2022 και έχει περάσει το 10%.

Η ανάπτυξη πάντως που βασίζεται, κυρίως, σε επιδόματα που δίνονται με δανεικά του κράτους -χρεώνεται το κράτος για να δώσει αυτά τα επιδόματα, δεν τα κερδίζει, δεν παράγει πλούτο, δεν παράγει τίποτα- που στηρίζουν, λοιπόν, την κατανάλωση, αφ’ ενός μεν υποδαυλίζει τον πληθωρισμό, αφ’ ετέρου οδηγεί στη χρεοκοπία, όταν αλλάζουν ξαφνικά οι συνθήκες, κάτι πάρα πολύ πιθανόν για το 2023. Εννοώ τα επιτόκια, τον πληθωρισμό, τον πόλεμο και όλα αυτά που συμβαίνουν, όταν αλλάζουν οι συνθήκες. Είναι πολύ επώδυνες οι καταστάσεις, όπως πολύ καλά γνωρίζουμε εμείς οι Έλληνες, που από το 2009 το έχουμε πληρώσει πανάκριβα.

Ο Υπουργός είπε χθες πως ο ρυθμός ανάπτυξης δεν στηρίζεται στην κατανάλωση, αλλά στις εξαγωγές και στις επενδύσεις, κάτι που δεν ισχύει, αφού η κατανάλωση αυξήθηκε κατά 11,4% το πρώτο εξάμηνο του 2022, συνεισφέροντας 7,9 ποσοστιαίες μονάδες στην άνοδο του ΑΕΠ, όταν οι επενδύσεις συνέβαλαν μόλις κατά 1,4 μονάδες, όπως θα καταθέσουμε στα Πρακτικά, για να είμαστε τεκμηριωμένοι.

Όσον αφορά στις εξαγωγές αγαθών, ανέφερε πως ήταν στο 41% του ΑΕΠ μας, όπως άλλωστε είπε ο Πρωθυπουργός στη Διεθνή Έκθεση Θεσσαλονίκης.

Είναι κάτι που επίσης δεν μπορεί να ισχύει, αφού το 2021 ήταν στα 39,07 δισεκατομμύρια ευρώ -όπως θα καταθέσουμε στα Πρακτικά-, στο 21,6% περίπου του ΑΕΠ, οπότε είναι αδύνατο να διπλασιάστηκε.

Ελπίζουμε, πάντως, να μην έχει προσθέσει τον τουρισμό, που είναι υπηρεσίες και δεν συμπεριλαμβάνεται στο εμπορικό ισοζύγιο, αλλά στο ισοζύγιο τρεχουσών συναλλαγών, αφού κάτι τέτοιο θα αποτελούσε σκόπιμη και -κατά την άποψή μας- ανήθικη παραπλάνηση.

Το σημαντικότερο, βέβαια, δεν είναι οι εξαγωγές, που άρχισαν να αυξάνονται ήδη από το 2011, λόγω της εσωτερικής υποτίμησης των μνημονίων, της κατακόρυφης δηλαδή μείωσης των ονομαστικών μισθών, αλλά το εμπορικό ισοζύγιο, το έλλειμμα του οποίου εκτοξεύτηκε στα 20,6 δισεκατομμύρια ευρώ το πρώτο επτάμηνο, από 12,5 δισεκατομμύρια ευρώ το αντίστοιχο διάστημα του 2021 -όπως θα κατεβάσουμε στα Πρακτικά-, ενώ ολόκληρο το 2021 ήταν στα 25,6 δισεκατομμύρια ευρώ. Τώρα, μόνο στο επτάμηνο, έφτασε στα 20,6 δισεκατομμύρια ευρώ. Επομένως, θα περάσει τα 30 δισεκατομμύρια.

Είναι, αλήθεια, τόσο δύσκολο να κατανοήσουμε πως η επίλυσή του, μέσω της στήριξης της εγχώριας παραγωγής, θα αύξανε εκθετικά και βιώσιμα το ΑΕΠ μας, αφού αποτελεί τον τέταρτο συντελεστή του; Είναι δυνατόν ποτέ να καταφέρει η Ελλάδα να ανακτήσει την οικονομική της ανεξαρτησία, μέσω της μονόπλευρης στήριξης της μονοκαλλιέργειας του τουρισμού, όπως με τα ΕΣΠΑ, με τα πακέτα της πανδημίας κ.λπ., όταν εισάγει σχεδόν το 80% ο τουρισμός των προμηθειών του;

Δεν καταλαβαίνουμε πως η Ελλάδα έχει ένα θησαυρό στα χέρια της, χρυσό στην κυριολεξία, τον τουρισμό, τον οποίο, όμως, οι κυβερνήσεις μας μετατρέπουν σε κάρβουνο, αφού στους πρώτους επτά μήνες εξαΰλωσε η σημερινή Κυβέρνηση τα ετήσια έσοδά του, όλα τα ετήσια έσοδα του τουρισμού, με το έλλειμμα του εμπορικού ισοζυγίου, όσον αφορά στο ισοζύγιο τρεχουσών συναλλαγών.

Ελπίζουμε εδώ να μην ισχυριστεί η Κυβέρνηση πως οφείλεται στις αυξημένες εισαγωγές πετρελαιοειδών, λόγω της ανόδου των τιμών ορυκτών καυσίμων, αφού μια σχετικά ανάλογη αύξηση παρουσίασαν και οι εξαγωγές τους.

Όσον αφορά στις επενδύσεις, θα πρέπει να διαχωρίσει κανείς πρώτον, τις άμεσες ξένες, που πραγματικά αυξήθηκαν, αλλά οφείλονται κυρίως στο ξεπούλημα της χώρας μας καθώς, επίσης, δεύτερον στον ακαθάριστο σχηματισμό παγίου κεφαλαίου, που αποτελεί εγχώριο πλούτο, όπου ναι μεν αυξήθηκε στα 27 δισεκατομμύρια ευρώ το 2021, από 25,5 δισεκατομμύρια ευρώ το 2020, αλλά παραμένει πολύ κάτω από τα 61,8 δισεκατομμύρια ευρώ του 2007 -όπως θα καταθέσουμε στα Πρακτικά-, ενώ δεν καλύπτονται καν οι αποσβέσεις. Εδώ φαίνεται η πτώση του ακαθάριστου σχηματισμού παγίου κεφαλαίου. Κάθετη πτώση και παραμένει εκεί που ήταν.

Κλείνοντας με το πέμπτο μέρος, υπάρχουν διάφορες αποσπασματικές τροπολογίες και εξυπηρετήσεις. Αναφέρομαι επιγραμματικά:

Τη συνέχιση της απαξίωσης της αμυντικής μας βιομηχανίας με το εργοστάσιο της «ΠΥΡΚΑΛ» στον Υμηττό που μετατρέπεται σε real estate. Ο Υπουργός ανέφερε ότι η αμυντική μας βιομηχανία είναι ζημιογόνα και πρέπει είτε να κλείσει είτε να ιδιωτικοποιηθεί.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Είπα εγώ να κλείσει;

**ΒΑΣΙΛΕΙΟΣ ΒΙΛΙΑΡΔΟΣ:** Είπατε ότι είναι ζημιογόνα η αμυντική μας βιομηχανία. Άρα τι πρέπει να κάνει;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Είπα εγώ να κλείσει η αμυντική μας βιομηχανία;

**ΒΑΣΙΛΕΙΟΣ ΒΙΛΙΑΡΔΟΣ:** Έτσι θυμάμαι. Αν κάνω λάθος, μου λέτε ότι κάνω λάθος. Τι να κάνει, κύριε Υπουργέ;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Τα είπα στην επιτροπή.

**ΒΑΣΙΛΕΙΟΣ ΒΙΛΙΑΡΔΟΣ:** Θα μου πείτε μετά.

Ζημιογόνα είναι, όμως, λόγω της κακοδιαχείρισης, όπως τεκμηριώνεται από την ΕΑΒ, που λειτουργεί πλέον κερδοφόρα. Αυτό μου το είπατε εσείς. Εγώ στον ισολογισμό που βρήκα είχε ακόμη ζημίες. Ενώ η ΕΛΒΟ, που ιδιωτικοποιήθηκε, είναι ακόμη ανενεργή εξ όσων γνωρίζουμε. Επομένως, το θέμα είναι να εξυγιανθούν οι αμυντικές μας βιομηχανίες και όχι να ιδιωτικοποιηθούν απλά ή να κλείσουν -κάποια βιομηχανία που έχει ζημίες, προφανώς κάποια στιγμή πρέπει να κλείσει-, κάτι που είναι απαραίτητο τόσο για την άμυνα της χώρας όσο και για τη στήριξη της βιομηχανίας μας, που δημιουργεί πλούτο, ενώ παράγει ποιοτικές και υψηλά αμειβόμενες θέσεις εργασίας.

Υπάρχουν επιπλέον ρυθμίσεις για την ανέγερση δικαστηρίων στον Βόλο και στη Λαμία, για τα ακίνητα στην Ελευσίνα και στο Ελληνικό -παντού υπάρχει κάτι για το Ελληνικό-, καθώς επίσης για ακίνητα στις βραχονησίδες.

Εκτός αυτού, υπάρχουν ρυθμίσεις για τον πρωτογενή μας τομέα, έτσι ώστε να συμπεριληφθεί στον αναπτυξιακό με το άρθρο 130, κάτι που είναι σωστό, ενώ αποτελούσε μια μεγάλη παράλειψη, ενδεικτική της έλλειψης οργάνωσης της Κυβέρνησης.

Τέλος, δρομολογούνται ρυθμίσεις για επιχορηγήσεις και αποζημιώσεις στον αγροτικό τομέα. Επιπλέον, για τις εγγυήσεις καταθέσεων και τα διαθέσιμα του ΤΕΚΕ, με τα άρθρα 141 έως 146, που απορούμε γιατί τώρα, καθώς επίσης για τη λογιστική της γενικής κυβέρνησης με τα άρθρα 151 έως 152, όπου ελπίζουμε, επιτέλους, να εφαρμοστεί κάποια στιγμή το σύγχρονο λογιστικό σχέδιο.

Τέλος, διαδικαστικά της εκτέλεσης του προϋπολογισμού, καθώς επίσης των συναφών με το Υπουργείο Οικονομικών αρχών και περιουσιών, καθώς επίσης φορολογικές ρυθμίσεις στο Κεφάλαιο Β στα άρθρα 168 έως 176.

Το σημαντικότερο ίσως εδώ είναι το άρθρο 172, με το οποίο η Κυβέρνηση επιβάλλει ξανά χαράτσι, δηλαδή ξανά χαρτόσημο, στα επιχειρηματικά δάνεια, παρά το ότι το Συμβούλιο της Επικρατείας έχει κρίνει με δύο αποφάσεις του πως απαλλάσσονται. Είναι εξαιρετικά αρνητικό για τα ενδοομιλικά δάνεια, για τα ξενοδοχεία που δανείζονται από τους tour operators, όπως από την «TUI», μη έχοντας πρόσβαση στις τράπεζες κ.λπ., ενώ είναι απαράδεκτο να αυξάνει η Κυβέρνηση ξανά τους φόρους, παρά το ότι αισχροκερδεί φορολογικά, μέσω του αυξημένου ΦΠΑ στις ανοδικές τιμές, το οποίο επιπλέον τροφοδοτεί τον πληθωρισμό.

Κλείνοντας, προφανώς, θα καταψηφίσουμε το νομοσχέδιο για όλους τους λόγους που αναλύσαμε στις επιτροπές και εδώ, θεωρώντας το συγκεκριμένο νομοσχέδιο από τα χειρότερα της Κυβέρνησης με οδυνηρές, πραγματικά, συνέπειες για το μέλλον των Ελλήνων.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής του ΜέΡΑ25 ο κ. Κρίτων Αρσένης. Στη συνέχεια τον λόγο θα πάρει ο Υπουργός κ. Χρήστος Σταϊκούρας, προκειμένου να τοποθετηθεί -και θα τον παρακαλέσω- πρώτον, επί του κορμού του σχεδίου νόμου, αλλά και επί των δύο τροπολογιών, προκειμένου να διευκολύνεται η ομιλία του κάθε συναδέλφου στη συνέχεια.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Βουλεύτριες, Βουλευτές και κυρίως απευθύνομαι στους πολίτες που μας παρακολουθούν, αυτό το νομοσχέδιο που συζητάμε αποτελεί μια ακραία, ωμή επίθεση της Κυβέρνησης απέναντι σε κάθε έναν και κάθε μία πολίτη αυτής της χώρας.

Είναι ακραίο, κύριε Μητσοτάκη, είναι ακραίο, κύριε Σταϊκούρα, ακόμα και για την Κυβέρνηση «Μητσοτάκης Α.Ε.». Τη στιγμή αυτή που οι πολίτες -είναι ξεκάθαρο και από τις ανακοινώσεις σας- δεν μπορούν να πληρώσουν τους λογαριασμούς τους, μας φέρνετε ένα σύστημα όπου θα καταγράφεται κάθε καθυστέρηση πληρωμής του λογαριασμού -νερού, ρεύματος, τηλεφώνου και οτιδήποτε άλλο μπορεί να φανταστεί κανείς- και αφού καταγραφούν αυτά τα στοιχεία, θα τα δίνετε στις εταιρείες για να διακόπτουν οποιαδήποτε σχέση μαζί τους.

Αυτή την ακραία περιθωριοποίηση φέρνετε. Κάνετε, δηλαδή, την κρίση ευκαιρία. Ευκαιρία για να συμπιέσετε ακόμα περισσότερο τους πολίτες. Ευκαιρία για να μην τους δώσετε καμμία, μα καμμία λύση, διαφυγή από τα αδιέξοδα που ζουν, για να είναι εντελώς θύματα στους μεγάλους εργοδότες στο μέλλον. Να μην έχουν καμμία άλλη ευκαιρία από το να λένε το «ναι» στο οποιοδήποτε ξεροκόμματο τους πετάνε ή σε οποιεσδήποτε συνθήκες εργασίας.

Βέβαια, μας λέτε ότι δεν θα δώσετε τα στοιχεία στις εταιρείες, ότι θα υπογράφουν συμβάσεις, θα υπογραφεί ο δημόσιος οργανισμός. Η Ανεξάρτητη Αρχή Πιστοληπτικής Αξιολόγησης των πολιτών θα έχει συμβάσεις με ιδιωτικές εταιρείες, αλλά θα τους δίνει τα στοιχεία μόνο αν συναινέσει ο πολίτης.

Αλήθεια, ποιοι νομίζετε ότι τρώνε κουτόχορτο στην κοινωνία πλέον; Νομίζετε ότι οι πολίτες δεν γνωρίζουν πολύ καλά ότι είναι προϋπόθεση να δώσουν όλα τα απόρρητα προσωπικά τους οικονομικά στοιχεία σε μια τράπεζα, για να ανοίξουν λογαριασμό, για να πάρουν μια κάρτα; Λες και χρειάζεται να είναι οικονομικά αξιόπιστος κάποιος, για να έχει λογαριασμό ή να έχει μια κάρτα ανάληψης από τα δικά του χρήματα.

Τέτοιες ακραίες προϋποθέσεις θα υπάρχουν πλέον για κάθε σύναψη σχέσης με βάση την πιστοληπτική ικανότητα. Δηλαδή αν κάποιος δεν έχει πληρώσει μια φορά τον λογαριασμό της ΔΕΗ ή του νερού, πόσω μάλλον αν δεν το πληρώνει για μήνες γιατί έχει σαν προτεραιότητα να βρει ένα πιάτο φαΐ να βάλει στα παιδιά του, αυτό θα καταγράφεται και θα είναι προϋπόθεση να το παραδίδει μελλοντικά στις εταιρείες που θα το συνάπτει συμβόλαιο, πέρα από τις τράπεζες, όπως ξέρουμε. Αυτό εφαρμόζεται στην Αμερική για να νοικιάσει ένα σπίτι, για να νοικιάσει ένα αυτοκίνητο, για να βρει μια δουλειά. Θα θεωρείται ότι δεν είναι αξιόπιστος για να δουλεύει σε κάποιον γιατί ξέχασε να πληρώσει τον λογαριασμό του τρεις φορές. Δεν μπόρεσε να πληρώσει το νερό, γιατί βρέθηκε σε οικονομική δυσκολία.

Θα σας το πούμε πιο απλά. Ανακοινώσατε επιδότηση δανείου για στεγαστική κατοικία για δέκα χιλιάδες πολίτες. Τα κριτήρια του ποιος θα επιλέγεται θα τα αποφασίζουν οι τράπεζες με αυτό το credit score που φέρνατε. Θα είναι αυτά τα κριτήρια στην επιλογή των τραπεζών, ναι ή όχι; Θα ζητάνε οι τράπεζες ως προϋπόθεση να ανακοινώνουν στην ουσία αυτή τη βάση δεδομένων όπου θα έχουν το ποιος δε πλήρωσε τον λογαριασμό του, πότε και πόσες φορές; Θα τα ζητάνε αυτά οι τράπεζες σαν προϋπόθεση αίτησης για το στεγαστικό δάνειο, ναι ή όχι; Αποκλείεται από οποιαδήποτε οικονομική ενίσχυση -γιατί όλα αυτά από τράπεζες τα περνάτε- και το Ταμείο Ανάκαμψης και το ΕΣΠΑ και τη στεγαστική κατοικία, όλους αυτούς τους ανθρώπους, ναι ή όχι; Ποιοι είναι αυτοί οι άνθρωποι; Μα, είναι οι άνθρωποι που βρίσκονται στη μεγαλύτερη ανάγκη και δεν μπορούν να πληρώσουν τους λογαριασμούς τους. Αυτούς αποκλείετε. Τους αποκλείετε και για να τους περιθωριοποιήσετε, για να τους οδηγήσετε στην απόλυτη εξαθλίωση, για να είναι υποχείρια του πρώτου τυχόντα που θα τους πετάξει ένα κομμάτι ψωμί και θα τους πει «Έλα και δούλεψε για το τίποτα». Εργαζόμενους για το τίποτα θέλετε, με σκυμμένα κεφάλια.

Και βέβαια προσωπική ευθύνη! Θα τους πείτε αύριο: «Α, εσείς φταίγατε που δεν πληρώσατε τον λογαριασμό». Στην Αμερική έχει εφαρμοστεί αυτό και έχει πάρει κι άλλες διαστάσεις. Περιθωριοποιεί κοινωνικές ομάδες γιατί όλα αυτά τα νούμερα και θα μπουν σε έναν αλγόριθμο και στον αλγόριθμο βάζουν πλέον κι άλλα κριτήρια και εσείς θα το κάνετε σε δεύτερη φάση. Βάζουν κριτήρια αν είναι μειονότητα, είναι μετανάστης και ποιος ξέρει τι άλλο.

Στο ίδιο νομοσχέδιο μας φέρνετε τα χίλια μύρια όσα. Φέρνετε πρώτα απ’ όλα την ιδιωτικοποίηση των μέσων μαζικής μεταφοράς και τη διάλυση του εργασιακού καθεστώτος. Φέρνετε την ιδιωτικοποίηση με πλάγιο τρόπο, δηλαδή, φέρνετε σε αυτό το νομοσχέδιο τις αυξήσεις των λογαριασμών στις συγκοινωνίες και σε άλλες ΔΕΚΟ, δηλαδή το κόστος του εισιτηρίου, του νερού, κ.λπ. και αφού αυξάνετε το κόστος καταγράφετε και ποιοι δεν μπορούν να πληρώσουν και θα έχουν κυρώσεις. Αυτό κάνετε.

Ακούστε, λοιπόν, στα μέσα μαζικής μεταφοράς και σε άλλες επιχειρήσεις φέρνετε πλέον ιδιωτικοοικονομικά κριτήρια. Θα πρέπει οι εταιρείες, τα λεωφορεία κ.λπ., να βγαίνουν οικονομικά από μόνα τους. Αν τους είναι ακριβό το να πάνε μια γραμμή στο Καματερό, ας την κόψουν. Αν τους είναι ακριβό να πάνε μια γραμμή στη Φυλή, στο Κερατσίνι, στην Πετρούπολη, ας την κόψουν. Αυτό τους λέτε. Τους λέτε ότι δεν είναι προτεραιότητά τους η κοινωνική υπηρεσία, αλλά το να βγαίνουν οικονομικά σαν να ήταν ιδιωτική επιχείρηση. Αυτό τους λέτε.

Και για να μην αντιδράει και κανένας, βάζετε στο χεράκι τους εργαζόμενους. Ακυρώνονται οι συλλογικές συμβάσεις εργασίας και οι κανονισμοί εργασίας στους νεοπροσλαμβανόμενους. Ξεκινάτε την ενοικίαση εργαζομένων στο δημόσιο. Το καταλαβαίνετε αυτό; Οι άνθρωποι που μας ακούν το καταλαβαίνουν αυτό; Θα έχουμε επίσημα εργολαβικούς εργαζόμενους ενοικιαζόμενους στο δημόσιο. Δηλαδή, αντί να σταματήσουμε στον ιδιωτικό τομέα αυτές τις εργολαβικές σχέσεις που βγάζουν αυτούς τους εργαζόμενους έξω από κάθε συλλογική σύμβαση, κάθε προστασία της εργασίας, κάθε προστασία της αξιοπρέπειας, κανονικοποιείτε αυτά τα καθεστώτα και τα φέρνετε στο δημόσιο.

Καταργείτε την πλήρη και αορίστου χρόνου απασχόληση. Προσλαμβάνετε έκτακτους υπαλλήλους για πάγιες ανάγκες. Και όταν μιλάμε για πάγιες ανάγκες στα μέσα μαζικής μεταφοράς, ποιες είναι αυτές; Οι οδηγοί! Οι οδηγοί θα προσλαμβάνονται σαν έκτακτο προσωπικό, όπως και οι τεχνικοί.

Καταργείτε το ΑΣΕΠ. Θα περιορίζεται σε έναν τυπικό έλεγχο με χρονοδιαγράμματα που δεν βγαίνουν και δεν θα γίνεται ποτέ αυτός ο τυπικός έλεγχος, ενώ όλες οι προσλήψεις –όποιες γίνονται- θα γίνονται με προσωπική συνέντευξη. Γιατί οι άριστοι γνωρίζουν προσωπικά τους άριστους, έχουν προσωπική επαφή, τους ξέρανε από πριν.

Για να είμαστε ειλικρινείς, δεν το βλέπουμε αυτό πρώτη φορά, κύριε Σταϊκούρα και κύριε Μητσοτάκη. Τριάντα χρόνια πριν -ήταν αρχές του 1992- η κυβέρνηση τότε του Κωνσταντίνου Μητσοτάκη προωθούσε την ιδιωτικοποίηση της ΕΑΣ, της Εταιρείας Αστικών Λεωφορείων. Το σχέδιο προέβλεπε το κλείσιμο της εταιρείας και την εκκαθάρισή της με απολύσεις οκτώμισι χιλιάδων εργαζομένων, ρύθμιση των χρεών και δωρεάν παραχώρηση χιλίων επτακοσίων λεωφορείων της ΕΑΣ. Οι εργαζόμενοι βγήκαν στον δρόμο, βίωσαν αδιανόητη καταστολή, όμως στάθηκαν μέρα με τη μέρα. Θυμόμαστε όλοι τα ΡΕΟ που είχατε βγάλει από τα στρατόπεδα για να αντιμετωπίσετε την απεργία των εργαζομένων. Και οι εργαζόμενοι τελικά βέβαια κέρδισαν. Οι εργαζόμενοι και η κοινωνία αντιστάθηκε. Δεν επέτρεψε το ξεπούλημά της, το ξεπούλημα των μέσων που της επιτρέπουν τη μετακίνηση.

Και τώρα, κύριε Μητσοτάκη και κύριε Σταϊκούρα, είναι υποχρέωση όλων μας να αντισταθούμε σε αυτά που φέρνετε και το ΜέΡΑ25 αυτό πρόκειται να κάνει και στηρίζουμε την απεργία των μέσων μαζικής μεταφοράς που δυσφημείτε στα πληρωμένα κανάλια σας και ραδιόφωνα κάθε στιγμή από το πρωί.

Και για να το κάνετε, τι έχετε κάνει; Υποχρεώσατε σε λευκή απεργία τους τροχονόμους. Δηλαδή, σε μια στιγμή που εσείς προβλέπατε χάος γιατί απεργούν οι συγκοινωνίες, όπως θα έπρεπε να απεργούν με αυτά που φέρνετε, δεν υπάρχουν τροχονόμοι στους δρόμους. Πέρασα όλο το συγκοινωνιακό κομφούζιο και συνάντησα έναν τροχονόμο στη διασταύρωση Κηφισίας με Αλεξάνδρας. Σε όλο το κέντρο, παντού, οπουδήποτε αλλού δεν υπάρχει τροχονόμος. Έτσι θέλετε να κάνετε τον κοινωνικό αυτοματισμό; Το βλέπουμε διαρκώς. Δεν θα περάσει, όμως.

Αναρωτιέμαι με αυτό το χάος που θέλετε να κάνετε, δεν κρύβετε μόνο τη λεηλασία της κοινωνίας. Θέλετε να αλλάξετε ατζέντα. Είστε πολύ βαθιά στριμωγμένοι. Βέβαια είστε στριμωγμένοι πολιτικά και δεν θα αλλάξει αυτό τη λεηλασία της κοινωνίας, αυτή είναι η βασική σας δουλειά. Το αν θα επανεκλεγείτε είναι η δεύτερη δουλειά σας. Και στη δεύτερη δουλειά σας, όμως, είστε στριμωγμένοι. Κοινωνικά και δημοσκοπικά καταρρέετε στην πράξη.

Το ερώτημα είναι: Γι’ αυτήν την αλλαγή ατζέντας πού είστε διατεθειμένοι να φτάσετε; Ρίξατε χημικά σε πέντε χιλιάδες ανθρώπους και οικογένειες με παιδιά που παρακολουθούσαν μια συναυλία. Θα μπορούσαμε να είχαμε νεκρό ποδοπατημένο, παιδί ή γονιό. Πού είστε διατεθειμένοι να φτάσετε για να αλλάξετε την ατζέντα; Θα μας πείτε;

Σήμερα τέσσερα χρόνια μετά τη δολοφονία του Ζακ έχουμε την πορεία για τον Ζακ. Είμαι σίγουρος ότι θα τα καταπνίξετε πάλι στα χημικά και στην αστυνομική βία.

Πού είστε διατεθειμένοι να φτάσετε; Θα φτάσετε μέχρι το σημείο να έχουμε νεκρό διαδηλωτή; Για να αλλάξετε την ατζέντα, θα φτάσετε στο σημείο να έχουμε νεκρό διαδηλωτή, στην ακραία κλιμάκωση της αστυνομικής βίας σε οποιαδήποτε πορεία; Φαίνεται ότι σε αυτό θέλετε να οδηγήσετε ή τουλάχιστον δεν σας ενδιαφέρει αν θα φτάσετε σε αυτό το σημείο.

Χθες, σε κοινοβουλευτική ερώτηση η απάντηση του Υπουργού Προστασίας του Πολίτη, κατά τα άλλα, ήταν αδιανόητη. Απέναντι σε ερωτήσεις για την αστυνομική βία είχε να πει μόνο για τον πρύτανη στην ΑΣΟΕΕ; Δικαιολογείται δηλαδή αυτή η ακραία αστυνομική βία; Δικαιολογείται η βία απέναντι σε πέντε χιλιάδες πολίτες που έβλεπαν μια συναυλία; Αυτό λέτε στους αστυνόμους εκεί έξω; «Χτυπάτε τους» λέτε; Μέχρι πού είστε διατεθειμένοι να φτάσετε για να αλλάξετε την ατζέντα;

Θα επιμείνω, όμως, και στα άλλα σημεία του νομοσχεδίου. Στα άρθρα 25-29 επίσημα ανακοινώνεται πλέον ότι δεν μιλάτε για ιδιωτικοποιήσεις, αλλά για εκποιήσεις, όπου ο Υπουργός θα έχει δικαίωμα να εκποιεί ελεύθερα τις μετοχές οποιασδήποτε εταιρείας σε οποιονδήποτε δηλώσει ενδιαφέρον, είτε είναι μέτοχος είτε είναι οποιοσδήποτε ενδιαφερόμενος -διαβάζω τις λέξεις του νομοσχεδίου σας- κατόπιν των προτάσεών του, και να δίνει τις μετοχές των δημοσίων οργανισμών.

Σχετικά με τη μεγάλη απάτη στην ενέργεια, τόσο καιρό μας λέγατε ότι δεν δίνουμε τα χρήματα από τον προϋπολογισμό» και εδώ πέρα αναθεωρείτε τον προϋπολογισμό για να δώσετε 1,7 δισεκατομμύριο στην ενέργεια.

Αλήθεια, αυτά τα χρήματα τα δίνετε για τους πολίτες, γι’ αυτούς τους πολίτες που καταγράφετε τώρα και θα τους κόβετε από οποιαδήποτε συναλλαγή με ιδιωτικές εταιρείες επειδή δεν μπορούν να πληρώσουν τους λογαριασμούς τους, που είναι και η καρδιά του νομοσχεδίου σας; Γι’ αυτούς τα κάνετε όλα;

Τι κάνετε; Φορολογείτε τους παραγωγούς, βάζετε πλαφόν, σας δίνουν αυτά τα χρήματα και τα δίνετε στο διπλάσιο στους παρόχους ενέργειας. Μόνο που οι πέντε παραγωγοί είναι και πάροχοι. Και αυτοί οι πέντε μεταξύ τους είναι οι πιο μεγάλοι, όπως η ΔΕΗ. Δεν νομίζω ότι υπάρχει πολίτης στη χώρα που δεν γνωρίζει ότι η ΔΕΗ και παράγει ρεύμα και παρέχει ηλεκτρικό ρεύμα στα νοικοκυριά. Όλοι ξέρουν αυτά τα απλά πράγματα. Η ΔΕΗ είναι της CVC, αυτού του ιδιωτικού fund πλέον.

Αυτή είναι η μεγάλη απάτη. Μιλάτε για ενισχύσεις στα νοικοκυριά και αντιμετώπιση της ενεργειακής ακρίβειας, όταν αυτό που κάνετε είναι να δίνετε διπλάσια κέρδη από αυτά που τους παίρνετε στους παρόχους, που είναι ίδιοι με τους παραγωγούς. Εκεί είναι η απάτη. Και σε αυτούς δίνετε το 1,7 δισεκατομμύριο.

Είναι πάρα πολλά τα θέματα σε αυτό το νομοσχέδιο. Θα τοποθετηθούμε και με την ψήφο μας. Θέλω, όμως, να κλείσω με το τεράστιο ζήτημα που θέσαμε από την πρώτη στιγμή -νομίζω ήμασταν ο μόνος πολιτικός φορέας που το έθεσε στις συζητήσεις- για το ιατρικό και νοσηλευτικό προσωπικό σε αυτά που σκανδαλωδώς λέτε «προαναχωρησιακά κέντρα». Σκανδαλωδώς, γιατί με όλα αυτά που κάνετε, και αυτούς τους τίτλους που βάζετε, «κλείνετε το μάτι» στα ακροδεξιά κοινά. Για λίγα ψηφαλάκια νομιμοποιείτε τη φασιστική ρητορική, έτσι ώστε όταν θα έρθουν οι πραγματικοί φασίστες, θα έχουν νομιμοποιηθεί, δεν θα υπάρχει καμμία άμυνα στον δημόσιο διάλογο. Αυτό κάνετε για λίγα ψηφαλάκια.

Πρόκειται για ειδικευμένους γιατρούς. Εκεί θα διαφωνήσω με την περιγραφή προηγουμένως από τον ΣΥΡΙΖΑ. Δεν είναι ανειδίκευτοι, είναι ειδικευμένοι γιατροί, οι οποίοι έχουν ένα μισθό διπλάσιο του ανειδίκευτου γιατρού υπαίθρου. Και θα έπρεπε να τον είχαν. Τους το κόβετε αναδρομικά από την αρχή του χρόνου.

Γιατί το κάνατε; Είναι κοινωνική αναλγησία απέναντι στους γιατρούς; Όχι, ξέρετε ότι οι γιατροί θα φύγουν. Ξέρετε ότι έτσι θα διαλυθούν οι οποιεσδήποτε υποδομές αυτή τη στιγμή απέναντι στους μετανάστες και τους πρόσφυγες.

Αυτό κάνατε στον Ελαιώνα. Πρώτα απολύσατε όλο το προσωπικό και μετά βάλατε τα ΜΑΤ να επιτεθούν στους εξαθλιωμένους ανθρώπους που βρίσκονται εκεί πέρα και οι οποίοι, παρ’ όλο που δεν είχαν αυτές τις υπηρεσίες, δεν είχαν πού να πάνε και έμειναν εκεί πέρα, στον μόνο χώρο που μπορούσαν να μείνουν στον Ελαιώνα. Και ακόμα εκεί είναι.

Αυτό κάνετε τώρα σε όλα τα αντίστοιχα κέντρα. Πετάτε πρώτα έξω τους γιατρούς και τους νοσηλευτές, για να τους εξαθλιώσετε ακόμα περισσότερο, για να κλείσετε το μάτι στους φασίστες που θέλετε να σας ψηφίσουν. Αυτό κάνετε, για να νομιμοποιήσετε τον φασισμό στο δημόσιο διάλογο και αύριο όταν έρθουν οι πραγματικοί φασίστες να βρουν την κοινωνία ανοχύρωτη.

Σας καλούμε να αλλάξετε πορεία. Όμως, επειδή δεν πιστεύουμε ότι θα αλλάξετε πορεία, εμείς θα σας παλεύουμε εδώ μέσα, θα σας παλεύουμε και εκεί έξω. Εμείς θα είμαστε και το βράδυ στον Ζακ και οπουδήποτε αλλού χρειαστεί.

Σας καλούμε να σταματήσετε την αστυνομική βία. Σταματήστε αυτή την επίθεση σε πολίτες, γονείς με οικογένειες, που θέλουν να διαδηλώσουν υπέρ των δικαιωμάτων, υπέρ της ελευθερίας, υπέρ των αυτονόητων πραγμάτων. Αλλαγή ατζέντας κάντε στην πράξη, όχι προκαλώντας κοινωνική κρίση, τραυματίες και αύριο πιθανά νεκρούς.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Όπως ήδη έχω προαναγγείλει –το επαναλαμβάνω- τον λόγο τώρα θα πάρει ο Υπουργός Οικονομικών, ο κ. Σταϊκούρας, προκειμένου να τοποθετηθεί επί του κορμού του σχεδίου νόμου. Επίσης, θα του δοθεί και ο κατάλληλος χρόνος προκειμένου να τοποθετηθεί και επί των δύο τροπολογιών, έτσι ώστε στη συνέχεια οι συνάδελφοι να διευκολύνονται στις τοποθετήσεις τους, για να μην έχουμε πρωθύστερα σχήματα.

Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, διανύουμε μια ιδιαίτερα ταραχώδη περίοδο, καθώς η παγκόσμια και πρωτίστως η ευρωπαϊκή οικονομία συνεχίζει να αντιμετωπίζει αυξημένες πρωτόγνωρες προκλήσεις που πηγάζουν από πολλαπλές διαδοχικές πολυεπίπεδες κρίσεις.

Νομίζω ότι κανονικά θα συμφωνήσουμε όλοι σε αυτή την Αίθουσα ότι η περίοδος αυτή απαιτεί από όλους μας σύνεση, σωφροσύνη, υπευθυνότητα, ρεαλισμό και μετριοπάθεια. Απαιτεί να κινούμαστε μακριά από θριαμβολογίες, αλλά και μακριά από καταστροφολογίες, να κινούμαστε μακριά από την ανευθυνότητα, τον λαϊκισμό, τις αυταπάτες και τις ψευδαισθήσεις.

Άκουσα και στην επιτροπή και σήμερα στην Ολομέλεια με πολύ σεβασμό συναδέλφους από όλα τα κόμματα της Αντιπολίτευσης και είχαμε έναν εξαιρετικό διάλογο. Και θέλω να ευχαριστήσω τους συναδέλφους γι’ αυτό.

Σχετικά, όμως, με τον πυρήνα του νομοσχεδίου, άκουσα εδώ εισηγητή κόμματος της Αντιπολίτευσης να υποστηρίζει ότι φέρνουμε τρία νομοσχέδια σε ένα από τη «λαίλαπα του μνημονίου», όπως είπε, και ότι στηρίζει τα δύο από τα τρία.

Άκουσα τον εισηγητή της Αξιωματικής Αντιπολίτευσης να λέει: «Χάλια η εικόνα της οικονομίας, αλλά δώστε και άλλα».

Άκουσα επίσης τον εισηγητή της Αξιωματικής Αντιπολίτευσης να μιλά για «πληθωρισμό Μητσοτάκη». Θα μπορούσε να πει και «ανάπτυξη Μητσοτάκη». Αν λέει το ένα, θα μπορούσε να πει και το άλλο. Θα επανέλθω, για να μιλήσουμε σοβαρά επί του θέματος. Αν θέλει η Αξιωματική Αντιπολίτευση, μπορούμε να μιλήσουμε σοβαρά επί αυτού.

Προφανώς, βεβαίως, μπορείς να λες ό,τι θες σε αυτή την Αίθουσα και να τάζεις όσα θες από τη Θεσσαλονίκη, αφού δεν τα εφαρμόζεις. Το θέμα είναι να σε παίρνει στα σοβαρά η κοινωνία.

Άκουσα άλλον συνάδελφο να λέει ότι εγώ υποστήριξα ότι η αμυντική βιομηχανία πρέπει να κλείσει ή να ιδιωτικοποιηθεί. Ουδέποτε το είπα. Τα Πρακτικά είναι δεδομένα. Αυτό που είπα, όμως, είναι ότι πρέπει να έχουμε μια ισχυρή αμυντική βιομηχανία. Και προς αυτή την κατεύθυνση προφανώς δεν μπορούσαμε να αφήσουμε την κατάσταση με τα διαχρονικά προβλήματα που αντιμετωπίσαμε όλες οι κυβερνήσεις στο παρελθόν. Γι’ αυτό και προσπαθούμε κατά τον βέλτιστο τρόπο να γυρίσουμε την πραγματική αναγκαιότητα για ισχυρή αμυντική βιομηχανία σε θετικό πρόσημο.

Ο τρόπος που μπορεί να γίνει αυτό δεν είναι μονοσήμαντος. Αλλού ακολουθήσαμε πολιτικές της προηγούμενης κυβέρνησης: ΕΛΒΟ, ναυπηγεία Σκαραμαγκά. Αλλού ακολουθήσαμε μια άλλη λογική. Στα ναυπηγεία Ελευσίνας, στην ΕΑΒ και τα ΕΑΣ ακολουθούμε μια άλλη λογική, με τη συμμετοχή του κράτους.

Άκουσα άλλον εισηγητή να λέει ότι θέλουμε ιδιωτικοποιήσεις με αυτό το νομοσχέδιο, που δεν υπάρχουν πουθενά ιδιωτικοποιήσεις. Απόδειξη αυτού είναι ότι κόμματα της Αντιπολίτευσης κάλεσαν στην ακρόαση φορέων φορείς που δεν έχουν σχέση με το νομοσχέδιο.

Άκουσα να μιλάτε για την ΕΥΔΑΠ που δεν είναι πουθενά στο νομοσχέδιο. Μιλήσατε για τον ΟΑΣΘ που δεν είναι πουθενά στο νομοσχέδιο. Καλέσατε τον ΟΟΣΑ και τις εταιρείες του ΟΟΣΑ που έχουν ξεχωριστά διακριτά άρθρα σε σχέση με αυτά που συζητάμε. Άκουσα ότι καταργούμε τον ΑΣΕΠ. Νομίζω ότι έδωσα ξεκάθαρες απαντήσεις.

Άρα, στο πλαίσιο του χρόνου που έχω, θα μου επιτρέψετε να επαναλάβω και να προσθέσω κάποια από αυτά που είπαμε. Σε αυτή συνεπώς την αλληλουχία κρίσεων, που θα επαναλάβω ότι απαιτεί από όλους μας σοβαρότητα, η ελληνική Κυβέρνηση έχει καταφέρει με αποφασιστικότητα και σκληρή δουλειά να στέκεται δίπλα στην κοινωνία, στηρίζοντας γενναία και αποτελεσματικά τους πολίτες, αλλά ταυτόχρονα να μην παρακάμπτει και τον αρχικό στρατηγικό σχεδιασμό της. Με αδιάλειπτη ένταση προχωρούμε συνεπώς, στην υλοποίηση της μεταρρυθμιστικής μας ατζέντας προς όφελος της κοινωνίας και της οικονομίας.

Τι περιλαμβάνεται συνεπώς στο νομοσχέδιο; Ουσιαστικές και εις βάθος μεταρρυθμίσεις για τον εκσυγχρονισμό του πλαισίου λειτουργίας των ανωνύμων εταιρειών του δημοσίου και για την ίδρυση για πρώτη φορά στην Ελλάδα Ανεξάρτητης Αρχής Πιστοληπτικής Αξιολόγησης και Κεντρικού Μητρώου Πιστώσεων.

Δεύτερον, διατάξεις για τη διευθέτηση χρόνιων ζητημάτων, όπως είναι η ανέγερση δικαστικών μεγάρων -αναφέρθηκε από συναδέλφους- Λαμίας, Βόλου, το Διοικητήριο Περιφέρειας Στερεάς Ελλάδος, αλλά και η καταβολή αποζημίωσης στους πρώην ασφαλισμένους της «ΑΣΠΙΣ ΠΡΟΝΟΙΑ».

Τρίτον, λοιπές διατάξεις οικονομικού και αναπτυξιακού χαρακτήρα, όπως είναι η στήριξη του αγροτικού πληθυσμού της χώρας, με την αλλαγή του πλαισίου κρατικής αρωγής για την επιχορήγηση των πληγέντων από θεομηνίες. Και αυτό χαιρετίστηκε από εκπροσώπους του πρωτογενούς τομέα στην επιτροπή, όπως και από εκπροσώπους της «ΑΣΠΙΣ ΠΡΟΝΟΙΑ» σε αντίστοιχες διατάξεις.

Τέταρτον, σημαντικές φορολογικές ρυθμίσεις για τον εξορθολογισμό της φορολογίας φυσικών και νομικών προσώπων, καθώς και των διαδικασιών για την ενίσχυση της φορολογικής συμμόρφωσης.

Και πέμπτον, κατάθεση συμπληρωματικού προϋπολογισμού ύψους 2,9 δισεκατομμυρίων ευρώ για την υλοποίηση μέτρων που περιλαμβάνονται και στο πακέτο νέων παρεμβάσεων -επαναλαμβάνω «και», όχι «μόνο»- που ανακοίνωσε ο Πρωθυπουργός στη Διεθνή Έκθεση Θεσσαλονίκης, κάποιες από τις οποίες όπως είπα κατατέθηκαν με τροπολογία -και θα την αναπτύξω- στο υπό συζήτηση σχέδιο νόμου.

Ειδικότερα, με το παρόν νομοσχέδιο αναθεωρούμε και εκσυγχρονίζουμε το νομοθετικό πλαίσιο για την οργάνωση, τη διοίκηση, τη λειτουργία των ανωνύμων εταιρειών του δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας, της ΕΕΣΥΠ.

Με τις εν λόγω διατάξεις το Υπουργείο Οικονομικών ρυθμίζει με πληρότητα θέματα εποπτείας και ελέγχου των ανωνύμων εταιρειών του δημοσίου, ενισχύοντας τον ρόλο του εσωτερικού ελεγκτή βάσει των διεθνών λογιστικών προτύπων, βασικός κανόνας εταιρικής διακυβέρνησης, πρώτο μάθημα που γίνεται πάντα σε αντίστοιχες διαλέξεις για την εταιρική διακυβέρνηση. Επαναπροσδιορίζει τον στρατηγικό και επιχειρησιακό σχεδιασμό τους, θεσπίζει για πρώτη φορά διατάξεις για την πολιτική κρατικής ιδιοκτησίας των ανωνύμων εταιρειών.

Καινοτομεί με τη θέσπιση δήλωσης αποστολής και ειδικών υποχρεώσεων των ανωνύμων εταιρειών και ολοκληρώνει το θεσμικό πλαίσιο με προβλέψεις για τις εταιρείες, οι οποίες ανήκουν στην ΕΕΣΥΠ και δεν περιλαμβάνονται στο Μητρώο Φορέων Γενικής Κυβέρνησης. Μεγάλη διαφορά! Δεν επηρεάζουν συνεπώς τα δημοσιονομικά αποτελέσματα της χώρας.

Με το νέο αυτό πλαίσιο, που είναι προσαρμοσμένο στα σύγχρονα διεθνή και ευρωπαϊκά πρότυπα εταιρικής διακυβέρνησης του ΟΟΣΑ προωθείται η αποτελεσματική κατανομή των κρατικών πόρων και η διαφανής και αποδοτική λειτουργία και διαχείριση των ανωνύμων εταιρειών του δημοσίου.

Θα επαναλάβω συνεπώς -γιατί κάποιοι μάλλον δεν παρακολούθησαν καν τι έχουμε πει στην επιτροπή- τα εξής. Αυτή η ενότητα του νομοσχεδίου έχει δύο μέρη. Το πρώτο αφορά τις ανώνυμες εταιρείες με ευθεία μετοχική σχέση του ελληνικού δημοσίου και το δεύτερο τις θυγατρικές της ΕΕΣΥΠ.

Στις ανώνυμες εταιρείες με ευθεία μετοχική σχέση του ελληνικού δημοσίου είναι διακριτός και ξεκάθαρος ο ρόλος του μετόχου και του εποπτεύοντος Υπουργού, δηλαδή των αρμόδιων Υπουργών της Κυβέρνησης. Δεν αλλάζει τίποτα αναφορικά με ό,τι ισχύει για το ΑΣΕΠ, όπως δεν μεταβάλλεται τίποτα αναφορικά με τα μισθολογικά και προφανώς δεν καταργείται καμμία συλλογική σύμβαση εργασίας.

Στις λοιπές θυγατρικές της ΕΕΣΥΠ διατηρείται η παρέμβαση του ΑΣΕΠ στον έλεγχο νομιμότητας της προκήρυξης και στον έλεγχο των ενστάσεων. Επίσης, διατηρείται το ενιαίο μισθολόγιο ως βάση, με δυνατότητα επιπλέον παροχών τόσο στους εργαζομένους όσο και στα διευθυντικά στελέχη. Και πάλι εννοείται ότι δεν καταργείται καμμία συλλογική σύμβαση εργασίας.

Σε εύλογους προβληματισμούς που έθεσε κατά τη διάρκεια των συζητήσεων ο κ. Παππάς, νομίζω ότι είχαμε έναν εξαιρετικό διάλογο και για να μην επαναλαμβάνομαι, υπάρχουν όλα στα Πρακτικά. Έδωσα συγκεκριμένες απαντήσεις κατ’ άρθρον.

Δεύτερον, με το παρόν νομοσχέδιο προχωράμε στην ίδρυση της Ανεξάρτητης Αρχής Πιστοληπτικής Αξιολόγησης και του Κεντρικού Μητρώου Πιστώσεων. Με τον τρόπο αυτό αντιμετωπίζουμε το πρόβλημα της ασύμμετρης πληροφόρησης μεταξύ πιστωτών και οφειλετών και μεταξύ πιστωτών ως προς την πιστοληπτική ικανότητα πολιτών και επιχειρήσεων.

Θα το πω πολύ απλά, η ασυμμετρία πληροφόρησης είναι το μεγαλύτερο πρόβλημα στη χρηματοοικονομική επιστήμη. Οι δύο αντισυμβαλλόμενοι δεν έχουν πλήρη εικόνα για την πιστοληπτική ικανότητα αυτού που ζητά χρηματοδότηση. Τότε συνεπώς ανακύπτουν δύο προβλήματα. Ένα πριν τη συναλλαγή που λέγεται δυσμενής επιλογή, adverse selection και ένα μετά τη συναλλαγή, που καλείται ηθικός κίνδυνος, moral hazard. Εξαιτίας αυτών των δύο παραγόντων, πολλές φορές είτε δεν υπάρχει χρηματοδότηση εκεί που θα έπρεπε να υπάρχει, είτε υπάρχει χρηματοδότηση εκεί που δεν θα έπρεπε και δημιουργούνται κόκκινα δάνεια, άρα τα πληρώνει τελικά ο φορολογούμενος.

Αυτό που προσπαθούμε να κάνουμε είναι να περιορίσουμε, ακολουθώντας τις βέλτιστες ευρωπαϊκές πρακτικές, εκείνες τις συνθήκες, εκείνους τους κανόνες, εκείνους τους φορείς οι οποίοι θα περιορίσουν, όσο είναι εφικτό, το πρόβλημα της ασυμμετρίας πληροφόρησης. Άρα, βασικό έργο της Αρχής Πιστοληπτικής Αξιολόγησης είναι η συλλογή και αξιολόγηση πρωτογενών πληροφοριών του δημοσίου και ο υπολογισμός της πιθανότητας αθέτησης πληρωμής για φυσικά και νομικά πρόσωπα.

Κάθε ενδιαφερόμενος πολίτης, επιχείρηση και φορέας του ιδιωτικού τομέα θα μπορεί κατόπιν αίτησής του να λαμβάνει δωρεάν από την αρχή την πιστοληπτική αξιολόγηση, η οποία θα αποτελεί τη βάση για ευκαιρίες νέας χρηματοδότησης. Η επεξεργασία των δεδομένων οικονομικής συμπεριφοράς και των πιστοληπτικών βαθμολογήσεων θα είναι απόρρητη, θα διεξάγεται μόνο από την Ανεξάρτητη Αρχή Πιστοληπτικής Αξιολόγησης, ενώ η πρόσβαση άλλων φορέων στα δεδομένα του συστήματος θα απαγορεύεται. Η αρχή θα απολαμβάνει λειτουργικής ανεξαρτησίας, καθώς και διοικητικής και οικονομικής αυτοτέλειας, ενώ δεν θα υπόκειται σε έλεγχο ή εποπτεία από κυβερνητικά όργανα, κρατικούς φορείς ή άλλες διοικητικές αρχές.

Με τη δημιουργία του Κεντρικού Μητρώου Πιστώσεων, το οποίο θα τηρείται στην Τράπεζα της Ελλάδος, θα γίνεται καταγραφή σε αναλυτική βάση του ιστορικού πληρωμών, των ειδών των παρεχόμενων εξασφαλίσεων και κάθε άλλης πληροφορίας που σχετίζεται με κάθε μορφής πίστωση προς φυσικά ή νομικά πρόσωπα από πιστωτικά και χρηματοδοτικά ιδρύματα.

Επαναλαμβάνω ότι αποτελεί βέλτιστη διεθνή πρακτική και στις εύλογες απορίες, αγωνίες και προβληματισμούς του κ. Κόκκαλη έδωσα συγκεκριμένες απαντήσεις, ακούγοντας πάντα και τους προβληματισμούς της Αντιπολίτευσης, πολιτική και πρακτική που έχει υιοθετηθεί από την πλειοψηφία των κρατών-μελών της Ευρωπαϊκής Ένωσης, όπως η Γερμανία, η Γαλλία, το Βέλγιο και άλλες χώρες.

Με την προσπάθεια περιορισμού του προβλήματος της ασυμμετρίας πληροφόρησης επιτυγχάνεται δανειοδότηση ιδιωτών και επιχειρήσεων με ευνοϊκότερους όρους, επιταχύνεται η υλοποίηση των επενδυτικών έργων και δημιουργούνται εν γένει συνθήκες ασφάλειας και διαφάνειας στην αγορά.

Να ξεκαθαρίσω ορισμένα θέματα που δεν πρόλαβα να μιλήσω στην επιτροπή και ετέθησαν από άλλους συναδέλφους ως προς τα πειθαρχικά παραπτώματα της διοίκησης. Ήδη ο χαρακτηρισμός του σοβαρού πειθαρχικού παραπτώματος μπορεί να οδηγήσει στην απόλυση μετά την τήρηση συγκεκριμένων πειθαρχικών διαδικασιών. Ως γενική παρατήρηση να τονιστεί ότι το Μέρος Β΄ έχει ελεγχθεί ως προς τη νομική του ορθότητα, τόσο από την Επιτροπή Αξιολόγησης Ποιότητας της νομοπαρασκευαστικής διαδικασίας όσο και από την αρμόδια Αρχή Προστασίας Προσωπικού Χαρακτήρα και έχουν ενσωματωθεί πλήρως οι παρατηρήσεις τους.

Σας είπα και χθες ότι έχω στην κατοχή μου σχετικό e-mail από την ανεξάρτητη αρχή, η οποία μου λέει ότι είναι απολύτως ικανοποιημένη γιατί έχουν ενσωματωθεί στο σχέδιο νόμου που συζητάμε όλες οι παρατηρήσεις τους. Υπάρχουν όμως κάποιες παρατηρήσεις της Επιστημονικής Επιτροπής οι οποίες θα βελτιωθούν, θα αλλάξουν με νομοθετικές βελτιώσεις, τις οποίες θα καταθέσουμε λίγο αργότερα. Αυτό ισχύει και σε άλλες πτυχές του σχεδίου νόμου. Πάντα ακούμε και προσπαθούμε να βελτιώσουμε το νομοθετικό έργο της χώρας.

Αναφορικά με την τήρηση του Κεντρικού Μητρώου Πιστώσεων στην Τράπεζα της Ελλάδος, άκουσα τον προβληματισμό της αγαπητής εισηγήτριας της Αξιωματικής Αντιπολίτευσης. Ακολουθούμε και σ’ αυτό το θέμα την τακτική των υπόλοιπων ευρωπαϊκών χωρών. Η Ιρλανδία, το Βέλγιο, η Πορτογαλία έχει τα Κεντρικά Μητρώα Πιστώσεων στις κεντρικές τράπεζες. Αυτό ακολουθούμε.

Επιπρόσθετα, όμως, έχουμε και το εξής -θα το καταθέσω για να το γνωρίζετε- στη γνώμη της Ευρωπαϊκής Κεντρικής Τράπεζας, η οποία εκδόθηκε για την ίδρυση του Κεντρικού Μητρώου Πιστώσεων, προϋπόθεση για να νομοθετήσουμε υπάρχει η ρητή σύσταση το μητρώο να ανήκει στην Τράπεζα της Ελλάδος. Καταθέτω τη σχετική έκθεση στα Πρακτικά για να τη γνωρίζουν όλοι οι συνάδελφοι.

(Στο σημείο αυτό ο Υπουργός Οικονομικών, κ. Χρήστος Σταϊκούρας, καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τρίτον με το παρόν νομοσχέδιο καταθέτουμε συμπληρωματικό προϋπολογισμό ύψους 2,9 δισεκατομμυρίων ευρώ, με τον οποίο αυξάνονται οι πιστώσεις του τακτικού προϋπολογισμού κατά 2,5 δισεκατομμύρια ευρώ, οι πιστώσεις του Προϋπολογισμού Δημοσίων Επενδύσεων κατά 200 εκατομμύρια ευρώ στο συγχρηματοδοτούμενο σκέλος και κατά 200 εκατομμύρια ευρώ στο εθνικό σκέλος. Η μεθοδική και υπεύθυνη διαχείριση των δημόσιων οικονομικών της χώρας και του ταμείου αυτής, καθιστά εφικτή την κατάρτιση και υλοποίηση του συμπληρωματικού προϋπολογισμού.

Αγαπητοί συνάδελφοι, ως Κυβέρνηση έχουμε πλήρη επίγνωση της πραγματικότητας. Αντιλαμβανόμαστε ότι παρά την πολύ θετική εικόνα της ελληνικής οικονομίας, που αναγνωρίζουν όλοι, εντός και εκτός Ελλάδος, ότι αυτή θολώνει και θολώνει σημαντικά από μια δύσκολη πραγματικότητα. Συνεπώς, αντιλαμβανόμαστε τις δυσκολίες, συναισθανόμαστε την αγωνία των συμπατριωτών, αναγνωρίζουμε την ανάγκη για συνεχή και ακόμα μεγαλύτερη στήριξη των πολιτών, κυρίως των πιο ευάλωτων νοικοκυριών. Και όλα αυτά τα αποδεικνύουμε έμπρακτα, γενναία και αποτελεσματικά, χτίζοντας την τελευταία τριετία ένα αποδεδειγμένα επαρκές δίχτυ ασφαλείας πάνω από την κοινωνία, σεβόμενοι όμως και την ανάγκη για δημοσιονομική σταθερότητα.

Κυρίες και κύριοι συνάδελφοι, άκουσα την εισηγήτρια της Αξιωματικής Αντιπολίτευσης να επαναλαμβάνει ουσιαστικά την κριτική -εγώ θα μιλήσω πάντα καλοπροαίρετα- την αγωνία, για το πώς θα εξελιχθεί η κατάσταση, μιλώντας για λουκέτα και ανεργία. Υπενθυμίζω και επαναλαμβάνω ότι την ίδια κριτική άκουσε αυτή η Κυβέρνηση, η κυβερνητική πλειοψηφία το 2020 όταν ξεκίνησε η υγειονομική κρίση. Τι λέγατε; Θα διογκωθούν τα λουκέτα, θα αυξηθεί η ανεργία. Εκ του αποτελέσματος πολίτες και πολιτεία, κοινωνία, νοικοκυριά, επιχειρήσεις, Κυβέρνηση και πολιτεία, τα καταφέραμε και τα καταφέραμε όχι μόνο να μην καταρρεύσουμε αλλά να έχουμε υψηλή ανάκαμψη, υψηλότατη ανάπτυξη, μείωση της ανεργίας, αύξηση των εξαγωγών, αύξηση των επενδύσεων, αύξηση των καταθέσεων, αύξηση της βιομηχανικής παραγωγής, αύξηση των τουριστικών εισπράξεων. Αυτά δεν είναι στοιχεία προς θριαμβολογία. Είναι στοιχεία για να αποτυπώσουμε τα βασικά μεγέθη της ελληνικής οικονομίας.

Ταυτόχρονα, όμως, έχουμε πράγματι και τον πληθωρισμό. Υψηλός πληθωρισμός, υψηλότατος πληθωρισμός που ροκανίζει το διαθέσιμο εισόδημα των πολιτών. Αν όμως, κυρία συνάδελφε, έχουμε, όπως είπατε, ακρίβεια Μητσοτάκη, γιατί δεν έχουμε και ανάπτυξη Μητσοτάκη, που είναι από τις υψηλότερες στην Ευρώπη; Συνεπώς, όταν θα τοποθετήστε, θα τοποθετήστε προφανώς δείχνοντας όλα τα στοιχεία, αλλά κυρίως με σοβαρότητα.

Για να πάμε λίγο στην ακρίβεια Μητσοτάκη. Υποθέτω όταν μιλάτε για ακρίβεια, εννοείτε το 11,1% πληθωρισμού, που πράγματι είναι υψηλότατος, από τους υψηλότερους των τελευταίων δεκαετιών. Υποθέτω ότι το Βέλγιο με 10,5% δεν έχει ακρίβεια. Υποθέτω η Εσθονία με 25,2% πληθωρισμό δεν έχει ακρίβεια. Υποθέτω η Ισπανία με 10,3% δεν έχει ακρίβεια και υψηλότερη ανεργία από την Ελλάδα πλέον.

Παραλάβαμε την χώρα με την υψηλότερη ανεργία στην Ευρώπη και τώρα η Ισπανία έχει υψηλότερη ανεργία από την Ελλάδα. Για να μιλήσουμε και λίγο ιδεολογικά αν θέλετε. Η Ισπανία με 10,3 πληθωρισμό, όπως είπα.

Η Ιταλία με 9%, η Λετονία με 20,8% δεν έχει ακρίβεια. Η Λιθουανία με 21,1% δεν έχει ακρίβεια. Η Ολλανδία με 13,6% δεν έχει ακρίβεια. Η Σλοβενία με 11,5% δεν έχει, η Σλοβακία με 13,3% δεν έχει.

Συμπέρασμα. Ζούμε σε μια πρωτόγνωρη κατάσταση υψηλού πληθωρισμού σε όλη την Ευρώπη. Το πρόβλημα είναι εξωγενές, είναι σημαντικό, είναι σοβαρό και θα κρατήσει περισσότερο από τις αρχικές εκτιμήσεις. Έχω πει δημόσια τις τελευταίες εκτιμήσεις της Ευρωπαϊκής Κεντρικής Τράπεζας -γιατί κάποιοι λέτε ότι πέφτει έξω η ελληνική Κυβέρνηση- που αναθεωρεί προς το δυσμενέστερο τις προβλέψεις για τον πληθωρισμό της επόμενης χρονιάς, στο 5,5% στην Ευρώπη. Υψηλός πληθωρισμός.

Άρα καταθέτω και την ανάπτυξη και τον πληθωρισμό. Για να μιλάμε σε αυτή την Αίθουσα σοβαρά.

(Στο σημείο αυτό ο Υπουργός Οικονομικών, κ. Χρήστος Σταϊκούρας, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και κάτι ακόμα. Θα καταθέσω δύο ακόμα πίνακες. Ο ένας πίνακας είναι γνωστός. Τελικά τι έχει αξία; Τι πληρώνει ο πολίτης. Και με βάση τις τελευταίες συγκριτικές μελέτες σε ευρωπαϊκό επίπεδο, ο πολίτης, ο Έλληνας πολίτης, το ελληνικό νοικοκυριό, πληρώνει τελικά ρεύμα από τα χαμηλότερα στην Ευρώπη. Θα καταθέσω τους σχετικούς πίνακες, το τελικό αποτέλεσμα.

Και επίσης, θα καταθέσω έναν πίνακα ακόμα πάντα με στοιχεία και όχι με αερολογίες, όπως κάποιοι συνάδελφοι επί χρόνια σε αυτή την Αίθουσα, που συζητήθηκε κατά τη διάρκεια…

**ΣΩΚΡΑΤΗΣ ΦΑΜΕΛΛΟΣ:** Έχω εδώ την έκθεση του Συνηγόρου του Πολίτη…

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Φάμελλε. Θα πάρετε τον λόγο όταν πάρετε τον λόγο και θα τα πείτε αυτά.

Κύριε Υπουργέ, συνεχίστε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Καθένας μπορεί να δείξει ότι μελέτες θέλει. Είμαι στη διάθεσή του να τις σχολιάσω, να τις μελετήσουμε και να τις αξιολογήσουμε. Προς το παρόν εγώ κατέθεσα συγκεκριμένες μελέτες, συγκρίσιμες σε ευρωπαϊκό επίπεδο.

Και κάτι ακόμα, για να δούμε τις δυνατότητες που έχουμε ως χώρα να βοηθήσουμε.

Την προηγούμενη εβδομάδα στο Eurogroup κατατέθηκε ένας πίνακας. Η μελέτη είναι της Ευρωπαϊκής Επιτροπής. Σύμφωνα με αυτήν την μελέτη η Ελλάδα έχει δώσει τα περισσότερα χρήματα για να στηρίξει τα νοικοκυριά και τις επιχειρήσεις πανευρωπαϊκά, τους περισσότερους πόρους, γι’ αυτούς που λένε ότι δεν είναι αρκετά. Έχουμε δώσει το μεγαλύτερο πακέτο στήριξης, επισήμως πλέον, από την Ευρωπαϊκή Επιτροπή.

Το καταθέτω στα Πρακτικά.

(Στο σημείο αυτό ο Υπουργός Οικονομικών, κ. Χρήστος Σταϊκούρας, καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό σημαίνει και ότι έχουμε χτίσει ένα επαρκές -όσο μπορεί να είναι επαρκές- δίκτυ ασφαλείας, αλλά ταυτόχρονα ότι έχουμε και συγκεκριμένες δυνατότητες να βοηθήσουμε.

Πόσες είναι αυτές; Για να καταλάβετε το ευμετάβλητο των συνθηκών. Πριν από περίπου μιάμιση εβδομάδα έκανα με το οικονομικό επιτελείο μια εξειδίκευση των μέτρων της Διεθνούς Έκθεσης Θεσσαλονίκης και είπα τότε ότι η συνολική στήριξη νοικοκυριών και επιχειρήσεων εκτιμάται ότι θα είναι 13,2 δισεκατομμύρια ευρώ, αν θυμάστε. Σήμερα σας λέω ότι αυτή είναι 12,4. Θα μου πείτε, μα γιατί πήγατε από τα 13,2 δισεκατομμύρια στα 12,4; Γιατί σε δέκα μέρες άλλαξαν σημαντικά οι τιμές στα καύσιμα, οι τιμές στην ενέργεια, η τιμή στο φυσικό αέριο. Αυτό δείχνει το ευμετάβλητο, αλλά και την ανάγκη πάντα να έχεις πολεμοφόδια στην άκρη, ώστε να καλύψεις την κοινωνία σε ακόμα δυσμενέστερες, δυσάρεστες συνθήκες.

Άρα τα 13,2 έγιναν 12,4. Το δημοσιονομικό κόστος αυτών είναι 4,2 πλέον, από 4,3, δηλαδή περίπου στο 2% του ΑΕΠ, ό,τι λέει η μελέτη της Ευρωπαϊκής Επιτροπής, πολύ υψηλότερο από όλες τις χώρες της Ευρώπης, όχι της Ευρωζώνης, αλλά όλης της Ευρώπης.

Άρα, συνεχίζουμε τη βοήθεια. Από αυτά τα 12,4, τα 9,8 είναι η επιδότηση ρεύματος και φυσικού αερίου. Είχα πει 10,6 πριν από δέκα ημέρες, τώρα λέω 9,8.

Σήμερα στις ανακοινώσεις θα διαπιστώσετε ότι μιλάμε για μια επιδότηση 1,1 δισεκατομμυρίου τον μήνα, αυτόν που έρχεται. Από αυτό ο κρατικός προϋπολογισμός σήμερα εκτιμάται ότι θα βάλει 100 εκατομμύρια, το 1 δισεκατομμύριο το βάζουν οι πάροχοι.

Όλα αυτά είναι ευμετάβλητα κάθε μήνα, αλλά δείχνουν και τον σωστό μηχανισμό που φτιάξαμε το καλοκαίρι, έτσι ώστε οι πάροχοι ουσιαστικά να χρηματοδοτούν το μεγαλύτερο κομμάτι των επιδοτήσεων.

Γι’ αυτό και αυτό το σχήμα μεταγενέστερα, αργά, το καλοκαίρι, το αντέγραψαν και άλλες χώρες, όπως είναι η Γερμανία.

Σήμερα, συνεπώς, με την τροπολογία τι κάνουμε; Πρώτον, καταργείται μόνιμα η ειδική εισφορά αλληλεγγύης για όλα τα εισοδήματα που αποκτώνται από την 1-1-2023. Το μέτρο αυτό αυξάνει το διαθέσιμο εισόδημα 1,2 εκατομμυρίου εργαζομένων του ιδιωτικού τομέα, πεντακοσίων χιλιάδων δημοσίων υπαλλήλων και ενός εκατομμυρίου συνταξιούχων. Το συνολικό κόστος, κύριοι συνάδελφοι, είναι 1,24 δισεκατομμύριο ευρώ.

Επίσης απαλλάσσονται από την ειδική εισφορά αλληλεγγύης τα εισοδήματα του ιδιωτικού τομέα και για το φορολογικό έτος 2022. Χαίρομαι που η Αξιωματική Αντιπολίτευση θα το ψηφίσει. Να συνεννοηθούμε όμως, 1,24 δισεκατομμύριο ευρώ είναι χρήματα του κρατικού προϋπολογισμού που λείπουν από άλλες παρεμβάσεις. Είναι όμως ενίσχυση του διαθέσιμου εισοδήματος του πολίτη. Δεν είναι άμεση ενίσχυση του πορτοφολιού του κάθε νοικοκυριού, αλλά έμμεσα δεν παίρνεις χρήματα από το πορτοφόλι του πολίτη για να τον ενισχύσεις. Μιλάμε για 1,24 δισεκατομμύριο ευρώ. Αφού το ψηφίσατε, πρέπει να ξέρετε ότι αυτό λείπει από τα πακέτα Θεσσαλονίκης, διότι αυτό δεν υπάρχει μέσα. Αυξάνει τον λογαριασμό όσων άκουσα. Αφού το ψηφίσατε. Αν δεν το ψηφίζατε, το καταλαβαίνω. Υπάρχει ένα δημοσιονομικό ισοδύναμο. Τώρα στον λογαριασμό των 23,5 δισεκατομμυρίων πρέπει να βάλετε άλλο 1,5, 1,24 για την ακρίβεια.

Δεύτερη παρέμβαση. Επιδοτείται από τον κρατικό προϋπολογισμό το κόστος του πετρελαίου εσωτερικής καύσης θέρμανσης, που διατίθεται στην εσωτερική αγορά από τις 15 Οκτωβρίου μέχρι το τέλος του έτους. Μπορεί να γίνει 14 Οκτωβρίου λόγω του ότι είναι Σάββατο νομίζω η 15η. Η μείωση του κόστους στο πετρέλαιο θέρμανσης αφορά 1,3 εκατομμύριο νοικοκυριά και το ύψος επιδότησης ορίζεται στα 0,20 ευρώ ανά λίτρο προ ΦΠΑ, περίπου στα 0,25 ευρώ ανά λίτρο με ΦΠΑ.

Πράγματι -και είναι σωστό αυτό, υποθέτω θα το ζητούσατε κι εσείς- με απόφαση του Υπουργού Οικονομικών δύναται να παρατείνεται το χρονικό διάστημα εφαρμογής του μέτρου και να αναπροσαρμόζεται το ποσό της επιδότησης. Το κόστος προβλέπεται στα 150 εκατομμύρια ευρώ ως τον Δεκέμβριο και στα 250 εκατομμύρια ευρώ σε περίπτωση παράτασης τους πρώτους μήνες του 2023. Η παράταση θα αποφασιστεί στα τέλη του έτους ανάλογα με την εξέλιξη της τιμής των καυσίμων.

Τρίτη παρέμβαση: Επεκτείνεται και για το φορολογικό έτος 2022, όπως ισχύει για όλα τα φορολογικά έτη επί διακυβέρνησης Νέας Δημοκρατίας, η εξαίρεση από την υποχρέωση καταβολής τέλους επιτηδεύματος για αγρότες κανονικού καθεστώτος και αλιείς παράκτιας αλιείας.

Τέταρτη παρέμβαση: Εξαιρούνται για το φορολογικό έτος 2022 και εφεξής -δηλαδή είναι μόνιμο μέτρο- φυσικά πρόσωπα που ασκούν επιχειρηματική δραστηριότητα και νομικά πρόσωπα και νομικές οντότητες που αυξάνουν σε σχέση με το προηγούμενο φορολογικό έτος τον συνολικό χρόνο απασχόλησης των εργαζομένων τους με σχέση εργασίας πλήρους απασχόλησης σε ένα έτος, για διάστημα τουλάχιστον τριών μηνών μέσα σε αυτό το έτος, υπό την προϋπόθεση ότι τα ακαθάριστα έσοδά τους δεν υπερβαίνουν τα 2 εκατομμύρια ευρώ. Πότε; Κατά το φορολογικό έτος για το οποίο χορηγείται η εξαίρεση.

Το μέτρο αυτό τυγχάνει εφαρμογής από 1η Σεπτεμβρίου 2022, αφορά δυνητικά εννιακόσιες χιλιάδες επιτηδευματίες και επιχειρήσεις και εκτιμούμε ότι η απώλεια εσόδων στον τακτικό προϋπολογισμό αντισταθμίζεται από αυξημένα έσοδα ασφαλιστικών εισφορών.

Τέλος, πέμπτη παρέμβαση -κάποιες από τις παρεμβάσεις της Διεθνούς Έκθεσης Θεσσαλονίκης και όχι όλες αυτές μέσα στον συμπληρωματικό προϋπολογισμό: Αυξάνεται κατά 50% το φοιτητικό στεγαστικό επίδομα. Ξέρετε, άλλος μπορεί, για να δείξει μικρό το ποσό, να κάνει διαίρεση ανά δώδεκα και να λέει πόσο είναι τον μήνα, αλλά η αλήθεια είναι μία, 50% είναι η αύξηση στο φοιτητικό επίδομα, τα 1.000 ευρώ γίνονται 1.500 ετησίως. Αν θέλει κάποιος να το παρουσιάσει ως ψίχουλα και να το διαιρέσει διά δώδεκα, όπως έκαναν κάποιοι σε αυτήν την Αίθουσα, μπορεί να το κάνει, δικαίωμά του. Αλλά είναι 50% αύξηση. Αυτό αντέχουμε να κάνουμε με 26 εκατομμύρια ευρώ.

Επίσης 2.000 διπλασιασμός στην περίπτωση δύο ή περισσότερων αιτούντων φοιτητών που συγκατοικούν στην ίδια μισθωμένη κατοικία, ο καθένας 2.000 ευρώ. Αυτό το μέτρο αφορά πενήντα χιλιάδες φοιτητές και σπουδαστές των ΙΕΚ και αυτή η διάταξη –προσοχή- εφαρμόζεται και για τους δικαιούχους του επιδόματος που υπέβαλαν αίτηση για το ακαδημαϊκό έτος 2021-2022.

Τέταρτον, με το παρόν νομοσχέδιο προχωράμε στην αποζημίωση με επιπλέον ποσό ύψους 25 εκατομμυρίων ευρώ των πρώην ασφαλισμένων της «ΑΣΠΙΣ ΠΡΟΝΟΙΑ» και του Εγγυητικού Κεφαλαίου Ζωής. Με τη δεύτερη αυτή προκαταβολή γίνεται προσπάθεια να μετριαστεί το κόστος που έχουν υποστεί οι πρώην ασφαλισμένοι της «ΑΣΠΙΣ ΠΡΟΝΟΙΑ».

Πέμπτον, με το παρόν νομοσχέδιο μεριμνούμε για την αποτελεσματικότερη λειτουργία του δικαστικού συστήματος της χώρας. Σε διάφορες γεωγραφικές περιοχές της Ελλάδος έχουν δρομολογηθεί μέσω της διυπουργικής επιτροπής ΣΔΙΤ έργα για τη δημιουργία νέων δικαστικών μεγάρων. Αυτά τα έργα είναι χωρισμένα γεωγραφικά σε clusters. Ένα εξ αυτών είναι στην κεντρική Ελλάδα. Τροποποιείται συνεπώς, για να επιταχύνουμε τις διαδικασίες, η χρήση γης συγκεκριμένων τμημάτων ακινήτων που έχουν ήδη παραχωρηθεί για την ανέγερση του δικαστικού μεγάρου Λαμίας και της διοικητικής Περιφέρειας Στερεάς Ελλάδος. Και επίσης παραχωρούνται, άνευ ανταλλάγματος, στο Ταμείο Χρηματοδότησης Δικαστικών Κτηρίων –κυρία συνάδελφε από τη Μαγνησία- τμήματα δημοσίου ακινήτου για την ανέγερση Δικαστικού Μεγάρου στο Βόλο. Αυτό είναι το cluster της κεντρικής Ελλάδας, μαζί με την Καρδίτσα και κάποιες άλλες περιοχές.

Έκτον, με το παρόν νομοσχέδιο στηρίζουμε τον πρωτογενή τομέα της χώρας -αναγνωρίστηκε στην επιτροπή- εξασφαλίζοντας ίση μεταχείριση αγροτών, φυσικών και νομικών προσώπων στην επιχορήγηση των αγροτικών εκμεταλλεύσεων για ζημιές από θεομηνίες.

Έβδομον, με το παρόν σχέδιο νόμου νομοθετούμε πλήθος λοιπών διατάξεων οικονομικού και αναπτυξιακού χαρακτήρα. Συγκεκριμένα, ενισχύουμε τον Δήμο Ελευσίνας ως πολιτιστικής πρωτεύουσας της Ευρώπης για το 2023 με την άνευ ανταλλάγματος παραχώρηση στον δήμο για χρήση δύο δημοσίων κτηρίων, υποστηρίζοντας έμπρακτα τον πολιτισμό της χώρας.

Στηρίζουμε τις ακριτικές περιοχές των νήσων Αγαθονησίου, Αρκιών, Μαράθου, Μεγίστης, Ψερίμου και Σαρίας, επιλύοντας με οριστικό τρόπο ιδιοκτησιακά ζητήματα ακινήτων κατοίκων των ακριτικών αυτών περιοχών.

Προχωράμε με ταχύτητα την υλοποίηση του κυβερνητικού πάρκου στο ακίνητο της «ΠΥΡΚΑΛ» του Δήμου Δάφνης - Υμηττού, με χώρους διοίκησης και ελεύθερους χώρους πρασίνου. Και πράγματι εκτιμούμε ότι με την υλοποίηση αυτού του έργου θα απελευθερωθούν πάνω από εκατό κτήρια με εκτιμώμενη εξοικονόμηση 1 δισεκατομμύριο ευρώ για το ελληνικό δημόσιο, επιτυγχάνοντας ταυτόχρονη αναβάθμιση των παρεχόμενων δημόσιων υπηρεσιών.

Μεριμνούμε για την παραχώρηση κοινωφελών χώρων και χώρων κοινωνικής ανταποδοτικότητας που εμπίπτουν εντός του μητροπολιτικού πόλου Ελληνικού-Αγίου Κοσμά στους όμορους δήμους, δηλαδή στους δήμους Αλίμου, Γλυφάδας, Ελληνικού και Αργυρούπολης. Ξέρετε όλοι, έχετε βιώσει όλοι τις διαφορετικές προτεραιότητες της κάθε δημοτικής αρχής σε αυτήν την περιοχή. Καθίσαμε σοβαρά, μεθοδικά, ακούσαμε τους δήμους, συμφωνήσαμε. Συμφωνήσαμε να προχωρήσουμε σε αυτήν τη διάταξη και σε υπουργικές αποφάσεις που θα ακολουθήσουν.

Καταθέτουμε διατάξεις για τη διευκόλυνση της δραστηριότητας Ευρωπαϊκής Τράπεζας Επενδύσεων ως χρηματοδοτικού πυλώνα της χώρας. Εισάγουμε αναγκαίες δημοσιονομικές ρυθμίσεις σχετικά με τη διαδικασία εγγραφής πιστώσεων για τα έσοδα από δωρεές σε χρήμα και ανακατανομή των πιστώσεων του κρατικού προϋπολογισμού. Θα μιλήσει και ο κύριος Υπουργός γι’ αυτό. Και εισάγουμε αναγκαίες ρυθμίσεις για την ετήσια αξιολόγηση του προσωπικού της ανεξάρτητης αρχής.

Κυρίες και κύριοι συνάδελφοι, όπως είπα, μετράμε ήδη δυόμισι χρόνια αλλεπάλληλων, σφοδρών, εξωγενών κρίσεων σε κοινωνικό, οικονομικό και γεωπολιτικό επίπεδο. Μέσα σε αυτήν την εξαιρετικά ταραχώδη περίοδο η ελληνική οικονομία επιδεικνύει αντοχές και προβάλλει αντιστάσεις, αναπτύσσοντας παράλληλα μια ισχυρή δυναμική. Στέκεται όρθια, πιο ισχυρή, πιο ανθεκτική, πιο εξωστρεφής.

Με το υπό συζήτηση σχέδιο νόμου η Κυβέρνηση επιβεβαιώνει για ακόμα μία φορά ότι λειτουργεί υπεύθυνα, μεθοδικά και δυναμικά.

Αποδεικνύει ότι μπορεί να συνεχίζει να στηρίζει γενναία και αποτελεσματικά τους πολίτες απέναντι στο μεγαλύτερο κύμα ακρίβειας πανευρωπαϊκά των τελευταίων πολλών δεκαετιών, ότι μπορεί να συνεχίζει να υλοποιεί αναπτυξιακές πολιτικές που αυξάνουν τον πλούτο της χώρας δημιουργώντας ευκαιρίες και δουλειές για όλους, ότι μπορεί να συνεχίζει να ασκεί κοινωνική πολιτική με πρόνοια για τους πιο αδύναμους ενισχύοντας την κοινωνική συνοχή. Και όλα αυτά, διότι η οικονομική πολιτική της Κυβέρνησης εκπέμπει συνέπεια, έχει συνέχεια και αποπνέει σταθερότητα, εκπέμπει ασφάλεια, αυτοπεποίθηση και προοπτική.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ο Κοινοβουλευτικός Εκπρόσωπος του ΣΥΡΙΖΑ κ. Παππάς ζήτησε μια παρέμβαση δύο λεπτών.

Ορίστε, κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Νομίζω ότι έγινε μία εκτενής συζήτηση και στις επιτροπές και εξελίσσεται και τώρα. Δυστυχώς, πρέπει να πω, κύριε Υπουργέ, ότι τις ανησυχίες τις οποίες διατύπωσε η Αντιπολίτευση, μάλλον τις έχετε πολλαπλασιάσει και δεν έχετε δώσει επαρκείς εξηγήσεις.

Θα κάνω ένα σχόλιο για την μία από τις δύο τροπολογίες και θέλουμε να πούμε τα εξής:

Επιδότηση πετρελαίου. Είναι προφανές ότι συνεχίζετε στην πεπατημένη. Δηλαδή, από την εργαλειοθήκη που έχει προτείνει η Κομισιόν εμμένετε στην επιδότηση της ακρίβειας. Σε κάθε περίπτωση, εμείς και ένα ευρώ να παίρνουν οι πολίτες και οι επιχειρήσεις θα υπερψηφίζουμε. Θα θέλαμε, όμως, να μας πείτε, επειδή δεν επιλέγετε ούτε μείωση των ειδικών φόρων κατανάλωσης ούτε μείωση του ΦΠΑ κ.λπ., από το Ταμείο Ενεργειακής Μετάβασης, που μας είπατε ότι θα επωμιστεί το κύριο βάρος των επιδοτήσεων, πόσα εισφέρει σε αυτό η ΔΕΗ; Για να δούμε εάν ισχύει ότι έχει γίνει ο πρωτοπόρος της ακρίβειας. Διότι αυτά που εισφέρει μάλλον τα μετακυλίει στα τιμολόγια.

Τέλος επιτηδεύματος για τους αγρότες. Ακούσαμε στη Θεσσαλονίκη ότι θα μοιραστούν κάποια πενιχρά ποσά. Δεν τα ακούσαμε προφανώς τώρα. Θα θέλαμε κι εδώ διευκρινήσεις.

Τέλος επιτηδεύματος. Είναι προφανές ότι εξαιρείτε τους αυτοαπασχολούμενους. Δεύτερον, είπατε στην αρχή, όταν το διαφημίζατε το μέτρο, ότι θα γίνουν αποδέκτες αυτής της ρύθμισης οι επιχειρήσεις που αυξάνουν τον αριθμό των εργαζομένων. Τώρα βλέπουμε άλλη διατύπωση εδώ, να αυξήσουν τις ώρες απασχόλησης των εργαζομένων τους. Δηλαδή, κάνετε μία πρόσκληση σε υπερωριακή απασχόληση;

Κύριε Βεσυρόπουλε, επειδή μου γνέφετε αρνητικά, θα πρέπει να βελτιώσετε τη διατύπωση. Να κάτσουμε μέχρι το τέλος της συνεδρίασης, να υπάρχει σαφής διατύπωση ότι πρέπει να αυξηθεί ο αριθμός των απασχολουμένων. Διότι έτσι όπως είναι διατυπωμένη η διάταξη, θα μπορεί και κάποιος απλώς με τις υπερωρίες να γίνεται αποδέκτης αυτού του ευεργετικού μέτρου.

Στεγαστικό επίδομα. Στο στεγαστικό επίδομα έχετε ακούσει τις προτάσεις μας. Βεβαίως, τις προσπερνάτε. Χρειάζεται μια ριζική παρέμβαση εκεί, η οποία σημαίνει ότι η πολιτεία πρέπει και να βάλει το χέρι στην τσέπη, αλλά και να κάνει μια ισχυρή ρύθμιση στην αγορά της κατοικίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα ένα λεπτό, κύριε Πρόεδρε, και ευχαριστώ για την ανοχή σας.

Είπατε ότι δεν έχετε πρόθεση ιδιωτικοποιήσεων. Μάλλον υπονοείτε ότι σύσσωμη η Αντιπολίτευση και οι οργανωμένες δυνάμεις των εργαζομένων έχουν κάποια μειωμένη δυνατότητα να αντιλαμβάνονται το τι γράφουν όσα προσκομίζετε εδώ προς ψήφιση. Είναι προφανές -και σας φέρνω για παράδειγμα το άρθρο 142- ότι πάτε να επεκτείνετε την ιδιωτικοποίηση του έργου των αστικών συγκοινωνιών. Δεν έχετε κάνει καμμία παρέμβαση από την αρχή της θητείας σας, για να αγοραστούν λεωφορεία. Και βεβαίως, αγνοείτε τη δική μας πρόταση για μείωση της μηνιαίας κάρτας μεταφορών.

Λέτε και ξαναλέτε και εσείς, κύριε Υπουργέ, και ο κ. Βεσυρόπουλος ότι έχουν αυξηθεί οι εξαγωγές. Με συγχωρείτε, είστε στα υπουργικά έδρανα, για τις εισαγωγές πώς γίνεται να μη μιλάτε; Γιατί δεν μιλάτε για τις εισαγωγές οι οποίες και αυτές αυξήθηκαν και μάλιστα δυσανάλογα; Υπήρξε 4% αύξηση των εξαγωγών σε σταθερές τιμές, 16% των εισαγωγών. Διόγκωση, λοιπόν, του εμπορικού ελλείμματος.

Θα ήθελα, επίσης, να σας παρακαλέσω να μην επαναλαμβάνετε τα περί 23 δισεκατομμύρια κόστος του δικού μας προγράμματος, διότι αποδεικνύετε ότι αρνείστε να αντιληφθείτε ότι δεν υπάρχει μόνο ένας τρόπος παρέμβασης στην αγορά, ο οποίος είναι επιδότηση της ακριβείας. Κομίσατε το επιχείρημα για άλλη μια φορά. Είπατε ότι η Ελλάδα είναι η πρώτη στις παρεμβάσεις πανευρωπαϊκά. Βεβαίως. Επιδοτείτε την αισχροκέρδεια. Δεν παρεμβαίνετε στην τιμή. Δεν παρεμβαίνετε στην πηγή. Έχει κάνει συστάσεις η Κομισιόν από τις 8 Μαρτίου του 2022, που μιλάει για ρύθμιση της λιανικής, ρύθμιση της χονδρικής, μείωση των ειδικών φόρων κατανάλωσης, μείωση του ΦΠΑ. Έξω όλα αυτά τα εργαλεία από την εμπνευσμένη σας πολιτική.

Τέλος και σταματώ εδώ. Για την ανεργία, υπάρχει κάτι το οποίο είναι εντυπωσιακό, ξέρετε. Από την ανάληψη της διακυβέρνησης της Νέας Δημοκρατίας η απόκλιση μεταξύ των στοιχείων του ΟΑΕΔ, ο οποίος κάνει απογραφικά τη μέτρηση της ανεργίας, και της ΕΛΣΤΑΤ που την κάνει δειγματοληπτικά, είναι εντυπωσιακή. Τα τελευταία δημοσιευμένα στοιχεία που έχουμε και από τους δύο φορείς έχουν απόκλιση τετρακόσιες χιλιάδες ανέργους. Τελευταία στοιχεία του ΟΑΕΔ: εννιακόσιες σαράντα οκτώ χιλιάδες άνεργοι τον Ιούλιο.

Έχω εδώ το σχετικό γράφημα, κύριε Υπουργέ. Θα δείτε και εσείς ότι από το 2019 και μετά η απόκλιση των δύο καμπυλών είναι εντυπωσιακή.

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά το προαναφερθέν γράφημα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν θέλω να κάνω υποθέσεις εργασίας περί πολιτικών σκοπιμοτήτων, αλλά αυτό δεν είναι κάτι που μπορείτε να το αγνοείτε ούτε εσείς ούτε ο κ. Βεσυρόπουλος που έχετε επωμιστεί το βάρος της υπεράσπισης αυτού του νομοσχεδίου εδώ και έρχεστε και επανέρχεστε σε αυτό το επιχείρημα. Θα θέλαμε και μέχρι το τέλος της συνεδρίασης τις σχετικές απαντήσεις.

Ευχαριστώ πάρα πολύ, κύριε Πρόεδρε, και για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Θέλετε να απαντήσετε τώρα, κύριε Υπουργέ; Ορίστε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Βεβαιώνω ότι το σχέδιο νόμου και η τροπολογία δεν έχει όλες τις παρεμβάσεις της ΔΕΘ, έχει ένα μέρος αυτών. Ήμουνα πολύ ξεκάθαρος. Και κάθε φορά, όταν θα είμαστε έτοιμοι ως πολιτική ηγεσία του Υπουργείου Οικονομικών με τα συναρμόδια Υπουργεία, θα νομοθετούμε. Για παράδειγμα, δεν έχουμε νομοθετήσει ακόμα τα 500 εκατομμύρια ευρώ βοήθεια στους χαμηλοσυνταξιούχους και σε άλλες κοινωνικές ομάδες για το τέλος του έτους. Δεν έχουμε ακόμα νομοθετήσει τη βοήθεια σε διακόσιες πενήντα χιλιάδες αγρότες και πενήντα χιλιάδες κτηνοτρόφους, όχι πενιχρή, 149 εκατομμύρια ευρώ. Δεν έχουμε ακόμα προχωρήσει στη νομοθέτηση της αύξησης του επιδόματος θέρμανσης, που θα καλύπτει περισσότερους συμπατριώτες μας με κόστος 300 εκατομμύρια ευρώ. Σας θυμίζω ότι εσείς δίνατε 84 εκατομμύρια. Και είναι και μια σειρά από άλλα μέτρα.

Άρα, ναι, είναι κάποια από τα μέτρα. Και μάλιστα, όπως είπα και στην ομιλία μου, τα περισσότερα από αυτά δεν είναι μέσα στον συμπληρωματικό προϋπολογισμό, γιατί στον συμπληρωματικό προϋπολογισμό εν πολλοίς είναι η επιδότηση φυσικών και νομικών προσώπων, για να καλύψουμε μέρος του ενεργειακού κόστους. Πόσο, κύριε Παππά; Αυτήν τη στιγμή τα διαθέσιμα στοιχεία που έχουμε -και αυτό είναι το βασικό αντικείμενο του Υπουργείου Οικονομικών- είναι ότι από το συνολικό πακέτο που είναι 12,4 δισεκατομμύρια με τα σημερινά δεδομένα -σε μια εβδομάδα, ανάλογα με την τιμή της ενέργειας, μπορώ να σας πω άλλα στοιχεία- τα δημοσιονομικά είναι 4,2. Άρα, αν κάνετε την αφαίρεση, καταλαβαίνετε ότι ουσιαστικά τα 8 δισεκατομμύρια περίπου μπαίνουν από τους παρόχους, Ταμείο Ενεργειακής Μετάβασης για ένα διάστημα και στη συνέχεια, αυτό το μοντέλο το οποίο νομοθετήσαμε από το καλοκαίρι και το οποίο επιτυγχάνει τον στόχο του.

Απόδειξη αυτού; Δείτε τι έκανε η Γερμανία πριν από ένα μήνα. Υλοποιεί ακριβώς αυτό που νομοθετήσαμε εμείς το καλοκαίρι. Δεύτερη απόδειξη αυτού; Είναι ότι στις σημερινές ανακοινώσεις 100 εκατομμύρια από το 1,1 δισεκατομμύριο είναι από τον κρατικό προϋπολογισμό. Τον Αύγουστο, αν θυμάμαι καλά, 250 εκατομμύρια από το 1,2 δισεκατομμύριο ήταν από τον κρατικό προϋπολογισμό. Το Σεπτέμβριο ήταν μεγαλύτερη συμβολή του κρατικού προϋπολογισμού αλλά και πολύ πιο μεγάλη η επιδότηση λόγω συνθηκών που ξέρετε στην παγκόσμια οικονομία. Ήταν 1,9 δισεκατομμύριο η επιδότηση.

Τρίτη παρατήρηση και ολοκληρώνω με αυτό. Μιλήσατε για εργαλειοθήκη που αξιοποιούν διάφορες χώρες, διάφορα κράτη. Πράγματι, υπάρχει μια εργαλειοθήκη και πράγματι, όπως έχω πει εδώ, σε έναν –νομίζω- καλοπροαίρετο διάλογο υπάρχουν κόμματα που υποστηρίζουν να μειωθεί ο ειδικός φόρος κατανάλωσης και υπάρχει η Κυβέρνηση, που εκπροσωπεί ένα κόμμα το οποίο έχει αποφασίσει έναν άλλο τρόπο. Ποιον τρόπο; Αυτόν που υποδεικνύει η Ευρωπαϊκή Επιτροπή. Έχω καταθέσει στα Πρακτικά την επιστολή που έστειλε ο Επίτροπος Πάολο Τζεντιλόνι σε όλους τους Υπουργούς Οικονομικών, που έλεγε ότι στα καύσιμα θα πρέπει οι παρεμβάσεις να είναι στοχευμένες και ουσιαστικά να γίνεται ως εξής: Να παίρνεις τα παραπάνω φορολογικά έσοδα από τα καύσιμα και τα υπερκέρδη των εταιρειών και να τα δίνεις στοχευμένα, όχι μόνιμα, σε αυτούς που έχουν περισσότερη ανάγκη. Αυτό κάνουμε.

**ΤΡΥΦΩΝ ΑΛΕΞΙΑΔΗΣ:** Το επίδομα θέρμανσης;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Μισό λεπτό. Αυτό κάνουμε.

Επίσης, την ίδια παρέμβαση, μας εισηγείται –όχι μόνο η Ευρωπαϊκή Επιτροπή- το Γραφείο Προϋπολογισμού του Κράτους στη Βουλή. Να θυμίσω ότι επικεφαλής είναι ο Γενικός Γραμματέας επί ΣΥΡΙΖΑ, του Υπουργείου Οικονομικών. Μην το ξεχνάμε αυτό, την ίδια εισήγηση μας κάνει.

Κάνουμε, συνεπώς, μια πολιτική, η οποία είναι ποια; Αυτή και αν είναι πολιτική με κοινωνικό πρόσημο. Παίρνουμε τα αυξημένα φορολογικά έσοδα στα καύσιμα, σχετικά μειωμένα, αλλά λίγο μειωμένα στον ειδικό φόρο κατανάλωσης, αυξημένα στο ΦΠΑ –πράγματι, οι φόροι στα καύσιμα είναι υψηλοί- παίρνουμε το άθροισμα των δύο και τα δίνουμε, στοχευμένα, σε αυτούς που έχουν περισσότερη ανάγκη: Fuel Pass1, Fuel Pass 2, τους αγρότες, την επιστροφή στους αγρότες.

Αυτό είναι στοχευμένη κοινωνική πολιτική! Παίρνεις από όλους μας και δίνεις σε αυτούς που έχουν ανάγκη.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Εσείς, εισηγείστε να βοηθήσουμε όλους. Όλους! Εντελώς διαφορετική πολιτική από αυτή που -κατά τα άλλα- λέω ότι δεν είναι σωστή. Και ας αφήσουμε στην άκρη την κοινωνική πολιτική. Το κόστος του μέτρου που λέτε είναι 1,5 δισεκατομμύριο ευρώ. Πού θα βρείτε τα λεφτά; Και κάτι ακόμα. Δεν θα το σχολιάσω όλο το πρόγραμμα. Δεν θα το σχολιάσω! Εάν προκληθώ, θα το σχολιάσω ένα-ένα σημείο. Μόνο ένα σημείο θα πω.

Λέτε με ευκολία ότι «εμείς θα επιστρέψουμε τα αναδρομικά των συνταξιούχων». Και λέτε, για να δείξετε ότι έχετε εικόνα της δυσκολίας, ότι «θα δώσουμε αναδρομικά σε τρεις δόσεις», ξεκινώντας από 830 εκατομμύρια το ’23.

Υποθέτω, θα έπρεπε να ρωτήσετε τους συναδέλφους σας που έχουν περάσει από το Υπουργείο Οικονομικών. Είτε είναι τρεις δόσεις, είτε είναι δέκα δόσεις, είτε είναι πενήντα δόσεις, το 2023 θα πρέπει να γράψετε 2,5 δισεκατομμύρια, 2,5 δισεκατομμύρια έλλειμμα! Δυόμισι δισεκατομμύρια έλλειμμα, πρέπει να γραφτεί, τη στιγμή που παίρνεις την απόφαση.

Αυτό που λέτε εσείς είναι ταμειακό, πότε εκταμιεύω στους πολίτες. Και σε πενήντα δόσεις να εκταμιεύσετε και σε πενήντα χρόνια, το κόστος, δημοσιονομικά, μπαίνει το 2023. Βρείτε άλλα 2,5 δισεκατομμύρια ευρώ, για να καταλάβετε πόσο, εκτός τόπου και χρόνου, είναι το πρόγραμμα της Θεσσαλονίκης.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Να ανακοινώσω μερικές από τις αλλαγές επί του καταλόγου.

Πρώτη θα πάρει τον λόγο, επί του καταλόγου των συναδέλφων Βουλευτών, η κ. Αχτσιόγλου, στη συνέχεια ο κ. Υψηλάντης ...

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Κύριε Πρόεδρε, με συγχωρείτε, είμαι εδώ και ώρα …

**ΠΡΟΕΔΡΕΥΩΝ (Αθανάσιος Μπούρας):** Ακούστε, κύριε Υψηλάντη, αφήστε το Προεδρείο να εκτιμά ορισμένα πράγματα.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Έχω Διάσκεψη Προέδρων. Αν νομίζετε ότι αυτή είναι σωστή σειρά …

**ΠΡΟΕΔΡΕΥΩΝ (Αθανάσιος Μπούρας):** Το γνωρίζω, το γνωρίζω. Κι εγώ είμαι, μετέχω.

Λοιπόν, η κ. Αχτσιόλγου, ο κ. Υψηλάντης -αν και πάλι δεν θα ισχύσουν αυτά, μη διαμαρτύρεστε- κι ο κ. Κουρουμπλής στη συνέχεια.

Υπάρχουν μερικοί λόγοι που εξηγούνται στο Προεδρείο και το Προεδρείο εκτιμά και κάνει τις σχετικές τροποποιήσεις. Αν θέλει ο οποιοσδήποτε, μπορεί να έρθει να του εξηγήσω εγώ.

Στη συνέχεια ο κ. Φάμελλος και πάει ο κατάλογος, από εκεί και πέρα, όπως είχε διαμορφωθεί.

Να πω το εξής, όμως, ότι τώρα θα πάρει τον λόγο η κ. Αχτσιόλγου, η οποία καλείται στο Βήμα και μέχρι να έρθει στο Βήμα, να κάνω μια ανακοίνωση.

Έχω την τιμή να ανακοινώσω στο Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής, για τη χορήγηση άδειας άσκησης ποινικής δίωξης κατά Βουλευτή».

Μετά την κ. Αχτσιόγλου, όπως ξέρετε, υπάρχουν τροπολογίες, οι οποίες θα υποστηριχθούν από διάφορους Υπουργούς.

Τον λόγο θα πάρει ο Υπουργός Ναυτιλίας, ο κ. Πλακιωτάκης, στη συνέχεια ο κ. Υψηλάντης, αμέσως μετά θα πάρει τον λόγο ο κ. Κουρουμπλής -δεν ξέρω αν τον είπα στην αρχή- και στη συνέχεια θα πάρει τον λόγο ο Υπουργός Υποδομών ο κ. Καραμανλής.

Μέχρι αυτό το σημείο έχει ανακοινωθεί η σειρά των ομιλητών και από εκεί και πέρα, θα υπάρξουν και άλλες τροποποιήσεις, γιατί όπως ξέρετε και οι Κοινοβουλευτικοί Εκπρόσωποι, όταν ζητούν τον λόγο, έχουν τη δυνατότητα να πάρουν τον λόγο.

Κυρία Αχτσιόγλου, έχετε τον λόγο.

**ΕΦΗ ΑΧΤΣΙΟΓΛΟΥ:** Ευχαριστώ πολύ, κύριε Πρόεδρε, ευχαριστώ, κύριε Υψηλάντη.

Θα ξεκινήσω με κάποιες σύντομες παρατηρήσεις επί του νομοσχεδίου και στη συνέχεια, θα μου επιτρέψετε, και μια γενικότερη τοποθέτηση για την οικονομική κατάσταση των νοικοκυριών και των πολιτών και τις κάποιες διευκρινίσεις, αναφορικά με τις θέσεις που υποστήριξε ο ΣΥΡΙΖΑ, διά του Προέδρου, στην πρόσφατη Διεθνή Έκθεση Θεσσαλονίκης, ως ένα αντιπαραθετικό σχέδιο σ’ αυτό που εφαρμόζει σήμερα η Κυβέρνηση.

Πρώτον, κάποιες παρατηρήσεις για το μέρος του νομοσχεδίου, που αφορά την αρχή της πιστοληπτικής αξιολόγησης και το κεντρικό μητρώο πιστώσεων στην Τράπεζα της Ελλάδος. Εδώ, η διαφωνία μας, για να είναι περιεκτική, αφορά το πνεύμα και τη φιλοσοφία αυτού του νομοσχεδίου. Ποιο είναι το πνεύμα; Ποια είναι η φιλοσοφία; Ότι η Κυβέρνηση θεσπίζει αυτά τα δύο εργαλεία, την αρχή, δηλαδή, πιστοληπτικής αξιολόγησης και το μητρώο, περισσότερο για να λειτουργήσουν προς όφελος των τραπεζών και όχι των πολιτών. Περισσότερο για να λειτουργήσουν ως ένας «κόφτης» ρευστότητας, προς στους πολίτες στις μικρομεσαίες επιχειρήσεις, στους επαγγελματίες που έχουν ανάγκη, και όχι για να λειτουργήσουν στην κατεύθυνση της διευκόλυνσης αυτών, να δανειοδοτούνται με ασφαλή δάνεια.

Θα αναφέρω ορισμένα δεδομένα, που υποστηρίζουν αυτό που μόλις είπα. Πρώτον, στην Αρχή Πιστοληπτικής Αξιολόγησης συγκεντρώνονται δεδομένα για την «οικονομική συμπεριφορά», όπως ονομάζεται, «του πολίτη» των τελευταίων είκοσι τεσσάρων μηνών. Είναι προφανές ότι τους τελευταίους είκοσι τέσσερις μήνες τα δεδομένα αυτά είναι πάρα πολύ αρνητικά! Εκ των πραγμάτων, αντικειμενικά, η πανδημία, οι συνέπειες της ενεργειακής κρίσης, οι συνέπειες της ακρίβειας οδηγούν σε μια συσσώρευση αρνητικών δεδομένων, άρα, και μόνο που τίθεται αυτό το κριτήριο, είναι σαν να ψάχνει η Κυβέρνηση να βρει λόγους, για τους οποίους θα πρέπει να αποκλείονται από τη χρηματοδότηση.

Δεύτερον, δεν λαμβάνονται υπ’ όψιν θετικά στοιχεία, για παράδειγμα, που θα μπορούσαν να ληφθούν για έναν πολίτη για την οικονομική του συμπεριφορά. Για παράδειγμα αν ήταν για πολύ μεγάλο χρονικό διάστημα συνεπής στις πληρωμές του ή αν επέδειξε μία πρόσκαιρη ασυνέπεια σε ένα μέρος μόνο των υποχρεώσεων του, για μία πολύ συγκεκριμένη περίοδο, πράγμα που θα έδειχνε ότι η κυβέρνηση πράγματι βλέπει το ζήτημα από την πλευρά του πολίτη και όχι από την πλευρά του δανειοδότη, από την πλευρά της τράπεζας.

Τρίτον, δεν είναι καθόλου γνωστό πώς θα προκύψει αυτό το λεγόμενο σκορ που θα αξιολογεί την πιστοληπτική ικανότητα του πολίτη, του επαγγελματία. Επίσης, για να μπορέσει να το αμφισβητήσει αυτό κάποιος ιδιώτης θα πρέπει να προσφύγει στα δικαστήρια, πράγμα που σημαίνει χρόνο, χρήμα, ενδεχομένως και αναγκαστικές εκτελέσεις σε βάρος του.

Και τελευταίο, το μητρώο των δεδομένων που θα διακρατείται στην Τράπεζα της Ελλάδος και όχι σε κάποια δημόσια αρχή. Δεν είναι αυτό δείγμα πρόνοιας για τον πολίτη που ζητά ρευστότητα, είναι περισσότερο πρόνοια για το τραπεζικό συμφέρον και δυστυχώς, οποιαδήποτε εποπτική αρχή έχει συσταθεί στην Τράπεζα της Ελλάδας δεν φαίνεται ότι έχει λειτουργήσει, και ιδιαίτερα το τελευταίο χρονικό διάστημα, προς όφελος του πολίτη, με χαρακτηριστικές περιπτώσεις τον τρόπο δράσης των funds και των servicers που είναι εξαιρετικά εξαναγκαστικές οι πρακτικές τους απέναντι στους πολίτες.

Επομένως, είναι προφανές ότι, με αυτό το νομοσχέδιο, η Κυβέρνηση δεν ενδιαφέρεται να δώσει εργαλεία, ώστε να κάνει τη δανειοδότηση των πολιτών ευκολότερη, ασφαλέστερη, περισσότερο προσαρμοσμένη στην κατάστασή τους, αλλά μάλλον να τους καταχωρήσει σε μαύρες λίστες και να τους αποκλείσει από τη ρευστότητα, μια ρευστότητα που, ούτως ή άλλως, είναι συγκλονιστικά περιορισμένη για τις μικρομεσαίες επιχειρήσεις, οι οποίες είναι σχεδόν αποκλεισμένες από τον τραπεζικό δανεισμό.

Στο δεύτερο σκέλος του νομοσχεδίου που αφορά τους φορείς του δημοσίου και την εταιρική διακυβέρνηση των ανωνύμων εταιρειών, εδώ θα έλεγα πως έχουμε μια συμπύκνωση του τρόπου με τον οποίο η Κυβέρνηση βλέπει συνολικά τους φορείς του δημοσίου και τις εργασιακές σχέσεις σε αυτούς. Όχι ως πυλώνα πολιτικής υπέρ του δημοσίου συμφέροντος, αλλά ως ένα πεδίο ιδιωτικής χρήσης, θα έλεγα, πεδίο για ρουσφετολογικές προσλήψεις, πεδίο για απευθείας αναθέσεις, πεδίο για παράκαμψη βασικών κανόνων διαφάνειας, βασικών κανόνων της εργατικής νομοθεσίας. Στο νομοσχέδιο είναι σαν να βλέπουμε μία επανάληψη της εικόνας του νόμου για τη ΔΕΗ, που είχε φέρει ο κ. Χατζηδάκης στις αρχές της κυβερνητικής του θητείας. Νομιμοποίηση σε πολύ μεγαλύτερο ποσοστό και ποσό των απευθείας αναθέσεων, κατά παράκαμψη του νόμου περί δημοσίων συμβάσεων, περιθωριοποίηση του ΑΣΕΠ. Το γεγονός ότι θα μπορούν να γίνονται προσλήψεις απευθείας από την εταιρεία, χωρίς τη μεσολάβηση του ΑΣΕΠ και μόνο το ΑΣΕΠ θα μπορεί να κρίνει ενστάσεις εντός δέκα ημερών επί του νομοτύπου της διαδικασίας, είναι παράκαμψη του ΑΣΕΠ. Το γεγονός ότι οι νέοι εργαζόμενοι θα συμβάλλονται απευθείας με την εταιρεία, κατά παράκαμψη ισχύουσας συλλογικής σύμβασης εργασίας, είναι παράκαμψη των κανόνων της εργατικής νομοθεσίας, κύριε Υπουργέ. Το γεγονός ότι θα υπάρχει πολιτική αποδοχών καθορισμένη με το διευθυντικό δικαίωμα του εργοδότη, είναι παράκαμψη της συλλογικής σύμβασης εργασίας και των συλλογικών κανόνων εργασίας, είναι παράκαμψη αυτού που συνιστά το συλλογικό εργατικό δίκαιο. Καθένα από αυτά τα στοιχεία που περιλαμβάνονται στο νομοσχέδιό σας είναι παράκαμψη αυτών. Το λέω, γιατί είπατε ότι δεν υπάρχει καμμία παράκαμψη. Όταν οι αμοιβές θα καθορίζονται από το διευθυντικό δικαίωμα του εργοδότη από το διοικητικό συμβούλιο, όταν θα μπορούν να υπάρχουν σειρά αποκλίσεων με τις νέες προσλήψεις από την ισχύουσα συλλογική σύμβαση, αυτή είναι παράκαμψη της εργατικής νομοθεσίας. Άρα εδώ δεν έχουμε μια παρέμβαση λειτουργία για το δημόσιο συμφέρον. Αυτή είναι μία παρέμβαση αυθαιρεσίας, χωρίς λογοδοσία, στη χρήση δημόσιων φορέων ως να ήταν ιδιωτική περιουσία.

Έρχομαι τώρα λίγο στη μεγάλη εικόνα για την οικονομία. Νομίζω ότι για την οικονομική κατάσταση των νοικοκυριών, των πολιτών, η περιγραφή της κατάστασης παρέλκει. Είναι ασφυκτική η κατάσταση αυτή τη στιγμή στα νοικοκυριά, στις επιχειρήσεις, στους εργαζομένους. Θέλω, όμως, να πω κάποια συγκρίσιμα στοιχεία, γιατί ο κ. Σταϊκούρας αναφέρθηκε σε συγκρίσιμα στοιχεία, για να δείξει ότι αυτό συμβαίνει σε όλη την Ευρώπη και ότι η Ελλάδα δεν αποτελεί κάποια εξαίρεση. Τουναντίον, απ’ ό,τι κατάλαβα, επιχειρηματολογούσε ότι εμείς είμαστε και καλύτερα, γιατί δίνει περισσότερα λεφτά η Κυβέρνηση.

Είμαστε πρώτοι στον ενεργειακό πληθωρισμό στην Ευρώπη. Μεγαλύτερη αύξηση του κόστους ενέργειας στις επιχειρήσεις στην Ελλάδα από όλη την υπόλοιπη Ευρώπη. Τρίτοι στην αύξηση των τιμών ενέργειας στα νοικοκυριά. Μιλάω για συγκρίσιμα ευρωπαϊκά μεγέθη. Είναι στο 60% ο ενεργειακός πληθωρισμός στην Ελλάδα και κάτω από το 40% στην Ευρώπη. Στο 11,4% ο πληθωρισμός στην Ελλάδα, πολύ πάνω από τον ευρωπαϊκό μέσο όρο, με κάτω από δύο μονάδες σε σχέση με τον ελληνικό.

Έρχομαι στους όρους αγοραστικής δύναμης, γιατί αυτό έχει σημασία κανείς να συζητά. Το να αναφέρει μια τιμή δεν δείχνει κάτι, εάν δεν το συζητήσει σε σχέση με το εισόδημα που έχει, με το μισθό που έχει. Σε όρους αγοραστικής δύναμης η Αθήνα -το λέω, γιατί ο κ. Μητσοτάκης μίλησε για την Αθήνα στη ΔΕΘ- είναι ακριβότερη, από είκοσι μία χώρες στην Ευρώπη, στη λιανική του ηλεκτρικού ρεύματος. Προσέξτε, από είκοσι μία χώρες στην Ευρώπη ακριβότερη η Αθήνα σε όρους αγοραστικής δύναμης!

Αυτά είναι τα συγκρίσιμα ευρωπαϊκά δεδομένα. Ο Έλληνας εργαζόμενος πληρώνει δύο μισθούς το χρόνο, για να καλύψει το κόστος ενέργειας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα προσπαθήσω να ολοκληρώσω, αν και τίθενται πολλά ζητήματα.

Σε ό,τι αφορά δε τον υποτιθέμενο μηχανισμό, που μετά από ένα χρόνο έθεσε η Κυβέρνηση σε λειτουργία, αυτός δεν είναι ένας μηχανισμός που πραγματικά βάζει πλαφόν που συνδέεται με το κόστος παραγωγής των εταιρειών παραγωγών ενέργειας. Αυτό είναι ένα οιονεί πλαφόν, το οποίο αφήνει τεράστια περιθώρια κέρδους στους παραγωγούς ενέργειας και συνεχίζει αυτό και εξελίσσεται. Να δώσω ένα χαρακτηριστικό στοιχείο. Το κόστος τιμής ρεύματος για το Σεπτέμβρη είναι 438 ευρώ η κιλοβατώρα. Η τιμή ξέρετε πόσο είναι; Είναι 788 ευρώ. Αυτά είναι στοιχεία της ΡΑΕ για το Σεπτέμβρη. Τι δείχνει αυτό; Έναν μηχανισμό αισχροκέρδειας ο οποίος συνεχίζει να λειτουργεί στην αγορά ενέργειας, χωρίς στην πραγματικότητα να υπάρχει παρέμβαση τέτοια που να θέτει πλαφόν στο επίπεδο του κόστους, χωρίς να υπάρχει παρέμβαση που να θέτει πλαφόν στο ποσοστό του κέρδους.

Η Κυβέρνηση ακολουθεί αυτή την πολιτική των επιδοτήσεων -την υπερασπίστηκε εκ νέου ο κ. Σταϊκούρας σήμερα-, μόνο που δεν λέει το υπόλοιπο. Λέει: «τα παίρνουμε από τις εταιρείες παραγωγής». Εμείς σας λέμε ότι δεν παίρνετε τα υπερκέρδη, αλλιώς δεν θα σωρεύονταν τέτοια υπερκέρδη σε όλες τις εταιρείες. Και δεν μιλάμε μόνο για τη ΔΕΗ, μιλάμε και για τα πετρελαιοειδή και για τη ΔΕΠΑ, η οποία ανακοίνωσε αδιανόητα υπερκέρδη σε σχέση με την περασμένη χρονιά. Τα παίρνετε από εκεί, ως έναν βαθμό τα επιστρέφετε με επιδοτήσεις, πληρώνουν οι πολίτες όμως υψηλούς φόρους. Πλήρωσαν 7 δισεκατομμύρια παραπάνω στο οκτάμηνο σε σχέση με το αντίστοιχο πέρυσι. Οπότε, 7 δισεκατομμύρια παραπάνω σε φόρους, τα σωρεύει το κράτος και γυρνάει ένα μέρος στους πολίτες, οι οποίοι ξαναπληρώνουν αυξημένους λογαριασμούς. Δεν είναι, δηλαδή, ότι αυτά τα ποσά κατευθύνονται στα νοικοκυριά, για να καλύψουν ένα μέρος των αναγκών τους. Τα ποσά αυτά καταλήγουν, εν τέλει, στις εταιρείες παραγωγής ενέργειας.

Εντελώς διαφορετική είναι η φιλοσοφία που υποστηρίζουμε εμείς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κ. Αχτσιόγλου.

**ΕΦΗ ΑΧΤΣΙΟΓΛΟΥ:** Ολοκληρώνω.

Μιλάμε για παρέμβαση στην αγορά ενέργειας, αποσύνδεση της τιμής του ηλεκτρικού ρεύματος απ’ αυτή του φυσικού αερίου. Μιλάμε για πλαφόν στην τιμή, για ποσοστό κέρδους στο 5% και προφανώς μιλάμε για κρατική ΔΕΗ. Αναφερθήκατε και στη Γερμανία. Πριν από λίγο η Γερμανία ανακοίνωσε ότι κρατικοποιεί το μεγαλύτερο ενεργειακό της κολοσσό, προκειμένου να μπορέσει να ασκηθεί ουσιαστική κοινωνική πολιτική στον τομέα της ενέργειας.

Επομένως, σε ό,τι αφορά την κοστολόγηση των μέτρων, ίσως θα έχουμε μια ευκαιρία να τα ξανασυζητήσουμε. Είναι εντελώς διαφορετική απ’ αυτή που εσείς εισηγείστε. Νομίζω, όμως, ότι και μόνο η αντίδρασή σας να μιλήσετε με κίνδυνο για νέα μνημόνια δείχνει, κατά τη γνώμη μου, ότι αντιλαμβάνεστε ότι είναι μια πρόταση η οποία ακουμπά εντελώς τις λαϊκές ανάγκες σήμερα και εσείς επιμένετε να δείχνετε μια πλευρά κινδυνολογίας, η οποία δεν έχει σχέση με την πραγματικότητα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο αλλά για ένα λεπτό μόνο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεν θα πάρω ξανά τον λόγο, μόνο αν χρειαστεί κάποια στιγμή να δευτερολογήσω, ούτε θα σχολιάσω όλα αυτά που είπε η κ. Αχτσιόγλου, παρά μόνο ένα σημείο. Είπατε 7 δισεκατομμύρια παραπάνω φόροι το 2022. Έχετε συνειδητοποιήσει τι είπατε; Είναι στα Πρακτικά.

**ΘΕΑΝΩ ΦΩΤΙΟΥ:** Το οκτάμηνο…

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Το οκτάμηνο. Είπατε 7 δισεκατομμύρια παραπάνω φόροι. Μήπως να το διορθώσετε; Έχετε περιθώριο.

**ΕΦΗ ΑΧΤΣΙΟΓΛΟΥ:** Έσοδα από φόρους.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Α, να το αλλάξουμε λίγο! Δηλαδή, 7 δισεκατομμύρια παραπάνω φορολογικά έσοδα.

**ΕΦΗ ΑΧΤΣΙΟΓΛΟΥ:** Ναι.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ωραία. Χαίρομαι, το διορθώσατε.

**ΕΦΗ ΑΧΤΣΙΟΓΛΟΥ:** Προφανώς δεν είπα ότι αυξήσατε φορολογικούς συντελεστές.

(Θόρυβος στην Αίθουσα)

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Φορολογικά έσοδα, τα οποία έχουμε...

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε!

Ολοκληρώστε, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Άρα, έχουμε 7 δισεκατομμύρια παραπάνω φορολογικά έσοδα, διότι έχουμε υψηλότατη ανάπτυξη και οι φόροι έχουν μειωθεί σε όλους τους πολίτες. Μπορεί ο κ. Βεσυρόπουλος αργότερα να δώσει την κατάσταση με όλες τις μειώσεις φόρων. Άρα έχουμε πράγματι 7 δισεκατομμύρια παραπάνω φορολογικά έσοδα -όχι φόρους που είπατε στη ΔΕΘ και επαναλάβατε σήμερα εδώ- και προέρχονται από την ανάπτυξη, την περίοδο που αυτή η Κυβέρνηση μόνο μειώνει φόρους σε φυσικά και νομικά πρόσωπα, κυρίως στη μεσαία τάξη και τα χαμηλότερα εισοδηματικά στρώματα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα ο Υπουργός Ναυτιλίας κ. Πλακιωτάκης, προκειμένου να τοποθετηθεί επί του άρθρου 131 του σχεδίου νόμου.

**ΕΦΗ ΑΧΤΣΙΟΓΛΟΥ:** Κύριε Πρόεδρε, μια φράση.

**ΠΡΟΕΔΡΕΥΩΝ (Αθανάσιος Μπούρας):** Δεν έχετε τον λόγο.

**ΕΦΗ ΑΧΤΣΙΟΓΛΟΥ:** Κύριε Πρόεδρε, υπάρχει πρόβλημα να πάρω για ένα λεπτό τον λόγο;

**ΠΡΟΕΔΡΕΥΩΝ (Αθανάσιος Μπούρας):** Δεν έχετε το δικαίωμα, δεν μπορείτε.

**ΕΦΗ ΑΧΤΣΙΟΓΛΟΥ:** Μου απευθύνθηκε προσωπικά ο Υπουργός.

**ΠΡΟΕΔΡΕΥΩΝ (Αθανάσιος Μπούρας):** Κύριε Πλακιωτάκη, έχετε τον λόγο.

**ΕΦΗ ΑΧΤΣΙΟΓΛΟΥ:** Επί προσωπικού ζητώ τον λόγο, επειδή διαστρέβλωσε τις θέσεις μου…

**ΠΡΟΕΔΡΕΥΩΝ (Αθανάσιος Μπούρας):** Δεν έχετε τον λόγο. Πείτε ό,τι θέλετε στον Κοινοβουλευτικό σας Εκπρόσωπο, προκειμένου να πάρει τον λόγο όποτε θελήσει.

**ΕΦΗ ΑΧΤΣΙΟΓΛΟΥ:** Υπάρχει προσωπικό.

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχει προσωπικό.

**ΕΦΗ ΑΧΤΣΙΟΓΛΟΥ:** Δώστε μου τον λόγο για ένα λεπτό, για να σας εξηγήσω. Επί της διαδικασίας…

**ΠΡΟΕΔΡΕΥΩΝ (Αθανάσιος Μπούρας):** Κανένα προσωπικό δεν υπάρχει. Διαβάστε τον Κανονισμό στο άρθρο 68, το οποίο λέει συγκεκριμένα.

**ΕΦΗ ΑΧΤΣΙΟΓΛΟΥ:** Να είστε βέβαιος ότι τον έχω διαβάσει. Επιτρέψτε μου να πω γιατί είναι επί προσωπικού και εάν δεν θέλετε, δεν μου δίνετε μετά τον λόγο.

**ΠΡΟΕΔΡΕΥΩΝ (Αθανάσιος Μπούρας):** Δεν έχετε τον λόγο. Έχω δώσει ήδη τον λόγο στον κύριο Υπουργό.

Κύριε Υπουργέ, έχετε τον λόγο.

**ΕΦΗ ΑΧΤΣΙΟΓΛΟΥ:** Κύριε Πρόεδρε, επί προσωπικού δεν έχω ζητήσει ποτέ τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, με το άρθρο 131, το οποίο είναι ενσωματωμένο στο υπό συζήτηση νομοσχέδιο, επιδιώκεται η πλήρης και οριστική ανταπόκριση της χώρας μας έναντι των ευρωπαϊκών υποχρεώσεων και συγκεκριμένα τον κανονισμό 2017/2226 που αφορά την τροποποίηση του Κώδικα Συνόρων Σένγκεν και το σύστημα εισόδου - εξόδου για την αδειοδότηση και την υλοποίηση υποδομών ελέγχου στις θαλάσσιες πύλες εισόδου Σένγκεν.

Είναι γεγονός ότι στους εξήντα τέσσερις συνολικά λιμένες που αποτελούν συνοριακά σημεία διέλευσης, υπάρχουν σημαντικές ελλείψεις και απαιτείται να υπάρξει μια οργανωμένη αντιμετώπιση στην ομαλή υποδοχή προσώπων που φθάνουν είτε με κρουαζιερόπλοια είτε με θαλάσσια μέσα αναψυχής και αντίστοιχα βέβαια να εξασφαλίσουμε την ομαλή αναχώρησή τους.

Η προτεινόμενη διάταξη, λοιπόν, αποσαφηνίζει πλήρως το τοπίο. Με απόλυτη σαφήνεια ορίζεται -ως κύριος του έργου- το Υπουργείο Ναυτιλίας και Νησιωτικής Πολιτικής ως αναθέτουσα αρχή, καθώς και των λοιπών φορέων που εμπλέκονται στην υλοποίηση του συγκεκριμένου έργου.

Επίσης, διευκρινίζεται ο τρόπος κατανομής, καθώς και συντήρησης των τακτικών λειτουργικών εξόδων των νέων εγκαταστάσεων. Με τον τρόπο αυτό αποφεύγεται, κυρίες και κύριοι συνάδελφοι, ο ορατός κίνδυνος να υπάρξει άρση της λειτουργίας των θαλασσίων σημείων διέλευσης, τα οποία, όπως γνωρίζετε, αποτελούν βασικά συστατικά και μοχλοί ανάπτυξης της βιωσιμότητας πολλών νησιωτικών περιοχών.

Επομένως, κυρίες και κύριοι συνάδελφοι, πιστεύω ότι όλοι κατανοούμε ότι θα πρέπει να είμαστε συνεπείς απέναντι στις διεθνείς υποχρεώσεις της χώρας μας και παράλληλα να διασφαλίσουμε τη βιωσιμότητα του τουριστικού μας προϊόντος.

Εδώ θέλω να σημειώσω, κύριε Πρόεδρε, ότι και η κρουαζιέρα παρουσιάζει σημαντική αύξηση φέτος. Είναι περίπου στα επίπεδα του 2019. Μέχρι σήμερα οι αφίξεις και για τον Σεπτέμβριο είναι περίπου στις τρεις χιλιάδες τετρακόσιες είκοσι με περίπου τριάμισι εκατομμύρια επιβάτες.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ, και για το σύντομο του χρόνου.

Τον λόγο έχει τώρα ο Βουλευτής της Νέας Δημοκρατίας, ο κ. Υψηλάντης. Είναι έτοιμο και το Βήμα, υγειονομικά τακτοποιημένο.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ, κύριε Πρόεδρε, που φροντίζετε και γι’ αυτό, να υπάρχει αυτή η τάξη η υγειονομική.

Κυρίες και κύριοι συνάδελφοι, κύριε Υπουργέ, κύριε Υφυπουργέ, πραγματικά 7 δισεκατομμύρια έσοδα καταγράφονται και μειώσεις φόρων για τον ελληνικό λαό, μαζί βέβαια και με τη στήριξη μέσα από αυτές τις κρίσεις, κάτι το οποίο αισθάνεται και καταγράφεται και αποδίδεται. Μαζί βέβαια και με την ουσιαστική σήμερα παρέμβαση του Υπουργείου Οικονομικών στο υπό ψήφιση νομοσχέδιο, το οποίο εισάγει σημαντικές διαρθρωτικές αλλαγές και επιδιώκει την παγίωση μιας υγιούς, εξωστρεφούς και δίκαιης οικονομίας, σε μια συγκυρία που ως στρατηγικό γνώρισμά της έχει την επιδίωξη αναχαίτισης των πρωτόγνωρων εξωγενών κρίσεων.

Μαζί λαμβάνονται και συγκεκριμένα μέτρα, ώστε να υλοποιηθούν σε πρώτη φάση μερικές από τις εξαγγελίες του Πρωθυπουργού στη Διεθνή Έκθεση Θεσσαλονίκης. Κατατίθεται για τον λόγο αυτό συμπληρωματικός προϋπολογισμός ύψους 2,9 δισεκατομμύρια ευρώ για την υλοποίηση των μέτρων. Συγκεκριμένα περίπου 1,7 δισεκατομμύρια ευρώ θα διατεθούν για την επιδότηση λογαριασμών ηλεκτρικού ρεύματος για το 2022. Περίπου 500 εκατομμύρια είναι για το επίδομα Δεκεμβρίου για ευάλωτους συμπολίτες μας, 300 εκατομμύρια για το επίδομα θέρμανσης, 140εκατομμύρια για την αύξηση των δικαιούχων του «ΕΞΟΙΚΟΝΟΜΩ», 149 εκατομμύρια ευρώ για τη στήριξη αγροτών και κτηνοτρόφων.

Από 1η Σεπτεμβρίου του 2022 εφαρμόζεται το μέτρο που προβλέπει την απαλλαγή από το τέλος επιτηδεύματος από το φορολογικό έτος 2022 και εφεξής για φυσικά πρόσωπα που ασκούν επιχειρηματική δραστηριότητα και επιχειρήσεις, που αυξάνουν σε σχέση με το προηγούμενο φορολογικό έτος τον συνολικό χρόνο απασχόλησης των εργαζομένων τους με σχέση εργασίας πλήρους απασχόλησης σε ένα έτος και για διάστημα κατ’ ελάχιστον τριών μηνών εντός του έτους υπό συγκεκριμένες προϋποθέσεις.

Την ίδια ώρα επεκτείνεται και για το 2022 η απαλλαγή από το τέλος για τους αγρότες του κανονικού καθεστώτος και για τους αλιείς. Επιδοτείται το κόστος πετρελαίου εσωτερικής καύσης που διατίθεται στην εσωτερική αγορά από 15-10-2022 ως 31-12-2022 από τον κρατικό προϋπολογισμό. Το ύψος της επιδότησης ανέρχεται σε είκοσι λεπτά του ευρώ ανά λίτρο, υπολογιζόμενο επί της αξίας των τιμολογίων προ ΦΠΑ που εκδίδεται από τα διυλιστήρια και τους εισαγωγείς καυσίμων ως δικαιούχος της επιδότησης. Το τελικό συνολικό ύψος της επιδότησης υπολογίζεται επί των συνολικών λίτρων καυσίμου που διατίθενται στην εσωτερική αγορά από τα διυλιστήρια και τις εταιρείες εμπορίας καυσίμων προς τα πρατήρια καυσίμων και τους βιομηχανικούς πελάτες. Αυξάνουμε το ετήσιο στεγαστικό επίδομα των φοιτητών από 1.000 σε 1.500 ευρώ.

Βλέπετε, λοιπόν, ότι αυτή η Κυβέρνηση ενδιαφέρεται για την καθημερινότητα και για τον ελληνικό λαό. Βλέπει τα προβλήματα κατάματα και δίνει, βάσει των δημοσιονομικών δυνατοτήτων, τις βέλτιστες λύσεις. Πυρήνας του υπό ψήφιση νομοσχεδίου είναι ο εκσυγχρονισμός του νομοθετικού πλαισίου για την οργάνωση, τη διοίκηση και τη λειτουργία των ανωνύμων εταιρειών του δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας Ανωνύμων Εταιρειών, καθώς επίσης οι προβλέψεις εκείνες για τη σύσταση Ανεξάρτητης Αρχής Πιστοληπτικής Αξιολόγησης του Κεντρικού Μητρώου Πιστώσεων.

Βασικό έργο της αρχής είναι η συλλογή και αξιολόγηση πρωτογενών πληροφοριών του δημοσίου και ο υπολογισμός της πιθανότητας αθέτησης πληρωμής για φυσικά και νομικά πρόσωπα. Αποτελεί βέλτιστη διεθνή πρακτική η οποία έχει υιοθετηθεί από την πλειοψηφία των κρατών-μελών της Ευρωπαϊκής Ένωσης. Ενδεικτικά αναφέρουμε τη Γερμανία, τη Γαλλία και το Βέλγιο.

Εμπεριέχονται διατάξεις αναπτυξιακού χαρακτήρα, όπως είναι η στήριξη του αγροτικού πληθυσμού με την αλλαγή του πλαισίου κρατικής αρωγής για την επιχορήγηση των πληγέντων από θεομηνίες. Προβλέπεται επιτάχυνση της προκαταβολής επιχορήγησης για ζημιές από θεομηνίες σε φυτικά μέσα παραγωγής και αποσαφηνίζεται ότι στο πλαίσιο της κρατικής αρωγής δικαιούχοι επιχορήγησης είναι αγροτικές εκμεταλλεύσεις που κατέχονται από κατ’ επάγγελμα αγρότες και από νομικά πρόσωπα που ασχολούνται με τη γεωργία και την κτηνοτροφία.

Προσωπικά θα ήθελα να σταθώ και να εξάρω στο πλαίσιο του συγκεκριμένου νομοσχεδίου ότι δίνεται ένα τέλος στην ταλαιπωρία χρόνων πολλών συμπατριωτών μας στα νησιά της Δωδεκανήσου Αγαθονήσι, Αρκοί, Μαράθι, Μεγίστη, Ψέριμος, Σαρία. Ήταν μια πρόταση που προώθησε ο ίδιος ο Πρωθυπουργός με αίτημα που του είχαμε διατυπώσει τόσο εγώ όσο και ο αγαπητός συνάδελφος και εισηγητής σήμερα του νομοσχεδίου, ο Μάνος Κόνσολας, ο οποίος έχει κάνει μια εκπληκτική δουλειά σε αυτό το νομοσχέδιο και βεβαίως είμαστε συνοδοιπόροι σε όλα τα μεγάλα αιτήματα των Δωδεκανησίων.

Έγινε αντικείμενο επεξεργασίας η συγκεκριμένη διάταξη με μεγάλη επιμέλεια από τη Γενική Γραμματεία Δημόσιας Περιουσίας του Υπουργείου Οικονομικών υπό την καθοδήγηση και της πρώην Γενικής Γραμματέως κ. Καλύβα, αλλά κυρίως από τον νυν Γενικό Γραμματέα κ. Μανώλη Μαστρομανώλη, πάντα βέβαια υπό τη σκέπη του Υπουργείου, των Υπουργών και του κυρίου Υφυπουργού, οι οποίοι ενστερνίζονται τα θέματα και τα προβλήματα των Δωδεκανησίων.

Σύμφωνα με τη διάταξη αυτή, τα ακίνητα που βρίσκονται στα νησιά που προανέφερα, εκ των οποίων το δημόσιο προβάλλει δικαιώματα διά της οικείας κτηματικής υπηρεσίας, ο νομέας τους θεωρείται κύριος έναντι του ελληνικού δημοσίου, εφόσον αποδεδειγμένα είναι μόνιμος κάτοικος, έχει ένα γραφείο ως κύριος στις πρώτες κτηματολογικές εγγραφές, δεν έχει εκδοθεί και κοινοποιηθεί σε αυτόν ή τους δικαιούχους πρωτόκολλο διοικητικής αποβολής ή πρωτόκολλο καθορισμού αποζημίωσης αυθαίρετης χρήσης για τα ακίνητα αυτά, δεν προβάλλονται άλλα δικαιώματα του δημοσίου από άλλη αιτία και δεν εμπίπτει στους περιορισμούς της παραγράφου 1 του άρθρου 25 του ν.1892/90 για την απόκτηση ακινήτων από αλλοδαπούς στην παραμεθόριο και συγκεκριμένα στην περιοχή της Δωδεκανήσου. Βεβαιώνεται με συγκεκριμένο τρόπο.

Όπως αντιλαμβάνεται κανείς, οι θετικοί δείκτες που παρουσιάζει η ελληνική οικονομία δεν είναι ούτε συγκυριακοί ούτε ασχεδίαστοι. Οφείλονται στη σωστή, μετριοπαθή και ορθά οργανωμένη προσέγγιση της οικονομίας μας από τον κύριο Υπουργό και τους συνεργάτες του. Πάνω απ’ όλα, όμως, επικυριαρχεί επιτέλους στη χώρα μας και στον τομέα αυτό το τρίπτυχο που εφαρμόζει ο Κυριάκος Μητσοτάκης και η Κυβέρνησή του: της ευθύνης, της συνέπειας, της αποτελεσματικότητας. Αυτό αφουγκράζεται η πλειοψηφία της κοινωνίας μας και γι’ αυτό τη στηρίζει. Με τις σκέψεις αυτές δηλώνω την υποστήριξή μου στο νομοσχέδιο και την πρόθεση μου να το υπερψηφίσω.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Ανεξάρτητος Βουλευτής κ. Παναγιώτης Κουρουμπλής και αμέσως μετά, όπως έχω ήδη προαναφέρει, τον λόγο θα πάρει ο Υπουργός Υποδομών και Μεταφορών κ. Κώστας Καραμανλής. Έχουμε ένα τεχνικό πρόβλημα με το Webex. Κάποια στιγμή που θα αποκατασταθεί, τον λόγο θα πάρει και ο Αναπληρωτής Υπουργός Οικονομικών κ. Σκυλακάκης, ο οποίος είναι σε αναμονή. Δεν προσδιορίζεται ακόμα, γιατί έχουμε ένα τεχνικό πρόβλημα. Το βλέπετε ότι η οθόνη ανοίγει και κλείνει.

Κύριε Κουρουμπλή, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, ευχαριστώ ειλικρινά για την κατανόηση.

Κύριε Υπουργέ, σπεύσατε λίγες ώρες μετά την ομιλία του Σαββάτου του Προέδρου του ΣΥΡΙΖΑ να κοστολογήσει το πρόγραμμα που εξήγγειλε και μάλιστα με δελτίο Τύπου όχι του Υπουργού αλλά του Υπουργείου. Ήθελα λοιπόν -και κατέθεσα γι’ αυτό μία αίτηση- τα έγγραφα των υπηρεσιών που συνέβαλαν μετά την ομιλία του κ. Τσίπρα το Σάββατο το βράδυ, ώστε να φτάσετε στην κοστολόγηση και να μας πείτε ότι το πρόγραμμα στοιχίζει 23 δισεκατομμύρια. Δηλαδή πραγματικά με εντυπωσίασε η ταχύτητα και τα αντανακλαστικά του Υπουργείου που Σάββατο βράδυ δούλεψε τόσο πολύ για να έχετε αυτό το συμπέρασμα την Κυριακή το μεσημέρι. Ελπίζω ότι θα μου καταθέσετε τα έγγραφα των υπηρεσιών που συνέβαλαν σε αυτή τη διαδικασία.

Κύριε Υπουργέ, όταν ψηφίστηκε επί ΣΥΡΙΖΑ, με βάση τις υποχρεώσεις των μνημονίων, αυτό το περίφημο Υπερταμείο, μας είχατε τότε εγκαλέσει σε τέτοιο βαθμό που άκουγα τη λέξη «προδοσία». Είναι βαριά λέξη. Προσωπικά, δεν την έχω πει ποτέ για συνάδελφο, αλλά, τέλος πάντων, ειπώθηκε. Τώρα δεν είμαστε ούτε σε μνημόνιο ούτε σε πολύ αυστηρή εποπτεία.

Τρία χρόνια κυβερνάτε, γιατί δεν το καταργείτε το Υπερταμείο; Είναι ένα ερώτημα απλό, αλλά θα ήθελα, αν μου κάνετε την τιμή, όταν θα μιλήσετε, να μου απαντήσετε. Έχω μια απορία. Μετά από τρία χρόνια και με μια εξέλιξη θετική για την Ελλάδα, γιατί δεν το καταργείτε; Τότε φωνάζατε σε τέτοιο επίπεδο πραγματικά προκλητικό.

Σε ό,τι αφορά το νομοσχέδιο, κύριε Υπουργέ, η αποσυναρμολόγηση των εργασιακών σχέσεων είναι ένα καθεστώς που, πραγματικά, δημιουργεί μια αστάθεια σε μια υπόθεση που αφορά τον άνθρωπο. Η εργασία είναι μια υπόθεση που εξασφαλίζει ψυχική ισορροπία στον άνθρωπο και μεγαλύτερη παραγωγικότητα.

Επειδή είναι εδώ και ο αξιότιμος Υπουργός Δημοσίων Έργων και Συγκοινωνιών, ο κ. Καραμανλής, θα του πρότεινα ειλικρινά -και το λέω μην πείτε ότι είναι λαϊκισμός- ένα πρωινό να φορέσει μαύρα γυαλιά, να φορέσει μια φόρμα και να μπει σε ένα λεωφορείο να καταλάβει πώς κυκλοφορούν οι πληβείοι. Περί αυτού πρόκειται. Διότι οι συγκοινωνίες είναι σε κατάσταση άθλια. Δεν είναι τώρα. Ήταν και τα χρόνια της πανδημίας. Και παρά ταύτα, η κατάσταση είναι τραγική.

Έρχεστε τώρα με ενοικιαζόμενους εργαζομένους, με ένα καθεστώς πραγματικά εργασιακής γαλέρας με ανθρώπους που έρχονται και φεύγουν την άλλη στιγμή, χωρίς ανάλογη προετοιμασία, να οδηγούν τα λεωφορεία, να χρησιμοποιήσετε αυτόν τον τρόπο πρόσληψης εργαζομένων, που πραγματικά δημιουργεί πολλά ερωτηματικά.

Σε ό,τι αφορά το θέμα της ακρίβειας, κύριε Υπουργέ, πληροφορούμε ότι η ΔΕΗ τον Σεπτέμβριο είχε κόστος 570 ευρώ και οι καταναλωτές -γιατί μειώθηκε το φυσικό αέριο- πλήρωσαν, από όσα πληροφορούμαι, 778 ευρώ. Αν αυτό αληθεύει, υπολογίζω ότι πάνω από 400 εκατομμύρια έβαλε η ΔΕΗ, δηλαδή κερδοσκοπία εις βάρος του καταναλωτή.

Το δεύτερο που πληροφορούμαι από τις σημερινές ανακοινώσεις είναι ότι ενώ τον Αύγουστο και τον Σεπτέμβριο το κόστος για το ηλεκτρικό ρεύμα ήταν 0,149, ο καταναλωτής θα πληρώσει 0,159 τον Οκτώβριο. Άρα οι πολλοί θα πληρώνουν τους λίγους.

Και το τρίτο, κύριε Υπουργέ, που πληροφορούμαι είναι ότι τελικά επιδοτούνται οι μεγάλες καταναλώσεις. Δεν ξέρω αν πάλι θα με πείτε λαϊκιστή, αλλά εγώ θα πρότεινα -γιατί έχουμε ανάγκη να έχουμε μία αξιοπιστία ως πολιτικό σύστημα στην κοινωνία που σφαδάζει από αυτή την ακρίβεια- να δηλώσουμε στα sites μας -τουλάχιστον όλοι Βουλευτές αλλά και ο Πρωθυπουργός, όλοι μας- τις καταναλώσεις των τελευταίων δύο μηνών, να δούμε τελικά ποιος ευνοείται, ποιοι ευνοούνται από αυτή την επιδότηση. Αν ευνοούνται, πραγματικά, οι ευάλωτοι ή ευνοούνται εκείνοι που κάνουν τις μεγάλες καταναλώσεις. Ποιοι ωφελούνται από αυτή την επιδότηση;

Σε μια περίοδο, κύριε Υπουργέ, που πραγματικά ο κόσμος βρίσκεται σε αυτή την κατάσταση, μαθαίνω ότι με τη ρύθμιση που είχε γίνει επί ΣΥΡΙΖΑ, για να καλυφθεί αυτή η πίεση που ασκούσε η κ. Βεστάγκερ στους Έλληνες εφοπλιστές καθιερώθηκε αυτό το περίφημο, τα σαράντα εκατομμύρια της εθελοντικής προσφοράς. Είχα άλλη άποψη, αλλά τέλος πάντων, αυτό καθιερώθηκε.

Τι πληροφορούμαι τώρα και πραγματικά θα ήμουν πολύ ικανοποιημένος να με διαψεύσετε, όταν θα μιλήσετε. Ότι δεν τα πληρώνουν! Πληρώνουν ένα μέρος και πραγματικά, με εντυπωσιάζει. Δηλαδή, τόσο φτωχοί είναι, όταν πληροφορούμαι από στοιχεία ότι την περίοδο της πανδημίας αύξησαν την περιουσία τους κατά 95%; Δεν είναι πρόκληση;

Την ίδια στιγμή, κύριε Υπουργέ -μπορεί να μην έχετε και εσείς την ίδια άποψη, μπορεί να σας την έχουν επιβάλει-, καταργείτε τη φορολόγηση των αλλοδαπών πληρωμάτων. Άρα επωφελούνται οι εφοπλιστές κατά 50 εκατομμύρια τον χρόνο. Και εκεί πάλι ωφελούμενοι.

Την ίδια πάλι στιγμή, ενώ φορολογούνται τα αλιευτικά σκάφη, τα ρυμουλκά, δεν γίνεται το ίδιο και στους εφοπλιστές. Πάλι την ίδια στιγμή, κύριε Υπουργέ, δυστυχώς πληροφορούμαι ότι εισάγουν το περίφημο συνάλλαγμα. Πέρυσι εισήγαγαν 3 δισεκατομμύρια ευρώ συνάλλαγμα και την επόμενη ημέρα εξήγαγαν 2.900.000.000 ευρώ συνάλλαγμα. Δηλαδή, μας κοροϊδεύουν.

Είναι, λοιπόν, ζητήματα για τα οποία πρέπει να υπάρξει μία ίση μεταχείριση τουλάχιστον. Να πληρώσουν και οι ίδιοι, όταν αυτή τη στιγμή παρά τα μέτρα που έχουμε και την υποστήριξη που έχουμε κάνει όλες οι κυβερνήσεις, κύριε Υπουργέ, στην ελληνική ναυτιλία -και καλώς κάναμε-, εξακολουθούν να έχουν στην ιδιοκτησία τους πέντε χιλιάδες περίπου πλοία. Ήθελα να ρωτήσω τον κύριο Υπουργό Ναυτιλίας το εξής: Πόσα πλοία έχουν την ελληνική σημαία και ιδιαίτερα, πόσα από τότε που έφυγε ΣΥΡΙΖΑ -που τέλος πάντων ήταν κόκκινο πανί- και πόσα είναι σήμερα, παρά τις διευκολύνσεις που τους έκανε ο Υπουργός Ναυτιλίας και κατήργησε και το τελευταίο όριο της υποχρέωσης των πέντε αξιωματικών που έπρεπε να έχει ένα πλοίο για να έχει την ελληνική σημαία;

Είναι, λοιπόν, ζητήματα στα οποία πρέπει να μας απαντήσετε με συγκεκριμένο τρόπο, γιατί προκαλούν το δημόσιο αίσθημα.

Κύριε Πρόεδρε, σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Υπουργός Υποδομών και Μεταφορών κ. Κώστας Καραμανλής, προκειμένου να τοποθετηθεί επί του άρθρου 10 του σχεδίου νόμου του. Αμέσως μετά -έχει αποκατασταθεί η βλάβη που υπήρχε στο σύστημα- τον λόγο θα πάρει ο Αναπληρωτής Υπουργός Οικονομικών ο κ. Θεόδωρος Σκυλακάκης.

**ΤΡΥΦΩΝ ΑΛΕΞΙΑΔΗΣ:** Είναι στο εξωτερικό, κύριε Πρόεδρε;

**ΠΡΟΕΔΡΕΥΩΝ (Αθανάσιος Μπούρας):** Δεν το ξέρω εγώ προσωπικά.

**ΤΡΥΦΩΝ ΑΛΕΞΙΑΔΗΣ:** Γιατί παίρνει το λόγο μέσω Webex; Υπάρχει πρόβλημα; Γιατί δεν έρχεται εδώ ο Υπουργός;

**ΘΕΟΦΙΛΟΣ ΞΑΝΘΟΠΟΥΛΟΣ:** Για εμάς δεν προβλέπεται κάτι τέτοιο.

**ΠΡΟΕΔΡΕΥΩΝ (Αθανάσιος Μπούρας):** Είναι ασθενής, κύριε συνάδελφε. Τώρα το πληροφορήθηκα. Νομίζω ότι αυτό τον καιρό υπάρχει η δυνατότητα του Webex. Σε όλους έχει γίνει αυτό.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Ζήτησα τον λόγο για να παρουσιάσω στο Σώμα διατάξεις που αφορούν εποπτευόμενους φορείς του Υπουργείου Υποδομών και Μεταφορών.

Να ξεκινήσω, λοιπόν, με τα άρθρα 39 έως και 41 που αφορούν την εταιρεία ΟΑΣΑ καθώς και τις θυγατρικές ΣΤΑΣΥ, ΟΣΥ και προβλέπουν τα εξής: Τη διαδικασία πρόσληψης του πάσης φύσεως προσωπικού των τριών αυτών εταιρειών. Τη διαδικασία πλήρωσης των θέσεων των γενικών τους διευθυντών. Επίσης, ορίζεται και το μισθολογικό καθεστώς των μελών των διοικητικών τους συμβουλίων αλλά και των εργαζομένων και των στελεχών των εταιρειών αυτών.

Εδώ θα μου επιτρέψετε, κύριε Πρόεδρε, να κάνω μια διευκρίνιση, διότι ακούστηκαν διάφορα πράγματα στην επιτροπή. Στις εταιρείες αυτές, λοιπόν, πρέπει να γίνει σαφές ότι ο ΑΣΕΠ θα συνεχίζει να διενεργεί τους ελέγχους για τις προσλήψεις.

Στην επιτροπή ακούστηκαν διάφορα ζητήματα για το μισθολόγιο. Αυτό το οποίο θεσμοθετούμε όπως και στον ΟΣΕ και στον ΕΡΓΟΣΕ -που θα αναφερθώ παρακάτω στην τροπολογία- είναι ένα μπόνους, ένα πριμ παραγωγικότητας, για να το πούμε καλύτερα στα ελληνικά. Δεν μπορώ να καταλάβω ποιες είναι οι αντιδράσεις, διότι αυτό σημαίνει, αγαπητοί συνάδελφοι, ότι σε πολλές περιπτώσεις τόσο οι διοικήσεις όσο και οι εργαζόμενοι θα μπορούν να αυξήσουν με αυτό τον τρόπο τα εισοδήματά τους. Αυτό, για να κλείσουμε κάθε σκιά πάνω σε διάφορα θέματα, κύριε Πρόεδρε, που ακούστηκαν και δεν είχαν σχέση με την πραγματικότητα.

Πάμε τώρα και στο άρθρο 43 που αφορά το Υπουργείο και αφορά και αυτό ως κύριο θέμα το μισθολογικό. Συγκεκριμένα τι κάνουμε εδώ; Εδώ φέρνουμε μια ρύθμιση που αντιμετωπίζει ένα πάγιο ζήτημα, το ζήτημα της επιστροφής των αποδοχών και παροχών από τους εργαζομένους στην Αττικό Μετρό. Θυμίζω εδώ ότι ως απόρροια της ένταξης της εταιρείας στον ν. 3429, προβλέφθηκε η αφορμή μιας σειράς διατάξεων τότε που ψηφίστηκαν από το έτος 2010 και μεταγενέστερα, οι οποίες αποσκοπούσαν στην περιστολή του μισθολογικού κόστους. Οι διατάξεις αυτές, όπως θα θυμούνται οι παλαιότεροι συνάδελφοι, επέβαλαν την εποχή εκείνη μισθολογικές ρυθμίσεις, επέβαλαν περιστολές δαπανών κατά τα πρότυπα του στενού δημόσιου τομέα.

Τι κάνουμε, λοιπόν, ως Κυβέρνηση; Ερχόμαστε και φέρνουμε μια διάταξη η οποία προβλέπει ότι δεν θα αναζητηθούν σε ποσοστό 90% οι ήδη καταβληθείσες αποδοχές και παροχές στους εργαζόμενους και τα μέλη του διοικητικού συμβουλίου. Κάνουμε, δηλαδή, ό,τι είχαμε κάνει και στην περίπτωση του ΟΑΣΘ. Αφορά αποδοχές και αμοιβές που χορηγήθηκαν από την 1η Ιανουαρίου μέχρι σήμερα. Για το υπόλοιπο 10% θα εκδοθεί σχετική ΚΥΑ από το Υπουργείο Οικονομικών και το Υπουργείο Υποδομών.

Και έρχομαι τώρα στο άρθρο 42 που και εδώ ακούστηκαν πράγματα που θα μου επιτρέψετε να πω ότι δεν έχουν σχέση με την πραγματικότητα. Με την εν λόγω διάταξη προβλέπουμε τη δυνατότητα παράτασης κατά ένα έτος των υφιστάμενων συμβάσεων παροχής υπηρεσιών επιβατικών οδικών μεταφορών και συμβάσεων υπεκμίσθωσης, δηλαδή των συμβάσεων που έχουν υπογραφεί με τα ΚΤΕΛ για την εκτέλεση του συγκοινωνιακού έργου. Παράλληλα, προβλέπεται η δυνατότητα ανάθεσης πρόσθετου έργου 25%, δεδομένου ότι -όλοι νομίζω ότι θα συμφωνήσουμε- οι ανάγκες και η ζήτηση των μετακινήσεων έχουν μεταβληθεί αρκετά.

Το γεγονός δε ότι η παράταση αυτών των συμβάσεων ορίζεται, αν θέλετε, με τους ίδιους όρους των υφιστάμενων και των ισχυουσών συμβάσεων, διασφαλίζει πλήρως το δημόσιο συμφέρον. Και αυτό γιατί, όπως όλοι γνωρίζουμε, το κόστος των υπηρεσιών αυτών είναι πολύ μικρότερο έναντι του κόστους παροχής από τους δημόσιους συγκοινωνιακούς φορείς Αθήνας και Θεσσαλονίκης.

(Στο σημείο αυτό την Προεδρική Έδρα καταλαμβάνει ο Δ΄Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Κύριε Πρόεδρε, σε αυτό το σημείο να υποστηρίξω και την τροπολογία που καταθέσαμε ως Υπουργείο. Αναφέρομαι στο άρθρο 10 της τροπολογίας με γενικό αριθμό 1422 και ειδικό 212. Η τροπολογία περιέχει διατάξεις για πολλά Υπουργεία.

Με αυτή την τροπολογία ρυθμίζονται τα θέματα πλήρωσης θέσεων αορίστου και ορισμένου χρόνου προσωπικού των εταιρειών «ΟΣΕ Α.Ε.» και «ΕΡΓΟΣΕ». Επιλύονται κι εδώ ζητήματα πλήρωσης θέσεων. Το πιο σημαντικό, όπως είπα και στην αρχή, κύριε Πρόεδρε, είναι ότι προβλέπεται η δυνατότητα χορήγησης χρηματικού ποσού μπόνους ως επιβράβευση παραγωγικότητας στους υπαλλήλους των εταιρειών όταν επιτύχουν μετρήσιμους στόχους που τίθενται από το διοικητικό συμβούλιο και εγκρίνονται με την απόφαση του Υπουργού. Η εν λόγω ρύθμιση θα σας έλεγα ότι παρέχει στις συγκεκριμένες εταιρείες το αναγκαίο πλαίσιο για ταχεία αξιοκρατική και διαφανή, αν θέλετε, στελέχωσή τους με κεντρικό στόχο την υλοποίηση των στόχων που έχουμε θέσει για την ανάπτυξη και τον εκσυγχρονισμό αυτών των εταιρειών.

Σας ευχαριστώ πολύ.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, μπορώ να κάνω κάποιες ερωτήσεις στον Υπουργό;

**ΠΡΟΕΔΡΕΥΩΝ (Δημήτριος Βίτσας):** Έχετε τον λόγο για ένα λεπτό.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, στο άρθρο 10 της τροπολογίας γενικού αριθμού 1422 διαβάζω την πρώτη γραμμή: «Κατά παρέκκλιση της παρ. 1 του άρθρου 22 η πλήρωση θέσεων…». Τίνος νόμου, κύριε Υπουργέ; Σε ποιον νόμο αναφέρεται αυτή η τροπολογία; Τι τροποποιείται, δηλαδή; Για να ξέρουμε πού αναφέρεται. Πρώτον αυτό.

Και δεύτερον, θα το κάνετε με νομοτεχνική αυτό; Θα κάνετε δήλωση; Και επιπλέον έχει σχέση αυτή η τροπολογία με το ζητούμενο νομοσχέδιο; Εάν -από ό,τι αντιλαμβάνομαι την καταφατική κίνηση του κεφαλιού σας- έχει σχέση, γιατί σήμερα έχει τροπολογία και όχι χθες; Είναι αυτό πρακτική καλής νομοθέτησης; Στο συζητούμενο νομοσχέδιο να φέρνουμε τροπολογία επί του συζητουμένου νομοσχεδίου; Αντιλαμβάνεστε ότι αυτό αποτελεί την επιτομή της τσαπατσουλιάς. Και με αυτή την έννοια, λοιπόν, σας ελέγχουμε και σας ζητούμε να δώσετε διευκρινήσεις.

**ΠΡΟΕΔΡΕΥΩΝ (Δημήτριος Βίτσας):** Έχετε κάποια απάντηση ή απλά να κάνετε νομοτεχνική;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Όχι, δεν χρειάζεται νομοτεχνική. Αλλά αφού με ρωτάτε, νομίζω ότι πρέπει να απαντήσουμε επί της ουσίας. Οι παρεκκλίσεις που υπάρχουν για τις εταιρείες του ΟΑΣΑ…

**ΘΕΟΦΙΛΟΣ ΞΑΝΘΟΠΟΥΛΟΣ:** Δεν ρώτησα επί της ουσίας…

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Δεν σας διέκοψα. Σας άκουσα με προσοχή. Αν με αφήσατε να σας πω το σκεπτικό μου, νομίζω ότι θα γίνω κατανοητός.

Υπήρξαν κάποιες παρεκκλίσεις, όπως και ο Υπουργός Οικονομικών ο κ. Σταϊκούρας έχει αναφερθεί, και υπάρχουν στο νομοσχέδιο σχετικά με τις εταιρείες που ανήκουν στο Υπερταμείο. Να σας θυμίσω, αγαπητέ συνάδελφε, ότι αυτές τις εταιρείες τις βάλατε εσείς ως κυβέρνηση στο Υπερταμείο. Έρχονται, λοιπόν, εδώ πέρα οι θεσμοί και ζητάνε εκ των πραγμάτων να υπάρξουν κάποιες παρεκκλίσεις για να μπορέσουν αυτές οι εταιρείες να λειτουργήσουν με μεγαλύτερη αποτελεσματικότητα. Και εδώ πέρα θεσπίζονται αρκετές διατάξεις οι οποίες αφορούσαν μόνο τις εταιρείες που ανήκαν και ελέγχονταν από το Υπερταμείο.

Ήρθε, λοιπόν, το Υπουργείο Υποδομών και Μεταφορών και είπε ότι από τη στιγμή που αυτές οι εξαιρέσεις υπάρχουν για τις εταιρείες των ΔΕΚΟ που ανήκουν στο Υπερταμείο, πρέπει να υπάρχουν και για εταιρείες που ανήκουν στη Γενική Κυβέρνηση, δηλαδή στον ΟΣΕ και στον ΕΡΓΟΣΕ. Επομένως, έγινε μία τροπολογία και στην ουσία αυτά που ισχύουν για τις εταιρείες του Υπερταμείου, ισχύουν και για τις εταιρείες της Γενικής Κυβέρνησης. Επομένως, νομίζω ότι αυτό είναι απόλυτα σαφές.

Τώρα, το αν έγινε με τροπολογία ή μπήκε στο άρθρο, σας εξήγησα για ποιο λόγο κρίθηκε να γίνει έτσι.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ας μας συγχωρέσει ο κ. Σκυλακάκης, θα δώσω τον λόγο για ένα λεπτό στην κ. Κεραμέως για να υπερασπιστεί την τροπολογία.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, περιμένουμε δύο ώρες!

**ΠΡΟΕΔΡΕΥΩΝ (Δημήτριος Βίτσας):** Τι να κάνουμε τώρα; Έχει τον λόγο η κ. Κεραμέως, μετά ο κ. Σκυλακάκης και μετά είναι η κ. Γιαννακοπούλου και μετά θα είναι ο κ. Βαρουφάκης και ο κ. Πουλάς.

**ΣΩΚΡΑΤΗΣ ΦΑΜΕΛΛΟΣ:** Εγώ για ποιον λόγο να περιμένω δύο ώρες;

**ΠΡΟΕΔΡΕΥΩΝ (Δημήτριος Βίτσας):** Γιατί έτσι είναι ο Κανονισμός της Βουλής. Τι να κάνουμε τώρα;

Κυρία Κεραμέως, έχετε τον λόγο. Ταχύτατα ελπίζω!

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Ζητώ συγγνώμη από όλους τους συναδέλφους. Θα είμαι πάρα πολύ σύντομη.

Προς ψήφιση ενώπιον της Ολομέλειας της Βουλής είναι άλλη μία εξαγγελία του Πρωθυπουργού Κυριάκου Μητσοτάκη σε ό,τι αφορά τη φοιτητική στέγαση. Δύο ρυθμίσεις, λοιπόν, συμπεριλαμβάνονται σε αυτά που είναι προς ψήφιση αυτή τη στιγμή στην Ολομέλεια της Βουλής. Η πρώτη ρύθμιση έχει να κάνει με την αύξηση του στεγαστικού επιδόματος για τους φοιτητές από τα 1.000 ευρώ στα 1.500 ευρώ. Η δεύτερη ρύθμιση έχει να κάνει με την περαιτέρω αύξηση στα 2.000 ευρώ εφόσον ο εν λόγω φοιτητής συγκατοικεί με άλλον φοιτητή.

Θέλω να τονίσω ότι τα μέτρα αυτά θα ισχύσουν αναδρομικά. Τι εννοώ; Με ωφελούμενους και τους φοιτητές και τους σπουδαστές των δημοσίων ΙΕΚ για το ακαδημαϊκό έτος 2021-2022. Τώρα δηλαδή θα καταβληθεί για την περασμένη χρονιά με αυξημένο τρόπο σύμφωνα με τις νέες ρυθμίσεις το επίδομα αυτό.

Οι δύο αυτές ρυθμίσεις οι οποίες έρχονται να στηρίξουν με έμπρακτο τρόπο τους φοιτητές μας και τους σπουδαστές των δημοσίων ΙΕΚ προστίθενται στα άλλα μέτρα τα οποία ανακοίνωσε ο Πρωθυπουργός και συγκεκριμένα την κατασκευή νέων φοιτητικών εστιών για οκτώ χιλιάδες εκατόν πενήντα φοιτητές. Οι νέες φοιτητικές εστίες θα γίνουν μέσω Σύμπραξης Δημοσίου και Ιδιωτικού Τομέα σε πέντε πανεπιστήμια της χώρας, στο Δημοκρίτειο Πανεπιστήμιο, στο Πανεπιστήμιο Δυτικής Μακεδονίας, στο Πανεπιστήμιο Κρήτης, στο Πανεπιστήμιο Θεσσαλίας, στο Πανεπιστήμιο Δυτικής Αττικής.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς.

**ΘΕΑΝΩ ΦΩΤΙΟΥ:** Κύριε Πρόεδρε, μπορώ…

**ΠΡΟΕΔΡΕΥΩΝ (Δημήτριος Βίτσας):** Κυρία Φωτίου, αν έχετε ομιλία…

**ΘΕΑΝΩ ΦΩΤΙΟΥ:** Την Υπουργό θέλω να ρωτήσω για ένα δευτερόλεπτο.

**ΠΡΟΕΔΡΕΥΩΝ (Δημήτριος Βίτσας):** Ορίστε.

**ΘΕΑΝΩ ΦΩΤΙΟΥ:** Πρώτον, για πόσους συνολικά φοιτητές μιλάμε, κυρία Υπουργέ;Δεύτερον, για τι κόστος μιλάμε; Τρίτον, ξέρετε ότι στις πέντε χιλιάδες θέσεις που προκηρύξατε ήδη για τις φοιτητικές εστίες της Κρήτης η τιμή για κάθε κλίνη έχει φτάσει τις 90.000 ευρώ ή το αγνοείτε;

**ΠΡΟΕΔΡΕΥΩΝ (Δημήτριος Βίτσας):** Κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Οι ωφελούμενοι του στεγαστικού επιδόματος, με βάση τα τελευταία στοιχεία, υπερβαίνουν τους πενήντα χιλιάδες. Θέλω να θυμίσω ότι, με βάση περσινή εξαγγελία του Πρωθυπουργού η οποία εφαρμόστηκε αμέσως, το στεγαστικό επίδομα επεκτάθηκε για πρώτη φορά και στους σπουδαστές των δημοσίων ΙΕΚ. Μέχρι τότε ήταν μόνο για τους φοιτητές. Πλέον έχει επεκταθεί και στους σπουδαστές των δημοσίων ΙΕΚ. Ο προϋπολογισμός πλέον του επιδόματος αυτού ξεπερνάει τα 75εκατομμύρια ευρώ.

Για τα επιμέρους ΣΔΙΤ δεν έχω να σας πω κάτι συγκεκριμένο. Πρέπει να δει κανείς τα στοιχεία σύμπραξη προς σύμπραξη. Πάντως, είναι πάρα πολύ σημαντικό ότι αξιοποιείται αυτό το χρηματοδοτικό εργαλείο, το οποίο δυστυχώς είχε «παγώσει» τα προηγούμενα χρόνια. Αξιοποιείται το σημαντικό αυτό χρηματοδοτικό εργαλείο και έτσι μπορούμε και κατασκευάζουμε επιπλέον οκτώ χιλιάδες εκατό πενήντα κλίνες για τα παιδιά μας.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο Αναπληρωτής Υπουργός Οικονομικών κ. Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Καλησπέρα, κύριε Πρόεδρε, κυρίες και κύριοι συνάδελφοι. Ελπίζω να ακούγομαι. Ο λόγος που δεν είμαι διά ζώσης είναι ο COVID. Αυτό νομίζω ότι γίνεται κατανοητό.

Επί της ουσίας, θα ήθελα να υπερασπιστώ τις βασικές διατάξεις που βάλαμε ως Γενικό Λογιστήριο, με πρώτη και σημαντικότερη τον συμπληρωματικό προϋπολογισμό.

Όπως ξέρετε, η ανάπτυξη φέτος στο πρώτο εξάμηνο έφτασε σε πάρα πολύ υψηλά επίπεδα. Είμαστε στο 7,8% σε σχέση με το 2021. Και παρά το γεγονός ότι έχουμε τον υψηλό εισαγόμενο πληθωρισμό, έχουμε αυτή την πολύ υψηλή ανάπτυξη και αυτό μας δίνει σημαντικά πρόσθετα έσοδα, τα οποία ήδη έχουν καταγραφεί και τα έχω παρουσιάσει εξαντλητικά στο κοινό και τους οικονομικούς συντάκτες και αναλυτές.

Αυτά τα σημαντικά πρόσθετα έσοδα μας επιτρέπουν να κάνουμε έναν δεύτερο συμπληρωματικό προϋπολογισμό, ο οποίος έχει πιστώσεις που αυξάνονται στον τακτικό προϋπολογισμό κατά 2,5 δισεκατομμύρια ευρώ σε γενικές κρατικές δαπάνες και αύξηση στο Πρόγραμμα Δημοσίων Επενδύσεων, κατά 200 εκατομμύρια στο συγχρηματοδοτούμενο και κατά 200 εκατομμύρια στο εθνικό σκέλος.

Η εξέλιξη αυτή δεν οφείλεται προφανώς σε αύξηση φορολογικών συντελεστών. Αντίθετα, όπως ξέρετε, έχουμε μειώσει συστηματικά όλα αυτά τα τρία χρόνια -και συνεχίζουμε να μειώνουμε- τους φορολογικούς συντελεστές. Οφείλεται στη δυναμική την οποία έχει αναπτύξει η ελληνική οικονομία και προφανώς στα έσοδα που προέρχονται και από τις αυξημένες τιμές που φέρνει ο εισαγόμενος κατά κύριο λόγο πληθωρισμός.

Τα στοιχεία αυτά αφορούν την κεντρική κυβέρνηση. Προφανώς, υπάρχουν και πρόσθετα έσοδα στη γενική κυβέρνηση με τη μορφή αυξημένων ασφαλιστικών εισφορών λόγω της μεγάλης μείωσης της ανεργίας. Αυτά τα έσοδα επίσης τα λαμβάνουμε υπ’ όψιν, διότι η σημερινή αύξηση και γενικότερα όλα όσα εξήγγειλε ο Πρωθυπουργός στη Θεσσαλονίκη συν οι πολύ μεγάλες ενισχύσεις που δίνουμε για τις ενεργειακές ανάγκες των νοικοκυριών και προπαντός των μικρών επιχειρήσεων δεν μας οδηγούν στο να κάνουμε μια υπέρβαση του ελλείμματος που είχαμε προδιαγράψει στο Πρόγραμμα Σταθερότητας. Το πρωτογενές έλλειμμα θα παραμείνει στο 2%, κάτι που είναι αναγκαίο με βάση και τις διεθνείς εξελίξεις.

Βλέπετε τις αυξήσεις των επιτοκίων και την πίεση που υπάρχει σε όλα τα ομόλογα, ακόμη και της Γαλλίας, αλλά προφανώς και της Ισπανίας και της Ιταλίας, που είναι πολύ κοντά σε εμάς από πλευράς αποδόσεων.

Θα ήθελα να εξηγήσω ότι αυτές οι αποφάσεις λαμβάνονται κυριολεκτικά σε μία φάση πολύ κοντά στα γεγονότα. Διότι ζούμε μια περίοδο πολύ μεγάλης αβεβαιότητας. Θα σας δώσω ένα μόνο στοιχείο, για να έχετε μια αίσθηση της έκτασης της αβεβαιότητας.

Σε λιγότερο από έναν μήνα το φυσικό αέριο στην Ευρώπη, στο TTF το περίφημο, από τα 332 ευρώ που έφτασε κάποια στιγμή στις 26 Αυγούστου και είναι σήμερα στα 208 ευρώ και είχε φτάσει χθες στα 186. Η διακύμανση αυτή, αν την πολλαπλασιάσετε με τις ποσότητες που καταναλώνει η χώρα σε φυσικό αέριο σε ετήσια βάση, σημαίνει 10 δισεκατομμύρια ευρώ διαφορά στο ΑΕΠ. Αυτή είναι μία κατάσταση ακραίας αβεβαιότητας, γιατί αυτές οι τιμές του φυσικού αερίου δεν είναι υπό τον δικό μας έλεγχο ούτε κυριολεκτικά υπό της Ευρωπαϊκής Ένωσης τον έλεγχο, αν και δίνουμε ακόμη τη μάχη για να μπει ένα πλαφόν στο φυσικό αέριο, που εμείς πρώτοι ξεκινήσαμε να το λέμε. Αλλά, αντιλαμβάνεστε ότι 10 δισεκατομμύρια διαφορά στο ΑΕΠ από έναν μόνο παράγοντα είναι μια τεράστια αβεβαιότητα.

Τι κάνει κανείς στην περίοδο αυτής της αβεβαιότητας; Και νομίζω ότι η Εθνική Αντιπροσωπεία πρέπει να έχει εικόνα του πώς σκέπτεται και σχεδιάζει η Κυβέρνηση σε αυτή τη φάση. Ακολουθεί δύο αρχές.

Η πρώτη αρχή είναι ότι οι αποφάσεις λαμβάνονται με βάση όσες είναι απολύτως αναγκαίες να ληφθούν και όσο πιο κοντά στη στιγμή που πρέπει να ληφθούν, διότι η αβεβαιότητα είναι τέτοια που μπορεί τα δεδομένα μας να αλλάξουν κυριολεκτικά κατά 10 δισεκατομμύρια από τη μία εβδομάδα στην άλλη, από τον ένα μήνα στον άλλο.

Και το δεύτερο είναι ότι είμαστε και παραμένουμε σε όλη αυτή την περίοδο των μεγάλων κρίσεων που αντιμετωπίζουμε συντηρητικοί στις προβλέψεις μας. Όπως θυμόσαστε, ξεκινήσαμε με ένα 3,1% ανάπτυξη φέτος και φτιάξαμε έναν τέτοιο προϋπολογισμό. Μας ήρθαν και φέτος πάρα πολλά αντίξοα γεγονότα. Είχαμε, όμως, πολύ καλύτερη ανάπτυξη, επειδή ήμασταν συντηρητικοί στις προβλέψεις. Και έτσι, η εκτίμηση είναι ότι το έτος θα τελειώσει με πάνω από 5%. Και αυτό που μας δίνει τη δυνατότητα να παρεμβαίνουμε και να ενισχύουμε και την οικονομία και την κοινωνία περισσότερο από άλλες ευρωπαϊκές χώρες είναι οι καλές επιδόσεις της οικονομίας και το γεγονός ότι είμαστε συντηρητικοί στις προβλέψεις μας.

Κάποιες πρόσθετες διατάξεις θα τις πω επί τροχάδην, για να μην σας ταλαιπωρώ με αυτές, γιατί οι περισσότερες είναι γραφειοκρατικού χαρακτήρα.

Στα άρθρα 151 και 152 βάζουμε μια νέα υποδιεύθυνση για να στηρίξει το έργο της λογιστικής μεταρρύθμισης που είναι σε εξέλιξη και δίνουμε τη δυνατότητα να εκπαιδεύσει το προσωπικό για να υλοποιήσει αυτό το έργο, ένα εμβληματικό έργο όπου έχουμε πλέον ανάδοχο. Είναι κομμάτι του Ταμείου Ανάκαμψης αυτό.

Στα επόμενα άρθρα 153 ως 157 έχουμε διαδικαστικές ρυθμίσεις αναφορικά με την ανάληψη πολυετών υποχρεώσεων, τις ανακατανομές πιστώσεων και κάποιες διατάξεις του Δημοσίου Λογιστικού. Αυτό είναι κατά κύριο λόγο γραφειοκρατικού χαρακτήρα.

Στα άρθρα 158 έως 160 έχουμε διατάξεις για την εφαρμογή του ηλεκτρονικού τιμολογίου, που είναι κομμάτι του έργου της λογιστικής μεταρρύθμισης. Είναι δύο διατάξεις που είναι αναγκαίες για αυτό τον σκοπό.

Τέλος, έχουμε δύο ερμηνευτικές διατάξεις για τις περιπτώσεις μεταβίβασης δανείων, για τα οποία έχει εγγυηθεί το ελληνικό δημόσιο, και για τη ρύθμιση για την καταβολή ενός επιπλέον μισθού στο προσωπικό που απασχολείται στα προαναχωρησιακά κέντρα κράτησης, όπου λύνουμε μία αμφισημία η οποία είχε δημιουργήσει και μεγάλα θέματα με τους εργαζομένους. Το λύνουμε νομίζω με θετικό τρόπο, για να μην έχουμε επιστροφές ποσών. Αυτά για τις ειδικές διατάξεις.

Και θα ήθελα να κλείσω λέγοντας ότι η οικονομία έχει δείξει αξιοθαύμαστη αντοχή σε αυτές τις διαδοχικές κρίσεις. Πιστεύω ότι η αξιοθαύμαστη αυτή αντοχή οφείλεται κατά κύριο λόγο στο γεγονός ότι σε όλη αυτή την πορεία αυτής της τριετίας, στις μεγάλες κρίσεις που αντιμετωπίσαμε, δώσαμε προτεραιότητα στην ενίσχυση των περισσότερο συνεπών και εντάξει επιχειρήσεων.

Αυτό ήταν και όλη η φιλοσοφία του μεγάλου μέτρου της επιστρεπτέας προκαταβολής. Και οι συνεπείς και εντάξει επιχειρήσεις αντίστοιχα επένδυσαν και στους ανθρώπους και σε πραγματικές επενδύσεις. Γι’ αυτό και έχουμε μια μεγάλη αύξηση των επενδύσεων σε σχέση με το τελευταίο έτος, δεύτερο εξάμηνο του 2018 - πρώτο εξάμηνο του 2019 έχουμε μια αύξηση 28% σε πραγματικούς όρους των επενδύσεων στη χώρα το τελευταίο έτος, δεύτερο εξάμηνο του 2021 - πρώτο εξάμηνο του 2022.

Αυτή η θετική πορεία θεωρώ ότι θα συνεχιστεί παρά το γεγονός ότι ο χειμώνας που έρχεται προφανώς θα είναι ενεργειακά δύσκολος. Προφανώς θα έχουμε πίεση και από τα επιτόκια και από τις υψηλές τιμές των καυσίμων, μέχρις ότου τελειώσει η σύγκρουση στην Ουκρανία. Ο πόλεμος μάλλον ο καταστροφικός που έχει εξαπολύσει η Ρωσία στην Ουκρανία, για να μη λέω πράγματα ανακριβή. Και αυτή την περίοδο θα μπορέσουμε να περάσουμε πιστεύω χωρίς ύφεση, ακόμη και αν η διεθνής επιβράδυνση εξελιχθεί σε μερικές χώρες της Ευρώπης σε ύφεση στον επόμενο χρόνο.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Τον λόγο είχε ο κ. Φάμελλος από το ΣΥΡΙΖΑ και ακολουθεί ο κ. Πουλάς από το Κίνημα Αλλαγής.

Ορίστε, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Είμαι υποχρεωμένος να κάνω ένα σχόλιο για την απαράδεκτη διαδικασία. Είναι δύο ώρες που τελείωσαν οι εισηγήσεις των κομμάτων και τώρα ξεκινάνε οι τοποθετήσεις των Βουλευτών, γιατί οι Υπουργοί επέλεξαν να μιλήσουν όλοι στην αρχή και δεν άκουσαν τους Βουλευτές και έφυγαν βέβαια. Είναι προφανές ότι δεν υπάρχει εδώ κανένας Βουλευτής της Νέας Δημοκρατίας εκτός από τον Εκπρόσωπό τους και τον Υφυπουργό.

Όμως θα επανέλθω στο νομοσχέδιο. Τι νομοσχέδιο έχουμε σήμερα μπροστά μας; Νομίζω ότι ο τίτλος του νομοσχεδίου είναι ακόμη ένα επεισόδιο της άλωσης του κράτους από τον κ. Μητσοτάκη που θεωρεί ότι η δημόσια περιουσία και οι φορείς του δημοσίου είναι ιδιοκτησία του.

Πρακτικά στο νομοσχέδιο βλέπουμε για τις ΔΕΚΟ να έχουμε, πρώτα από όλα στα εργασιακά θέματα κατάργηση των επιχειρησιακών συλλογικών συμβάσεων για τους νεοπροσληφθέντες, κατάργηση της πλήρους απασχόλησης και να ανοίγει ένα τεράστιο παράθυρο για συμβασιούχους ορισμένου χρόνου. Δίνει τη δυνατότητα μέχρι και ενοικίασης εργαζομένων. Πρακτικά -νομίζω το χρησιμοποίησε ο κ. Σκανδαλίδης, κλέβω τον όρο- έχουμε «εργασιακό μεσαίωνα». Το έχουμε πει και στις ανακοινώσεις μας.

Ποιος είναι στόχος; Τα δικαιώματα των εργαζομένων είναι στόχος στις ΔΕΚΟ, γιατί πολύ απλά θέλουν να εγκαταστήσουν ένα πελατειακό κράτος, την απόλυτη κομματικοποίηση με ρουσφέτια και να προσλαμβάνουν «γαλάζια» παιδιά από το παράθυρο, τάχατες από την αγορά. Έχουμε αρκετά παραδείγματα αρνητικά στη χώρα μας.

Ταυτόχρονα βέβαια δεν θέλουν μόνο να τακτοποιήσουν τα δικά τους ρουσφέτια, αλλά θέλουν και να εκχωρήσουν υπηρεσίες των ΔΕΚΟ σε ιδιώτες, πρακτικά να ιδιωτικοποιήσουν υπηρεσίες που, εν προκειμένω, μπορεί να είναι και υπηρεσίες των μεταφορών, των δημόσιων συγκοινωνιών. Χάνεται δηλαδή με την Κυβέρνηση Μητσοτάκη αυτό που λέμε, ο ορισμός τού τι σημαίνει δημόσιο αγαθό, τι σημαίνει δημόσια υπηρεσία. Δεν θέλει να υπάρχουν κοινωνικά αγαθά και δημόσιες υπηρεσίες. Θέλει να τα χαρίσει όλα στους ιδιώτες, μαζί με την περιουσία, γιατί μέσα περιλαμβάνονται και περιπτώσεις παραχώρησης περιουσίας των ΔΕΚΟ.

Και βέβαια υπάρχουν πάρα πολλές αδιαφανείς διαδικασίες, παράκαμψη των διαδικασιών του ανταγωνισμού. Θίγει και τον ιδιωτικό τομέα αυτή η διαδικασία, γιατί γίνονται και εδώ ρουσφέτια για τις αναθέσεις και δεν υπάρχει διαφάνεια. Και αυτό είναι η ιδιωτικοποίηση των ΔΕΚΟ στην πράξη από την πίσω πόρτα.

Τι θέλει να κάνει πρακτικά η Κυβέρνηση, για να γίνω λίγο κατανοητός; Θέλει να πάρει το μοντέλο της ΔΕΗ και του ΔΕΔΔΗΕ να το εφαρμόσει σε όλες τις ΔΕΚΟ. Είναι ο λεγόμενος «οδοστρωτήρας Μητσοτάκη» και μπορούμε πολύ απλά να καταλάβουμε και να καταλάβουν και οι πολίτες τι μας περιμένει.

Τι έγινε μετά τη λεγόμενη απελευθέρωση της ΔΕΗ από τον «ζουρλομανδύα» του δημοσίου; Έτσι έλεγε τότε ο κ. Χατζηδάκης, ο πρώτος διδάξας. Πρακτικά έχουμε ένα υπέρογκο κόστος σε όλους τους καταναλωτές. Αν δείτε τον λογαριασμό, η ΔΕΗ τον Σεπτέμβριο πουλάει επταπλάσια τιμή απ’ ό,τι πουλούσε επί ΣΥΡΙΖΑ. Άρα, έχουμε έναν επταπλασιασμό της τιμής, του κόστους προς τους πολίτες και όλους τους επιχειρηματίες. Και ταυτόχρονα τι έχουμε στο επίπεδο του διευθύνοντος συμβούλου; Έχουμε εξαπλασιασμό της αμοιβής.

Αυτό είναι το μοντέλο Μητσοτάκη. Επταπλασιάζεται το κόστος για τον πολίτη και εξαπλασιάζεται η αμοιβή για τα «γαλάζια» παιδιά. Τέτοια ρουσφέτια γίνονται. Και μπορώ να σας πω αρκετά παραδείγματα των «γαλάζιων» ρουσφετιών, διότι η ΔΕΗ και ο ΔΕΔΔΗΕ είναι ένα πολύ καλό παράδειγμα, ένα εργαστήριο αναπαραγωγής της γνωστής λογικής της ΔΑΠ και της ΟΝΝΕΔ.

Προσέξτε! Αρχίζει λοιπόν με τον ν.4643 και απελευθερώνεται η ΔΕΗ από τον «ζουρλομανδύα». Τι εννοούσαμε; Δεν τους ενδιέφεραν οι διαδικασίες και το δημόσιο σύστημα λειτουργίας, όχι. Τους ενδιέφεραν οι προσλήψεις, τα ρουσφέτια.

Έχουμε λοιπόν τόσο πολύ μεγάλη αύξηση του προσωπικού και κατάργηση του πλαφόν, όπου τα αποτελέσματα -και θα σας τα πω με νούμερα- είναι τα εξής: Στο επίπεδο του διευθύνοντος, εξαπλασιασμός της αμοιβής. Από 60.000 ευρώ τον χρόνο του κ. Παναγιωτάκη επί ΣΥΡΙΖΑ, ο κ. Στάσσης παίρνει 360.000 και προσθέστε σε αυτό τις λιμουζίνες, γιατί απελευθερώθηκε με ειδικό άρθρο στη Βουλή ο κυβισμός των αυτοκινήτων, την πιστωτική κάρτα, τις ασφαλιστικές εισφορές και τις μετοχές μπόνους που παίρνουν όσο κι αν προσπάθησαν ψευδώς να κρύψουν και από τη διαδικασία του ελέγχου.

Ταυτόχρονα όμως –προσέξτε!- οι διευθύνσεις στη ΔΕΗ που ήταν περίπου τριάντα έχουν γίνει τώρα εκατόν πέντε, δηλαδή εβδομήντα «μεγαλοστελέχη δεξιά από την αγορά» προσλήφθηκαν από το παράθυρο για να παίρνουν υπέρογκες αμοιβές, διότι αυτοί παίρνουν και χρυσές αμοιβές και μπόνους. Και το ίδιο έχει γίνει ακόμα και στο επίπεδο των γενικών διευθυντών. Χωρίς να αυξηθούν οι εργαζόμενοι, οι επτά γενικές διευθύνσεις της ΔΕΗ έγιναν δεκατέσσερις. Κάτι τέτοιο να περιμένετε σε όλες τις ΔΕΚΟ μετά από αυτό το νομοσχέδιο. Και προφανώς στο επίπεδο ακόμα και των μικρών τακτοποιήσεων, οι εξήντα βοηθοί διευθυντές έχουν γίνει διακόσιοι πενήντα. Αυτό το πάρτι γίνεται στη ΔΕΗ, ενώ πληρώνει ο κόσμος και πληρώνει πάρα πολύ ακριβά.

Τα ίδια βέβαια γίνονται και στον ΔΕΔΔΗΕ. Να σας πω παραδείγματα. Οι τρεις γενικές διευθύνσεις γίνανε πέντε στον ΔΕΔΔΗΕ, στο δίκτυο. Οι δεκαοκτώ διευθυντές γίνανε είκοσι εννιά, οι εκατόν τριάντα τέσσερις τομεάρχες γίνανε διακόσιοι είκοσι και οι τριάντα οκτώ βοηθοί διευθυντές έγιναν ογδόντα ένας. Ειλικρινά απορώ που τα είχατε φυλαγμένα όλα αυτά τα «γαλάζια» παιδιά, σε τι θερμοκήπιο τα μεγαλώνατε και με το που πήρατε την Κυβέρνηση τα βάλατε όλα στους ενεργειακούς φορείς. Το αποτέλεσμα; Μην ξεχνάμε, επταπλασιασμός του κόστους για τους καταναλωτές. Μόνο αυτό; Όχι βέβαια.

Σήμερα διάβαζα ένα δημοσίευμα «επιχείρηση προσπαθεί να συνδεθεί» και φτάνει τους δώδεκα μήνες ο χρόνος σύνδεσης της επιχείρησης. Τα φωτοβολταϊκά ψάχνουν να βρούνε σύνδεση, εγκατεστημένα ακόμα και αγροτικά από το ΔΕΔΔΗΕ και δεν μπορούν. Αυτός είναι ο εκσυγχρονισμός. Δώσατε σε ιδιώτη το 49% του ΔΕΔΔΗΕ, χωρίς δέσμευση να κάνει επενδύσεις και χωρίς τεχνογνωσία.

Ταυτόχρονα, προσέξτε και το καλύτερο, κύριε Πρόεδρε. Προμήθειες μασκών την περίοδο της πανδημίας από τον ΔΕΔΔΗΕ έως και δέκα φορές πάνω από τις τιμές αγοράς. Και όταν ζητήσαμε να έρθουν τα συμβόλαια στη Βουλή, δεν τα φέρατε. Αυτό πρακτικά γίνεται παντού.

Και να σας πω και το νούμερο του κόστους των «γαλάζιων» παιδιών; Οι αμοιβές διοίκησης του ομίλου της ΔΕΗ -και λέω το παράδειγμα της ΔΕΗ γιατί αυτό προβλέπει το νομοσχέδιο για όλες τις ΔΕΚΟ- σε σχέση με το 2018, το 2021 αυξήθηκαν 269%. Από 1,55 εκατομμύρια ευρώ που είναι συμβούλιο και γενικοί διευθυντές, έφτασαν σε ένα απίστευτο ποσό, το οποίο νομίζω ότι φτάνει τα 5,71 εκατομμύρια ευρώ, με βάση τον ισολογισμό. Και το αποτέλεσμα ποιο είναι; Γιατί λέει ο κ. Σταϊκούρας ότι έχουμε φθηνό ρεύμα.

Καταθέτω, λοιπόν, κύριε Πρόεδρε, για να μη λέμε ό,τι θέλουμε, την Έκθεση του Συνηγόρου του Καταναλωτή.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά την προαναφερθείσα έκθεση, η οποία βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τον κ. Ζαγορίτη νομίζω τον ξέρετε, γνωστός στη Νέα Δημοκρατία. Τιμώ το έργο του στο Συνήγορο του Καταναλωτή. Τι είπε ο κ. Ζαγορίτης; Ότι το 2021 παρουσιάστηκε αύξηση 77% στις χρεώσεις ενέργειας. Υπήρξε πόλεμος στην Ουκρανία το 2021; Όχι, βέβαια. Ο Συνήγορος του Καταναλωτή τα λέει. Χωρίς Ουκρανία, λοιπόν, έχουμε αυτό το πρόβλημα.

Ταυτόχρονα διαβάζω από το δημοσίευμα: «Το πρόβλημα διογκώθηκε, όχι μόνο επειδή εκτοξεύτηκαν οι χρεώσεις κατανάλωσης προς τα πάνω, προκαλώντας ιδιαίτερες δυσκολίες στα νοικοκυριά για την εξόφληση υπέρογκων λογαριασμών, αλλά και διότι επήλθε σοβαρή στρέβλωση του ανταγωνισμού». Αυτή είναι η απελευθέρωση; Αυτή είναι η εξυγίανση; Αυτός είναι ο υγιής ανταγωνισμός; Ο κ. Ζαγορίτης τα είπε, δεν τα λέει ο ΣΥΡΙΖΑ.

Έχουμε, λοιπόν, σοβαρή αδιαφάνεια, σοβαρή αισχροκέρδεια αλλά και αυθαιρεσία στον χώρο της ενέργειας. Και έρχεται σήμερα να μας πει ο κ. Σταϊκούρας ότι είναι πολύ σημαντικό, ότι τροποποιεί τον προϋπολογισμό και στα συνολικά μέτρα -διαβάζω το επίσημο δελτίο της συνέντευξής του μετά την ομιλία Μητσοτάκη στη ΔΕΘ- στα 13,2 δισεκατομμύρια θα έχουν 10,6 δισεκατομμύρια κόστος επιδότησης. Δηλαδή χαίρεται η Κυβέρνηση, γιατί παίρνει λεφτά από τους πολίτες, από τη φορολογία, την υπερφορολόγηση -γιατί έχουμε αύξηση φορολογικών εσόδων- και ταυτόχρονα από άδικες χρεώσεις στους λογαριασμούς. Για να τα δώσει πού, στους πολίτες; Ε, όχι βέβαια, δεν τα δίνει στους πολίτες, τα δίνει σε αυτούς που αισχροκερδούν, δηλαδή στη ΔΕΗ, που έχει εφταπλασιάσει την τιμή του ρεύματος. Οι πολίτες δεν παίρνουν ούτε ένα ευρώ από τις επιδοτήσεις, δεν φτάνει τίποτα στην τσέπη του νοικοκυριού. Αντίθετα, βγαίνει από τη μία τσέπη το ένα τμήμα του λογαριασμού και από την άλλη τσέπη, που είναι η κρατική, η κοινή, η δική μας, βγαίνει η επιδότηση.

Θέλετε λιγάκι να σας πω ποια είναι η επιδότηση της αισχροκέρδειας σήμερα στην Ελλάδα; Δηλώνω, κύριε Πρόεδρε ρητά: Ούτε 1 ευρώ δεν έχει φορολογηθεί από τα υπερκέρδη, τα οποία υπερβαίνουν τα 2,2 δισεκατομμύρια ευρώ. Ούτε 1 ευρώ! Ας μας πει εδώ ο κύριος Υφυπουργός, έχει φορολογηθεί 1 ευρώ; Δεν έχουν ακόμα υπολογίσει πόσα είναι τα υπερκέρδη. Και επιπλέον, τον Σεπτέμβριο, από το 1,9 δισ. που λένε ότι θα είναι επιδοτήσεις -λένε γιατί θα γίνει αυτό τέλος Οκτωβρίου- τα 800 εκατομμύρια είναι υπερφορολόγηση, είναι από τους πολίτες. Το 1,1 δισ. είναι επιδοτήσεις. Πώς προέρχονται αυτές; Είναι άδικες χρεώσεις στους πολίτες από τους λογαριασμούς τους δικούς μας, δεν είναι από κανενός άλλου την τσέπη. Και ποιος παίρνει τα λεφτά αυτά;

**ΠΡΟΕΔΡΕΥΩΝ (Δημήτριος Βίτσας):** Κύριε Φάμελλε, πρέπει να κλείσετε.

**ΣΩΚΡΑΤΗΣ ΦΑΜΕΛΛΟΣ:** Κλείνω, κύριε Πρόεδρε.

Ας δούμε τι γίνεται στην περίπτωση της ΔΕΗ. Από τα 788 ευρώ τη MWh το συνολικό κόστος, μαζί με ένα λογικό κέρδος, μαζί με το κόστος προμήθειας, ανέρχεται το πολύ στα 488. Τα 300 ευρώ τη MWh είναι αισχρό υπερκέρδος των προμηθευτών ενέργειας, με τη βούλα Μητσοτάκη, με την εντολή Μητσοτάκη. Δηλαδή πάνω από 500 εκατομμύρια ευρώ μόνο τον Σεπτέμβριο ήταν η επιδότηση της κλοπής έναντι όλων των καταναλωτών. Δηλαδή ο Υφυπουργός, υπογράφοντας την επιδότηση από τον προϋπολογισμό, τα 800 εκατομμύρια από την υπερφορολόγηση, επιδοτεί την κλοπή, υπερκέρδη πάνω από 500 εκατομμύρια ευρώ σε έναν μόνο μήνα.

Και ερωτώ: Θα συνεχίσετε να υπογράφετε επιδότηση της κλοπής; Δεν πιστεύετε ότι έχετε και προσωπική ευθύνη ως Κυβέρνηση, διότι δίνετε επιδοτήσεις από τον προϋπολογισμό για να βγάζουν κάποιοι αισχρά υπερκέρδη μέσα στην κρίση; Αυτό θέλετε να ψηφίσουμε;

Είναι προφανές, κύριε Πρόεδρε, ότι είναι απαράδεκτες οι ρυθμίσεις που φέρνει η Κυβέρνηση και είναι απάνθρωπες σε μια περίοδο οξείας κοινωνικής και ενεργειακής κρίσης. Πολλαπλασιάζει την ενεργειακή φτώχεια, κάτι το οποίο φαίνεται ήδη μπροστά μας. Γι’ αυτό και επιμένουμε ότι είναι θέμα σωτηρίας της χώρας και της κοινωνίας να φύγει το συντομότερο αυτή η Κυβέρνηση.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε. Παρακαλώ όσο μπορείτε να κρατάτε τον χρόνο.

Τον λόγο έχει ο κ. Πουλάς και ακολουθεί ο κ. Βαρουφάκης.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, για άλλη μια φορά η Κυβέρνηση μοιάζει να ακροβατεί κοινοβουλευτικά, δημιουργώντας ένα πολύ επικίνδυνο προηγούμενο. Φέρνει προς ψήφιση ένα ακόμα νομοσχέδιο μαμούθ με πολύ σημαντικές διατάξεις, που αναμορφώνουν ριζικά τη διοίκηση και τη λειτουργία των ανωνύμων εταιρειών του δημοσίου και των λοιπών θυγατρικών της «Ελληνικής Εταιρείας Συμμετοχών και Περιουσίας», οι οποίες συζητούνται σε συνθήκες κοινοβουλευτικής ασφυξίας, με μόνο προφανή σκοπό τον περιορισμό του κοινοβουλευτικού διαλόγου και της αντιπολιτευτικής κριτικής στα άκρως απαραίτητα.

Από το παρόν νομοσχέδιο φαίνεται ολοκάθαρα και στα μάτια του πιο δύσπιστου ψηφοφόρου η αληθινή σας πολιτική στόχευση, χωρίς μασκάρεμα και χωρίς δικαιολογίες: η ιδιωτικοποίηση, η γιγάντωση του ιδιωτικού τομέα, η συρρίκνωση των οργανισμών κοινής ωφέλειας, οι λιγότερες δυνατές εγγυήσεις του κράτους προς τους πολίτες για τα βασικά αγαθά και τις βασικές υπηρεσίες, όλα στον βωμό του νεοφιλελευθερισμού, όπου ο αδύναμος γίνεται σταδιακά και ανύπαρκτος.

Είναι φανερό ότι οι εταιρείες κοινής ωφέλειας, που αποτελούσαν επί δεκαετίες τον κορμό του κράτους πρόνοιας και διασφάλιζαν στην ελληνική κοινωνία φθηνή ενέργεια και νερό, σας προκαλούν αλλεργία. Δεν πήρατε το μάθημά σας από την ιδιωτικοποίηση της ΔΕΗ και από το Χρηματιστήριο της Ενέργειας;

Ποια είναι, λοιπόν, τα βασικά σημεία του παρόντος νομοσχεδίου; Συστήνετε την Ανεξάρτητη Αρχή Πιστοληπτικής Αξιολόγησης και το Κεντρικό Μητρώο Πιστώσεων, όπου θα καταχωρείται η πιστοληπτική φερεγγυότητα νομικών και φυσικών προσώπων, χωρίς όμως να επιλύονται σοβαρά ζητήματα διαχείρισης προσωπικών δεδομένων των πολιτών. Πρόκειται για ένα ακόμη ηλεκτρονικό φακέλωμα, χωρίς όμως να υπάρχουν δικλίδες ασφαλείας και προστασίας της ανωνυμίας του πολίτη. Την ίδια ώρα δεν υπάρχει καμμία πρόνοια για την προστασία της πρώτης κατοικίας εκείνων των ευάλωτων συμπολιτών μας που επλήγησαν πιο βάναυσα από τη δημοσιονομική κρίση, από την ανεργία, από τα λουκέτα στις επιχειρήσεις, από την πανδημία και τώρα από την ενεργειακή κρίση, όπου σε αρκετές περιπτώσεις ο μισθός ενός μήνα δεν είναι αρκετός για να καλύψει το κόστος του ρεύματος. Για τους ανθρώπους αυτούς που εντάσσονται στο μητρώο δεν υπάρχει καμμία πρόνοια.

Δίνετε τη δυνατότητα στον Υπουργό Οικονομικών να εκποιεί ελεύθερα πάσης φύσεως κινητές αξίες που έχουν περιέλθει στο ελληνικό δημόσιο και μετοχές που κατέχει σε εταιρείες που βρίσκονται υπό εκκαθάριση. Η υπερεξουσία αυτή παρέχεται χωρίς απολύτως καμμία δικλίδα ασφαλείας, χωρίς στεγανά, χωρίς προϋποθέσεις, δημιουργώντας ερωτηματικά για το τι ακριβώς εξυπηρετεί η επιλογή σας αυτή.

Δίνετε μία ακόμη ανισορροπία μεταξύ των υπαλλήλων που απασχολούνται στον ευρύτερο δημόσιο τομέα, εξαιρώντας από το ενιαίο μισθολόγιο τους απασχολούμενους στις θυγατρικές εταιρείες της ΕΕΣΥΠ. Την ίδια ώρα για τους δημόσιους υπαλλήλους που είναι στυλοβάτες της δημόσιας διοίκησης, για τους νοσηλευτές, το παραϊατρικό προσωπικό, τους δασκάλους, τους καθηγητές, το ενιαίο μισθολόγιο παραμένει ευαγγέλιο. Αλλά θα μου πείτε ότι δώσαμε στους γιατρούς 10%. Αλλά μην ξεχνάμε όμως ότι από το 2012 τους έχουμε κρατήσει το 30%.

Εξαιρείτε από τον ν.4412 περί δημοσίων έργων την ΕΕΣΥΠ και τις θυγατρικές της, επιτρέποντας την ανάθεση συμβάσεων έργων, προμηθειών και υπηρεσιών άνω και κάτω των χρηματικών ορίων του νόμου με βάση τον εκάστοτε κανονισμό έργων, προμηθειών και υπηρεσιών των εταιρειών αυτών. Τι άλλο μπορεί να σκεφτεί κανείς παρά τη διασπάθιση χρήματος, όργιο σπατάλης και λεφτά στις τσέπες των ημετέρων;

Κύριε Υπουργέ, στο νομοσχέδιο τρία σε ένα που συζητούμε σήμερα υπάρχουν και κάποιες διατάξεις που αφορούν τον αγροτικό τομέα για τις οποίες έχουμε επιφυλάξεις. Ειδικά με το άρθρο 130, με το οποίο δίνετε τη δυνατότητα στον Υπουργό Αγροτικής Ανάπτυξης και Τροφίμων να εντάσσει επενδυτικά σχέδια χωρίς έλεγχο. Αυτός αποφασίζει για όλα.

Θα θέλαμε όμως για μία ακόμη φορά να επισημάνουμε την άμεση ανάγκη για προσαρμογή των κανονισμών του ΕΛΓΑ, προκειμένου να ανταποκρίνονται στις ζημιές που προκαλούνται από ακραία καιρικά φαινόμενα λόγω της κλιματικής κρίσης. Πολλές φορές οι αγρότες μας μένουν ακάλυπτοι χωρίς αποζημιώσεις και πραγματικά αδυνατούν να συνεχίσουν να καλλιεργούν.

Επίσης θα σταθώ στο άρθρο 172, το οποίο δημιουργεί πολύ σοβαρό θέμα στο κόστος των επενδύσεων, των αγροτικών εκμεταλλεύσεων των ομάδων παραγωγών και των συνεταιρισμών λίγο πριν την έναρξη της υλοποίησης των επενδύσεων και ειδικά αυτών που θα πρέπει να ολοκληρωθούν άμεσα και αφορούν το Ταμείο Ανάκαμψης και Ανθεκτικότητας. Θα πρέπει να συνεχιστεί η εξαίρεση καταβολής χαρτοσήμου ειδικά για τις επενδύσεις που αφορούν προγράμματα του Υπουργείου Αγροτικής Ανάπτυξης και Τροφίμων για τη βελτίωση της ανταγωνιστικότητας, της ανθεκτικότητας της παραγωγής των προϊόντων των εκμεταλλεύσεων, της μεταποίησης, των εξαγωγών και των προγραμμάτων προώθησης των αγροτικών προϊόντων για τη βελτίωση της διείσδυσης στις νέες αγορές. Δεν υπάρχει καμμία πολυτέλεια για άλλες αυξήσεις στο κόστος για τον αγροτικό τομέα, με την ακρίβεια στην ενέργεια και στα αγροτικά εφόδια να έχει πιάσει κόκκινο.

Η Κυβέρνησή σας μπροστά σε αυτή την κατάσταση παραμένει αδρανής και ανήμπορη, ενώ εδώ και πάνω από έναν χρόνο από την περσινή Έκθεση Θεσσαλονίκης εξαγγέλλετε δήθεν μέτρα για τους αγρότες. Λεφτά ακούνε οι αγρότες, αλλά λεφτά δεν βλέπουν στις τσέπες τους. Ακούσαμε πάλι τον Πρωθυπουργό στη φετινή ΔΕΘ να εξαγγέλλει μέτρα για την κάλυψη του κόστους των λιπασμάτων και των ζωοτροφών με άγνωστο τρόπο και με ορίζοντα πληρωμής. Δεν ξέρουν από πότε θα πληρωθούν.

Δυστυχώς με την πολιτική σας δείχνετε ότι δεν σας ενδιαφέρει ο αγροτικός κόσμος της χώρας. Δεν σας ενδιαφέρει να τον ενισχύσετε ουσιαστικά και σε πραγματικό χρόνο. Το μόνο που σας ενδιαφέρει είναι η επικοινωνία. Αυτή την τακτική ακολουθείτε εδώ και τρία χρόνια και τώρα θα την απογειώσετε μέχρι τις επόμενες εκλογές.

Κύριε Υπουργέ, το ΠΑΣΟΚ δεν θα είναι συνοδοιπόρος σας στο νεοφιλελεύθερο αφήγημα σας. Δεν είμαστε ομοτράπεζοι των επιχειρηματιών των golden boys, των ημετέρων και των μετακλητών σας. Είμαστε με τον ελληνικό λαό, με τους ευάλωτους συμπολίτες μας, με τους μικρομεσαίους επιχειρηματίες, με τους αγρότες και με όσους αγωνίζονται καθημερινά για να μείνει αυτή η χώρα όρθια.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς, κύριε Πουλά.

Τον λόγο έχει ο Πρόεδρος της Κοινοβουλευτικής Ομάδας του ΜέΡΑ25, κ. Βαρουφάκης.

Μετά ακολουθεί ο κ. Κατσώτης από το Κομμουνιστικό Κόμμα Ελλάδας.

Ορίστε, κύριε Βαρουφάκη, έχετε τον λόγο.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε.

Μια βδομάδα μετά τη Διεθνή Έκθεση Θεσσαλονίκης, όπου ο ελληνικός λαός παραλίγο να πνιγεί από αυτόν τον οχετό υποσχέσεων από τον κ. Μητσοτάκη, αλλά και από όλα τα κόμματα εξουσίας, είναι καλό ότι έχουμε ένα νομοσχέδιο του Υπουργείου Οικονομικών, είναι καλό ότι είναι ο Υπουργός Οικονομικών εδώ για να συγκρατηθούμε λίγο, για να σταθούμε ισάξιοι του ύψους των περιστάσεων μιας οικονομίας, η οποία βρίσκεται σε ένα σημείο, σε μια ατραπό. Έχει πάρει μια ρότα τέτοια που εμείς, κύριε Σταϊκούρα, εσείς, όλοι μας, θα κληθούμε να λογοδοτήσουμε σε αυτόν τον ελληνικό λαό γι’ αυτό το «λεφτά υπάρχουν» της Κυβέρνησής σας και της Αξιωματικής Αντιπολίτευσης, γιατί ουσιαστικά αυτό κάνετε.

Ο κ. Μητσοτάκης αν θυμάστε τον Ιούνιο του 2020 γύριζε εν μέσω πανδημίας και μιλούσε για 70 δισεκατομμύρια, τα οποία εξασφάλισε από την Ευρωπαϊκή Ένωση. Είχε βάλει βέβαια τα πάντα μέσα, ακόμα και την Κοινή Αγροτική Πολιτική. Ο κ. Τσίπρας στη συνέντευξη Τύπου τώρα στη Θεσσαλονίκη μίλησε για 80 δισεκατομμύρια.

Φέρνετε τώρα έναν συμπληρωματικό προϋπολογισμό. Δώσατε τον περασμένο μήνα 2 δισεκατομμύρια επιδότηση ρεύματος. Θα δώσετε άλλο 1,7 δισεκατομμύριο τώρα, στη βάση αυτού του λεφτά υπάρχουν. Έχουμε υποχρέωση -και νομίζω ότι θα συμφωνήσετε σε αυτό- να αναρωτηθούμε αν υπάρχουν λεφτά και αν υπάρχουν ποιανού είναι και ποιοι θα πληρώσουν τα σπασμένα μιας πορείας, η οποία δεν μπορεί να έχει καλή κατάληξη.

Πάμε τώρα σε αυτό το 1,7 δισεκατομμύριο του συμπληρωματικού σας προϋπολογισμού που έρχονται να προστεθούν στα 2 δισεκατομμύρια του Αυγούστου.

Κύριε Σταϊκούρα, δεν είστε ο αρμόδιος Υπουργός για την ΔΕΗ. Εσείς έχετε το ταμείο και σας εξαναγκάζουν αυτή τη στιγμή να δώσετε άλλο 1,7 δισεκατομμύριο επιδότηση στους παρόχους. Συνειδητοποιούμε όλοι μας, εμείς εδώ οι Βουλευτές όλων των κομμάτων, τι παιχνίδι παίζεται με το ηλεκτρικό ρεύμα;

Από τη μια μεριά είπατε -η Κυβέρνηση σας, όχι εσείς προσωπικά- ότι μέσα στον Αύγουστο με την ρύθμιση του πλαφόν που βάλατε, με την υπουργική απόφαση της 6ης Ιουλίου που μας πέρασε, πήρατε -λέει- 1,1 δισεκατομμύριο από τους παραγωγούς, από εκείνους, οι οποίοι παρήγαγαν ηλεκτρική ενέργεια χωρίς φυσικό αέριο, τα υδροηλεκτρικά της ΔΕΗ, ΑΠΕ, λιγνίτες που έχουν χαμηλότερο μέσο κόστος από το οριακό κόστος που προσδιορίζεται από το Χρηματιστήριο της Ενέργειας. Πήρατε -λέει- 1,1 δισεκατομμύριο. Το ξέρουμε ότι το πήρατε. Τι το κάνατε όμως; Δεν το έδωσαν σε εσάς για να επιδοτήσετε τους πολίτες. Το δώσατε στους παρόχους. Και ποιοι είναι οι πάροχοι; Οι ίδιοι με τους παραγωγούς.

Η ΔΕΗ έχει μια τσέπη που λέει παραγωγός, πήρατε 1,1 δισεκατομμύρια από αυτά και τα βάλατε στην άλλη τσέπη που είναι της ΔΕΗ ως πάροχος. Το ίδιο και με τον κ. Μυτιληναίο, το ίδιο με τους υπόλοιπους ολιγάρχες.

Προφανώς δεν ωφελήθηκε ο Έλληνας πολίτης από αυτό. Και ζήτησαν σε εσάς να δώσετε 2 δισεκατομμύρια από πάνω. Να πώς εξηγείται και να παίρνεις 1,1 δισεκατομμύριο από τους παραγωγούς και να πρέπει να δώσεις και 2 δισεκατομμύρια. Δεν δώσατε. Επιδώσατε με 3,5 δισεκατομμύρια. Τον Αύγουστο όχι. Το 1,1 δισεκατομμύριο πήγε από την τσέπη των ολιγαρχών που λέει παραγωγός στην τσέπη των ολιγαρχών που λέει πάροχος και μετά έπρεπε εσείς να δώσετε από τον προϋπολογισμό -δανεικά σε πολύ μεγάλο βαθμό, γιατί το ταμείο εξακολουθεί να είναι μείον φέτος, εσείς το λέτε- τη διαφορά. Κι έρχεστε τώρα να δώσετε άλλο 1,7 δισεκατομμύριο.

Αυτή η επιδοματική πολιτική τι στόχο έχει; Έχει έναν στόχο, να μην μπει το χέρι στην τσέπη των ολιγαρχών ή κι αν μπει, να πάρει κάποια δισεκατομμύρια να τα δώσει στην άλλη τσέπη των ολιγαρχών κι εσείς να δανείζεστε για να συγκρατηθεί η λαϊκή οργή από τις εξοργιστικές τιμές της ηλεκτρικής ενέργειας.

Κάτι αντίστοιχο κάνετε κι εσείς και η Αξιωματική Αντιπολίτευση με το θέμα των ενοικίων. Γνωρίζουμε ότι οι συνάνθρωποί μας εκεί έξω δεν τα βγάζουν πέρα. Πάνε να νοικιάσουν ένα σπίτι για τον εαυτό τους, για την οικογένειά τους, για τα παιδιά τους που είναι έτοιμα να αρχίσουν τις σπουδές τους σε κάποια πόλη, δεν βρίσκουν να νοικιάσουν, τα νοίκια έχουν ανέβει 30%, 40%. Υπαρκτό το πρόβλημα. Και τι κάνετε; Επιδότηση ενοικίων.

Κύριε Σταϊκούρα, οικονομολόγοι άνθρωποι είμαστε. Όταν επιδοτείς την ζήτηση σε μια περίοδο που αυξάνονται οι τιμές, ποιο είναι το αποτέλεσμα αυτού; Θα αυξηθούν κι άλλο οι τιμές. Με άλλα λόγια δεν λύνεις το πρόβλημα. Προσπαθείτε -λέτε- να βοηθήσετε τους ανθρώπους να πάρουν στεγαστικά δάνεια. Πάλι φουντώνετε την ζήτηση, αντί να κάνετε ακριβώς το αντίθετο που είναι η αύξηση της προσφοράς.

Η αύξηση της προσφοράς με τις εξαγγελίες του Πρωθυπουργού, δηλαδή τι; Να δίνετε δημόσια γη αντιπαροχή στους ιδιώτες, ελπίζοντας ότι οι ιδιώτες θα χτίσουν σπίτια και τα μισά από αυτά θα νοικιαστούν με χαμηλό ενοίκιο. Δεν θα έρθουν οι ιδιώτες να το κάνουν αυτό. Όταν τα οικοδομικά υλικά είναι εκεί που βρίσκονται σήμερα, δεν θα έρθουν. Ο μόνος τρόπος να αυξηθεί η προσφορά σοβαρά και στοχευμένα με κοινωνικά κριτήρια είναι αυτό που λέει το ΜέΡΑ25 εδώ και πάρα πολύ καιρό. Θυμάστε τον πάλαι ποτέ Οργανισμό Εργατικής Εστίας που καταργήθηκε από την τρόικα. Με την ίδια μανία που κατήργησαν τον Οργανισμό Εργατικής Εστίας, κατήργησαν το ΕΚΑΣ.

Εμείς τι λέμε; Επανίδρυση αυτού του οργανισμού και μάλιστα επέκτασή του, όχι ως εργατικής εστίας, αλλά ως Οργανισμός Κοινωνικής Κατοικίας.

(Χειροκροτήματα από την πτέρυγα του ΜέΡΑ25)

Και δεν είναι μόνο θέμα αναξιόπιστων και ανεύθυνων εξαγγελιών και υποσχέσεων, κύριε Υπουργέ. Αυτές οι επιδοματικές πολιτικές που στόχο έχουν να μην μπει το χέρι στην τσέπη των ολιγαρχών, των προσοδοφόρων, αυτών που κυνηγάνε και καταφέρνουν να αποσπούν προσόδους από την ελληνική κοινωνία, είναι ότι αναγκάζεστε εσείς να κάνετε πράγματα που γνωρίζετε -και σας ξέρω αρκετά για να γνωρίζω ότι το γνωρίζετε- ότι κάνουν κακό στον οικονομικό ιστό των μικρομεσαίων εκεί έξω.

Πρόσφατα διάβαζα σε μια συνέντευξη που δώσατε, σε μια συζήτηση που είχατε με δημοσιογράφους, ρωτηθήκατε για το ενδεχόμενο να μειωθεί κι άλλο -ή όπως λέμε εμείς να εξαλειφθεί πλήρως- η προπληρωμή φόρων των μικρομεσαίων. Και είπατε, αν δεν κάνω λάθος, «δεν έχουμε άλλα περιθώρια, πρέπει να επιδοτούμε το ηλεκτρικό ρεύμα για νοικοκυριά και επιχειρήσεις». Αυτά τα είπατε αυτολεξεί.

Μα δεν επιδοτείτε τα νοικοκυριά και τις επιχειρήσεις. Τον κύριο Μυτιληναίο πριμοδοτείτε και επιδοτείτε, τη «CVC» πριμοδοτείτε και επιδοτείτε με χρήματα δανεικά και κρύβεστε πίσω από αυτό. Σας εξαναγκάζουν ουσιαστικά μέσα από αυτή την πολιτική επιδότησης της ολιγαρχίας να μην κόβετε την προπληρωμή φόρου που καταστρέφει την παραγωγική ικανότητα των μικρομεσαίων αυτής της χώρας.

Είναι θλιβερό για εμάς στο ΜέΡΑ25 να βλέπουμε αυτή τη συνέχεια μεταξύ αυτής της Κυβέρνησης και της προηγούμενης δικής σας Κυβέρνησης. Θυμάστε πολύ καλά ότι σας έβαλε η τρόικα εκείνα τα ματωμένα πλεονάσματα που σας τα έλεγε και το ΚΚΕ του 3%. Τα αποδεχθήκατε, δεν θέλατε πάρα πολύ, αλλά τα πήρατε. Και μετά τι κάνετε για να εξευμενίσετε την οργή του κόσμου; Το υπερπλεόνασμα. Ήταν 3,5% το πλεόνασμα που είχατε υποσχεθεί στην τρόικα. Εσείς το κάνετε 4,3%, 4,5%. Και το υπόλοιπο; Δηλαδή ρουφάγατε λίγο περισσότερο αίμα από τους μικρομεσαίους και συνταξιούχους, μετά λίγο από αυτό το αίμα που τους ρουφήξατε πριν τα Χριστούγεννα, πριν τις εκλογές τους το ξαναδίνατε πίσω.

Εσείς κάνετε το ίδιο πράγμα όμως, κύριε Σταϊκούρα. Ο ίδιος το είπατε. Το υπερπλεόνασμα 2,0% της Κυβέρνησης Μητσοτάκη κι εσάς προσωπικά, παίρνει την μορφή της υπερακρίβειας.

Δηλαδή τι γίνεται; Πηγαίνει ο άλλος στο σουπερμάρκετ και πληρώνει απίστευτα ποσά για να γεμίσει το καλάθι και δεν είναι το ίδιο γεμάτο όπως ήταν παλιά. Εσείς παίρνετε περισσότερα έσοδα αναλογικά λόγω των φόρων, χαίρεστε που γεμίζουν τα ταμεία από αυτό το υπερπλεόνασμα που εξαγοράζετε στη βάση της ακρίβειας που σκοτώνει την ψυχή των ανθρώπων εκεί έξω κι ένα κομμάτι το επιστρέφεται με vouchers, επιδόματα.

Κατ’ αρχάς, θα μου επιτρέψετε, μια και σας έχω μπροστά μου, να σας πω αυτό: Δεν είναι ειρωνεία; Εσείς -όχι μόνο προσωπικά εσείς, κύριε Σταϊκούρα, αλλά γενικά η Κυβέρνησή σας- που προσωπικά εμένα με δαιμονοποιούσατε για τα IOUs, πληρώνετε τους ανθρώπους με vouchers; Τι είναι τα vouchers; IOUs είναι. Η διαφορά μεταξύ των δικών σας IOUs και των δικών μας, τότε που σκεφτόμασταν αλλά δεν προκάναμε βεβαίως, δεν πρόκανα να εφαρμόσω, είναι ότι εκείνα τα IOUs είχαν ως στόχο την απεξάρτηση από την τρόικα, είχαν στόχο το να μην έχουμε το κόψιμο του ΕΚΑΣ να μην παραδώσουμε το δημόσιο χαρακτήρα της ΔΕΗ. Τα δικά σας IOUs έχουν στόχο να συνεχίσει η πριμοδότηση των προσόδων της ολιγαρχίας.

(Χειροκροτήματα από την πτέρυγα του ΜέΡΑ25)

Κύριε Σταϊκούρα, καταλαβαίνω ότι από τη μια μεριά βλέπετε τον πληθωρισμό να είναι πάρα πολύ ψηλά και στεναχωριέστε, σας προβληματίζει. Γνωρίζετε καλά ότι εγκυμονεί τεράστιες απειλές για τη χώρα και την κοινωνία. Από την άλλη μεριά, όμως, χαίρεστε και λίγο και είναι λογικό. Δεν σας κατηγορώ γι’ αυτό, γιατί μειώνεται αυτόματα το ποσοστό χρέους. Λογικό είναι. Το γνωρίζουμε πολύ καλά. Γιατί πήγε κάτω από το 200%, στο 185% του ΑΕΠ τώρα; Γιατί έχουμε πληθωρισμό.

Να σας θυμίσω ότι εν μέσω πανδημίας είχαμε αυτή την αντιπαράθεση. Εσείς τι κάνατε; Μιλούσατε με όρους σταθερών τιμών σε μια περίοδο που έπρεπε να μιλάτε σε όρους πραγματικών τρεχουσών τιμών και σήμερα κάνετε ακριβώς το αντίθετο. Δεν έχει καμμία σημασία. Αυτά είναι τα πολιτικάντικα παιχνίδια που παίζετε.

Η πραγματικότητα είναι, όμως, η εξής. Όσο και να χαίρεστε ότι μειώνεται το ποσοστό χρέους, το χρέος σε ευρώ το οποίο θα πρέπει να αποπληρωθεί από τις επόμενες κυβερνήσεις γίνεται όλο και λιγότερο βιώσιμο. Μην εξαπατάσθε από το κλάσμα ονομαστικού ΑΕΠ προς χρέος ή -ανάποδα- χρέος προς ονομαστικό ΑΕΠ. Αυτή τη στιγμή -κακά τα ψέματα- είμαστε σε μια Ευρωζώνη, η αρχιτεκτονική της οποίας έχει στηριχτεί πάνω στο γερμανικό οικονομικό μοντέλο.

Κύριε Σταϊκούρα, συμφωνούμε ότι το γερμανικό οικονομικό μοντέλο κατέρρευσε; Τα επόμενα έξι χρόνια, στόχος, βιομηχανικό πλάνο της γερμανικής βιομηχανικής οικονομίας ήταν η παραγωγή γύρω στα 2 τρισεκατομμύρια προστιθέμενης αξίας στη βάση είκοσι δισεκατομμυρίων φυσικού αερίου φθηνού από την Ρωσία και καθηλωμένων γερμανικών μισθών. Οι γερμανικοί μισθοί έχουν αρχίσει να σκαρφαλώνουν, το φυσικό αέριο αυτό δεν υπάρχει πια. Το γερμανικό αυτό μοντέλο έχει καταρρεύσει και αυτή είναι η βάση της αρχιτεκτονικής της Ευρωζώνης.

Η Bundesbank ήδη έχει επιβάλει -ρωτήστε τον κ. Στουρνάρα, θα σας το πει, είμαι σίγουρος ότι αυτό είναι η ατμόσφαιρα στις συναντήσεις των κεντρικών τραπεζιτών στη Φρανκφούρτη- στην Ευρωπαϊκή Κεντρική Τράπεζα μία ιδιαίτερα σφικτή νομισματική πολιτική, περισσότερο σφιχτή από ό,τι χρειάζεται η υπόλοιπη Ευρωζώνη για έναν λόγο: για να παταχθεί η διαπραγματευτική δύναμη των Γερμανών εργαζομένων.

(Χειροκροτήματα από την πτέρυγα του ΜέΡΑ25)

Το αποτέλεσμα αυτού είναι καθαρά υφεσιακό. Ήδη βρισκόμαστε σε ύφεση. Ήδη στη Γερμανία έχει ξεκινήσει και εδώ θα το δείτε. Δεν ξέρω αν μαγειρέψετε με την ΕΛΣΤΑΤ πάλι τα στοιχεία του πληθωρισμού του ΑΕΠ ή αν το κάνει η ΕΛΣΤΑΤ χωρίς καν τη δική σας συμβολή και συμβουλή. Πάντως, η πραγματικότητα είναι μια πανευρωπαϊκή υφεσιακή διαδικασία. Σε μία τέτοια συγκυρία, μια χώρα σαν τη δικιά μας ένα κράτος σαν το δικό μας, έχει το υψηλότερο παγκοσμίως χρέος σε νόμισμα που δεν εκδίδει η ίδια, με ένα ΦΠΑ στο 24%, με ένα ισοζύγιο τρεχουσών συναλλαγών στο -6%. Δηλαδή η ελληνική κοινωνία, ιδιωτικός και δημόσιος τομέας μαζί, δανειζόμαστε το 6% του ΑΕΠ κάθε χρόνο, για να κάνουμε τις εισαγωγές που κάνουμε. Τα επιτόκια σε μια τέτοια διαδικασία, την ώρα που φορτώνεται και άλλο χρέος λόγω της επιδοματικής υπέρ των ολιγαρχών πολιτικής, τετραπλασιάζονται με προοπτική ακόμα μεγαλύτερη. Τώρα οσονούπω, όπου να ̓ναι η FED θα αυξήσει τα επιτόκια της κατά 0,75%, η Σουηδική Κεντρική Τράπεζα χθες κατά 1%, ακολουθεί η Ευρωπαϊκή Κεντρική. Σε μια τέτοια χώρα χρειάζονται μαντικές ικανότητες, για να ξέρουμε τι θα γίνει μετά τις επόμενες εκλογές; Οποιαδήποτε συγκυβέρνηση φτιάξετε, δεν έχει σημασία ποιος θα είναι Πρωθυπουργός, ποιος θα είναι Υπουργός Οικονομικών- τα ίδια θα λέτε, ότι λόγω δημοσιονομικού εκτροχιασμού χρειάζονται θυσίες των ίδιων, των ίδιων μικρομεσαίων μισθωτών που δεν έχουν κάτι άλλο να δώσουν, ποτέ βέβαια των ολιγαρχών, των οποίων οι πρόσοδοι θα έχουν ήδη μεταναστεύσει είτε αυτή είναι η «CVC» είτε είναι ο Μυτιληναίος στα Νησιά Κέιμαν.

(Χειροκροτήματα από την πτέρυγα του ΜέΡΑ25)

Έρχομαι τώρα στο σημερινό νομοσχέδιο, γιατί μέσα από το ειδικό βλέπεις και το γενικό. Θέλω να σχολιάσω μια ενδιαφέρουσα συνέργεια που βλέπω μέσα στα άρθρα σας. Άρθρα 1 - 24. Εισάγετε ιδιωτικοοικονομικά κριτήρια λειτουργίας των κρατικών ανωνύμων εταιρειών. Δηλαδή, ουσιαστικά μιλάμε τώρα για εταιρείες, όπως τα μέσα μαζικής μεταφοράς. Είναι γνωστό, κύριε Υπουργέ, ότι με το που βάζεις μέσα ιδιωτικοοικονομικά κριτήρια, ακόμα και να έχεις εσύ την πλειοψηφία των μετοχών, το αποτέλεσμα είναι μια πίεση από το Χρηματιστήριο. Κοιτάνε όλοι την τιμή της μετοχής, ακόμα και αν οι μετοχές είναι κατά πλειοψηφία στο δημόσιο. Το κυνήγι του χρέους έρχεται σε αντίθεση με το κοινωνικό πλεόνασμα από δημόσιες υπηρεσίες τύπου ΟΑΣΑ, λεωφορείων στη Θεσσαλονίκη. Αυτά έπρεπε ο κ. Μητσοτάκης να τα έχει μάθει, να έχει μάθει το μάθημα από τον πατέρα του, που θυμάστε ότι πήγε να ιδιωτικοποιήσει, να εκποιήσει τις αστικές συγκοινωνίες με τα καταστροφικά εκείνα αποτελέσματα.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεν αφορά το νομοσχέδιο, όμως, τον ΟΑΣΘ και άλλες εισηγμένες στο Χρηματιστήριο.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ποιον αφορά τότε, κύριε Σταϊκούρα;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Έδωσα τη λίστα.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Εγώ σας λέω ότι, όταν εισάγετε ιδιωτικοοικονομικά κριτήρια σε ανώνυμες εταιρείες, που στόχο έχουν την παραγωγή δημόσιου αγαθού, αυτομάτως δημιουργείται μια σύγκρουση, μια ένταση μεταξύ του κοινωνικού πλεονάσματος, του κοινωνικού αγαθού και του ιδιωτικού αγαθού. Η μετοχοποίηση θα έρθει κι αυτή κάποια στιγμή σε αυτές τις ανώνυμες εταιρείες, γιατί είναι το πρώτο στάδιο. Έτσι συνέβη και με τη ΔΕΗ. Έτσι ξεκίνησε η διαδικασία από τη δεκαετία του 1980.

Όμως, κύριε Σταϊκούρα, στα άρθρα 30 - 33, που αφορούν τις λεγόμενες λοιπές θυγατρικές του Υπερταμείου, μιλάτε για συμβάσεις δανεισμού εργαζομένων ξεκάθαρα, για νέους εργολαβικούς εργαζόμενους. Ο μόνος λόγος να προσλάβουν νέους εργολαβικούς εργαζόμενους είναι η συμπίεση του μισθού τους, η συμπίεση του εργατικού εισοδήματος. Και τι κάνετε ταυτόχρονα; Εισάγετε την διαδικασία όχι αξιολόγησης, ποσοτικοποίησης της πιστοληπτικής ικανότητας των πολιτών.

Με άλλα λόγια, από τη μια μεριά μέσα από τη μίσθωση εργαζομένων σε εργολάβους, μέσα από την εισαγωγή του κέρδους ως το βασικό μοχλό άσκησης πολιτικής στο δημόσιο τομέα, σπρώχνετε τον κόσμο της εργασίας αλλά και έναν άλλο κόσμο που βασίζεται σε δημόσιες υπηρεσίες, σε μία υπερχρέωση, στα νύχια των ιδιωτών, είτε είναι στην παιδεία των κολλεγιαρχών, είτε είναι στην υγεία των κλινικαρχών, είτε είναι στο ρεύμα στους γνωστούς -να μην τους πω πάλι- ολιγάρχες, στα αρπακτικά ταμεία που έχουν «κληρονομήσει» -μέσα σε εισαγωγικά, γιατί τους έχετε δωρίσει εσείς- κόκκινα δάνεια, που εμπεριέχουν πρώτες κατοικίες και μικρομάγαζα. Ταυτόχρονα, από εδώ και πέρα, θα κολλάτε στο μέτωπο του κάθε πολίτη, της κάθε πολίτη ένα νούμερο το οποίο θα σηματοδοτεί την πιστοληπτική ικανότητα, ένα νούμερο το οποίο θα αγκομαχούν να κρατούν ψηλά. Γιατί; Γιατί μόνο αν το κρατούν ψηλά, θα μπορούν να έχουν το δικαίωμα να δανείζονται και να βουλιάζουν στο ιδιωτικό χρέος. Αυτό κάνετε και λέτε μάλιστα ότι το δημόσιο θα καρφώνει στις ιδιωτικές εταιρείες, στους ιδιώτες την κ. Κατερίνα, τον κ. Πέτρο. Μέχρι τώρα εταιρείες ενοικίασης, τράπεζες, εταιρείες κινητής τηλεφωνίας το πολύ-πολύ να ζητούσαν ένα χαρτί από την εφορία, ένα εκκαθαριστικό της εφορίας ότι δεν χρωστάς.

Τώρα θα δίνετε στους ιδιώτες ένα νούμερο. Η κ. Κατερίνα και ο κ. Πέτρος έχουν ένα νούμερο εδώ, το οποίο θα αυξομειώνεται καθημερινά με τρόπο, λέει, αλγοριθμικό. Τι σημαίνει αυτό; Δηλαδή, με τρόπο που εκ κατασκευής η κ. Κατερίνα δεν θα μπορεί ποτέ να καταλάβει και σε καμμία περίπτωση δεν θα μπορεί να αμφισβητήσει.

Κάνετε, δηλαδή, εσείς στους πολίτες ότι η Ευρωπαϊκή Κεντρική Τράπεζα κάνει σε εσάς. Εσείς, κύριε Σταϊκούρα, κάθε βράδυ ξυπνάτε μέσα στον ύπνο σας με ιδρώτα για την πιστοληπτική ικανότητα της χώρας, για το αν η «Standard & Poor’s» θα σας κάνει poor ή standard, αν θα σας δώσει 5,5, 6,5, Β, Β+ κ.λπ.. Αυτό που σας κάνουν από την Ευρωπαϊκή Κεντρική Τράπεζα, αφού σας έχουν καταχρεώσει υπέρ των γαλλικογερμανικών τραπεζών -όλους εμάς, όχι μόνο εσάς-, μετά σου πετάνε και μια αγωνία για το νούμερο, το οποίο εκείνοι θα σου δίνουν, μαζί με τους ιδιώτες. Ό,τι κάνουν εκείνοι, οι τροϊκανοί, σε εσάς, το κάνετε εσείς στους πολίτες

(Χειροκροτήματα από την πτέρυγα του ΜέΡΑ25)

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ)**

Τις προάλλες είχαμε εδώ στην Ελλάδα τον Brad Smith της «MICROSOFT» και μαζί με την Κυβέρνησή σας χειροκροτούσατε για την εμπιστοσύνη που δείχνει η «MICROSOFT» στην Ελλάδα. Δεν θα σταθώ σε αυτό. Θα σταθώ σε κάτι που είπε, το οποίο -επιτρέψτε μου, δεν αντέχω- θα το μοιραστώ μαζί σας.

Αναφερόμενος σε ένα project με πραγματική τουριστική αξία, είπε ο κ. Brad Smith -και το διαβάζω από τη «ΝΑΥΤΕΜΠΟΡΙΚΗ»: «Σε μία δεκαετία από σήμερα, κάθε τουρίστας που έρχεται στην Αθήνα ή επισκέπτεται οποιοδήποτε ελληνικό νησί θα έχει την ευκαιρία να αξιοποιήσει την τεχνολογία επαυξημένης πραγματικότητας - augmented reality- και κοιτώντας γύρω του -φαντάζομαι με γυαλιά- να δει πώς ήταν η Ελλάδα πριν από τρεις χιλιάδες χρόνια», είπε ο κ. Brad. «Είμαι βέβαιος πως οι μαθητές που μεγαλώνουν στην Ελλάδα θα αποκτήσουν στο σχολείο τα απαραίτητα προσόντα, για να διεκδικήσουν ένα τέτοιο ψηφιακό μέλλον».

Εκεί που το πάει ο μνημονιακός λαϊκισμός της «Μητσοτάκης Α.Ε.» σε λίγα χρόνια μόνο με augmented reality, με τεχνολογία επαυξημένης πραγματικότητας, οι Έλληνες και οι Ελληνίδες θα μπορούν να δουν μια Ελλάδα η οποία να θυμίζει βιώσιμη χώρα.

(Χειροκροτήματα από την πτέρυγα του ΜέΡΑ25)

Και μιας και μιλάμε για βιωσιμότητα -και κλείνοντας, κύριε Πρόεδρε-, οι δυο σας, Νέα Δημοκρατία και ΣΥΡΙΖΑ, τσακώνεστε για το ποιος έκανε, λέει, την Ελλάδα βιώσιμη. Εσείς μας βγάλατε από τα μνημόνια ή εκείνοι; Τον Αύγουστο του 2018 ή εσείς τώρα με την αυξημένη, όπως τη λέγανε, «enhanced interrogation».

(Χειροκροτήματα από την πτέρυγα του ΜέΡΑ25)

Κανείς σας δεν μας έβγαλε από τη μη βιωσιμότητα του χρέους. Είμαστε περισσότερο χρεοκοπημένοι από ποτέ. Απλά υπάρχει μια πολιτική απόφαση της Ευρωπαϊκής Κεντρικής Τράπεζας ότι δεν θα συζητιέται πλέον η χρεοκοπία της Ελλάδας, όσο οι Έλληνες συνεχίζουν να κάνουν ό,τι απαιτείται από αυτούς για την ενίσχυση της εγχώριας και της ξένης ολιγαρχίας.

Όμως, με το «λεφτά υπάρχουν» -γιατί αυτό είναι το αφήγημα και των δυο σας-, το χρέος είναι βιώσιμο, αρκεί να μην αλλάξει ρότα το πλοίο «Η ΕΛΛΑΣ». Απλώς τσακώνεστε για το ποιος κάνει καλύτερα διορθωτικές κινήσεις πάνω σε αυτή τη ρότα.

Ουσιαστικά, διαγωνίζεστε, κυρίες και κύριοι της Νέας Δημοκρατίας και του ΣΥΡΙΖΑ, για το ποιος θα είναι στο τιμόνι όταν θα σκάσει η φούσκα και τα περί βιώσιμου χρέους θα φαντάζουν στον ελληνικό λαό τόσο γελοία, όσο εκείνα που έλεγε ο κ. Αλογοσκούφης -αν θυμάστε- περί θωρακισμένης οικονομίας το 2007 - 2008.

Για εμάς, το ΜέΡΑ25, νιώθουμε καθήκον να κοιτάξουμε τον ελληνικό λαό στα μάτια και να του πούμε την αλήθεια. Δεν υπάρχουν λεφτά. Φούσκες και πρόσοδοι για τους ολιγάρχες υπάρχουν μόνο.

(Χειροκροτήματα από την πτέρυγα του ΜέΡΑ25)

Οι μισθωτοί, οι μικρομεσαίοι τελειώσανε. Είναι στο καναβάτσο της ιστορίας. Το κράτος είναι πιο χρεοκοπημένο από ποτέ. Μόνο κάτι Μυτιληναίοι, Βαρδινογιάννηδες, Λάτσηδες έχουν. Και δεν τα έχουν εδώ. Ό,τι βγάζουν από εδώ, θα μεταναστεύσουν στα Cayman Islands, όπως είπα και προηγουμένως.

Με άλλα λόγια, εμείς στο ΜέΡΑ25 λέμε ότι το καλό πλοίο «Η ΕΛΛΑΣ» πρέπει να αλλάξει ρότα. Τόσο εσείς όσο και η Αξιωματική Αντιπολίτευση, που δουλεύετε συστηματικά για μια light έκδοση αυτών, στόχο έχετε να κάνετε απλά διορθωτικές κινήσεις και όχι να αλλαχθεί αυτή η ρότα.

Εμείς δεν υποσχόμαστε ούτε λαγούς, ούτε πετραχήλια, ούτε ότι θα τρώει ο κόσμος με χρυσά κουτάλια. Τι λέμε; Για να γίνει βιώσιμη η Ελλάδα, για να αλλάξει ρότα αυτή η χώρα, θέλει πολλή δουλειά. Θέλει ιδρώτα, θέλει θάρρος, θέλει πολλή δουλειά για να ανατραπεί το καθεστώς των δέκα ολιγαρχών, που με τις πλάτες της ξένης ολιγαρχίας, απομυζούν ό,τι δυναμισμό έχει απομείνει και ό,τι πλούτο έχει απομείνει σε αυτόν τον τόπο.

Θέλει συγκρότηση προοδευτικού μετώπου, με συγκροτημένο ριζοσπαστικό κοινό πρόγραμμα ρήξης, που μόνο πριν τις κάλπες μπορεί να δημιουργηθεί.

(Χειροκροτήματα από την πτέρυγα του ΜέΡΑ25)

Γι’ αυτό είμαστε εδώ το ΜέΡΑ25, για να ξεγυμνωθεί ο μνημονιακός λαϊκισμός του «λεφτά υπάρχουν, αρκεί να κάτσουμε ήσυχοι στα κλουβιά μας αυγά».

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε Πρόεδρε.

Κύριε Υπουργέ, έχετε τον λόγο για δύο λεπτά.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, ξεκινήσατε την τοποθέτησή σας με μία λέξη και χαίρομαι ιδιαίτερα: συγκράτηση. Βεβαίως, σε αρκετά σημεία ήσασταν ασυγκράτητος.

Ξεκαθαρίζω: Δεν υπάρχει πρόσθετος δημοσιονομικός χώρος. Έχει εξαντληθεί. Υπάρχουν ταμειακά διαθέσιμα, αλλά δεν υπάρχουν λεφτά.

Άρα να μην συγχέουμε τα ταμειακά διαθέσιμα με τον δημοσιονομικό χώρο. Ο δημοσιονομικός χώρος εξαντλήθηκε. Αυτό που είπα και είπατε κάποια στιγμή ότι το ταμείο είναι μείον, το ταμείο δεν είναι μείον. Το ταμείο είναι συν. Έχει περίπου 37 με 38 δισεκατομμύρια.

Το δημοσιονομικό έλλειμμα της χώρας εκτιμάται ότι θα είναι -2% του ΑΕΠ, δηλαδή θα έχουμε και φέτος, προκειμένου να στηρίξουμε νοικοκυριά και επιχειρήσεις, περισσότερες δαπάνες από έσοδα. Όπως και το 2020 και το 2021 έτσι και το 2022, βεβαίως με μία πολύ καλή βελτίωση των δημοσιονομικών μεγεθών και με την εκτίμησή μας ότι θα επιστρέψουμε σε ρεαλιστικά χαμηλά πρωτογενή πλεονάσματα το 2023.

Συνεπώς τα ταμειακά διαθέσιμα είναι ασφαλή, επαρκή, ψηλά. Δημοσιονομικός χώρος, όμως, δεν υπάρχει για πρόσθετες παρεμβάσεις.

Δεύτερη παρατήρηση: Είπατε για τις μικρομεσαίες επιχειρήσεις και την προκαταβολή φόρου. Επιβεβαιώνω αυτό το οποίο αναδείξατε. Δεν υπάρχει δημοσιονομικός χώρος για επιπλέον παρεμβάσεις στις μικρομεσαίες επιχειρήσεις.

Κάναμε, όμως, και κάνουμε το καλύτερο που μπορούμε, γιατί ξέρετε πάρα πολύ καλά ότι η οικονομική επιστήμη και η παρέμβαση σε ένα νοικοκυριό, σε μια επιχείρηση, δεν είναι ένα μέτρο.

Είναι προκαταβολή φόρου, που την παραλάβαμε από το 100% και την πήγαμε στο 80% και για τα φυσικά πρόσωπα που ασκούν επιχειρηματική δραστηριότητα στο 55%.

Είναι η μείωση του φόρου εισοδήματος στις μικρομεσαίες επιχειρήσεις από το 29% στο 22%.

Είναι η κατάργηση της εισφοράς αλληλεγγύης, μόνιμο μέτρο πλέον που θα το ψηφίσουμε σήμερα, ύψους 750 εκατομμυρίων ευρώ για τα εισοδήματα από τον ιδιωτικό τομέα.

Είναι η μείωση των ασφαλιστικών εισφορών.

Είναι το γεγονός ότι τα δύο τρίτα των επιστρεπτέων προκαταβολών «κουρεύτηκαν». Δεν θα πάρει πίσω το κράτος. Τα έδωσε, για να στηρίξει μικρομεσαίες επιχειρήσεις.

Παρένθεση, το καλοκαίρι τα μισά ΑΦΜ, οι μισές μικρομεσαίες επιχειρήσεις που πήραν επιστρεπτέα, πλήρωσαν το σύνολο των επιστρεπτέων, καταβάλλοντας 1 δισεκατομμύριο ευρώ. Για να έχουμε και μια αίσθηση της πραγματικότητας, της πραγματικής οικονομίας που πιστεύω ότι είναι κοινή αγωνία.

Τρίτη παρατήρηση: Η δημοσιονομική μας πολιτική είναι ξεκάθαρη. Είναι μόνιμες μειώσεις φόρων, όπως είχαμε δεσμευτεί προεκλογικά και τις οποίες υλοποιούμε, κυρίως με έμφαση στη μεσαία τάξη και τα χαμηλότερα εισοδηματικά στρώματα και είναι μη μόνιμες παρεμβάσεις στο σκέλος των δαπανών, για να στηρίξουμε νοικοκυριά και επιχειρήσεις σε πρωτόγνωρες κρίσεις τις οποίες βιώνουμε.

Ναι, θέλουμε να αλλάξουμε ρότα. Ναι, συμφωνώ μαζί σας ότι θέλει πολύ ιδρώτα και πολλή δουλειά. Ναι, συμφωνώ μαζί σας ότι θέλουμε βελτίωση του πλούτου. Πώς εμείς την αντιλαμβανόμαστε αυτή; Όταν στη σύνθεση του πλούτου οι εξαγωγές και οι επενδύσεις αυξάνουν με ταχύτερους ρυθμούς από ό,τι η κατανάλωση. Έχουμε στοιχεία, τα οποία μας κάνουν να αισιοδοξούμε ότι έχουμε πετύχει αυτό που πιστεύω ότι θέλουμε όλοι μας σε αυτή την Αίθουσα, την παραγωγική ανασυγκρότηση της οικονομίας.

Προτελευταία παρατήρηση: Το χρέος. Το χρέος δεν είναι τόσο κρίσιμο το τι λέω εγώ, εσείς, η Αξιωματική Αντιπολίτευση. Είναι τι πιστεύουν οι stakeholders της ελληνικής οικονομίας, αυτοί, δηλαδή, οι οποίοι έχουν σχέση με την ελληνική οικονομία και την παρακολουθούν για τη βιωσιμότητα του χρέους, μεταξύ άλλων βασικοί πιστωτές μας. Χθες, ξέρετε πολύ καλά, ότι ήταν στην Ελλάδα ο κ. Ρέγκλινγκ. Επανέλαβε δημόσια, για πολλοστή φορά, ότι το ελληνικό χρέος έχει χαρακτηριστικά βιωσιμότητας.

Γιατί; Διότι από το 2012 και μετά, διαδοχικές κυβερνήσεις με τις πολιτικές κατάφεραν ένα μεγάλο κομμάτι του χρέους να ανήκει στον επίσημο τομέα. Ένα μεγάλο κομμάτι του χρέους να είναι σταθερού επιτοκίου. Να έχει μεγάλη ληκτότητα και το πιο σημαντικό χαμηλές ετήσιες χρηματοδοτικές ανάγκες, οι μισές το μέσου ευρωπαϊκού όρου. Και φυσικά καταφέραμε εμείς να έχουμε και υψηλά ταμειακά διαθέσιμα, όχι από τα υπερπλεονάσματα, μέσω της φορολόγησης της προηγούμενης κυβέρνησης.

Αυτό σημαίνει ότι θεωρητικά θα μπορούσαμε, παρά τις κρίσεις για δύο χρόνια, να μην βγαίνουμε στις αγορές. Μπορούμε να καλύψουμε με τα ταμειακά μας διαθέσιμα αυτές τις ανάγκες που έχει η χώρα ετησίως, που είναι πολύ λιγότερες απ’ ότι πριν από μία δεκαετία. Βεβαίως και θα βγαίνουμε στις αγορές. Θα βγαίνουμε ακόμη και αν το επιτόκιο είναι πιο υψηλό, γιατί πρέπει να είμαστε μία κανονική ευρωπαϊκή χώρα, αλλά θα μου επιτρέψετε να σας πω ότι σύμφωνα με όλες τις εκτιμήσεις το ελληνικό χρέος έχει χαρακτηριστικά βιωσιμότητας.

Τελευταία παρατήρηση και κλείνω, για να μην παίρνω τον λόγο μετά. Προηγουμένως ο κ. Παππάς έκανε κάποιες παρατηρήσεις, μία εκ των οποίων αφορά μία τροπολογία και συγκεκριμένα αφορά την εξαίρεση από την υποχρέωση καταβολής τέλους επιτηδεύματος για μικρομεσαίες επιχειρήσεις που αυξάνουν τις θέσεις εργασίας πλήρους απασχόλησης. Αυτός είναι ο τίτλος. Εξέφρασε έναν προβληματισμό για τον εάν η διατύπωση του άρθρου ανταποκρίνεται απολύτως στον τίτλο. Συνεπώς για να είναι ξεκάθαρο στις νομοτεχνικές που θα καταθέσουμε αργότερα και θα περιλαμβάνεται, όπως δεσμεύθηκα, και μια σειρά νομοτεχνικών που προέρχονται από την Επιστημονική Επιτροπή, η αναφορά θα είναι όπως ξεκινάει το άρθρο: «φυσικά πρόσωπα που ασκούν επιχειρηματική δραστηριότητα και νομικά πρόσωπα κοινωνικές οντότητες, που αυξάνουν τον μέσο αριθμό εργαζομένων με σχέση εργασίας πλήρους απασχόλησης, κατά τουλάχιστον 3/12 σε ένα έτος σε σχέση με το προηγούμενο θα έχουν την ωφέλεια». Είναι ακριβώς το οποίο ρωτήσατε και θέλω να είναι απολύτως ξεκάθαρο τι κάνουμε.

Τέλος, κύριε Πρόεδρε, έχω δώσει στην επιτροπή τη λίστα των επιχειρήσεων που καλύπτουμε με τις δύο ενότητες του νομοσχεδίου μας. Αυτές, που το ελληνικό δημόσιο έχει πάνω από 50% και αυτές που είναι στο Υπερταμείο και είναι εκτός φορέων γενικής κυβέρνησης. Τα παραδείγματα τα οποία φέρατε, κυρίως ο ΟΑΣΘ δεν είναι εντός αυτών που συζητάμε σήμερα.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Τον λόγο έχει ο Πρόεδρος της Κοινοβουλευτικής Ομάδας του ΜέΡΑ25 κ. Βαρουφάκης.

**ΓΙΑΝΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Φαντάζομαι ότι μιας και μιλάτε για επιχειρήσεις που είναι στο Υπερταμείο εννοείτε και το νερό. Και αυτό το λέω γιατί μου θυμίζετε αυτό το σκανδαλώδες που κάνετε. Μία φορά το Συμβούλιο της Επικρατείας είπε κάτι σωστό, ότι πρέπει να βγει το νερό από το Υπερταμείο και εσείς τι κάνατε; Το αγνοήσατε το Συμβούλιο της Επικρατείας και ήρθατε εδώ νύχτα και δρομολογήσατε νομοθεσία σε σύγκρουση με την απόφαση του Συμβουλίου της Επικρατείας. Αυτό ήταν μία συνταγματική εκτροπή από την Κυβέρνησή σας. Όχι από εσάς προσωπικά, από την Κυβέρνησή σας.

(Χειροκροτήματα από την πτέρυγα του ΜέΡΑ25)

Το βασικό μοτίβο της δικής μου τοποθέτησης αφορούσε το μεγάλο ζήτημα της βιωσιμότητας της μακροοικονομίας των Ελλήνων και των Ελληνίδων και νομίζω ότι αυτό, όπως είπατε και εσείς, είναι κοινή αγωνία.

Γνωρίζω πολύ καλά τη διαφορά μεταξύ δημοσιονομικού χώρου και ταμειακών. Αυτό που λέτε είναι ότι στο ταμείο έχουμε δανεικά. Έχουμε μαζέψει δανεικά. Έχουμε κάποιες πιστωτικές κάρτες. Έχουμε τραβήξει και τα έχουμε στο ταμείο, αυτό έχει γίνει. Αυτό που έχει σημασία είναι αυτό που είπατε εσείς, ότι έχει εξαντληθεί ο δημοσιονομικός χώρος. Με άλλα λόγια, αντιμετωπίζουμε ένα τσουνάμι στασιμοπληθωρισμού, το οποίο δεν το έχουμε νιώσει ακόμα με απουσία δημοσιονομικού χώρου.

Αυτή είναι η δήλωση του Υπουργείου Οικονομικών της Ελλάδας, είναι σωστή, αυτή είναι η πραγματικότητα, είναι ζοφερή και είναι σε πλήρη αναντιστοιχία με αυτό τον οχετό παροχολογίας στη Διεθνή Έκθεση Θεσσαλονίκης, τόσο από τον κ. Μητσοτάκη όσο και από τον κ. Τσίπρα. Αυτή είναι η ουσία.

(Χειροκροτήματα από την πτέρυγα του ΜέΡΑ25)

Όσον αφορά αυτό που λέτε ότι ήρθαν οι εκπρόσωποι του ESM, της τρόικα, στους οποίους χρωστάμε το 80% περίπου του χρέους και είπαν «βιώσιμο το ελληνικό χρέος», γνωρίζετε πολύ καλά, κύριε Σταϊκούρα -και γνωρίζω ότι γνωρίζετε- ότι δεν μπορούν να πουν τίποτα διαφορετικό. Εάν ο εκπρόσωπος του ESM παραδεχθεί ότι το ελληνικό χρέος δεν είναι βιώσιμο, τότε απολύεται. Τότε υπάρχει συνταγματική κρίση. Στη Γερμανία, το ξέρετε πολύ καλά αυτό.

Θυμάστε επί Υπουργίας Παπακωνσταντίνου, που ερχόντουσαν οι ίδιοι λίγο-πολύ -κάποιοι ήταν οι ίδιοι, τα ίδια πρόσωπα- επί Βρυξελλών, Φρανκφούρτης και Ουάσιγκτον με το ΔΝΤ και μας έλεγαν το καλοκαίρι του 2010 και το φθινόπωρο του 2011 ότι το ελληνικό χρέος είναι βιώσιμο και δεν χρειάζεται αναδιάρθρωση; Πάντα το ίδιο θα πούμε. Είναι η δουλειά τους. Να το πω διαφορετικά: Ο μισθός τους εξαρτάται από το να συνεχίσουν να λένε το ίδιο ψέμα. Το ότι το είπαν ξανά στην Αθήνα προχθές δεν αποτελεί ενδιαφέρον στοιχείο.

(Χειροκροτήματα από την πτέρυγα του ΜέΡΑ25)

Επιτρέψτε μου, για να μην καταχραστώ τον χρόνο που μου δίνει η Αντιπρόεδρος, να πω μία απλή κουβέντα. Βρισκόμαστε σε μια Ευρωζώνη, η αρχιτεκτονική της οποίας δεν προέβλεπε κατάρρευση του μερκαντιλιστικού γερμανικού μοντέλου. Η πνευμονία που θα πάθει η Γερμανία -όχι κρυολόγημα- τι θα σημαίνει γι’ αυτή τη χώρα, όπου οι μισθωτοί, οι μικρομεσαίοι και το ελληνικό δημόσιο από τη μία μεριά δεν έχουν πλέον λίπος να κάψουν, την ώρα που οι ολιγάρχες έχουν εξουσία μέσα από τα μίντια, μέσα από την ΕΥΠ, μέσα από τις διαδικασίες του δικαστικού σώματος να είναι στο απυρόβλητο και να μην πληρώνουν ποτέ τα σπασμένα.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Ο κύριος Υπουργός έχει τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Βαρουφάκη, πάλι ήσασταν εκτός θέματος, η ΕΥΔΑΠ δεν είναι μέσα στο νομοσχέδιο. Τα έχουν ξεκαθαρίσει στην επιτροπή, θα ήθελα οι συνάδελφοί μου να σας ενημερώνουν τι είναι και τι δεν είναι στο νομοσχέδιο. Δεν συζητάμε για την ΕΥΔΑΠ, συζητάμε για άλλους φορείς, είναι ξεκάθαρο.

Δεύτερη παρατήρηση. Για τη βιωσιμότητα του χρέους τοποθετήθηκα, αλλά τουλάχιστον οι ετήσιες χρηματοδοτικές ανάγκες για το ότι είναι οι μισές απ’ αυτές που πληρώναμε πριν από δέκα χρόνια, πρέπει να αναγνωριστεί στην πορεία της χώρας και στις θυσίες των πολιτών την τελευταία δεκαετία και εγώ θα πω και σε διαδοχικές κυβερνήσεις. Το γεγονός, δηλαδή, ότι οι τόκοι είναι οι μισοί, είναι όπως ένας πολίτης που χρωστά σε μία τράπεζα. Τι αναζητά ο πολίτης; Όσο μπορεί να πληρώνει λιγότερα και σε μεγαλύτερο χρονικό διάστημα. Αυτό η χώρα το πέτυχε. Και το πέτυχε με τις θυσίες της κοινωνίας και με τη συμβολή πολλών εξ ημών την τελευταία δεκαετία. Αυτό δεν μπορεί παρά να αναγνωριστεί τουλάχιστον σε ό,τι αφορά τη βιωσιμότητα του χρέους. Εκεί τουλάχιστον πρέπει να συμφωνήσουμε.

Τελευταία παρατήρηση. Δημοσιονομικός φόρος. Αν είδατε και πάρα πολλές φορές το επαναλαμβάνω ο δημοσιονομικός φόρος δημιουργείται και εξαντλείται. Σήμερα που μιλάμε ο δημοσιονομικός φόρος έχει εξαντληθεί. Πότε εξαντλήθηκε; Με τα μέτρα της ΔΕΘ. Με τα μέτρα της ΔΕΘ που εξήγγειλε ο Πρωθυπουργός εκτιμούμε ότι φέτος θα έχουμε τον στόχο που είναι πρωτογενές έλλειμμα 2%. Αυτή είναι η απάντηση. Εάν τώρα μελλοντικά δημιουργηθεί πρόσθετος δημοσιονομικός φόρος, αντίστοιχα θα υπάρχουν πρόσθετες παρεμβάσεις. Μέσα στη χρονιά τρεις χρονιές δημιουργήθηκε δημοσιονομικός φόρος. Την πρώτη δώσαμε πιο γενναίες επιδοτήσεις στο ρεύμα, τη δεύτερη -τον Ιούνιο- δώσαμε το Fuel Pass 2 και την τρίτη -τώρα τον Σεπτέμβριο- που έχουμε καλύτερη εικόνα του καλοκαιριού, της πορείας του τουρισμού, αλλά και άλλων μεγεθών, νιώθουμε μεγαλύτερη ασφάλεια για την εκτέλεση του προϋπολογισμού και κυρίως, της φοροδοτικής ικανότητας των πολιτών, τους οποίους δημόσια τους ευχαριστώ που έδειξαν φοβερή φορολογική συνείδηση τον Ιούλιο -πλήρωσαν 4 δισεκατομμύρια ευρώ φόρους και οι καταθέσεις των νοικοκυριών αυξήθηκαν τον Ιούλιο- γιατί πληρώθηκε πάνω από το 60% του ΕΝΦΙΑ σήμερα που μιλάμε και πάνω από το 50% του φόρου εισοδήματος, παρά τις δόσεις που είπα. Αυτό σημαίνει ότι όταν μειώνεις φόρους, οι πολίτες έχουν περισσότερες δυνατότητες να αποπληρώσουν τις οφειλές τους. Άρα τώρα που έχουμε καλύτερη εικόνα, προχωράμε σε μια νέα παρέμβαση για να βοηθήσουμε νοικοκυριά και επιχειρήσεις. Συνεπώς σήμερα που με ρωτάτε, ο δημοσιονομικός φόρος έχει εξαντληθεί και αυτό το λέω με απόλυτη συναίσθηση των λεγομένων μου γιατί έχω μια ευθύνη απέναντι και στο σήμερα και στο αύριο της χώρας μας. Αυτοί που τάζουν 23,5 δισεκατομμύρια και πρωτογενές έλλειμμα 10% του ΑΕΠ, προφανώς δεν έχουν.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Ο κ. Βαρουφάκης έχει τον λόγο για ένα λεπτό.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Κύριε Υπουργέ, πρώτον, λαμβάνω αυτό που λέτε ως εξαγγελία ότι θα συνεχίσετε και του χρόνου ουσιαστικά να μην βάζετε το χέρι στην τσέπη των ολιγαρχών και θα συνεχίσετε να ψάχνετε δημοσιονομικό φόρο υπέρ τους.

Όσον αφορά αυτό που ακούσαμε όλοι να λέτε ότι έγινε επιμήκυνση των δανείων και γι’ αυτό σωθήκαμε, γι’ αυτό έγινε βιώσιμο το χρέος, πείτε το αυτό σε οποιονδήποτε πολίτη εκεί έξω, έχει πάει στην τράπεζα και έχει καταφέρει να το επιμηκύνει το δάνειο τι σημαίνει αυτό για τα τοκοχρεολύσια που πρέπει να πληρώσει σε μια περίοδο που τετραπλασιάζονται τα επιτόκια.

Σας ευχαριστώ πάρα πολύ, κυρία Πρόεδρε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ, κύριε Πρόεδρε.

Τον λόγο έχει ο κ. Κατσώτης εκ μέρους του Κομμουνιστικού Κόμματος Ελλάδας.

**ΧΡΗΣΤΟΣ ΚΑΤΣΩΤΗΣ:** Ευχαριστώ πολύ, κυρία Πρόεδρε.

Δημοσιονομικός χώρος δεν υπάρχει, λέει, ο Υπουργός, τα μέτρα της ΔΕΘ ήταν μέσα στο πλαίσιο που επιτρέπει ο δημοσιονομικός χώρος. Ο κ. Βαρουφάκης τι λέει; Λέει ότι αυτά που αναγγέλθηκαν είναι παροχολογία που υπονομεύει το δημοσιονομικό χώρο. Άρα, λοιπόν, είναι ενάντια και σε αυτά ακόμα που εξήγγειλε ο Μητσοτάκης, ο Πρωθυπουργός, από τη Θεσσαλονίκη. Αυτό μας είπατε σήμερα. Μην τρελαθούμε δηλαδή!

Η Κυβέρνηση της Νέας Δημοκρατίας με το πολυνομοσχέδιο έρχεται να προσαρμόσει το πλαίσιο λειτουργίας των εταιρειών, των λεγόμενων κοινής ωφελείας, που έχουν ενταχθεί στην «Ελληνική Εταιρεία Συμμετοχών και Περιουσίας Α.Ε.», δηλαδή στο Υπερταμείο, αυτό που δημιουργήθηκε με νόμο του ΣΥΡΙΖΑ, στις αντιδραστικές κατευθύνσεις του ΟΟΣΑ -όπως το αναφέρει κιόλας- με την παραπέρα ιδιωτικοποίησή του και τη νέα σφαγή των εργασιακών δικαιωμάτων στις επιχειρήσεις. Για να γνωρίζει ο λαός, μιλάμε για το Υπερταμείο που συμπεριλαμβάνει τις εταιρείες ΔΕΗ, ΟΑΣΑ, ΕΥΔΑΠ, ΕΥΑΘ, ΕΛΤΑ, τον Αερολιμένα, ΔΕΘ, Διώρυγα Κορίνθου κ.λπ..

Ο ΣΥΡΙΖΑ με τη δημιουργία του Υπερταμείου έκανε άλμα στην κατεύθυνση ιδιωτικοποίησής τους και εναγκαλισμού με επιχειρηματικούς ομίλους. Η Νέα Δημοκρατία με αυτό το νομοσχέδιο συνεχίζει να δημιουργεί καλύτερους όρους για τους επιχειρηματικούς ομίλους και νέα πεδία κερδοφορίας του κεφαλαίου. Είναι χαρακτηριστικές οι ρυθμίσεις για τις αστικές συγκοινωνίες.

Να θυμίσουμε ότι ο ΣΥΡΙΖΑ με δικό του νόμο έβαλε τους ιδιώτες στις αστικές συγκοινωνίες. Η Νέα Δημοκρατία προχωρά ακόμη παραπέρα, δίνοντας ένα επιπρόσθετο 25% του συγκοινωνιακού έργου στα ΚΤΕΛ με λεωφορεία-δημόσιο κίνδυνο για την ασφάλεια της υγείας και της ζωής των επιβατών αλλά και των ίδιων των οδηγών.

Με τα άρθρα του νομοσχεδίου σαρώνουν και τα τελευταία εργασιακά δικαιώματα, ενώ για πρώτη φορά επιτρέπονται προσλήψεις εργαζομένων με συμβάσεις ορισμένου χρόνου στις αστικές συγκοινωνίες, με διευθυντικό δικαίωμα, μέσα από μια συνέντευξη και περιορισμό συνολικά του ΑΣΕΠ. Ταυτόχρονα, δίδεται το δικαίωμα στην πρόσληψη εργαζομένων με σύμβαση δανεισμού, όπως γίνεται και στις τράπεζες και στη ΔΕΗ κ.λπ., μέσω ιδιωτικών γραφείων, ενώ επιτρέπεται η μεταφορά τους μεταξύ των εταιρειών που εντάσσονται στο Υπερταμείο.

Όλα τα κόμματα μιλούν για το φιλικό επενδυτικό περιβάλλον που πρέπει να δημιουργηθεί. Ποια είναι τα χαρακτηριστικά του; Φθηνή εργατική δύναμη, ελαστικές μορφές, ακριβές τιμές. Ένα περιβάλλον εχθρικό για τους εργαζόμενους και το λαό.

Με το επιχείρημα της εταιρικής διακυβέρνησης προσαρμόζει τη λειτουργία τους στην κατεύθυνση της απόδοσης μέγιστου κέρδους, κέρδος που περνά πάνω από τα εργασιακά και ασφαλιστικά δικαιώματα, τις μεγάλες ανατροπές στις εργασιακές σχέσεις που προβλέπει το νομοσχέδιο, καθώς και αύξηση των τιμολογίων.

Το παράδειγμα της ΔΕΗ, με το έγκλημα που ολοκλήρωσε ο ειδικών αποστολών Υπουργός Χατζηδάκης, είναι χαρακτηριστικό. Η απελευθέρωση της ενέργειας, η παράδοση της ΔΕΗ στους επιχειρηματικούς ομίλους, το κλείσιμο των λιγνιτικών μονάδων, το Χρηματιστήριο Ενέργειας, η πράσινη ανάπτυξη και όλη αυτή η πολιτική που αποτελεί κοινή στρατηγική όλων των κομμάτων, πλην ΚΚΕ, οδηγεί τον λαό στην ενεργειακή φτώχεια και τους εργαζόμενους σε χειρότερους όρους αμοιβής και εργασίας. Είναι έτσι, ναι ή όχι; Είναι έτσι. Το ξέρουν και οι εργαζόμενοι και ο λαός.

Με άλλα άρθρα του νομοσχεδίου ελεύθεροι χώροι καταργούνται. Στο όνομα της ανάπλασης παραδίδονται σε ομίλους, προχωράει η παραπέρα αλλαγή χρήσεων γης. Σε άλλα άρθρα προβλέπονται ρυθμίσεις, που ενισχύουν ακόμα περισσότερο το πλαίσιο διασφάλισης των τραπεζών έναντι όσων υποχρεώθηκαν σε δανεισμό για κατοικία ή για κάλυψη ζωτικών αναγκών, σφίγγοντας ακόμα περισσότερο τη θηλιά των δανειοληπτών με πλειστηριασμούς και κατασχέσεις.

Όσον αφορά το περίκλειστο κυβερνοπάρκο στην «ΠΥΡΚΑΛ», όπως έχει γίνει ξεκάθαρο από την Κυβέρνηση, η μεταφορά Υπουργείων και υπηρεσιών από το κέντρο της Αθήνας είναι απαραίτητη, όπως λένε, για να μείνει ελεύθερο το πεδίο στους ξενοδοχειακούς και τουριστικούς ομίλους να αναπτύξουν δομές και να προσθέσουν νέες, για να αναπτύξουν την τουριστική τους βιτρίνα και να αυγατίσουν τα κέρδη τους.

Παρεμβάσεις τύπου Ελληνικού και «ΠΥΡΚΑΛ» τρέχουν με εκπληκτική ταχύτητα, ξεπερνώντας μια σειρά εμπόδια, ακριβώς γιατί τα οφέλη σε ευρώ ζαλίζουν τους επιχειρηματικούς ομίλους. Στον αντίποδα, όταν συζητάμε για παρεμβάσεις για έργα και υποδομές απαραίτητες ακόμη και για την ασφάλεια της ανθρώπινης ζωής, της διαβίωσης του λαού, όπως έργα αντισεισμικά, αντιπλημμυρικά, αντιπυρικής προστασίας, τότε αυτά εμπίπτουν στην κατηγορία μη επιλέξιμα από τα διάφορα ευρωπαϊκά και αναπτυξιακά προγράμματα, γιατί ο λόγος κόστους-οφέλους βγάζει αποτέλεσμα μόνο σε ευρώ.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Λίγη σημασία έχει για τις κυβερνήσεις του κεφαλαίου η ανάγκη για ελεύθερους χώρους που θα υπηρετούν λαϊκές ανάγκες. Αλήθεια, νομίζετε ότι ο κόσμος της περιοχής βλέπει ή ακούει όλη αυτή την εξέλιξη και συμφωνεί ή την ανέχεται; Θα τους βρείτε σύντομα μπροστά σας.

Η Κυβέρνηση, αφού παραχώρησε όλη την έκταση του Μητροπολιτικού Πάρκου του «Ελληνικού» για καπιταλιστική εκμετάλλευση με κατασκευή κτηρίων έως και διακόσια μέτρα στο ύψος της Ακρόπολης, με μεγάλη επίδραση στο μικροκλίμα, όπως λένε όλοι οι επιστημονικοί φορείς, και μεγάλες συνέπειες στην ποιότητα ζωής των κατοίκων, έρχεται με το νομοσχέδιο και προβλέπει παραχώρηση χώρων κοινωνικής ανταποδοτικότητας, όπως τις ονομάζει, σε όμορους δήμους του Μητροπολιτικού Πάρκου «Ελληνικού». Βλέπετε, δεν θέλετε ούτε εσείς ούτε οι λεγόμενοι επενδυτές να ξεφτιλίσουν τελείως όσους συνέβαλαν στην ιδιωτικοποίηση της έκτασης. Γι’ αυτό λέμε ότι είναι τα τριάκοντα αργύρια για τις συνθήκες που θα δημιουργηθούν από την οικοδόμηση μιας νέας πόλης. Αργά ή γρήγορα, πάλι οι κάτοικοι της περιοχής θα αντιδράσουν και θα σας ανταποδώσουν το «ενδιαφέρον» σας.

Στο νομοσχέδιο, εκτός των άλλων, προβλέπονται με την υπουργική τροπολογία και κάποια από τα μέτρα που εξαγγέλθηκαν στη ΔΕΘ, μέτρα που δεν είναι τίποτε άλλο παρά μια νέα αναδιανομή της φτώχειας και της μιζέριας ανάμεσα στα λαϊκά στρώματα. Το ύψος του πακέτου, ακόμα κι αν φτάσει σε αυτό που εξήγγειλε ο Πρωθυπουργός, στα 5,5 δισεκατομμύρια, μεταφράζεται περίπου σε 500 ευρώ ανά άτομο. Η Κυβέρνηση καλεί τους εργαζόμενους με αυτά να αντιμετωπίσουν τις συνέπειες μιας τερατώδης αύξησης του κόστους ζωής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας, κυρία Πρόεδρε.

Η αλήθεια είναι ότι με αυτή την πολιτική και τα μέτρα παίρνει πολλαπλάσια από τη μια τσέπη και δίνει ψίχουλα στην άλλη. Τα 5,5 δισεκατομμύρια τα δίνετε από τα φορολογικά έσοδα, που κατά 95% προκύπτουν από τη φοροαφαίμαξη των λαϊκών στρωμάτων. Αλήθεια, τι καλύπτει η αύξηση του επιδόματος θέρμανσης κατά 300 εκατομμύρια ευρώ; Μεσοσταθμικά είναι 100 ευρώ ανά νοικοκυριό για τρία εκατομμύρια νοικοκυριά, την ίδια ώρα που συντηρητικές εκτιμήσεις κάνουν λόγο για εκτίναξη του ενεργειακού κόστους τουλάχιστον κατά 1.000 ευρώ. Τι θα καλύψουν με τα 500 ευρώ χρονιάτικη αύξηση του επιδόματος οι φοιτητές -για όσους το δικαιούνται, γιατί δεν το δικαιούνται όλοι-, όταν τα ενοίκια αυξάνονται πάνω από 1.000 και 1.500 ευρώ ετησίως. Επίδομα ακρίβειας -ή όπως αλλιώς το ονομάζετε- 250 ευρώ σε δυόμισι εκατομμύρια ανθρώπους, είναι 0,70 λεπτά την ημέρα! Αλήθεια, με αυτά τα 0,70 λεπτά την ημέρα θα αντιμετωπιστεί το τεράστιο πρόβλημα της ακρίβειας;

Όσον αφορά την αύξηση στον κατώτερο μισθό, ποια είναι η πρόταση της Κυβέρνησης; Είναι μια αύξηση που υπολείπεται ακόμα και της τεράστιας αύξησης στο κόστος ζωής, πολύ κάτω από τον πληθωρισμό! Αυτό δεν είναι αύξηση, γιατί συνεχίζει να μειώνεται η αγοραστική δυνατότητα.

Αλήθεια, εσείς νομίζετε ότι όλα αυτά που λέτε περί θετικής εικόνας της οικονομίας -γιατί έτσι την χαρακτηρίσατε, κύριε Υπουργέ- πείθουν αυτούς που είναι άνεργοι; Πείθουν τους εργαζόμενους, που ο μισθός τους φτάνει με το ζόρι για τις πρώτες δεκαπέντε ημέρες; Πείθουν τους συνταξιούχους, που οι συντάξεις τους έχουν γίνει φιλοδωρήματα; Πείθουν τους νέους και τις νέες, που δουλεύουν χωρίς δικαιώματα; Πείθουν αυτούς, που δεν μπορούν να πληρώσουν το ρεύμα, που σκέφτονται πώς θα την βγάλουν το χειμώνα χωρίς θέρμανση; Πείθουν αυτούς, που βρίσκονται μπροστά σε κατασχέσεις και πλειστηριασμούς ακόμα και της πρώτης κατοικίας; Πείθουν τους γονείς, που προσπαθούν να βρουν σπίτι για τον φοιτητή ή τη φοιτήτρια και δεν βρίσκουν ή που τα ενοίκια είναι απαγορευτικά, με αποτέλεσμα ακόμη και να διακόπτουν τις σπουδές τους; Πείθουν όλους αυτούς, που τους κάνετε πελάτες στις τράπεζες, για να αποκτήσουν κεραμίδι στο κεφάλι τους, ενώ αρνείστε -όπως και η προηγούμενη κυβέρνηση του ΣΥΡΙΖΑ- να επανασυστήσετε τον Οργανισμό Εργατικής Κατοικίας; Πείθετε τους αυτοαπασχολούμενους που αγωνιούν και το πώς θα αντέξουν που τα λουκέτα αυξάνονται; Τους αγρότες και τους κτηνοτρόφους που το κόστος παραγωγής είναι απαγορευτικό; Το εισόδημά τους έχει εξανεμιστεί.

Ο λαός, κύριοι, στενάζει και η αιτία είναι η πολιτική όλων σας που στηρίζει το κέρδος και ισοπεδώνει τη ζωή όσων παράγουν τον πλούτο.

Είπατε, κύριε Υπουργέ, ότι το πρόβλημα είναι εξωγενές.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κύριε συνάδελφε, σας παρακαλώ.

**ΧΡΗΣΤΟΣ ΚΑΤΣΩΤΗΣ:** Τελειώνω, κυρία Πρόεδρε.

Είτε εξωγενές, όπως λέει ο Υπουργός, είναι το πρόβλημα, είτε εσωγενές, όπως λέει ο ΣΥΡΙΖΑ, το πρόβλημα είναι ο καπιταλισμός που στηρίζετε όλοι μαζί. Αυτή τη σταθερότητα θέλετε, αυτή επιδιώκετε με τα διάφορα διλήμματα που βάζετε στον λαό. Το δίλημμα είναι ένα: Με τη φτώχεια και τη δυστυχία για τα κέρδη ή στον δρόμο για την κάλυψη των αναγκών του λαού; Για τα εργατικά λαϊκά στρώματα δεν υπάρχει άλλος δρόμος παρά αυτός της οργάνωσής τους, της συμμετοχής τους σε συντονισμένο πανελλαδικό αγώνα για να διεκδικήσουν τα δίκαια αιτήματά τους. Η απεργία που έχει αποφασιστεί για τις 9 Νοέμβρη πρέπει να αποτελέσει σταθμό συντονισμού των εργαζομένων, των αυτοαπασχολούμενων, της φτωχής αγροτιάς, της νεολαίας.

Θέλουμε να εκφράσουμε, τέλος, από αυτό το Βήμα τη στήριξή μας, την αμέριστη αλληλεγγύη μας στην απεργία των εργαζομένων στις αστικές συγκοινωνίες και στα αιτήματά τους για φτηνές και ασφαλείς μεταφορές για τον λαό της Αττικής, για τους εργαζόμενους και τις εργαζόμενες στα μέσα μαζικής μεταφοράς, με πύκνωση και επέκταση του συγκοινωνιακού έργου σε όλη την Αττική, με προσλήψεις μόνιμου προσωπικού, επισκευή, ανανέωση του στόλου, έξω όλοι οι ιδιώτες, κατάργηση κάθε εργολαβίας, υπογραφή συλλογικών συμβάσεων με ουσιαστικές αυξήσεις.

Η κρατική βία και καταστολή, όσο και αν εντείνεται και εκσυγχρονίζεται, δεν μπορεί να καταργήσει την ταξική πάλη, η οποία θα δυναμώσει το επόμενο διάστημα και εμείς σαν ΚΚΕ σε αυτή την πορεία δίνουμε τη μάχη μας.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Θα σας υπενθυμίσω ότι ο χρόνος είναι επτά λεπτά, σας παρακαλώ πάρα πολύ. Υπάρχει πάντα η σχετική ανοχή, αλλά δεν μπορούμε να ξεπερνάμε τόσο πολύ τον χρόνο.

Τον λόγο έχει ο Υπουργός Δικαιοσύνης κ. Τσιάρας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Σας ευχαριστώ πολύ, κυρία Πρόεδρε.

Κυρίες και κύριοι συνάδελφοι, ενώπιον της Εθνικής Αντιπροσωπείας θέλω να παρουσιάσω το άρθρο 6 της πολυσυλλεκτικής τροπολογίας. Με τη συγκεκριμένη προτεινόμενη διάταξη ρυθμίζονται οι οικονομικές εκκρεμότητες των εταιρειών προστασίας ανηλίκων, των ΕΠΑ, οι οποίες αναφέρονται στο χρονικό διάστημα από το οικονομικό έτος 2013 μέχρι τη δημοσίευση του παρόντος και αφορούν δαπάνες απαραίτητες για την εύρυθμη λειτουργία των συγκεκριμένων φορέων. Ως εκ τούτου, η λειτουργία των εταιρειών προστασίας ανηλίκων τίθεται πλέον σε λειτουργική, δημοσιονομικά ορθή και εν τέλει αποτελεσματική βάση. Αντιλαμβάνεστε ότι είναι ένα ζήτημα με πολύ μεγάλη ευαισθησία, το οποίο προσπαθούμε να κλείσουμε, γιατί οι εκκρεμότητες οι οποίες υπήρχαν από το παρελθόν είχαν δημιουργήσει ζητήματα στη γενικότερη λειτουργία τους.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Θα δώσω τον λόγο τώρα στον κ. Κόκκαλη εκ μέρους του ΣΥΡΙΖΑ.

Και θα παρακαλέσω, κύριε συνάδελφε, και εσάς και τους υπόλοιπους, επειδή ο κατάλογος είναι πραγματικά πολύ μεγάλος, όσο μπορείτε, να είστε στον χρόνο.

Σας ευχαριστώ.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κυρία Πρόεδρε. Εγώ πάντα τηρώ τον χρόνο.

Κυρίες και κύριοι συνάδελφοι, θα αναφερθώ στο κεφάλαιο του νομοσχεδίου που έχει να κάνει με την αρχή η οποία θα πιστοποιεί την πιστοληπτική ικανότητα φυσικών ή νομικών προσώπων.

Κύριε Υπουργέ, δύο λέξεις: ασυμμετρία στην πληροφόρηση. Εσείς οι οικονομολόγοι, βέβαια, τα ξέρετε πολύ καλύτερα. Το είπατε προχθές στην επιτροπή, το είπατε και εδώ. Δεν έχω την παραμικρή γνώση οικονομικών. Θα προσπαθήσω με την κοινή λογική ότι αφορά τους δύο αντισυμβαλλόμενους, τον δανειστή με τον οφειλέτη. Δυσμενής επιλογή πριν τη συναλλαγή και ηθικός κίνδυνος μετά. Και παρεμβαίνετε για μία σύμβαση. Σωστά; Σωστά. Ας το κρατήσουμε αυτό, ότι παρεμβαίνετε για μία σύμβαση. Για τον δανειστή, για την τράπεζα να καταλάβω, να το δεχτώ ότι εάν γνώριζε κάποια δυσμενή στοιχεία, δεν θα προχωρούσε στην εκταμίευση του δανείου. Για τον οφειλέτη μπορείτε να πείτε ποια είναι αυτά τα στοιχεία που αν τα γνώριζε η τράπεζα θα του έδινε δάνειο; Γιατί προφανώς θα ήταν στοιχεία θετικά. Στον «ΤΕΙΡΕΣΙΑ», όμως, που φτιάχνετε είναι μόνο οφειλές. Όχι, ειλικρινά σας μιλάω. Πώς λειτουργεί αμφίρροπα αυτή η σχέση η ασύμμετρη; Είπατε και για τους δύο αντισυμβαλλόμενους. Να το δεχτώ ότι αν η τράπεζα γνώριζε ότι ο συγκεκριμένος χρωστούσε στη ΔΕΗ, δεν θα του έδινε το δάνειο και θέλετε να την προστατεύσετε. Ο πολίτης, ο δανειολήπτης τι πληροφόρηση πρέπει να έχει;

Συνεπώς αυτό για την ασύμμετρη πληροφόρηση είναι ισχυρισμός ο οποίος είναι τουλάχιστον έωλος, έτσι; Να το ξεκαθαρίσουμε. Παρεμβαίνετε σε μια σύμβαση καθαρά ιδιωτική. Γιατί δεν παρεμβαίνετε και για την αγορά ενέργειας; Θέλετε να προστατεύσετε το τραπεζικό σύστημα. Δηλαδή υπάρχει κίνδυνος οι τράπεζες να ξεγελαστούν και να δίνουν δάνεια. Είναι έτοιμες τώρα να δώσουν τόσα δάνεια, οπότε με αυτόν τον «ΤΕΙΡΕΣΙΑ» ένα φρένο μην πάνε χαμένα τα λεφτά! Εάν ως Κυβέρνηση έχετε ίχνος κοινωνικής ευαισθησίας, πρέπει να αφαιρέσετε τη ΔΕΗ από μέσα, τους φορείς του δημοσίου στους οποίους έχει έμμεσα ή άμεσα μετοχική σύνθεση το δημόσιο.

Είναι δίκαιο, κύριε Σταϊκούρα, αγρότης στη Φθιώτιδα ο οποίος καθυστερεί σήμερα να πληρώσει τον λογαριασμό ρεύματος να μπει σε αυτόν τον «ΤΕΙΡΕΣΙΑ»; Είναι δίκαιο; Είναι δίκαιο γι’ αυτούς που αδυνατούσαν να πληρώσουν τη ρήτρα αναπροσαρμογής, διότι ο χρόνος συλλογής των δεδομένων είναι τα δύο τελευταία χρόνια, μετά από δύο χρόνια να τους λένε οι τράπεζες, να τους λένε οι εκμισθωτές ότι «δεν μπορείτε, διότι το 2022 καθυστερούσατε…», όχι είναι ανεξόφλητα, «.. την πληρωμή των λογαριασμών»; Είναι δίκαιο; Εάν υπάρχει ίχνος κοινωνικής ευαισθησίας, αυτό πρέπει να το αφαιρέσετε, ξεκάθαρα.

Έρχομαι λίγο στον εξωδικαστικό συμβιβασμό και στο ιδιωτικό χρέος. Αυτό που θα μείνει, κυρίες και κύριοι συνάδελφοι, είναι ότι επί διακυβέρνησης της χώρας με Πρωθυπουργό τον κ. Μητσοτάκη μειώθηκε η ιδιοκατοίκηση στη χώρα μας. Χάθηκαν σπίτια. Θα προσκομίσω την έκθεση, την έρευνα της EUROSTAT, σύμφωνα με την οποία το 2019 ήταν 75,4% και τον Δεκέμβριο του 2020 73,9%. Ενάμιση τοις εκατό. Δοθέντος ότι τα ιδιόκτητα ακίνητα είναι τέσσερα σχεδόν εκατομμύρια, αντιστοιχούν σε εξήντα με εξήντα πέντε χιλιάδες σπίτια. Εξήντα με εξήντα πέντε χιλιάδες σπίτια χάθηκαν στη δικιά σας διακυβέρνηση. Προσκομίζω την έρευνα της EUROSTAT. Κι όλα αυτά πριν μπει σε εφαρμογή ο Πτωχευτικός Κώδικας.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και έρχομαι στον εξωδικαστικό. Σωστά το είπατε. Είπατε οκτακόσιοι σαράντα ότι έχουν εισέλθει, κύριε Υπουργέ. Για την ακρίβεια είναι οκτακόσιοι σαράντα ένας. Να πούμε όμως και πόσοι απερρίφθησαν; Είπατε ότι δεν είστε ικανοποιημένος και ότι είναι ενθαρρυντικά τα στοιχεία. Πόσοι εισήλθαν; Πενήντα τρεις χιλιάδες εννιακόσιοι ενενήντα ένας. Τριάντα δύο χιλιάδες από αυτούς προχώρησαν σε άρση απορρήτου. Οκτακόσιοι σαράντα ένας ολοκλήρωσαν τη ρύθμιση. Αυξήθηκαν όμως αυτοί που απεντάχθηκαν από τη ρύθμιση.

Πάει καλά ο εξωδικαστικός; Όχι βέβαια. Γιατί δεν πάει καλά, όπως δεν πήγε και ο προηγούμενος; Απλούστατα, δεν είναι υποχρεωτική η διαδικασία του εξωδικαστικού για τις τράπεζες. Θέλετε να συμφωνήσω στην μη υποχρεωτικότητα; Θέλετε; Να συμφωνήσω. Πρόταση: Τουλάχιστον να σέβονται οι τράπεζες, όχι τον δανειολήπτη, το αποτέλεσμα που βγάζει ο αλγόριθμος, κύριε Υπουργέ.

Βγάζει ένα αποτέλεσμα και λέει ότι ο συγκεκριμένος πρέπει να πληρώνει τόσα λεφτά. Δεν το δέχονται. Πρόταση: Να υπάρχει αιτιολογημένη απάντηση σε αυτό, πράγμα το οποίο δεν κάνετε. Η λύση είναι η διαγραφή μέρους της βασικής οφειλής των χρεών των ελεύθερων επαγγελματιών και των αγροτών με συγκεκριμένη προστασία και της πρώτης κατοικίας, αλλά και της αγροτικής γης.

Και επειδή είπα αγροτική γη, με αυτά τα δάνεια των αγροτών με την εγγύηση του δημοσίου, κύριε Υπουργέ, θα ασχοληθείτε; Διαγράψτε επιτέλους τους τόκους όλους. Τέτοιο πρόγραμμα με διαγραφή των τόκων είχαμε συμφωνήσει τέλη του 2018, κύριε Υπουργέ. Το γνωρίζετε; Σας το είπαν; Στα τέλη του 2018 για τη διαγραφή όλων των τόκων. Και συμφώνησε και η Τράπεζα της Ελλάδος για τα δάνεια με την εγγύηση του ελληνικού δημοσίου, αλλά και χωρίς την εγγύηση. Γιατί δεν προχωράτε στη διαγραφή των τόκων στα παλιά αγροτικά δάνεια; Είχε συμφωνηθεί επίσημα, αλλά τι έγινε;

Ο κ. Ζαββός είπε το 2019 ότι «ναι, θα τις επαναφέρουμε».

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Το 2018 εσείς ήσασταν. Τι κάνατε;

**ΒΑΣΙΛΕΙΟΣ ΚΟΚΚΑΛΗΣ:** Εμένα ρωτάτε; Πλάκα κάνετε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Είπατε ότι ξεκίνησε το 2018.

**ΒΑΣΙΛΕΙΟΣ ΚΟΚΚΑΛΗΣ:** Ξεκίνησε τέλος του 2018 και προχώρησε. Εσείς, όμως, το σταματήσατε. Και επιμένετε; Προκαλείτε τώρα; Ο κ. Ζαββός εδώ…

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Τα στελέχη είναι τα ίδια.

**ΒΑΣΙΛΕΙΟΣ ΚΟΚΚΑΛΗΣ:** Αφήστε τα στελέχη. Ο κ. Ζαββός από ετούτο εδώ το Βήμα είπε: «Ναι, θα το επαναφέρουμε». Τώρα, μετά από πέντε, δέκα, είκοσι ή εικοσιπέντε χρόνια; Δεν είπε το πότε.

**ΠΡΟΕΔΡΕΥΟΥΣΑ (Σοφία Σακοράφα):** Να ολοκληρώσετε σιγά-σιγά.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ κ. Παππάς.

**ΝΙΚΟΛΑΟΣ ΠΑΠΠΑΣ:** Ευχαριστώ, κυρία Πρόεδρε.

Κύριε Σταϊκούρα, είδα στα υπουργικά έδρανα τον κ. Τσιάρα και προς στιγμήν γεννήθηκε μέσα μου μια ελπίδα ότι θα έφερνε τροπολογία για να αλλάξει τη δυνατότητα των πολιτών να ενημερώνονται αν παρακολουθούνται από την ΕΥΠ. Δεν το έκανε, όμως. Δυστυχώς, δεν βρισκόμαστε σε αυτή τη σφαίρα. Βρισκόμαστε υπό τον καταιγισμό αποκαλύψεων, οι οποίες μας κάνουν πολύ καχύποπτους διότι διαβάζουμε ότι το αρχείο παρακολούθησης του κ. Ανδρουλάκη καταστράφηκε ιδιοχείρως λίγο πριν ο κ. Κοντολέων έλθει στην Επιτροπή Θεσμών και Διαφάνειας και διαβεβαιώσει ότι δεν γίνονται παρακολουθήσεις πολιτικών.

Θα έλεγα, κύριε Υπουργέ, να μην δυσανασχετείτε όταν εγείρονται ζητήματα που δεν άπτονται της καρδιάς του νομοσχεδίου το οποίο συζητάμε, διότι αυτός είναι ο ρόλος του Κοινοβουλίου. Θα συζητιούνται τα πάντα εδώ. Και ειδικά αυτό δεν θα έπρεπε να το απευθύνετε σε Αρχηγούς κομμάτων. Δεν θα έπρεπε να απευθύνετε τέτοιες παρατηρήσεις.

Φέρνετε σήμερα ένα νομοσχέδιο το οποίο δημιουργεί θύλακες αδιαφάνειας, θύλακες σπατάλης. Εντελώς ξαφνικά νομοθετείτε παρέκκλιση από τον ν.4412/2016. Ο ν.4412/2016 είναι προσαρμογή στις οδηγίες 24 και 25 του 2014. Κακώς, λοιπόν, μέσα στον διάλογο που διεξάγεται μας λέτε ότι οι ρυθμίσεις σας γίνονται με την επιφύλαξη του Ενωσιακού Δικαίου. Καμμία επιφύλαξη! Επιφυλάξεις έχει εγείρει η ΕΑΑΔΗΣΥ. Κι επειδή μας είπατε ότι έχετε από την Αρχή Προστασίας Δεδομένων ένα e-mail που λέει ότι οι ανησυχίες της πλέον δεν υφίστανται με τις ρυθμίσεις, δεν μας είπατε τι γίνεται με τις ανησυχίες που διατύπωσε η ΕΑΑΔΗΣΥ, η οποία με τεκμηριωμένο τρόπο στην ακρόαση των φορέων εξήγησε ότι θα υπάρχει πάρα πολύ μεγάλο πρόβλημα σε σχέση με την εφαρμογή του Ενωσιακού Δικαίου.

Ας κάνουμε μία επίμονη ερώτηση: Με βάση τον ν.4412 η απευθείας ανάθεση έχει ταβάνι 30.000 ευρώ. Με τη ρύθμιση που φέρνετε, ποιο είναι το ταβάνι της απευθείας ανάθεσης; Έχετε κάνει 7,5 δισεκατομμύρια απευθείας αναθέσεις σας. Σας το ρωτάμε ξανά και ξανά. Υπάρχει χρόνος να μας απαντήσετε και να συζητήσουμε.

Δημιουργείτε θύλακες καταστρατήγησης των όρων ισότιμης συμμετοχής και ευκαιριών στις προσλήψεις, αφού το ΑΣΕΠ μόνο επικουρικό ρόλο θα παίζει. Δημιουργείται εργαζόμενους δύο ταχυτήτων. Ακόμα και ενοικίαση εργαζομένων μπορεί να γίνεται σε εταιρείες όπως ο ΟΑΣΑ. Και σας ερωτώ: Θα ενοικιάζονται εργαζόμενοι οι οποίοι θα γίνονται οδηγοί λεωφορείων και συρμών. Με ποια εκπαίδευση και με ποιες εγγυήσεις;

Κύριε Σταϊκούρα, ήταν δίπλα σας ο κ. Καραμανλής. Δεν ξέρω αν τον ακούγατε εκείνη τη στιγμή, αλλά έφερε τροπολογία ο άνθρωπος για να μας πει ότι επεκτείνεται η σύμβαση με τα ΚΤΕΛ και δίνεται η δυνατότητα επέκτασης του φυσικού αντικειμένου της σύμβασης κατά 25%. Δεν είναι ιδιωτικοποίηση του οργανισμού αυτό; Τι είναι; Σε λίγο θα απαξιώσει οργανισμούς και θα κάνει μόνο outsourcing έτσι όπως το πάτε εσείς. Η λύση είναι οι δημόσιες συγκοινωνίες.

Είχε τρία χρόνια ο κ. Καραμανλής να προμηθευτεί λεωφορεία. Πήγε στη λύση του λίζινγκ με χρησιμοποιημένα λεωφορεία τα οποία τα πληρώνουμε στην τιμή του καινούργιου, τα οποία στη Θεσσαλονίκη έτσι κι ανέβουνε την ανηφόρα του Χορτιάτη παθαίνουν αυτανάφλεξη. Και έρχεται εδώ, παρ’ όλη την απόφαση του Ελεγκτικού Συνεδρίου να μας πει ότι επεκτείνεται η σύμβαση. Και μάλιστα όχι ότι την επεκτείνει χρονικά, αλλά την επεκτείνει και ως προς το φυσικό αντικείμενο, άλλο 25% του μεταφορικού έργου. Για να δούμε ποιος σέβεται και τους θεσμούς!

Είπατε ότι δεν αφορά την ΕΥΔΑΠ το παρόν νομοσχέδιο. Με συγχωρείτε, αλλά σήμερα στο Συμβούλιο της Επικρατείας συζητιέται η προσφυγή που έκαναν οι εργαζόμενοι στην Επιτροπή Συμμόρφωσης της ΕΥΔΑΠ εναντίον της διοίκησης της ΕΥΔΑΠ, κύριε Σταϊκούρα. Έχει βγει μια απόφαση του Συμβουλίου της Επικρατείας η οποία λέει ότι δεν μπορεί η ΕΥΔΑΠ να είναι στο Υπερταμείο, διότι το Υπερταμείο έχει και άλλους σκοπούς παραγωγής χρηματοροών και εσόδων, οι οποίοι δυνητικά θα κάμπτουν τον θεμελιακό σκοπό της ΕΥΔΑΠ και της ΕΥΑΘ που είναι η παροχή ικανής ποσότητας και ποιότητας πόσιμου νερού στον πληθυσμό. Το νερό για μας είναι δημόσιο αγαθό και το πόσιμο νερό είναι ανθρώπινο δικαίωμα.

Θέλω να σας πω και κάτι άλλο και εύχομαι ειλικρινώς να μας ακούει και η διοίκηση της ΕΥΔΑΠ. Οι φήμες ότι πάνε να σπαταλήσουν και να κατασπαράξουν το αποθεματικό της εταιρείας πυκνώνουν. Σας παραδώσαμε μία ΕΥΔΑΠ με 400 εκατομμύρια αποθεματικό. Το αποθεματικό είχε πάει στα 250 εκατομμύρια. Έχει βουίξει ο τόπος ότι, εκτός από το μέρισμα, η διοίκηση πάει να κάνει και μείωση κεφαλαίου. Μήπως επειδή αισθάνεται ότι θα χάσει οριστικά το «τρένο» της ιδιωτικοποίησης.

Και για να σταματήσει και μία ιστορία η οποία, δυστυχώς, επαναλαμβάνεται, η κουβέντα περί Υπερταμείου, όποιος θέλει να ιδιωτικοποιήσει, κύριε Υπουργέ, δεν έχει ανάγκη κανένα ΤΑΙΠΕΔ και κανένα Υπερταμείο. Βάζει μια ταμπέλα «πωλείται» και προχωράει στην πώληση. Το λέω επειδή μας ασκείτε κριτική. Η δική σας δέσμευση ήταν ιδιωτικοποίηση του 61% της ΕΥΔΑΠ. Στη δική μας θητεία, στο ΤΑΙΠΕΔ που έχει αποκλειστικό στόχο τις πωλήσεις, έμεινε μόνο το 11% και εμείς δεν πουλήσαμε ούτε μία μετοχή.

Και αυτή τη στιγμή –επαναλαμβάνω- υπάρχει η τάση για την κατασπατάληση των αποθεματικών της εταιρείας. Όσοι το κάνουν είναι προφανές υπό το φως των αποφάσεων του Συμβουλίου της Επικρατείας ότι θα έρθουν αντιμέτωποι με ποινικές ευθύνες.

Είναι ένα διοικητικό συμβούλιο το οποίο δεν είναι συμβατό με τις αποφάσεις του Συμβουλίου της Επικρατείας. Η ΕΥΔΑΠ πρέπει να φύγει από το Υπερταμείο. Δεν επιδέχεται αμφισβήτησης αυτή η απόφαση. Δεν μπορείτε να την προσπερνάτε.

Και εάν κάποιος από τους εταίρους και τους αντισυμβαλλόμενους εγείρει θέμα δεσμεύσεων, να του πείτε ότι οι υπογραφές δεσμεύουν και αυτούς. Έχουν βάλει την υπογραφή τους στο Παράρτημα Δ, όταν δυστυχώς μπήκαν η ΕΥΔΑΠ και η ΕΥΑΘ στο Υπερταμείο για τη ρητή επιφύλαξη με τη σχέση με τις συνταγματικές πρόνοιες της ελληνικής έννομης τάξης. Αυτές, λοιπόν, δεσμεύουν και την Κυβέρνησή σας και τους θεσμούς. Και καλά θα κάνει κανείς ούτε δημόσια ούτε παρασκηνιακά να επικαλείται κάτι τέτοιο.

Κύριε Υπουργέ, δυστυχώς περνάτε «θηλιά» στον λαιμό των υπερχρεωμένων νοικοκυριών και επιχειρήσεων. Σας έχουμε προτείνει εδώ και πάρα πολύ καιρό την αλλαγή του Πτωχευτικού Κώδικα. Κωφεύετε. Σας έχουμε πει ότι το πρόβλημα του ιδιωτικού χρέους είναι αυτό που είναι «θηλιά» στον λαιμό της οικονομίας και της παραγωγής. Κωφεύετε. Σας προτείναμε πάρα πολύ συγκεκριμένα πράγματα για τη διαχείριση του ιδιωτικού χρέους.

Ήταν, αν δεν κάνω λάθος, Απρίλιος του περασμένου έτους όπου ο Αλέξης Τσίπρας, έχοντας στο πλάι του τους εκπροσώπους των παραγωγικών φορέων, τον αείμνηστο Κωνσταντίνο Μίχαλο, τον κ. Καββαθά από την ΓΣΕΒΕΕ και τον κ. Χατζηθεοδοσίου από τα επιμελητήρια, ανέπτυξε την πρότασή μας για τη διαχείριση του ιδιωτικού χρέους. Τίποτα απ’ αυτά! Και έρχεστε εδώ και φέρνετε μία ρύθμιση για να υπάρχει η πιστοληπτική αξιολόγηση σε όλες τις εταιρείες και όλα τα νοικοκυριά και όλα τα φυσικά πρόσωπα. Μάλιστα!

Σας ρωτάμε από την αρχή πάλι σε τρεις συνεδριάσεις. Πείτε μας ποιο αποτέλεσμα πιστεύετε ότι θα έχει αυτή η ρύθμιση στο ποσοστό φερεγγυότητας φυσικών και νομικών προσώπων, που έρχεται ο διοικητής της Τράπεζας της Ελλάδος και λέει ότι μόνο το 4% των ελληνικών επιχειρήσεων είναι φερέγγυες κατά τις τράπεζες. Θα το βελτιώσει αυτό το ποσοστό ή θα το μειώσει;

Στην ερώτησή μου απαντήσατε με γενική οικονομική θεωρία περί αντίστροφης επιλογής και ηθικού κινδύνου. Μάλιστα! Τα ξέρουμε αυτά, τα διδαχτήκαμε και εμείς. Εδώ φέρνετε έναν νόμο, όμως, πάνω σε μια συγκεκριμένη πραγματικότητα. Δεν αρκεί να μας απαντάτε ότι είναι μία μεσομακροπρόθεσμη μεταρρύθμιση η οποία όταν θα επανακάμψει η οικονομία θα μπορέσει να αποδώσει.

Μπορεί αυτό το πρόβλημα, κύριε Σταϊκούρα, να κρύφτηκε κάτω από το «χαλί», διότι εσείς ο ίδιος παίξατε τον ρόλο του δανειστή της τελευταίας καταφυγής -έτσι δεν είναι;- με την επιστρεπτέα προκαταβολή. Πώς καλύφθηκε αυτό το πρόβλημα, το γεγονός ότι έχουμε ένα τραπεζικό σύστημα το οποίο δεν μπορεί, δεν θέλει, δεν αξιολογεί ότι πρέπει να δανείζει νοικοκυριά και επιχειρήσεις; Έτσι καλύφθηκε. Και μην μας λέτε ότι έχουν μειωθεί τα κόκκινα δάνεια. Έχουν μεταφερθεί στους «servicers», στους λεγόμενους «εξυπηρετητές», οι οποίοι επίσης δεν κάνουν ρυθμίσεις. Στη δική μας κυβέρνηση μειώθηκαν τα κόκκινα δάνεια από τα 100 δισεκατομμύρια στα 70 δισεκατομμύρια.

Μας είπατε ότι μειώθηκαν τα κόκκινα δάνεια στα 18 δισεκατομμύρια. Στους «servicers» υπάρχουν 123 δισεκατομμύρια όμως κόκκινα δάνεια. Από αυτά τα 84% είναι κόκκινα.

Και να θυμίσω και μια άλλη κουβέντα που κάναμε. Όταν φέρνατε τον «ΗΡΑΚΛΗ» μας είχατε πει ότι οι εγγυήσεις δεν θα γραφτούν στο χρέος. Έχουν πυκνώσει τα δημοσιεύματα όμως ότι υπάρχουν ανησυχίες στην EUROSTAT και μπορεί και οι εγγυήσεις αυτές να περάσουν στο χρέος. Θα θέλαμε μία απάντηση.

Μας λέτε επίσης ότι έχουν αυξηθεί οι καταθέσεις. Μάλιστα! Πρώτον, σας ανησυχεί το ότι αυτό μπορεί να είναι απότοκο του γεγονότος ότι πολλοί φοβούνται να καταναλώσουν, διότι αισθάνονται ότι έρχονται τα χειρότερα; Δεύτερον, σας ανησυχεί το ενδεχόμενο αυτό να είναι απότοκο του γεγονότος ότι πήραν ενισχύσεις κρατικές από τα διάφορα προγράμματα επιχειρήσεις και φυσικά πρόσωπα που δεν τα χρειάζονταν και τα έχουν απλώς αποταμιεύσει;

Ταμείο Ανάκαμψης. Ποια είναι τα αποτελέσματα; Σχεδόν μισό δισεκατομμύριο δάνεια σε δεκατρείς μεγάλες επιχειρήσεις οι οποίες έκαναν αναχρηματοδότηση του χρέους.

Και έρχομαι εδώ να σας πω κάτι, επειδή λέτε ότι αυξήθηκαν οι επενδύσεις. Μάλιστα! Έχουμε σχηματισμό κεφαλαίου, κύριε Σταϊκούρα; Δεν έχουμε σχηματισμό κεφαλαίου, έχουμε μία αλυσίδα εξαγορών. Η αλυσίδα εξαγορών είναι μεταβίβαση ιδιοκτησίας, δεν αυξάνει την παραγωγικότητα της οικονομίας. Και γι’ αυτό έχουμε και τεράστια απόκλιση από το ποσοστό αύξησης των επενδύσεων με το ποσοστό αύξησης της προστιθέμενης αξίας. Δηλαδή, οι παραγωγικές επενδύσεις είναι πολύ λιγότερες.

Μιλάτε και για τις εξαγωγές. Σας το είπαμε και στις επιτροπές. Δεν είναι δυνατόν το οικονομικό επιτελείο της Κυβέρνησης να κομπορρημονεί μόνο για τις εξαγωγές και να κάνει ότι δεν υπάρχουν εισαγωγές, οι οποίες αυξήθηκαν πολύ παραπάνω από τις εξαγωγές και άρα, άλλαξε προς το δυσμενέστερο το εμπορικό ισοζύγιο. 4% σε πραγματικές τιμές η αύξηση των εξαγωγών, 16% των εισαγωγών. Σαν να άλλαξε και παραγωγικό μοντέλο ξαφνικά η Ελλάδα, το θαύμα το οικονομικό, το παγκόσμιο, που μέσα σε αυτή την παγκόσμια αναταραχή κατάφερε να κάνει τα πάντα. Και να βελτιώσει και το οικονομικό της μοντέλο και να γίνει εξαγωγική οικονομία.

Σήμερα υπάρχει η απεργία στα μέσα μαζικής μεταφοράς. Και εδώ επιτρέψτε μου να σας πω, κύριε Σταϊκούρα, ότι δεν είναι δυνατόν να πειστεί κανείς ότι οι οργανωμένες δυνάμεις των εργαζομένων και σύσσωμη η δημοκρατική αντιπολίτευση δεν αντιλαμβάνεται αυτό που πάτε εσείς να κάνετε στις ΔΕΚΟ, που αφορά και τις μεταφορές. Θα είναι δυσμενή τα αποτελέσματα για το μεταφορικό έργο, για την ποιότητα των υπηρεσιών, για τις εργασιακές σχέσεις και βεβαίως για την ταμειακή κατάσταση των εταιρειών αυτών.

Όσον αφορά την ενέργεια, μας είπατε -τα υπολογίσατε σήμερα λίγο λιγότερο-ότι ξοδέψαμε 10,6 δισεκατομμύρια ευρώ σε επιδοτήσεις. Η συνολική κεφαλαιοποίηση της ΔΕΗ είναι κάτω από 2 δισεκατομμύρια. Στην Ευρώπη, κύριε Υπουργέ, τα τελευταία δεκαπέντε χρόνια έχουν γίνει πάνω από τριακόσιες τριάντα απο-ιδιωτικοποιήσεις στον τομέα της ενέργειας. Τι έπαθαν όλοι αυτοί; Σοσιαλιστικό παροξυσμό; Όχι.

Εμείς πηγαίνουμε αντίστροφα εδώ πέρα. Εμείς έχουμε έναν μεταχρονολογημένο νεοφιλελευθερισμό ο οποίος αρνείται να βγει έξω από το «παράθυρο». Και σηκώσατε αχό. Και σήκωσαν αχό βέβαια ορισμένα μέσα ενημέρωσης τα οποία πληρώνονται αδρά από τον κ. Στάσση για διαφημιστικά προγράμματα. Διότι η ΔΕΗ ως πρωτοπόρος στην ακρίβεια δεν φτάνει να χτίζει τις βιλάρες των golden boys, πρέπει να χρυσοπληρώνει και δημοσιογράφους να μας εξηγούν ότι πολύ καλά βρίσκεται ιδιωτικοποιημένη.

Γιατί σας έκανε έκπληξη, λοιπόν, η πρότασή μας για επαναφορά της ΔΕΗ στο δημόσιο; Τόσο τρομερό θα είναι δηλαδή; Τι έγινε στη Γερμανία; Τι έγινε στη Γαλλία; Στη Γερμανία όλα τα κρατίδια σχεδόν επανάφεραν τις δομές τους και τις υποδομές τους της ενέργειας στο δημόσιο.

Επιτρέψτε μου να κλείσω με το εξής.

Κύριε Σταϊκούρα, θα ήθελα να μην επαναλαμβάνετε ότι το πρόγραμμα το δικό μας κοστίζει 23 δισεκατομμύρια. Είναι μια λαθροχειρία, η οποία δεν αντέχει στον δημόσιο διάλογο, αν θέλετε την άποψή μας.

Και βεβαίως να θυμίσω κλείνοντας -ευχαριστώ για την ανοχή, κυρία Πρόεδρε- ότι σήμερα είναι η επομένη των εκλογών του Σεπτεμβρίου του 2015. Και βλέπω ότι πολλοί σχολιάζοντας το 2015 σταματούν τον σχολιασμό τους στο δημοψήφισμα και ξεχνούν τις εκλογές του Σεπτεμβρίου, οι οποίες έγιναν με τη συμφωνία «πάνω στο τραπέζι», τις εκλογές για τις οποίες ο ίδιος ο Αλέξης Τσίπρας και η δική μας κυβέρνηση ζήτησε να κριθεί για όλα όσα έγιναν, όσα καταφέραμε και όσα δεν καταφέραμε, το πρώτο εξάμηνο του 2015 με το οποίο ασχολείστε συστηματικά. Και βεβαίως, εσείς θέλετε να φύγει από τη συλλογική μνήμη αυτή η εκλογή, διότι έκλεισε το σενάριο της αριστερής παρένθεσης δια της χρεοκοπίας.

(Χειροκροτήματα από την πτέρυγα του ΣΥΡΙΖΑ)

Αυτό είναι που σας καίει. Αυτό είναι που σας καίει και εκτοξεύετε «βέλη» προς την Αξιωματική Αντιπολίτευση για πράγματα για τα οποία ζητήσαμε να κριθούμε, κριθήκαμε, ο λαός μας ζήτησε να προχωρήσουμε. Και βεβαίως, είμαστε -και αυτό δεν μπορεί να σβήσει όταν κάνει την αξιολόγησή του ο ιστορικός του μέλλοντος- η κυβέρνηση που έβγαλε τη χώρα από τα μνημόνια. Είχαμε ένα τεράστιο πισωγύρισμα το 2019, αλλά η πορεία αυτής της χώρας θα είναι πορεία προοδευτική, θα είναι πορεία μείωσης των ανισοτήτων, θα είναι πορεία διαφάνειας, δημοκρατίας και δικαιοσύνης. Δικαιοσύνης παντού, όπως λέει και το σύνθημά μας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο τώρα έχει εκ μέρους του ΣΥΡΙΖΑ η κ. Παπανάτσιου και αμέσως μετά ο κ. Χήτας.

Ορίστε, κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Σας ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, «ψεκάστε, σκουπίστε τελειώσατε». Αυτή η λαϊκή ρήση είναι η μόνη που μπορεί να περιγράψει την κοινοβουλευτική πρακτική που ακολουθεί η Κυβέρνηση της Νέας Δημοκρατίας από την ημέρα εκλογής της. Πολυνομοσχέδια βαρύνουσας σημασίας κατατίθενται σωρηδόν, με στενά χρονικά περιθώρια, συμπιέζοντας τον κοινοβουλευτικό χρόνο και έλεγχο.

Έτσι και το σημερινό νομοσχέδιο, που περιέχει πληθώρα διατάξεων με σοβαρό αντίκτυπο, έρχεται και φεύγει γρήγορα, στηριζόμενο από μια κυβέρνηση σε αποδρομή, μια κυβέρνηση που πάσχει αξιοπιστίας, κοινωνικής γείωσης, ακόμη και θέλησης να δώσει ουσιαστικές λύσεις σε όσα ταλαιπωρούν τους πολίτες.

Σε μια περίοδο βαθύτατης κρίσης, που απειλεί ευθέως την κοινωνική συνοχή και την ευημερία των πολιτών, η Νέα Δημοκρατία δίνει προτεραιότητα σε όσα για εκείνη είναι σημαντικά. Και ποια είναι αυτά; Πρώτο και κυριότερο, η επιτελική διακυβέρνηση των ΔΕΚΟ. Στο παρόν νομοσχέδιο μια σειρά διατάξεων διευθετεί τον τρόπο λειτουργίας των ανωνύμων εταιρειών του δημοσίου, τη μορφή και τη δομή των οποίων η Νέα Δημοκρατία αποφάσισε αίφνης ότι είναι απαραίτητο να αλλάξει προς όφελος, όχι σαφώς του κοινωνικού συνόλου, αλλά της αγοράς.

Τα επιχειρησιακά σχέδια των ΔΕΚΟ, μας λέει το νομοσχέδιο, θα εκπονούνται και θα αποφασίζονται από τις διοικήσεις των εταιρειών, χωρίς τον έλεγχο και συμβουλή του αρμόδιου Υπουργείου και της πολιτικής ηγεσίας. Τι σημαίνει αυτό πρακτικά; Οι ανώνυμες εταιρείες του δημοσίου δεν θα δεσμεύονται από τη χάραξη στρατηγικής της δημοκρατικά οργανωμένης κοινωνίας, αλλά θα λειτουργούν αυτοτελώς ως ανεξάρτητες αρχές, με δικό τους πλάνο, κανονισμό και στοχοθεσία. Ο κοινοβουλευτικός έλεγχος επί του αρμοδίου Υπουργείου χάνει έτσι το νόημά του και η ουσία του δημόσιου χαρακτήρα αυτών των εταιρειών διακυβεύεται.

Παράλληλα, οι διαδικασίες προσλήψεων μέσω ΑΣΕΠ παραγκωνίζονται. Το νέο προσωπικό θα προσλαμβάνεται εκτός συλλογικών συμβάσεων. Οι νεοπροσληφθέντες χαμηλόμισθοι υπάλληλοι θα χάνουν δικαιώματα. Αντίθετα, τα διευθυντικά στελέχη θα επιλέγονται με πλήρως αδιαφανή τρόπο και η αμοιβή τους θα ορίζεται με απόφαση γενικής συνέλευσης και οι διοικήσεις θα αποφασίζουν αυτοτελώς χωρίς έλεγχο επί των πάντων. Αυτό είναι το μείγμα που θεσπίζει η Κυβέρνηση της Νέας Δημοκρατίας για τις εταιρείες του δημοσίου, οι οποίες αφήνονται βορά στα διάφορα golden boys. Από ό,τι φαίνεται τις περιμένει η τύχη της ΔΕΗ και της ενέργειας, το μεγάλο ζήτημα των ημερών.

Και εδώ γίνεται ξεκάθαρο ότι συγκρούονται δύο σχέδια, ένα σχέδιο που αναφέρεται στις κοινωνικές ανάγκες και απέναντί του ένα άλλο που συνεχίζει να κάνει πως δεν καταλαβαίνει τι συμβαίνει ή μάλλον δεν θέλει να καταλάβει γιατί στοχεύει αλλού.

Κύριοι συνάδελφοι της Νέας Δημοκρατίας, τα μέτρα σας -ημίμετρα θα λέγαμε καλύτερα- μας έχουν κοστίσει 13 δισεκατομμύρια, για το σύνολο του τρέχοντος έτους 4 δισεκατομμύρια, 3 δισεκατομμύρια εκ των οποίων μόνο τους δύο τελευταίους μήνες. Ποια είναι λοιπόν η ωφέλεια από την ιδιωτικοποίηση της ΔΕΗ; Γιατί συνεχίζετε να απαξιώνετε το δημόσιο χαρακτήρα κομβικών επιχειρήσεων; Επιδοτείτε την αισχροκέρδεια εις βάρος των πολιτών.

Ενώ εσείς μοιράζετε απλόχερα χρήματα απευθείας αναθέσεων αρκετών δισεκατομμυρίων, τολμάτε να μας ρωτάτε πού θα βρούμε λεφτά για το πρόγραμμά μας. Θα τα βρούμε εκεί που τα χαρίσατε εσείς. Δεν κάνατε καμμία νύξη για τους έμμεσους φόρους τη στιγμή που τα έσοδα από τον Φ.Π.Α. στο επτάμηνο του έτους είναι 25% υψηλότερα από την ίδια περίοδο πέρυσι. Δεν είναι αύξηση φόρων αυτή, κύριε Υπουργέ, όταν για το ίδιο αγαθό με την αύξηση της τιμής πληρώνει ή δεν πληρώνει ο καταναλωτής περισσότερο φόρο;

Ο πληθωρισμός καλπάζει στο 11,4%. Στο σκέλος της ενέργειας, η αύξηση στο φυσικό αέριο έφτασε στο 261,3%. Στο πετρέλαιο θέρμανσης 65,1%, στον ηλεκτρισμό 38%, στα καύσιμα και στα λιπαντικά 21,5%. Το κόστος ενέργειας στις επιχειρήσεις είναι αυξημένο κατά 76%, σύμφωνα με τελευταία έρευνα της ΓΣΕΒΕΕ.

Το λάδι βρίσκεται στην πρώτη θέση μεταξύ των τροφίμων, με τη μεγαλύτερη άνοδο τον Αύγουστο, καταγράφοντας αύξηση 25,5%. Ψωμί και δημητριακά ακολουθούν με 18,5%, τα γαλακτοκομικά και τα αυγά με 18% και το κρέας με αύξηση 17,1%. Αυτή είναι η αύξηση του ΦΠΑ. που υπάρχει αυτό το εξάμηνο και μέσα σε αυτό το κλίμα που δημιουργήσατε, ζητάτε από εμάς να δώσουμε απαντήσεις. Τι ειρωνεία!

Για να τελειώνουμε, το πρόγραμμά μας είναι προσαρμοσμένο σε κάθε πρόβλημα της κοινωνίας. Είναι κοστολογημένο και ρεαλιστικό. Έχει προβλέψεις για την ενέργεια και μάλιστα μόνιμες στη ΔΕΗ, έχει πρόβλεψη για τη μείωση του κόστους ζωής με τις στοχευμένες μειώσεις φόρων, όπως οι ειδικοί φόροι κατανάλωσης και τη μείωση του ΦΠΑ στα τρόφιμα. Έχει στόχευση στην ενίσχυση των εισοδημάτων, με την αύξηση του βασικού μισθού με την τιμαριθμική αναπροσαρμογή και την αύξηση του αφορολόγητου ορίου.

Καλό θα ήταν λοιπόν η κουβέντα να γίνει πάνω στα δύο προγράμματα και όχι με «γράψε σβήσε» στο τι θεωρεί η Κυβέρνηση σωστό και τι λάθος. Εξάλλου τα αποτελέσματα και οι αριθμοί μιλούν από μόνοι τους. Αρκεί να δουν την αγοραστική δύναμη των νοικοκυριών τα τελευταία χρόνια.

Πρέπει να μας πείτε για τα μέτρα του προγράμματός μας, ένα ένα, γιατί τα απορρίπτετε. Η υπεκφυγή ότι κοστίζει δεν περνάει πια. Χαιρόμαστε βέβαια το ότι αναγνωρίζετε πως θα είμαστε η επόμενη κυβέρνηση. Και μας ρωτάτε για την κοστολόγηση των μέτρων και μάλιστα διαφωνείτε μαζί μας.

Θα αναφερθώ σε δύο ζητήματα που ανέφερε ο κύριος Υπουργός. Πρώτον, ενέργεια. Κοστολογείτε ένα ποσό το οποίο σας παρακαλούμε πάρα πολύ μη μας το χρεώνετε. Μη μας χρεώνετε τη συγκεκριμένη κοστολόγηση. Αμφισβητείτε ότι θα φορολογήσουμε τα πραγματικά υπερκέρδη και επίσης να είστε σίγουροι ότι δεν θα συνεχίσουμε την πολιτική σας, να χρηματοδοτήσουμε τις εταιρείες ενέργειας. Άρα μη μας τα χρεώνετε στην κοστολόγηση. Σας το είπε και ο κ. Φάμελλος.

Πάμε τώρα στο άλλο κομμάτι, το μεγάλο ζήτημα των αναδρομικών των συνταξιούχων. Πρώτα απ’ όλα, κύριε Υπουργέ, θα πρέπει να αναγνωρίσετε την υποχρέωση. Την αναγνωρίζετε την υποχρέωση προς όλους τους συνταξιούχους; Αφού την αναγνωρίσετε, να είστε σίγουροι ότι υπάρχουν τρόποι να καταγραφούν και να δοθούν.

Είναι θέμα πολιτικής βούλησης και δεν την έχετε, κύριε Υπουργέ. Αυτό είναι το συμπέρασμα και γι’ αυτό τον λόγο ακριβώς δεν προχωράτε. Θα σας την πούμε την πρόταση. Φέρτε την πολιτική βούληση εσείς και εμείς θα σας φέρουμε τρόπους για να νομοθετήσετε με τον τρόπο που λέμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Τον λόγο τώρα έχει ο κ. Χήτας, Κοινοβουλευτικός Εκπρόσωπος της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κυρία Πρόεδρε.

Βλέπω ότι οι συνάδελφοι έχουν απορίες. Ελπίζω, όταν κατέβω από το Βήμα, να έχουν λυθεί οι απορίες όλων εδώ μέσα και όχι μόνο εδώ μέσα.

Κύριε Υπουργέ, είναι το πρώτο νομοσχέδιο μετά τη Διεθνή Έκθεση Θεσσαλονίκης και ξέρετε αυτή η περίοδος της Διεθνούς Εκθέσεως είναι λίγο περίεργη, γιατί συνηθίζεται τις μέρες αυτές στην πατρίδα μου, τη Θεσσαλονίκη, να ανεβαίνουν οι πολιτικοί -γιατί από δω ανεβαίνουν, είμαστε βόρεια εμείς- και να τάζουν διάφορα. Θα τα δούμε λίγο όλα αυτά.

Πήγατε όλοι, και ο ΣΥΡΙΖΑ, εννοείται η Νέα Δημοκρατία, το ΠΑΣΟΚ στη Θεσσαλονίκη και τάξατε στους Έλληνες και τις Ελληνίδες, κύριε Σταϊκούρα, τον ουρανό με τα άστρα. Δυστυχώς όμως για την Ελληνίδα και τον Έλληνα το μόνο που θα δουν ή βλέπουν είναι αστράκια αυτή τη στιγμή, αστράκια από τους λογαριασμούς που καταφθάνουν στο σπίτι, από τα άδεια πορτοφόλια, από το δύσκολο της υπόθεσης να επιβιώσουν.

Τι είχαμε στη ΔΕΘ; Είχαμε τον Πρωθυπουργό της χώρας να παρουσιάζει μία δέσμη μέτρων για να αντιμετωπίσει τα προβλήματα που ο ίδιος και η Κυβέρνησή του προκάλεσαν. Γιατί όλα τα δεινά που έχουν προκληθεί, όχι όλα, το 60% με 70%, είναι πολιτικές αποφάσεις.

Εμείς θα δεχτούμε ότι ο πόλεμος είναι πόλεμος, έχει συνέπειες. Αλλά μην τα φορτώνετε όλα στον πόλεμο. Το ότι κλείνετε τους λιγνίτες, για παράδειγμα, ήταν πολιτική απόφαση. Το ότι δεν έχουμε κάνει εξόρυξη είναι πολιτική απόφαση. Το ότι δεν μειώνετε τον ειδικό φόρο κατανάλωσης είναι πολιτική απόφαση. Αυτά είναι πολιτικές αποφάσεις. Το ότι δίνετε επιδόματα μόνο και στηρίζετε τα καρτέλ είναι πολιτική απόφαση. Δεν φταίει, δηλαδή, ο πόλεμος γι’ αυτό. Άρα, λοιπόν έχουμε έναν συγκρουσιακό πρωθυπουργό, ο οποίος από τη μία είναι ο εαυτός του ο ένας που δημιουργεί τα δεινά στη χώρα και από την άλλη έρχεται να διορθώσει αυτά που ο ίδιος προκαλεί!

Και ήρθε και ο ΣΥΡΙΖΑ, ο κ. Τσίπρας -στον οποίο θα σταθούμε και στη συνέχεια, σε όλους σας- ο οποίος τι είπε; Είπε ότι θα κάνει, κύριε Σταϊκούρα και κύριοι του ΣΥΡΙΖΑ, ως πρωθυπουργός όλα όσα δεν έκανε ως πρωθυπουργός. Απίστευτο! Αυτό μας είπε. Μας είπε τι θα κάνει ως πρωθυπουργός, αν εκλεγεί, που δεν το είχε κάνει ως πρωθυπουργός. Αυτοί είναι οι πολιτικοί, αυτοί είστε. Γι’ αυτό είστε ίδιοι.

Κύριε Υπουργέ, είστε σε ένα νευραλγικό πόστο. Έχετε τα λεφτά, που λέμε, το ταμείο. Ξέρετε, υπάρχουν πολλά συναρμόδια Υπουργεία που σας περιτριγυρίζουν και θέλουν να παράξουν έργο και πολιτική. Θα γνωρίζετε -ελπίζω να το γνωρίζετε-, γιατί είστε έμπειρος, ότι ο Έλληνας δεν θέλει ελεημοσύνες, ότι ο Έλληνας δεν είναι επαίτης, θέλει ένα καλό περιβάλλον, θέλει μια αξιοπρεπή εργασία, θέλει μια προστασία από τους κερδοσκόπους, από τα αρπακτικά.

Πού είναι, λοιπόν, κύριε Σταϊκούρα, το βιοτικό επίπεδο που διαφημίζετε ως Κυβέρνηση; Ο Πρωθυπουργός, έλεγε, λοιπόν, ότι η Ελλάδα είναι μια ωραία χώρα να ζεις, αρκεί να το δεις λίγο ολιστικά. Έτσι είχε πει. Πάμε να προσεγγίσουμε, λοιπόν, την άποψη αυτή ολιστικά, κύριε Σταϊκούρα. Γνωρίζετε ότι το 67% των ελληνικών νοικοκυριών έχει μειώσει τις αγορές στα τρόφιμα; Τα νούμερα είναι συγκλονιστικά. Το 62% των Ελληνίδων και των Ελλήνων αγοράζει τρόφιμα μόνο με κριτήριο την τιμή τους και μόνο το 20% δίνει σημασία στην ποιότητα των τροφίμων που αγοράζει. Είναι ανατριχιαστικά αυτά που λέμε. Το 84% κυνηγάει προσφορές και εκπτώσεις, για να καλύψει βασικές ανάγκες. Το 83% αναβάλει αγορές σε προσωπικά είδη, ρουχισμό κ.λπ.. Αυτή είναι η φοβερή και τρομερή ποιότητα ζωής που πρέπει ο Έλληνας να δει ολιστικά; Για να καταλάβω. Το λέω και σε εσάς στα δεξιά και σε εσάς στα αριστερά.

Και το σημαντικότερο, κύριε Υπουργέ, οι Έλληνες χάσαμε το χαμόγελό μας, έχασαν το χαμόγελό τους. Δεν τους ενδιαφέρει πλέον το ευ ζην. Εδώ μιλάμε για το ζην, για την επιβίωση. Δεν μιλάμε, για να περνάει κάποιος καλά. Μοιάζει με ανέκδοτο να ψάξει κανείς το ευ ζην. Και ξέρετε, αυτά δεν τα λέμε εμείς. Τα προβλέπει και τα λέει η έρευνα του Ινστιτούτου Έρευνας Λιανεμπορίου Καταναλωτικών Αγαθών (ΙΕΛΚΑ).

Και με τέτοια ποιότητα ζωής, λοιπόν, που έχει ο Έλληνας και με αυτό το πολύ χαμηλό βιοτικό επίπεδο, δεν μας κάνει καθόλου εντύπωση, κύριε Υπουργέ, που τα Ελληνόπουλα φεύγουν στο εξωτερικό. Αλλά αυτοί που μένουν, δείτε τι λένε. Στην τελευταία ομιλία του Προέδρου της Ελληνικής Λύσης, που βρέθηκα, ήρθε ένα παλικάρι και μου έπιασε το χέρι, κύριε Σταϊκούρα, και έκλαιγε. Ήταν τριάντα δύο χρονών. Και μου λέει: «Κύριε Βουλευτά, φίλε Κώστα, ντρέπομαι, γιατί είμαι τριάντα δύο χρονών και ακόμα μένω με τους γονείς μου και μου έρχεται να τρελαθώ. Δουλεύω από το πρωί μέχρι το βράδυ και δεν μπορώ να ζήσω. Παίρνω 700-750 ευρώ και ντρέπομαι, μένω με τους γονείς μου ακόμα». Αυτά τα δείχνει και η έρευνα εδώ. Η EUROSTAT τα λέει. Ελληνόπουλα 31 χρονών και μένουν με τους γονείς τους. Πώς να φύγουν οι νέοι νωρίτερα από το πατρικό τους; Να κάνουν τι; Πώς να κάνει οικογένεια ο άλλος και πώς θα λύσουμε το δημογραφικό, που έχετε βρει τη λύση και η Νέα Δημοκρατία και ο ΣΥΡΙΖΑ, που θέλετε να μπολιάσετε όλους αυτούς που μπήκαν στη χώρα μας; Γιατί είστε οπαδοί και της ίδιας ιδεολογίας.

Κύριε Υπουργέ, πείτε μας λίγο: Γιατί – με στοιχεία, όλα στα Πρακτικά- έχουμε την ακριβότερη, για παράδειγμα, βενζίνη μετά τις χώρες της Σκανδιναβίας, την Ολλανδία και την Ελβετία; Παρ’ ότι οι περισσότερες χώρες επανέφεραν τον ειδικό φόρο κατανάλωσης, τον οποίο είχαν μειώσει για πέντε-έξι μήνες, παρ’ όλο που τον επαναφέραν, εμείς εξακολουθούμε να έχουμε το πιο ακριβό καύσιμο. Πείτε μας γιατί. Γιατί έχουμε την ακριβότερη τιμή ρεύματος στην Ευρώπη; Γιατί, δηλαδή, η μεγαβατώρα κάνει 400 ευρώ στην Ελλάδα, όταν σε άλλες χώρες, όπως στην Πολωνία 196 ευρώ -οι κακοί οι Πολωνοί, η Ακροδεξιά- ή στην Ισπανία ή στην Φινλανδία 104 ευρώ; Δηλαδή, είναι καλό το παραμύθι με τον πόλεμο, αλλά δεν μπορείτε να τα φορτώνετε όλα.

Κι εδώ φτάσαμε στο σημείο, κύριε Υπουργέ, ότι ψηφίσατε νόμο τον Μάιο του 2022 ότι το 2025 απαγορεύονται οι λέβητες πετρελαίου και έρχεστε τώρα και λέτε «αλλάξτε το αέριο σε πετρέλαιο». Δώσαμε 7 δισεκατομμύρια ως χώρα μέσω ΕΣΠΑ και από τον κρατικό προϋπολογισμό -μιλάμε για παράνοια- να αλλάξουμε τους λέβητες πετρελαίου στα σπίτια μας, για να βάλουμε αέριο, και σήμερα οι εραστές, οι λάτρεις της πράσινης ενέργειας λέτε στον κόσμο «αλλάξτε το αέριο, βάλτε πετρέλαιο και εμείς θα σας επιδοτήσουμε κιόλας». Αυτό είναι πολιτική παράνοια. Δεν υπάρχει καμμία λογική, καμμία αρχή, μέση και τέλος σε αυτά που κάνετε. Τους λέτε να καίνε ξύλα και πέλετ, εσείς, οι λάτρεις της πράσινης ενέργειας, που κόπτεσθε τόσο πολύ για το περιβάλλον, που λέγατε Νεάντερνταλ εμάς που λέγαμε «μην κλείνετε τους λιγνίτες». «Ελάτε τώρα εσείς στην Ελληνική Λύση, ακόμη με το κάρβουνο ασχολείστε;» έλεγε ο κ. Γεωργιάδης. Και τους λέτε σήμερα να καίνε πέλετ και ξύλα και να βάλουν πάλι πετρέλαιο. Δεν υπάρχει πολιτική ντροπή; Και αν σε δύο μήνες υπάρχει μια εξομάλυνση και φθηνύνει το αέριο; Λέμε «αν». Τι θα τους πείτε; «Αλλάξτε πάλι. Βάλτε αέριο. Μας έπιασε η «πράσινη» ευαισθησία πάλι; Είναι αυτά σοβαρά πράγματα;

Εσείς, η κυβέρνησή σας, κύριε Υπουργέ, διά του αρμόδιου Υπουργού ενημερώσατε χθες τους Έλληνες πολίτες ότι υπάρχει η πιθανότητα ακόμα και επιβολής δελτίου στην κατανάλωση ρεύματος. Θα ζει ο Έλληνας με δελτίο! Όταν τα λέγαμε πριν πέντε μήνες, μας λέγατε λαϊκιστές και επικίνδυνους. Ποιοι αποδεικνύεται ότι είναι επικίνδυνοι τελικά στην ιστορία αυτή; Δελτίο; Και τους προτείνετε να καίνε καυσόξυλα, για να ζεστάνουν τα παιδιά τους εν έτει 2022;

Και ξέρετε, αυτές οι ανακοινώσεις συνιστούν και ομολογία αποτυχίας. Γιατί έχετε αποτύχει. Όταν τους λέτε ότι μπορεί να έχουμε δελτία ή να καίνε καυσόξυλα ή «βάλτε πετρέλαιο», είναι ομολογία αποτυχίας, κύριε Σταϊκούρα. Και αντί να διαφυλάξετε η Νέα Δημοκρατία το εθνικό συμφέρον, εκμεταλλεύεστε το χαλί που σας έχουν στρώσει ΣΥΡΙΖΑ και ΠΑΣΟΚ τα προηγούμενα χρόνια, για να εξασφαλίσουν τα καρτέλ τα πλούτη τους.

Ακούστε, λοιπόν κάτι, γιατί σήμερα θα ξεκαθαρίσουμε πολλά. Για την Ελληνική Λύση, κύριε Σταϊκούρα, η σωστή πλευρά της ιστορίας -γιατί γίνεται πολύ μεγάλη κουβέντα γι’ αυτήν τη σωστή πλευρά της ιστορίας- είναι αυτή η οποία εξασφαλίζει ψωμί στο τραπέζι της Ελληνίδας και του Έλληνα. Αυτή είναι η σωστή πλευρά της ιστορίας. Και η Κυβέρνηση θα μπορούσε να υιοθετήσει τις προτάσεις μας από το Φεβρουάριο του 2020, όλες τις προτάσεις μας, για προαγορά φυσικού αερίου, πετρελαίου -δεν χρειάζεται αποθήκευση, προαγορά, όπως κάνουν κι άλλες χώρες- να μην κλείσετε λιγνίτες, να προχωρήσουμε σε εξορύξεις, μια δέσμη προτάσεων. Ως και μελέτη για πυρηνική ενέργεια καταθέσαμε εδώ. Αλλά εσείς όχι, καρτέλ και ξεπούλημα της ΔΕΗ.

Πάμε τώρα στα της συνεργασίας, που έχετε βαλθεί λιτοί και δεμένοι, δημοσιογράφοι της αντιπολίτευσης και της Κυβέρνησης, στελέχη της Κυβέρνησης και της αντιπολίτευσης, Βουλευτές, Υπουργοί. Φοβερό! Ανακαλύψατε την Ελληνική Λύση. Μετά από τρεισήμισι χρόνια έντιμου πολιτικού βίου εδώ μέσα, που ήμασταν το αόρατο κόμμα -ούτε μονοστηλάκι σε εφημερίδες δεν μας είχανε-, χθες ήμασταν παντού πρωτοσέλιδο! Όλα αυτά εκπορεύονται από το Μαξίμου και από φυλλάδες, εφημερίδες που πρόσκεινται στον ΣΥΡΙΖΑ.

Να πούμε κάτι, γιατί ακούσαμε και τον κ. Τσίπρα, που αναφέρθηκε στον πρόεδρο μας στη ΔΕΘ προχθές. Εμείς θα του πούμε κάτι. Θα δώσουμε μια φιλική συμβουλή, μια συναδελφική συμβουλή στον κ. Τσίπρα: Καλό είναι να μιλάει για τον εαυτό του και όχι εξ ονόματος άλλων. Λησμονεί ο ΣΥΡΙΖΑ και η Νέα Δημοκρατία το εξής, ότι συμφωνείτε και κοινοβουλευτικά, κύριε Σταϊκούρα, και ιδεολογικά. Κοινοβουλευτικά συμφωνείτε ο ΣΥΡΙΖΑ με τη Νέα Δημοκρατία και το ΠΑΣΟΚ, γιατί από τα τριακόσια σαράντα τρία νομοσχέδια, κύριε Υπουργέ, που έχει φέρει η Κυβέρνηση αυτή από το 2019, το ΠΑΣΟΚ έχει υπερψηφίσει το 70% των νομοσχεδίων σας -τα έχουμε εδώ πέρα- και ο ΣΥΡΙΖΑ που είναι η Αξιωματική Αντιπολίτευση το 50%.

Άρα, κοινοβουλευτικά συγκυβερνάτε. Kαι ιδεολογικά συγκυβερνάτε, κύριε Σταϊκούρα. Ξέρετε γιατί συγκυβερνάτε ιδεολογικά Νέα Δημοκρατία, ΣΥΡΙΖΑ και ΠΑΣΟΚ; Γιατί συμφωνείτε στις Πρέσπες, γιατί συμφωνείτε στην προσφυγή στη Χάγη για το Αιγαίο. Συμφωνείτε! Γιατί είστε όλοι σας λάτρεις του αντινατιβισμού. Γιατί συμφωνείτε στην αντικατάσταση του πληθυσμού της χώρας μας. Το είπατε όλοι σας στη Διεθνή Έκθεση Θεσσαλονίκης και όχι μόνο. Θέλετε να τους μπολιάσετε. Είστε λάτρεις της πράσινης ανάπτυξης. Γιατί συμφωνείτε στο να αρνείστε να κάνετε εξορύξεις. Γιατί συμφωνείτε στην απολιγνιτοποίηση, γιατί συμφωνείτε στο χρηματιστήριο ενέργειας, γιατί συμφωνείτε στα καταστροφικά lockdown. Συμφωνείτε στην υποχρεωτικότητα του εμβολιασμού, συμφωνείτε στα μνημόνια, συμφωνείτε στην υπερφορολόγηση, συμφωνείτε στην καταστροφή του πρωτογενούς τομέα, της πρωτογενούς παραγωγής, στα μεγάλα, στα σημαντικά, στα ιδεολογικά, συμφωνείτε σε όλα!

Θα πείτε τώρα κάτι για την πανεπιστημιακή αστυνομία, θα βρείτε να πείτε κάτι για τις υποκλοπές, τάχα μου να αδιαφορήσετε ιδεολογικά, αλλά σε όλα αυτά τα μεγάλα και τα σημαντικά συμφωνείτε! Άρα, λοιπόν, να ποιοι συγκυβερνούν, να ποιοι ταυτίζονται ιδεολογικά. Σε όλα αυτά τα μεγάλα και τα σημαντικά, είστε ίδιοι.

Η Ελληνική Λύση απλά ελληνικά προς κάθε κατεύθυνση -γιατί βλέπω πολλούς να έχουν απορίες, αλλά ή δεν καταλαβαίνουν ή κάνουν πως δεν καταλαβαίνουν- δεν πρόκειται να συγκυβερνήσει για να επιτρέψει να συνεχιστεί αυτή η καταστροφή. Η Ελληνική Λύση θα κυβερνήσει, για να εμποδίσει την εθνική και την κοινωνική εξαθλίωση.

Βλέποντας, λοιπόν, ότι το σενάριο της συνεργασίας κατέρρευσε με πάταγο, βγήκαν, όπως είπα και πριν, Υπουργοί και δημοσιογράφοι και εξυφαίνουν σχέδιο ακόμα-ακόμα και αποστασίας. Βλέπαμε χθες να κουβεντιάζει στην τηλεόραση σε κανάλι πανελλαδικής εμβέλειας Υπουργός -ο Κυβερνητικός Εκπρόσωπός σας, κύριε Σταϊκούρα, ο κ. Οικονόμου και να μιλάει με δημοσιογράφο για αποστασία Βουλευτών. Απίστευτα πράγματα. Κατρακυλήσατε στο έσχατο σημείο πολιτικής αθλιότητας, γιατί πρόκειται για πολιτική αθλιότητα αυτό που κάνετε.

Κυβέρνηση και Αξιωματική Αντιπολίτευση κρίνουν εξ ιδίων τα αλλότρια, γιατί σε αυτά έχετε μάθει, στις συγκυβερνήσεις, στις αποστασίες και στο να αλλάζετε κόμματα, λες και είναι πουκάμισα. Με λάθος κόμμα βρεθήκατε να τα βάλετε. Τα χέρια σας τα πολιτικά κάτω από την Ελληνική Λύση.

Ξεκαθαρίζουμε, λοιπόν, ξανά, σε κάθε νοσηρό πολιτικό εγκέφαλο ότι η Ελληνική Λύση σαν μια γροθιά θα πορευθεί αταλάντευτα μέχρι τέλους. Μόνη απέναντι σε όλους. Πού το έχετε δει εσείς να βγαίνει πρόεδρος κόμματος στη δημόσια τηλεόραση, να παραχωρεί συνέντευξη και να ασχολούνται οι δημοσιογράφοι με την επαγγελματική δραστηριότητα του προέδρου, αντί για τις δεκάδες προτάσεις που έχει καταθέσει για όλο το πολιτικό έργο, που έχει παρουσιάσει. Δηλαδή, δεν κατάλαβα, έχει πάει ποτέ ο κ. Τσίπρας και τον ρωτάνε για την επαγγελματική του δραστηριότητα; Δεν ξέρω ποια δουλειά κάνει. Ο κ. Μητσοτάκης; Δεν ξέρουμε τι δουλειά κάνει. Έχετε δει κανέναν δημοσιογράφο να ρωτάει τον κ. Ανδρουλάκη τι δουλειά κάνει εκτός από Ευρωβουλευτής και παιδί του πολιτικού σωλήνα του ΠΑΣΟΚ; Τι δουλειά κάνουν όλοι αυτοί; Πείτε μου εσείς, πού το έχετε δει σε δημόσια τηλεόραση να ασχολούνται με την επαγγελματική δραστηριότητα Αρχηγού κόμματος;

Πάμε παρακάτω. Μιλάει είκοσι δύο λεπτά. Δείτε πού έχει φθάσει η σήψη, κύριε Υπουργέ. Μιλάει είκοσι δύο λεπτά στη δημόσια τηλεόραση, που είναι υποχρεωμένη να τον βγάλει ως Πρόεδρο κόμματος και ξαφνικά ανεβαίνει στο επίσημο site της ΕΡΤ δεκαέξι λεπτά η συνέντευξη αντί για είκοσι δύο λεπτά. Και δεν έγινε κάποιο τεχνικό λάθος να πω ότι κόπηκε η αρχή ή το τέλος. Κόπηκε με χειρουργική επέμβαση, κύριε Σταϊκούρα. Με λαβίδα χειρουργική βγάλανε τα σημεία που απαντάει και καταρρίπτει τα σενάρια περί συγκυβέρνησης και εκεί που ασκεί δριμεία κριτική στην Κυβέρνηση. Τα αφαιρέσαν αυτά. Εννοείται ότι προσφύγαμε στη δικαιοσύνη, εννοείται ότι απευθυνθήκαμε στο ΕΣΡ. Ποιο ΕΣΡ τώρα! Ποιος Κουτρουμάνος και ποιο ΕΣΡ! Άλλο ένα πιόνι του συστήματος και της Κυβέρνησης και λυπούμαστε που το λέμε. Και εννοείται ότι επαναφέρανε, κύριε Κοινοβουλευτικέ Εκπρόσωπε της Νέας Δημοκρατίας, μέσα σε πέντε λεπτά το γνήσιο απόσπασμα –είκοσι δύο λεπτά- και κανείς δεν είπε τίποτα. Εάν το κάναμε αυτό στον κ. Μητσοτάκη, τί θα γινόταν; Εάν το κάναμε αυτό στον κ. Τσίπρα και του αφαιρούσαν τα επίμαχα σημεία της συνέντευξης, τί θα γινόταν; Κανείς δεν έγραψε τίποτα, κανείς δεν ασχολήθηκε. Κανείς! Αυτά στην ΕΡΤ. Απίστευτο! Στη δημόσια τηλεόραση. Μιλάμε για λαθροχειρία. Πραγματικά, λαθροχειρία.

Κλείνω, κυρία Πρόεδρε, με κάτι που για εμάς είναι πάρα πολύ σημαντικό. Σήμερα η Ελληνική Λύση, ο Πρόεδρος της Ελληνικής Λύσης κ. Κυριάκος Βελόπουλος και η Κοινοβουλευτική Ομάδα της Ελληνικής Λύσης καταθέσαμε επίσημο αίτημα στον Πρόεδρο της Βουλής κ. Κωνσταντίνο Τασούλα, αίτημα για ομιλία του Προέδρου της Αρμενίας ενώπιον της Βουλής των Ελλήνων. Η σχέση της χώρας μας με την ομόδοξη Αρμενία είναι φιλική και διαχρονική και η φίλη Αρμενία τελευταίως, δέχεται επιθέσεις από το Αζερμπαϊτζάν, τον σύμμαχο της Τουρκίας, που εδώ το ΝΑΤΟ, η Ευρώπη, κωφεύουν για το Αζερμπαϊτζάν. Το ότι η Ελλάδα παίρνει φυσικό αέριο από το Αζερμπαϊτζάν, δεν σημαίνει τίποτα, εδώ δεν έχουμε κυρώσεις, έτσι; Παρά το ότι το Αζερμπαϊτζάν επιτίθεται σε μία χώρα ομόδοξη, όπως είναι η Αρμενία.

Υπενθυμίζουμε, ότι η ελληνική Βουλή -και ήσασταν συνένοχοι όλοι όσοι συμμετείχατε, εμείς δεν είχαμε μπει εκείνη την ημέρα μέσα και θέλουμε να την ξεχάσουν εκείνη την ημέρα του Ζελένσκι εδώ και του τάγματος Αζόφ- έδειξε μία υπερβάλλουσα ευαισθησία στην περίπτωση της Ουκρανίας και κάλεσε τον Ζελένσκι στη Βουλή.

Υποβάλλαμε, λοιπόν, σήμερα –ο Πρόεδρός μας, η Κοινοβουλευτική μας Ομάδα- αίτημα επίσημο να κληθεί κατ’ αντίστοιχο τρόπο και ο Πρόεδρος της Αρμενίας να μιλήσει ενώπιον της Ολομέλειας της Βουλής των Ελλήνων και περιμένουμε να γίνει αποδεκτό το αίτημά μας.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει η Ανεξάρτητη Βουλευτής κ. Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κυρία Πρόεδρε.

Θα ήθελα, πριν ξεκινήσω να τοποθετούμαι για το νομοσχέδιο, να καταγγείλω και εγώ, σε συνέχεια της τοποθέτησης του κ. Φάμελλου, την κοινοβουλευτική διαδικασία.

Είναι γνωστό ότι βάσει του Κανονισμού της Βουλής οι Κοινοβουλευτικοί Εκπρόσωποι και οι Αρχηγοί των κομμάτων μπορούν να παρεμβάλλονται και να τοποθετούνται όποτε επιθυμούν. Όμως, έχει γίνει μία απίστευτη κατάχρηση του Κανονισμού. Στον πρώτο κύκλο ομιλητών, όταν ξεκινά η συνεδρίαση, παρεμβάλλονται όλοι. Είναι μια παρέλαση στρατού Κοινοβουλευτικών Εκπροσώπων και Αρχηγών των κομμάτων.

Αφού οι Κοινοβουλευτικοί Εκπρόσωποι και οι Αρχηγοί των κομμάτων καταγγέλλουν πάρα πολλές φορές την κοινοβουλευτική διαδικασία με τα νομοσχέδια και τα αντικοινοβουλευτικά ήθη της Κυβέρνησης, καλό είναι οι ίδιοι να δείχνουν με το προσωπικό τους παράδειγμα ότι σέβονται το δικαίωμα και των υπολοίπων Βουλευτών να τοποθετούνται και όχι να περιμένουμε από τις 10 το πρωί, για να μιλήσουμε.

Ξεκινάω…

**ΠΡΟΕΔΡΕΥΟΥΣΑ (Σοφία Σακοράφα):** Εάν μου επιτρέπετε, κυρία συνάδελφε, μισό λεπτό, γιατί σε αυτό που είπατε πρέπει να έχετε μια απάντηση...

**ΑΓΓΕΛΙΚΗ ΑΔΑΜΟΠΟΥΛΟΥ:** Ναι, βεβαίως.

**ΠΡΟΕΔΡΕΥΟΥΣΑ (Σοφία Σακοράφα):** ...γιατί είναι και μομφή προς το Προεδρείο.

**ΑΓΓΕΛΙΚΗ ΑΔΑΜΟΠΟΥΛΟΥ:** Δεν είναι προς εσάς προσωπικά, είναι προς το Προεδρείο γενικότερα.

**ΠΡΟΕΔΡΕΥΟΥΣΑ (Σοφία Σακοράφα):** Ο πρώτος Κοινοβουλευτικός Εκπρόσωπος μίλησε, αφού είχαν μιλήσει ήδη πέντε συνάδελφοί σας, και μετά μπήκαμε στη διαδικασία που λέει ο Κανονισμός…

**ΑΓΓΕΛΙΚΗ ΑΔΑΜΟΠΟΥΛΟΥ:** Ναι, παρεμβλήθηκαν και οι Υπουργοί. Ξέχασα να αναφερθώ και στους Υπουργούς, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Επιτρέψτε μου, σας παρακαλώ πολύ. Άκουσα τι είπατε. Αμέσως μετά, δόθηκε ο λόγος στην κ. Παπανάτσιου, δόθηκε ο λόγος -γιατί δεν ήσασταν εκείνη τη στιγμή εδώ- στον κ. Χήτα, όπως είχαμε κανονίσει, και πάμε κανονικά στη διαδικασία. Δεν καταλαβαίνω αυτή την επίθεσή σας…

**ΑΓΓΕΛΙΚΗ ΑΔΑΜΟΠΟΥΛΟΥ:** Είχε δοθεί και στον κ. Βαρουφάκη, είχε δοθεί και στους Υπουργούς…

**ΠΡΟΕΔΡΕΥΟΥΣΑ (Σοφία Σακοράφα):** Όπως πολύ σωστά είπατε, κυρία συνάδελφε, ο Κανονισμός λέει όποτε θέλουν και ζητάνε τον λόγο οι Κοινοβουλευτικοί Εκπρόσωποι μπορούν να τον πάρουν.

Παρακαλώ πολύ, έχετε τον λόγο. Συνεχίστε την ομιλία σας.

**ΑΓΓΕΛΙΚΗ ΑΔΑΜΟΠΟΥΛΟΥ:** Δεν έχω βέβαια ξεκινήσει επί του νομοσχεδίου, μιλήσατε και εσείς τώρα και μετράει ο χρόνος. Τέλος πάντων, όποτε επιθυμούν, αλλά παρακαλώ να μην γίνεται κατάχρηση.

**ΠΡΟΕΔΡΕΥΟΥΣΑ (Σοφία Σακοράφα):** Θα μηδενίσω τον χρόνο και θα τον βάλω από την αρχή. Έχετε τον λόγο.

**ΑΓΓΕΛΙΚΗ ΑΔΑΜΟΠΟΥΛΟΥ:** Λοιπόν, ξεκινάω την τοποθέτησή μου επί του νομοσχεδίου.

Όποτε ακούμε την Κυβέρνηση να μιλάει για ένα εμβληματικό νομοσχέδιο, προφανώς, δύο είναι αυτά τα οποία συμβαίνουν. Προφανώς, μιλάμε για μια ταφόπλακα στη δημόσια περιουσία και στα κεκτημένα και βεβαίως, για «γαλάζια» βολέματα πάλι χρυσοπληρωμένων παιδιών με τα χρήματα των φορολογουμένων πολιτών.

Εδώ τι έχουμε; Έχουμε ένα μίνι πολυνομοσχέδιο, το οποίο περιλαμβάνει πολυάριθμες διάσπαρτες διατάξεις. Και τι κάνει; Προσθέτει στις πάνω από τριάντα ανεξάρτητες αρχές την Ανεξάρτητη Αρχή Πιστοληπτικής Αξιολόγησης και το Κεντρικό Μητρώο Πιστώσεων.

Δεν θα μιλήσω για την κοινοβουλευτική διαδικασία και την έλλειψη σοβαρού δημοσίου διαλόγου -είναι μια πάγια κλασική αντίληψη, τα έχουμε πει πολλές φορές- επί της ουσίας, κόντρα στις διεθνείς εξελίξεις, οι οποίες τι κάνουν; Ενισχύουν ακόμη περισσότερο τον παρεμβατικό ρόλο του κράτους, τον σταθερό, τον στιβαρό, τον εγγυητικό και ενεργό ρόλο του κράτους, του δημοσίου δηλαδή στην οικονομία και στις αγορές.

Έρχεται εδώ η Κυβέρνηση ξανά, πληρεξούσια των ιδιωτικών ολιγαρχικών συμφερόντων, προβαίνοντας σε όλο και εντονότερες ιδιωτικοποιήσεις για τις ΔΕΚΟ, τις ανώνυμες εταιρείες του δημοσίου, θέλοντας να ολοκληρώσει το παιγνίδι της μοιρασιάς μέσω αυτών των ιδιωτικοποιήσεων. Και αναφέρομαι, βεβαίως, σε εταιρείες, όπως είναι η ΕΥΔΑΠ, η ΔΕΗ, ο ΟΑΣΑ, τα ΕΛΤΑ κ.λπ..

Η Ευρώπη, λοιπόν, ολόκληρη σπεύδει να ενισχύσει το κράτος, να ενισχύσει τις αρμοδιότητές του σε κεντρικούς τομείς, γιατί προφανώς οι αγορές έχουν αποδειχθεί ότι είναι άπληστες, οι αγορές έχουν αποδείξει αλαζονεία και έχουν χρεοκοπήσει, βέβαια.

Πληροφοριακά, κύριε Υπουργέ, πρόσφατα κορυφαίο στέλεχος, χρηματοοικονομικός σύμβουλος της Wall Street, είπε ότι η εργαλειοθήκη του χρηματοπιστωτικού συστήματος έχει εξαντληθεί, έχουμε ξεμείνει από επιλογές και αναμένονται και σε εμφύλιο επίπεδο επικίνδυνες ταραχές.

Έχοντας, λοιπόν, αντιληφθεί την απληστία και την αλαζονεία των αγορών, οι οποίες αποδείχθηκαν όχι απλώς ανεπαρκείς, αλλά και βλαπτικές για τις βασικές ανάγκες των ανθρώπων, η Ευρώπη σπεύδει ακριβώς να ενισχύσει τον ρόλο του κράτους.

Στην Ελλάδα, απεναντίας, της μόνιμης παραφωνίας, η Κυβέρνηση προωθεί το εντελώς αντίθετο, δηλαδή απόλυτο αφανισμό του δημοσίου, την παράδοση της δημόσιας περιουσίας στα ολιγαρχικά συμφέροντα, την κατάλυση των εργασιακών σχέσεων με τον αντεργατικό νόμο του κ. Χατζηδάκη, την ενίσχυση της πελατειακής ρεμούλας, με απευθείας αναθέσεις, με outsourcing υπηρεσιών στις θυγατρικές, με ιλιγγιώδη μπόνους στα golden boys.

Και τώρα τι κάνετε με την Ανεξάρτητη Αρχή Πιστοληπτικής Αξιολόγησης; Εδώ εγκαθιδρύετε έναν ολόκληρο μηχανισμό, ο οποίος θα σχηματίζει τα οικονομικά προφίλ των πολιτών και θα τους βαθμονομεί με βάση τη μέχρι τώρα συναλλακτική τους συμπεριφορά και την πιστοληπτική τους, προφανώς, συμπεριφορά.

Τα αποτελέσματα, βεβαίως, αυτού του λεγόμενου credit score τα έχουμε δει ήδη στη γενέτειρά του, που είναι η Αμερική, όπου τι έκαναν συγκεκριμένα; Τα funds -καλά, αυτό το κάνουν και εδώ, στην Ελλάδα και παντού- αγοράζουν τα χρέη έναντι πινακίου φακής και στη συνέχεια, προβαίνουν σε ένα πάρτι καταχρηστικής, αυθαίρετης αύξησης των υπολοίπων, με καταχρηστικές πιστώσεις. Δάνεια επί δανείων, με καταχρηστικούς όρους και εφόσον οι άνθρωποι, οι δανειολήπτες, μετά καταλήγουν υπερχρεωμένοι και δεν μπορούν να ανταπεξέλθουν στις δανειακές υποχρεώσεις τους, τους βάζουν στις μαύρες λίστες. Πριν καλά το καταλάβουν, έρχονται αντιμέτωποι με έναν κοινωνικό και οικονομικό αποκλεισμό. Δεν έχουν πρόσβαση ούτε στις υπηρεσίες τηλεπικοινωνιών, ούτε στις υπηρεσίες ηλεκτροδότησης, ούτε στις υπηρεσίες περίθαλψης και ασφάλισης.

Αυτό θα έρθει και εδώ πέρα. Θα δημιουργούνται μαύρες λίστες με υπερχρεωμένους δανειολήπτες, ακριβώς λόγω των καταχρηστικών συμπεριφορών των τραπεζών και των funds. Και αυτοί οι άνθρωποι δεν θα έχουν πρόσβαση σε κανένα κοινωνικό αγαθό, σε καμμία κοινωνική υπηρεσία.

Αυτό, λοιπόν, επιλέγει και η Νέα Δημοκρατία να νομοθετήσει την ίδια στιγμή που οι πολίτες έχουν ξεπεράσει πλέον τα όρια των αντοχών τους, ενώπιον μιας βαθύτατης ενεργειακής, αλλά και στεγαστικής κρίσης. Σημειωτέον ότι, σύμφωνα με σοβαρές εκτιμήσεις, τις πρώτες εννιά με δώδεκα ημέρες του κάθε μήνα εξαϋλώνεται ο μισθός.

Σε όλα αυτά η Κυβέρνηση τι κάνει; Παραμένει παρατηρητής των εξελίξεων, στον πάγκο των εξελίξεων, να παρακολουθεί Ισπανούς και Πορτογάλους, οι οποίοι δημιούργησαν ένα ενιαίο μέτωπο, μια σθεναρή συμμαχία, προκειμένου να εξασφαλίσουν για τους πολίτες τους πλαφόν στις τιμές του φυσικού αερίου και του ρεύματος, ενώ στην Ελλάδα τι κάνουμε; Πληρώνουμε τα μαλλιά της κεφαλής μας.

Σημειωτέον ότι οι επιδοτήσεις που έχετε εξαγγείλει για το ρεύμα τον επόμενο μήνα αναμένεται ότι θα κοπούν στο ένα τρίτο, με ένα νέο κλιμακωτό σύστημα ατομικής ευθύνης, με μπόνους και πέναλτι. Έτσι, λοιπόν, επιτρέπετε την αισχροκέρδεια των ολιγαρχών, των διαφόρων παροχών, τις ανατιμήσεις τους δηλαδή, να εκτροχιάζουν όλη την ώρα τους δημοσιονομικούς στόχους και από την άλλη, οι πολίτες να εξαναγκάζονται να προβαίνουν και σε υπέρογκες δαπάνες για επανεγκατάσταση λέβητα πετρελαίου, γιατί τους συμφέρει τώρα το πετρέλαιο, ενώ αργότερα μπορεί να μην τους συμφέρει και καθόλου.

Χρησιμοποιείτε και την τεράστια ακρίβεια ως ένα εργαλείο, ένα όπλο που θα το χρησιμοποιήσετε για να παρουσιάσετε αυξημένα έσοδα, τα οποία θα προέρχονται από τους έμμεσους φόρους, όταν οι πολίτες είναι σε απόγνωση.

Το ερώτημα είναι, κύριε Υπουργέ: Το 2023, που θα περάσει η περίοδος χάριτος και λόγω της ενεργειακής κρίσης και που το αξιόχρεο της πατρίδας θα έχει καταβαραθρωθεί κυριολεκτικά, τι θα γίνει; Τότε, προφανώς, θα επιβληθούν νέες δημοσιονομικές προσαρμογές, νέες απαιτήσεις για πρωτογενή πλεονάσματα άνω του 2%, δηλαδή νέα προγράμματα λιτότητας, δηλαδή νέα μνημόνια.

Και να κλείσω με το στεγαστικό, λέγοντας ότι έχετε εξαγγείλει κάποια επιδόματα στέγης τα οποία είναι βραχυπρόθεσμα μπαλώματα, τα οποία ανατροφοδοτούν ακόμη περισσότερο τα υψηλά ενοίκια. Ξεχνάτε τη φούσκα των ενοικίων είτε με τις βραχυχρόνιες μισθώσεις στα airbnb είτε με τις χρυσές βίζες και με την απουσία νεόδμητων κατοικιών, αλλά και την υπερσυγκέντρωση των ακινήτων σε εταιρείες, που θα εκτινάξουν το κόστος και των ενοικίων και των αγορών. Πάνω από το 37% των αστικών νοικοκυριών και των νεαρών ζευγαριών δαπανούν το 40% του διαθέσιμου εισοδήματός τους για να ανταποκριθούν ακριβώς στο κόστος στέγασης και συν τα στεγαστικά δάνεια, που με τα κυμαινόμενα επιτόκια θα γίνουν βραχνάς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Η Ισπανία και η Πορτογαλία περίπου από τον Οκτώβρη του 2021 έχουν εξαγγείλει νομοθετικά μέτρα σχετικά με την πρόσβαση των πολιτών στην κοινωνική κατοικία, στην προσιτή κατοικία. Η Πορτογαλία μέχρι το 2026 δώδεκα χιλιάδες κατοικίες και δεκαπέντε χιλιάδες κλίνες σε φοιτητικές εστίες, η Ισπανία είκοσι χιλιάδες κοινωνικές κατοικίες μέχρι το 2026. Η Ισπανία και αυτή επενδύει στην κοινωνική στέγη και στην ολική ανακαίνιση για εξοικονόμηση ενέργειας και την αντισεισμική θωράκιση.

Ήρθε σήμερα η κ. Κεραμέως, έκανε κάποιες εξαγγελίες για φοιτητικά επιδόματα και κλίνες. Όμως, το θυμηθήκατε τώρα, εν όψει εκλογών. Αυτά τα προεκλογικά δωράκια είναι εμπαιγμός, είναι γραφικότητα.

Όταν, λοιπόν, οι Ευρωπαίοι δίνουν το καλό παράδειγμα με δισεκατομμύρια ευρώ επενδύσεων για τέτοια κοινωνικά προγράμματα, εμείς δίνουμε μόλις 1,3 εκατομμύρια ευρώ. Δεκάδες χιλιάδες κατοικίες οι άλλοι, εκατό ψευτοανακαινισμένα διαμερίσματα εμείς για διακόσιους πενήντα πολίτες, που θα τους επιλέξουν οι δήμοι με τι κριτήρια; Προφανώς, με αδιαφάνεια, με «γαλάζιο» πρόσημο.

Τελειώνω, λοιπόν, υπενθυμίζοντας -και ευχαριστώ πολύ για την ανοχή σας κυρία Πρόεδρε- τη δήλωση του κ. Πέτσα, ότι όποιος δεν προσαρμόζεται πεθαίνει. Εσείς δεν προσαρμόζεστε στις διεθνείς εξελίξεις και αν το κάνετε, το κάνετε πάρα πολύ αργά. Και ακριβώς για αυτό τον λόγο, θα οδηγηθείτε σύντομα στον πολιτικό αφανισμό σας.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κυρία συνάδελφε.

Τον λόγο τώρα έχει εκ μέρους του ΣΥΡΙΖΑ ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κυρία Πρόεδρε.

Θα ξεκινήσω με μια προσπάθεια να δούμε τον ελέφαντα στο δωμάτιο. Χωρίς να συμφωνώ με τον κ. Σταϊκούρα, θεωρώ ότι όλοι πρέπει να μελετήσουμε τα όσα το Ελληνικό Δημοσιονομικό Συμβούλιο αναφέρει στη γνώμη για τον δεύτερο συμπληρωματικό προϋπολογισμό. Αναφέρει στη δεύτερη σελίδα σχετικά με την ελληνική οικονομία «για επαγρύπνηση σε σχέση με πιθανούς κινδύνους συρρίκνωσης της φορολογικής βάσης στην περίπτωση μονιμοποίησης του υψηλού πληθωρισμού, της τάσης ανόδου των επιτοκίων και του υψηλού ενεργειακού κόστους σε επιχειρήσεις και νοικοκυριά».

Και αναφέροντας μετά για τη λήψη πρόσθετων μέτρων σχετικά με τα προβλήματα που μπορούν να δημιουργηθούν στον βαθμό που αποκτά χαρακτηριστικά μόνιμων ή τακτικώς επαναλαμβανόμενων παροχών και μια σειρά από άλλες πολύ σωστές παρατηρήσεις, βεβαίως και τη θετική γνωμοδότησή του για τον κρατικό προϋπολογισμό.

Γιατί το αναφέρω αυτό; Γιατί θα ήταν αυτό μια πολύ καλή αφετηρία για να γίνει μια ουσιαστική συζήτηση στην Επιτροπή Οικονομικών Υποθέσεων -δεν την ήθελε η Κυβέρνηση, αποφεύγει την ουσία της συζήτησης για τα θέματα της οικονομίας- για το πού είναι η οικονομία και το πού πάμε και όχι να κρύβεστε πίσω από δελτία Τύπου που προσπαθούν να πουν το ανέκδοτο ότι ο ΣΥΡΙΖΑ θα μας πάει σε μνημόνια, εσείς που μας οδηγήσατε μαζί με άλλους σε μνημόνια. Θα ήταν μια πολύ καλή ευκαιρία να γίνει μια ουσιαστική κουβέντα. Δεν το θέλατε. Και βεβαίως έγινε μια τελείως τυπική διεκπεραιωτική συζήτηση στην Επιτροπή Οικονομικών Υποθέσεων, επτακόσιες σελίδες νομοσχεδίου μια μέρα για να ετοιμαστούμε, τέσσερις τυπικές συνεδριάσεις χωρίς ουσιαστική κουβέντα, χωρίς να απαντήσετε στα ουσιώδη ζητήματα.

Κατά καιρούς έρχεται και μας θέτει ως πολιτική ηγεσία το Υπουργείο Οικονομικών τα ζητήματα, ότι δεν υπάρχει δημοσιονομικό περιθώριο και τι να κάνουμε, δεν υπάρχουν άλλα χρήματα. Βέβαια αυτά όλα λίγο πριν ανέβει ο Πρωθυπουργός στη Θεσσαλονίκη. Μόλις ανέβηκε, άνθισαν τα λεφτόδεντρα, δώσατε διάφορα χρήματα, τώρα γυρίσαμε ξανά στο ίδιο αφήγημα.

Εγώ, λοιπόν, θα σας δώσω μια πρόταση, μια λύση, κάνοντας και την κριτική. Έχετε νομοθετήσει, λίγο πριν ανέβει ο Πρωθυπουργός στη Θεσσαλονίκη, στις 5 Σεπτεμβρίου με απόφαση που βγάλατε, την επιβολή έκτακτης εισφοράς στους παραγωγούς ηλεκτρικής ενέργειας. Από εκεί, λοιπόν, μπορεί να υπάρξει ένας ουσιαστικός δημοσιονομικός χώρος, εάν το θέλετε. Διότι δεν προκάνατε να το κάνετε νωρίτερα αυτό. Δεν μπορέσατε να το νομοθετήσετε αυτό νωρίτερα! Όταν εμείς σας μιλούσαμε για τα υπερκέρδη των εταιρειών και για την ανάγκη φορολόγησής τους, διότι θα το πω έτσι κι αλλιώς μεταξύ μας θα μείνει, δεν πρόκειται να το παίξουν τα φιλοκυβερνητικά κανάλια και τα δημοσιογραφικά παπαγαλάκια τα οποία για άλλα πράγματα λένε κάθε μέρα, μέχρι στιγμής οι εταιρείες αυτές φόρο για τα υπερκέρδη τους δεν έχουν πληρώσει ούτε ένα ευρώ! Δεν έχουν πληρώσει φόρο ούτε ένα ευρώ! Και μη ψάχνετε διατυπώσεις και αν είναι έτσι και αν είναι αλλιώς και προσπαθείτε να δικαιολογηθείτε. Δική σας επιλογή, της πολιτικής ηγεσίας του Υπουργείου Οικονομικών, να μην πληρώσουν ούτε ένα ευρώ.

Και εγώ σας ερωτώ: Γιατί δεν προχωράτε στην τροποποίηση της απόφασης, ώστε να πληρώσουν άμεσα, αλλά έχετε μια διαδικασία που μετά από μήνες θα τους βεβαιώσετε το ποσό και τους δίνετε ένα περιθώριο τριών μηνών για να πληρώσουν τον φόρο που θα βγει, σαν να μην έχουν ταμειακή ρευστότητα και να μην έχουν τη δυνατότητα να αντιμετωπίσουν το πρόβλημα; Ιδού, λοιπόν, ο δημοσιονομικός χώρος, τροποποιήστε την απόφαση. Ζητήστε άμεσα να πληρώσουν τα χρήματα αυτά και ελάτε άμεσα στη Βουλή να κάνουμε ουσιαστική συζήτηση για αυτά τα ζητήματα. Διότι τα θέματα της οικονομίας είναι σοβαρά και δεν θέλουμε οι πολιτικές δυνάμεις που μας οδήγησαν στα μνημόνια και στην οικονομική καταστροφή να μας οδηγήσουν ξανά.

Πολύ σωστά, κύριε Σταϊκούρα, -σας το είπα στην επιτροπή- αναφερθήκατε με επιστημονική και καθηγητική φρασεολογία και κύρος στο ζήτημα της «ασυμμετρίας πληροφόρησης». Τώρα εγώ με συγχωρείτε πολύ θα πω καμμιά κουβέντα και μετά με το δίκιο της θα μου λέει η Προεδρεύουσα της διαδικασίας, η Αντιπρόεδρος, να ανακαλέσω και δεν θα την πω. Αλλά εσείς μιλάτε για ασυμμετρία πληροφόρησης, όταν εδώ σας ζητάμε στοιχειώδη πράγματα συνεχώς και ξανά και ξανά να μας πείτε;

Εγώ θα το επαναλάβω και ξέρω πολύ καλά ότι δεν θα απαντήσετε, διότι φοβόσαστε να πείτε το νούμερο. Πόσες κατασχέσεις από ΑΦΜ έχουν γίνει από τραπεζικούς λογαριασμούς το 2021; Πόσα ΑΦΜ; Ποιο ποσό; Και ποιο είναι το αντίστοιχο το 2022; Φοβάστε να το πείτε.

Επίσης, έρχεστε εδώ κάθε φορά και θριαμβολογείτε για τη μείωση των κόκκινων δανείων. Υπολογίζετε το τμήμα των δανείων που πήγε από τις τράπεζες του λεγόμενου «servicers»; Πείτε μας κάποια στιγμή ως προς αυτό που χρωστά ο πολίτης, όχι αυτό που γράφουν οι τράπεζες. Διότι το να φύγει το δάνειο του Αλεξιάδη από την τράπεζα που ήταν και να πάει σε μια άλλη εταιρεία δεν σημαίνει ότι μειώνεται το δάνειο του Αλεξιάδη. Σαφέστατα, λοιπόν, πείτε νούμερα. Σταματήστε την παραπληροφόρηση περί ασυμμετρίας πληροφόρησης και δώστε πληροφόρηση στο ελληνικό Κοινοβούλιο.

Δηλαδή, είπατε σήμερα για το έλλειμμα. Εξηγήστε μας λίγο, πώς από ένα έλλειμμα που στο τέλος του χρόνου θα είναι στα 4,4 δισεκατομμύρια ευρώ και κάτι -βέβαια μια πρόοδος είναι, το είχατε φτάσει ακόμα και 20 δισεκατομμύρια ευρώ τα προηγούμενα χρόνια-, θα πάμε σε ένα πλεόνασμα το 2023; Ποιο είναι το αποθεματικό που προβλέπετε εσείς να προκύψει το επόμενο χρονικό διάστημα;

Σε ό,τι αφορά το δελτίο Τύπου του Υπουργείου Οικονομικών για την κοστολόγηση των εξαγγελιών Τσίπρα σας ζήτησα στην Επιτροπή Οικονομικών Υποθέσεων, αν υπάρχουν έγγραφα των υπηρεσιών που να τεκμηριώνουν το δελτίο Τύπου που βγήκε σαν δελτίο Τύπου του Υπουργείου Οικονομικών, όχι το γραφείο του Υπουργού, όχι του Υπουργού του ίδιου! Αφού δεν έχετε προσκομίσει μέχρι στιγμής έγγραφα λέω με σαφήνεια: Λέει ψέματα το Υπουργείο Οικονομικών στο δελτίο Τύπου που έβγαλε για την κοστολόγηση των μέτρων που εξήγγειλε ο Αλέξης Τσίπρας. Λέει ψέματα, διότι δεν έχετε αναφέρει ούτε ένα e-mail, ούτε ένα έγγραφο.

Αλλά εσείς που είσαστε τόσο τρομεροί στην κοστολόγηση και σε όλα αυτά τα ζητήματα, στην νομοθέτηση και σε όλα αυτά τα θέματα με τα βαριά βιογραφικά, το επιτελικό κράτος κ.λπ., μας φέρατε σήμερα μια τροπολογία -δεν ήθελα να διακόψω εκείνη την ώρα- στην οποία από πίσω υπάρχει υποτιθέμενη κοστολόγηση του Γενικού Λογιστηρίου του Κράτους. Εσείς που αστραπιαία κοστολογήσατε το τι εξήγγειλε ο Αλέξης Τσίπρας! Πάμε, λοιπόν, να δούμε εδώ στη σελίδα τριάντα: «Δαπάνη από την επιδότηση του κόστους πετρελαίου εσωτερικής καύσης». Ποιό ποσό; Δεν υπάρχει. «Ενδεχόμενη δαπάνη από τη δυνατότητα παράτασης και αναπροσαρμογής του ποσού της επιδότησης του πετρελαίου εσωτερικής καύσης». Ποσό; Δεν υπάρχει. «Ετήσια απώλεια εσόδων από την εξαίρεση της υποχρέωσης καταβολής του τέλους επιτηδεύματος». Βεβαίως εδώ στις δικές σας εξαγγελίες είπατε ότι δυνητικά είναι μέχρι εννιακόσιες χιλιάδες δικαιούχοι, αλλά κάντε μια πρόβλεψη. Πόσο θα κοστίσει στο ελληνικό δημόσιο; 500 ευρώ, 5 εκατομμύρια ευρώ, 500.000 ευρώ;

Και βεβαίως το καταπληκτικό και μετά μας λέτε εσείς για κοστολόγηση: «Οι ανωτέρω απώλειες εσόδων θα αναπληρώνονται από άλλες πηγές εσόδων του προϋπολογισμού». Βεβαίως τα όσα ανέφερα γι’ αυτό το ζήτημα, δεν φτάνουν στο ανέκδοτο της επόμενης τροπολογίας. Διότι στην επόμενη τροπολογία που μας φέρατε, γιατί τελείωσε η Επιτροπή Οικονομικών Υποθέσεων, δεν είχατε το πολιτικό θάρρος σαν πολιτική ηγεσία του Υπουργείου Οικονομικών να φέρετε στην επιτροπή τις διατάξεις αυτές. Στην επόμενη τροπολογία υπάρχει το ανέκδοτο. Στο άρθρο 10 της τροπολογίας, ρωτάει ο κ. Ξανθόπουλος. Του είπα μην βάζεις δύσκολα, αυτά είναι δύσκολα ερωτήματα, είναι δύσκολα θέματα. Στο άρθρο 10 της τροπολογίας λέτε: «Κατά παρέκκλιση της παραγράφου 1 του άρθρου 22». Ποιανού νόμου; Κανενός νόμου. Γιατί κανενός νόμου; Διότι με την τροπολογία που καταθέσατε τροποποιείτε το νομοσχέδιο που συζητάμε σήμερα. Τόσο ορθή νομοθέτηση, τόση ικανότητα, τόσο μεγάλη κοστολόγηση.

Εμείς ζητούμε ουσιαστικό διάλογο, ζητούμε ουσιαστικά στοιχεία, ζητούμε να απαντήσετε στα όσα η Επιστημονική Υπηρεσία της Βουλής σας λέει για τα άρθρα 172, 173, 174, όπου ακόμα και το Οικονομικό Επιμελητήριο, ο ΣΕΒ και άλλοι φορείς έρχονται και διαφωνούν με αυτά τα άρθρα. Δεν απαντάτε ουσιαστικά, δεν θέλετε να δώσετε στοιχεία, φοβόσαστε την ενημέρωση. Καταλαβαίνουμε τον πολιτικό φόβο από την προεκλογική περίοδο, αλλά τι να κάνουμε, με αυτό θα ζήσετε μέχρι να χάσετε τις εκλογές.

Ευχαριστώ για τον χρόνο σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε, δεν θα μπω στη γνωστή συζήτηση περί του παρελθόντος, γιατί το καλοκαίρι του 2015 και το τρίτο μνημόνιο δεν είναι μακριά. Άρα μην λέτε ποιος έβαλε τη χώρα σε μνημόνια. Αυτό είναι συζήτηση του παρελθόντος.

Aλλά μόνο ένα στοιχείο που έχετε δίκιο: Θέλετε κάποια συγκεκριμένα ποσοτικά δεδομένα για κάποιες διατάξεις. Τις είπα στην τοποθέτησή μου. Δεν με παρακολουθήσατε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας κ. Βρούτσης και αμέσως μετά θα δώσω τον λόγο στον Υπουργό κ. Πέτσα για να τοποθετηθεί επί των άρθρων του νομοσχεδίου και αμέσως μετά θα πάρει τον λόγο η κ. Καφαντάρη.

**ΙΩΑΝΝΗΣ ΒΡΟΥΤΣΗΣ:** Κυρία Πρόεδρε, κυρίες και κύριοι συνάδελφοι, υιοθετώ τα λόγια του Υπουργού Οικονομικών κ. Σταϊκούρα, που στην τοποθέτησή του στην έναρξη της ομιλίας του είπε ότι διανύουμε μια πρωτόγνωρη, αχαρτογράφητη περίοδο, όχι μόνο για την Ελλάδα αλλά και για το παγκόσμιο σύστημα. Μέσα σε αυτό το δύσκολο περιβάλλον η ελληνική Κυβέρνηση, το Υπουργείο Οικονομικών, στο σύνολό της η Κυβέρνηση παίρνει μέτρα, αποφασίζει. Το πιο σημαντικό όμως είναι, κύριε Υπουργέ των Οικονομικών, ότι δεν κατεβάζουμε τα χέρια κάτω. Ακόμα και σε αυτή τη δύσκολη περίοδο ανοίγουμε δρόμους, εκσυγχρονίζουμε τη δημόσια διοίκηση, διαμορφώνουμε μέτωπο απέναντι στις προκλήσεις του μέλλοντος, συνεχίζουμε το μεταρρυθμιστικό έργο και, κυρίως, δημιουργούμε ένα δίχτυ -αυτό που δημοσιονομικά επιτρέπει η οικονομία μας- για τους ευάλωτους και τους αδύναμους.

Έτσι, λοιπόν, και το σημερινό νομοσχέδιο, για το οποίο η εξαιρετική εισήγηση του κ. Κόνσολα, Βουλευτή Δωδεκανήσου, Υπουργού, αλλά και η ανάλυση του ίδιου του Υπουργού Οικονομικών για το σύνολο του νομοσχεδίου είπαν όλα αυτά τα οποία έπρεπε δημόσια στην Εθνική Αντιπροσωπεία για το περιεχόμενο, για τις τομές, τις μεγάλες αλλαγές του νομοσχεδίου.

Προσωπικά επιτρέψτε μου να ασχοληθώ με δύο μεγάλες ενότητες. Η μία είναι αυτή η οποία θίχτηκε κατ’ εξοχήν στο θεσμικό πλαίσιο του νομοσχεδίου και η άλλη είναι αυτή η οποία εισηγείται το νομοσχέδιο για τον συμπληρωματικό προϋπολογισμό. Θέλω να ακούσει ο ελληνικός λαός τις παρεμβάσεις μας συνδυαστικά με την τροπολογία του Υπουργείου Οικονομικών που έρχεται ως συνέχεια αυτών που είπε ο Πρωθυπουργός στην Έκθεση της Θεσσαλονίκης που δείχνει τη συνέπεια και τη συνέχεια της πολιτικής μας και της Κυβέρνησης.

Με το νομοσχέδιο αυτό δημιουργείται για πρώτη φορά στην Ελλάδα μία νέα ανεξάρτητη αρχή: η Αρχή Πιστοληπτικής Αξιολόγησης και η σύσταση κεντρικού μητρώου πιστώσεων. Εδώ ασκήθηκε η μεγαλύτερη κριτική. Καλοπροαίρετη είναι η πολιτική κριτική και εδώ είμαστε, κύριε Αλεξιάδη και κύριε Παππά, για να συζητάμε τα ζητήματα τα οποία έχουν ένα πολιτικό ενδιαφέρον, τα συν και τα πλην.

Τι είναι όμως αυτή η εθνική αρχή, η ανεξάρτητη αρχή που πάμε να δημιουργήσουμε; Γιατί κρύβουμε την πραγματικότητα; Εγώ μέσα από την παρακολούθηση του νομοσχεδίου, την εμβάθυνση των συγκεκριμένων άρθρων πιστεύω ότι ήταν έλλειμμα του ελληνικού κράτους που δεν την είχε δημιουργήσει. Γνωρίζουμε όλοι -και επειδή πρέπει να κοιταζόμαστε στα μάτια- ότι αν υπήρχε προγενέστερα, πολλά χρόνια πριν, αυτή η ανεξάρτητη αρχή και μπορούσαμε να γνωρίζουμε όλα αυτά τα χρέη ή τους "πονηράκηδες" οι οποίοι αξιοποιούσαν την έλλειψη πληροφόρησης, το σίγουρο είναι δεν θα υπήρχαν θαλασσοδάνεια. Κι εσείς το λέτε και εγώ είμαι σύμφωνος ότι μία από τις κύριες αιτίες του δημοσιονομικού εκτροχιασμού ήταν οι τράπεζες διαμέσου των θαλασσοδανείων. Θα υπήρχε αυτή η ανεξάρτητη αρχή και θα έδινε την πληροφόρηση ποιος πάει να πάρει δάνειο, πόσο δάνειο και αν μπορεί να το ξεπληρώσει. Δεν την είχαμε την πληροφορία αυτή.

Έρχεται, λοιπόν, και παρεμβαίνει το Υπουργείο Οικονομικών, πρώτον, σε αυτό το ζήτημα σήμερα με καθυστέρηση ετών όλου του πολιτικού συστήματος. Είναι μια πολύ σημαντική παρέμβαση.

Δεύτερον, θα υπήρχαν τα κόκκινα δάνεια στο μέγεθος που υπάρχουν σήμερα; Δεν θα υπήρχαν, διότι με τον ίδιο τρόπο λόγω της ασύμμετρης πληροφόρησης -υιοθετώ τη λέξη του κ. Σταϊκούρα- δίνονταν δάνεια κατά το δοκούν σε επιχειρήσεις σε φυσικά πρόσωπα χωρίς να έχουν τη φερεγγυότητα, χωρίς να μπορεί να παρακολουθήσει το σύστημα τις οφειλές τους. Έτσι, δημιουργήθηκε αυτός ο τεράστιος όγκος των κόκκινων δανείων. Αν υπήρχε, λοιπόν, αυτή η ανεξάρτητη αρχή που γνωρίζει το σύστημα συνολικά και είχε την πληροφόρηση ούτε το μέγεθος των κόκκινων δανείων που είναι σήμερα θα είχαμε. Ποιος θα ήταν ωφελημένος; Οι τράπεζες; Το Υπουργείο Οικονομικών; Όλοι μας θα ήμασταν ωφελημένοι. Διότι στο τέλος της ημέρας αυτός που πληρώνει είναι ο Έλληνας φορολογούμενος. Όλα τα χρήματα που απορρέουν από την τσέπη του Έλληνα φορολογούμενου οδηγούνται στον προϋπολογισμό, στις τράπεζες διαμέσου της ανακεφαλαιοποίησης των καταθέσεων. Εκεί οδηγούνται τα χρήματά μας. Εκεί που δημιουργήθηκαν οι μεγάλες τρύπες των ελλειμμάτων και οι μεγάλες τρύπες των ελλειμμάτων στις τράπεζες, των κόκκινων δανείων.

Θα τα είχαμε αποφύγει αν υπήρχε αυτή η ανεξάρτητη αρχή; Θα τα είχαμε αποφύγει. Άρα, Υπουργέ των οικονομικών, συγχαρητήρια σε σένα και στο επιτελείο σου, στην Κυβέρνηση, που εισηγείστε και φέρνετε αυτή την ανεξάρτητη αρχή η οποία έλειπε από τη χώρα μας όλα τα προηγούμενα χρόνια και της οποίας η απουσία κόστισε δισεκατομμύρια. Εύχομαι και πιστεύω να λειτουργήσει σωστά, να λειτουργήσει έτσι όπως πρέπει, να αποφύγουμε εκείνες τις περιπτώσεις στις οποίες αναφέρθηκε και η ομιλήτρια εκ μέρους του ΣΥΡΙΖΑ, τις περιπτώσεις που θα γίνει κακή διαχείριση της συγκεκριμένης πληροφορίας για δημόσια αγαθά. Δεν μπορώ να πιστέψω ότι δημόσια αγαθά, τα οποία είναι απαραίτητα για την επιβίωση, δεν θα δίνονται σε κάποιον. Αλλά τουλάχιστον στα κεντρικά θέματα τα οποία αφορούν τη δανειοδότηση σε ανθρώπους οι οποίοι δεν μπορούν και δεν έχουν την πιστοληπτική αξιολόγηση και δυνατότητα, εκεί θα υπάρχει ένα καθαρό τοπίο.

Θα καθαρίσει η ήρα απ’ το στάρι, αυτό που έλειπε από την ελληνική πραγματικότητα. Το πληρώσαμε ακριβά με την καταβολή πολλών δισεκατομμυρίων στις πλάτες του ελληνικού λαού για να ωφεληθούν κάποιοι οι οποίοι κέρδισαν από αυτή την απουσία πληροφόρησης. Άρα, λοιπόν, είναι μία πολύ θετική παρέμβαση, μία νέα αρχή ανεξάρτητη, η οποία αν και εφόσον λειτουργήσει έτσι όπως περιγράφει ο νόμος κι έτσι όπως είναι και οι προθέσεις εκ μέρους του Υπουργείου Οικονομικών, μόνο θετικά οφέλη θα έχει για την οικονομία και τον Έλληνα φορολογούμενο.

Το δεύτερο κομμάτι αφορά τον συμπληρωματικό προϋπολογισμό. Αξίζει να αναφέρουμε; Ναι, αξίζει, γιατί ο συμπληρωματικός προϋπολογισμός έρχεται να καλύψει όλες τις υφιστάμενες εξαγγελίες της Κυβέρνησης, χρήματα τα οποία έχουν καταβληθεί και χρήματα τα οποία θα καταβληθούν μέχρι τέλος του χρόνου. Είμαι υποχρεωμένος να τα διαβάσω, γιατί αξίζει ο ελληνικός λαός να ακούει για τα χρήματα τα οποία καταβάλλονται.

Αυξάνονται, λοιπόν, οι πιστώσεις του τακτικού κρατικού προϋπολογισμού κατά 2,5 δισεκατομμύρια ευρώ. Αυξάνονται οι πιστώσεις του προϋπολογισμού δημοσίων επενδύσεων κατά 200 εκατομμύρια ευρώ στο συγχρηματοδοτούμενο σκέλος και κατά 200 εκατομμύρια ευρώ στο εθνικό σκέλος. Ο Υπουργός Οικονομικών και η Κυβέρνηση έχουν αναφερθεί ήδη αναλυτικά στο πού θα κατευθυνθούν αυτοί οι πρόσθετοι φόροι.

Πρώτον, 1,7 δισεκατομμύριο ευρώ θα διατεθεί για την επιδότηση κατανάλωσης στο ηλεκτρικό ρεύμα για το 2022. Δεύτερον, 500 εκατομμύρια ευρώ θα διατεθούν για το επίδομα Δεκεμβρίου για τους ευάλωτους πολίτες. Είναι το δίχτυ προστασίας για τους αδύναμους συμπολίτες μας. Τρίτον, 300 εκατομμύρια ευρώ, διευρυμένο αυτό το ποσό θα διατεθούν για το επίδομα θέρμανσης. Τέταρτον, 140 εκατομμύρια ευρώ θα διατεθούν για να καλυφθούν οι ανάγκες από την αύξηση των δικαιούχων του «ΕΞΟΙΚΟΝΟΜΩ». Και, πέμπτον, 149 εκατομμύρια ευρώ για τη στήριξη αγροτών και κτηνοτρόφων, ενώ υπάρχουν και τα υπόλοιπα κονδύλια που αφορούν τις υπόλοιπες δράσεις. Ανάμεσά τους και οι περιοχές μας του Αιγαίου Πελάγους, κύριε Κονσόλα, με νησιά μέχρι τρεις χιλιάδες εκατό κατοίκους. Ωφελούνται οι αγρότες στις περιοχές αυτές γιατί έχουμε πρωτογενή τομέα, μικρό κλήρο. Αλλά υπάρχει πρωτογενής τομέας στα νησιά των Κυκλάδων και της Δωδεκανήσου. Επίσης, οι αλιείς σε περιοχές μέχρι τρεις χιλιάδες εκατό κατοίκους.

Έρχεται ως συνέχεια των εξαγγελιών του Πρωθυπουργού στη Θεσσαλονίκη αυτή η τροπολογία σήμερα, η οποία κάνει πέντε σημαντικές παρεμβάσεις. Τις οικονομικές επιπτώσεις στον προϋπολογισμό τις είπε λίγο πριν, κύριε Αλεξιάδη -είπατε ότι δεν το γράφει το Γενικό Λογιστήριο- ο ίδιος ο Υπουργός των Οικονομικών. Αναφέρθηκα λίγο πριν. Δεν χρειάζεται να πω τα ποσά. Αξίζει, όμως, να διαβάσω τις πέντε παρεμβάσεις ως συνέχεια των εξαγγελιών του Πρωθυπουργού.

Πρώτον, διεύρυνση και απαλλαγή από την ειδική εισφορά αλληλεγγύης για το φορολογικό έτος 2022. Υπήρχε σε εκκρεμότητα, νομοθετείται τώρα και καταργείται η εισφορά αλληλεγγύης μέχρι τέλος του 2022 και για όλα τα εισοδήματα από το έτος 2023 και εφεξής. Αρκετά πληρώσαμε εισφορά αλληλεγγύης για την κάλυψη του δημοσιονομικού εκτροχιασμού της χώρας, για το σύνολο των φυσικών και νομικών προσώπων. Από 1ης Ιανουαρίου του 2023 τελειώνει για πάντα η εισφορά αλληλεγγύης.

Δεύτερον, επιδότηση πετρελαίου εσωτερικής καύσης θέρμανσης με 0,20 ευρώ οριζόντια για όλους τους Έλληνες. Μία πολύ σημαντική παρέμβαση στην εξαγγελία της Θεσσαλονίκης.

Τρίτον, επέκταση στο φορολογικό έτος 2022 της εξαίρεσης για την υποχρέωση καταβολής του τέλους επιτηδεύματος για αγρότες κανονικού καθεστώτος και αλιείς παράκτιας αλιείας. Αυτό που είπαμε προηγούμενα, κύριε Κόνσολα, για τις συγκεκριμένες περιοχές.

Τέταρτον, εξαίρεση από την υποχρέωση καταβολής τέλους επιτηδεύματος για μικρομεσαίες επιχειρήσεις που αυξάνουν τις θέσεις εργασίας πλήρους απασχόλησης. Επιτρέψτε μου να κάνω μια μικρή αναφορά να σας πω. Μία από τις παθογένειες της αγοράς εργασίας της χώρας μας είναι ο αυξημένος αριθμός εργαζομένων με μερική ή προσωρινή απασχόληση.

Ως Υπουργός Εργασίας, την περίοδο 2019 - 2020, νομοθετήσαμε τη μία μονάδα μείωσης των εισφορών, από το σύνολο των δέκα από το 2012 ως και το 2021. Η μία μονάδα ήταν για τις επιχειρήσεις των οποίων οι εργαζόμενοι θα έχουν πλήρη απασχόληση, τη μετατροπή, δηλαδή, θα έχουν ένα κίνητρο. Βοήθησε το συγκεκριμένο; Δεν έχω στοιχεία για να πω πόσο συνέβαλε η συγκεκριμένη μείωση κατά μία μονάδα για τη συγκεκριμένη κατηγορία εργαζομένων. Σίγουρα θα έχει συμβάλει.

Εδώ, όμως, είναι μια δεύτερη παρέμβαση. Με ποιον σκοπό; Ο σκοπός της συγκεκριμένης παρέμβασης είναι να αυξήσουμε τον αριθμό των εργαζομένων πλήρους απασχόλησης. Είναι μία θετική διάταξη, η οποία πρέπει να έχει θετική ανταπόκριση από εσάς.

Και τελευταία είναι η αύξηση του ετήσιου στεγαστικού επιδόματος φοιτητών, η γνωστή παρέμβασή μας για να στηρίξουμε τους φοιτητές σε όλη την επικράτεια που νοικιάζουν σπίτι σε μία περίοδο δύσκολη για τα νοικοκυριά, δύσκολη για τους φοιτητές, η οποία αυξάνει κατά 50% το επίδομα στέγασης των φοιτητών και σε περίπτωση στέγασης, τα 1.500 γίνονται παραπάνω, γίνονται 2.000. Αυτές είναι οι παρεμβάσεις μας.

Εκτιμώ ότι είναι νομοσχέδιο που έχει μόνο θετικό πρόσημο. Είναι νομοσχέδιο που πέρα από τις επιμέρους διαφωνίες, η δημιουργία αυτή η θεσμική της ανεξάρτητης αρχής έχει να προσφέρει πολλά, πάρα πολλά, στην ελληνική οικονομία, στην εθνική οικονομία, στις τράπεζες και στους φορολογουμένους, διότι τελικά, αυτός που πληρώνει τα πάντα είναι ο Έλληνας φορολογούμενος και αυτός θα ωφεληθεί μέσα από την εξοικονόμηση πόρων, που δεν θα υπάρχουν μαύρες τρύπες ασυνεπών συμπολιτών μας να τα απορροφούν.

Και όσον αφορά τα υπόλοιπα μέτρα, είναι μέτρα που δημιουργούν το δίχτυ προστασίας για τους ευάλωτους και τους αδύναμους κι έρχονται ως συνέπεια και συνέχεια των εξαγγελιών της Διεθνούς Έκθεσης Θεσσαλονίκης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κύριε Βρούτση.

Θα δώσω τώρα τον λόγο στον κ. Πέτσα, Υπουργό Εσωτερικών. Αμέσως μετά θα πάρει το λόγο η κ. Καφαντάρη -σας διαβάζω τον κατάλογο- αμέσως μετά θα πάρει τον λόγο ο κ. Αυγενάκης, Υφυπουργός Πολιτισμού και Αθλητισμού, μετά ο κ. Δερμεντζόπουλος από τη Νέα Δημοκρατία και αμέσως μετά η κ. Γιαννακοπούλου, Κοινοβουλευτική Εκπρόσωπος του Κινήματος Αλλαγής και στη συνέχεια θα πάει ο κατάλογος κανονικά με την κ. Ξενογιαννακοπούλου.

Ορίστε, κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κυρία Πρόεδρε.

Λαμβάνω τον λόγο για να υποστηρίξω τα άρθρα 7 και 8 της τροπολογίας 1422/212 από 20-9-2022. Αυτές οι ρυθμίσεις αφορούν δύο παρατάσεις. Η πρώτη αφορά την παράταση των συμβάσεων για τη μεταφορά μαθητών, προκειμένου να διασφαλιστεί η έγκαιρη έναρξη της μεταφοράς των μαθητών μας.

Η οικονομική επιτροπή της οικείας περιφέρειας δύναται να παρατείνει την εκτέλεση των συμβάσεων που ήταν σε ισχύ στις 30 Ιουνίου του 2022 έως ότου αναδειχθούν οι οριστικοί ανάδοχοι των διαδικασιών και το αργότερο μέχρι την 31η Δεκεμβρίου του 2022 που έχουν ήδη εκκινήσει, προσαρμόζοντας τους συμβατικούς όρους στα νέα δεδομένα εκτέλεσης των δρομολογίων, όπου αυτό απαιτείται, ενώ ειδικά για τις περιπτώσεις που δεν κατέστη εφικτό από τις οικείες περιφέρειες να προκηρύξουν διαγωνισμούς ή να προβούν στη διαδικασία της διαπραγμάτευσης θεσπίζεται η επιπρόσθετη προϋπόθεση της άμεσης εκκίνησης των διαδικασιών προκήρυξης του διαγωνισμού με το δυναμικό σύστημα των αγορών.

Περαιτέρω, ορίζεται στη διάταξη ότι οι δαπάνες για τη μεταφορά μαθητών δημόσιων σχολείων καταβάλλονται νόμιμα μέχρι τη σύναψη της σχετικής σύμβασης μεταφοράς, εφόσον ο οικείος περιφερειάρχης βεβαιώνει με σχετική πράξη του την εκτέλεση της μεταφοράς των μαθητών και εφόσον το ύψος της σχετικής δαπάνης είναι σύμφωνα με την απόφαση ανάθεσης της οικείας οικονομικής επιτροπής.

Επιπλέον, ορίζεται ότι οι συμβάσεις που παρατάθηκαν δίδονται αζημίως για τις περιφέρειες με την ανάδειξη των οριστικών αναδόχων.

Τέλος, για λόγους ασφάλειας δικαίου στην παράγραφο 2 προβλέπεται ότι η ρύθμιση της παραγράφου 1 καταλαμβάνει και παρατάσεις δημοσίων συμβάσεων μεταφοράς μαθητών που έλαβαν χώρα πριν από τη δημοσίευση της εν λόγω διάταξης, εφόσον φυσικά εγκριθεί από τη Βουλή.

Σχετικά με το άρθρο 8 της εν λόγω τροπολογίας, με τη ρύθμιση αυτή παρατείνεται ως 31-7-2023 η καταληκτική προθεσμία που έχει δοθεί στους κατά τη δημοσίευση του π.δ.99 του 2017 λειτουργούντες παιδικούς, βρεφικούς και βρεφονηπιακούς σταθμούς των δήμων και των νομικών προσώπων τους για την πλήρη συμμόρφωσή τους στο περιεχόμενο του π.δ.99 του 2017, που αφορά στις προϋποθέσεις αδειοδότησης και λειτουργίας των παιδικών και βρεφονηπιακών σταθμών που λειτουργούν εντός νομικών προσώπων των δήμων ή της υπηρεσίας των δήμων. Η καταληκτική ημερομηνία συμμόρφωσης ήταν πέντε έτη από τη δημοσίευση του προεδρικού διατάγματος που έλαβε χώρα την 28-9-2017.

Η προτεινόμενη ρύθμιση κρίνεται αναγκαία για λόγους ασφάλειας δικαίου, κατόπιν της παράτασης των επί μέρους προθεσμιών του εν λόγω προεδρικού διατάγματος που έχουν χορηγηθεί μέχρι την 31-7-2023 με το άρθρο 164 του ν.4964/2022 και προκειμένου να καθοριστεί η ίδια καταληκτική προθεσμία πλήρωσης των υποχρεώσεων των δημοτικών παιδικών, βρεφικών και βρεφονηπιακών σταθμών όλης της χώρας και προσαρμογής αυτών στις τεχνικές προδιαγραφές και κατασκευαστικές διατάξεις που το ίδιο το π.δ.99 του 2017 θέτει.

Σημειώνεται ότι σε περίπτωση μη συμμόρφωσης των σταθμών στις ανωτέρω διατάξεις εντός αποκλειστικής προθεσμίας προβλέπεται ανάκληση της άδειας τους, στην περίπτωση που ως άδεια τεκμαίρεται η συστατική πράξη του νομικού προσώπου δημοσίου δικαίου ή ο οργανισμός εσωτερικής υπηρεσίας του δήμου.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Και τώρα τον λόγο έχει, εκ μέρους του ΣΥΡΙΖΑ, η κ. Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Υπουργέ, κυρίες και κύριοι Βουλευτές, πραγματικά ζούμε σε δύο κόσμους. Αυτό το οποίο πραγματικά συγκρούεται στην Ελλάδα, στην ελληνική κοινωνία, είναι σύγκρουση δύο αντιλήψεων, δύο διαφορετικών κόσμων, δύο κόσμων οι οποίοι φάνηκαν έντονα και με την παρουσία στη Διεθνή Έκθεση Θεσσαλονίκης, κατ’ αρχάς του κ. Μητσοτάκη, του Πρωθυπουργού της χώρας και μετά του Αλέξη Τσίπρα.

Οι παρουσίες αυτές έδωσαν αυτή την αντίληψη και τη διαφορετική αντίληψη: δημοκρατία, δικαιοσύνη παντού, διαφάνεια, πολιτική εξυπηρέτηση των λαϊκών αναγκών και της κοινωνικής πλειοψηφίας, από τη μια οι προτάσεις που εκφώνησε ο Αλέξης Τσίπρας και από την άλλη μεριά, ο κ. Μητσοτάκης, που ουσιαστικά μίλησε και είπε και υλοποιεί -να το πω έτσι- ως πολιτική, τη συγκάλυψη, την αδιαφάνεια, την εξυπηρέτηση των λίγων και βέβαια την εξυπηρέτηση των ιδιωτών, των ιδιωτικών συμφερόντων, σε βάση του δημόσιου συμφέροντος. Αυτοί οι δύο κόσμοι είναι που συγκρούονται και πάνω σε αυτές τις δύο λογικές, αυτές τις δύο πολιτικές ο ελληνικός λαός κρίνει, βλέπει και -πολύ περισσότερο- καταλαβαίνει τι βιώνει.

Έχουμε ένα σχέδιο νόμου -το εν λόγω πολυνομοσχέδιο του Υπουργείου Οικονομικών- το οποίο, πράγματι, αποτυπώνει συγκεκριμένες λογικές μιας Κυβέρνησης η οποία -επιτρέψτε μου- είναι σε αποδρομή. Και μία Κυβέρνηση είναι σε αποδρομή όταν δεν ανταποκρίνεται στις λαϊκές ανάγκες, όταν ιδεοληπτικά προχωρεί στην υλοποίηση συγκεκριμένων πολιτικών υπέρ των λίγων, όπως είπα και πριν.

Χαρακτηριστικό, λοιπόν, αυτής της αντίληψης στο εν λόγω πολυνομοσχέδιο είναι αυτό που αποτυπώνεται, η αντίληψη της Νέας Δημοκρατίας για το δημόσιο, αυτό που περιγράφουν και υλοποιούν τρία χρόνια ως επιτελικό κράτος. Πρόκειται, λοιπόν, για μία καινούργια, άλλη μία νεοφιλελεύθερη νομοθέτηση, που βασίζεται στα ιδεώδη του Κυριάκου Μητσοτάκη, δηλαδή: Την απομείωση του δημόσιου ελέγχου σε όποια δραστηριότητα του δημοσίου -ακόμη και σε περιόδους κρίσης, που φαίνεται και από το οικονομικό υπόδειγμα- μετατοπίζεται λόγω της πανδημίας και της ενεργειακής κρίσης προς τη σφαίρα του δημοσίου από αυτή του ιδιωτικού. Την αδιαφάνεια σε θέματα προσλήψεων, ανέλιξης και αποδοχών προσωπικού και διοικήσεων, μέσα από ένα πλέγμα μη αντικειμενικών κανόνων -βλέπουμε εδώ πέρα έμμεσα παραγκώνιση του ΑΣΕΠ- με σκοπό να βολευτούν οι λεγόμενοι «φίλοι». Την αδιαφάνεια σε θέματα εσωτερικού ελέγχου και προμηθειών, θέμα που αναδείχθηκε στην πανδημία που βιώσαμε, αλλά συνεχίζει να υφίσταται και να διανθίζει όποια νομοθετήματα φέρνει αυτή η Κυβέρνηση. Τη μη συλλογική διαδικασία στη διαχείριση συμμετοχών του δημοσίου από τον Υπουργό Οικονομικών.

Όλα τα παραπάνω αποτελούν μια οπτική της Κυβέρνησης Μητσοτάκη, που θεωρεί ουσιαστικά το δημόσιο σαν λάφυρο για να βολεύουμε τους δικούς μας, τους απλούς εργαζόμενους, να κάνουμε τα δικά μας golden boys, τους δικούς μας προμηθευτές. Κι έχει κι αυτό σημασία.

Είναι προφανής, λοιπόν, η αγωνιώδης αυτή προσπάθεια της απερχόμενης Κυβέρνησης να βολέψει όλους τους παραπάνω και για διάστημα που θα είναι Κυβέρνηση, δημιουργώντας θύλακες αδιαφάνειας, κακοδιαχείρισης σπατάλης κ.λπ..

Σε αντίθεση με τη δική μας λογική, τη λογική τη δημοκρατική, την προοδευτική, τη λογική του ΣΥΡΙΖΑ - Προοδευτικής Συμμαχίας, έλεγχος, διαφάνεια, συλλογικές διαδικασίες, δημόσιες επιχειρήσεις με ενιαία διοίκηση, σαφείς οικονομικούς, όχι μόνο χρηματοοικονομικούς, στόχους για την παραγωγή οικονομικής και κοινωνικής αξίας, συγκεκριμένο ρόλο των υπηρεσιών του δημοσίου και διαδικασίες δημόσιου ελέγχου στη λειτουργία τους και πάνω από όλα συμμετοχή.

Κάποιες γενικές παρατηρήσεις στα δύο πρώτα μέρη: Στο πρώτο μέρος το παρόν σχέδιο νόμου παρεμβαίνει και αλλοιώνει τον ιδρυτικό νόμο της ΕΥΣΠ 4389/2016, όπου αναφέρεται χαρακτηριστικά και ρητά ότι οι ΔΕΚΟ που συμμετέχουν στην ΕΣΥΠΠ λειτουργούν υπέρ του δημοσίου συμφέροντος.

Καταργεί τον ν.4412/2016 περί δημοσίων συμβάσεων και προμηθειών, αφού εξαιρούνται από το πεδίο εφαρμογής οι ΔΕΚΟ. Στο εξής, μια απλή επιτροπή αποφασίζει για προμήθειες, αναθέτει υπηρεσίες, πολλές φορές και εκατομμυρίων, κατά τη δική της βούληση, χωρίς διαφάνεια. Παρεμβαίνει ευθέως στην άσκηση διοίκησης των ΔΕΚΟ από τα διοικητικά συμβούλια. Καταργεί το ΑΣΕΠ και αφήνει περιθώριο ελεύθερο για προσλήψεις και κινητικότητα προσωπικού. Καταργεί ενιαίο μισθολόγιο στις ΔΕΚΟ. Ανοίγει ιδιαίτερα μισθολόγια για κάθε ΔΕΚΟ. Ανατρέπεται το καθεστώς των συμβάσεων αορίστου χρόνου.

Και όσο και να λέτε σαν Υπουργείο, κύριε Υπουργέ, στους εργαζόμενους -οι οποίοι σήμερα απεργούσαν και η συμμετοχή της απεργίας ήταν πολύ ικανοποιητική, θα έλεγα, όπως εκτιμάται και από τους ίδιους- μέσω του Γενικού Γραμματέα, με τον οποίο συναντήθηκαν το μεσημέρι -εσείς δεν τους είδατε, καθώς ήσασταν στη Βουλή- ότι δεν τους αφορά το συγκεκριμένο σχέδιο νόμου, τους αφορά απόλυτα και γι’ αυτό ανησυχούν. Αυτό το οποίο θέλετε είναι ένα μοντέλο επιχειρήσεων τέως ΔΕΚΟ, όπως γίνεται και στη ΔΕΗ, να εφαρμοστεί παντού, όπως και στις συγκοινωνίες. Παντού.

Και, βέβαια, από την άλλη μεριά είναι πολύ σημαντικό στο Κεφάλαιο 2, όπου εκεί δημιουργείται η ανεξάρτητη αρχή πιστοληπτικής αξιολόγησης, όπου ουσιαστικά δημιουργείτε έναν νέο «ΤΕΙΡΕΣΙΑ» που θα «φακελώνει» τους πολίτες ως προς τις υποχρεώσεις τους, ακόμα και στους λογαριασμούς της ΔΕΗ -λέμε παράδειγμα που είναι το θέμα των ημερών- ότι είναι κακοπληρωτές κ.λπ..

Αυτά είναι σοβαρά ζητήματα στη δημόσια ζωή. Αφορούν όλους τους εργαζόμενους. Και να πω ότι πραγματικά ακόμη και ο Συνήγορος του Καταναλωτή, με την έκδοση και την ανακοίνωση που έκανε, που δεν νομίζω να είναι ΣΥΡΙΖΑ, αναφέρθηκε στο δυσβάστακτο κόστος στην ηλεκτρική ενέργεια.

Τα μέτρα που εξαγγέλλετε μπορεί να δίνουν επιδοτήσεις, όποιες επιδοτήσεις ουσιαστικά δεν χτυπούν εκεί που δημιουργείται το πρόβλημα και εκεί αυτό είναι το καρτέλ ενέργειας, το οποίο δυστυχώς σταθερά και ιδεοληπτικά εξυπηρετείτε.

Τώρα σε αντίθεση με την ευρωπαϊκή λογική, καθώς είστε και Ευρωπαίοι, όπως λέει και ο κ. Μητσοτάκης, που προχωρεί και σε κρατικοποιήσεις οργανισμών ενέργειας είτε στη Γαλλία που έγινε είτε ακόμα και στη Γερμανία αυτές τις μέρες με την μεγάλη εισαγωγική εταιρεία φυσικού αερίου, εσείς πάτε ενάντια στην Ευρώπη και στις πρακτικές της.

Όμως επειδή ο χρόνος πέρασε, κυρία Πρόεδρε, δεν μπορώ να μην αναφέρω ότι εμείς ως ΣΥΡΙΖΑ - Προοδευτική Συμμαχία έχουμε καταθέσει μία τροπολογία η οποία έχει να κάνει με αναστολή, απαγόρευση εξώσεων σε σχολικές μονάδες σε όλη την επικράτεια κατά το τρέχον έτος, οι όποιες σχολικές μονάδες στεγάζονται εντός ιδιωτικών μισθωμένων κτηρίων και το μίσθιό τους έχει λήξει. Αυτή η τροπολογία έγινε με αφορμή το 9ο Δημοτικό Αιγάλεω, που ουσιαστικά εκπαραθυρώνεται ενώ η σχολική χρονιά έχει αρχίσει και αφορά προφανώς και άλλες σχολικές μονάδες ανά την Ελλάδα. Πολλές μονάδες λειτουργούν κανονικά για αρκετές δεκαετίες, βρίσκονται αντιμέτωπες με έξωση, με δεκάδες γονείς να ανησυχούν. Αναφέρεται δε ότι παρατηρείται ολιγωρία από τους δήμους, μπορεί να υπάρχουν και αυτά τα ζητήματα, να χαρακτηριστούν τα κτήρια σαν σχολικές στέγες. Οι μαθητές όμως, πρέπει να έχουν παιδεία και τη μόρφωση που τους αξίζει.

Γι’ αυτό και εμείς καταθέτουμε τροπολογία που αφορά αναστολή εφαρμογής δικαστικών αποφάσεων εξώσεων και παράτασης μίσθωσης για δύο ακόμα χρόνια σε όλες τις σχολικές μονάδες στην επικράτεια, που στεγάζονται μέσα σε ιδιωτικά μισθωμένα κτήρια και έχει λήξει το μίσθιό τους.

Θα καλούσαμε, κύριε Υπουργέ, επειδή η παιδεία και τα παιδιά μας είναι πάντα μια προτεραιότητα, να κάνετε δεκτή την τροπολογία Βουλευτών του ΣΥΡΙΖΑ - Προοδευτικής Συμμαχίας.

Ευχαριστώ για την ανοχή σας, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ.

Τον λόγο τώρα είχε η Υφυπουργός Αθλητισμού και Πολιτισμού κ. Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ, κυρία Πρόεδρε.

Κυρίες και κύριοι συνάδελφοι, έχουμε καταθέσει ένα άρθρο που αφορά στον τομέα του αθλητισμού, στην τροπολογία που συζητάμε. Είναι το άρθρο 9 με τίτλο «Εφαρμογή κυρώσεων εντός και εκτός αθλητικών εγκαταστάσεων, τροποποίηση παραγράφου 9, άρθρου 41γ του ν.2725/1999».

Τι ισχύει μέχρι σήμερα; Ο αθλητικός νόμος προβλέπει ότι η αστυνομική αρχή επιβάλλει πρόστιμο σε βάρος του κατόχου μη ονομαστικού εισιτηρίου, κατά τη διάρκεια διενεργούμενου δειγματοληπτικού ελέγχου εντός αλλά και εκτός των αθλητικών εγκαταστάσεων. Επίσης, ορίζει ότι το ύψος του προστίμου καθώς και οι διαδικασίες επιβολής και είσπραξης καθορίζονται με κοινή υπουργική απόφαση των Υπουργών Πολιτισμού και Αθλητισμού και Προστασίας του Πολίτη.

Τι αλλαγές προτείνουμε; Επεκτείνουμε το πεδίο εφαρμογής και επιβολής του προστίμου και προτείνουμε να επιβάλλεται πρόστιμο όχι μόνο στους μη κατόχους ονομαστικών εισιτηρίων αλλά γενικότερα στους μη κατόχους εισιτηρίων. Ουσιαστικά, ρυθμίζουμε το αυτονόητο, δηλαδή ότι όταν διενεργείται έλεγχος στο πλαίσιο μιας αθλητικής διοργάνωσης και υπάρχουν άτομα που δεν έχουν εισιτήριο και εισβάλλουν μέσα στον αγωνιστικό χώρο χωρίς εισιτήριο, θα επιβάλλεται πρόστιμο. Με τον τρόπο αυτό ασκείται και πιο αποτελεσματικός έλεγχος, αλλά εκ των πραγμάτων δημιουργούμε και ένα κλίμα παρότρυνσης αποφυγής περιστατικών, όπως αυτό που περιέγραψα.

Η κοινή υπουργική απόφαση που καθορίζει το ύψος του προστίμου, τον τρόπο βεβαίωσης παράβασης, της διαδικασίας επιβολής και είσπραξης του προστίμου, προτείνουμε να συνυπογράφεται όχι μόνο από τους Υπουργούς Πολιτισμού και Αθλητισμού και Προστασίας του Πολίτη, αλλά και από τον Υπουργό Οικονομικών. Είναι σαφές ότι ο Υπουργός Οικονομικών είναι συναρμόδιος, οπότε εξορθολογίζουμε τη διαδικασία. Το πιο σημαντικό είναι ότι προτείνουμε μέρος των εσόδων να επιστρέφονται στον ίδιο τον αθλητισμό.

Με την πρόσθετη, λοιπόν, τροπολογία προβλέπουμε ότι τα έσοδα από τη συγκεκριμένη κατηγορία προστίμων, θα κατανέμονται: το 1/3 στο Υπουργείο Οικονομικών, το 1/3 στο Υπουργείο Προστασίας του Πολίτη και το 1/3 στο Υπουργείο Αθλητισμού.

Με απλά λόγια ενισχύουμε τον προϋπολογισμό του Υφυπουργείου Αθλητισμού με την κάλυψη των αναγκών του αθλητισμού, επιστρέφουμε στον αθλητισμό, στην αθλητική οικογένεια μέρος των ποσών που συγκεντρώνονται από την είσπραξη των προστίμων που ανέφερα λίγο πριν. Συνεχίζουμε, δηλαδή, να κάνουμε πράξη με τη συμβολή και του φίλου μου Χρήστου Σταϊκούρα, Υπουργό Οικονομικών, αυτό που είναι ο βασικός στόχος της Κυβέρνησης. Τι; Να πάμε τον αθλητισμό πιο ψηλά και διαρκώς να ενισχύεται και με επιπλέον έσοδα, τα οποία εκ των πραγμάτων κατανέμονται στην αθλητική οικογένεια της χώρας μας πάντοτε με όρους διαφάνειας.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Τον λόγο τώρα έχει εκ μέρους της Νέας Δημοκρατίας ο κ. Δερμεντζόπουλος.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα ενώπιον της Εθνικής Αντιπροσωπείας ένα εξαιρετικά σημαντικό νομοσχέδιο σε μια εξαιρετικά επίκαιρη χρονική συγκυρία. Ένα νομοσχέδιο που έρχεται να λύσει παθογένειες του παρελθόντος και να ρυθμίσει οριστικά το νομοθετικό πλαίσιο για την οργάνωση, τη διοίκηση και λειτουργία των ανωνύμων εταιρειών του δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας Ανωνύμων Εταιρειών. Ταυτόχρονα, εισάγονται καινοτόμες ρυθμίσεις που αφορούν τη σύσταση της Ανεξάρτητης Αρχής Πιστοληπτικής Αξιολόγησης και τη σύσταση του Κεντρικού Μητρώου Πιστώσεων.

Είναι προφανές, λοιπόν, πως το νομοσχέδιο αυτό συνδέεται με καίριες, μεγάλες και σημαντικές αλλαγές στον τρόπο διοίκησης των δημοσίων επιχειρήσεων κοινής ωφελείας. Ενισχύουμε, λοιπόν, τη διαφάνεια και τη λογοδοσία παντού, καθώς για πρώτη φορά τίθενται στόχοι για τις εταιρείες του δημοσίου δεσμευτικοί και απαράβατοι, με εφαρμογή των βέλτιστων πρακτικών της εταιρικής διακυβέρνησης.

Επιπλέον, θεσπίζεται Ανεξάρτητη Αρχή Πιστοληπτικής Αξιολόγησης και Κεντρικό Μητρώο Πιστώσεων που είναι η βέλτιστη διεθνή πρακτική ορθολογικής αντιμετώπισης του προβλήματος του ιδιωτικού χρέους.

Από τις σημαντικότερες διατάξεις, όμως, του παρόντος νομοσχεδίου είναι η κατάσταση του συμπληρωματικού προϋπολογισμού με αύξηση των πιστώσεων κατά 2,5 δισεκατομμύρια στον τακτικό προϋπολογισμό, αλλά και επιπλέον 400 εκατομμύρια στο Πρόγραμμα Δημοσίων Επενδύσεων, προκειμένου να υπάρξει πρόσθετη στήριξη νοικοκυριών και επιχειρήσεων, για την αντιμετώπιση της κρίσης που όλοι βιώνουμε.

Ο πρόσθετος, λοιπόν, προϋπολογισμός εντάσσεται στην κατεύθυνση των μέτρων και των εξαγγελιών του Πρωθυπουργού με πραγματικά στοιχεία και αριθμούς και είναι η καλύτερη απάντηση στις φωνές της άκρατης παροχολογίας, των κούφιων υποσχέσεων και της προπαγάνδας. Είναι η καλύτερη απάντηση στην ταραχώδη παρουσία του κ. Τσίπρα στη ΔΕΘ, μια παρουσία εικόνα του χθες με υποσχέσεις χωρίς στοιχεία και τεκμηρίωση, μία παρουσία βεβαρημένη με το ιστορικό της προσωπικής και κομματικής του αποτυχίας.

Υπάρχει κανείς που πιστεύει ότι οι πολίτες πρόκειται να ξεχάσουν τις φωνές του κ. Τσίπρα και των στελεχών του ότι θα καταργήσουν το μνημόνιο με ένα νόμο και ένα άρθρο ή ότι τελικά θα ξεχάσει κάποιος ότι συνέβη ακριβώς το αντίθετο;

Η αναξιοπιστία, λοιπόν, του κ. Τσίπρα και του ΣΥΡΙΖΑ είναι αξεπέραστη και η εμπιστοσύνη της κοινωνίας στο πρόσωπό τους βέβαια έχει εξανεμιστεί. Το ότι γνωρίζεις ότι δεν θα κληθείς να εφαρμόσεις αυτές οι υποσχέσεις δεν σε καθιστά λιγότερο επικίνδυνο.

Την απάντηση, λοιπόν, θα τη δώσουν οι πολίτες και θα τη δώσουν ξανά στις επόμενες εκλογές. Υπάρχει πλέον ξεκάθαρη εικόνα για το ποιος λέει την αλήθεια και δεν κρύβεται, ποιος μπορεί να διαχειριστεί αποτελεσματικότερα τις κρίσεις, αλλά και ποιος τάζει ανεφάρμοστες εξαγγελίες οδηγώντας τη χώρα σε ένα πραγματικό εκτροχιασμό.

Είναι πια πραγματικότητα και κάθε μέρα πιο πιστευτή ότι απαιτείται σοβαρότητα και οι προκλήσεις απαιτούν σταθερότητα, συνέπεια και συνέχεια και σίγουρα όχι μυθεύματα, ανευθυνότητα και τους πολίτες θεατές σε μια αθρόα παροχολογία. Επιπλέον επικρατεί το εξής παράδοξο, από τη μία να υποστηρίζετε ότι η χώρα είναι κατεστραμμένη και η Νέα Δημοκρατία ανάλγητη και από την άλλη να μοιράζετε και να υπόσχεστε δεκάδες δισεκατομμύρια με έναν συνετό υπολογισμό πάνω από 23 δισεκατομμύρια ευρώ για το ’23 και μόνιμο δημοσιονομικό κόστος 10 δισεκατομμύρια για κάθε χρόνο.

Εάν, λοιπόν, κάποτε τρέφατε αυταπάτες, τώρα καταφεύγετε σε απίστευτα πολιτικές απάτες και παραπλάνηση της κοινωνίας με κορυφαίο παράδειγμα πρόσφατα τη διασπορά ψευδών ειδήσεων με τους τριάντα οκτώ μετανάστες στην τελικώς μη ελληνική νησίδα με αποτέλεσμα να υπάρχει μια αρνητική έκθεση της χώρας διεθνώς με δική σας ευθύνη.

Ο συμπληρωματικός, λοιπόν, προϋπολογισμός που προτείνει το Υπουργείο είναι στοχευμένος και συγκεκριμένος με μέτρα για την άμεση αντιμετώπιση των εξαιρετικά εκτάκτων αναγκών που ανέκυψαν λόγω της ενεργειακής κρίσης. Τα μέτρα αυτά περιλαμβάνουν οικονομικές ενισχύσεις και επιδοτήσεις για καύσιμα και ηλεκτρική ενέργεια, επιχορηγήσεις για την κατάσταση ενεργοβόρων συσκευών, αλλά κυρίως τη στήριξη ευάλωτων νοικοκυριών και επιχειρήσεων.

Από αυτά, λοιπόν, 1,7 δισεκατομμύριο θα πάει για το ηλεκτρικό ρεύμα, 500 εκατομμύρια για το επίδομα για ευάλωτους συμπολίτες μας, 300 εκατομμύρια για επίδομα θέρμανσης, 140 εκατομμύρια για περισσότερους δικαιούχους στο πρόγραμμα «ΕΞΟΙΚΟΝΟΜΩ», 149 εκατομμύρια για στήριξη αγροτών και κτηνοτρόφων. Αγκαλιάζουμε με αυτόν τον τρόπο το σύνολο της κοινωνίας με πράξεις και δράσεις που ανταποκρίνονται στις απαιτήσεις των καιρών πάντα όμως, όπως λέει και ο Υπουργός, με δημοσιονομικό σεβασμό και ισορροπίες. Και το κάνουμε ανάλογα με τις δυνατότητές μας.

Η ελληνική οικονομία αναπτύσσεται με ταχείς ρυθμούς σχεδόν διπλάσιους του μέσου ευρωπαϊκού όρου και οι παρεμβάσεις αυτές εδράζονται σε έξι άξονες, αποδεικνύουν ότι καλύπτουμε το σύνολο της κοινωνίας με όρους οικονομικής αποτελεσματικότητας. Συνοψίζοντας, είναι μέτρα για την αντιμετώπιση της ενεργειακής κρίσης επιπλέον του μηχανισμού επιδότησης ρεύματος και αερίου, μέτρα για δημιουργία ποιοτικών θέσεων εργασίας και αύξηση εισοδήματος των εργαζομένων, μέτρα στήριξης των δημοσίων υπαλλήλων, των συνταξιούχων, νέα στοχευμένη στεγαστική πολιτική, αναπτυξιακά μέτρα ρεαλιστικού χαρακτήρα.

Κυρίες και κύριοι συνάδελφοι, ο χρόνος είναι λίγος και απαιτούνται πολλές συνεδριάσεις για να ξεδιπλώσουμε το σχέδιό μας. Κύριοι της Αντιπολίτευσης, είχατε στη ΔΕΘ μια εξαιρετική αλλά τελευταία ευκαιρία να διδαχθείτε από τα λάθη του παρελθόντος και να παραδεχτείτε ειλικρινά ότι αντιλαμβάνεστε έστω και λίγο τη σύνθετη και δύσκολη πραγματικότητα που επικρατεί αυτή τη στιγμή στη χώρα. Αντ’ αυτού το πάθημα, λοιπόν, δεν έγινε μάθημα.

Στη Νέα Δημοκρατία κοιτάμε με συνέπεια, με σταθερότητα και με γνώμονα τον πολίτη μπροστά, διδασκόμαστε και προχωράμε, γιατί γι’ αυτό μας εμπιστεύτηκαν οι πολίτες πριν τρία χρόνια και αυτή την εμπιστοσύνη κάθε μέρα τη μετουσιώνουμε σε πράξεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει η Κοινοβουλευτική Εκπρόσωπος του Κινήματος Αλλαγής κ. Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, δεν μπορώ σήμερα να μην αναφερθώ ξεκινώντας την ομιλία μου στην απαράδεκτη, στην απολύτως προκλητική ομιλία του κ. Ερντογάν χθες στη Γενική Συνέλευση του ΟΗΕ, μια ομιλία μνημείο ψεύδους, μια ομιλία μνημείο κυριολεκτικά παραχάραξης της πραγματικότητας. Ήταν μια ανοιχτή επίθεση κατά της χώρας μας. Ήταν μια προσπάθεια σπίλωσής της, μια επίθεση στηριγμένη σε ευφυολογήματα, σε fake news, σε χυδαία ψέματα.

Είναι φανερό ότι ο στόχος του κ. Ερντογάν είναι να διαμορφώσει μια άσχημη εικόνα της χώρας μας, μια άσχημη εικόνα της Ελλάδας, αντιστρέφοντας κάθε έννοια αλήθειας. Μάλλον δεν κατάλαβε καλά, όμως. Τον γνωρίζουν όλοι και τον γνωρίζουν όλοι καλά στη Δύση και μαθήματα ανθρωπισμού από τον άνθρωπο, ο οποίος έχει μακελέψει τη Συρία, από τον άνθρωπο, ο οποίος βρίσκεται πίσω από την επίθεση του Αζερμπαϊτζάν στην Αρμενία, αυτή τη στιγμή δεν δεχόμαστε. Μαθήματα ευαισθησίας για τη στάση μας απέναντι στους πρόσφυγες και τους μετανάστες από αυτόν που τους χρησιμοποιεί μόνιμα, από αυτόν ο οποίος τους εργαλειοποιεί μόνο και μόνο για να δημιουργήσει μια ασύμμετρη απειλή, έναν υβριδικό πόλεμο για την Ελλάδα, δεν δεχόμαστε. Τα γεγονότα του Έβρου το 2020 είναι γνωστά και στην Ελλάδα και στην Ευρώπη.

Και πολύ περισσότερο, κυρίες και κύριοι συνάδελφοι, δεν δεχόμαστε μαθήματα δημοκρατίας και σεβασμού στο Διεθνές Δίκαιο από έναν βασικό μαζί με τον κ. Πούτιν οπαδό τού αναθεωρητισμού, που εκτοξεύει συνέχεια απειλές κατά της εθνικής μας κυριαρχίας, διεκδικώντας ακόμα και τα νησιά μας. Σε αυτή την πρόκληση, σε οτιδήποτε κάνει ζημιά στην πατρίδα μας, σε οτιδήποτε κάνει ζημιά στην Ελλάδα, είμαστε και πρέπει να είμαστε όλοι μαζί. Ο "επισκέπτης της νύχτας", ο κ. Ερντογάν, πρέπει να αποκαλύπτεται ολοένα και περισσότερο στη διεθνή κοινότητα και η Ελλάδα να βρίσκεται με ψυχραιμία σε όλα τα διεθνή fora, ξεσκεπάζοντας όλο και περισσότερο τον υποκριτικό, διαστρεβλωτικό, απειλητικό, αναθεωρητικό και βαθιά αντιδημοκρατικό χαρακτήρα της πολιτικής του, που απειλεί ανοιχτά και με πρωτοφανή κυριολεκτικά τρόπο τη χώρα.

Και ταυτόχρονα κάποιοι Ευρωπαίοι εταίροι μας δεν αρκεί απλά να καταλαβαίνουν τη θέση μας, αλλά να πάρουν μέτρα, να πάρουν σοβαρά και ουσιαστικά μέτρα, όπως την επιβολή εμπάργκο όπλων, όπως έχει προτείνει πρώτος από το Βήμα του Ευρωκοινοβουλίου ο Πρόεδρός μας, ο Νίκος ο Ανδρουλάκης.

Τώρα πάμε στο σημερινό νομοσχέδιο, κυρίες και κύριοι συνάδελφοι. Ουσιαστικά σήμερα, το είπα και στην ομιλία στην επί της αρχής συζήτηση, κύριε Υπουργέ, μιλάμε για τρία διαφορετικά νομοσχέδια, τα οποία έχουν συμφωνηθεί, έχουν ενσωματωθεί σε ένα. Και νομίζω ότι πραγματικά δεν θα μπορούσε να αποτελέσει υπερβολή το να λέγαμε ότι η σκοπιμότητα είναι εμφανής και έχει να κάνει με το να μειωθεί ο ουσιαστικός διάλογος για τα κρίσιμα ζητήματα, τα οποία ρυθμίζονται.

Και οφείλω να σας πω, κύριε Υπουργέ, ότι αυτό είναι κάτι το οποίο προφανέστατα δεν μας εκπλήσσει, γιατί είναι μια παγιωμένη πλέον τακτική από τη μεριά της Κυβέρνησης της Νέας Δημοκρατίας επανειλημμένως. Επανειλημμένως προσπαθείτε να υποβαθμίσετε το νομοθετικό έργο με τέτοιου είδους νομοσχέδια και βεβαίως να μην ξεχνάμε με τερατώδεις τροπολογίες.

Και πλέον νομίζω ότι και το τελευταίο φύλλο συκής γύρω από τον σεβασμό των κοινοβουλευτικών διαδικασιών έχει πέσει από τη μεριά της Νέας Δημοκρατίας και έχει πέσει κατά κύριο λόγο στην εξεταστική επιτροπή -αυτή είναι η πραγματικότητα, αυτή είναι η αλήθεια- για τη διερεύνηση της παραβίασης του απορρήτου των επικοινωνιών του Νίκου Ανδρουλάκη και βεβαίως και για το Κομμουνιστικό Κόμμα, αλλά και για όλα τα αντικείμενα της Εξεταστικής.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Και υπάρχει λόγος για τον οποίο δεν θέλετε να γίνει αναλυτικός διάλογος, κύριε Υπουργέ, ούτε καν για το μέρος του νομοσχεδίου εταιρικής διακυβέρνησης των ανωνύμων εταιρειών του δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας.

Γιατί με τις διατάξεις αυτές αυτού του μέρους χτίζετε ουσιαστικά έναν αεροδιάδρομο, όπως είπε ο ειδικός αγορητής μας, για την πλήρη ιδιωτικοποίηση όλων των ανωνύμων εταιρειών εντός αλλά και εκτός του Υπερταμείου. Η πρόθεση νομίζω ότι είναι άλλωστε εμφανέστατη, αφού πριν από έναν μήνα -ένας μήνας έχει περάσει μόνο- με τον ν.4964/2022 παρακάμψατε με πραγματικά κυνικό -θα μπορούσε να πει κανείς- τρόπο τις αποφάσεις του Συμβουλίου της Επικρατείας για την αντισυνταγματικότητα της μεταβίβασης του 50%+1 μετοχών της ΕΥΔΑΠ και ΕΥΑΘ βεβαίως στο Υπερταμείο.

Και εν τέλει αυτές οι επιλογές σας δείχνουν πόσο υποκριτική, πόσο πραγματικά υποκριτική ήταν η στάση την οποία είχατε επιδείξει ως Αξιωματική Αντιπολίτευση στο θέμα του Υπερταμείου, που νομίζω ότι θα θυμάστε πολύ καλά, κύριε Σταϊκούρα. Θα θυμάστε προφανώς, προφανέστατα, ότι είχατε καταψηφίσει τότε, ζητώντας μάλιστα να γίνει ονομαστική ψηφοφορία και το οποίο τελικά τώρα που είστε Κυβέρνηση και τώρα που μπορείτε να αλλάξετε αυτά τα οποία καταγγέλλατε ότι έκανε ο ΣΥΡΙΖΑ, όχι απλά το έχετε διατηρήσει αλώβητο όπως ήταν, όπως καταγγέλλατε τότε, όπως λέγατε ότι θα αλλάξετε, κύριε Σταϊκούρα, αλλά τι κάνετε; Του δίνετε και πρόσθετες αρμοδιότητες. Αυτό κάνετε.

Και τώρα έρχεται το υπό συζήτηση νομοσχέδιο στο οποίο προτείνεται διάταξη η οποία επιτρέπει -άκουσον άκουσον!- επιτρέπει στον Υπουργό Οικονομικών να εκποιεί ελεύθερα και χωρίς καμμία άλλη γνωμοδότηση έλεγχο ή δικλίδα, μετοχές που κατέχει σε αυτές τις ανώνυμες εταιρείες.

Και μάλιστα -σας το είπα και στην επιτροπή- είναι τόσο γενικόλογη, άστοχη και κακή η συγκεκριμένη διατύπωση του νόμου, η οποία θεωρητικά καταλαμβάνει ακόμα και το ίδιο το Υπερταμείο ως ανώνυμη εταιρεία μη εισηγμένη. Προσέξτε τουλάχιστον τα αυτονόητα. Προσέξτε, έστω και τη διατύπωση. Παράλληλα για τον ορισμό των διοικήσεων των εταιρειών παρακάμπτεται πλήρως η επιτροπή δημοσίων επιχειρήσεων, τραπεζών, οργανισμών κοινής ωφελείας και φορέων κοινωνικής ασφάλισης. Αλλά και εν γένει, τι κάνετε ουσιαστικά; Δεν υπάρχει καμμία πρόβλεψη για τον έλεγχο αλλά και για τη λογοδοσία στη Βουλή των διοικήσεων όλων αυτών των φορέων.

Με αυτόν τον τρόπο, λοιπόν, ουσιαστικά φτιάχνεται ένα ακόμη σύστημα προσλήψεων σε όλες τις ανώνυμες εταιρείες για προσλήψεις κατά παρέκκλιση από όλες τις συλλογικές συμβάσεις εργασίας. Και ειδικά στις θυγατρικές της ΕΕΣΥΠ προβλέπεται μισθώσεις έργου με φυσικά πρόσωπα και συμβάσεις δανεισμού εργαζομένων τη στιγμή που στον ν.40522/2012 που ενσωματώνει ευρωπαϊκή οδηγία, απαγορεύεται η απασχόληση μισθωτού σε έμμεσο εργοδότη με σύμβαση προσωρινής απασχόλησης, όταν ο έμμεσος εργοδότης υπάγεται στις διατάξεις του ν.2190/1994 για τον ΑΣΕΠ.

Και σας ρωτάω, κύριε Υπουργέ: Αν αυτό δεν είναι ουσιαστικά ένα «παραθυράκι», ένας τρόπος να δημιουργούνται εργαζόμενοι δύο ταχυτήτων, τότε τι είναι; Αν αυτό δεν είναι κατάλυση των δικαιωμάτων των εργαζομένων τότε τι είναι; Αν αυτό δεν μας επιστρέφει σε έναν εργασιακό μεσαίωνα, τότε τι κάνει; Και αναρωτιέμαι ένα πολύ απλό ερώτημα, πώς θα μπορέσει να εξασφαλιστεί, παραδείγματος χάριν, σας λέω η ασφάλεια στις αστικές συγκοινωνίες αν κάθε τρεις και λίγο αλλάζουν οι μηχανικοί, οι εργαζόμενοι; Πώς θα γίνει αυτό; Είναι κρίσιμα ερωτήματα που ζητούν απαντήσεις.

Και φυσικά στήνετε συστήματα προμηθειών τα οποία σταδιακά θα αποκλίνουν από τους ευρωπαϊκούς κανόνες για τις δημόσιες συμβάσεις έργων, προμηθειών και υπηρεσιών, όπως έχουν ενσωματωθεί από τον ν.4412/2016. Και κρίσιμα έργα υποδομών για τη χώρα στις μεταφορές και στα δίκτυα θα ανατίθενται κατά το δοκούν από τις διοικήσεις των επιχειρήσεων, που με το πρόσχημα του ιδιωτικού χαρακτήρα τους, θα κάνουν ό,τι θέλουν. Αυτή είναι η αλήθεια. Εκεί πέρα μας οδηγείτε. Αυτή είναι η πραγματικότητα.

Αλλά ο τρόπος που νομοθετείτε μειώνει τον χρόνο και για την πραγματικά αναγκαία συζήτηση, η οποία πρέπει να γίνει τόσο για την ανεξάρτητη αρχή πιστοληπτικής αξιολόγησης και τα ζητήματα αξιολόγησής της έναντι του δημοσίου, φερεγγυότητας και πιστοληπτικής ικανότητας φυσικών και νομικών προσώπων, όσο και για το κεντρικό μητρώο πιστώσεων που καθορίζει τη λειτουργία του.

Αυτά τα θέματα επειδή αφορούν σε ζητήματα εξαιρετικά κρίσιμα προσωπικών δεδομένων των πολιτών -το καταλαβαίνετε και σας το έχουμε πει- χρήζουν πολύ αυξημένων δικλίδων προστασίας. Αλλά οι διατάξεις αυτές ξέρετε τι δείχνουν; Δείχνουν και την αναντιστοιχία των προτεραιοτήτων που έχει η δική σας Κυβέρνηση με τις ανάγκες και με την κατάσταση στην οποία βρίσκεται η ελληνική κοινωνία αυτή τη στιγμή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αν μπορώ να έχω και τον χρόνο της δευτεροομιλίας μου, κύριε Πρόεδρε.

Θεσμοθετείτε, κύριε Υπουργέ, μητρώο πιστοληπτικής αξιολόγησης και την ίδια ώρα οι πλειστηριασμοί αυξάνονται, οι ληξιπρόθεσμες οφειλές στο δημόσιο επίσης αυξάνονται. Την ίδια ώρα η μία στις τρεις ρυθμίσεις δανείων ξανακοκκινίζει και κυριολεκτικά δεν υπάρχει σύστημα προστασίας της πρώτης κατοικίας. Για εμάς στο ΠΑΣΟΚ πρώτα πρέπει, λοιπόν, να λυθεί το πρόβλημα της προστασίας της πρώτης κατοικίας των πιο ευάλωτων και των μικρομεσαίων και μετά θα συζητήσουμε για τα μητρώα πιστώσεων και πιστοληπτικής ικανότητας. Αυτό πρέπει να είναι η πρώτη προτεραιότητα όλων μας. Και για αυτό εμείς επιμένουμε και θα συνεχίσουμε να επιμένουμε και να πιέζουμε προς αυτή την κατεύθυνση.

Και γι’ αυτό άλλωστε εμείς έχουμε καταθέσει τις προτάσεις μας για το θέμα αυτό, αναλυτικές προτάσεις -γιατί μας κατηγορείτε, η κυβέρνησή σας, ότι κάνουμε και δήθεν μονοθεαματική αντιπολίτευση- και θα σας τις πω.

Γιατί χρειάζεται και επιμένουμε στην ανάγκη να υπάρξει άμεση αναστολή των πλειστηριασμών πρώτης κατοικίας για τα φτωχά και για τα πληττόμενα νοικοκυριά, τα οποία θα προσδιοριστούν με βάση συγκεκριμένα και ρεαλιστικά κριτήρια χαμηλού εισοδήματος και μεγέθους κατοικίας με βάση τον ν.3869/2010. Επιμένουμε και ζητούμε ρύθμιση εκατόν είκοσι δόσεων για τα χρέη στην εφορία και τον ΕΦΚΑ με κίνητρα για όσους τηρούν τη ρύθμιση.

Επιμένουμε και ζητούμε τη βελτίωση των προτεινόμενων όρων αμοιβαίου διακανονισμού μεταξύ της τράπεζας και του οφειλέτη και εξάντληση της δυνατότητας για αριθμό δόσεων έως και τις διακόσιες σαράντα, προκειμένου να λαμβάνεται πραγματικά υπ’ όψιν η δυσμενής οικονομική συγκυρία και η συνακόλουθη έλλειψη ρευστότητας, αλλά και να τηρείται η ρύθμιση. Αυτά τα δύο πάνε μαζί. Αν δεν μπορεί ο άλλος, δεν θα μπορεί να πληρώσει. Με αυτόν τον τρόπο θεωρούμε ότι θα μπορεί να τηρούνται οι ρυθμίσεις.

Άρα ζητούμε ουσιαστικά να υπάρχει μια αναβάθμιση του κώδικα δεοντολογίας της Τράπεζας της Ελλάδος με τη θέσπιση κινήτρων για την ουσιαστική συμμετοχή των τραπεζών και των εταιρειών που αποκτούν τις απαιτήσεις τους για παροχή στο πλαίσιο των αρχών του κώδικα αιτιολογημένων και ενδεδειγμένων προτάσεων ρύθμισης.

Ζητούμε την πρόβλεψη προσφυγής των δανειοληπτών σε μια ανεξάρτητη βαθμίδα που είναι ο Συνήγορος του Καταναλωτή ή που είναι ο Τραπεζικός Διαμεσολαβητής ή άλλη, προκειμένου να μπορέσει να επιδιωχθεί περαιτέρω η διευθέτηση της οφειλής και να εξεταστεί η βιωσιμότητα ή μη της προτεινόμενης ρύθμισης.

Ζητούμε να συσταθεί φορέας απόκτησης και εκμίσθωσης των ακινήτων για τα υπερχρεωμένα φυσικά πρόσωπα με διεύρυνση των κριτηρίων, που δεν θα διασφαλίζει απλά και μόνο την παραμονή των υπερχρεωμένων νοικοκυριών στην κατοικία τους μέσω ενός επιδοτούμενου για τα ευάλωτα νοικοκυριά προγράμματος, αλλά θα υπάρχει και η δυνατότητα καταβολής μισθώματος για αποπληρωμή της αξίας και επαναγορά της.

Και, βεβαίως, ζητούμε την αντιμετώπιση ιδιαίτερων προβλημάτων και εστιών υπερχρέωσης, όπως είναι των δανείων σε ελβετικό φράγκο, με την ισομερή και δίκαιη ανάμεσα στον δανειολήπτη και την τράπεζα κατανομή του κινδύνου από όλη αυτή την εντελώς απρόβλεπτη ανατροπή της συναλλαγματικής ισοτιμίας και να υπάρξει παροχή δυνατότητας στον οφειλέτη πριν πωληθεί το δάνειό του, να μπορεί το αυτονόητο, να αγοράσει ο ίδιος -είναι το λεγόμενο δικαίωμα προαίρεσης, υπάρχει δεκαετίες στον αστικό κώδικα το ξέρετε φαντάζομαι- σε τιμή που θα λαμβάνει υπ’ όψιν τα συμφέροντα του ιδίου αλλά βεβαίως και του πιστωτικού ιδρύματος.

Αν θεωρείτε, κύριε Υπουργέ, ότι αξίζουν το γέλιο όλα αυτά τα οποία περιγράφουν το δράμα εκατομμυρίων Ελλήνων, ελάτε εδώ πέρα να γελάσετε φανερά, όχι πίσω από τις κάμερες. Αν θεωρείτε ότι όσα λέω προκαλούν τον γέλωτα, λυπάμαι πάρα πολύ.

Αυτά, λοιπόν, είναι συγκεκριμένες και ρεαλιστικές προτάσεις που αν δεν είχατε την αλαζονεία της εξουσίας που επιδεικνύετε, θα μπορούσατε έστω να ακούσετε. Αλλά ξέρετε τι κάνετε; Αυτό το οποίο κάνετε συνέχεια. Κατηγορείτε την Αντιπολίτευση δήθεν για λαϊκισμό, δήθεν ότι τα μέτρα μας υπερβαίνουν τις δημοσιονομικές δυνατότητες της χώρας, δήθεν ότι χαϊδεύουμε αυτιά. Κι εσείς έρχεστε καταϊδρωμένοι, με τεράστια καθυστέρηση, εφόσον το έχει πληρώσει τραγικά ο ελληνικός λαός, αναγκάζεστε στο τέλος και υιοθετείτε τις θέσεις μας και τις απόψεις μας.

Εν τω μεταξύ, τι κάνετε επίσης, κύριε Υπουργέ. Μας λέτε πόσο κοστίζουν τα μέτρα μας, όταν επαίρεστε την ίδια ώρα και την ίδια στιγμή για τη μεγαλύτερη δημοσιονομική επέκταση που έχετε κάνει, 50 δισεκατομμύρια. Αυτά τα κουκιά πώς σας βγαίνουν, κύριε Υπουργέ; Θέλετε να μας εξηγήσετε; Τον Σεπτέμβρη δώσατε 2 δισεκατομμύρια για την ενέργεια και αναρωτιέμαι πού θα βρείτε 2 δισεκατομμύρια για το επόμενο επτάμηνο, τουλάχιστον τον μήνα.

Κι αναρωτιέμαι και σας προκαλώ να μας πείτε αν είχατε υιοθετήσει την πρόταση του ΠΑΣΟΚ για μείωση των ειδικών φόρων εδώ και περίπου έναν χρόνο πόσο θα ήταν η επιβάρυνση. Θα ήταν πολύ λιγότερη και δεν ξεπερνάει τα 10 δισεκατομμύρια η δική μας πρόταση, όταν εσείς έχετε δώσει μόνο για την ενέργεια τον τελευταίο χρόνο πάνω από 14 δισεκατομμύρια συν τα 50 δισεκατομμύρια της δημοσιονομικής επέκτασης. Κάπου να μπερδεύετε, λοιπόν, κύριε Σταϊκούρα.

Κλείνοντας, θέλω να σταθώ σε δύο άρθρα. Το ένα είναι το άρθρο 167 για την τοποθέτηση προϊσταμένων μετά από την εισήγηση του Γενικού Γραμματέα. Το είδαμε κι αυτό. Σύμφωνα με αυτό το άρθρο, λοιπόν, καταστρατηγείται κάθε διάταξη για την επιλογή προϊσταμένων στο δημόσιο. Στην Υπηρεσία Διαχείρισης Έργων του Ταμείου Ανάκαμψης του Υπουργείου Αγροτικής Ανάπτυξης θα μπορεί και θα επιλεγεί προϊσταμένους ο Υπουργός μετά από πρόταση του γενικού γραμματέα. Με συγχωρείτε, κύριε Υπουργέ, αλλά αν δεν είναι αυτή η διατύπωση της διάταξης η επιτομή του παλαιοκομματικού μοντέλου, τότε δεν ξέρω τι άλλο θα μπορούσε να ήταν.

Και, βεβαίως, στο άρθρο 30, παράγραφος 12 του νομοσχεδίου -σε αυτό τοποθετούμαι γιατί είμαι και κοινοβουλευτικά αρμόδια για τη δικαιοσύνη- το οποίο μιλά για συμβάσεις έμμισθης εντολής, δηλαδή για προσλήψεις δικηγόρων, κατά παρέκκλιση κάθε διάταξη νόμου και κάθε διάταξη του κώδικα. Κι αυτό είναι κάτι το οποίο χρήζει εξηγήσεων από τη μεριά μας για να καταλάβουμε για ποιον λόγο το κάνει.

Κλείνω, κύριε Υπουργέ, και πέραν όλων των άλλων τα οποία ειδικά και διεξοδικά ανέφερε ο ειδικός αγορητής μας, ανακεφαλαιώνοντας θα ήθελα πραγματικά να υπενθυμίσω σε όλους τόσο την έννοια της αυτοκριτικής, κυρίες και κύριοι συνάδελφοι του ΣΥΡΙΖΑ, για το θέμα του Υπερταμείου, όσο -και θα επιμείνω σε αυτό- στην υποκρισία και την αλαζονεία της Νέας Δημοκρατίας που ως αξιωματική αντιπολίτευση στο θέμα του Υπερταμείου, του οποίου τη σύσταση καταψηφίσατε ζητώντας μάλιστα να γίνει ονομαστική ψηφοφορία, όχι τελικά διατηρείτε στο ακέραιο, αλλά του προσθέτετε και του δίνετε νέες αρμοδιότητες. Αν αυτό δεν είναι η έννοια της νέας κωλοτούμπας, αναρωτιέμαι τότε τι είναι.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Θέλετε να απαντήσετε, κύριε Υπουργέ;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Για ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει. Δεν μπορώ να σας στερήσω τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κυρία συνάδελφε, έχω αποδείξει ότι σέβομαι τον κάθε συνάδελφο σε αυτή την Αίθουσα. Θα μου επιτρέψετε, όμως, να έχω κι άλλα θέματα συζήτησης με συνεργάτες μου. Δεν είστε το επίκεντρο.

Δεύτερη παρατήρηση. Είπατε τρία νομοσχέδια σε ένα. Πράγματι. Άκουσα, όμως, τον εισηγητή σας που έλεγε ότι αυτά είναι απότοκο της λαίλαπας του μνημονίου και αντιλαμβάνομαι ότι στα δύο από τα τρία συμφωνείτε. Πώς είναι δυνατόν;

Τρίτη παρατήρηση. Δεν άκουσα τίποτα για τον νόμο Κατσέλη, που εκεί παρείχε καταφύγιο στρατηγικών κακοπληρωτών. Και κάνετε σήμερα μαθήματα;

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τώρα τον λόγο στον κ. Ανδρέα Λοβέρδο από το Κίνημα Αλλαγής, θα ακολουθήσει ο Κοινοβουλευτικός Εκπρόσωπος του Κομμουνιστικού Κόμματος και μετά η κ. Ξενογιαννακοπούλου.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Μένοντας στην αγόρευση της κ. Νάντιας Γιαννακοπούλου κρατώ το επιχείρημα της κριτικής της στάσης απέναντι στον διπλό πολιτικό σας λόγο ως αντιπολίτευση και ως Κυβέρνηση σε σχέση με το Υπερταμείο. Πραγματικά, επειδή θυμάμαι στην Αίθουσα αυτή, όταν αντιπολιτευόμασταν μαζί, τον αιώνα του Υπερταμείου, θυμάμαι τι λέγατε κι εσείς. Είναι απόλυτη ανακολουθία αυτό που κάνετε διαρκώς, όχι σήμερα, όλα τα χρόνια που είστε στην Κυβέρνηση, και η Αντιπολίτευση αυτό πρέπει να το επισημαίνει.

Τώρα στο πρώτο μέρος του σχεδίου νόμου, επειδή η συνάδελφος έκανε μια αναφορά για την ενδεχόμενη έλλειψη σεβασμού στις αποφάσεις του Συμβουλίου της Επικρατείας, που σχετίζονται με την ιδιωτικοποίηση ορισμένων εταιρειών που διαχειρίζονται κοινά αγαθά, δεν έχω δυνατότητα να επισημάνω ακριβή διάταξη η οποία να μπορεί να κριθεί στον έλεγχο συνταγματικότητας ως αντισυνταγματική.

Πέραν, όμως, του πνεύματος του πρώτου μέρους του σχεδίου νόμου, θέλω να επιστήσω την προσοχή σας στο άρθρο 25. Θα σας παρακαλούσα πάρα πολύ να το δείτε μια φορά ακόμη -βέβαια, συζητήθηκε αυτό το άρθρο και στη Διαρκή Επιτροπή και στην Ολομέλεια- μήπως υποστείτε έλεγχο συνταγματικότητας και μέσω του άρθρου αυτού υπάρχει διαδικασία σύνταξης επιχειρημάτων σε αυτή την κατεύθυνση με τρόπο αποτελεσματικό. Αυτό για το άρθρο 25.

Σπεύδω να πω ότι συμφωνώ με το άρθρο 170 σε ό,τι αφορά τα φορολογικά του Αγίου Όρους. Ο αγώνας που δίδεται εκεί επί χίλια χρόνια, για να κρατηθεί όρθιος αυτός ο βράχος, είναι πολύ μεγάλος και πολλές φορές χρειάστηκε η ελληνική πολιτεία να κάνει παρεμβάσεις -έχω κάνει κι εγώ- και ό,τι τέτοια διάταξη έρχεται στη Βουλή θα τη στηρίζω.

Τώρα, επειδή έχουν εξαντληθεί τα επιχειρήματα και παρακολουθώ τη συζήτηση επί τόσες μέρες, θέλω να αξιοποιήσω τα λίγα λεπτά που έχω στην Εθνική Αντιπροσωπεία για να κάνω μια επισήμανση που σχετίζεται με την οικονομική πολιτική αυτή καθαυτή, με έμφαση στο δημόσιο χρέος. Κοιτάξτε. Η κρατικοπανήγυρις της Διεθνούς Έκθεσης Θεσσαλονίκης καλά κρατεί και περνούν οι δεκαετίες. Ένα πανηγύρι του κράτους που προσποιείται τον επιχειρηματία είναι η Διεθνής Έκθεση Θεσσαλονίκης και ο Μητροπολίτης Λαγκαδά μού είχε δώσει την ευκαιρία μια φορά να μάθω πώς μας βλέπουν αυτοί που πάμε εκεί. Όχι πώς βλέπουμε εμείς εκείνους. Πώς μας βλέπουν εκείνοι που πηγαίνουν εκεί, ειδικά όταν είμαστε κυβερνητικά κόμματα ή κόμματα που σε λίγο θα γίνουν κυβερνητικά. Λυπάμαι που το βλέπω αυτό επί τόσα χρόνια, αλλά δεν θα αλλάξει. Δεν αλλάζει και συνεπώς, όσες προσπάθειες εξωραϊσμού κι αν έχουν γίνει, το αποτέλεσμα σχεδόν είναι το ίδιο.

Ωστόσο, συγκρατώ από τα όσα είπαν ο Πρωθυπουργός της χώρας και ο Αρχηγός της Αξιωματικής Αντιπολίτευσης δύο πολιτικές αιχμές. Ο Πρωθυπουργός δήλωσε ότι δεν θα αλλάξει τον εκλογικό νόμο. Θα ήταν γελοιότητα μέσα σε μία εκλογική περίοδο να έχουμε δύο αλλαγές του εκλογικού νόμου. Ήταν η φωτογραφία του ότι χρησιμοποιώ την Πλειοψηφία της Βουλής για να κάνω ό,τι θέλω, εν όψει των δημοσκοπήσεων που σχετίζονται με τις επόμενες εκλογές. Και ο Αρχηγός της Αξιωματικής Αντιπολίτευσης που είπε ότι δεν έχει στο μυαλό του μια λογική κυβερνήσεων των δευτερότριτων κομμάτων και τη χαρακτήρισε απαξιωτικά.

Εγώ δεν πιστεύω οτιδήποτε και εάν λέει ο κ. Τσίπρας, αλλά δεν μπορώ και να παραγνωρίζω εάν πει κάτι σωστό. Δεν λέω ότι θα γινόταν έτσι εάν του δινόταν η δυνατότητα αλλά, εν πάση περιπτώσει, αυτό ως σκέψη είναι σωστό.

Κατά τα άλλα, βέβαια, η λογική μας, κυρίες και κύριοι Βουλευτές, έχει και πάλι ξεφύγει.

Μετά από τρία μνημόνια, μία πανδημία και τον πόλεμο, νομίζω ότι πολλές φορές ακούγοντας τον διάλογο στη Βουλή, η αντίληψη που διαμορφώνεται εδώ είναι ότι είμαστε πια σε έναν διάδρομο τελείως ανοικτό, με κανένα σύννεφο στον ουρανό, περπατάμε έναν ευθύ δρόμο, όλα πάνε πάρα πολύ καλά και ο διαγωνισμός είναι ποιος θα δώσει τα περισσότερα.

Θέλω να σας πω ότι, όπως ξέρουμε όλοι σε αυτή την Αίθουσα, το ελληνικό δημόσιο χρέος είναι το υψηλότερο στην Ευρωπαϊκή Ένωση. Ακολουθεί από πίσω η Ιταλία και στις εκλογές τους -παρ’ ότι η Ιταλία είναι Ιταλία σε ό,τι αφορά τις παραγωγικές τους δυνατότητες- αναγκάστηκαν ακόμη και αυτοί οι ακροδεξιοί και οι φασίζοντες να αναδιπλώνονται προ των εκλογών, γιατί οι διεθνείς αγορές δεν παρατηρούν μόνο τις σχέσεις δημοσίου χρέους με το ΑΕΠ εκάστης χώρας, αλλά παρακολουθούν και τους απόλυτους αριθμούς, την ονομαστική αξία του δημοσίου χρέους.

Ξέρουν πάρα πολύ καλά να διαβάζουν τους αριθμούς, ειδικά όταν αυτοί είναι ιδιαιτέρως εύγλωττοι και κύριε Υπουργέ, σας παρακολουθώ τόσα χρόνια τώρα ως Υπουργό των οικονομικών, και σας επισημαίνω ότι και αυτοί οι ακροδεξιοί υποψήφιοι, πλειοψηφούντες τώρα στην Ιταλία, αναδιπλώνονται τις τελευταίες ημέρες, διότι οι αγορές κάνουν συγκεκριμένες παρατηρήσεις και για το δημόσιο χρέος της Ιταλίας, αλλά και γι’ αυτά που λένε οι πολιτικοί της.

Η δική μου αντίληψη είναι ότι διαμορφώνεται ένα περιβάλλον που, βέβαια, δεν σχετίζεται, με την ακροδεξιά, αλλά σε ό,τι αφορά την οικονομία τα πράγματα είναι πάρα πολύ άνετα. Δεν υπάρχει κανένα πρόβλημα. Τα 355 δισεκατομμύρια ή 56 δισεκατομμύρια δημοσίου χρέους δεν λένε κάτι. Αυτά ανεβαίνουν ραγδαία και ενημερώνομαι, διαβάζοντας, ότι και του «ΗΡΑΚΛΗ» τις εγγυήσεις συζητούν να μας τις προσθέσουν στο δημόσιο χρέος.

Αυτά δεν είναι καθόλου ευχάριστα, ιδιαίτερα όταν συνδυαστούν και με το ελλειμματικό μας ισοζύγιο: εισαγωγές - εξαγωγές, όπου σπάσαμε αρνητικό ρεκόρ δεκαετίας 14,5 δισ. ευρώ. Το 2009 -που το θυμάμαι σαν τώρα- είχαμε τριπλούς αρνητικούς δείκτες: Χρέος, πλεόνασμα -που ήταν έλλειμμα- και εμπορικό ισοζύγιο, και καταρρεύσαμε.

Θα μου πείτε τώρα: Μα η σχέση με το ΑΕΠ είναι πολύ καλύτερη απ’ ότι ήταν πέρυσι και πρόπερσι -και πολύ σωστά- λόγω πληθωρισμού και λόγω μιας κάποιας ανάπτυξης, αλλά οι τρεις κεφαλαιώδεις αριθμοί παραμένουν προβληματικοί. Το δημόσιο χρέος -αυτό καθαυτό-, η ονομαστική του αξία, εμπορικό ισοζύγιο με αρνητικό ρεκόρ και ακόμη και το 2022 διαμορφώνεται αρνητικός αριθμός σε ό,τι αφορά τα πρωτογενή ελλείμματα.

Άρα, λοιπόν, χρειάζεται προσοχή και αυτός που πρώτος θα έπρεπε να τη διδάξει είστε εσείς και ο Πρωθυπουργός σας. Νομίζω, ότι εν όψει των πολλών δυσκολιών που αντιμετωπίζετε και το μυαλό σας «πετάει» από το να αλλάξετε τον εκλογικό νόμο, όπου έξι Υπουργοί σας βγήκαν και υποστήριξαν αυτή την αναξιοπρεπή αλλαγή και διασώθηκε την τελευταία στιγμή ή τους είχατε βάλει να τα λένε, ώστε ο Πρωθυπουργός να κάνει το «κομμάτι» του στη Θεσσαλονίκη.

Πέρα από αυτά όμως που είναι τα πολιτικά, τα επίκαιρα, είναι αυτά τα οποία αρέσκονται να τα ακούνε και να τα αναπαράγουν οι δημοσιογράφοι, υπάρχει η δύναμη των αριθμών και μπορεί να έχουμε μία ασυλία, λόγω των πολιτικών που εμείς ασκήσαμε πριν από κάποια χρόνια, σε ό,τι αφορά το προφίλ του δημοσίου χρέους και μπορεί αυτή η ασυλία να φτάνει και τα επόμενα χρόνια -άλλοι λένε μέχρι και το 2030- αλλά, όταν τα σύννεφα αρχίζουν να μαζεύονται, πρώτα απ’ όλα τα βλέπουν οι αγορές και αυτοί που ενημερώνουν τις αγορές και νομίζω ότι είναι δική σας δουλειά να είστε πολύ πιο συγκρατημένος, όχι ως πρόσωπο φυσικό -προφανώς- αλλά ως Υπουργός Οικονομικών μιας Κυβέρνησης Μητσοτάκη.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, δεν γίνεται μετά από κάθε ομιλητή να παρεμβαίνετε. Δεν είναι σωστή τώρα η διαδικασία…

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεν παίρνω, κύριε Πρόεδρε, τον λόγο μετά από κάθε ομιλητή. Ήθελα για μισό λεπτό να πω κάτι.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, έχετε τον λόγο, για λίγα λεπτά.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε, έχετε απόλυτα δίκιο στον πυρήνα της τοποθέτησής σας και νομίζω ότι σήμερα κάναμε έναν εκτενέστατο διάλογο με τον κ. Βαρουφάκη σε ό,τι αφορά το προφίλ του δημοσίου χρέους και τη βιωσιμότητα αυτού.

Η χώρα έχει βιώσιμο χρέος, αλλά πράγματι είναι υψηλότατο. Η χώρα βγήκε από το καθεστώς ενισχυμένης εποπτείας, αλλά δεν έχει επενδυτική βαθμίδα και πανευρωπαϊκά η δημοσιονομική και η νομισματική πολιτική γίνονται όλο και πιο συσταλτικές. Για τον λόγο αυτόν έχω μιλήσει και θα επαναλάβω, για την ανάγκη άσκησης υπεύθυνης, συνετής δημοσιονομικής πολιτικής και διορατικής εκδοτικής στρατηγικής.

Θέλει, όπως είπατε, προσοχή.

Σε ό,τι αφορά το άρθρο 25, είναι επανάληψη του άρθρου 28, του ν.2515/1997. Ο τίτλος ήταν «Η διαχείριση μετοχών του δημοσίου» σε βελτιωμένη, μάλιστα, έκδοση και όπως είπα και χθες στην επιτροπή -και θα το δείτε στις νομοτεχνικές- θα βάλουμε και μια οροφή του 10% για να καλυπτόμαστε απόλυτα όλοι σε αυτή την Αίθουσα.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Μιλώντας και στις επιτροπές αλλά και σήμερα στην Ολομέλεια, ο κύριος Υπουργός τόνισε ότι είναι μία δύσκολη περίοδος για την οικονομία συνολικά, μια «βαρυχειμωνιά» για την οικονομία της Ευρωπαϊκής Ένωσης, αλλά, τουλάχιστον, λέει, στην Ελλάδα υπάρχει ένα φως, γιατί η πορεία της ελληνικής οικονομίας έχει υψηλούς ρυθμούς ανάπτυξης και αυτό είναι αποτέλεσμα της κυβερνητικής πολιτικής.

Αλήθεια, κύριε Υπουργέ, αυτοί οι υψηλοί ρυθμοί ανάπτυξης έχουν κάποιο συγκεκριμένο αποτέλεσμα; Εμείς λέμε: βεβαίως έχουν και να πάρουμε για παράδειγμα τον τουρισμό, όπου αυτοί οι υψηλοί ρυθμοί ανάπτυξης βασίζονται επάνω στον τουρισμό.

Ποιοι επωφελήθηκαν, κύριε Υπουργέ, από το μεγάλο τουριστικό ρεύμα από το εξωτερικό; Οι μόνοι, επί της ουσίας, οι οποίοι επωφελήθηκαν ήταν οι μεγάλοι επιχειρηματικοί όμιλοι στα ξενοδοχεία και εκείνοι που δραστηριοποιούνται στον τουρισμό και στην αναψυχή, ενώ αντίθετα οι μικρές και πολύ μικρές επιχειρήσεις είδαν τον τζίρο τους να μειώνεται και να συσσωρεύουν χρέη, ενώ οι εργαζόμενοι αναγκάζονται να δουλεύουν κάτω από συνθήκες βαναυσότητας, στην κυριολεξία. Γι’ αυτόν ακριβώς τον λόγο και υπήρχαν πενήντα με εξήντα χιλιάδες θέσεις εργασίας οι οποίες δεν καλύφθηκαν.

Και ταυτόχρονα εμφανίστηκε μια τεράστια αδυναμία υποδομών: νερό, ρεύμα, διαχείριση απορριμμάτων, μεταφορικών αναγκών και τα προβλήματα που υπήρχαν -δεν μιλάμε για την υγεία- και, βεβαίως, δεν μπορούμε να πούμε κουβέντα για τις λαϊκές ανάγκες, για τις ανάγκες, δηλαδή, του λαού και της νεολαίας στις διακοπές, οι οποίες αποτελούν πολυτέλεια για τη συντριπτική πλειοψηφία του λαού, ένα απλησίαστο εμπόρευμα για τα λαϊκά στρώματα.

Το συμπέρασμα, λοιπόν, για την ανάπτυξη την οποία επικαλείστε εσείς, επικαλείται ο ΣΥΡΙΖΑ, το ΠΑΣΟΚ, είναι ότι από αυτή την καπιταλιστική ανάπτυξη κερδισμένοι βγαίνουν μόνο οι μεγάλοι, οι οποίοι συσσωρεύουν όλο και περισσότερο πλούτο, ενώ αντίθετα οι μικροί επαγγελματίες συσσωρεύουν χρέη και εκτοπίζονται από την αγορά, οι δε εργαζόμενοι ζουν σε συνθήκες βαρβαρότητας και βλέπουν καθημερινά η εκμετάλλευση να αυξάνεται. Οξύνονται, δηλαδή, οι ανισότητες και ταυτόχρονα διευρύνεται όλο και περισσότερο η ψαλίδα ανάμεσα στις αντικειμενικές δυνατότητες που υπάρχουν και στο επίπεδο ικανοποίησης των λαϊκών αναγκών. Αυτή, λοιπόν, είναι η καπιταλιστική ανάπτυξη, αυτοί είναι οι «σιδερένιοι» νόμοι της και αυτές είναι οι συνέπειές της. Είναι μία ανάπτυξη αβέβαιη και ήδη τα σύννεφα της νέας καπιταλιστικής κρίσης πλανώνται επάνω από την Ευρωπαϊκή Ένωση, για την τρίτη ύφεση τα τελευταία δεκαπέντε χρόνια και βεβαίως είναι μία κρίση που δεν θα αφήσει ανεπηρέαστη την ελληνική οικονομία.

Αυτή είναι η βαρβαρότητα του συστήματος που υπερασπίζεστε και σε όλους τους τόνους μιλάτε για τον δύσκολο χειμώνα που θα έρθει, ότι, αν δεν προσαρμοστούμε, θα πεθάνουμε. Οι Ευρωπαίοι λένε ότι θα παγώσει ο κόσμος και ο λαός. Τι προσπαθείτε να διαμορφώσετε; Ένα κλίμα τρομοκρατίας στον κόσμο και ταυτόχρονα να βγείτε και να πείτε ότι, επειδή δεν πεθάνατε, σας σώσαμε, πρέπει να είστε ευγνώμονες και απέναντί μας.

Όμως, οι δυσκολίες θα υπάρχουν. Είναι υπαρκτές οι δυσκολίες που θα έχουν να αντιμετωπίσουν τα λαϊκά στρώματα αυτόν τον χειμώνα και στη χώρα μας και σε πανευρωπαϊκό επίπεδο. Όμως, ποιος ευθύνεται, αλήθεια, για αυτές τις δυσκολίες; Είναι μήπως ένα φυσικό φαινόμενο, όπως τώρα που βρέχει έξω και το οποίο έτυχε να ενσκήψει στην πανευρωπαϊκή οικονομία; Μήπως καταστράφηκαν οι δυνατότητες παραγωγής ενέργειας ή εξαντλήθηκαν οι παραγωγικές ενεργειακές πηγές; Όχι. Ούτε το ένα συνέβη ούτε το άλλο. Τι συνέβη; Γιατί υπάρχει αυτή η τεράστια ακρίβεια; Γιατί υπάρχει ο αποκλεισμός στην πρόσβαση ευρύτερων λαϊκών στρωμάτων στην ενέργεια; Γιατί υπάρχει αυτή η ενεργειακή φτώχεια;

Διότι όλα αυτά, κύριε Υπουργέ, είναι αποτέλεσμα μιας μακροχρόνιας πολιτικής που ακολουθήθηκε και ασκήθηκε και στη χώρα μας από όλες τις κυβερνήσεις. Άρα όλες οι κυβερνήσεις είναι συνένοχες για αυτή την κατάσταση που βιώνει σήμερα ο λαός και αυτή έχει ονοματεπώνυμο. Είναι η πολιτική απελευθέρωσης της ηλεκτρικής ενέργειας, της ενέργειας συνολικότερα, είναι η πράσινη μετάβαση, που επί της ουσίας εξυπηρετεί τις ανάγκες του κεφαλαίου. Είναι οι φόροι οι οποίοι ήρθαν να επιβαρύνουν ακόμη περισσότερο το ακριβό ηλεκτρικό ρεύμα που παράγεται από τέτοιες μορφές, τα πράσινα τέλη και τα τέλη ρύπων, που έκαναν απαγορευτική τη χρήση των εγχώριων πηγών, όπως του λιγνίτη. Είναι το Χρηματιστήριο Ενέργειας και η ρήτρα αναπροσαρμογής.

Να το θεσμικό πλαίσιο που συνδιαμορφώσατε όλες οι κυβερνήσεις για να υπάρχει αυτή η εξέλιξη των πραγμάτων σήμερα, η τεράστια ενεργειακή φτώχεια, η τεράστια δυσκολία να έχουν πρόσβαση τα λαϊκά στρώματα στην ενέργεια. Αυτή, λοιπόν, η πολιτική οδήγησε στο ακριβό ρεύμα, στην ενεργειακή εξάρτηση, στην απαξίωση των εγχώριων ενεργειακών πηγών και σε τεράστια, αμύθητα κίνητρα που δώσατε όλες αυτές τις δεκαετίες στα αρπακτικά της πράσινης ενέργειας.

Και πάνω σε αυτή την πολιτική, βεβαίως, ήρθαν και στάθηκαν οι ανταγωνισμοί των ιμπεριαλιστικών χωρών, ανταγωνισμοί για τον έλεγχο των ενεργειακών πηγών και των διαδρομών, οι οποίοι οδήγησαν στον πόλεμο στην Ουκρανία, όπου συγκρούονται από τη μια μεριά η Ρωσία και από την άλλη οι Ηνωμένες Πολιτείες, το ΝΑΤΟ και η Ευρωπαϊκή Ένωση. Και ποιος πληρώνει αυτή τη σύγκρουση; Οι λαοί, ο λαός της Ουκρανίας, οι λαοί της Ευρώπης με αυτά τα οποία αντιμετωπίζουν και έχουν να αντιμετωπίσουν το επόμενο διάστημα.

Και λέτε ότι έχετε δώσει επιδοτήσεις για να αντιμετωπίσετε αυτή την ακρίβεια. Αλήθεια, αυτές οι επιδοτήσεις τι είναι; Δεν είναι τίποτα άλλο παρά, όπως εμείς λέμε, διά μέσου των λογαριασμών των νοικοκυριών με αυτές τις επιδοτήσεις επιδοτείτε τους επιχειρηματικούς ομίλους. Είναι χρήματα που βγήκαν συγκεκριμένα από τις τσέπες των λαϊκών στρωμάτων, είτε από τα πράσινα τέλη και το Πράσινο Ταμείο, που χρηματοδοτήσατε ένα μεγάλο ποσοστό αυτών των επιδοτήσεων, είτε από τον κρατικό προϋπολογισμό. Υπολογίζετε ότι θα δώσετε 4,3 δισεκατομμύρια συνολικά μέχρι τώρα και αυτά τα δισεκατομμύρια βγαίνουν από τη φορολογία των νοικοκυριών. Και σε αυτό έρχεται να συντείνει και ο συμπληρωματικός προϋπολογισμός ύψους 2,9 δισεκατομμυρίων που συζητάμε σήμερα.

Δηλαδή, επί της ουσίας, τα λαϊκά νοικοκυριά είτε ως καταναλωτές -πληρώνοντας τα πράσινα τέλη- είτε ως φορολογούμενοι χρηματοδοτούν ακριβώς διά μέσου των επιδοτήσεων αυτών τους επιχειρηματικούς ομίλους που δραστηριοποιούνται στην ενέργεια. Και αυτές οι επιλογές είναι αδιέξοδες. Είναι ένα βαρέλι χωρίς πάτο, στο οποίο θα χρειάζεται να βάζετε ακόμη και άλλα δισεκατομμύρια και περισσότερα δισεκατομμύρια, για να εξυπηρετείτε και να υποστηρίζετε τα αρπακτικά της ενέργειας. Διότι ακριβώς με τέτοιου είδους μέτρα δεν αντιμετωπίζετε τις αιτίες της ακριβής ενέργειας και της ενεργειακής φτώχειας.

Βεβαίως, στην ίδια ρότα κινείται ο ΣΥΡΙΖΑ, το ΚΙΝΑΛ, το ΜέΡΑ25 για την πράσινη μετάβαση και την ακριβή ενέργεια. Λένε «ας βάλουν πλαφόν», λες και το υπόλοιπο ποιος θα το πληρώσει; Οι φορολογούμενοι πάλι θα το πληρώσουν.

Λέει σήμερα ο ΣΥΡΙΖΑ να γίνει ξανά δημόσια η ΔΕΗ. Και με αυτό θα αντιμετωπίσουμε την ενεργειακή φτώχεια; Ανέκδοτο, πραγματικά ανέκδοτο! Διότι η ΔΕΗ ήταν δημόσια και παραμένει υπό δημόσιο έλεγχο και όμως υπήρχε ενεργειακή φτώχεια και πριν από την αύξηση. Και τη δεκαετία του 2000 και τη δεκαετία του 2010 υπήρχε ενεργειακή φτώχεια πάνω από 30%, με δημόσια τότε ΔΕΗ. Και σήμερα, βεβαίως, είναι υπό δημόσιο έλεγχο η ΔΕΗ και παραμένει.

Άρα, λοιπόν, σε συνθήκες απελευθέρωσης της αγοράς ενέργειας, πράσινης μετάβασης και λειτουργίας της ΔΕΗ με ιδιωτικοοικονομικά κριτήρια, που τα επέβαλε και η κυβέρνηση του ΣΥΡΙΖΑ, δεν μπορεί να αντιμετωπιστεί η ακρίβεια στο ρεύμα, δεν μπορεί να έχει φτηνό ρεύμα για τον λαό. Άλλωστε, γνωρίζουμε πάρα πολύ καλά ότι φτηνό ρεύμα η κρατική ΔΕΗ έδινε μόνο στην «ΠΕΣΙΝΕ» με τις σκανδαλώδεις συμβάσεις.

Λέτε στην Κυβέρνηση: «Δεν βλέπετε τι γίνεται στη Γερμανία και στη Γαλλία, που κρατικοποιούν;». Ξεχνάτε, όμως, να πείτε ότι η συντριπτική πλειοψηφία αυτών των επιχειρήσεων που επανακρατικοποιούνται στον τομέα της ενέργειας είναι επιχειρήσεις καταχρεωμένες και κάτω από τον κίνδυνο να κλείσουν.

Έτσι, λοιπόν, έρχονται οι κυβερνήσεις, τις μετατρέπουν σε δημόσιες, γιατί; Για να κοινωνικοποιήσουν τα χρέη και, όταν κοινωνικοποιηθούν αυτά τα χρέη, θα τις ξαναπουλήσουν σε ιδιώτες. Έτσι, λοιπόν, τα κέρδη ανήκουν στους ιδιώτες επιχειρηματίες, τα χρέη των επιχειρήσεων τα φορτώνονται οι λαοί. Πολύ έξυπνο αυτό και πολύ προοδευτικό ως αντίληψη!

Από αυτή, λοιπόν, την άποψη, οι θέσεις του ΚΚΕ πάνε κόντρα στο ρεύμα για τα ζητήματα της ενέργειας. Αντιστέκονται και βάζουν εμπόδια στην περαιτέρω απελευθέρωση της ηλεκτρικής ενέργειας και στην πράσινη μετάβαση. Ζητάμε να καταργηθούν τα τέλη ρύπων, για να μπορέσει να αξιοποιηθεί εδώ και τώρα ο λιγνίτης ως βασικό εγχώριο καύσιμο, που μπορεί να στηρίξει ένα φτηνό μείγμα για τον λαό. Να καταργηθεί το Χρηματιστήριο Ενέργειας και η ρήτρα αναπροσαρμογής και, βεβαίως, να καταργηθούν και οι έμμεσοι φόροι, που, ειρήσθω εν παρόδω, πριν από ενάμιση με δύο μήνες, υποτίθεται, ψηφίσατε όλοι σας την ευρωπαϊκή οδηγία επιβολής ειδικών φόρων κατανάλωσης στα καύσιμα, στα ποτά και στα τσιγάρα. Και τώρα κάνετε για ακόμη μια φορά ότι έχετε εξαπατηθεί.

Βεβαίως, όλα αυτά δεν φτάνουν. Είναι μέτρα βελτίωσης, ανακούφισης, αλλά δεν αποτελούν και διέξοδο, γιατί η διέξοδος βρίσκεται, όταν η ενέργεια θα σταματήσει να είναι εμπόρευμα, όπως είναι στον καπιταλισμό, και γίνει κοινωνικό αγαθό στον σοσιαλισμό, μέσα από την κοινωνικοποίηση των μέσων παραγωγής, των πηγών και των δικτύων, τον εργατικό έλεγχο.

Βεβαίως, στο νομοσχέδιο υπάρχουν δύο σημεία στα οποία θα ήθελα να σταθώ, κύριε Υπουργέ, που αναδεικνύουν τον αντιλαϊκό, ταξικό του χαρακτήρα. Το ένα ζήτημα είναι η εταιρική διακυβέρνηση, όπως λέτε, των ανωνύμων εταιρειών του δημοσίου και των θυγατρικών του Υπερταμείου, ένα Υπερταμείο το οποίο, όταν δημιουργήθηκε, βεβαίως μπήκε όλη η ιδιωτική και η δημόσια περιουσία για αξιοποίηση από την κυβέρνηση του ΣΥΡΙΖΑ και ταυτόχρονα και όλες οι επιχειρήσεις υπό δημόσιο έλεγχο.

Γιατί μπήκαν οι επιχειρήσεις; Για δύο λόγους. Από τη μια μεριά, θα πρέπει να εκσυγχρονιστεί ο τρόπος λειτουργίας τους και να βελτιωθεί η λειτουργία των επιχειρήσεων υπό τα ιδιωτικοοικονομικά κριτήρια των βέλτιστων πρακτικών που επικρατούν σε όλη την Ευρωπαϊκή Ένωση. Αυτός ήταν ο ένας λόγος.

Ο δεύτερος λόγος ήταν όλοι αυτοί οι πόροι οι οποίοι θα εισρεύσουν στο ταμείο να μπορέσουν να αξιοποιούνται για την αποπληρωμή του κρατικού χρέους και, ταυτόχρονα, να χρηματοδοτούνται νέες επενδύσεις και επιχειρηματικοί όμιλοι. Έτσι, λοιπόν, από την ίδια τη φύση, η λειτουργία του Υπερταμείου, που έρχεται τώρα η Κυβέρνηση και βάζει σε εφαρμογή, είναι τι; Ότι οι επιχειρήσεις πρέπει όλο και περισσότερο να προσαρμόζονται στις σύγχρονες ανάγκες της καπιταλιστικής οικονομίας, να βελτιώνουν τα ιδιωτικοοικονομικά κριτήρια λειτουργίας τους. Άρα, δηλαδή, να διασφαλίζουν όλο και περισσότερο κέρδος. Αυτό πού θα οδηγήσει; Θα οδηγήσει, βεβαίως, στην επιδείνωση της θέσης των λαϊκών στρωμάτων, γιατί πολύ πιο δύσκολα θα μπορούν να έχουν πρόσβαση στα αποτελέσματα αυτών των επιχειρήσεων. Και, βεβαίως, θα επιδεινώσει ραγδαία τη θέση των εργαζομένων, με την κατάργηση των όποιων εναπομεινάντων δικαιωμάτων έχουν μείνει, με εργαζόμενους πολλαπλών ταχυτήτων και με ενοικιαζόμενους εργαζόμενους.

Αλήθεια, αναρωτιέστε, κύριοι του ΣΥΡΙΖΑ, πού ακούστηκε για ενοικιαζόμενους εργαζόμενους στο δημόσιο; Η δημόσια ΔΕΗ επί ημερών σας δεν είχε κατά 40% ενοικιαζόμενους εργαζόμενους, εργολαβικούς, σχεδόν όλοι όσοι δούλευαν στα ορυχεία; Τότε τι ήταν; Ήταν καλοί οι εργολάβοι;

Δεν υπήρχαν στον δημόσιο τομέα, στα πανεπιστήμια, στα νοσοκομεία εργολάβοι; Δεν υπήρχαν σε κρατικές υπηρεσίες και σε Υπουργεία εργολάβοι και εργαζόμενοι; Βεβαίως υπήρχαν και υπάρχουν. Τώρα, όμως, το γενικεύετε ακόμη περισσότερο, γιατί θέλετε όλο και περισσότερο να επιδεινώνεται η θέση των εργαζομένων. Γιατί αυτό ακριβώς είναι η καπιταλιστική βαρβαρότητα, η βαρβαρότητα της οικονομίας την οποία υπηρετείτε, γιατί θέλει εξαθλιωμένους, φτηνούς και χωρίς δικαιώματα εργαζόμενους.

Το δεύτερο ζήτημα είναι για την πιστοληπτική αξιολόγηση και την ανεξάρτητη αρχή που δημιουργείτε. Αλήθεια, κύριε Υπουργέ, αυτή η Ανεξάρτητη Αρχή Πιστοληπτικής Αξιολόγησης θα ελαφρύνει τα ιδιωτικά χρέη που τσακίζουν τα λαϊκά νοικοκυριά; Θα βελτιώσει τη θέση τους; Εμείς λέμε όχι. Αντίθετα προχωράτε σε ένα μαζικών διαστάσεων φακέλωμα. Ακόμη ένα φακέλωμα. Δεν φτάνουν οι παρακολουθήσεις, δεν φτάνει ο φάκελος υγείας, έρχεται τώρα και φάκελος χρεών, για να μπορέσει πολύ πιο εύκολα να δημιουργηθεί και η e-eforia, η ηλεκτρονική εφορία, διαμορφώνοντας όλες αυτές.

Και αυτό ποιον θα εξυπηρετήσει; Θα εξυπηρετήσει βεβαίως τα χρηματοπιστωτικά ιδρύματα, γιατί με αυτόν τον τρόπο -το λέτε μέσα- μπορεί να μειωθούν τα νέα κόκκινα δάνεια, να έχουμε αποφυγή νέων κόκκινων δανείων και να μην είναι πολύ μεγάλα.

Φτάνει μάλιστα ο Κοινοβουλευτικός Εκπρόσωπος της Νέας Δημοκρατίας, χωρίς τσίπα να λέει ότι, αν αυτό το είχαμε τη δεκαετία του 2010, δεν θα είχαμε κόκκινα δάνεια. Τότε που οι τράπεζες δίνανε ανεξέλεγκτα δάνεια. Γιατί δίναν ανεξέλεγκτα δάνεια και μάλιστα ήταν οι καλύτεροι διαφημιστές αυτής της πολιτικής δανειοδότησης των επιχειρήσεων; Γιατί υπήρχε υπερσυσσωρευμένο κεφάλαιο, υπερσυσσωρευμένα χρήματα, που δεν ξέραν τι να τα κάνουνε. Ένα το κρατούμενο.

Δεύτερον, ποιος έπαιρνε τζάμπα χρήμα; Οι επιχειρηματικοί όμιλοι έπαιρναν τζάμπα χρήμα, χωρίς καmμία διασφάλιση, ενώ αντίθετα τα λαϊκά νοικοκυριά αναγκάζονταν να βάλουν υποθήκη όταν έπαιρναν δάνειο. Και ήταν η άφθονη χρήση αυτών των δανείων που οδήγησε στην υπερχρέωση ή η τεράστια επίθεση την οποία δέχτηκαν οι συνταξιούχοι μισθωτοί του ιδιωτικού και του δημόσιου τομέα, ελεύθεροι επαγγελματίες με την πολιτική των μνημονίων, που τσάκισε κυριολεκτικά το βιοτικό τους επίπεδο; Άρα δεν μπορούσαν να ανταποκριθούν στην αποπληρωμή των δανείων και συσσώρευσαν κόκκινα δάνεια και χρέη στην εφορία και τα ασφαλιστικά ταμεία. Ήταν το αποτέλεσμα των πολιτικών σας και όχι γιατί έλειπε αυτή η Ανεξάρτητη Αρχή Πιστοληπτικής Αξιολόγησης.

Πρόκειται για πρόκληση και μάλιστα πολύ περισσότερο όταν τα αποτελέσματα, το φακέλωμα αυτό το γιγαντιαίο θα αξιοποιηθεί περαιτέρω, για να επιταχυνθούν οι διαδικασίες πλειστηριασμών, όταν θα είναι συγκεντρωμένα τα χρέη που έχει το κάθε φυσικό πρόσωπο.

Εμείς το λέμε καθαρά το ιδιωτικό χρέος δεν αντιμετωπίζεται με τέτοια μέτρα. Αντιμετωπίζεται μόνο με τις προτάσεις του ΚΚΕ, που μιλάει για γενναίο κούρεμα όχι μόνον των τόκων, αλλά και γενναίο κούρεμα του κεφαλαίου που χρωστάνε είτε στις τράπεζες είτε στην εφορία και τα ασφαλιστικά ταμεία.

Ολοκληρώνω, κύριε Πρόεδρε, με αυτά που θα πω τώρα. Η Κυβέρνηση σήμερα απέκτησε -όχι μόνο η Κυβέρνηση, αλλά και ο ΣΥΡΙΖΑ- έναν απρόσμενο συνήγορο υπεράσπισης, τον κ. Βαρουφάκη. Ακούστε τι έφτασε και είπε, ότι έκανε παροχολογία ο κ. Μητσοτάκης και ο κ. Τσίπρας στη Διεθνή Έκθεση Θεσσαλονίκης. Αν είναι δυνατόν, αυτά τα ψίχουλα τα οποία τάξανε, τα οποία είναι το ελάχιστο από όσα έχουν χάσει τα λαϊκά στρώματα να τα θεωρεί παροχολογία, γιατί λεφτά δεν υπάρχουν. Αλήθεια; Και στη Μύκονο ποιοι ήταν που νοίκιαζαν ξαπλώστρες με 800 και με 1.000 ευρώ και που άνοιγαν σαμπάνιες με 5.000 ευρώ; Αυτά τι ήταν; Δεν ήταν λεφτά αυτά; Είναι αέρας; Και όμως, χρήματα υπάρχουν για τους κεφαλαιοκράτες και για τα τρωκτικά, δεν υπάρχουν για τον λαό.

Αντί, λοιπόν, σε αυτό να καθίσουμε και να συζητήσουμε, μιλάει για παροχολογία, όταν η Κυβέρνηση επιστρέφει τα ελάχιστα από τη μεγάλη κλοπή, από τη ληστεία την οποία κάνει η Κυβέρνηση με την πολιτική της στα λαϊκά εισοδήματα και αυτή η πολιτική της έχει ονοματεπώνυμο: Έμμεση φορολογία. Μετά λέτε με απύθμενο θράσος ότι κοιτάξτε, σας καταργούμε την εισφορά αλληλεγγύης. Αλήθεια; Όταν τους φορτώνετε βάρη από την έμμεση φορολογία, λέτε σας ανακουφίζουμε και σας καταργούμε την εισφορά αλληλεγγύης; Τι λέτε, να σας πουν και ευχαριστώ δηλαδή;

Με αυτές σας τις επιλογές τι θέλετε να συσκοτίσετε; Θέλετε να συσκοτίσετε το γεγονός ότι επιχειρηματικοί όμιλοι στη χώρα μας όλο και λιγότερο θα συμμετέχουν στα φορολογικά έσοδα. Αντίθετα όλο και περισσότερο θα συμμετέχουν στα φορολογικά έσοδα τα λαϊκά στρώματα, γιατί θα πληρώνουν όλο και μεγαλύτερο κομμάτι των φορολογικών βαρών. Και σε αυτό το εργαλείο μοχλός είναι η έμμεση φορολογία. Γι’ αυτό και το ΚΚΕ μιλάει για κατάργηση των έμμεσων φόρων, του ΦΠΑ στα είδη βασικής ανάγκης, που ικανοποιούν τις ανάγκες του λαού.

Βεβαίως όλα αυτά έχουν και την άσφαιρη αντιπαράθεση ανάμεσα στα κόμματα, στην Κυβέρνηση, στην Αξιωματική Αντιπολίτευση και στο ΠΑΣΟΚ. Μια άσφαιρη αντιπαράθεση που προσπαθεί να συγκαλύψει ότι και τα τρία αυτά κόμματα έχουν τις ίδιες στρατηγικές επιλογές. Να δούμε ορισμένα παραδείγματα. Τι λέει ο ΣΥΡΙΖΑ; Υπερτιμολογεί, λέει, η Κυβέρνηση το πακέτο των παροχών μας στη Θεσσαλονίκη, το ανεβάζει στα 13 δισ., ενώ είναι 5 δισ. Δηλαδή, πού υποκλίνεται με αυτή την επιχειρηματολογία; Στην ανάγκη να υπάρχει δημοσιονομική εξυγίανση. Αυτά είναι τα ιερά και όσια, γι’ αυτό και η Κυβέρνηση τον κατηγορεί ότι θα εκτροχιαστεί δημοσιονομικά η ελληνική οικονομία και ο ΣΥΡΙΖΑ βεβαίως, ως πιστός στην πολιτική την οποία ακολούθησε για πρωτογενή πλεονάσματα όταν ήταν κυβέρνηση -και μάλιστα υποχρέωσε τη χώρα μας για εξήντα χρόνια να έχει πρωτογενή πλεονάσματα-, λέει όχι, τα μέτρα τα δικά μου δεν οδηγούν σε δημοσιονομική πειθαρχία. Άρα, δηλαδή, δέχομαι, αποδέχομαι, στηρίζω την ανάγκη δημοσιονομικής εξυγίανσης μέσω των αιματοβαμμένων πλεονασμάτων.

Δεύτερο παράδειγμα, ιδιωτικοποίηση ναυπηγείων Ελευσίνας. Ποιος την ψήφισε; Κυβέρνηση και ΣΥΡΙΖΑ. Γιατί; Γιατί πίσω ήταν οι Αμερικάνοι σύμμαχοί μας, η αμερικανικών συμφερόντων εταιρεία και ότι θα πρέπει τα ναυπηγεία να μετατραπούν σε εργαλεία εξυπηρέτησης του 6ου Στόλου των Ηνωμένων Πολιτειών και στους ιμπεριαλιστικούς τους σχεδιασμούς, αλλά και για την πράσινη μετάβαση. Ναι, λοιπόν, ψηφίσατε υπέρ της ιδιωτικοποίησης των ναυπηγείων Ελευσίνας.

Τρίτον, αποδέχεστε το Ταμείο Ανάκαμψης όλοι μαζί. Τι είναι το Ταμείο Ανάκαμψης; Έχει προαπαιτούμενα για να εκταμιευθούν και τα προαπαιτούμενα αυτά είναι τα πανευρωπαϊκά μνημόνια σε βάρος των εργαζομένων και του λαού. Άρα, λοιπόν, σε τι συζητάτε και διαφωνείτε; Στο πόσα χρήματα θα μοιραστούν ανάμεσα στους μεγάλους επιχειρηματικούς ομίλους και αν κάποιοι μεγάλοι επιχειρηματικοί όμιλοι είναι ριγμένοι από αυτή τη μοιρασιά, να πάρουν και αυτοί κάτι. Αυτή είναι η διαφωνία που έχετε, στο πώς θα μοιραστεί το Ταμείο Ανάκαμψης και τα ευρωπαϊκά προγράμματα που διαμορφώνουν τα νέα πανευρωπαϊκά μνημόνια.

Ψηφίσατε ή όχι όλες τις ευρωπαϊκές οδηγίες, Κυβέρνηση - ΣΥΡΙΖΑ και ΠΑΣΟΚ; Όλες τις ευρωπαϊκές οδηγίες τις έχετε ψηφίσει. Τι διαμορφώνουν αυτές οι ευρωπαϊκές οδηγίες; Διαμορφώνουν το κουκούλι, το περίβλημα, το πλαίσιο των αντεργατικών αντιλαϊκών νόμων και της θωράκισης των αναγκών των επιχειρηματικών ομίλων. Αυτές οι ευρωπαϊκές οδηγίες διαμόρφωσαν και το τρομακτικό πλαίσιο, το σκοτεινό πλαίσιο, για να επιτρέπονται οι παρακολουθήσεις και όλοι να είναι εν δυνάμει υποψήφιοι προς παρακολούθηση και κατάργηση του απορρήτου των τηλεπικοινωνιών.

Ψηφίσατε ή όχι όλες τις νατοϊκές δαπάνες, τα νέα εξοπλιστικά προγράμματα, τη μετατροπή της χώρας μας σε ένα απέραντο ορμητήριο των Αμερικανών και του ΝΑΤΟ, τη διεύρυνση του ΝΑΤΟ -μόλις προχθές- με τη Σουηδία και τη Φινλανδία; Όλοι μαζί τις ψηφίσατε και είναι ακριβώς αυτές οι επιλογές που εξυπηρετούν, που στηρίζουν τους λεγόμενους συμμάχους σας. Είναι αυτοί οι σύμμαχοι οι οποίοι τροφοδοτούν την επικίνδυνη κλιμάκωση της τουρκικής επιθετικότητας στην περιοχή.

Έτσι, λοιπόν, έχετε κοινό παρονομαστή και αυτός ο κοινός παρονομαστής είναι η πολιτική της Ευρωπαϊκής Ένωσης, είναι η εξυπηρέτηση των συμφερόντων των Αμερικανών μέσα από τη στρατηγική συμφωνία και η εμβάθυνση του ΝΑΤΟ.

Αυτός, λοιπόν, ο κοινός σας παρονομαστής δεν είναι τίποτε άλλο παρά οδοστρωτήρας που τσακίζει τα λαϊκά δικαιώματα. Τώρα το ποιος θα είναι οδηγός στον οδοστρωτήρα δεν μας απασχολεί, ποιος είναι ο κυβερνήτης δηλαδή του οδοστρωτήρα.

Γι’ αυτό λέμε ότι ο λαός δεν έχει να περιμένει τίποτα, ούτε από την Κυβέρνηση ούτε από τα άλλα κόμματα. Πρέπει να κλιμακώσει την πάλη του, να μαζικοποιήσει τους αγώνες, αλλά και να δημιουργήσει μορφές αντίστασης, απειθαρχίας και ανυπακοής, σε αντιστοιχία με την ολομέτωπη επίθεση που δέχεται, μέσα από έναν πανελλαδικό συντονισμό, οικοδομώντας την κοινωνική συμμαχία και στοχεύοντας στον πραγματικό αντίπαλο, τον αντίπαλο τον οποίο δεν τον αφήνει να ικανοποιήσει τις ανάγκες του, δηλαδή το καπιταλιστικό κέρδος και το σύστημα και ταυτόχρονα και μέσα από τις εκλογές να διαμορφώσει τις προϋποθέσεις για να βγει μια πολύ αδύναμη κυβέρνηση -ανεξάρτητα ποιος θα είναι ο κυβερνήτης- και πολύ δυνατή η λαϊκή αντιπολίτευση. Σε αυτό εχέγγυο για μια πολύ δυνατή λαϊκή αντιπολίτευση την επόμενη μέρα είναι το δυνατό ΚΚΕ.

Σας ευχαριστώ πολύ, κύριε Πρόεδρε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, θα ήθελα τον λόγο για να καταθέσω μερικές νομοτεχνικές βελτιώσεις.

**ΠΡΟΕΔΡΕΥΩΝ (Γεώργιος Λαμπρούλης):** Ναι, κύριε Υπουργέ, ελάτε να τις καταθέσετε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Καταθέτω μια σειρά από νομοτεχνικές βελτιώσεις και προσθήκες. Είναι τριάντα τρεις στον αριθμό. Περισσότερες είναι απόρροια της έκθεσης της Επιστημονικής Επιτροπής της Βουλής. Για παράδειγμα θα δείτε σε περίπου δέκα άρθρα να βάζουμε μέσα την έννοια του προεδρικού διατάγματος, στη δεύτερη και την τρίτη ενότητα του νομοσχεδίου. Υπάρχει μια ουσιώδης διαφορά, που είχα δεσμευτεί από χθες, για το 10%. Το επανέλαβα και σήμερα. Υπάρχει η καλύτερη διατύπωση στην τροπολογία, που και ο κ. Παππάς είχε επισημάνει προηγουμένως. Τις καταθέτω έγκαιρα στα Πρακτικά, προκειμένου να έχετε πλήρη εικόνα όλοι σας.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 346-349)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Ωραία. Να μοιραστούν στις Κοινοβουλευτικές Ομάδες.

Θα δώσουμε τον λόγο στην κ. Μαριλίζα Ξενογιαννακοπούλου από τον ΣΥΡΙΖΑ και θα ακολουθήσει ο Κοινοβουλευτικός Εκπρόσωπος του ΜέΡΑ25, ο κ. Γρηγοριάδης.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, όταν η Κυβέρνηση Μητσοτάκη φέρνει νομοσχέδια στη Βουλή και μάλιστα τα παρουσιάζει ως μεγάλη εκσυγχρονιστική και μεταρρυθμιστική πρωτοβουλία, ιδιαίτερα όταν αφορά τον ευρύτερο δημόσιο τομέα, είναι σίγουρο ότι έχει τις εξής σαφείς στοχεύσεις και επιπτώσεις:

Πρώτα απ’ όλα αποδυνάμωση του ρόλου του δημοσίου ελέγχου και της συνολικής στρατηγικής υπέρ του δημοσίου συμφέροντος όσον αφορά τις ΔΕΚΟ, τις εταιρείες του ευρύτερου δημόσιου τομέα. Είναι προάγγελος περαιτέρω ιδιωτικοποιήσεων, άμεσων ή έμμεσων. Είναι πάντα πρωτοβουλίες οι οποίες έρχονται να εξυπηρετήσουν πελατειακές σχέσεις, ιδιαίτερα στον τομέα των προσλήψεων, μέσα από τον παραμερισμό του ΑΣΕΠ και των κανόνων που σχετίζονται με τις προσλήψεις. Είναι σίγουρα περαιτέρω υποβάθμιση των εργασιακών σχέσεων και των συλλογικών συμβάσεων εργασίας. Είναι αποδυνάμωση κάθε έννοιας κοινοβουλευτικής και κοινωνικής λογοδοσίας και σίγουρα πάντα υπάρχουν άρθρα για την κατά παρέκκλιση πρόβλεψη, όσον αφορά τις δημόσιες προμήθειες.

Το συγκεκριμένο νομοσχέδιο τα αποτυπώνει όλα αυτά και μάλιστα όχι απλώς τα αποτυπώνει, αλλά έρχεται να τα θεσμοποιήσει πλήρως και να τα γενικεύσει. Χρησιμοποιεί ένα πρότυπο. Το πρότυπο είναι η ΔΕΗ. Μάλιστα, όταν ο κ. Σταϊκούρας επανειλημμένα και στην επιτροπή και σήμερα μιλάει γι’ αυτό το πρότυπο της σύγχρονης ευρωπαϊκής καλής εταιρικής διακυβέρνησης, βασίζεται ακριβώς στο πρότυπο της ΔΕΗ. Γιατί τι έκανε ο κ. Χατζηδάκης ως Υπουργός Ενέργειας αμέσως μετά τις εκλογές του 2019; Έφερε παρόμοιες διατάξεις «πρωτοπόρες», προάγγελος γι’ αυτό το νομοσχέδιο, με τις οποίες έθεσε διατάξεις που παρεκκλίνουν από τους κανόνες του ΑΣΕΠ για τις προσλήψεις. Και είδαμε τα αποτελέσματα όσον αφορά τις προσλήψεις που ακολούθησαν- και την κατάλυση των συλλογικών διαπραγματεύσεων και των εργασιακών σχέσεων όσον αφορά τους νεοπροσλαμβανόμενους. Βέβαια, ήταν οι ίδιες διατάξεις και ρυθμίσεις που ήρθαν να δώσουν αυτές τις προκλητικές αμοιβές στη διοίκηση της ΔΕΗ και τα μπόνους σε περίοδο μεγάλης οικονομικής, ενεργειακής κρίσης και ακρίβειας.

Τελικά, επειδή γίνεται πολλή συζήτηση και αναρωτιέται ο Υπουργός «μα, γιατί ασχολείστε και λέτε για τα εργασιακά», τα εργασιακά δεν είναι απλώς ακόμα μια ταφόπλακα μέσα σε όλες αυτές τις αντεργατικές ρυθμίσεις, με φυσικά, πάνω από όλα, τον περίφημο αντεργατικό νόμο Χατζηδάκη. Τα εργασιακά ήταν στην ουσία, όπως και η διαδικασία των προσλήψεων, εκείνη η προεργασία που έγινε στη ΔΕΗ, προκειμένου να την οδηγήσουν σε ιδιωτικοποίηση.

Κυρίες και κύριοι συνάδελφοι, μην έχουμε αμφιβολία. Όπου καταλύονται σε δημόσιες επιχειρήσεις, σε δημόσιες εταιρείες τα εργασιακά δικαιώματα και αλλάζουν οι κανόνες, να ξέρετε ότι μετά από λίγο βλέπουμε την πορεία των ιδιωτικοποιήσεων. Αυτός είναι ο απώτερος σκοπός που υπάρχει σε αυτό το νομοσχέδιο και φυσικά αυτή είναι και η έννοια της εταιρικής διακυβέρνησης.

Βέβαια η απορία είναι η εξής: Η εταιρική διακυβέρνηση είναι ο τρόπος που λειτουργεί η ιδιωτικοποιημένη πλέον ΔΕΗ; Με τον τρόπο δηλαδή της αισχροκέρδειας, μη στηρίζοντας τους πολίτες και φυσικά αυτό οφείλεται στην κυβερνητική πολιτική αυτή την ώρα της ενεργειακής φτωχοποίησης και με τους μισθούς και τα μπόνους πρόκληση; Προφανώς, αυτή είναι η έννοια της εταιρικής διακυβέρνησης για την Κυβέρνηση της Νέας Δημοκρατίας.

Άρα, λοιπόν, εδώ έχουμε ένα νομοσχέδιο το οποίο με το άρθρο 25 -το οποίο το επικαλέστηκαν σχεδόν όλοι οι συνάδελφοι που μίλησαν από την Αντιπολίτευση-, με αυτή τη διάταξη-πρόκληση, που δίνει λευκή επιταγή χωρίς κανέναν έλεγχο στον Υπουργό Οικονομικών όσον αφορά το πώς θα εκποιήσει μετοχές των δημοσίων επιχειρήσεων, ακριβώς δηλαδή τα βασικά χαρακτηριστικά αυτού του νομοσχεδίου και βέβαια οι διατάξεις των άρθρων που έρχονται να παρακάμψουν τους κανόνες του ΑΣΕΠ, όσον αφορά τους νεοπροσλαμβανόμενους, και μάλιστα σε προεκλογική περίοδο, δημιουργώντας την αίσθηση πια μιας προεκλογικής πελατειακής σχέσης η οποία μπορεί να βασιστεί εδώ. Και έχουμε πάρα πολλά δυστυχώς τέτοια παραδείγματα, όπως φυσικά και η εξαίρεση των νεοπροσλαμβανόμενων από τις εργασιακές σχέσεις, το μισθολόγιο και πάνω απ’ όλα από την επιχειρησιακή σύμβαση, από τις συλλογικές συμβάσεις εργασίας.

Επίσης, υπάρχουν διατάξεις που αναφέρονται στους εργαζόμενους ορισμένου χρόνου και έχει προστεθεί και η περίφημη συνέντευξη, για να μην υπάρχει οποιαδήποτε απορία, ακόμα και για έναν συμβασιούχο που θα προσλαμβάνεται σε αυτές τις εταιρείες, με ποια κριτήρια προσλαμβάνεται και ποιους σκοπούς θα υπηρετεί. Πέρα βέβαια της σαφούς πλέον εργολαβοποίησης που έρχεται με αυτό το νομοσχέδιο και αυτής της διάταξης περί δανεισμού μεταξύ των εταιρειών.

Είπε ο κύριος Υπουργός επανειλημμένως με πολύ μεγάλη απορία: «Μα, γιατί αναφερόμαστε στον ΟΑΣΑ και στον ΟΑΣΘ;». Μάλλον ο κύριος Υπουργός δεν έχει διαβάσει το νομοσχέδιο. Γιατί, κύριε Βεσυρόπουλε, επειδή δεν ακούτε την Αντιπολίτευση όταν μιλάει, το νομοσχέδιο, αν ο κύριος Υπουργός ελάμβανε περισσότερο υπ’ όψιν αυτό που έρχεται και φέρνει, έχει σαφή διάταξη για τον ΟΑΣΑ και τον ΟΑΣΘ και παρατείνει την ιδιωτικοποίηση των υπηρεσιών και μάλιστα τις προσαυξάνει κατά 25%. Επειδή εκπλήσσεται ο κύριος Υπουργός που εμείς είχαμε καλέσει μάλιστα και στην ακρόαση των φορέων και εκπροσώπους των εργαζομένων.

Πέραν αυτού είδαμε σήμερα -και από χθες ξεκίνησε- μια τεράστια προσπάθεια επικοινωνιακή κοινωνικού αυτοματισμού. Να καταδικαστεί η απεργία των εργαζομένων στα μέσα μαζικής μεταφοράς. Ακούσαμε μάλιστα ότι ο Κυβερνητικός Εκπρόσωπος, ο κ. Οικονόμου, ανέφερε σήμερα ότι δεν είναι αρκετά αποτελεσματικές οι διατάξεις περί απεργιών και πρέπει να γίνουν ακόμα πιο αποτελεσματικές. Προφανώς, δεν του αρκεί ο νόμος Χατζηδάκη, που στην ουσία δεν επιτρέπει πια να γίνει απεργία στη χώρα και αμέσως καθίσταται παράνομη, αλλά θέλει και να τις κάνει πιο αυστηρές.

Όμως, κυρίες και κύριοι συνάδελφοι, η απεργία είναι συνταγματικό δικαίωμα και ταυτόχρονα είναι η έκφραση της αγωνίας των εργαζομένων και της κοινωνικής πλειοψηφίας. Άρα ο κοινωνικός αυτοματισμός σε καμμία περίπτωση δεν είναι δείγμα δημοκρατικής αντίληψης. Αντίθετα εκφράζει τη συγκεκριμένη νεοφιλελεύθερη και αυταρχική πολιτική της Κυβέρνησης της Νέας Δημοκρατίας.

Θα ήθελα να καταθέσω για τα Πρακτικά την ανακοίνωση του Εργατικού Κέντρου Αθήνας, που αφορά την απεργία των εργαζομένων στα μέσα μαζικής μεταφοράς, όπως επίσης και την ανακοίνωση της Ομοσπονδίας Μεταφορών, που αναφέρεται ακριβώς στο θέμα της παράτασης της ιδιωτικοποίησης των υπηρεσιών μέσω των ΚΤΕΛ και της αύξησης κατά 25% όσον αφορά τα ζητήματα του ΟΑΣΑ και του ΟΑΣΘ.

(Στο σημείο αυτό η Βουλευτής κ. Μαριλίζα Ξενογιαννακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, είναι φανερό ότι οι διαφορές πολιτικής, οι διαφορετικές στρατηγικές για τη χώρα είναι σαφείς. Είναι σαφείς οι διαφορές, γιατί τις βιώνει πάνω απ’ όλα, καθημερινά, ο ελληνικός λαός. Ο Αλέξης Τσίπρας, στη Θεσσαλονίκη, παρουσίασε ένα εναλλακτικό, εφικτό, αξιόπιστο και ταυτόχρονα προοδευτικό πρόγραμμα για την αντιμετώπιση της κρίσης -μέσα από τη στήριξη των εργαζομένων, των εισοδημάτων, των μισθών των μικρομεσαίων- και ένα διαφορετικό όραμα συνολικά για μία βιώσιμη ανάπτυξη σε μια δίκαιη κοινωνία. Είναι σίγουρο ότι και αυτό το νομοσχέδιο έχει την καταψήφιση στη συνείδηση του κόσμου της εργασίας, η οποία θα φανεί με καθαρό τρόπο στις εκλογές και μια λαϊκή εντολή για μια πολιτική και κοινωνική αλλαγή.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον Κοινοβουλευτικό Εκπρόσωπο του ΜέΡΑ25, τον κ. Γρηγοριάδη.

Θα ακολουθήσουν ο κ. Νικολακόπουλος, ο κ. Παπαηλιού και η κ. Μάνη - Παπαδημητρίου.

Έχετε τον λόγο, κύριε Γρηγοριάδη.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ, κύριε Πρόεδρε, που μου δίνετε τον λόγο. Θα προσπαθήσω να είμαι σύντομος, αλλά ίσως χρειαστώ δύο-τρία λεπτά παραπάνω από τα έξι που έχω. Δεν θα ξαναμιλήσουμε κιόλας.

Λες και το θέλουν οι συμπτώσεις, λες και το θέλει η τύχη, πριν από λίγο στα γραφεία μας ήταν οι εργαζόμενοι, αυτοί οι 0,03% του κ. Γεωργιάδη στα ναυπηγεία Ελευσίνας, τα οποία χαρίσατε στον κ. Ξενοκώστα, αυτόν τον δήθεν επενδυτή που περιδιαβαίνει τη χώρα παριστάνοντας τον επενδυτή. Ξέρετε, υπάρχει μια βασική αρχή στον καπιταλισμό. Ένας επενδυτής για να είναι επενδυτής πρέπει να έχει λεφτά. Να βάζει λεφτά. Άμα δεν βάζει, όπως ο Ξενοκώστας που του έχει χαρίσει ο ΣΥΡΙΖΑ τα ναυπηγεία της Σύρου και τώρα εσείς της Ελευσίνας, δεν είσαι επενδυτής. Είσαι διεθνής απατεώνας, είσαι σκιτζής, είσαι επικίνδυνος για τη δημόσια υγεία, αλλά δεν είσαι επενδυτής, κύριε Ξενοκώστα μου. Είσαι απατεώνας. Το λέμε από εδώ με τον πιο επίσημο τρόπο.

Πριν από λίγο, λοιπόν, συναντηθήκαμε τυχαία με τα θύματα του διεθνούς απατεώνα, του κ. Ξενοκώστα. Με το εργοδοτικό σωματείο, δηλαδή, των εργαζομένων στα ναυπηγεία Ελευσίνας, το οποίο βεβαίως αγωνίζεται αυτή τη στιγμή εναντίον της Κυβέρνησής σας, εκτός από τον κ. Ξενοκώστα, κατά της Αξιωματικής Αντιπολίτευσής μας. Ψήφισε κι ο ΣΥΡΙΖΑ το ίδιο μαζί με την Κυβέρνησή σας. Αγωνίζονται κατά των μέσων μαζικής ενημέρωσης που δείχνουν τον κ. Μητσοτάκη να πηγαίνει και να λέει ότι ήδη πληρώθηκαν. Δεν θα πληρωθούν ποτέ. Και το ξέρετε και εσείς και εμείς.

Εδώ για του λόγου το αληθές θα μου επιτρέψετε να καταθέσω και στα Πρακτικά τον τρόπο που απέσπασε ο κ. Γεωργιάδης πριν από έναν χρόνο τις υπογραφές τους ότι δήθεν συναινούν. Απλά για τον κόσμο που μας ακούει από εκεί έξω και που ενδιαφέρει περισσότερο από όλους τους παρευρισκόμενους εδώ το ΜέΡΑ25: «Αποδέχομαι», λέει, «να λάβω εξόφληση των οφειλομένων δεδουλευμένων μέχρι την 30ή Σεπτεμβρίου 2021. Αποδέχομαι, επίσης, τους όρους της απόλυσής μου καθώς και την αποζημίωση απόλυσής μου, όπως περιγράφεται αναλυτικά.».

Όλα αυτά τα αποδέχονται γιατί θα τα λάβουν στις 30 Σεπτεμβρίου 2021. Έχω σβήσει μόνο το ποσό. Γιατί είσαστε τόσο καλοί παρακολουθητές με τους διάφορους Κοντολέοντες, που θα βρείτε ποιος είναι ο δύσμοιρος που μου εμπιστεύτηκε τη δήλωση που υπέγραψε, με την οποία τον παραπλάνησε ο συνυπουργός σας, ο κ. Γεωργιάδης. Να τον χαίρεστε κι αυτόν μαζί με τον Πρωθυπουργό σας, τον κ. Μητσοτάκη.

Αυτή, λοιπόν, η δήλωση, την οποία πάνω από πεντακόσιοι υπέγραψαν, λέει συγκεκριμένα: «Αποδέχομαι επίσης να λάβω το σύνολο των δεδουλευμένων μέχρι 30 Σεπτεμβρίου 2021.». Και επίσης: «Αποδέχομαι να λάβω αποζημίωση εξαιτίας της απόλυσής μου», λέει και το ποσό, αλλά δεν το αναφέρω, «μέχρι τις 3 Δεκεμβρίου 2021.». Δηλαδή, οι άνθρωποι υπέγραψαν αυτά που υπέγραψαν τότε, γιατί ήταν σίγουροι ότι ως τον Δεκέμβριο θα είχαν πάρει και τις αποζημιώσεις τους, θα είχαν πάρει και τα δεδουλευμένα τους και θα είχαν βεβαίως και σίγουρη δουλειά, που δεν θα αποκτήσουν ποτέ. Γιατί τώρα μας τα γυρνάτε και το Πολεμικό Ναυτικό δεν είναι καθόλου σίγουρο ότι θα δώσει δουλειές στα ναυπηγεία Ελευσίνας.

Γιατί συνδέονται, αγαπητέ Υπουργέ, με το νομοσχέδιο που φέρνετε σήμερα εσείς ή ο κ. Σταϊκούρας εδώ πέρα; Όλα αυτά συνδέονται, γιατί με το σημερινό νομοσχέδιό σας εισάγετε εργασιακές συνθήκες γαλέρας. Τύπου «ONEX», δηλαδή. Τύπου Ξενοκώστα, διεθνούς απατεώνα δηλαδή. Τι είναι αυτές; Οι πάντες να δουλεύουν με εργολαβική εργασία, να μην υπάρχουν δικαιώματα, οι συνδικαλιστές να είναι από την ιδιοκτησία, δοτοί και φορετοί στους εργαζόμενους.

Με λίγα λόγια μετατρέπετε, αγαπητέ κύριε Υπουργέ, που εκπροσωπείτε εδώ την Κυβέρνηση, τις αλλοτινές ΔΕΚΟ μας από επιχειρήσεις που έπρεπε να παρέχουν κοινή ωφέλεια, όπως λέει και το όνομά τους, σε επιχειρήσεις καθαρά εκμεταλλευτικές, ελληνικέ λαέ, καθαρά κερδοσκοπικές εις βάρος του πολίτη της Ελλάδας. Ακριβώς όπως κάνει ο κ. Ξενοκώστας με τους εργολαβικούς και ενοικιαζόμενους εργαζόμενους, όπως ακριβώς ετοιμάζεται ο κ. Ξενοκώστας, ο διεθνής αυτός απατεώνας -και περιμένω μήνυση, κύριε Ξενοκώστα, αν με ακούτε από εδώ, όβερ- με την ίδια δυστοπία να βυθίσει και τους πάνω από πεντακόσιους εργαζόμενους στα ναυπηγεία Ελευσίνας.

Αυτό το σχέδιο νόμου που φέρνετε βάζει όχι από το παράθυρο, όχι από την πόρτα, αλλά με ένα κόκκινο χαλί, όπως αυτό που στρώνουν στις Κάννες, όπως αυτό που στρώνουν στο Χόλιγουντ, στα βραβεία Όσκαρ. Βάζετε τη γαλέρα στο κράτος. Δεν τόλμησε να το κάνει κανείς. Δεν τόλμησε να το κάνει ο κ. Σαμαράς, που ήταν σε μια βάρβαρη μνημονιακή εποχή. Δεν τόλμησε να το κάνει στο πρώτο μνημόνιο ο Γιώργος Παπανδρέου. Δεν τόλμησε φυσικά να το κάνει ο Αλέξης Τσίπρας. Εσείς τολμάτε και το κάνετε. Ελληνικέ λαέ, άκου να το καταλάβεις. Από σήμερα με νόμο στις ΔΕΚΟ θα υπάρχουν εργαζόμενοι γαλέρας. Οι δημόσιοι υπάλληλοί σου ξαφνικά τίθενται σε αμφισβήτηση. Όλοι μπορούν να είναι σε γαλέρα από αύριο το πρωί.

Αποτελεί, κύριε Πρόεδρε, κυρίες και κύριοι Βουλευτές, σκανδαλώδη, τη σκανδαλωδέστερη όλων των τροπολογιών που έχουμε δει από τότε που μπήκαμε σε αυτή τη Βουλή, κύριε Υπουργέ, που εκπροσωπείτε την Κυβέρνηση. Εδώ θέλω να επικεντρωθώ και γι’ αυτό θα μιλήσω από εδώ και πέρα. Λυπάμαι που λείπει ο κ. Σταϊκούρας να μας δώσει μια απάντηση. Ποιο είναι το σκανδαλώδες στην τροπολογία 1422/212; Σύμφωνα με το άρθρο 4 αδειοδοτείτε το Eurojackpot και το δίνετε στον ΟΠΑΠ.

Η πρώτη ερώτηση είναι γιατί το δίνετε στον ΟΠΑΠ; Γιατί δεν το δίνετε σε μένα; Γιατί δεν το δίνετε σε οποιονδήποτε ανταγωνιστή του ΟΠΑΠ; Γιατί το δίνετε στον ΟΠΑΠ; Θα πρέπει να υπάρχει μια απάντηση. Γιατί δεν κάνετε διαγωνισμό και το δίνετε στον ΟΠΑΠ; Δεν το δίνετε στον ΟΠΑΠ, απαντάτε εσείς στην αιτιολογική έκθεση της ως άνω τροπολογίας, γιατί ο ΟΠΑΠ υπάγεται στην αυστηρή εποπτεία και τον έλεγχο του ελληνικού δημοσίου. Καταλαβαίνετε τι σημαίνει. Ξέρεις, ελληνικέ λαέ, πόσο αυστηρή είναι η εποπτεία και ο έλεγχος του ελληνικού δημοσίου. Έχουν φροντίσει να μην επιτρέπεται καθόλου από τριμελές κ.τ.λ., κ.τ.λ.. «Εξυπηρετεί δε κατά τρόπο συνεπή και συστηματικό λόγους υπέρτερου δημοσίου συμφέροντος…». Μπα; Ο ΟΠΑΠ της Τσεχίας; Αλήθεια; Ευχαριστούμε πολύ. «…Και συγκεκριμένα την αποτροπή και καταπολέμηση της απάτης, την προστασία των καταναλωτών, την αποτροπή του εθισμού και της παρότρυνσης κατασπατάλησης χρημάτων.». Ο ΟΠΑΠ είναι που θα οδηγήσει πολλές χιλιάδες παραπάνω θύματα του τζόγου να μπλέξουν με τον τζόγο. Γιατί; Γιατί ο ΟΠΑΠ είναι, αγαπητέ Υπουργέ που εκπροσωπείτε την Κυβέρνηση εδώ, που διαθέτει χιλιάδες υποκαταστήματα, μικρά μαγαζάκια τα οποία θα διαφημίζουν το νέο Eurojackpot.

Τι είναι όμως το Eurojackpot, ξέρουμε; Έχουμε επίγνωση, κύριε Πρόεδρε, τι είναι το Eurojackpot; Είναι ένα ειδικό παιχνίδι, που προσομοιάζει με τα φρουτάκια. Υπάρχει ένα δεύτερο ερώτημα για την Κυβέρνησή σας. Γιατί, με βάση τη σκανδαλωδέστερη των τροπολογιών που είπα πριν και ενώ όλα μέχρι σήμερα τα τυχερά παιχνίδια -και του ΟΠΑΠ συμπεριλαμβανομένου- υποβάλλονται σε φορολογία του ελληνικού κράτους 35%, με αυτή την τροπολογία θα είναι 30%; Γιατί χαρίζετε το 5% του ελληνικού λαού στον σκανδαλωδέστατο ΟΠΑΠ; Οφείλετε μία απάντηση.

Το δε παιχνίδι είναι εξαιρετικά εθιστικό για έναν βασικό λόγο. Βασίζεται στην τεχνολογία RNG, γεννήτρια τυχαίων αριθμών, ίδια με τα φρουτάκια του ΟΠΑΠ και τους κουλουχέρηδες των καζίνο. Τα πλέον εθιστικά, κύριε Πρόεδρε. Επομένως θα έπρεπε να προβλέπεται αποθάρρυνση των πολιτών από τέτοιου είδους παιχνίδια. Εσείς νομοθετείτε κίνητρα και δίνετε στον ΟΠΑΠ το παιχνίδι που έχει τον τρόπο να τα διαφημίζει σε κάθε γειτονιά της Ελλάδας.

Το άρθρο 3 είναι ό,τι πιο σκανδαλώδες. Κυρίες και κύριοι Βουλευτές, ακούστε γιατί μπορεί να σας έχουν διαφύγει οι λεπτομέρειές του. Το άρθρο 3 αναγνωρίζει το δικαίωμα στον ΟΠΑΠ στο διαδίκτυο για το σύνολο των παιχνιδιών για τα οποία έχει μόνο επιγείως αδειοδοτηθεί.

Στον ν.4002, κύριε Υπουργέ που εκπροσωπείτε την Κυβέρνηση, του ’11, ο «λαμπρός» συνάδελφός σας, ο Αντιπρόεδρος της τότε κυβέρνησης και Υπουργός Οικονομικών κ. Ευάγγελος Βενιζέλος επιχειρηματολόγησε εξαντλητικά, γιατί με τον νόμο που έφερε τότε -και τον επικαλείστε εσείς- ο ΟΠΑΠ δεν έχει κανένα απολύτως δικαίωμα να έχει κομμάτι στο ίντερνετ. Ακούς, ελληνικέ λαέ; Επιχειρηματολόγησε εξαντλητικά.

Ψευδώς αναφέρεται στην αιτιολογική έκθεση του άρθρου 3 της τροπολογίας ότι ο ΟΠΑΠ είχε την «πεποίθηση». Ακούστε μια παράξενη ιδέα, κύριε Πρόεδρε. Είχε -λέει- την «πεποίθηση», δηλαδή, παρερμήνευσε τον νόμο Βενιζέλου ο ΟΠΑΠ. Προσέξτε, δεν είχε καμμία πεποίθηση ο ΟΠΑΠ και απόδειξη ότι δεν είχε καμμία πεποίθηση ο ΟΠΑΠ είναι ότι διαχρονικά έκτοτε, στα δεκατέσσερα χρόνια που έχουν μεσολαβήσει, διεκδίκησε από όλες τις κυβερνήσεις ανεξαιρέτως και από όλα τα δικαστικά επίπεδα -έφτασε μέχρι το ανώτατο δικαστήριο της πατρίδας μας- για να πάρει αυτό που είχε παρερμηνεύσει και θεωρούσε ότι είναι δικό του.

Δηλαδή, μας κοροϊδεύετε μπροστά στα μάτια μας. Είναι ντροπή! Είναι ντροπή! Δεν θα είχε κάνει όλες τις προσφυγές σε όλες τις βαθμίδες δικαιοσύνης ο ΟΠΑΠ, αν δεν γνώριζε πολύ καλά ότι δεν έχει κανένα δικαίωμα πέρα από τον επίγειο τζόγο.

Με αυτή τη λαθροχειρία έρχεστε εσείς, με τροπολογία της τελευταίας στιγμής, να απαλλάξετε τον ΟΠΑΠ από τη βάσανο του να ξοδέψει πολλά εκατομμύρια, ώστε να αποκτήσει κανονικά άδεια διαδικτύου, όπως οι άλλες εταιρείες διαδικτύου, ενώ υποτίθεται ότι η άδεια διαδικτύου αφορά στα παιχνίδια που ο ΟΠΑΠ διαχειρίζεται επίγεια. Στην πραγματικότητα ο ΟΠΑΠ θα λάβει άδεια παιχνιδιών καζίνο. Θα γίνει και καζίνο ο ΟΠΑΠ.

Επιπλέον -και σημειώστε το αυτό, γιατί θα δώσετε λόγο- ο κίνδυνος ο ΟΠΑΠ να διεκδικήσει, κύριε Υπουργέ που εκπροσωπείτε τον Κυριάκο Μητσοτάκη εδώ πέρα, αναδρομικά αποζημιώσεις δεκατεσσάρων ετών, εξαιτίας και μόνο της διατύπωσής σας στην αιτιολογική έκθεση. Ότι, δηλαδή, του το δίνουμε τώρα τον τζόγο τον ιντερνετικό, επειδή είχε διαμορφώσει αυτή την πεποίθηση διαβάζοντας τον νόμο. Θα πει, λοιπόν: «Άρα η Κυβέρνηση λέει ότι σωστά είχα διαμορφώσει αυτή την πεποίθηση και άρα θέλω 5 δισεκατομμύρια», ένα ποσό στην τύχη λέω, «για τα διαφυγόντα κέρδη μου.».

Να μη μιλήσουμε για την πρωτοφανή για το ελληνικό δημόσιο λογική τού να δίνετε σε αντίδικο τη δυνατότητα διαφορετικής ερμηνείας του νόμου, επειδή είχε την «πεποίθηση». Ό,τι και να πει κανείς είναι λίγο.

Κλείνω, με την εξής μόνο απάντηση στον αγαπητό Βουλευτή του Κομμουνιστικού Κόμματος Ελλάδας και είναι πραγματικά αγαπητός ο Βουλευτής, καθώς νιώθω ότι δεν είμαι καθόλου μακριά.

Κοιτάξτε, το να προσπαθείτε να διακριθείτε από εμάς με αυτόν τον τρόπο θεωρώ, αγαπητέ συνάδελφε και φίλε, ότι δεν είναι δόκιμος τρόπος αυτός για να το κάνετε. Είπατε μόλις πριν από λίγο σε όλους τους άλλους «τα έχετε ψηφίσει όλα». Εμείς, ξέρετε καλά ότι δεν ψηφίζουμε τίποτε, ποτέ από αυτή την αμαρτωλή Κυβέρνηση. Ξέρετε ότι είμαστε δίπλα σας, εξίσου αριστεροί και πολλές φορές ψηφίζουμε «όχι» ακόμα κι εκεί που εσείς ψηφίζετε «παρών».

Το να προσπαθείτε να διακριθείτε από το ΜέΡΑ25 δεν έχει νόημα με αυτόν τον τρόπο. Μας είπατε τι; Ότι είπε κακώς ο Βαρουφάκης ότι είναι παροχολογία τα ψίχουλα. Γιατί; Τα έχει ανάγκη ο ελληνικός λαός τα ψίχουλα; Ε, λοιπόν, όχι. Εμείς στο ΜέΡΑ25 πιστεύουμε ότι ο ελληνικός λαός ούτε ανάγκη από ψίχουλα έχει ούτε αγωνίζεται για να αποκτήσει ψίχουλα που του μοιράζουν. Αγωνίζεται για να ανατρέψει όλο αυτό το μνημονιακό κατεστημένο, να ελευθερώσει την πατρίδα του και να μοιραστεί τα δισεκατομμύρια που έχει η χώρα μας και τα τρώνε πέντε Έλληνες, ο Βαρδινογιάννης, ο Λάτσης, ο Μυτιληναίος, ο Νιάρχος και δεν ξέρω ποιος άλλος.

Ευχαριστώ πολύ για την ανοχή, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κ. Ανδρέα Νικολακόπουλο από τη Νέα Δημοκρατία και θα ακολουθήσει ο κ. Παπαηλιού από τον ΣΥΡΙΖΑ.

Ορίστε, κύριε Νικολακόπουλε, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Ελλάδα αλλά και ολόκληρη η ευρωπαϊκή οικογένεια αντιμετωπίζουν διαδοχικές και παράλληλες μεγάλες προκλήσεις και κρίσεις, που έχουν δυσμενείς επιπτώσεις και στο οικονομικό επίπεδο. Η ελληνική Κυβέρνηση με συνέπεια και σκληρή δουλειά έχει σταθεί -και συνεχίζει να στέκεται- δίπλα στην ελληνική κοινωνία. Στηρίζει με γενναία και αποτελεσματικά μέτρα τους πολίτες, προσπαθώντας να δημιουργήσει όχι μόνο κατάλληλες συνθήκες για την καθημερινότητά τους, αλλά και να δώσει μια νέα προοπτική για το μέλλον.

Παρά, λοιπόν, τις διεθνείς προκλήσεις και κρίσεις και το κλίμα αβεβαιότητας που αναπόφευκτα δημιουργούν, η ελληνική οικονομία αντιδρά δυναμικά. Μετά την ισχυρή ανάκαμψη του 2021 η Ελλάδα εξακολουθεί να αναπτύσσεται, παρά την ενεργειακή κρίση και τον υψηλό πληθωρισμό. Σύμφωνα, μάλιστα, με στοιχεία της ΕΛΣΤΑΤ το ελληνικό ΑΕΠ αυξήθηκε κατά 7,7% το δεύτερο τρίμηνο του 2022 σε σχέση με το αντίστοιχο περσινό τρίμηνο, ποσοστό σχεδόν διπλάσιο του ευρωπαϊκού μέσου όρου.

Επιπλέον, το 2021 οι ξένες επενδύσεις ανήλθαν σε 4,8 δισεκατομμύρια ευρώ, καταγράφοντας την υψηλότερη επίδοση της τελευταίας εικοσαετίας, ενώ το πρώτο εξάμηνο του 2022 ανήλθαν σε 4,3 δισεκατομμύρια ευρώ, που αντιστοιχούν στο 86% των ξένων επενδύσεων του συνόλου του 2021. Παράλληλα, οι εξαγωγές ανήλθαν σε 74,3 δισεκατομμύρια ευρώ το 2021, ενώ το πρώτο τρίμηνο του 2022 στα 45 δισεκατομμύρια ευρώ, αποτελώντας πλέον το 40% του ΑΕΠ της χώρας.

Η ανάκαμψη του τουρισμού τη χρονιά που διανύουμε είναι, πραγματικά, εντυπωσιακή και τα έως τώρα στοιχεία οδηγούν στην εκτίμηση ότι τα έσοδα θα είναι πάνω από 18 δισεκατομμύρια ευρώ, αυτά που υπήρχαν το 2019. Οι επιχειρήσεις, μάλιστα, κατά το πρώτο εξάμηνο του 2022 παρουσίασαν αύξηση στα κέρδη κατά 32%, σημειώνοντας συνολικά κέρδη 203 δισεκατομμύρια ευρώ, ενώ το πρώτο εξάμηνο του 2019 ήταν 153 δισεκατομμύρια. Η βιομηχανική παραγωγή αυξήθηκε κατά 8,4 σε ετήσια βάση τον Ιούνιο του 2022.

Και κάτι ακόμα πολύ σημαντικό, για το οποίο είχε δεσμευτεί ο ίδιος ο Πρωθυπουργός: Η συνεχής μείωση του ποσοστού της ανεργίας. Αξίζει να σημειώσουμε ότι τον Ιούνιο βρισκόταν στο 12,1%, σχεδόν έξι μονάδες πιο κάτω από την περίοδο ΣΥΡΙΖΑ το 2019. Με την ουσιαστική στήριξη της σημερινής Κυβέρνησης οι απασχολούμενοι αυξάνονται και φτάνουν στον αριθμό των 4,2 εκατομμυρίων, καταγράφοντας την υψηλότερη επίδοση από το Φεβρουάριο του 2011.

Σε αυτό το πλαίσιο, ο Πρωθυπουργός, επιδιώκοντας να ενισχύσει ακόμα περισσότερο την ελληνική κοινωνία, ανακοίνωσε νέα μέτρα από το βήμα της Διεθνούς Έκθεσης Θεσσαλονίκης, με δημοσιονομικό συνολικό κόστος 5,5 δισεκατομμυρίων ευρώ. Από αυτά, τα 3,65 δισεκατομμύρια είναι μόνιμα δημοσιονομικά μέτρα, που περιλαμβάνουν μειώσεις φόρων και ασφαλιστικών εισφορών, αλλά και αυξήσεις μισθών και συντάξεων, ενώ 1,85 εκατομμύριο ευρώ είναι μη μόνιμα δημοσιονομικά μέτρα, εκ των οποίων 1,1 εκατομμύριο κατευθύνεται προς τον περιορισμό των συνεπειών της ενεργειακής κρίσης.

Είναι άλλο πράγμα, λοιπόν, η στοχευμένη, ουσιαστική, ορθολογική, αλλά και γενναία στήριξη της κοινωνίας και άλλο η ανέξοδη και πρόχειρη παροχολογία που ακούσαμε από τον Αρχηγό της Αξιωματικής Αντιπολίτευσης από το βήμα της ΔΕΘ.

Σε αυτή την κατεύθυνση, κυρίες και κύριοι συνάδελφοι, η ελληνική Κυβέρνηση συνεχίζει το μεταρρυθμιστικό της πρόγραμμα και εισάγει προς ψήφιση ένα ακόμα σημαντικό νομοσχέδιο του Υπουργείου Οικονομικών, στο οποίο μάλιστα κατατίθεται και συμπληρωματικός προϋπολογισμός ύψους 2,9 δισεκατομμυρίων ευρώ για την υλοποίηση μέτρων από αυτά που ανακοίνωσε ο Πρωθυπουργός στη Διεθνή Έκθεση Θεσσαλονίκης.

Ο προϋπολογισμός αυτός δεν κατατίθεται αυθαίρετα. Αντιθέτως, αποτελεί -θα λέγαμε- μια συμπληρωματική βοήθεια, ως αποτέλεσμα της μεθοδικής και υπεύθυνης διαχείρισης των δημοσίων οικονομικών της χώρας.

Συγκεκριμένα, αυξάνονται οι πιστώσεις του τακτικού προϋπολογισμού κατά 2,5 δισεκατομμύρια ευρώ, καθώς και οι πιστώσεις του προϋπολογισμού των δημοσίων επενδύσεων. Περιλαμβάνονται σε αυτά η ενίσχυση των πολιτών όσον αφορά το ηλεκτρικό ρεύμα, το επίδομα Δεκεμβρίου για τους ευάλωτους συμπολίτες μας, η αύξηση των δικαιούχων του «ΕΞΟΙΚΟΝΟΜΩ», το επίδομα θέρμανσης, μέτρα στήριξης των αγροτών και των κτηνοτρόφων, καθώς και ρυθμίσεις άλλες, που αφορούν άλλα μέτρα στήριξης.

Κυρίες και κύριοι συνάδελφοι, μια ακόμα σημαντική ρύθμιση που θα ήθελα να αναφερθώ αφορά τους συμπολίτες μας που επλήγησαν από φυσικές καταστροφές. Προβλέπεται στο νομοσχέδιο αυτό η ίση μεταχείριση αγροτών, φυσικών και νομικών προσώπων, συνεπιχορήγηση των αγροτικών εκμεταλλεύσεων για ζημιές από θεομηνίες. Έτσι επιτυγχάνεται η διευκόλυνση των φυσικών προσώπων που κατέχουν αγροτικές εκμεταλλεύσεις, με τη δυνατότητα της επιτάχυνσης της προκαταβολής αποζημίωσης, και ταυτόχρονα να στηριχθούν οι αγροτικές εκμεταλλεύσεις όχι μόνο φυσικών προσώπων, αλλά και νομικών προσώπων.

Παράλληλα, ρυθμίζεται η διαδικασία επιχορήγησης και στους μη κατά κύριο επάγγελμα αγρότες, με την προσθήκη της δυνατότητας χορήγησης προκαταβολής έναντι του συνολικού ποσού της επιχορήγησης για ζημιές σε φυτικά μέσα παραγωγής, ρύθμιση αντίστοιχη με αυτή που προβλέπεται για τους κατά κύριο επάγγελμα αγρότες, χωρίς να χρειάζεται να περιμένουν την ολοκλήρωση των πορισμάτων.

Αυτή είναι μια διαδικασία ιδιαίτερα σημαντική για τους συμπολίτες μας στην Ηλεία που επλήγησαν κι έρχεται να καλύψει τις ανάγκες των αγροτών μας και βέβαια να δώσει κι ένα τέλος στην ταλαιπωρία τους. Να σημειώσω εδώ ότι η διαδικασία έχει προχωρήσει εδώ και αρκετούς μήνες με προκαταβολή στους κατά κύριο επάγγελμα αγρότες, με συνολικό ποσό που φτάνει τα 20,3 εκατομμύρια ευρώ, ενώ δρομολογούνται οι διαδικασίες και για τις υπόλοιπες κατηγορίες. Να τονίσω, όμως, εδώ ότι για πρώτη φορά διατίθεται ένα τόσο μεγάλο ποσό αποζημίωσης και σε τόσο σύντομο χρονικό διάστημα.

Κυρίες και κύριοι συνάδελφοι, με το νομοσχέδιο που συζητάμε σήμερα εκσυγχρονίζεται και το πλαίσιο λειτουργίας των ανωνύμων εταιρειών του δημοσίου και ιδρύεται για πρώτη φορά στην Ελλάδα η Ανεξάρτητη Αρχή Πιστοληπτικής Αξιολόγησης και το Κεντρικό Μητρώο Πιστώσεων, ένα σχέδιο που είναι προσαρμοσμένο στα σύγχρονα διεθνή και ευρωπαϊκά πρότυπα εταιρικής διακυβέρνησης του ΟΟΣΑ, μέσω του οποίου προωθείται η αποτελεσματική κατανομή των κρατικών πόρων και η διαφανής και αποδοτική λειτουργία των ανωνύμων εταιρειών του δημοσίου.

Ειδικότερα, ρυθμίζονται ζητήματα όπως η μη έγκριση αιτήσεων δανειοδότησης λόγω έλλειψης στοιχείων για οφειλές προς το δημόσιο και η δυνατότητα ελέγχου δανειοδότησης, ώστε οι οφειλέτες να μη δανείζονται περισσότερα χρήματα από αυτά που μπορούν να αποπληρώσουν και να μη δημιουργήσουμε μια νέα γενιά κόκκινων δανείων.

Επίσης, με τη ρύθμιση αυτή κάθε ενδιαφερόμενος πολίτης, επιχείρηση ή φορέας του δημοσίου και του ιδιωτικού τομέα αποκτά τη δυνατότητα δωρεάν πιστοληπτικής βαθμολόγησης, η οποία θα αποτελεί τη βάση για νέες ευκαιρίες χρηματοδότησης.

Κυρίες και κύριοι συνάδελφοι, η ελληνική Κυβέρνηση αποδεικνύει έμπρακτα και σε καθημερινή βάση ότι είναι έτοιμη να στηρίξει την κοινωνία των πολιτών, είναι έτοιμη να αντιμετωπίσει κάθε κρίση και κάθε πρόβλημα και γι’ αυτό λαμβάνει μέτρα που αποσκοπούν στην αντιμετώπιση των προβλημάτων και βρίσκεται ένα βήμα πιο μπροστά από τις εξελίξεις.

Μέσα σε αυτά τα τριάμισι χρόνια περίπου διακυβέρνησης βιώσαμε και βιώνουμε πρωτόγνωρες καταστάσεις. Σίγουρα σε τέτοιες καταστάσεις θα γίνουν και λάθη. Όπως όμως δείχνουν τα αποτελέσματα, ειδικά για την ελληνική οικονομία και όπως δείχνει και η πρόσφατη θετική εξέλιξη για την έξοδο από το καθεστώς ενισχυμένης εποπτείας, αποδεδειγμένα η πολιτική της Κυβέρνησης του Κυριάκου Μητσοτάκη είναι ικανή και αποτελεσματική και το παρόν νομοσχέδιο ενισχύει αυτή την πολιτική.

Σας καλώ, λοιπόν, να το υπερψηφίσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα τώρα τον κ. Παπαηλιού Γεώργιο από τον ΣΥΡΙΖΑ και θα ακολουθήσει η κ. Άννα Μάνη - Παπαδημητρίου.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, επειδή έγινε αναφορά από συνάδελφο της Νέας Δημοκρατίας για την κυβερνητική αρωγή στους πυρόπληκτους της Ηλείας, θέλω να υπογραμμίσω σε σχέση με τους αγρότες, κτηνοτρόφους και επαγγελματίες της περιοχής της Γορτυνίας -που και αυτή υπήρξε πυρόπληκτη- πως ακόμη περιμένουν ακόμη και τις προκαταβολές. Όσον αφορά τα έργα υποδομής, τα οποία έπρεπε να έχουν ήδη γίνει και για λόγους στοιχειώδους προστασίας, έχουν γίνει ελάχιστα ή κανένα. Ξεχασμένη πάντα η περιοχή της Γορτυνίας.

Κυρίες και κύριοι συνάδελφοι, η πρόσφατη δήλωση του Αναπληρωτή Υπουργού Εσωτερικών Στέλιου Πέτσα, ότι «όποιος δεν προσαρμόζεται, πεθαίνει» είναι προκλητικά ανάλγητη και προσβλητική για τα λαϊκά στρώματα. Ωστόσο, ανταποκρίνεται στην κυρίαρχη νεοφιλελεύθερη αντίληψη, αφού παραπέμπει ευθέως σε αυτή. Είναι η λογική που θέλει την αγορά να θεωρείται μια φυσική κατάσταση, ένα ουδέτερο πεδίο, όπου οι άνθρωποι ανταγωνίζονται με όποια μέσα και όπλα διαθέτουν. Όσοι επιβιώνουν είναι γιατί προσαρμόζονται. Όσοι επικρατούν είναι οι άριστοι. Οι χαμένοι, οι απροσάρμοστοι ας πρόσεχαν. Δεν έχουν παρά μόνο τον εαυτό τους να κατηγορήσουν. Αυτή η ιδεολογική άποψη μεταφέρει τη φύση στην αγορά, η οποία όμως δεν είναι φυσικό φαινόμενο, αλλά ανθρώπινη επινόηση.

Η ιδεολογία του κοινωνικού δαρβινισμού που εκπέμπει η αποστροφή του Στέλιου Πέτσα παραπλανά τον κόσμο, διότι κρύβει τα πραγματικά συμφέροντα της ολιγαρχίας πίσω από δήθεν ουδέτερους μηχανισμούς, όπως οι αγορές. Αυτή η αντίληψη επιδιώκεται να μεταφερθεί και στις ΔΕΚΟ με το υπό κρίση νομοσχέδιο.

Ο τίτλος του νομοσχεδίου περί «εταιρικής» διακυβέρνησης είναι, θα έλεγα, ψευδώνυμος, αφού δεν ανταποκρίνεται στον πραγματικό σκοπό του νομοσχεδίου. Αυτό αποσκοπεί στην «επιτελική» διακυβέρνηση των ΔΕΚΟ, δηλαδή σε διακυβέρνηση ελεγχόμενη από το «επιτελικό κράτος» του Πρωθυπουργού του «συστήματος Μητσοτάκη».

Το νομοσχέδιο κινείται στη γενική κατεύθυνση που κινείται το σύνολο της πολιτικής της Κυβέρνησης του «συστήματος Μητσοτάκη», αυτή της ασυδοσίας, της αδιαφάνειας, της διασπάθισης του δημοσίου χρήματος, της κατάργησης κάθε δημοσίου ελέγχου. Παράλληλα συνεχίζεται η άσκηση και εφαρμογή νεοφιλελεύθερων πολιτικών, με αιχμή την προώθηση περαιτέρω ιδιωτικοποίησης των ΔΕΚΟ και την κατάργηση των εργασιακών δικαιωμάτων των εργαζομένων.

Ενδεικτικά, στο νομοσχέδιο περιλαμβάνονται διατάξεις για απευθείας αναθέσεις, αλλά και παρεκκλίσεις από τον νόμο για τις δημόσιες προμήθειες, παράταση συμβάσεων διά νόμου. Μάλιστα, πολλές από αυτές τις διατάξεις έρχονται σε αντίθεση προς το Ενωσιακό Δίκαιο. Επιπλέον, προβλέπονται προσλήψεις εκτός ΑΣΕΠ και ενοικιαζόμενων εργαζόμενων και παροχή εργασίας εκτός συλλογικών συμβάσεων εργασίας, στις δημόσιες συγκοινωνίες τουλάχιστον. Η δε πλήρωση των θέσεων γενικών διευθυντών και διευθυντών θα γίνεται χωρίς αντικειμενικά και διαφανή κριτήρια και προβάδισμα θα έχουν οι υποψήφιοι εκτός των συγκεκριμένων εταιρειών.

Η Κυβέρνηση αφαιρεί την αρμοδιότητα της εκπόνησης των επιχειρησιακών σχεδίων των ανωνύμων εταιρειών του δημοσίου που ανήκουν στο Υπερταμείο από την πολιτική ηγεσία των αρμόδιων Υπουργείων και την παραδίδει στις διοικήσεις των εταιρειών. Έτσι υπηρετείται ο στόχος για μείωση του ρόλου των πολιτικών αποφάσεων.

Ουσιαστικό εμπόδιο για την ύπαρξη διαφάνειας στη λειτουργία του δημόσιου τομέα αποτελεί η πρόβλεψη για παρέκκλιση από τις επιταγές του ν.4412/2016 για τις δημόσιες συμβάσεις. Μάλιστα, ο εκπρόσωπος της Ενιαίας Ανεξάρτητης Αρχής Δημοσίων Συμβάσεων εξέφρασε την ανησυχία του για τη συγκεκριμένη ρύθμιση, αφού πλέον κάθε εταιρεία θα πραγματοποιεί προμήθειες με διαφορετικές διαδικασίες και χωρίς τη δικλίδα της σύμφωνης γνώμης της αρχής. Αυτό μπορεί να προκαλέσει αναστάτωση στο σύστημα των δημοσίων συμβάσεων, δημιουργώντας και ζητήματα συμβατότητας με το δίκαιο της Ευρωπαϊκής Ένωσης.

Παρατείνεται η σύμβαση του δημοσίου με τα ΚΤΕΛ, ώστε αυτά να παρέχουν συγκοινωνιακό έργο και το 2023, αντί αμοιβής 82 εκατομμυρίων ευρώ, μια σύμβαση η οποία είχε ανατεθεί απευθείας στα ΚΤΕΛ και την οποία είχε κρίνει παράνομη το Ελεγκτικό Συνέδριο. Παρά ταύτα, δίνεται σε αυτή.

Κυρίες και κύριοι συνάδελφοι, η άσκηση νεοφιλελεύθερων πολιτικών είναι καταστροφική για την καθημερινότητα των πολιτών. Όσα ανέφερε ο Υπουργός Οικονομικών παραπέμπουν σε «ευημερούντες αριθμούς», αλλά «πάσχοντες ανθρώπους».

Ενδεικτική είναι η καταγραφή στο Κεντρικό Μητρώο Πιστώσεων, που θα περιλαμβάνει πλέον και τις οφειλές και την καθυστέρηση πληρωμής από λογαριασμούς ηλεκτρικού και νερού. Συνεπώς στο διάδοχο σχήμα του «Τειρεσία» θα αποτυπωθεί ένας πολύ μεγάλος αριθμός οφειλετών, που θα βρεθούν ενώπιον δυσμενών καταστάσεων.

Επιπροσθέτως, δεν λαμβάνονται ουσιαστικά μέτρα για τη στήριξη του κόσμου της εργασίας, που πλέον αδυνατεί να επιβιώσει από τη συνεχιζόμενη και αυξανόμενη ακρίβεια, αλλά και των μικρομεσαίων επιχειρήσεων και των γεωργικών εκμεταλλεύσεων, που αντιμετωπίζουν το φάσμα της χρεοκοπίας.

Η κρίση ακριβείας εκδηλώνεται σε ένα περιβάλλον όπου οι μισθοί παραμένουν καθηλωμένοι και η αδήλωτη εργασία συνεχίζει να τραβάει την ανηφόρα. Το εξωφρενικό ενεργειακό κόστος, που θα αυξηθεί, ωθεί προς τα άνω και τις τιμές στα τρόφιμα και τα είδη πρώτης ανάγκης, αλλά και την αισχροκέρδεια.

Κυρίες και κύριοι συνάδελφοι, χωρίς μέτρα στήριξης των νοικοκυριών και των μικρομεσαίων επιχειρήσεων, η κρίση δεν ανακόπτεται και πάντως δεν περιορίζεται. Οι δε συνέπειές της δεν αμβλύνονται.

Και δυο λόγια για την αγορά της ενέργειας. Η Κυβέρνηση της Νέας Δημοκρατίας απλά παρακολουθεί την αγορά ενέργειας, η οποία λειτουργεί στρεβλά, με εναρμονισμένες πρακτικές, με ολιγοπωλιακό τρόπο. Επιδοτεί μόνον διά του κρατικού προϋπολογισμού ένα μέρος των διαρκώς αυξανόμενων λογαριασμών. Δεν παρεμβαίνει στον πυρήνα του προβλήματος ενώ και η ΔΕΗ που ιδιωτικοποίησε η Νέα Δημοκρατία συμμετέχει και αυτή στην κούρσα αύξησης των τιμών. Εδώ και πάνω από ένα χρόνο η Κυβέρνηση υλοποιεί μια πολιτική στήριξης της αισχροκέρδειας.

Από την πλευρά του ΣΥΡΙΖΑ - Προοδευτική Συμμαχία κατατέθηκε στη ΔΕΘ από τον Πρόεδρο, Αλέξη Τσίπρα ένας συνολικός συνεκτικός συνδυασμός παρεμβάσεων, πρόταση αύξησης των μισθών, με αύξηση του κατώτατου μισθού στο ποσό των 800 ευρώ με μηχανισμό τιμαριθμικής αναπροσαρμογής και με αποκατάσταση της συλλογικής αυτονομίας και ενίσχυσης των συλλογικών συμβάσεων εργασίας.

Επιπλέον, ο δημόσιος έλεγχος στο πεδίο της ενέργειας, όντας κομβικός, ώστε να υπάρξει μείωση των τιμολογίων, πράγμα που γίνεται και έχει γίνει ήδη σε πολλές ευρωπαϊκές χώρες. Και επιπροσθέτως ή μάλλον κυρίως-και αυτό έχει σημασία- η αξιοποίηση του συνόλου των εγχώριων ενεργειακών πόρων συμπεριλαμβανομένου του λιγνίτη. Προστασία από τις αποκοπές ρεύματος ειδικά των ευάλωτων καταναλωτών αλλά και του συνόλου της κοινωνικής πλειοψηφίας, μείωση του ειδικού φόρου κατανάλωσης στα καύσιμα στο χαμηλότερο συντελεστή της Ευρωπαϊκής Ένωσης. Κατάργηση της καταβολής του ειδικού φόρου κατανάλωσης στο αγροτικό πετρέλαιο, μείωση του ΦΠΑ στα τρόφιμα στον χαμηλότερο συντελεστή του 6%.

Κύριοι της Νέας Δημοκρατίας, είστε Κυβέρνηση σε αποδρομή. Αλλά είστε αμετανόητοι και επιμένετε στην πολιτική σας, στη νεοφιλελεύθερη πολιτική σας παρά το γεγονός ότι οι εκφάνσεις της πολλαπλής κρίσης που διέρχεται η χώρα -και η Ευρώπη- αποδεικνύουν τα πρόσφορα και καταστροφικά αποτελέσματα αυτής της πολιτικής.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώνετε, κύριε Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Τελειώνω, κύριε Πρόεδρε.

Και παρ’ ότι οι ευρωπαϊκές κυβερνήσεις ακόμα και συντηρητικές, αναγνωρίζουν τα αδιέξοδα του νεοφιλελευθερισμού και ανακρούουν πρύμναν, εσείς αμετανόητοι επιμένετε, ακόμα και στην τελική ευθεία της κυβερνητικής θητείας, να ολοκληρώσετε το καταστροφικό έργο σας, εξυπηρετώντας την απόλυτη κυριαρχία των αγορών υπέρ της οικονομικής ολιγαρχίας των μεγάλων και ισχυρών συμφερόντων.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Άννα Μάνη - Παπαδημητρίου από τη Νέα Δημοκρατία. Θα ακολουθήσει μετά ο κ. Χαράλαμπος Παπαδημητρίου, ο κ. Αναστάσιος Δημοσχάκης, ο κ. Διονύσιος Σταμενίτης και ο κ. Θεόφιλος Ξανθόπουλος από τον ΣΥΡΙΖΑ.

Ορίστε, κυρία συνάδελφε, έχετε τον λόγο.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι αδιαμφισβήτητο ότι παρά τις συνεχείς και πολυεπίπεδες προκλήσεις που έχει κληθεί να αντιμετωπίσει έως σήμερα η Κυβέρνηση, έχει καταφέρει με σχέδιο, συνέπεια και αποφασιστικότητα να κρατήσει την πατρίδα μας όρθια. Και δεν το λέμε εμείς. Το λένε οι αριθμοί στον τουρισμό, στις επενδύσεις, στις εξαγωγές, στους ρυθμούς ανάπτυξης, χωρίς όμως ταυτόχρονα να σταματήσει ούτε για μία ημέρα το θετικό μεταρρυθμιστικό της έργο.

Στο πλαίσιο αυτών των μεταρρυθμίσεων εντάσσεται και το σημερινό νομοσχέδιο του Υπουργείου Οικονομικών, το οποίο μεταξύ άλλων εκσυγχρονίζει και επικαιροποιεί το πλαίσιο λειτουργίας των ανωνύμων εταιρειών του δημοσίου ενισχύοντας τη διαφάνεια και τη λογοδοσία, βασικά ζητούμενα για κάθε πολίτη.

Παράλληλα εισάγονται σημαντικές καινοτομίες, καθώς για πρώτη φορά ιδρύονται στην Ελλάδα η Ανεξάρτητη Αρχή Πιστοληπτικής Αξιολόγησης και το Κεντρικό Μητρώο Πιστώσεων, βέλτιστες διεθνείς πρακτικές, που εφαρμόζονται ήδη σε πολλές ευρωπαϊκές χώρες με άριστα αποτελέσματα. Θεσμοί που, όπως ανέδειξε η ακρόαση των φορέων, έχουν την πλήρη αποδοχή της αγοράς και όλων των παραγωγικών δυνάμεων.

Επιπλέον ξεχωριστή σημασία -και εδώ κυρίως θέλω να σταθώ- έχει το τέταρτο μέρος του νομοσχεδίου, το οποίο περιλαμβάνει συμπληρωματικό προϋπολογισμό ύψους περίπου τριών δισεκατομμυρίων ευρώ, τα χρήματα δηλαδή που απαιτούνται για να υλοποιηθούν τα κοστολογημένα μέτρα στήριξης της κοινωνίας και τα οποία εξήγγειλε ο Πρωθυπουργός στη Διεθνή Έκθεση Θεσσαλονίκης. Από αυτά, τα 1,7 δισεκατομμύριο ευρώ θα διατεθούν για την επιδότηση στο ηλεκτρικό ρεύμα το τρέχον έτος, 500 εκατομμύρια τον Δεκέμβριο για επίδομα στους ευάλωτους συμπολίτες μας, 300 εκατομμύρια για το επίδομα θέρμανσης, 140 εκατομμύρια για την αύξηση των δικαιούχων του «Εξοικονομώ», ενώ επιπλέον 140 εκατομμύρια ευρώ θα δοθούν για τη στήριξη των αγροτών και των κτηνοτρόφων μας.

Είναι σπουδαία και αναγκαία μέτρα που απλώνουν δίχτυ προστασίας για την κοινωνία που πλήττεται από την παγκόσμια ενεργειακή κρίση και τις συνέπειες του πολέμου στην Ουκρανία.

Και πέρα των παραπάνω -θέλω να εστιάσω μάλιστα σε αυτό- για πρώτη φορά παρουσιάζεται ένα επίσης κοστολογημένο σχέδιο που αποσκοπεί να δώσει λύση σε ένα από τα σημαντικότερα προβλήματα που αντιμετωπίζουν σήμερα οι νέοι μας και τα νεαρά ζευγάρια, το πρόβλημα της στέγασης. Το σχέδιο της Κυβέρνησης ύψους 1,8 δισεκατομμυρίου ευρώ, αναμένεται να βοηθήσει εκατό χιλιάδες νέους είτε για να αγοράσουν με ευνοϊκούς όρους είτε για να μισθώσουν ένα σπίτι. Αυτό θα επιτευχθεί με χαμηλότοκα έως και μηδενικά δάνεια για αγορά πρώτης κατοικίας με αξιοποίηση κενών ιδιωτικών κατοικιών και με ένα στοχευμένο «ΕΞΟΙΚΟΝΟΜΩ - ΑΝΑΚΑΙΝΙΖΩ» τόσο για την ενεργειακή αναβάθμιση των κατοικιών όσο και για την ανακαίνισή τους.

Στόχος είναι να βοηθήσουμε τους νέους μας να ανοίξουν τα φτερά τους, να σταθούν στα πόδια τους νωρίτερα, να δημιουργήσουν τις δικές τους οικογένειες, συμβάλλοντας έτσι και στην αντιμετώπιση του δημογραφικού προβλήματος που αποτελεί πληγή για την πατρίδα μας.

Για πρώτη φορά η πολιτεία λαμβάνει ουσιαστικά μέτρα αφουγκραζόμενη το πραγματικό πρόβλημα. Για εμάς οι νέοι είναι το μέλλον, είναι το παν. Και με το βλέμμα μας φυσικά πάντα στραμμένο στη νέα γενιά, σήμερα θεσπίζεται με τροπολογία του Υπουργείου Παιδείας η αύξηση του φοιτητικού στεγαστικού επιδόματος από 1.000 σε 1.500 ευρώ και σε 2.000 ευρώ στην περίπτωση της συγκατοίκησης. Μία ρύθμιση που θα δώσει ανάσα στις οικογένειες των φοιτητών.

Επίσης, κύριε Υπουργέ, πολύ σημαντικό θεωρώ ότι είναι και η διάταξη που προβλέπει για το Άγιο Όρος και τις ιερές μονές αυτού έκπτωση για κάθε είδους δαπάνες που αφορούν στα ακίνητά τους σε ποσοστό 100%.

Κυρίες και κύριοι συνάδελφοι, επανερχόμενοι στις βασικές διατάξεις του νομοσχεδίου δεν θα μπορούσα να παραλείψω τις ρυθμίσεις που αφορούν τον πρωτογενή τομέα της χώρας με τις οποίες επιταχύνεται η διαδικασία προκαταβολής της επιχορήγησης για ζημιές από θεομηνίες, ενώ στη συνέχεια με τροπολογία παρατείνεται και για το φορολογικό έτος 2022 η εξαίρεση από το τέλος επιτηδεύματος για τους αγρότες του κανονικού καθεστώτος και τους αλιείς παράκτιας αλιείας. Είναι ακόμα δύο σημαντικά μέτρα που προστίθενται σε μία σειρά πρωτοβουλιών της Κυβέρνησης για τη στήριξη του αγροτικού κόσμου, όπως ενδεικτικά ήταν η επιστροφή του ειδικού φόρου κατανάλωσης στο πετρέλαιο κίνησης, η απαλλαγή για πρώτη φορά κατά 50% από τον φόρο εισοδήματος, η οριστική μείωση του ΦΠΑ στις ζωοτροφές από το 13% στο 6%.

Και φυσικά και υπάρχουν και τα πλέον πρόσφατα μέτρα όπως η έκτακτη επιδότηση 60 εκατομμυρίων ευρώ στους αγρότες μας για την αγορά λιπασμάτων, καθώς και η έκτακτη ενίσχυση 89 εκατομμυρίων ευρώ για πενήντα χιλιάδες κτηνοτρόφους που εξήγγειλε ο Πρωθυπουργός. Μέτρα που στηρίζουν στην πράξη τους ανθρώπους του καθημερινού μόχθου, που δίνουν βαθιά ανάσα στους αγρότες μας και τους κτηνοτρόφους μας, αυτούς στους οποίους οφείλουμε και την επάρκεια των αγαθών.

Όμως, κύριε Υπουργέ, όπως γνωρίζετε, πάντα ο εχθρός του καλού είναι το καλύτερο. Ως Βουλευτής Πιερίας, μιας περιοχής όπου κτυπάει η καρδιά του αγροτικού κόσμου, δεν μπορώ να σταματήσω να διεκδικώ τη μεγαλύτερη δυνατή στήριξη του πρωτογενούς τομέα, κύριε Υπουργέ, στο πλαίσιο πάντα του δημοσιονομικά εφικτού. Δεν θα κουραστώ να επαναλαμβάνω ότι πρέπει με κάθε τρόπο να ενισχύσουμε τους αγρότες, τους κτηνοτρόφους, τους αλιείς μας. Και μάλιστα όσον αφορά τους κτηνοτρόφους μπορώ να πω ότι έχουν πληγεί σημαντικά από τις τιμές των ζωοτροφών, που έχουν εκτιναχθεί λόγω της κρίσης και θα πρέπει σε κάθε περίπτωση να τύχουν και επιπλέον στήριξης πέραν αυτής που ήδη έχει δρομολογηθεί.

Κυρίες και κύριοι συνάδελφοι, η πατρίδα μας έχει ανάγκη όσο ποτέ άλλοτε από συνέπεια, συνέχεια και σταθερότητα. Η μόνη σοβαρή πολιτική δύναμη που μπορεί να τα εξασφαλίσει και ο μόνος Πρωθυπουργός που εγγυάται όλα τα παραπάνω είναι η Νέα Δημοκρατία και ο Κυριάκος Μητσοτάκης. Απέναντι στη συνέπεια και στα απολύτως κοστολογημένα μέτρα της Κυβέρνησης, ο κ. Τσίπρας απαντά με ένα αντίγραφο του αλήστου μνήμης προγράμματος της Θεσσαλονίκης, ενός προγράμματος όμως που ποτέ δεν υλοποιήθηκε. Απέναντι στη σοβαρότητα απαντά με φρούδες ελπίδες, ψεύτικες υποσχέσεις και ακατάσχετη παροχολογία. Είναι αυτό που λέμε στον τόπο μου, κύριε Τσίπρα, «το τάξιμο, δεν χαλάει χωριό. Το δόσιμο χαλάει». Και εσείς αντιλαμβάνεστε πολύ καλά τι εννοεί ο θυμόσοφος λαός.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο κ. Παπαδημητρίου Χαράλαμπος από τη Νέα Δημοκρατία.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Θα μου επιτρέψετε, κυρίες και κύριοι συνάδελφοι, να κάνω μία διευκρίνιση που είναι χρήσιμη. Έχουμε συνηθίσει να μετράμε και να λέμε μεταξύ μας για το Ακαθάριστο Εγχώριο Προϊόν, το εθνικό προϊόν σε πραγματικούς όρους. Δεν ζούμε, όμως, με αυτό το στατιστικό μέγεθος. Ζούμε με ένα άλλο μέγεθος που είναι σε ονομαστικούς όρους, δηλαδή το ονομαστικό Ακαθάριστο Εθνικό Προϊόν.

Αυτή τη στιγμή και εάν το τρίτο τρίμηνο του έτους κλείσει, όπως όλα έδειξαν, γιατί το ξέρουμε ότι πήγε καλά, το ΑΕΠ τρέχει με 18%. Αυτό είναι που διαφεύγει στην κ. Αχτσιόγλου, πέραν του ότι θέλει να ακολουθήσει στις γκάφες τον Αρχηγό της, μίας που την έχουν τα μίντια και τα παραπολιτικά χρίσει διάδοχο.

Βεβαίως το ονομαστικό προϊόν περιλαμβάνει και τον πληθωρισμό, αλλά με αυτό ζούμε και με αυτό πληρώνουμε ό,τι πληρώνουμε και από αυτό αντλεί τα έσοδα το δημόσιο ταμείο, γι’ αυτό και υπάρχουν έσοδα. Και βλέπετε μία κυβέρνηση, μία πλειοψηφία ολόκληρη μέσα στη Βουλή, η οποία λέει: «Έχουμε λεφτά, δώστα».

Εγώ συνηθίζω για να συνεννοούμαστε λίγο πιο εύκολα, όταν έχω την ευκαιρία στο δημόσιο διάλογο να λέω ότι αυτή την εποχή με τον έναν ή τον άλλο τρόπο και ανεξαρτήτως της αφετηρίας των ιδεολογικών προσεγγίσεων και των αρχών αυτή τη στιγμή είμαστε όλοι κατά κάποιο τρόπο κρατιστές. Έχουμε διαγνώσει δηλαδή ότι το κράτος, αυτή τη στιγμή πρέπει να μπει μπροστά για να κάνει μια δουλειά που έτσι και αλλιώς πρέπει να την κάνει, το λέει ρητά και το Σύνταγμα, να διασώζει καταστάσεις, ανθρώπους, επιχειρήσεις. Άρα σε αυτό θα έπρεπε λογικά να συμφωνούμε.

Δεν συμφωνείτε και δεν ψηφίζετε τη σειρά των μέτρων που έχουν ληφθεί τα δυόμισι τελευταία χρόνια, γιατί ήταν και η πανδημία πριν και εκεί είχαμε διαφωνίες, ενώ στην πραγματικότητα δεν μπορούσαν να υπάρξουν διαφωνίες. Άρα νομίζω ότι η προσπάθειά σας να διαφοροποιηθείτε σας οδηγεί, αγαπητοί συνάδελφοι του ΣΥΡΙΖΑ, σε καταστάσεις οι οποίες δυστυχώς καταλήγουν σε αυτό, να μπερδεύετε τον φόρο με τα έσοδα εκ των φόρων.

Ενώ, πλέον, είναι απολύτως αποδεκτό ότι έχει μειωθεί σειρά φόρων. Θα μπορούσαν να έχουν μειωθεί πολύ περισσότεροι προφανώς. Αυτή τη στιγμή, όμως, προέχει να γίνουν οι μεταβιβάσεις προς όφελος των πολλών. Και αυτό γίνεται μαζικά στα θέματα της τιμής της ενέργειας, αλλά και συγκεκριμένων ομάδων του πληθυσμού, όπως είναι το παράδειγμα που ανέφερε η κ. Παπαδημητρίου -οι κυρίες πάντα προηγούνται, ειδικά όταν λέγονται Παπαδημητρίου- για την φοιτητική στέγη.

Απορώ, λοιπόν, πώς δεν μπορούμε να συμφωνήσουμε και να δώσουμε αυτή την εικόνα, από τη στιγμή που η χώρα μας έχει δώσει -διότι η χώρα τα δίνει, το κράτος τα δίνει, εμείς τα δίνουμε- κοντά στο 2,5% του ΑΕΠ της για να στηρίξει τον πληθυσμό, για να στηρίξει τη ζωή μας και μάλιστα είναι πολλαπλάσια οποιασδήποτε άλλης χώρας. Αυτά είναι πράγματα που πρέπει να τα στηρίζουμε όλοι. Ελάτε να διαφωνήσουμε σε οτιδήποτε άλλο θέλετε.

Επίσης, δεν πρέπει να διαφωνούμε ούτε να σύρουμε φήμες, οι οποίες βλάπτουν τη χώρα. Εάν για παράδειγμα τούτη εδώ η Κυβέρνηση, το Υπουργείο Οικονομικών έχει κάνει κάτι πονηρό με τα αποθεματικά, το περίφημο απόθεμα που δημιουργήσατε με την υπερφορολόγηση των ετών ’16 και ’18, τουλάχιστον είναι 37,8. Ρώτησα πριν λίγες μέρες. Είναι πολύ απλό να το μάθετε, εξαιρετικά απλό, με ένα τηλέφωνο το μαθαίνεις τα αποθεματικά. Είναι 37,8 και είναι όλα εκεί.

Άρα όλη η προσπάθεια έχει γίνει χωρίς να χρειαστεί προς στιγμήν -και ελπίζω ότι έτσι θα τα καταφέρουμε μέχρι τέλους- να πάρουμε από τα αποθεματικά. Άρα και σε αυτό θα μπορούσατε να συμφωνήσετε.

Επίσης, θα μπορούσατε να συμφωνήσετε ότι εδώ ζούμε μια αφαίμαξη διά της ενέργειας. Η ενέργεια είναι ένα διεθνές αγαθό. Εμείς έχουμε λίγο δυστυχώς θα μπορούσαμε να έχουμε περισσότερο, διότι από άνεμο άλλο τίποτα, από ήλιο επίσης. Δεν το φροντίσατε, όμως, και ενώ ασκείτε κριτική για διάφορα πράγματα και ονειρεύεστε μια κρατικοποίηση φαντεζί για τη Δημόσια Επιχείρηση Ηλεκτρισμού την ίδια στιγμή αρνείστε να κάνετε την αυτοκριτική σας σε ένα πολύ απλό πράγμα. Η ΔΕΗ δεν έκανε ούτε μία επένδυση δεν έβαλε ούτε ένα ευρώ σε αυτά ακριβώς που είναι η δική μας πηγή ενέργειας. Λέτε για τον λιγνίτη, ο λιγνίτης θα ανάψει σχεδόν παντού ξανά μέσα σε χρόνους ρεκόρ όσο είναι δυνατόν. Ένα σωστό πράγμα έκανε η διοίκηση της ΔΕΗ και αυτό είναι ότι συνέχισε τη μονάδα που είχε βάλει μπροστά ο Σαμαράς -ευτυχώς- και θα μπει και αυτή τώρα σε λίγο να δουλέψει.

Γιατί, όμως, δεν έχουμε μια πιο ώριμη αγορά; Γιατί δεν έχουμε περισσότερα συμβόλαια μακροχρόνια με τους ανθρώπους, τα νοικοκυριά και τις επιχειρήσεις ακόμη περισσότερο; Διότι εσείς τα εμποδίσατε. Τα εμποδίσατε συστηματικά επί χρόνια με απεργίες σαν τη σημερινή, με τις οποίες ξαφνικά παραλύει ένα κομμάτι της παραγωγής ή παραλύει και ο τόπος αν χρειαστεί, οι πόλεις οπωσδήποτε με αυτά που συμβαίνουν.

Άρα ο συστηματικός πόλεμος εναντίον της προόδου είναι αυτό που σας χαρακτηρίζει. Άρα συμμαχία με την πρόοδο αν θέλετε, αλλάξτε πλευρά και γυρίστε στα δεξιά σας να κοιμηθείτε.

Θέλω να σας πω, επίσης, ότι επιμένετε τη στιγμή που Γαλλία, Γερμανία, Ισπανία -μας φέρνετε παραδείγματα- έχουν ακριβότερη τιμή για τον καταναλωτή αυτή τη στιγμή και τους προηγούμενους μήνες τους περισσότερους είχανε υψηλότερη τιμή από ότι τελικώς πλήρωναν οι Έλληνες καταναλωτές. Και λέτε επιπλέον και ανακρίβειες, για να μην πω κάτι άλλο. Ο Μακρόν είχε 84% της EDF. Πήρε το υπόλοιπο, γιατί την έριξε εντελώς έξω. Η EDF έχει πρακτικώς εξαφανιστεί, την βγάλανε από το Χρηματιστήριο, την σταμάτησαν να δουλεύει στο Χρηματιστήριο. Είναι μία κατεστραμμένη επιχείρηση από μία κίνηση προεκλογική του Μακρόν.

Και εμείς μία επιχείρηση, η οποία είχε 90 εκατομμύρια κέρδη, την αφήσατε με 900 εκατομμύρια ζημιές, τα οποία όταν τα ξαναμετρήσαμε ήταν και περισσότερα και χρειάστηκε να διασωθεί πριν δυόμισι χρόνια, λέτε τώρα πώς να την καταστρέψουμε. Και επειδή κάποιοι ευτυχώς είναι χρήσιμοι στην πλευρά σας μάθαμε και το πώς. Μάθαμε, δηλαδή, ότι θα πάρετε τα λεφτά των ασφαλισμένων, θα πάρετε τα λεφτά του ΕΦΚΑ, τα λεφτά που μετά βίας τώρα άρχισαν να ξαναμαζεύονται θα τα πάρετε για να πάτε να αγοράσετε τη ΔΕΗ. Αν είναι δυνατόν! Και θα το κάνετε αυτό λέει, γιατί έτσι τώρα τα μαθαίνουμε, τώρα πριν από λίγο αποκαλύφθηκε το σχέδιο, κύριοι συνάδελφοι, εμποδίζοντας -με αύξηση του μετοχικού κεφαλαίου είπε ο κ. Τσίπρας στη Θεσσαλονίκη- τους σημερινούς μετόχους να συμμετάσχουν.

Με λίγα λόγια προγραμματίζετε και πάλι μία Ελλάδα που θα φύγει από την Ευρωπαϊκή Ένωση, θα φύγει από τους διεθνείς κανόνες, μία Ελλάδα την οποία θα την δείχνουν όλοι ως το κακό παράδειγμα. Και μετά έρχεστε να συζητήσουμε για την πρόοδο που έχει επιτευχθεί στο κύρος της χώρας, σε αυτό που λέμε βαθμοί αξιολόγησης και που θέλουμε να πάρουμε ένα βαθμό ακόμη, τον θέλουμε για του χρόνου, τον χρειαζόμαστε, γιατί μπορεί να μην το καταλαβαίνουν πολλοί, αλλά αυτή η καλύτερη αξιολόγηση μπαίνει στο πορτοφόλι όλων. Και εσείς λέτε πως ξανά θα βυθιστούμε κάτω, κάτω, κάτω στη σφαίρα όπου μας πήγατε το 2015.

Ακόμη και στο θέμα της συγκρότησης της αρχής πιστοληπτικής αξιολόγησης, που εδώ και σε αυτό θα έπρεπε να συμφωνήσετε, στις περισσότερες χώρες οι τράπεζες φτιάχνουν έναν οργανισμό, κάνει αυτή τη δουλειά και το κάνουν μεταξύ τους. Εδώ επελέγη να γίνει μία αρχή ανεξάρτητη, να έχει έλεγχο και από την Τράπεζα της Ελλάδος, αλλά και ως αρχή έλεγχο και από τη Βουλή, δηλαδή κάτι πολύ πιο ισχυρό. Και χρειάζεται.

Και πάλι η κ. Αχτσιόγλου, αν την άκουσα καλά όταν μίλησε και την άκουσα σωστά, είπε: «Μα, γιατί παίρνουμε τα στοιχεία τα περσινά που ήταν δύσκολη χρονιά;» Να πάρουμε τα στοιχεία του ’15 και του ’16 τότε που ήταν οι χρονιές που τινάξατε το τραπεζικό σύστημα στον αέρα και δημιουργήσατε στρατιές ανθρώπων να χρωστάνε και να ξαναχρωστάνε με τα χέρια πισθάγκωνα δεμένα στις τράπεζες, να πάρουμε εκείνες τις χρονιές. Από κάπου πρέπει να ξεκινήσεις και μετά καθώς θα προχωράει ο χρόνος θα βελτιώνονται αυτά.

Σε όλα είσαστε αντιδραστικοί. Έχετε επιλέξει την πλευρά της αντίδρασης, γι’ αυτό και ο κ. Τσίπρας ξέχασε να πει εάν μέσα σε όλα τα άλλα μέτρα θα κρατήσει τη μείωση των ασφαλιστικών εισφορών, εάν θα συμφωνήσει με την εισφορά αλληλεγγύης και δεν τα περιέλαβε στα μέτρα τα οποία στηρίζουν την κοινωνία, στηρίζουν την εργασία.

Αυτά ήθελα πω γενικότερα, κύριε Πρόεδρε. Ευχαριστώ για την επισήμανση. Να μην ξεχάσω να δώσω συγχαρητήρια στην ηγεσία του Υπουργείου Οικονομικών και για ένα θέμα της περιφέρειάς μου, τη σύμπνοια που επικράτησε στα ζητήματα του Ελληνικού και των δήμων και των δημάρχων -πιστέψτε με, δεν ήταν εύκολο, αλλά ήταν απαραίτητο και έγινε- όπως επίσης και για το φιλόδοξο σχέδιο που θα πάρει τον καιρό του και θα γίνει με τη σύμφωνη γνώμη των δημοτών για την ανασυγκρότηση του κτηριακού συγκροτήματος της «ΠΥΡΚΑΛ» στην καρδιά της Δάφνης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Δημοσχάκης Αναστάσιος από τη Νέα Δημοκρατία.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε, ευχαριστώ πολύ.

Κυρίες και κύριοι συνάδελφοι, οι υψηλές αφίξεις σήμερα στον Νομό Έβρου, την εκλογική μου περιφέρεια, έχουν ελπιδοφόρο πρόσημο. Καλωσορίζω από το Βήμα της Βουλής τον Υπουργό Προστασίας του Πολίτη Τάκη Θεοδωρικάκο, καθώς και τον ομόλογό του της γειτονικής Βουλγαρίας. Επίσης, χαιρετίζω την παρουσία του Αρχηγού των Ενόπλων Δυνάμεων στρατηγού Κωνσταντίνου Φλώρου στα χερσαία σύνορά μας και πλησίον του στρατεύματος. Με το καλό αναμένουμε την επαύριον τον πρέσβη της Αμερικής στην Αθήνα κ. Γιώργο Τσούνη και μάλιστα την ώρα που ο Πρωθυπουργός θα βρίσκεται στη Νέα Υόρκη στο πλαίσιο του ΟΗΕ. Άλλωστε, κάθε επίσκεψη στη φιλόξενη και ευαίσθητη περιοχή μας είναι καλοδεχούμενη, έχει τον δικό της συμβολισμό, σημασία, αλλά και ιστορική αξία.

Και τώρα στο σχέδιο νόμου. Η Κυβέρνηση των ιστορικών κρίσεων και προκλήσεων, αλλά και των γενναίων αποφάσεων, ενεργεί με ολύμπια ψυχραιμία, μεθοδικότητα και σχεδιασμό. Η οικονομική πολιτική που ακολουθεί εκπέμπει συνέπεια, συνέχεια και ασφάλεια. Παρά την ταραχώδη περίοδο, η ελληνική οικονομία παραμένει όρθια και ισχυροποιείται, ενισχύοντας την κοινωνική συνοχή και την ανθεκτικότητα, χωρίς να παρεκκλίνει από τη διαρκή υλοποίηση της μεταρρυθμιστικής της ατζέντας, στο πλαίσιο της οποίας εντάσσεται και το παρόν σχέδιο νόμου.

Το παρόν σχέδιο νόμου εισάγει αλλαγές και καινοτομίες στη διοίκηση των δημοσίων επιχειρήσεων κοινής ωφελείας. Εκσυγχρονίζει το πλαίσιο για την οργάνωση και τη λειτουργία των ανωνύμων εταιρειών του δημοσίου, το οποίο καθίσταται ευέλικτο, με όρους μεγαλύτερης διαφάνειας. Στις εταιρείες και επιχειρήσεις του δημοσίου θα εφαρμοστούν οι αρχές και οι πρακτικές της εταιρικής διακυβέρνησης, γιατί προβλέπεται για πρώτη φορά στην Ελλάδα η ίδρυση Ανεξάρτητης Αρχής Πιστοληπτικής Αξιολόγησης, η οποία θα συγκεντρώνει στοιχεία και δεδομένα για την αξιολόγηση της πιστοληπτικής ικανότητας φυσικών και νομικών προσώπων.

Παράλληλα, δημιουργείται το καινοτόμο Κεντρικό Μητρώο Πιστώσεων αποτελώντας βέλτιστη διεθνή και ευρωπαϊκή πρακτική. Για το ολοκληρωμένο πληροφοριακό σύστημα την ευθύνη θα έχει η Τράπεζα της Ελλάδος. Θα περιλαμβάνει δεδομένα που προέρχονται από τους πιστωτές και συνδέεται με την ορθολογική διαχείριση του ιδιωτικού χρέους, την αποφυγή υπερχρέωσης και υπερδανεισμού, αλλά και τη διευκόλυνση της χρηματοδότησης της πραγματικής οικονομίας.

Κυρίες και κύριοι συνάδελφοι, η ταλαιπωρία των κατοίκων του Λεκανοπεδίου σήμερα εξαιτίας της απεργίας των μέσων μαζικής μεταφοράς είναι πρωτόγνωρη και εν πολλοίς αχρείαστη. Ο Υπουργός Οικονομικών ο κ. Χρήστος Σταϊκούρας στην ακρόαση των φορέων στην αρμόδια Διαρκή Επιτροπή όπου ήμουν παρών, ήταν σαφής, τεκμηριωμένος και κρυστάλλινος στις γνωστές αιτιάσεις. Συνεπώς δεν καταργείται καμμία συλλογική σύμβαση εργασίας. Ως εκ τούτου, είναι σημαντικό να διαμορφωθεί μια συναντίληψη σε ρεαλιστική βάση απ’ όλους μας για την προκοπή και για μία νέα αντίληψη που θα πάει τη χώρα και τον λαό αυτής μπροστά, με σεβασμό στον εργαζόμενο.

Κύριε Υφυπουργέ, θα ήθελα να σταθώ στην ιδιαίτερη μέριμνα που προβλέπεται για τον πρωτογενή τομέα με τη σημαντική αλλαγή του πλαισίου αρωγής για την επιχορήγηση των πληγέντων από θεομηνίες, εξασφαλίζοντας ίση μεταχείριση αγροτών, φυσικών και νομικών προσώπων στην επιχορήγηση των αγροτικών εκμεταλλεύσεων για ζημίες από θεομηνίες. Προβλέπεται η απλοποίηση των διαδικασιών για την επιτάχυνση της προκαταβολής της επιχορήγησης για ζημιές από θεομηνίες με φυτικά μέσα παραγωγής, με την ταυτόχρονη πρόβλεψη ότι οι δικαιούχοι επιχορήγησης σε φυτικά μέσα παραγωγής είναι αγροτικές εκμεταλλεύσεις που στοχεύουν στο φυσικό πρόσωπο κατ’ επάγγελμα αγρότες, όσο και στο νομικό πρόσωπο.

Η εν λόγω πρόβλεψη χαροποιεί ιδιαιτέρως τους Εβρίτες, καθώς ο πρωτογενής τομέας του ακριτικού νομού αποτελεί το χρήσιμο εργαλείο οικονομικής ανάπτυξης στην περιοχή. Είναι ένας νόμος που δοκιμάζεται από πλημμυρικά φαινόμενα και θεομηνίες, αλλά και πυρκαγιές ανά τακτά χρονικά διαστήματα. Η Κυβέρνηση μπροστά στην καταστροφή επέδειξε άμεσα και αποτελεσματικά αντανακλαστικά μέσω διαδικασιών fast track.

Τέλος, στο παρόν σχέδιο νόμου αποτυπώνεται η κοινή ευαισθησία της Κυβέρνησης προβλέποντας την κατάθεση συμπληρωματικού προϋπολογισμού 2,9 δισεκατομμυρίων ευρώ, ώστε να υλοποιηθούν τα μέτρα που περιλαμβάνονται στις πολιτικές στήριξης που ανακοίνωσε ο Πρωθυπουργός στη ΔΕΘ και όχι με υποσχέσεις χωρίς αντίκρισμα, απλώνοντας έτσι ένα πρόσθετο δίχτυ αλληλεγγύης στους πολίτες και κυρίως στις ευπαθείς ομάδες έναντι της ενεργειακής κρίσης.

Κυρίες και κύριοι συνάδελφοι, με την παρούσα νομοθετική πρωτοβουλία αποδεικνύεται ότι η σημερινή Κυβέρνηση είναι των πράξεων και των έργων, επιλύοντας χρόνιες αγκυλώσεις του δημοσίου, το οποίο καθίσταται ως προς τη λειτουργία του ευέλικτο, σύγχρονο και αποτελεσματικό, απεγκλωβίζοντας τους επαγγελματίες και τις επιχειρήσεις σε αχρείαστα αδιέξοδα του ίδιου του δημοσίου, προβλέποντας, συνάμα, ειδικά μέτρα στήριξης του αγροτικού και κτηνοτροφικού κόσμου της χώρας, αλλά και των ευάλωτων πολιτών έναντι της ενεργειακής κρίσης. Για τον λόγο αυτό υπερψηφίζω τον παρόντα νόμο.

Ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Επόμενος ομιλητής είναι ο κ. Σταμενίτης Διονύσιος από τη Νέα Δημοκρατία.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το μείζον ζήτημα αυτή την περίοδο που απασχολεί την κοινωνία, μονοπωλεί τη δημόσια συζήτηση και συγκεντρώνει το πλήθος των πρωτοβουλιών της ελληνικής Κυβέρνησης, είναι χωρίς καμμία αμφιβολία η ενεργειακή κρίση και η αύξηση των τιμών στην ενέργεια. Διαδεχόμενο την οικονομική κρίση, που πρώτη αυτή προκάλεσε ισχυρούς κλυδωνισμούς στις οικονομίες των χωρών παγκοσμίως, το ενεργειακό ζήτημα έρχεται να καταλάβει σήμερα τον μεγαλύτερο χώρο της δημόσιας ζωής με τρόπο εξαιρετικά δύσκολο ως προς τις συνέπειες που επιφέρει, αλλά και ιδιαίτερα πολύπλοκο ως προς τον τρόπο που πρέπει να αντιμετωπιστεί.

Η ελληνική Κυβέρνηση, πιστή στη δική της στρατηγική που ακολουθεί ήδη από την εμφάνιση της πανδημίας και την ανάγκη που αυτή προκάλεσε για έκτακτες και δραστικές παρεμβάσεις στήριξης της κοινωνίας, και σήμερα εφαρμόζει ένα τεράστιο πακέτο μέτρων στήριξης της κοινωνίας, όλων ανεξαιρέτως των πολιτών και κυριότερα βέβαια των πλέον ευάλωτων.

Παράλληλα όμως, όπως και στο διάστημα της υγειονομικής κρίσης, δεν αποκλείει και την εφαρμογή πολιτικών που προωθούν τις μεταρρυθμίσεις.

Φέρνουν μόνιμες αλλαγές, επιλύουν προβλήματα και κλείνουν οριστικά δυσάρεστα κεφάλαια για τη χώρα και τους πολίτες. Βρισκόμαστε έτσι σήμερα στην Ολομέλεια προκειμένου να συζητήσουμε και να ψηφίσουμε ένα νομοσχέδιο που συνδυάζει αυτή τη λογική, με τη θέσπιση πολιτικών με μακροπρόθεσμα οφέλη και αποτελέσματα, αλλά και την εφαρμογή έκτακτων μέτρων τα οποία είναι αναγκαία για τη στήριξη των Ελληνίδων και των Ελλήνων.

Αξίζει να τονίσουμε ότι σε μεγάλο βαθμό –αν όχι σε απόλυτο- η δυνατότητα να λαμβάνουμε μέτρα έκτακτης φύσεως οφείλεται στην υλοποίηση σημαντικών μεταρρυθμίσεων και στη λήψη αποφάσεων που επανεκκίνησαν την οικονομία μας, έθεσαν γερές δημοσιονομικές βάσεις και –κυρίως- άρχισαν να αποδίδουν πάρα πολύ γρήγορα. Το μείγμα της οικονομικής πολιτικής που εφαρμόζει η Κυβέρνηση της Νέας Δημοκρατίας είναι αυτό που μας δίνει αυτά τα αποτελέσματα που έχουμε και στο ΑΕΠ και στους ρυθμούς ανάπτυξης.

Το υπό συζήτηση σχέδιο νόμου, λοιπόν, αποτελείται από πέντε μέρη και εισάγει σημαντικές διατάξεις οι οποίες επιχειρούν μεγάλες αλλαγές στον τρόπο διοίκησης των ανωνύμων εταιρειών του δημοσίου. Εισάγουν καινοτομίες όπως είναι η σύσταση της Ανεξάρτητης Αρχής Πιστοληπτικής Αξιολόγησης και η σύσταση του Κεντρικού Μητρώου Πιστώσεων. Ορίζουν, επίσης, την κατάθεση του συμπληρωματικού προϋπολογισμού, με την αύξηση των πιστώσεων κατά 2,5 δισεκατομμύρια ευρώ στον τακτικό προϋπολογισμό, αλλά και 400 εκατομμύρια ευρώ στο Πρόγραμμα Δημοσίων Επενδύσεων, προκειμένου να υπάρξει πρόσθετη στήριξη νοικοκυριών και επιχειρήσεων για την αντιμετώπιση της κρίσης.

Τέλος, θεσπίζουν φορολογικές ρυθμίσεις για τη στήριξη πολιτών και επιχειρήσεων, αλλά και τον περιορισμό της φοροδιαφυγής.

Επιγραμματικά θα αναφερθώ σε κάθε ένα από τα πέντε μέρη του νομοσχεδίου.

Κυρίες και κύριοι συνάδελφοι, στο πρώτο μέρος του σχεδίου νόμου περιλαμβάνονται ρυθμίσεις που μεταρρυθμίζουν την εταιρική διακυβέρνηση και εν γένει το σύστημα κανόνων αρχών, πρακτικών και διαδικασιών που διέπουν τη λειτουργία των ανωνύμων εταιρειών των οποίων το μετοχικό κεφάλαιο ανήκει κατά απόλυτη πλειοψηφία στο ελληνικό δημόσιο και εισάγεται ενιαίο θεσμικό πλαίσιο διαχείρισης και λειτουργίας των λοιπών θυγατρικών της «Ελληνικής Εταιρείας Συμμετοχών και Περιουσίας».

Στο δεύτερο μέρος προβλέπεται η σύσταση Ανεξάρτητης Αρχής Πιστοληπτικής Αξιολόγησης. Η αρχή θα αποτελεί δημόσιο φορέα, με βασικό αντικείμενο τη συγκέντρωση στοιχείων και δεδομένων για την αξιολόγηση πιστοληπτικής ικανότητας φυσικών και νομικών προσώπων.

Σε αυτό που θέλω να σταθώ είναι ότι η σύσταση της ανεξάρτητης αρχής σημαίνει πρακτικά ότι οι επιχειρήσεις και οι πολίτες θα είναι σε θέση να χρησιμοποιούν το πιστοποιητικό πιστοληπτικής ικανότητας που θα εκδίδει η ανεξάρτητη αρχή, προκειμένου να διεκδικήσουν χρηματοδότηση, ρύθμιση οφειλών ή να διαπραγματευτούν ένα νέο δάνειο, ενώ από την άλλη οι τράπεζες θα μπορούν να γνωρίζουν την πιστοληπτική ικανότητα κάθε φυσικού και νομικού προσώπου, αποφεύγοντας με αυτό τον τρόπο τις περιπτώσεις υπερχρέωσης και δανεισμού.

Τώρα, όσον αφορά το τρίτο μέρος έχουμε την εισαγωγή μιας νέας καινοτομίας, αυτής της δημιουργίας Κεντρικού Μητρώου Πιστώσεων. Πρόκειται για μία βέλτιστη διεθνή πρακτική που έχει υιοθετηθεί από πολλές ευρωπαϊκές χώρες.

Προς την κατεύθυνση, λοιπόν, της ορθολογικής αντιμετώπισης του ιδιωτικού χρέους, που αποτελεί βασικό στόχο της Κυβέρνησης, προωθείται αυτή η σημαντική μεταρρύθμιση.

Το Κεντρικό Μητρώο Πιστώσεων πρόκειται για ένα ολοκληρωμένο πληροφοριακό σύστημα, την ευθύνη του οποίου θα έχει η Τράπεζα της Ελλάδος και που θα λαμβάνει δεδομένα προερχόμενα από τους πιστωτές, όπως πιστωτικές πληροφορίες και πληροφορίες σχετικά με τον βαθμό πιστωτικού κινδύνου δανειοληπτών και οφειλετών.

Επιπρόσθετα, στο τέταρτο μέρος περιλαμβάνονται οι προβλέψεις για την κατάθεση του κρατικού προϋπολογισμού και πρόσθετη στήριξη των νοικοκυριών, των αγροτών και των επιχειρήσεων.

Το έχουμε πει και θα συνεχίσουμε να το τονίζουμε, η ελληνική Κυβέρνηση για όσο χρειαστεί θα συνεχίζει να στηρίζει την κοινωνία, ενώ παράλληλα θα διοχετεύει πόρους για ουσιαστικές παρεμβάσεις με μόνιμα αποτελέσματα, όπως ακριβώς είχε εξαγγείλει και ο ίδιος ο Πρωθυπουργός Κυριάκος Μητσοτάκης.

Εδώ να σημειώσω ότι όσον αφορά τα μέτρα στήριξης που ανακοίνωσε ο Πρωθυπουργός στη ΔΕΘ τα βλέπουμε σήμερα στην πράξη με την τροπολογία του Υπουργείου Οικονομικών που προβλέπει τη μείωση της τιμής του πετρελαίου θέρμανσης κατά 25 λεπτά το λίτρο στην αντλία, από 15 Οκτωβρίου έως 31 Δεκεμβρίου, με πρόβλεψη –εάν χρειαστεί- για επέκταση του μέτρου.

Προβλέπει τη διεύρυνση των απαλλαγών και την εισφορά αλληλεγγύης για το έτος 2022 και την κατάργηση της εισφοράς αλληλεγγύης για το 2023 για όλα τα εισοδήματα.

Προβλέπει την αύξηση του φοιτητικού επιδόματος από τα 1.000 ευρώ στα 1.500 ευρώ -και αναδρομικά για την περσινή χρονιά- και στα 2.000 ευρώ για εκείνους που συγκατοικούν.

Και τέλος, εφαρμόζεται η επέκταση της εξαίρεσης υποχρέωσης καταβολής του τέλους επιτηδεύματος για το 2022 στους αγρότες κανονικού καθεστώτος, αλλά και για τους αλιείς παράκτιας αλιείας.

Επίσης, από το φορολογικό έτος 2022 και έπειτα, το μέτρο αφορά και τα φυσικά πρόσωπα που ασκούν επιχειρηματική δραστηριότητα όπως και τα νομικά πρόσωπα και τις νομικές οντότητες που αυξάνουν σε σχέση με το προηγούμενο φορολογικό έτος το συνολικό χρόνο απασχόλησης των εργαζομένων τους, με τις προϋποθέσεις που προβλέπονται στο κείμενο της τροπολογίας.

Τέλος, αγαπητές και αγαπητοί συνάδελφοι, στο νομοσχέδιο που συζητάμε σήμερα περιλαμβάνονται και ρυθμίσεις του Υπουργείου Οικονομικών οι οποίες συγκροτούν το πέμπτο μέρος και αναλύθηκαν από τον εισηγητή μας και δεν μπορώ να επεκταθώ, δυστυχώς, λόγω του χρόνου.

Κλείνω, κύριε Πρόεδρε, τονίζοντας ότι είναι χρήσιμο για την πολιτική ζωή της χώρας σε αυτά που μπορούμε να συγκλίνουμε τελικώς να συγκλίνουμε. Είναι καλό εκεί που μπορούμε να συμφωνούμε για να λύνουμε προβλήματα, να συμφωνούμε, και είναι αναγκαίο εκεί που αναγνωρίζουμε ότι υπάρχει ανάγκη στήριξης, να υποστηρίζουμε μέτρα που κινούνται ανάλογα με τις δημοσιονομικές ανάγκες και αντοχές της οικονομίας και όχι η πρότασή μας να είναι η παροχή επί δύο, επί τρία, επί τέσσερα, επί πέντε όσων ανακοινώνει η Κυβέρνηση.

Πιστεύω, λοιπόν, πως οι διατάξεις του παρόντος σχεδίου νόμου προσφέρουν πάρα πολλούς λόγους στα κόμματα της Αντιπολίτευσης να τις υποστηρίξουν με την ψήφο τους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Καλούμε στο Βήμα τον κ. Θεόφιλο Ξανθόπουλο από τον ΣΥΡΙΖΑ.

Ορίστε, κύριε Ξανθόπουλε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, απασχολεί την Εθνική Αντιπροσωπεία ένα σχέδιο νόμου που έφερε η κυβερνητική πλειοψηφία με τίτλο: «Εταιρική διακυβέρνηση των ανωνύμων εταιρειών του δημοσίου και λοιπών θυγατρικών της Ελληνικής Εταιρείας συμμετοχών και Περιουσίας…» και τα λοιπά και τα λοιπά.

Θέλω να επισημάνω ότι πρόκειται για ένα νομοσχέδιο το οποίο αφήνει ένα βαθύ ιδεολογικό αποτύπωμα και το οποίο δεν βλέπω να πιάνουν, να αγγίζουν, να ασχολούνται, οι συνάδελφοι της Πλειοψηφίας. Και τι θέλω να πω;

Ουσιαστικά, με το νομοσχέδιο αυτό επέρχεται μείωση του ρόλου της εκτελεστικής εξουσίας στις επιχειρήσεις του δημοσίου. Μειώνεται η επίδραση των πολιτικών υποκειμένων -των Υπουργών και της Κυβέρνησης- στην στοχοθεσία και στην άσκηση πολιτικής μέσω των εταιρειών του δημοσίου. Απουσιάζει το πολιτικό υποκείμενο στην έγκριση, στη σύνταξη των επιχειρησιακών και στρατηγικών σχεδίων, στους ετήσιους προϋπολογισμούς, στον εσωτερικό κανονισμό, στα ετήσια στρατηγικά σχέδια και υπάρχει μόνο η γενική συνέλευση κάθε εταιρείας που εγκρίνει σύμφωνα με το εγκεκριμένο στρατηγικό σχέδιο της ΕΕΣΥΠ.

Υπάρχουν αναφορές σε δείκτες, που είναι χρήσιμοι για την αξιολόγηση μιας εταιρείας του δημοσίου, όπως είναι οι δείκτες αποδοτικότητας. Ταυτόχρονα, όμως, υπάρχει αναφορά σε δείκτες όπως χρηματοοικονομικής απόδοσης, κερδοφορίας και ρευστότητας, που δεν συνάδουν με τη λειτουργία των εταιρειών του δημοσίου.

Δεν είναι ξεκάθαρο ποιος διαμορφώνει τη στρατηγική της εταιρείας, δηλαδή, εάν είναι το διοικητικό συμβούλιο ή η Κυβέρνηση. Ο κανονισμός της λειτουργίας εγκρίνεται με απόφαση του διοικητικού συμβουλίου, μετά από απλή γνώμη του εποπτεύοντος Υπουργείου. Δηλαδή, δεν υπάρχει η διατύπωση της σύμφωνης γνώμης, αλλά της έκφρασης γνώμης -ακόμη και αρνητικής- του αρμόδιου Υπουργείου. Οι εταιρείες καταρτίζουν και υποβάλλουν -με απόφαση του διοικητικού συμβουλίου- προς έγκριση στη γενική συνέλευση, τα στρατηγικά και επιχειρησιακά τους σχέδια, κατόπιν σχετικής εισήγησης της γενικής διεύθυνσης οικονομικών υπηρεσιών του εποπτεύοντος Υπουργείου και δεν υπάρχει πουθενά η σύμφωνη γνώμη του εποπτεύοντος Υπουργού και της Κυβέρνησης, που είναι τα άμεσα πολιτικά υποκείμενα.

Εδώ, κυρίες και κύριοι συνάδελφοι, ουσιαστικά με το καλημέρα σας από τον τίτλο προκύπτει η αντίφαση που διαπερνά το σύνολο του νομοσχεδίου. Αναφέρθηκε στο άρθρο 1 παράγραφος α΄ ότι το νομοσχέδιο αφορά επιχειρήσεις τις οποίες το μετοχικό κεφάλαιο ανήκει κατά απόλυτη πλειοψηφία στο ελληνικό δημόσιο και μια αμιγώς δημόσια επιχείρηση, ουσιαστικά έρχεται να τη διοικήσει ένα διορισμένο διοικητικό συμβούλιο το οποίο δεν λογοδοτεί σε καμμία υπερκείμενη αρχή, σε κανέναν πολιτικό προϊστάμενο και σε κανέναν ο οποίος ουσιαστικά νομιμοποιεί την ύπαρξη και τη λειτουργία αυτής της αυτής της υπηρεσίας.

Εδώ κοιτάξτε τώρα τις αντιφάσεις που σωρεύονται. «Η αρχή δεν διαθέτει κανενός είδους εποπτεία από κυβερνητικά όργανα παρ’ ότι η λειτουργία της άπτεται της οικονομικής πολιτικής της εκάστοτε κυβέρνησης». Δηλαδή, εάν ένα διοικητικό συμβούλιο επιλέξει μία άλφα στρατηγική που δεν εντάσσεται στην πολιτική κατεύθυνση του εποπτεύοντος Υπουργείου, θα ακολουθηθεί η γραμμή του διοικητικού συμβουλίου χωρίς ο Υπουργός να μπορεί να παρέμβει.

Αρμοδιότητες της αρχής. «Δίνονται οι αρμοδιότητες της αρχής γύρω από την παροχή πιστοληπτικής βαθμολόγησης και της συλλογής και της διαχείρισης των πιστοληπτικών δεδομένων, αλλά παραβλέπεται η επεξεργασία των δεδομένων για την επιτελική πληροφόρηση του οικονομικού επιτελείου και των άλλων φορέων για την παραγωγή της πολιτικής. Παραβλέπεται η στατιστική σύγκριση των ιστορικών δεδομένων για την αξιολόγηση του αλγόριθμου και των διαδικαστικών έκδοσης πιστοληπτικής βαθμολόγησης». Θέλω να κάνω μια επισήμανση, η οποία νομίζω είναι εξαιρετικά κρίσιμη στην παρούσα συγκυρία. Θα πρέπει να διασφαλιστεί ότι η παροχή στοιχείων που αφορούν πιστοληπτικές βαθμολογήσεις και δεδομένα οικονομικής συμπεριφοράς για φυσικά και νομικά πρόσωπα που τυγχάνουν ποινικής ή άλλης διερεύνησης, να γίνεται χωρίς την επίκληση της εμπιστευτικότητας. Βλέπετε τι γίνεται στην εξεταστική επιτροπή με την υποχρέωση τήρησης του απορρήτου που επικαλούνται άνθρωποι οι οποίοι οφείλουν να καταθέσουν την άποψή τους στην κατά νόμον αρμόδια επιτροπή, όπως είναι η εξεταστική ή όπως είναι η Επιτροπή Θεσμών και Διαφάνειας. Άρα είναι εξαιρετικά κρίσιμο και νομίζω, κύριε Υπουργέ, ότι αυτό το θέμα ειδικά με την παρούσα συγκυρία πρέπει να το λάβετε πολύ σοβαρά υπ’ όψιν σας.

Επίσης, θέλω να κάνω μία συγκεκριμένη παρατήρηση ότι στη σύνθεση του συμβουλίου διοίκησης πρέπει να προβλεφθεί ex officio η συμμετοχή από εκπρόσωπο της Αρχής Προστασίας Προσωπικών Δεδομένων, καθώς και εκπροσώπων που εκπροσωπούν τα συμφέροντα των δανειοληπτών.

Επίσης, θέλω να πω ότι πρέπει να εξεταστεί η δυνατότητα αποκλεισμού προέδρων και μελών στο διοικητικό συμβούλιο που προέρχονται από τον τραπεζικό τομέα και από άλλους ιδιωτικούς φορείς κερδοσκοπικού χαρακτήρα που σχετίζονται με την πίστωση και τη συμβουλευτική επαφή. Δηλαδή, να αποκλείσουμε το φαινόμενο των περιστρεφόμενων θυρών που τόσο ταλανίζει τον δημόσιο βίο και της δικής μας χώρας, αλλά και άλλων χωρών της Ευρωπαϊκής Ένωσης.

Θέλω να αναφερθώ σε δύο διατάξεις από την τροπολογία του Υπουργείου και να κλείσω με αυτό. Ρώτησα τον κ. Καραμανλή για το άρθρο 10 το οποίο αναφέρεται στην τροπολογία με αριθμό 1422 -τα ελληνικά μου είναι επαρκή και η αντιληπτική ικανότητα του Υπουργού περισσότερο από επαρκής- και ατυχώς ο κύριος Υπουργός δεν έδωσε σαφή απάντηση και είναι ενδεικτικό ότι με αυτό το άρθρο επιχειρείτε τροπολογία στο ήδη συζητούμενο νομοσχέδιο. Εάν αυτό δεν είναι η επιτομή της κακής νομοθέτησης, απορώ τι είναι; Βεβαίως η αδυναμία του Υπουργού να απαντήσει επί της ουσίας στην παρατήρηση που του έκανα, νομίζω ότι επιβεβαιώνει τον δικό μου ισχυρισμό.

Τέλος, για το άρθρο 6, τη διευθέτηση οικονομικών εκκρεμοτήτων των εταιρειών προστασίας ανηλίκων. Λοιπόν, το είχαμε πει, το έχουμε δηλώσει σε όλους τους τόνους ότι το μοντέλο εταιρειών προστασίας ανηλίκων οι οποίες εδρεύουν σε εφετειακές περιφέρειες, έχουν προϊσταμένους εισαγγελείς εφετών συνήθως, δεν έχουν προσωπικό, είναι ατελέσφορο και γι’ αυτόν τον λόγο είχαμε καταλήξει σε νομοσχέδιο το οποίο είχαμε αναρτήσει στη διαβούλευση για τις μονάδες μέριμνας νέων. Δυστυχώς η Νέα Δημοκρατία όπως κατ’ επανάληψη έχει κάνει, αγνόησε πλήρως όλη την προεργασία που είχε γίνει και ζητά να επανέλθουμε στο προηγούμενο καθεστώς των εταιρειών προστασίας ανηλίκων.

Αυτά που μας καλείτε να ψηφίσουμε στην τροπολογία είναι αποτέλεσμα αυτού του διοικητικού αλαλούμ που επικρατεί και φοβούμαι πολύ ότι και να ψηφιστεί η τροπολογία αυτή, τα αδιέξοδα αυτής της πρακτικής παραμένουν. Η λύση είναι να υιοθετηθεί μία λογική ανάλογη με τη δική μας, αλλά αυτό είστε πολύ αδύναμοι για να το πράξετε.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Επόμενη ομιλήτρια είναι η κ. Αναστασία Γκαρά από τον ΣΥΡΙΖΑ και θα ακολουθήσουν η κ. Αραμπατζή, η κ. Χρηστίδου, ο κ. Καββαδάς και η κ. Αντωνίου.

Κυρία Γκαρά, παρακαλώ, ελάτε στο Βήμα, έχετε τον λόγο.

**ΑΝΑΣΤΑΣΙΑ ΓΚΑΡΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, η κυβέρνηση των υποκλοπών και των καρτέλ, η κυβέρνηση της ενεργειακής φτώχειας, της λεηλασίας νοικοκυριών και πολιτών, η κυβέρνηση της λεηλασίας των επιχειρήσεων, της ακρίβειας, της συγκάλυψης των σκανδάλων, η Κυβέρνηση Μητσοτάκη -σε αυτήν αναφέρομαι- φέρνει σήμερα ένα νομοσχέδιο με τίτλο: «Εταιρική διακυβέρνηση των ανώνυμων εταιρειών του δημοσίου». Στην πραγματικότητα η Κυβέρνηση Μητσοτάκη αποσκοπεί στον κατακερματισμό και την ιδιωτικοποίηση των εταιρειών του δημοσίου, με επίθεση στο δημόσιο συμφέρον. Επίθεση η οποία βρίσκεται στον ιδεολογικό πυρήνα αυτής της Κυβέρνησης ενισχύοντας την αδιαφάνεια, βολεύοντας στρατιές γαλάζιων παιδιών με υψηλούς πάντα μισθούς, ενώ παράλληλα θεσπίζουν την ενοικίαση εργαζομένων και καταργούν τις προσλήψεις μέσω ΑΣΕΠ. Επιβάλλετε το αποτυχημένο μοντέλο της ΔΕΗ τοποθετώντας ουσιαστικά «Στάσιδες» σε όλο το δημόσιο, χωρίς καμμία διαφάνεια, έλεγχο ή λογοδοσία, αλλά με παχυλά γαλάζια μπόνους για τα στελέχη τα οποία προβλέπετε να διοριστούν.

Η Κυβέρνηση αυτή δυστυχώς δεν έχει πάρει κανένα μήνυμα όπως φαίνεται από τις τραγικές επιπτώσεις για την ελληνική κοινωνία που έφερε η ιδιωτικοποίηση της ΔΕΗ, με τα νοικοκυριά να πληρώνουν υπέρογκους λογαριασμούς για τα υπερκέρδη και τους μισθούς των golden boys. Το μοντέλο αυτό επεκτείνεται και στα δημόσια μέσα ενημέρωσης, στην ΕΡΤ και στο Αθηναϊκό και Μακεδονικό Πρακτορείο Ειδήσεων, υπηρετώντας πιστά το δόγμα της Νέας Δημοκρατίας για τον έλεγχο της ενημέρωσης.

Κυρίες και κύριοι συνάδελφοι, η ευρωπαϊκή πράξη για την ελευθερία του Τύπου κάνει λόγο για ανεξάρτητα δημόσια μέσα. Με το παρόν σχέδιο νόμου η Κυβέρνηση Μητσοτάκη εντάσσει τον στρατηγικό σχεδιασμό των δημόσιων μέσων ενημέρωσης στο Υπουργείο Οικονομικών. Θα αποφασίζει, δηλαδή, ο Υπουργός Οικονομικών αν η ΕΡΤ για παράδειγμα, θα επενδύσει σε δημοσιογραφικές εκπομπές έρευνας ή αν θα ενισχύσει τους περιφερειακούς σταθμούς.

Και αναρωτιέμαι, έτσι αντιλαμβάνεται η Νέα Δημοκρατία την ανεξαρτησία και την ελευθερία του Τύπου; Δεν είναι άλλωστε καθόλου τυχαίο ότι διεθνείς οργανισμοί και ξένα μέσα κατηγορούν αυτή την Κυβέρνηση για χειραγώγηση, για λογοκρισία και για πλήρη έλεγχο των μέσων ενημέρωσης. Πρακτική η οποία οδήγησε ακόμη και την Κομισιόν με εισήγηση της Επιτρόπου της κ. Γιούροβα, να καταθέσει πρόταση νόμου για να αντιμετωπίσει το συγκεκριμένο φαινόμενο, το οποίο αφορά και στην ανεξάρτητη λειτουργία των δημόσιων μέσων.

Κύριοι και κυρίες της Νέας Δημοκρατίας, ρίξατε τη χώρα στη θέση εκατόν οκτώ και συνεχίζουμε με πτωτική τάση. Αδιαφορείτε για την ελευθερία του Τύπου, ενώ σας ενδιαφέρει η ελευθερία γαλάζιων στελεχών τα οποία διορίζετε σωρηδόν τους τελευταίους μήνες, ελευθερία να δίνουν στους εαυτούς τους χρυσά μπόνους στην υγεία προφανώς των Ελλήνων πολιτών, στην υγεία των κορόιδων. Νομοθετείτε την Επιτροπή Αποδοχών η οποία θα απαρτίζεται από μέλη του διοικητικού δυμβουλίου και θα εισηγούνται στο διοικητικό συμβούλιο στο οποίο μετέχουν, το ύψος του δικού τους μισθού. Τραγελαφικό ή τραγικό σε μία δημοκρατική χώρα;

Για το λοιπό προσωπικό βέβαια στα δημόσια μέσα, οι αποδοχές παραμένουν καθηλωμένες σε μνημονιακές εποχές, ενώ εδώ και τρία χρόνια αυτή η Κυβέρνηση δεν υπογράφει τη συλλογική σύμβαση εργασίας η οποία έχει συμφωνηθεί με τα σωματεία. Στην ΕΡΤ και το ΑΠΕ οι διατάξεις περί μαζικού outsourcing στελεχιακού δυναμικού, εκτιμούμε ότι θα προκαλέσουν ρήγματα στη διοικητική του συνέχεια, φέρνοντας σε θέσεις ευθύνης ανθρώπους που δεν έχουν καμμία επαφή με την έννοια της ενημέρωσης και του πολιτισμού ως δημόσια αγαθά.

Το μόνο τους κίνητρο θα είναι η κατάκτηση του μπόνους στο τέλος της χρονιάς.

Ομοίως και στο Αθηναϊκό Πρακτορείο Ειδήσεων επιχειρήσατε ήδη να αλλοιώσετε τη σύνθεση του Διοικητικού Συμβουλίου με πραξικοπηματικές πρακτικές, προκειμένου να ελέγξετε και το Αθηναϊκό Πρακτορείο. Αφού, βέβαια, δεν το καταφέρατε λόγω των αντιδράσεων και της Αξιωματικής Αντιπολίτευσης, αλλά κυρίως των εργαζομένων και των σωματείων, επανέρχεστε με το παρόν σχέδιο νόμου, προκειμένου να διορίσετε νέα ακριβοπληρωμένα, «γαλάζια» πάντα, στελέχη.

Ωστόσο, κύριε Υπουργέ, υπάρχουν σημεία που χρήζουν διευκρίνισης στο συγκεκριμένο σχέδιο νόμου, όπως η εκπροσώπηση των εργαζομένων στο Διοικητικό Συμβούλιο της ΕΡΤ και η διαδικασία εκλογής τους. Επίσης, στην ΕΡΤ και στο Αθηναϊκό Πρακτορείο Ειδήσεων υπάρχουν πολλοί εντεταλμένοι σύμβουλοι -έχετε φροντίσει, άλλωστε, να διοριστούν αρκετοί από αυτούς- και αναρωτιόμαστε με ποια διαδικασία θα γίνεται η επιλογή και η πρόσληψή τους, με κριτήρια ΑΣΕΠ ή θα συνεχίσετε να διορίζετε τους αρεστούς στη δική σας Κυβέρνηση;

Κυρίες και κύριοι συνάδελφοι, θα μπορούσαμε να πούμε πολλά για αυτό το νομοσχέδιο και κυρίως για διατάξεις που χρήζουν διευκρίνισης, διότι ένα από τα χαρακτηριστικά του είναι ότι πάρα πολλές διατάξεις είναι πολύ γενικόλογες και αφήνουν πάρα πολλά αποσιωπητικά.

Το νομοσχέδιο, ωστόσο, που φέρατε δεν έχει σχέση με βέλτιστες πρακτικές ούτε φυσικά και με την καλύτερη οργάνωση και λειτουργία των επιχειρήσεων του δημοσίου. Πρόκειται για ένα νομοσχέδιο «γαλάζιας ευκαιρίας», ευκαιρίας να διορίσετε όσα στελέχη από το μητρώο της Νέας Δημοκρατίας δεν έχουν βρει ακόμη αμειβόμενη θέση στο δημόσιο. Ευκαιρία να τους δώσετε υψηλότατους μισθούς, υψηλότατα μπόνους, χωρίς κριτήρια, χωρίς κανέναν έλεγχο. Και το έχουμε δει και σε πάρα πολλές άλλες θέσεις ευθύνης στο δημόσιο από τη δική σας Κυβέρνηση.

Επίσης, στο παρόν σχέδιο νόμου θεσμοθετείτε την Αρχή Πιστοληπτικής Αξιολόγησης και το Κεντρικό Μητρώο Πιστώσεων, που αφορά κυρίως μικρές και μικρομεσαίες επιχειρήσεις. Ουσιαστικά, θα καταγράφετε τα χρέη των επιχειρήσεων και θα τις βαθμολογείτε σύμφωνα με τη δανειοληπτική τους ικανότητα.

Τα εργαλεία αυτά, κατά τη δική μας εκτίμηση, θα λειτουργήσουν προς όφελος κυρίως των τραπεζών και όχι των επιχειρήσεων ή των πολιτών. Κυρίως, θα λειτουργήσουν ως ένας κόφτης ρευστότητας προς τις μικρομεσαίες επιχειρήσεις και τους επαγγελματίες, που σε αυτή τη δύσκολη περίοδο έχουν ανάγκη στήριξης και ενίσχυσης της ρευστότητας.

Είναι προφανές ότι η Κυβέρνηση της Νέας Δημοκρατίας δεν ενδιαφέρεται να δώσει εργαλεία στα χέρια των επαγγελματιών, ώστε να διευκολύνει τη δανειοδότηση των πολιτών, αλλά να τους καταχωρίσει σε μαύρες λίστες και να τους αποκλείσει από τη ρευστότητα, που, έτσι και αλλιώς, είναι ιδιαίτερα περιορισμένη αυτό το διάστημα, με την πλειονότητα των επιχειρήσεων να είναι αποκλεισμένες από τον τραπεζικό δανεισμό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

Και μάλιστα, έρχεται η συγκεκριμένη διάταξη και τα συγκεκριμένα μέτρα σε μια περίοδο ενεργειακής φτώχειας, υπέρογκων αυξήσεων σε ρεύμα και καύσιμα, ανατιμήσεων σε όλα τα προϊόντα, υψηλής ανεργίας κυρίως στην περιφέρεια, μειωμένου διαθέσιμου εισοδήματος των καταναλωτών και με μια μικρομεσαία αγορά σε κρίση, με μια αγορά μάλιστα που πρόσφατα βγήκε από μια διετή υγειονομική κρίση και μια περίοδο lockdown που οι περισσότερες επιχειρήσεις ήταν κλειστές.

Δυστυχώς, κυρίες και κύριοι, είστε μια Κυβέρνηση της κοινωνικής λεηλασίας, της αναλγησίας, του αυταρχισμού, των ρουσφετιών, της φτωχοποίησης της κοινωνίας. Είστε μια Κυβέρνηση σε απόδραση και προσπαθείτε να επιβιώσετε με επικοινωνιακά τερτίπια και με νομοσχέδια ρουσφετιών.

Ό,τι και να κάνετε, όμως, κυρίες και κύριοι, ο ελληνικός λαός, η ελληνική κοινωνία σάς έχει ήδη γυρίσει την πλάτη. Σας έχει γυρίσει την πλάτη, διεκδικώντας αξιοπρέπεια, διεκδικώντας αξιοκρατία, διεκδικώντας ανάπτυξη, κοινωνική δικαιοσύνη, ασφάλεια, ενδιαφέρον για τις πραγματικές τους ανάγκες και πολιτικές στήριξης και κοινωνικής συνοχής, έννοιες οι οποίες είναι ακατανόητες και προφανώς, πολύ εχθρικές για τη δική σας πρακτική και πολιτική.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την κ. Αραμπατζή Φωτεινή από τη Νέα Δημοκρατία.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ψηφίζουμε σήμερα μεταξύ άλλων την τροπολογία για την άμεση εφαρμογή των νέων μέτρων στήριξης των εισοδημάτων που ο Πρωθυπουργός Κυριάκος Μητσοτάκης εξήγγειλε δύο εβδομάδες πριν, από το βήμα της Διεθνούς Εκθέσεως Θεσσαλονίκης, μέτρα που επαυξάνουν τον συμπληρωματικό προϋπολογισμό του συζητούμενου νομοσχεδίου στα 2,9 δισεκατομμύρια ευρώ.

Και ξεκινώ την παρέμβασή μου και θα την αναλώσω στο συγκεκριμένο θέμα για δύο λόγους. Πέρα από την προφανή σπουδαιότητα αυτή καθαυτή των νέων μέτρων στήριξης, είναι και για το γεγονός της πιστοποιημένης αξιοπιστίας που επιδεικνύει για μια ακόμη φορά η Κυβέρνηση. Το είπαμε και το νομοθετούμε αμέσως.

Αυτός ο δείκτης συνέπειας και αξιοπιστίας έχει μεγαλύτερη σημασία, αν αναλογιστεί κανείς την παράδοση που για χρόνια υπήρχε -πλην εξαιρέσεων, βεβαίως- στη Διεθνή Έκθεση Θεσσαλονίκης, στην οποία οι πολιτικοί αρχηγοί και οι Πρωθυπουργοί εξήγγειλαν μέτρα που, κατά το μάλλον ή ήττον, δεν υλοποιούνταν. Γι’ αυτό και είχαν μείνει γνωστά ως και «τα θα της Θεσσαλονίκης».

Ο τελευταίος, βέβαια, που είχε τιμήσει με δόξα και τιμή αυτή την παράδοση ήταν φυσικά ο Αρχηγός της Αξιωματικής Αντιπολίτευσης, ο κ. Αλέξης Τσίπρας, με το περίφημο προεκλογικό πρόγραμμα της Θεσσαλονίκης το 2014, πρόγραμμα από το οποίο δεν υλοποιήθηκε ούτε λέξη ούτε άρθρο, για να παραφράσουμε και να θυμηθούμε την αλήστου μνήμης και μέγιστης πολιτικής εξαπάτησης γνωστή φράση, αλλά μας οδήγησε βεβαίως το τρίτο μνημόνιο, με όλες τις συνέπειες οι οποίες επισυνέβησαν, με το παράλληλο πρόγραμμα και το παράλληλο σύμπαν.

Αυτή η αρνητική παράδοση έσπασε με πράξεις και όχι λόγια. Έσπασε με πράξεις και όχι λόγια στα χρόνια της διακυβέρνησης του Κυριάκου Μητσοτάκη. Γι’ αυτό και παρά τα όποια λάθη, τις όποιες παραλείψεις υπήρξαν στη διάρκεια της διακυβέρνησής μας τα τρία τελευταία χρόνια, οι πολίτες εξακολουθούν να μας εμπιστεύονται και η διαφορά με την Αξιωματική Αντιπολίτευση, με τον ΣΥΡΙΖΑ, στις δημοσκοπήσεις τον τέταρτο χρόνο τώρα της διακυβέρνησής μας φτάνει σχεδόν σε διψήφια διαφορά, σταθερά, γεγονός χωρίς προηγούμενο τις τελευταίες δεκαετίες.

Άκουσα, βέβαια, τον κ. Τσίπρα να λέει προχθές στη Θεσσαλονίκη αυτάρεσκα ότι δεν εμπιστεύεται τις δημοσκοπήσεις, ξεχνώντας ότι ήταν ο ίδιος το 2019, όταν το κόμμα του έχασε με οκτώ μονάδες διαφορά, που αναγκάστηκε να ζητήσει συγγνώμη από τον κ. Δημήτρη Μαύρο της MRB για τα όσα συκοφαντικά είχε πει κατά των εταιρειών δημοσκοπήσεων.

Όμως, αυτός είναι ο κ. Τσίπρας. Λέει και ξελέει με ευκολία, με την ίδια άνεση που πριν από λίγο καιρό δεσμευόταν πως η κυβέρνησή του δεν παρακολουθούσε κανένα πολιτικό στέλεχος μέχρι να αποκαλυφθεί ότι επί ΣΥΡΙΖΑ παρακολουθείτο ο Πρόεδρος του ΤΑΙΠΕΔ και μετέπειτα Αναπληρωτής Υπουργός Ανάπτυξης, που ο ίδιος είχε διορίσει.

Σε αντίθεση, λοιπόν, με το «λέω-ξελέω, γράφω-ξεγράφω», ό,τι λέμε εμείς το κάνουμε πράξη με συνέχεια, σταθερότητα, συνέπεια λόγων και έργων. Όχι «θα», λοιπόν, σαν αυτά που ακούσαμε με περίσσια ελαφρότητα και ανευθυνότητα για άλλη μια φορά, προχθές, Κυριακή, από τον κ. Τσίπρα, αλλά άμεσες πράξεις υλοποίησης των εξαγγελιών που αφορούν και ανακουφίζουν όλους τους συμπολίτες μας. Μέτρα κοστολογημένα με τα οποία μοιράζεται δίκαια ο δημοσιονομικός χώρος που προέρχεται από την εντυπωσιακή ανάπτυξη δοθεισών των συνθηκών της οικονομίας και όχι βεβαίως, μέτρα-πυροτεχνήματα, που θα μας γύριζαν στις εποχές του δημοσιονομικού εκτροχιασμού και των μνημονίων.

Το είπαμε πριν λίγες ημέρες και το νομοθετούμε σήμερα, την κατάργηση ενός ακόμη κατάλοιπου της μνημονιακής περιόδου. Αναφέρομαι στην εισφορά αλληλεγγύης για όλα τα εισοδήματα εφεξής. Καταργείται, λοιπόν, για πάντα και για όλους, δημόσιους, ιδιωτικούς υπαλλήλους και συνταξιούχους η ειδική εισφορά αλληλεγγύης, ανακουφίζοντας έτσι σχεδόν τρία εκατομμύρια φορολογούμενους.

Και επειδή πολλά ακούστηκαν από αυτό εδώ το Βήμα σε αυτή την Αίθουσα για τη δήθεν ανάλγητη αυτή η Κυβέρνηση, να θυμίσω στην Αντιπολίτευση τον διπλασιασμό της αύξησης μεταξύ άλλων της εισφοράς αλληλεγγύης όταν αναλάβατε τη διακυβέρνηση της χώρας.

Το είπαμε και νομοθετούμε σήμερα την αύξηση της επιδότησης πετρελαίου θέρμανσης, το επίδομα θέρμανσης που θυμίζω το είχαμε αύξηση από τα 84 εκατομμύρια στα 149 εκατομμύρια τον χειμώνα 2019 - 2020 στα 174 εκατομμύρια πέρυσι. Και για να μην ξεχνιόμαστε, το επίδομα θέρμανσης, που το 2014 η κυβέρνηση με κορμό τη Νέα Δημοκρατία διέθεσε συνολικά 210 εκατομμύρια ευρώ και ήταν τότε σε αυτήν εδώ την Αίθουσα και έξω αυτής που οι κ. Τσίπρας και Καμμένος διαμαρτύρονταν για τα μαγκάλια και κατέθεταν τροπολογίες, ερωτήσεις για τη μείωση της τιμής του πετρελαίου θέρμανσης και που όταν γίνατε κυβέρνηση πετσοκόψατε τα 210 εκατομμύρια το 2017 σε μόλις 47 εκατομμύρια ευρώ οι κοινωνικά ευαίσθητοι.

Σήμερα, λοιπόν, αυξάνουμε τα 174 εκατομμύρια σε τριακόσια εκατομμύρια ευρώ, τα κριτήρια διευρύνονται, ώστε να ανακουφιστούν περίπου 1,3 εκατομμύρια νοικοκυριά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και εγώ θα χρειαστώ ένα λεπτό, κύριε Πρόεδρε.

Το είπαμε και νομοθετούμε σήμερα, την επέκταση εξαίρεσης από την υποχρέωση καταβολής του τέλους επιτηδεύματος για αγρότες, αλιείς, αλλά και μικρομεσαίες επιχειρήσεις -και αυτό έχει τη σημασία του- που αυξάνουν τις θέσεις εργασίας πλήρους απασχόλησης. Θυμίζω ότι από την ημέρα που αναλάβαμε με την ψήφο του ελληνικού λαού τη διακυβέρνηση της χώρας 2019, 2020 και 2021 οι γεωργοί μας, αγρότες, κτηνοτρόφοι, αλιείς δεν πλήρωσαν τέλος επιτηδεύματος καθώς είχε ανασταλεί η καταβολή του.

Το είπαμε και νομοθετούμε σήμερα την περαιτέρω στήριξη των νέων παιδιών, των φοιτητών μας, με αύξηση του στεγαστικού επιδόματος από τα 1.000 στα 1.500 ευρώ, το οποίο προσαυξάνεται στα 2.000 ανά άτομο αν οι φοιτητές μας επιλέγουν να συγκατοικήσουν.

Έρχεται η νομοθέτηση και άλλων μέτρων για την αύξηση των συντάξεων με τα πολλά χρόνια, την επιπλέον αύξηση του κατώτατου μισθού, την αύξηση της αμοιβής των ιατρών του ΕΣΥ και πολλά άλλα.

Όλα αυτά, κυρίες και κύριοι συνάδελφοι, απαντούν στην απέλπιδα προσπάθεια του ΣΥΡΙΖΑ να μας εμφανίσει ως σκληρούς νεοφιλελεύθερους. Όχι, κυρίες και κύριοι του ΣΥΡΙΖΑ. Είμαστε η παράταξη με τα βαθιά λαϊκά και κοινωνικά ερείσματα, με τα βαθιά λαϊκά κοινωνικά χαρακτηριστικά. Γι’ αυτό και για εμάς δεν υπάρχει οικονομία χωρίς την κοινωνία.

Γι’ αυτό και από την εκλογή της αυτή η Κυβέρνηση με συνέπεια λόγων και έργων και πιστή στις προεκλογικές της δεσμεύσεις μείωσε όχι έναν, όχι δύο, αλλά εξήντα οκτώ φόρους και ασφαλιστικές εισφορές και με την κοινωνία όρθια. Και με μια Κυβέρνηση σταθερή που αψηφά το πολιτικό κόστος θα ξεπεράσουμε και αυτόν τον δύσκολο ενεργειακά χειμώνα.

Απέναντι, λοιπόν, στην υπευθυνότητα, τη συνέπεια και τις κοστολογημένες εξαγγελίες του Πρωθυπουργού που σήμερα νομοθετούνται και γίνονται πράξη είστε δυστυχώς μια ανεύθυνη Αντιπολίτευση που συνεχίζει να τάζει μέτρα ανεδαφικά και παντελώς ανεφάρμοστα, όπως την κρατικοποίηση της ΔΕΗ που οι ίδιοι σε καιρούς ενεργειακής ηρεμίας μάς αφήσατε σχεδόν χρεοκοπημένη για να σκάσει στα χέρια μας.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ.

**ΦΩΤΕΙΝΗ ΑΡΑΜΠΑΤΖΗ:** Κλείνω, κύριε Πρόεδρε

Μέτρα που αγγίζουν και ξεπερνούν τα 25 δισεκατομμύρια ευρώ και τα οποία αν εφαρμόζονταν θα αύξαναν το έλλειμμα κατά 10% και θα καθιστούσαν την οικονομία ξανά ευάλωτη και προβληματική με τους πολίτες αντιμέτωπους με νέους εξοντωτικό φόρους.

Στον αντίποδα υπάρχει μια Κυβέρνηση σοβαρή, μετρημένη, φιλοπρόοδη και κοινωνικά δίκαιη, αυτή που εμπιστεύονται σταθερά όλοι οι Έλληνες πολίτες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την κ. Χρηστίδου Ραλλία από τον ΣΥΡΙΖΑ.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα νομοσχέδιο με πάρα πολλές διατάξεις που θα έπρεπε κανονικά να έχουν έρθει σε περισσότερα από ένα σχέδια νόμου.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Επιλέγετε, λοιπόν, για πολλοστή φορά αυτόν τον δικό σας τον τρόπο, γιατί έτσι λειτουργείτε, ακυρώνοντας επί της ουσίας κάθε συζήτηση. Βέβαια δεν περιμένουμε σεβασμό των κοινοβουλευτικών διαδικασιών από ένα κόμμα όπως το δικό σας, που ευτελίζει συστηματικά και επαναλαμβανόμενα το έργο του Κοινοβουλίου, με αποκορύφωμα όσα τραγελαφικά γίνονται με δική σας ευθύνη στην εξεταστική επιτροπή για τις υποκλοπές. Αλλά η κατάργηση ακόμα και του προσχηματικού διαλόγου επιβεβαιώνει την επικίνδυνη δυσλειτουργία της δημοκρατίας που αντιμετωπίζουμε σήμερα.

Εισάγετε, λοιπόν, μια σειρά από βλαπτικές ρυθμίσεις. Κατ’ αρχάς πρέπει να μιλήσω πάρα πολύ γρήγορα, γιατί είναι πολύ λίγος ο χρόνος. Όχι επτά λεπτά, αλλά ούτε δεκαεπτά λεπτά δεν φτάνουν.

Κατ’ αρχάς αναφέρομαι στα άρθρα από το 1 μέχρι το 47. Το παρόν σχέδιο νόμου αλλοιώνει τον νόμο ΣΥΡΙΖΑ, στον οποίο αναφέρεται ρητά ότι οι ΔΕΚΟ λειτουργούν υπέρ του δημοσίου συμφέροντος και τις μετατρέπεται σε εταιρείες που πρωτίστως ενδιαφέρονται για την επίτευξη κέρδους. Συμφωνούμε ως προς αυτό; Έχουμε ήδη δει τι γίνεται με τη ΔΕΗ. Τι γίνεται; Τι σημαίνουν όλα αυτά; Κέρδη για τους μετόχους, κέρδη για τους μετόχους, κέρδη για τους μετόχους! Για την κοινωνία δεν μας ενδιαφέρει. Αδιαφορία χάραξης δηλαδή κοινωφελούς πολιτικής, κομματικοποίηση, εξυπηρέτηση καρτέλ και συμφερόντων και κυκλωμάτων με ρουσφετολογικό τρόπο, αφού οι ΔΕΚΟ εξαιρούνται από το πεδίο εφαρμογής του νόμου περί δημοσίων προμηθειών και συμβάσεων. Στο εξής μια απλή επιτροπή αποφασίζει για τις προμήθειες και αναθέτει υπηρεσίες πολλές φορές εκατομμυρίων κατά τη δική της βούληση, χωρίς διαφάνεια, επιτρέποντας πολύ απλά το θερμοκήπιο της διαπλοκής. Παρακάμπτεται το ΑΣΕΠ, αφού οι προθεσμίες ελέγχου των προσλήψεων γίνονται ασφυκτικές και ανεφάρμοστες, ενώ τα παράθυρα για εργολαβικούς συμβασιούχους πολλαπλασιάζονται. Γιατί αυτοί είστε και γιατί έτσι σας αρέσει. Έτσι αντιλαμβάνεστε τις εργασιακές σχέσεις.

Οι νεοπροσλαμβανόμενοι δεν θα υπάγονται στις συλλογικές και στις επιχειρησιακές συμβάσεις, δεν θα έχουν τα ίδια δικαιώματα, καταργείται το ενιαίο μισθολόγιο, ανατρέπεται το καθεστώς των συμβάσεων αορίστου χρόνου, ενώ φυσικά φροντίζοντας τα δικά σας παιδιά όπως πάντα υπάρχει η πρόβλεψη να αυξηθούν προκλητικά οι αμοιβές των μελών διοικητικών συμβουλίων, ώστε να βολευτούν κι άλλα golden boys. Οι στάσεις σας απέναντι στους ανθρώπους της εργασίας είναι εξοντωτική. Η στάση απέναντι στους φίλους σας είναι «ανοίξαμε και σας περιμένουμε».

Ως προς τον συμπληρωματικό προϋπολογισμό, το ανακοίνωσε με τυμπανοκρουσίες και χωρίς ντροπή –καλά, αυτή η λέξη δεν υπάρχει σε εσάς- ο Πρωθυπουργός από τη Θεσσαλονίκη -εκτός αν άλλα λέτε και σήμερα- 10 δισεκατομμύρια των Ελλήνων φορολογουμένων θα πάνε στις τσέπες τεσσάρων ολιγαρχών, αυγατίζοντας τα υπερκέρδη που έχουν αποκομίσει τους προηγούμενους μήνες. Διαβάζω από τα Πρακτικά τις δηλώσεις του κυρίου Υπουργού: «Η συνολική βοήθεια της κοινωνίας φέτος ανέρχεται στα 13,2 δισεκατομμύρια ευρώ. Από αυτά τα 10,6 δισεκατομμύρια είναι επιδοτήσεις ρεύματος και φυσικού αερίου, δηλαδή το 80% της συνολικής βοήθειας είναι για λογαριασμούς στα σπιτικά μας, στα σπιτικά όλης της κοινωνίας». Βαφτίζετε, κυρίες και κύριοι συνάδελφοι, την επιδότηση της αισχροκέρδειας ως βοήθεια της πολιτείας προς τα νοικοκυριά. 10 δισεκατομμύρια ευρώ και δεν ντρέπεστε! Με αυτά τα χρήματα θα μπορούσατε με την τρέχουσα κεφαλαιοποίηση της ΔΕΗ να την αγοράσετε πέντε φορές, μια σκέψη που σας ανατριχιάζει όμως.

Όμως η Γερμανία, κυρίες και κύριοι συνάδελφοι, κρατικοποίησε τη «UNIPER». Το ίδιο έκανε και ο Μακρόν με τις μετοχές της γαλλικής ΔΕΗ. Ισπανία και Πορτογαλία έβαλαν πλαφόν στα ιλιγγιώδη κέρδη των εταιρειών ενέργειας. Είναι ΣΥΡΙΖΑ κι αυτοί; Είναι φιλοαριστεροί; Αλλά εσείς επιμένετε διότι έχετε επιλέξει στρατόπεδο. Και πολύ καλά κάνετε. Το έχετε επιλέξει. Μην επικαλείστε, λοιπόν, κοινωνική δικαιοσύνη. Είναι υποκρισία. Αδιαφορείτε για τις ανάγκες του συνόλου. Αδιαφορείτε για τις ανάγκες της κοινωνίας και για το δημόσιο συμφέρον. Προτείνουμε ως ΣΥΡΙΖΑ συγκεκριμένα μέτρα για την ακρίβεια και απαντάτε με ειρωνείες και γελάκια όταν ο πληθωρισμός έφτασε το 11,4% τον Αύγουστο, για πέμπτο συνεχόμενο μήνα σε διψήφιο ποσοστό και πάνω από δύο μονάδες υψηλότερος από τον μέσο όρο πληθωρισμού στην Ευρωζώνη. Και μας μιλάτε για πληθωρισμό στην Εσθονία, τη Λιθουανία και το Βέλγιο.

Ξέρετε κάτι; Με το να απαξιώνετε σύσσωμη την Αντιπολίτευση και τα επιχειρήματά της, που εκφράζει την αγωνία της κοινωνίας, πολύ απλά φανερώνετε την ένδεια των επιχειρημάτων σας και την πολιτική σας –δεν θα πω αθλιότητα- αλλά τη δική σας έλλειψη σοβαρότητας. Υπόσχεστε βέβαια αύξηση στον κατώτατο μισθό. Μάλιστα. Πότε; Τον Μάιο, όταν δηλαδή θα είμαστε σε προεκλογική περίοδο ή θα έχετε ήδη χάσει τις εκλογές. Δηλαδή, μιλάμε πραγματικά για το «ζήσε Μάη μου να φας τριφύλλι».

Και ξέρετε κάτι; Σας επιστρέφουμε ό,τι είπε νωρίτερα ο Υπουργός Οικονομικών. Το θέμα είναι αν σας παίρνει σοβαρά η κοινωνία, που θέλεις 150 ευρώ για να πάρεις τρεις σακούλες από το σουπερμάρκετ.

Πάμε στο άρθρο που αφορά την «ΠΥΡΚΑΛ». Αναρωτιέμαι όταν ετοιμάζεσαι να μεταφέρεις τους εργαζόμενους εκατό κτηρίων σε μία περιοχή, από τις τελευταίες της Αθήνας που δεν έχει γίνει μια θάλασσα μπετόν, δεν πρέπει να έχεις καν μια κυκλοφοριακή μελέτη ως δήθεν επιτελικό κράτος; Υπάρχει μελέτη; Γιατί δεν τα καταθέτετε; Εμείς ζούμε σε αυτές τις γειτονιές. Καθημερινά μεταξύ 8.30΄-10.00΄ και 5 το απόγευμα γίνεται χαμός από το μποτιλιάρισμα. Τώρα, σήμερα, πριν εφαρμοστούν τα ναπολεόντεια σχέδιά σας. Καμμία διαβούλευση για το θέμα με την τοπική κοινωνία που αντιδρά. Στις ερωτήσεις που καταθέσαμε πήραμε αοριστολογίες από εσάς τους σοβαρούς -εμείς είμαστε οι μη σοβαροί- αντί για απαντήσεις, αντί για μελέτες, αντί για κόστη.

Πλέον μεταφέρεται η αρμοδιότητα και γίνεται επισπεύδον το Υπουργείο Οικονομικών. Με τι εμπειρία; Με ποια δικαιολογία; Με ποια τεχνική υπηρεσία; Πώς το Υπουργείο Οικονομικών καλείται να ανταποκριθεί σε θέματα εκτός της αρμοδιότητάς του; Γιατί το μέχρι τώρα αρμόδιο Υπουργείο δεν έχει παράξει ούτε ίχνος από το πολυδιαφημισμένο έργο; Ερωτήματα που είναι αναπάντητα και μας κάνουν να υποψιαζόμαστε τα χειρότερα για το ποιοι θα επωφεληθούν και για το τι θα κοστίσει τελικά αυτή η υπουργειούπολη. Σας καλούμε να απαντήσετε σε αυτά τα ερωτήματα γνωρίζοντας εκ των προτέρων ότι δεν πρόκειται να το κάνετε.

Κλείνω κύριε Πρόεδρε. Ξέρετε κάτι, κυρίες και κύριοι συνάδελφοι; Αυτή τη στιγμή η ελληνική κοινωνία βασανίζεται από την ακρίβεια στην ενέργεια, στα τρόφιμα, στα ενοίκια. Παντού. Και η αιτία δεν είναι μόνο το ουκρανικό. Δεν είναι ο πόλεμος μόνο. Παντού στην Ευρώπη υπήρξαν αυξήσεις, πράγματι. Όμως με βάση τα επίσημα στοιχεία της Κομισιόν η Ελλάδα είναι η πρώτη σε ολόκληρη την Ευρωπαϊκή Ένωση στην αύξηση κόστους ενέργειας για τις επιχειρήσεις και τρίτη για τα νοικοκυριά. Τα στοιχεία δεν είναι του ΣΥΡΙΖΑ. Δεν είναι φιλοσυριζαίοι ξαφνικά. Εκτός αν είναι φιλοσυριζαίαοι και στην Κομισιόν, στο Διευθυντήριο των Βρυξελλών.

Οι πρωτιές αυτές συνιστούν ακρίβεια Μητσοτάκη. Και γιατί συμβαίνει αυτό; Επειδή στη χώρα ανθεί η διαπλοκή υπέρ των ολίγων.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κυρία Χρηστίδου. Υπάρχουν πολλοί ομιλητές ακόμα.

**ΡΑΛΛΙΑ ΧΡΗΣΤΙΔΟΥ:** Η Κυβέρνηση των τραπεζών διανέμει 450 εκατομμύρια ευρώ από το Ταμείο Ανάπτυξης σε δεκατρείς επιχειρήσεις μόνο με επιτόκιο 0,77% αποκλείοντας από τη χρηματοδότηση τους μικρομεσαίους. Να ποιο είναι το κλειστό κύκλωμα που οι υποκλοπές προσπαθούν να προφυλάξουν.

Αυτά είναι τα έργα της Κυβέρνησης, των κουμπάρων, των κολλητών, των ανιψιών, των δοσοληψιών, κάτω απ’ το τραπέζι. Η νεοφιλελεύθερη απάντησή σας έχει ημερομηνία λήξης. Στις εκλογές που θα έρθουν θα αλλάξει η πορεία της χώρας. Δυστυχώς για εσάς και δυστυχώς για όσους λυμαίνονται ακόμα και σήμερα τα δημόσια ταμεία, η δεύτερη φορά Αριστερά θα είναι αλλιώς.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ πολύ.

Παρακαλώ όλους τους συναδέλφους να τηρείται ο χρόνος κατά το δυνατόν. Υπάρχει μια ανοχή μισού λεπτού, ενός λεπτού. Έχουμε πολλούς ομιλητές ακόμα. Εκτός αν θέλετε να πάμε μέχρι τις εντεκάμισι, δώδεκα το βράδυ.

Ο κ. Αθανάσιος Καββαδάς από τη Νέα Δημοκρατία έχει τον λόγο και αμέσως μετά από το Κίνημα Αλλαγής η κ. Αντωνία Αντωνίου.

Κύριε Καββαδά, έχετε τον λόγο.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Κυβέρνηση είναι συγκεντρωμένη σε ένα και μόνο στόχο στη στήριξη της κοινωνίας σε αυτόν τον δύσκολο χειμώνα και στις επιπτώσεις που πυροδότησε η παγκόσμια ενεργειακή κρίση αλλά και ο πόλεμος στην Ουκρανία. Προφανώς, η Αξιωματική Αντιπολίτευση έχει άλλες προτεραιότητες. Όταν δεν επενδύει στον λαϊκισμό και στην παροχολογία επενδύει στην οξύτητα, στην τοξικού χαρακτήρα αντιπαράθεση και στον διχαστικό λόγο. Αρνείται τα αυτονόητα, υιοθετεί μια μηδενιστική προσέγγιση και πρακτική απέναντι σε κάθε μεταρρυθμιστική προσπάθεια. Όμως υπέρτατος κριτής όλων είναι ο πολίτης. Αν η Αξιωματική Αντιπολίτευση δεν προβληματίζεται από τη χαμηλή απήχηση που έχουν οι πρακτικές αλλά και ο αντιπολιτευτικός της λόγος, θα διαπιστώσει στις εκλογές τη μεγάλη απόσταση που χωρίζει με τις προτεραιότητες που έχουν οι πολίτες. Προτεραιότητες που δεν έχουν καμμία σχέση με τις δικές της.

Οι πολίτες, κάθε νοικοκυριό, κάθε επιχείρηση θέλουν ουσιαστική στήριξη και βοήθεια. Όχι ανέφικτες υποσχέσεις. Έμαθαν να είναι επιφυλακτικοί απέναντι στην παροχολογία, στην υποσχεσιολογία. Θυμούνται πού οδήγησε το πρόγραμμα της Θεσσαλονίκης το 2014. Οδήγησε σε ένα νέο, αχρείαστο και περισσότερο επώδυνο μνημόνιο. Και γι’ αυτό δεν θα επιτρέψουν να συρθεί ξανά η χώρα σε περιπέτειες με το νέο πρόγραμμα της Θεσσαλονίκης που εξήγγειλε ο κ. Τσίπρας, ο οποίος θυμήθηκε τη μεσαία τάξη που η κυβέρνησή του υπερφορολόγησε συνειδητά. Δεν το λέω εγώ, το έχει πει ο τότε Υπουργός Οικονομικών κ. Τσακαλώτος. Το έχει πει και ο κ. Χουλιαράκης, τότε Αναπληρωτής Υπουργός. Θα καταθέσω στα Πρακτικά τις σχετικές δηλώσεις για όσους το αμφισβητούν.

Κυρίες και κύριοι συνάδελφοι, σήμερα έρχεται προς συζήτηση και ψήφιση ένα ιδιαίτερα σημαντικό νομοσχέδιο. Θα ξεκινήσω την αναφορά μου από το κομμάτι που αναφέρεται στην αναμόρφωση του προϋπολογισμού με την αύξηση δαπανών της τάξης των 2,9 δισεκατομμυρίων ευρώ. Συγκεκριμένα, αυξάνονται οι πιστώσεις του τακτικού προϋπολογισμού κατά 2,5 δισεκατομμύρια ευρώ. Αυξάνονται οι πιστώσεις του προϋπολογισμού δημοσίων επενδύσεων κατά 400 εκατομμύρια ευρώ. Το ζητούμενο βέβαια είναι πού θα κατευθυνθούν στοχευμένα αυτές οι δαπάνες. Η απάντηση σε αυτό το ερώτημα έχει ήδη δοθεί από την Κυβέρνηση. Αποτυπώθηκε άλλωστε και στον πυρήνα των εξαγγελιών του Πρωθυπουργού στη Θεσσαλονίκη. Δεν ήταν λόγια αλλά συγκεκριμένα μέτρα στήριξης νοικοκυριών και επιχειρήσεων για την αντιμετώπιση της κρίσης τα οποία θα χρηματοδοτηθούν από τον κρατικό προϋπολογισμό και θα γίνουν πράξη. Γι’ αυτό άλλωστε γίνεται και η αναμόρφωση του προϋπολογισμού.

Αναλυτικά, θα διατεθούν 1,7 δισεκατομμύριο ευρώ για τη στήριξη των πολιτών στο σκέλος της επιδότησης των λογαριασμών κατανάλωσης του ηλεκτρικού ρεύματος, 500 εκατομμύρια ευρώ για το επίδομα Δεκεμβρίου για τους ευάλωτους πολίτες, 300 εκατομμύρια ευρώ για το επίδομα θέρμανσης, 140 εκατομμύρια ευρώ για να καλυφθούν οι ανάγκες από την αύξηση των δικαιούχων του «Εξοικονομώ», 149 εκατομμύρια ευρώ για τη στήριξη αγροτών και κτηνοτρόφων. Και είναι δεδομένο ότι η Κυβέρνηση θα συνεχίσει να εξαντλεί τα δημοσιονομικά περιθώρια, για να στηρίξει την κοινωνία και ιδιαίτερα τους οικονομικά ασθενέστερους.

Το νομοσχέδιο όμως έχει και ένα ισχυρό μεταρρυθμιστικό αποτύπωμα. Αλλάζει, επικαιροποιείται και εκσυγχρονίζεται το θεσμικό πλαίσιο για την οργάνωση, λειτουργία και διοίκηση των ανωνύμων εταιρειών του δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας Α.Ε.. Προφανώς όσοι αντιδρούν σε αυτή την αλλαγή δεν θέλουν να αλλάξει τίποτα. Θέλουν να συνεχίσουν να λειτουργούν οι ΔΕΚΟ και οι εταιρείες του δημοσίου με βάση ένα ξεπερασμένο αλλά και αποτυχημένο μοντέλο του παρελθόντος.

Οι αλλαγές που επέρχονται στηρίζονται στις προτάσεις του Οργανισμού Οικονομικής Συνεργασίας και Ανάπτυξης. Διαμορφώνεται ένα πλαίσιο που δίνει τη δυνατότητα στις δημόσιες επιχειρήσεις κοινής ωφελείας, αλλά και στις ανώνυμες εταιρείες του δημοσίου, να προσαρμοστούν στις σύγχρονες συνθήκες και ανάγκες της αγοράς.

Για πρώτη φορά θεσμοθετούνται ελάχιστα τυπικά προσόντα και για τον πρόεδρο και για τα άλλα μέλη του διοικητικού συμβουλίου αυτών των εταιρειών. Μέχρι σήμερα δεν υπήρχε τέτοια πρόβλεψη. Για πρώτη φορά προβλέπεται ρητά η υποχρέωση αυτών των εταιρειών να καταρτίζουν επιχειρησιακά και στρατηγικά σχέδια. Τα σχέδια αυτά θέτουν συγκεκριμένους στόχους για τις εταιρείες και τις επιχειρήσεις του δημοσίου, οι οποίοι είναι δεσμευτικοί. Για πρώτη φορά δημιουργείται ψηφιακό μητρώο συμμετοχών του δημοσίου, στο οποίο θα ενταχθούν όλες οι εταιρείες στις οποίες το δημόσιο είναι μέτοχος.

Ενισχύεται η διαφάνεια με τη δημιουργία μονάδας εσωτερικού ελέγχου που θα αποτελεί ανεξάρτητη οργανωτική μονάδα εντός της εταιρείας ή της επιχείρησης, με σκοπό την παρακολούθηση και βελτίωση των λειτουργιών και των πολιτικών της εταιρείας, αναφορικά με το σύστημα εσωτερικού ελέγχου της.

Στις καινοτομίες του νομοσχεδίου εντάσσονται: Πρώτον, η ίδρυση της Ανεξάρτητης Αρχής Πιστοληπτικής Αξιολόγησης για τη συλλογή και αξιολόγηση πρωτογενών πληροφοριών του δημοσίου και για τον υπολογισμό της πιθανότητας αθέτησης πληρωμής για φυσικά και νομικά πρόσωπα. Αυτό σημαίνει ότι σε κάθε φυσικό πρόσωπο, επιχείρηση και φορέας δημοσίου ή ιδιωτικού τομέα, θα μπορεί κατόπιν αιτήσεώς του να του χορηγείται από την ανεξάρτητη αρχή βεβαίωση για την πιστοληπτική του ικανότητα, η οποία δημιουργεί τις προϋποθέσεις χρηματοδότησης.

Δεύτερον, η ίδρυση του Κεντρικού Μητρώου Πιστώσεων, η τήρηση του οποίου αποτελεί ευθύνη και αρμοδιότητα της Τράπεζας της Ελλάδας και στο οποίο θα καταγράφεται αναλυτικά το ιστορικό πληρωμών, τα είδη των παρεχόμενων εξασφαλίσεων και κάθε άλλη πληροφορία που σχετίζεται με κάθε μορφή πίστωσης προς φυσικά ή νομικά πρόσωπα από πιστωτικά και χρηματοδοτικά ιδρύματα.

Με αυτόν τον τρόπο, διαμορφώνονται οι προϋποθέσεις για τη δανειοδότηση ιδιωτών και επιχειρήσεων με ευνοϊκότερους όρους για την επιτάχυνση επενδυτικών έργων και τη σταθερότητα του χρηματοπιστωτικού συστήματος.

Κυρίες και κύριοι συνάδελφοι, όπως τόνισα και στην αρχή της ομιλίας μου, η Κυβέρνηση παραμένει προσηλωμένη στην ανάγκη διατήρηση της κοινωνικής συνοχής, στη στήριξη των πολιτών και της κοινωνίας. Παραμένει προσηλωμένη στην ανάγκη προώθησης των αλλαγών και των μεταρρυθμίσεων, όπως αποδεικνύει και το περιεχόμενο αυτού του νομοσχεδίου, το οποίο βεβαίως και υπερψηφίζουμε.

Σας ευχαριστώ πολύ.

(Στο σημείο αυτό ο Βουλευτής κ. Αθανάσιος Καββαδάς καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Εγώ ευχαριστώ, κύριε συνάδελφε.

Τον λόγο έχει τώρα η κ. Αντωνία Αντωνίου από το Κίνημα Αλλαγής και αμέσως μετά ο κ. Ιωάννης Δελής από το Κομμουνιστικό Κόμμα Ελλάδας.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το παρόν πολυνομοσχέδιο του Υπουργείου Οικονομικών είναι ένα νομοσχέδιο ιδιωτικοποιήσεων, εργασιακού μεσαίωνα, απευθείας αναθέσεων και διορισμών, κομματικών διορισμών.

Ενώ η Ευρώπη αλλάζει πολιτική και προχωρά σε κρατικοποιήσεις για να αντιμετωπιστούν οι καταστάσεις που δημιουργούν η ενεργειακή κρίση και οι γεωπολιτικές αναταράξεις -όπως για παράδειγμα συμβαίνει σήμερα στη Γερμανία με τον ενεργειακό κολοσσό «UNIPER»- η Κυβέρνηση Μητσοτάκη ακολουθεί ακριβώς τον αντίθετο δρόμο: Προωθεί τη μαζική ιδιωτικοποίηση όλων των ανωνύμων εταιρειών, στις οποίες έχει ακόμα συμμετοχή το δημόσιο είτε είναι εντός είτε είναι εκτός του Υπερταμείου.

Δεν διστάσατε, κύριοι της Κυβέρνησης, πριν από ένα μήνα να παρακάμψετε νομοθετικά τις αποφάσεις του Συμβουλίου της Επικρατείας που έκρινε ως αντισυνταγματική τη μεταβίβαση του 50% συν 1 των μετοχών της ΕΥΔΑΠ και της ΕΥΑΘ στο Υπερταμείο, το οποίο λειτουργεί χωρίς στοιχειώδη έλεγχο και λογοδοσία.

Και τώρα θυμηθήκατε, κύριε Υπουργέ, να ζητήσετε να καλέσει ο Πρόεδρος της Επιτροπής Οικονομικών το Υπερταμείο για να μας ενημερώσει για τη διαχείριση της περιουσίας του. Δεν το προβλέπει αυτό ο ν.4389/2016 στο άρθρο 202; Το εφαρμόσατε τα τελευταία τρία χρόνια; Όχι, βέβαια.

Εμείς καταψηφίζουμε επί της αρχής το νομοσχέδιο αυτό, διότι: Πρώτον, στις διατάξεις για το διορισμό των διοικήσεων των εταιρειών παρακάμπτεται πλήρως η επιτροπή δημοσίων επιχειρήσεων, τραπεζών, οργανισμών κοινής ωφέλειας και φορέων κοινωνικής ασφάλισης.

Δεύτερον, η Βουλή δεν θα ενημερώνεται και δεν θα γνωμοδοτεί για τα στρατηγικά σχέδια των ανωνύμων εταιρειών.

Τρίτον, δίνετε την υπερεξουσία στον Υπουργό Οικονομικών να εκποιεί ελευθέρως τις μετοχές που κατέχει το δημόσιο σε όλες τις ανώνυμες εταιρείες, χωρίς καμμία άλλη γνωμοδότηση δημοσίου οργάνου, χωρίς έλεγχο ή ασφαλιστική δικλείδα και χωρίς γνώμη του εποπτεύοντος Υπουργού.

Τη στιγμή που ο Πρωθυπουργός εξαγγέλλει το τέλος της ενισχυμένης εποπτείας, η Κυβέρνηση συνεχίζει να ασκεί τον πιο σκληρό πυρήνα της μνημονιακής πολιτικής.

Τέταρτον, φτιάχνετε σύστημα προσλήψεων σε όλες τις ανώνυμες εταιρείες, κατά παρέκκλιση των συλλογικών συμβάσεων εργασίας, δημιουργώντας εργαζόμενους με το μίνιμουμ των εργασιακών δικαιωμάτων. Στις θυγατρικές του Υπερταμείου προβλέπετε μισθώσεις έργου με φυσικά πρόσωπα και συμβάσεις δανεισμού εργαζομένων, τη στιγμή που ο ν.4052/2012 απαγορεύει την απασχόληση μισθωτού με σύμβαση προσωρινής απασχόλησης όταν ο έμμεσος εργοδότης υπάγεται στη διάταξη του νόμου για το ΑΣΕΠ.

Έτσι, στις εταιρείες που παράγουν συγκοινωνιακό έργο δημιουργείτε εργαζόμενους πολλών ταχυτήτων, που δεν θα τους διέπουν ούτε οι γενικοί κανονισμοί προσωπικού ούτε οι συλλογικές συμβάσεις εργασίας. Οι εποχικοί, οι εργολαβικοί και οι ορισμένου χρόνου εξειδικευμένοι εργαζόμενοι, όπως ηλεκτροδηγοί, μηχανοδηγοί, οδηγοί και τεχνικοί, μέχρι να εκπαιδευτούν και να μπουν στην παραγωγή του συγκοινωνιακού έργου, θα έχει τελειώσει η σύμβασή τους.

Επιπλέον, στο νομοσχέδιο με τις καταργούμενες διατάξεις, στην πράξη, αναστέλλετε επιχειρησιακές συμβάσεις ακόμα και για το υφιστάμενο προσωπικό, ενώ καταργείτε από την 31η Δεκεμβρίου του 2025 το μεταβατικό πλαίσιο για τον ΟΑΣΑ, τη ΣΤΑΣΥ και τον ΟΣΥ, καθορίζοντας την αφετηρία της πλήρους ιδιωτικοποίησης των αστικών συγκοινωνιών.

Πέμπτον, στήνετε συστήματα προμηθειών που θα αποκλίνουν σταδιακά από τους ευρωπαϊκούς κανόνες του ν.4412/2016 για τις δημόσιες συμβάσεις έργων, προμηθειών και υπηρεσιών. Κρίσιμα έργα υποδομών για τη χώρα δεν θα εξυπηρετούν τον εθνικό σχεδιασμό στις μεταφορές και στα δίκτυα, αλλά τις σκοπιμότητες των διοικήσεων αυτών των επιχειρήσεων ή αυτών που τις διόρισαν. Η ενιαία Ανεξάρτητη Αρχή Δημοσίων Συμβάσεων διατύπωσε ήδη σοβαρές επιφυλάξεις. Σοβαρές επιφυλάξεις διατυπώθηκαν και για την παράνομη παράταση και επέκταση του μεταφορικού έργου στους ιδιώτες των ΚΤΕΛ, που φέρατε πριν από λίγους μήνες και την ξαναφέρνετε τώρα ξαναγραμμένη, γιατί, κύριε Υπουργέ, χτύπησε στον τοίχο του Ελεγκτικού Συνεδρίου.

Η αρχική σύμβαση των ΚΤΕΛ, κύριε Υπουργέ, προβλέπει τα λεωφορεία τους να έχουν τηλεματική. Η σύμβαση τελειώνει στις 6 Οκτωβρίου και ακόμη δεν έχουν μπει ούτε σε ένα λεωφορείο. Αυτό σημαίνει ότι ο ΟΑΣΑ δεν μπορεί να ελέγξει αν πραγματοποιούν τα δρομολόγια που τους έχουν αναθέσει.

Κι εσείς θέλετε τώρα να τους δώσετε και παράταση ένα χρόνο και 25% περισσότερες λεωφορειακές γραμμές και περισσότερα χρήματα.

Βεβαίως, την πολιτική για τη σταδιακή ιδιωτικοποίηση των αστικών συγκοινωνιών, που εσείς συνεχίζετε, δυστυχώς, την ξεκίνησε η Κυβέρνηση ΣΥΡΙΖΑ - ΑΝΕΛ.

Ως ΠΑΣΟΚ-Κίνημα Αλλαγής θεωρούμε αδιαπραγμάτευτο το δημόσιο και κοινωνικό χαρακτήρα των αστικών συγκοινωνιών. Αυτόν το χαρακτήρα των συγκοινωνιών υπερασπίζονται σήμερα και οι εργαζόμενοι με την απεργία τους. Και αυτόν τον αγώνα και πάλι θα τον κερδίσουν, όπως το έχουν κάνει ήδη στο παρελθόν.

Έκτον, Ανεξάρτητη Αρχή Πιστοληπτικής Αξιολόγησης και Κεντρικό Μητρώο Πιστώσεων: Κατανοούμε την αξία τους, αλλά θα πρέπει να διασφαλιστεί ότι τα δεδομένα που συλλέγουν, τηρούν και διαθέτουν πρέπει να είναι πλήρως στεγανοποιημένα. Όμως εσείς προβλέπετε ότι η διοίκηση της αρχής θα διορίζεται χωρίς τις θεσμικές δικλείδες που προβλέπονται για τις συνταγματικά κατοχυρωμένες αρχές. Δηλαδή ενισχύεται την λογική σας για κομματικό κράτος.

Κυρίες και κύριοι συνάδελφοι, η Κυβέρνηση Μητσοτάκη ούτε τους δημοκρατικούς θεσμούς σέβεται ούτε τις κοινωνικές ανάγκες εξυπηρετεί. Αντί να ακούει τις ανάγκες των πολιτών, κρυφακούει τους πολιτικούς της αντιπάλους. Αυτές οι πολιτικές, αλλά και η αλαζονεία της Κυβέρνησης θα προκαλέσουν τελικά την εκκωφαντική της πτώση.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κ. Αντωνίου.

Τον λόγο έχει ο κ. Δελής από το Κομμουνιστικό Κόμμα Ελλάδας και αμέσως μετά ο κ. Αλέξανδρος Φλαμπουράρης από τον ΣΥΡΙΖΑ.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Το πολιτικό μοτίβο επαναλαμβάνεται σταθερά. Η εκάστοτε αστική κυβέρνηση διαχειριζόμενη κατά προτεραιότητα βέβαια τις υποθέσεις του κεφαλαίου και της αστικής τάξης νομοθετεί για τα συμφέροντά τους. Η επόμενη τώρα αστική κυβέρνηση που ακολουθεί, παραλαμβάνει εκτός από την κυβερνητική εξουσία και το νομοθετικό πλαίσιο της προηγούμενης. Και πέρα από κάποιες επιμέρους τροποποιήσεις που μπορεί να κάνει αυτή είτε για τα μάτια του κόσμου είτε για λόγους αναγκαίας επικαιροποίησης, ο κανόνας είναι οι βασικές διατάξεις όλων των νομοθετημάτων να παραμένουν ενεργές και να αποτελούν τη βάση για τους μελλοντικούς νόμους. Πρόκειται δηλαδή, για τη φυσιολογική συνέχεια της αστικής πολιτικής στον καπιταλισμό ανάμεσα στα κόμματα της αστικής διαχείρισης, που κάθονται, εναλλάσσονται διαδοχικά στο τιμόνι το κυβερνητικό.

Αυτό ακριβώς γίνεται και με το σημερινό νομοσχέδιο του Υπουργείου Οικονομικών. Το αίσχος, διότι περί αίσχους επρόκειτο, το αίσχος του Υπερταμείου που ψήφισε η κυβέρνηση του ΣΥΡΙΖΑ το 2016 με τον ν.4389 και υποθήκευσε την περιουσία του ελληνικού λαού για ενενήντα εννέα χρόνια μέχρι το 2115 δηλαδή, έρχεται τώρα η Κυβέρνηση της Νέας Δημοκρατίας για να του δώσει νέα ορμή και με την ίδια μάλιστα επιχειρηματολογία, την οποία χρησιμοποιούσε τότε ο ΣΥΡΙΖΑ περί δημοσίου συμφέροντος, ανάπτυξης της ελληνικής οικονομίας και απομείωσης του κρατικού χρέους. Καθόλου, μα καθόλου παράξενο, αφού και οι δύο ανήκετε στην κατηγορία των κομμάτων της διαχείρισης του καπιταλισμού, της διαχείρισης της βαρβαρότητας του, δηλαδή.

Με το παρόν νομοσχέδιο λέει εδώ η Κυβέρνηση σκοπούνται η αναθεώρηση και ο εκσυγχρονισμός του νομοθετικού πλαισίου. Πρόκειται άραγε μόνο για έναν εκσυγχρονισμό του νόμου του ΣΥΡΙΖΑ για το Υπερταμείο; Όχι ακριβώς. Τον νόμο αυτό του ΣΥΡΙΖΑ η Νέα Δημοκρατία τον πάει ένα βήμα παραπέρα. Με το σημερινό νομοσχέδιο οι ανώνυμες εταιρείες του δημοσίου και οι θυγατρικές του Υπερταμείου οδηγούνται να λειτουργούν με αμιγώς ιδιωτικοοικονομικά κριτήρια και τα ίδια τα διοικητικά συμβούλια των δημόσιων κατά τα άλλα εταιρειών, να αποφασίζουν με βάση τη λογική του κόστους και της κερδοφορίας.

Τι σημαίνει αυτό με απλά λόγια; Σημαίνει πολύ απλά οι δημόσιες αστικές συγκοινωνίες της Αθήνας και της Θεσσαλονίκης όλο και λιγότερο να χρηματοδοτούνται από το κρατικό πορτοφόλι και έτσι να ωθούνται, να οδηγούνται και τα εισιτήρια να ακριβαίνουν και να αραιώνουν τα μέσα μεταφοράς, τα λεωφορεία, τρόλεϊ, τρένα ταλαιπωρώντας τον κόσμο με ατέλειωτες ουρές. Δηλαδή αυτό που γίνεται ήδη. Αυτό που γίνεται ήδη αναμένεται να χειροτερέψει από δω και πέρα.

Θα μου πείτε το επιχείρημα για το βάθεμα των καπιταλιστικών αναδιαρθρώσεων στις εταιρείες του δημοσίου είναι και παλιό και γνωστό. Θα πέσουν οι τιμές και θα βελτιωθεί η ποιότητα των παρεχόμενων υπηρεσιών και αγαθών. Πόσες φορές δεν τα έχουμε ακούσει αυτά τα πράγματα; Έλα όμως που έρχεται η πραγματικότητα και όχι μόνο στις συγκοινωνίες και διαφωνεί. Τα διαψεύδει όλα αυτά. Και οι τιμές ανεβαίνουν και η ποιότητα πέφτει. Και ξέρετε γιατί; Διότι πολύ απλά η καπιταλιστική λογική, η καπιταλιστική παραγωγική μηχανή δηλαδή, δουλεύει πρώτα-πρώτα για τα κέρδη. Γιατί ό,τι κι αν λέει ο ΣΥΡΙΖΑ οι κρατικές επιχειρήσεις μέσα στον καπιταλισμό αργά ή γρήγορα παίρνουν υπ’ όψιν τους τους οικονομικούς νόμους του καπιταλισμού και πάντως, σε κάθε περίπτωση υπηρετούν πρώτα απ’ όλα τις ανάγκες του κεφαλαίου, άσχετα με το ποιος κρατάει το κυβερνητικό τιμόνι.

Στο νομοσχέδιο εμφανίζονται και οι κυβερνητικές εξαγγελίες εκτός των άλλων από την έκθεση της Θεσσαλονίκης, οι οποίες ναι μεν παρουσιάζονται ως δήθεν μεγάλες τάχα παροχές, ωστόσο η ουσία τους αποσιωπάται. Ποια είναι η ουσία; Ότι αυτές οι «παροχές» και προπληρωμένες είναι από τη φορολεηλασία του λαού και στα ταμεία των επιχειρηματικών ομίλων καταλήγουν τελικά. Για τη στέγαση, πρώτα: Είναι δυνατόν μια αύξηση κατά 41 ευρώ το μήνα του φοιτητικού στεγαστικού επιδόματος, 41 ευρώ αύξηση το μήνα, είναι δυνατόν αυτή να αντιμετωπίσει την εκτόξευση των ενοικίων και της ακρίβειας; Αφήστε που αυτό το επίδομα λίγοι το παίρνουν τελικά και είναι χιλιάδες ξέρετε οι φοιτητές, οι οποίοι νοικιάζουν αλλά αποκλείονται ακόμη και από αυτό το επίδομα.

Το κράτος λοιπόν βρίσκει μια χαρά όταν θέλει 600 –παρακαλώ- εκατομμύρια για τις μπίζνες των πανεπιστημίων, βρίσκει 50 εκατομμύρια ειδικά για την πανεπιστημιακή αστυνομία -αυτό έλειπε από τα πανεπιστήμια, όλα τα άλλα είναι λυμένα στα πανεπιστήμια, αυτό ειδικά έλειπε- αλλά για τις πιεστικές ανάγκες της φοιτητικής στέγης δεκάδων χιλιάδων παιδιών των λαϊκών οικογενειών, βρίσκει όλο κι όλο 75 εκατομμύρια, κύριε Υπουργέ. Και αυτό μας το παρουσιάζετε και μεγάλη, μεγάλη παροχή. Άμεση λύση για το τώρα; Τριακόσια ευρώ μηνιαία επιδότηση για όλους τους φοιτητές. Τριακόσια ευρώ για όλους τους φοιτητές που νοικιάζουν και πλαφόν στις τιμές των ενοικίων! Όλων των ενοικίων όμως, με ευθύνη του κράτους να αξιοποιηθούν διαμερίσματα, ξενοδοχεία για δωρεάν στέγαση, ώστε να μη μείνει κανένας φοιτητής που το έχει ανάγκη χωρίς στέγη και χάσει τις σπουδές του. Γιατί υπάρχουν και τέτοια παιδιά.

Επείγει και είναι αναγκαία επίσης η ανασύσταση του οργανισμού εργατικής κατοικίας, το οποίο διαλύσατε από κοινού Νέα Δημοκρατία, ΠΑΣΟΚ και ΣΥΡΙΖΑ που το ανέχτηκε αυτό. Επείγει η επιστροφή 2,5 δισεκατομμυρίων των κλεμμένων αποθεματικών του, το αίμα και ο ιδρώτας των εργαζομένων προκειμένου να ξεκινήσει ένα πρόγραμμα φθηνής λαϊκής εργατικής κατοικίας. Όμως ούτε η Κυβέρνηση ούτε η αστική Αντιπολίτευση ούτε και το ΠΑΣΟΚ μιλάει γι’ αυτά γιατί θίγονται, βλέπετε, τα συμφέροντα των κατασκευαστικών ομίλων. Έτσι δεν είναι; Η δε Κυβέρνηση σκοπεύει λέει, να χορηγήσει στεγαστικά δάνεια χαμηλότοκα –ακούστε- σε δέκα χιλιάδες νέους είκοσι πέντε έως τριάντα εννέα ετών. Τους στέλνετε δηλαδή κατευθείαν στα δίχτυα, κατευθείαν στα νύχια των τραπεζών και της υπερχρέωσης. Και κάπως έτσι δουλεύει το κράτος σας για το κεφάλαιο.

Όσο για τις πολυδιαφημισμένες επιδοτήσεις των λογαριασμών της ενέργειας, αυτές και ελάχιστα ανακουφίζουν και δεν αντιμετωπίζουν ουσιαστικά το πρόβλημα της ακρίβειας και τελικά καταλήγουν και αυτές στις τσέπες των επιχειρηματικών ομίλων. Για τη ρίζα του κακού; Για τη ρίζα του κακού, την απελευθέρωση της ενέργειας, την απατηλή πράσινη μετάβαση; Ούτε λόγος από κανέναν, εκτός από το ΚΚΕ. Οι άλλοι τσιμουδιά!

Άμεσα μέτρα για την ανακούφιση των λαϊκών οικογενειών, αναγκαία και ρεαλιστικά τώρα; Μάλιστα! Αξιοποιήστε όλες τις εγχώριες πηγές ενέργειας κόντρα στις δεσμεύσεις της Ευρωπαϊκής Ένωσης. Καταργήστε το χρηματιστήριο ενέργειας, καταργήστε τον Ειδικό Φόρο Κατανάλωσης και τον ΦΠΑ σε καύσιμα και ενέργεια. Αυτά είναι σήμερα τα αναγκαία και ρεαλιστικά, κυρίες και κύριοι. Όλα τα άλλα που λέτε Κυβέρνηση, ΣΥΡΙΖΑ και ΠΑΣΟΚ απλώς ανακυκλώνουν το πρόβλημα.

Ζητάμε βέβαια τώρα εδώ -τι ζητάμε και εμείς ε;- από τη Νέα Δημοκρατία και τον ΣΥΡΙΖΑ να απαρνηθούν το ευαγγέλιο της Ευρωπαϊκής Ένωσης, την απελευθέρωση της ενέργειας. Τι να κάνουμε όμως; Δεν γίνεται διαφορετικά. Κλείνουμε με το κατάπτυστο -έτσι μπορεί κανείς μόνο να το χαρακτηρίσει- άρθρο 162, το οποίο και πρέπει να αποσύρετε κύριε Υπουργέ. Γιατί είναι κατάπτυστο; Μα γιατί το ίδιο το κράτος έρχεται και νομοθετεί τη μη καταβολή των δεδουλευμένων εκατοντάδων εργαζομένων του ΕΟΔΥ που εργάζονται στις προσφυγικές δομές. Είναι δεδουλευμένα από τον Νοέμβρη του 2021 παρακαλώ, δηλαδή δέκα ολόκληρων μηνών!

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ.

**ΙΩΑΝΝΗΣ ΔΕΛΗΣ:** Ολοκληρώνω, κύριε Πρόεδρε.

Με το άρθρο αυτό μνημείο πολιτικής απατεωνιάς και ανεντιμότητας, θεσμοθετείτε -αν έχετε το Θεό σας!- την αναδρομική περικοπή του μισού μισθού αυτών των εργαζομένων!

Εν τω μεταξύ ο μισθός ειδικά αυτών των εργαζομένων προέρχεται αποκλειστικά από ευρωπαϊκά κονδύλια χωρίς την παραμικρή συμμετοχή του κρατικού προϋπολογισμού. Φτάσατε δε στο σημείο να ποινικοποιήσετε ακόμα και την απεργία αυτών των εργαζομένων, η οποία κηρύχθηκε παράνομη. Αντιλαϊκή πολιτική -θα μου πείτε- και καταστολή είναι «νύχι κρέας». Τον τελευταίο λόγο όμως τον έχει -να το ξέρετε- πάντα ο λαός.

Καταθέτω στα Πρακτικά την ανακοίνωση του σωματείου εργαζομένων του ΕΟΔΥ για το θέμα.

Ευχαριστώ.

(Στο σημείο αυτό ο Βουλευτής κ. Ιωάννης Δελής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει τώρα ο κ. Φλαμπουράρης από τον ΣΥΡΙΖΑ και αμέσως μετά ο κ. Αμανατίδης Ιωάννης από τη Νέα Δημοκρατία.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ:** Κύριε Πρόεδρε, κυρίες και κύριοι συνάδελφοι, για άλλη μια φορά βρισκόμαστε μπροστά σε ένα νομοσχέδιο που στο όνομα των βασικών αρχών της εταιρικής διακυβέρνησης, όπως διαφάνεια, χρηστή διοίκηση κ.λπ. όχι μόνο δεν οδηγεί σε αυτό το αποτέλεσμα, αλλά διαβάζοντας προσεκτικά το νομοσχέδιο διαπιστώνουμε ότι μέσα σε αυτό συνυπάρχουν έννοιες κλασικές της Δεξιάς όπως το «Γερούν γερά», το «κράτος λάφυρο», τα «δικά μας παιδιά» αλλά και το τελευταίο, «όποιος δεν προσαρμόζεται, πεθαίνει».

Και πιο συγκεκριμένα: Με το λιγότερο κράτος καθιερώνεται η δυνατότητα της ελεύθερης πώλησης των μετοχών του δημοσίου σε εταιρίες ανεξάρτητα από το ποσοστό που κατέχει, μειοψηφικό ή πλειοψηφικό ή ακόμη και καθολικό, χωρίς την εκτίμηση της αξίας αυτών που μέχρι σήμερα ήταν απαραίτητα. Προχωράνε λοιπόν στην ιδιωτικοποίηση, που καταλαβαίνετε ότι αυτό εξυπηρετεί μόνο την ανεμπόδιστη πώληση σε φίλους και ημετέρους, όχι βέβαια τη λογική του λιγότερου κράτους.

Για τα «δικά μας παιδιά» το νομοσχέδιο καθιερώνει με σπουδή μπόνους ή πριμ παραγωγικότητας, όπως το ονόμασε το πρωί ο Υπουργός Υποδομών, για να βολευτούν όμως και να ικανοποιηθούν τα δικά σας golden boys. Δεν υπάρχει καμμία κατοχύρωση για το ανώνυμο ανθρώπινο δυναμικό των εταιρειών. Οι δεύτεροι, οι ασήμαντοι δεν εργάζονται χωρίς συλλογικές διαπραγματεύσεις με όλες τις μορφές ελαστικής εργασίας και βεβαίως και ως εργολαβικοί εργαζόμενοι. Θα επιλέγονται κάτω από τη χαλαρή εποπτεία του ΑΣΕΠ, όπως ειπώθηκε, και όχι με προκήρυξη θέσεων από τον ΑΣΕΠ. Έτσι τα ρουσφέτια θα ενταθούν και με νόμιμο μανδύα, ενώ κανονικοποιείται η αδιαφάνεια και η πλήρης απουσία της λογοδοσίας για τις εταιρείες του Υπερταμείου με την κατά παρέκκλιση εφαρμογή του κανονισμού προμηθειών του ν.4412/2016.

Κυρίες και κύριοι συνάδελφοι, πιστεύω ότι είναι καιρός πια μετά την έξοδο από τα μνημόνια και την αυξημένη εποπτεία οι ελληνικές κυβερνήσεις, τηρώντας βεβαίως οι δεσμεύσεις του χρέους, να ανακτήσουν τον έλεγχο απομακρύνοντας και περιορίζοντας σταδιακά τους μηχανικούς που την ελέγχουν από τους δανειστές μας. Κατά τη γνώμη μου με αυτό το νομοσχέδιο δεν εξυπηρετείται αυτός ο στόχος, ιδιαίτερα όσον αφορά το Υπερταμείο. Γιατί τι σημαίνει ο περιορισμός του δημοσίου ελέγχου των επιχειρήσεων ο οποίος γίνεται είτε μέσω της μείωσης της επίδρασης των πολιτικών υποκειμένων, δηλαδή, Υπουργών, κυβέρνησης, στη στοχοθεσία και την άσκηση πολιτικής, είτε μέσω της απουσίας στη σύνταξη και έγκριση των επιχειρησιακών και στρατηγικών σχεδίων καθώς και των ετήσιων προϋπολογισμών;

Αντί λοιπόν ο συσχετισμός του ελληνικού δημοσίου και Υπερταμείου να μεταβάλλεται υπέρ του ελληνικού δημοσίου, με αυτό το νομοσχέδιο και με ευθύνη της ελληνικής Κυβέρνησης της Νέας Δημοκρατίας συμβαίνει το εντελώς αντίθετο. Η μεταβολή συντελείται υπέρ του Υπερταμείου και όχι του ελληνικού δημοσίου. Είναι γνωστό και είναι φανερό ότι η Κυβέρνηση της Νέας Δημοκρατίας βαθαίνει την παρουσία των δανειστών όχι μόνον λόγω της ιδεολογικοπολιτικής της αντίληψης αλλά και λόγω της στάσης που είναι κυρίαρχη στο χώρο της Δεξιάς, δηλαδή της ιδιοτελούς αξιοποίησης του κράτους και της δημόσιας περιουσίας.

Και κυρίες και κύριοι συνάδελφοι, έρχομαι τώρα στο δεύτερο μέρος του νομοσχεδίου με το οποίο θέλω να καλωσορίσουμε τον «Μεγάλο Αδερφό» στο δημόσιο. Γιατί πώς αλλιώς θα μπορούσε να χαρακτηριστεί αυτή η νομοθετική πρωτοβουλία της Κυβέρνησής σας, όταν εισάγει και επίσημα την παρακολούθηση ή ορθότερα το φακέλωμα όλων των πολιτών και των επιχειρήσεων για τις δοσοληψίες τους με την εφορία, τον ΕΦΚΑ, τους δήμους, τις τράπεζες και άλλους οικονομικούς φορείς, δημιουργώντας έναν ασφυκτικό κλοιό σε όσους χρωστάνε.

Θεσμοθετείται άλλη μια ανεξάρτητη αρχή που οργανώνεται στη βάση της νεοφιλελεύθερης λογικής, εισάγοντας την πιστοληπτική βαθμολόγηση στα πρότυπα των Ηνωμένων Πολιτειών της Αμερικής, η οποία βαθμολόγηση θα ισχύει και για βασικά αγαθά και υπηρεσίες, όπως η υγεία, η παιδεία, η πρόνοια, η στέγαση, δημιουργώντας ένα αβέβαιο μέλλον για τη ζωή των πιο αδύναμων κοινωνικών στρωμάτων.

Θεσμοθετείτε διαδικασίες πιστοποίησης πιστοληπτικής αξιολόγησης την ώρα που το ιδιωτικό χρέος των συμπολιτών μας ολοένα και περισσότερο αυξάνει και χιλιάδες συμπολίτες μας βρίσκονται σε τρομακτικό αδιέξοδο με την κρίση ακρίβειας να κυριαρχεί, όπου με βάση τα στοιχεία της ΕΛΣΤΑΤ ο πληθωρισμός καλπάζει για πέμπτο συνεχή μήνα.

Η μικρομεσαία επιχειρηματικότητα που πασχίζει να βρει πρόσβαση στην τραπεζική χρηματοδότηση δεν νομίζω ότι διευκολύνεται με αυτό το νομοσχέδιο και αυτή την πρόταση για την πιστοληπτική ικανότητα. Αντίθετα θα δυσκολευτεί ακόμα περισσότερο, ενώ οι τράπεζες που ανακεφαλαιοποιήθηκαν τόσες φορές στις πλάτες του ελληνικού λαού ποτέ δεν ανέλαβαν το μερίδιό τους στη χρεοκοπία αλλά και δεν καταδέχονται να χρηματοδοτήσουν τη συντριπτική πλειοψηφία των επιχειρήσεων ούτε των νοικοκυριών.

Σαν να μην έφτανε όμως ο «ΤΕΙΡΕΣΙΑΣ» -ως ανταμοιβή στις τράπεζες που ανακεφαλαιοποιήσαμε τόσες φορές, επιβραβεύετε τις διοικήσεις τους για τις ανομίες και την κακοδιαχείρισή τους με το ακαταδίωκτο των στελεχών τους που νομιμοποιήσατε- έρχεστε σήμερα και δίνετε με τον δημόσιο «ΤΕΙΡΕΣΙΑ» έτοιμη την πληροφορία του Έλληνα πολίτη και της ελληνικής επιχείρησης για να εξοικονομήσουν οι τράπεζες χρόνο και χρήμα, για να αποκρούουν τις αιτήσεις των δανείων γρηγορότερα και να επισπεύδουν τους πλειστηριασμούς ταχύτερα.

Τέλος, ολοκληρώνοντας, κύριοι της Κυβέρνησης, όσο και αν το νομοσχέδιο έχει εντυθεί ευρωπαϊκό εκσυγχρονισμό και αιτιολογείται κάτω από τις ανάγκες της λειτουργικότητας και των στατιστικών στοιχείων όσα στατιστικά και να επικαλείστε η φτώχεια έρχεται από την ακρίβεια και την ενεργειακή κρίση που ενισχύονται με τις πολιτικές της Κυβέρνησής σας.

Η δυσαρέσκεια που ξεπήδησε πια από τα έγκατα της κοινωνίας, οι νέοι που διεκδικούν μια θέση στον ήλιο και όχι στα κρατητήρια και στα νοσοκομεία δαρμένοι από όποιο σώμα κρατικής καταστολής έχετε φτιάξει θα σας δώσουν γρήγορα την απάντηση. Ο δημοκρατικός ελληνικός λαός θα δώσει την απάντηση όποτε και αν γίνουν οι εκλογές. Το σίγουρο είναι ότι για αυτήν την απάντηση δεν χρειάζονται κοριοί, θα είναι ηχηρή και θα την ακούσετε πεντακάθαρα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Φλαμπουράρη.

Τον λόγο έχει ο κ. Γεώργιος Αμανατίδης από τη Νέα Δημοκρατία. Μετά θα πάρει τον λόγο ο κ. Ανδρέας Ξανθός από το ΣΥΡΙΖΑ.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΑΜΑΝΑΤΙΔΗΣ:** Αγαπητέ κύριε Πρόεδρε, κύριε Υπουργέ, αγαπητοί συνάδελφοι, η Κυβέρνηση έχει καταδείξει, για να χρησιμοποιήσω και τη λέξη του κ. Φλαμπουράρη, με ηχηρό τρόπο με τις νομοθετικές πρωτοβουλίες που αναλαμβάνει πως έχει πρωταρχικό στόχο την αντιμετώπιση και επίλυση χρονιζόντων προβλημάτων και παθογενειών του παρελθόντος που απασχολούν τους πολίτες, τις επιχειρήσεις και τα νοικοκυριά. Και αυτό γίνεται πράξη με τις μεταρρυθμίσεις και τις διαρθρωτικές αλλαγές που προωθεί. Είναι κάτι που συνεχίστηκε αδιαλείπτως εν μέσω εξωγενών και αλλεπάλληλων πολυδιάστατων κρίσεων με αποτέλεσμα αφενός να κρατήσουμε όρθια την κοινωνία και αφετέρου να δημιουργηθούν θετικές προοπτικές για την ελληνική οικονομία.

Προς την κατεύθυνση, λοιπόν, αυτή αποσκοπεί και το παρόν σχέδιο νόμου, το οποίο συμβάλλει στα θέματα της μεταρρύθμισης της εταιρικής διακυβέρνησης των ανωνύμων εταιρειών και σε σειρά άλλων ειδικών ρυθμίσεων. Επίσης, κατατίθεται και περιλαμβάνει τον συμπληρωματικό κρατικό προϋπολογισμό του οικονομικού έτους 2022, συνολικού προϋπολογισμού 2,9 δισεκατομμυρίων ευρώ για την επιπλέον στήριξη των νοικοκυριών και επιχειρήσεων σύμφωνα με όσα ανακοίνωσε ο Πρωθυπουργός της χώρας στη Διεθνή Έκθεση Θεσσαλονίκης.

Ειδικότερα με το Μέρος Α΄ μεταρρυθμίζεται η εταιρική διακυβέρνηση προκειμένου να εκσυγχρονιστεί ο τρόπος διοίκησης και λειτουργίας των ανωνύμων εταιρειών, των οποίων το μετοχικό κεφάλαιο ανήκει κατά απόλυτη πλειοψηφία στο ελληνικό δημόσιο. Βασικός στόχος και κάθε ρύθμιση σε αυτό αποσκοπεί είναι η βελτιστοποίηση της αποτελεσματικότητας λειτουργίας τους και η ενίσχυση της χρησιμότητας τους κατά την παροχή των δημόσιων γενικά υπηρεσιών. Πώς; Μέσα από την ενίσχυση του αυτοδιοίκητου.

Οι σημαντικότερες, λοιπόν, αλλαγές είναι: Πρώτον, ο πρόεδρος, ο αντιπρόεδρος, ο διευθύνων και ο εντεταλμένος σύμβουλος επιλέγονται με διαδικασία του ΑΣΕΠ κατόπιν πρόσκλησης εκδήλωσης ενδιαφέροντος με τριετή θητεία και δυνατότητα παράτασης για τρία ακόμη χρόνια. Τα υπόλοιπα δε μέλη του διοικητικού συμβουλίου εκλέγονται με απόφαση της γενικής συνέλευσης. Μέχρι τώρα η διαδικασία αυτή οριζόταν με ΚΥΑ. Επομένως, η ανώτατη διοίκηση έχει κανόνες και διαδικασίες. Άρα η κριτική επί του θέματος αυτού είναι τουλάχιστον ατυχής.

Δεύτερον, ορίζονται για πρώτη φορά τα ελάχιστα τυπικά προσόντα που είναι απαραίτητο να πληρούν αυτοί οι οποίοι θέλουν να κατέχουν θέσεις ευθύνης. Και για να μην φάω περισσότερο χρόνο για το θέμα και με την έννοια αυτή η κριτική επί και αυτού του θέματος είναι ατυχής.

Τρίτον, οι αμοιβές των μελών του διοικητικού συμβουλίου προβλέπεται ότι καθορίζονται με απόφαση της γενικής συνέλευσης κατόπιν σχετικής εισήγησης της επιτροπής αποδοχών. Μιλάει για τη σύνθεση της και επομένως με τον τρόπο αυτόν ενισχύεται το αυτοδιοίκητο των εταιρειών αυτών.

Τέταρτον, θεσπίζεται για πρώτη φορά η κατάρτιση και η δημοσιοποίηση από το κράτος της πολιτικής κρατικής ιδιοκτησίας ανωνύμων εταιρειών, πολύ σημαντικό. Οι ανώνυμες εταιρείες του δημοσίου υποχρεούνται για πρώτη φορά μεταξύ των άλλων να συνάπτουν σύμβαση παροχής δημόσιας υπηρεσίας με το ελληνικό δημόσιο. Άρα για πρώτη φορά και εμφατικά τίθεται το θέμα ότι και οι δημόσιες υπηρεσίες πρέπει να κοστολογούνται, άρα να μετριούνται για την αποτελεσματικότητά τους.

Συστήνεται, επίσης, Ψηφιακό Μητρώο Συμμετοχών του δημοσίου και οι ρυθμίσεις που αφορούν στον ΟΑΣΑ και τις θυγατρικές ΣΤΑΣΥ και ΟΣΥ για τις προσλήψεις με διαγωνισμό υπό το άγρυπνο βλέμμα του ΑΣΕΠ αποτελούν ένα στοιχείο που θα συμβάλει στην ενίσχυση της ανταγωνιστικότητάς τους που απαιτεί αυτή η ενίσχυση της ανταγωνιστικότητας γρήγορη λήψη αποφάσεων και με κανόνες.

Στο Μέρος Β΄ συστήνεται η Ανεξάρτητη Αρχή Πιστοληπτικής Αξιολόγησης. Έργο της είναι η συλλογή δεδομένων προκειμένου να αξιολογείται η πιστοληπτική ικανότητα φυσικών και νομικών προσώπων. Είναι διπλή η χρησιμότητα της. Πρώτον, η αξιόπιστη πιστοληπτική ικανότητα μπορεί να χρησιμοποιηθεί αφ’ ενός από όλα τα νομικά πρόσωπα προκειμένου να διεκδικήσουν χρηματοδότηση, νέο δάνειο ή παράταση υπάρχοντος δανείου ή να διευθετήσουν βεβαιωμένες οφειλές. Και δεύτερον, ότι τα χρηματοπιστωτικά ιδρύματα από τους κρατικούς οργανισμούς και φορείς έτσι ώστε να αποφευχθούν φαινόμενα μη εξυπηρετούμενων δανείων και διόγκωσης του ιδιωτικού χρέους. Επομένως, προσβλέπουμε στην αποφυγή δημιουργίας νέων ληξιπρόθεσμων οφειλών, κόκκινων δανείων και υπερχρέωσης. Και βέβαια η αξιολόγηση της πιστοληπτικής ικανότητας γίνεται σαφής αναφορά ότι γίνεται με τη χρήση ολοκληρωμένου πληροφοριακού συστήματος. Σημαντικό είναι ότι η αρχή θα διαθέτει λειτουργική ανεξαρτησία, διοικητική και οικονομική αυτοτέλεια λειτουργώντας στα πρότυπα των ανεξάρτητων αρχών.

Στο τέταρτο μέρος κατατίθεται αυτό που είπα στην αρχή ο συμπληρωματικός προϋπολογισμός συνολικού ύψους 2,9 δισεκατομμύρια ευρώ και μιλούμε για δαπάνες που απαιτούνται για να γίνουν πράξη όσα εξήγγειλε ο Πρωθυπουργός της χώρας στη Διεθνή Έκθεση και έχουν σχέση με το επίδομα θέρμανσης, την κατανάλωση ηλεκτρικής ενέργειας, το πρόγραμμα «Εξοικονομώ», τη στήριξη των αγροτών και των κτηνοτρόφων.

Επιπρόσθετα η πρόσφατη τροπολογία που κατατέθηκε από το Υπουργείο Οικονομικών προβλέπει αντίστοιχα θετικές ρυθμίσεις, οι οποίες στηρίζουν και στην ουσία εξειδικεύουν και επαληθεύουν και επιβεβαιώνουν και εφαρμόζουν όσα επίσης εξαγγέλθηκαν, όπως είναι η κατάργηση της ειδικής εισφοράς αλληλεγγύης, η επιδότηση του πετρελαίου εσωτερικής καύσης, η εξαίρεση καταβολής του τέλους επιτηδεύματος, η απαλλαγή από το τέλος επιτηδεύματος μικρομεσαίων επιχειρήσεων, η αύξηση κατά 50% της επιδότησης του στεγαστικού ενοικίου για τους φοιτητές.

Γίνεται από τα παραπάνω σαφές αυτό που έχει αφομοιωθεί από την κοινωνία και αποτυπώνεται σε όλες τις μετρήσεις από τους πολίτες. Ποιο; Ό,τι λέμε το έχουμε κοστολογήσει, είναι ρεαλιστικό και επομένως υλοποιήσιμο. Με άλλα λόγια ό,τι λέμε γίνεται και όταν γίνεται ασφαλώς πρέπει να το λέμε.

Στο πέμπτο μέρος εισάγονται διατάξεις αρμοδιότητας του Υπουργείου Οικονομικών. Ενδεικτική είναι η ρύθμιση και η πρόβλεψη για την παράταση μέχρι τις 31 Μαΐου του 2023 της προθεσμίας καταβολής βεβαιωμένων οφειλών και δόσεων στις ΔΟΥ, προκειμένου να αντιμετωπιστούν οι οικονομικές επιπτώσεις από τον πόλεμο στην Ουκρανία. Η ρύθμιση αυτή είναι πολύ σημαντική και για την περιοχή τη δυτική Μακεδονία, τους Νομούς Κοζάνης κυρίως και Καστοριάς που έχουν σχέση με τη δραστηριότητα της γούνας, καθόσον λύνει σημαντικά προβλήματα. Ήταν ένα αίτημα των εκπροσώπων του κλάδου της γούνας που το μεταφέραμε με κάθε τρόπο στην Κυβέρνηση, τονίζοντας την αναγκαιότητα υλοποίησής του. Αποτελεί δε συνέχεια μιας προηγούμενης ρύθμισης αντίστοιχα που λύθηκε με το άρθρο 118 ενός πρόσφατου νόμου του Υπουργείου Οικονομικών, που έκανε αντίστοιχη ρύθμιση για τα χρεόγραφα μέχρι τις 31 Μαΐου 2023.

Σημαντικές, βέβαια, είναι και οι ρυθμίσεις για την κρατική αρωγή όπου είναι εμφανής η πρόβλεψη για αποζημίωση των αγροτικών εκμεταλλεύσεων και των αγροτών ειδικότερα με διεύρυνση του πεδίου και των προβλέψεων του, παραδείγματος χάριν αποζημίωση φυτικών μέσων παραγωγής των κατά κύριο επάγγελμα ή μη κατά κύριο επάγγελμα αγροτών.

Αγαπητοί συνάδελφοι, οι πρωτοβουλίες που παίρνει η Κυβέρνηση και η πολιτική ηγεσία του Υπουργείου Οικονομικών έχουν θετική επίδραση, γιατί η ανεργία μειώνεται, οι καταθέσεις των πολιτών, οι επενδύσεις και οι εξαγωγές αυξάνονται, συμβάλλοντας στην ενίσχυση της ευημερίας και της κοινωνικής συνοχής κόντρα στις έκτακτες δυσκολίες που επιφέρουν έκτακτα εξωγενή γεγονότα.

Με αυτές τις σκέψεις υπερψηφίζω το παρόν σχέδιο νόμου και εκτιμώ ότι πολύ δύσκολα θα μπορεί κάποιος να στηρίξει αντίθετη άποψη.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Αμανατίδη.

Τον λόγο έχει τώρα ο κ. Ανδρέας Ξανθός από τον ΣΥΡΙΖΑ και αμέσως μετά τον λόγο θα πάρει ο κ. Νικόλαος Συρμαλένιος από τον ΣΥΡΙΖΑ.

Κύριε Ξανθέ, έχετε τον λόγο.

**ΑΝΔΡΕΑΣ ΞΑΝΘΟΣ:** Ευχαριστώ, κύριε Πρόεδρε.

Αγαπητοί συνάδελφοι, κύριοι Υπουργοί, αυτή η συζήτηση προφανώς δεν γίνεται σε πολιτικό κενό. Γίνεται σε ένα περιβάλλον πολλαπλών και επιδεινούμενων κρίσεων, υγειονομικής, ενεργειακής, πληθωριστικής, οι οποίες έχουν πιέσει αφόρητα την κοινωνία, έχουν απομειώσει το διαθέσιμο εισόδημα των ανθρώπων και έχουν δημιουργήσει συνθήκες ακραίας φτωχοποίησης και κοινωνικού αποκλεισμού για μεγάλα στρώματα της κοινωνίας.

Γίνεται, όμως, και σε ένα περιβάλλον πρωτοφανούς για τη χώρα μας, τουλάχιστον τα τελευταία χρόνια, θεσμικής και πολιτικής κρίσης. Και αυτό δεν μπορεί να αποκρυφτεί και δεν μπορεί να υποτιμηθεί από κανέναν. Ο συνδυασμός της κοινωνικής επιβάρυνσης και δυσφορίας, αλλά και της θεσμικής και πολιτικής κρίσης είναι τοξικός και επικαθορίζει το κοινωνικό κλίμα, τη δημόσια συζήτηση και αρχίζει με ορατό τρόπο να τροποποιεί τους πολιτικούς συσχετισμούς. Αυτή είναι η πραγματικότητα.

Η αντιπαράθεση στη Θεσσαλονίκη στο πλαίσιο της ΔΕΘ δύο διακριτών πολιτικών σχεδίων με άλλες κοινωνικές προτεραιότητες, είναι νομίζω πια απολύτως εμφανής και έχει προκαλέσει πολιτικό πανικό στην Κυβέρνηση και στα δημοσιογραφικά της υποστυλώματα. Στη Θεσσαλονίκη παρουσιάστηκαν δύο σχέδια για την άμεση έξοδο από την κρίση τη σημερινή και για το αύριο της χώρας.

Το ένα σχέδιο βασίζεται στην προστασία του κόσμου της εργασίας και γενικά της μεγάλης κοινωνικής πλειοψηφίας, αλλά και τη θωράκιση του κράτους δικαίου και της δημοκρατίας και το άλλο σχέδιο έχει τη νεοφιλελεύθερη ιδεοληψία και εμμονή ότι προτεραιότητα είναι η στήριξη των επιχειρηματικών ελίτ, προτεραιότητα είναι η αγορά που δήθεν αυτορυθμίζεται και βεβαίως η έλλειψη οποιασδήποτε πρόνοιας για να αντιμετωπιστούν οι ανισότητες. Το ένα σχέδιο βασίζεται στην κοινωνική αλληλεγγύη και το άλλο στον κοινωνικό δαρβινισμό. Αυτό είναι, κατά την άποψή μου, το κρίσιμο δίλημμα και το κρίσιμο σταυροδρόμι στο οποίο είμαστε σήμερα και που τη διέξοδο βεβαίως θα τη δώσει η κοινωνία, ο ελληνικός λαός.

Αυτά, λοιπόν, τα ανταγωνιστικά πολιτικά σχέδια θεωρώ ότι επαναφέρουν με πολύ επικαιροποιημένο τρόπο τη διαχρονική διάκριση Αριστεράς - Δεξιάς, προόδου - συντήρησης. Αυτό είναι εμφανές πια παντού, σε όλα τα νομοθετήματα σε όλα τα σχέδια και στο παρόν νομοσχέδιο για το οποίο, βεβαίως, μίλησε και η εισηγήτρια μας και ο Κοινοβουλευτικός Εκπρόσωπος και πάρα πολλοί άλλοι συνάδελφοι.

Εμένα θα μου επιτρέψετε να κάνω μια ειδική αναφορά στο άρθρο 162 που θεωρώ ότι είναι πρόκληση. Είναι πρόκληση πραγματικά. Τι κάνει αυτό το άρθρο; Έρχεται να νομιμοποιήσει εκ των υστέρων μια αυθαίρετη απόφαση της Κυβέρνησης, του οικονομικού επιτελείου, του Υπουργείου Οικονομικών, η οποία από τον Δεκέμβρη του 2020 αρνείται να εφαρμόσει τον νόμο, τον νόμο που ψηφίσαμε εμείς το 2017 και που επικαιροποίησε και διεύρυνε σε κάποιο βαθμό η κυβέρνηση της Νέας Δημοκρατίας το 2019.

Μετά από πέντε χρόνια, λοιπόν, ανακάλυψαν την αληθή έννοια της διατύπωσης και θεωρούν ότι το πολύ σημαντικό κίνητρο που είχε δοθεί εκείνη την περίοδο, δηλαδή ενός επιπλέον μισθού, εννοείται σε μηνιαία βάση, στους ανθρώπους που δουλεύουν στις δομές του προσφυγικού, στα Κέντρα Υποδοχής και Ταυτοποίησης, στα Κέντρα Φιλοξενίας Μεταναστών και Προσφύγων σε όλη τη χώρα και ΠΡΟΚΕΚΑ, στα Προαναχωρητικά Κέντρα Κράτησης Αλλοδαπών, άνθρωποι δηλαδή υγειονομικοί, γιατροί, νοσηλευτές, μαίες, ψυχολόγοι, κοινωνικοί λειτουργοί, διασώστες του ΕΚΑΒ και άλλοι επαγγελματίες υγείας, που δουλεύουν κάτω από αντίξοες συνθήκες και που μόνο με ένα ισχυρό οικονομικό κίνητρο μπορούν να παραμείνουν και να προσφέρουν τις υπηρεσίες τους, η Κυβέρνηση αποφασίζει όλο αυτό να το ανατρέψει, να περικόψει το 45% των αποδοχών από τον Δεκέμβρη και μετά -οφείλονται σωρευτικά σε κάθε εργαζόμενο πάνω από 6.000 ευρώ- και να νομοθετήσει την εκτίμηση ότι ο νόμος εννοούσε ότι πρέπει να προστεθεί ένας επιπλέον μισθός τον χρόνο. Και βεβαίως, μέσα στη γαλαντομία της δεν αναζητεί και τα αχρεωστήτως καταβληθέντα.

Είναι πρόκληση! Ουσιαστικά δυναμιτίζετε πλήρως αυτό το πρόγραμμα το ήταν πολύ πετυχημένο, με ευρωπαϊκή χρηματοδότηση, με σχεδόν 100% απορροφητικότητα, με πάρα πολύ καλή πρακτική, αξιολογημένο από τα ευρωπαϊκά όργανα και κυρίως ένα πρόγραμμα το οποίο διασφάλισε ότι η προσφυγική κρίση στη χώρα μας δεν έγινε κρίση δημόσιας υγείας και προστατεύτηκαν αναποτελεσματικά άνθρωποι ειδικής ευαλωτότητας όπως ξέρουμε ότι είναι ο προσφυγικός πληθυσμός και ο μεταναστευτικός πληθυσμός.

Δεν σας ενδιαφέρει η ουσία του θέματος. Και η ουσία του θέματος δεν είναι η μισθολογική αποζημίωση. Η ουσία του θέματος είναι αυτό που εμφατικά λέει ο Παγκόσμιος Οργανισμός Υγείας ότι δεν υφίσταται δημόσια υγεία χωρίς την προστασία των προσφύγων και μεταναστών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Δεν σας νοιάζει, λοιπόν, η δημόσια υγεία όταν δυναμιτίζετε με αυτόν τον τρόπο το πρόγραμμα, όταν οδηγείτε σε παραίτηση και φυγή από τις δομές αυτές υγειονομικούς έμπειρους, που έχουν χρόνια παρουσίας στο πεδίο και που έχουν βεβαίως την ευαισθησία να προσφέρουν πολύτιμες υπηρεσίες σε έναν κόσμο που όποιος τις έχει πραγματικά τεράστια ανάγκη.

Είναι, λοιπόν, πέρα από την καταστρατήγηση των εργασιακών δικαιωμάτων, πέρα από την εντελώς προσβλητική για τη νοημοσύνη μας ανατροπή και παρερμηνεία της νομοθεσίας που έχουμε ρυθμίσει και που εφαρμοζόταν μέχρι τώρα αδιατάρακτα, πέρα από την αποδιοργάνωση των δομών αυτών και τη στελέχωσή τους.

Έχουμε δει από κοντά την αγωνία αυτών των ανθρώπων, έχουμε επισκεφθεί μαζί με τον Γιώργο Ψυχογιό προχθές τη δομή προσφύγων στα Διαβατά, μιλήσαμε σήμερα με τους απεργούς που ήταν σε τριήμερη απεργία και διαδήλωναν έξω από τη Βουλή. Η απεργία, όπως ήδη ειπώθηκε από τους συναδέλφους του ΚΚΕ, κρίθηκε παράνομη. Κινήθηκε νομικά η Κυβέρνηση εναντίον της για να την κηρύξει παράνομη, προσβάλλοντας πραγματικά ανθρώπους που έχουν προσφέρει και στο κοινωνικό σύνολο και στη δημόσια υγεία.

Για εμάς η λύση είναι απλή. Επανακαταθέσαμε σήμερα –γιατί την είχαμε καταθέσει εγκαιρότερα, την αγνοήσατε- με την αφορμή αυτής της ρύθμισης της δικής σας, τροπολογία που δίνει τη λύση στο πρόβλημα. Δηλαδή, πρώτον πληρώνει άμεσα τα δεδουλευμένα που χρωστάτε στον κόσμο. Και αυτό είναι ζήτημα τιμής για ανθρώπους που εργάζονται κάτω από αντίξοες συνθήκες. Ούτε βολεμένοι είναι ούτε προνομιούχοι. Δουλεύουν κάτω από πολύ σκληρές συνθήκες στα camps με πενιχρά μέσα, πολλές φορές, μας έλεγαν σήμερα οι συνάδελφοι, ακόμα και με έλλειψη βασικών μέτρων ατομικής προστασίας απέναντι σε κινδύνους.

Είναι ζήτημα, λοιπόν, άμεσης προτεραιότητας η καταβολή των δεδουλευμένων και φυσικά η επάνοδος στην αρχική μισθολογική ρύθμιση, η οποία διασφάλιζε μία στοιχειώδη προσέλκυση ανθρώπων, επιστημόνων υγείας σε αυτές τις δομές. Από τους επτακόσιους του αρχικού προγράμματος που υπηρετούσαν στις δομές δεν έχουν μείνει ούτε τριακόσιοι.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, κύριε Ξανθέ, τελειώνετε έχετε ξεπεράσει τα δέκα λεπτά.

Σας παρακαλώ, οι συνάδελφοί σας περιμένουν. Τελειώνετε…

**ΑΝΔΡΕΑΣ ΞΑΝΘΟΣ:** Τελειώνοντας, κύριε Πρόεδρε, να πω ότι πραγματικά είναι θέμα ισότητας, γιατί στον πυρήνα της καθολικής κάλυψης και της στρατηγικής του ΠΟΥ, βρίσκεται ακριβώς αυτό το πράγμα, η ισότητα στη φροντίδα υγείας όλων των ανθρώπων και βεβαίως είναι και ζήτημα σεβασμού διεθνών συμφωνιών της χώρας και πάνω απ’ όλα είναι ζήτημα προστασίας της δημόσιας υγείας, για την οποία, υποτίθεται, κόπτεσθε τόσα χρόνια.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε πολύ.

Τον λόγο έχει τώρα ο κ. Νικόλαος Συρμαλένιος από τον ΣΥΡΙΖΑ και ακολουθεί ο κ. Γεώργιος Ψυχογιός.

Παρακαλώ να τηρείτε τον χρόνο, έχουμε πολλούς ομιλητές ακόμη, δεν έχει μιλήσει ο Υπουργός, αλλά ελπίζω να μην κάνετε δευτερολογίες…

**ΝΙΚΟΛΑΟΣ ΣΥΡΜΑΛΕΝΙΟΣ:** Έχει μιλήσει πολλές φορές ο κύριος Υπουργός.

**ΠΡΟΕΔΡΕΥΩΝ (Χαράλαμπος Αθανασίου):** Θα κλείσει όμως μετά με την ομιλία του ο Υπουργός.

**ΝΙΚΟΛΑΟΣ ΠΑΠΠΑΣ:** Δεν έχει μιλήσει όσο είστε εσείς στην Έδρα, κύριε Πρόεδρε. Έχει μιλήσει πολλές φορές…

**ΠΡΟΕΔΡΕΥΩΝ (Χαράλαμπος Αθανασίου):** Πιστεύω να μην κάνετε δευτερολογίες, το έχετε εξαντλήσει. Εν πάση περιπτώσει, τηρείτε τον χρόνο.

Ορίστε κύριε Συρμαλένιο, έχετε τον λόγο.

**ΝΙΚΟΛΑΟΣ ΣΥΡΜΑΛΕΝΙΟΣ:**  Ευχαριστώ, κύριε Πρόεδρε.

Θα χάσω, ίσως, μισό λεπτό για να πω για την διαδικασία νομοθέτησης και θα επαναλάβω για πολλοστή φορά εκφράζοντας, πιστεύω, όλα τα κόμματα της Αντιπολίτευσης ότι αυτή η νομοθέτηση που ξεκινάει με 117 άρθρα, τελειώνει με 170 άρθρα, έρχονται τροπολογίες σήμερα, την τελευταία στιγμή, δεν είναι μία τυχαία επιλογή. Είναι μία συνειδητή πολιτική επιλογή της Κυβέρνησης της Νέας Δημοκρατίας, που μαζί με το ζοφερό κλίμα που έχει δημιουργήσει με τον αυταρχισμό, με την ένταση της αστυνομοκρατίας, με τη συγκάλυψη των υποκλοπών, με τις διώξεις των δημοσιογράφων, με τις διώξεις των δικαστών, με όλα αυτά μαζί, υπάρχει θέμα δημοκρατίας και κράτους δικαίου, το ξέρετε, το ξέρει όλος ο ελληνικός λαός, επομένως και αυτή η νομοθέτηση και αυτές που θα επακολουθήσουν –φοβάμαι, είμαι σχεδόν σίγουρος- ότι θα έχουν την ίδια χροιά και την ίδια ποιότητα. Και ποιος είναι ο στόχος; Ο στόχος είναι να μην παίρνει χαμπάρι ο ελληνικός λαός τι γίνεται, να «θολώνετε» το επικοινωνιακό μήνυμα και δεύτερον να μην προλαβαίνει να προετοιμαστεί η Αντιπολίτευση. Πρόκειται για ένα νομοσχέδιο περίπου εκατόν ογδόντα άρθρων, το οποίο κατατίθεται την Τρίτη βράδυ και την Πέμπτη γίνεται η πρώτη επιτροπή. Έλεος! Δεν καταλαβαίνω οι εισηγητές των κομμάτων της Αντιπολίτευσης πώς μπορούν να το επεξεργαστούν και να μιλήσουν.

Θα μιλήσω εγώ κυρίως για δύο κεφάλαια. Το πρώτο έχει να κάνει με τα άρθρα 1 έως 47 που αναφέρονται σε δημόσιες επιχειρήσεις και θεωρώ -όπως το είπαν και πάρα πολλοί συνάδελφοι- ότι εδώ γίνεται πλήρης ανατροπή του χαρακτήρα και της λειτουργίας των ΔΕΚΟ, είτε ανήκουν στην ΕΕΣΥΠ –στην Ελληνική Εταιρεία Συμμετοχών και Περιουσίας- είτε δεν ανήκουν. Και η δικαιολογία είναι -όπως πάντα- ότι έχουμε παρωχημένες διατάξεις, όπως επίσης η ανταγωνιστικότητα. Η περίφημη ανταγωνιστικότητα. Για λόγους ανταγωνιστικότητας πρέπει να αλλάξει η ουσία και το περιεχόμενο αυτών των δημόσιων επιχειρήσεων στην κατεύθυνση της ιδιωτικοποίησης και της συνεχούς μείωσης-συρρίκνωσης του δημόσιου χαρακτήρα και ταυτόχρονα της εκχώρησης σε μεγάλα ιδιωτικά συμφέροντα, όπου τελικά αυτά πρέπει να ικανοποιούνται και να ικανοποιούν και τις πελατειακές σχέσεις και τις πελατειακές συναλλαγές.

Έτσι, λοιπόν, με αυτό το νομοσχέδιο αλλοιώνετε τον ιδρυτικό νόμο της Εθνικής Εταιρείας Συμμετοχών και Περιουσίας –τον ν.4389/2016- στον οποίο λέγεται ρητά ότι το μετοχικό κεφάλαιο της εταιρείας καλύπτεται στο σύνολό του από το ελληνικό δημόσιο και οι μετοχές είναι μη μεταβιβάσιμες.

Επίσης, καταργείτε τον ν.4412/2016 αφού εξαιρείτε τις ΔΕΚΟ. Καταργείτε το ενιαίο μισθολόγιο, το οποίο το κάνετε πολλών ταχυτήτων -το έχουν πει πάρα πολλοί συνάδελφοι- αυξάνετε τις αμοιβές των μελών του ΔΣ, καταργείτε το καθεστώς των συμβάσεων αορίστου χρόνου, εισάγετε τα golden boys όπως κάνατε στη ΔΕΗ και όπως θα κάνετε τώρα στον ΕΦΚΑ και φυσικά συρρικνώνετε τον ρόλο του ΑΣΕΠ.

Δίνετε στο όνομα της ευελιξίας την αυτονόμηση των δημόσιων επιχειρήσεων, όπου για την έγκριση του επιχειρησιακού τους σχεδίου δεν υπάρχει καμμία εποπτεία, χωρίς τη σύμφωνη γνώμη του εποπτεύοντος Υπουργού.

Ποια είναι τα χαρακτηριστικά, πέραν από τη ΔΕΗ, που έχουμε δει πώς πολιτευτήκατε και πώς πορεύεται σήμερα η ΔΕΗ. Οι αστικές συγκοινωνίες με την ενίσχυση των ΚΤΕΛ έναντι των δημόσιων οργανισμών, αλλά και η εκκωφαντική σιωπή σας για την απόφαση του Συμβουλίου της Επικρατείας για τη μη ένταξη της ΕΥΔΑΠ και της ΕΥΔΑΘ στο Υπερταμείο, χαρακτηρίζουν την αντίληψη της κυβερνητικής πολιτικής.

Θα περάσω τώρα στο θέμα του συμπληρωματικού προϋπολογισμού. Βεβαίως είναι θεμιτή η δεύτερη τροποποίηση του προϋπολογισμού, με συνολική αύξηση των πιστώσεων κατά 2,9 δισεκατομμύρια.

Ακούσαμε, όμως, από το Υπουργείο και από τον Υπουργό, χωρίς να το λέει με πανηγυρισμούς, αλλά στην ουσία είναι δύο πανηγυρισμοί. Ο πρώτος είναι ο ρυθμός ανάπτυξης που κατά το δεύτερο τρίμηνο ήταν γύρω στο 7,7% και ο δεύτερος πανηγυρισμός είναι η ποιότητα της ανάπτυξης που διαφέρει από την ποιότητα των αναπτύξεων του παρελθόντος και γιατί είναι ποιοτική ανάπτυξη; Γιατί βασίζεται στις εξαγωγές, στις επενδύσεις και στις καταθέσεις.

Βεβαίως, ξέχασε να πει δυο στοιχεία ο κ. Σταϊκούρας: Το ιδιωτικό χρέος, που έχει ξεπεράσει τα 250 δισεκατομμύρια και το εμπορικό ισοζύγιο, όπου οι εξαγωγές -έχουμε σημερινά στοιχεία, διαβάζω σε έγκριτες εφημερίδες: συν 5,3% αυξήθηκαν οι εξαγωγές σε σταθερές τιμές, οι εισαγωγές συν 21, 6% σε σταθερές τιμές. Και το μεγάλο ερώτημα, επίσης, είναι: Αυτή η ανάπτυξη σε ποιο παραγωγικό μοντέλο εντάσσεται; Ο Πρόεδρός μας Αλέξης Τσίπρας το είπε καθαρά στη Διεθνή Έκθεση Θεσσαλονίκης: Στο μοντέλο της οικοδομής και του τουρισμού.

Και εδώ φέτος ζήσαμε πράγματι έναν υπερτουρισμό και υπάρχουν σοβαρά άρθρα, ακόμη και στην έγκριτη φιλοκυβερνητική εφημερίδα την «ΚΑΘΗΜΕΡΙΝΗ», που μιλάνε γι’ αυτά τα όρια του υπερτουρισμού και βάζουν το ζήτημα της φέρουσας ικανότητας, βάζουν το ζήτημα ότι αυτός ο τουρισμός έχει υπερβεί κάθε περιβαλλοντική και κοινωνική υποδομή -δεν μπορούν οι υποδομές αυτές να αντέξουν σε αυτόν τον υπερτουρισμό- και εσείς συνεχίζετε ακάθεκτα, μέσω του Υπουργείου Ανάπτυξης, να εγκρίνετε μεγάλες, πεντάστερες στρατηγικές επενδύσεις σε όλες τις ανέγγιχτες, μέχρι σήμερα, ακτές και παραλίες των νησιών μας και της ακτογραμμής της χώρας, όπου διαμορφώνετε μια ανεπανόρθωτη αλλοίωση του τοπίου, αλλά καταστρέφετε και όλα τα συγκριτικά πλεονεκτήματα της χώρας μας, τα οποία καθιστούν ελκτικό -σε τελευταία ανάλυση- τον τουρισμό.

Το δεύτερο στοιχείο, το δεύτερο «αλλά» που υπάρχει σε αυτή την μεγέθυνση της ανάπτυξης, είναι τελικά το ακόλουθο. Αυτή η ανάπτυξη έχει φανεί στον μέσο πολίτη; Έχει φανεί στο μέσο νοικοκυριό; Έχει φανεί στον μικρό επιχειρηματία, οι οποίοι υφίστανται την αφαίμαξη της καθημερινότητας με την τεράστια αύξηση των τιμών στην ενέργεια, στα αγαθά πρώτης ανάγκης, στα καύσιμα; Και, βεβαίως, οι επιδοτήσεις που δίνετε δεν απαντούν στις ανάγκες, δεν κάνουν ριζοσπαστικές τομές αυτές οι επιδοτήσεις στη βάση των αιτιών, γιατί υπάρχει αυτή η αισχροκέρδεια και γιατί υπάρχει αυτή η αύξηση των τιμών; Και φυσικά θα αξιοποιείτε και τα τεράστια υπερέσοδα από τους έμμεσους φόρους, που υπερέβησαν το πρώτο τα 5 δισεκατομμύρια. Το ερώτημα, λοιπόν, που παραμένει είναι: Ανάπτυξη από ποιους για ποιους;

Συνεπώς, λοιπόν, μπροστά στον ελληνικό λαό εξελίσσονται δύο σχέδια αντιπαραθετικά τα οποία τέθηκαν και στη Διεθνή Έκθεση Θεσσαλονίκης. Ο ελληνικός λαός έχει να επιλέξει μεταξύ της συνέχισης της φτωχοποίησης των πολλών, μέσα σε ένα κλίμα απαξίωσης της δημοκρατίας και του κράτους δικαίου ή μεταξύ ενός προγράμματος προοδευτικών μεταρρυθμίσεων, κοινωνικά δίκαιο και περιβαλλοντικά βιώσιμων που θα υποστηριχθούν από μία ευρείας αποδοχής προοδευτική Κυβέρνηση.

Πάντως ένα είναι σίγουρο, ότι οι εκλογές όποτε και αν γίνουν θα σημάνουν για τη χώρα μια μεγάλη πολιτική ανατροπή.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εμείς ευχαριστούμε. Τον λόγο έχει ο κ. Γεώργιος Ψυχογιός από τον ΣΥΡΙΖΑ και μετά να ετοιμάζεται ο κ. Βασίλης Σπανάκης από τη Νέα Δημοκρατία.

Ορίστε, κύριε Ψυχογιέ, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχουμε ένα νομοσχέδιο που αφορά σε πολλά ζητήματα. Ένα από αυτά, με το οποίο θα ξεκινήσω, είναι και η λειτουργία των δημόσιων ΔΕΚΟ, για την οποία γίνεται και η σημερινή μεγάλη απεργία από τους εργαζόμενους οι οποίοι είναι απέναντι στην ιδιωτικοποίηση των συγκοινωνιών και στην κατάργηση βασικών εργασιακών τους δικαιωμάτων. Πρέπει να το γνωρίζει αυτό ο κόσμος, διότι μπορεί να υφίσταται μια ταλαιπωρία, αλλά αντιλαμβάνεται ότι δεν λειτουργεί τίποτα χωρίς τους εργαζόμενους τελικά και ότι αν «ξηλώνουν» στους άλλους θα «ξηλώσουν» και σε αυτούς τα εργασιακά τους δικαιώματα.

Εργαζόμενοι, λοιπόν, δύο ταχυτήτων, με ακύρωση συλλογικών συμβάσεων εργασίας για νεοπροσλαμβανόμενους. Ενοικιαζόμενοι εργαζόμενοι και μέσα στις δημόσιες επιχειρήσεις και οργανισμούς. Κατάργηση πλήρους απασχόλησης και έκτακτοι υπάλληλοι ακόμα και σε βασικές ειδικότητες των μεταφορών. Εκμηδενισμός του ρόλου του ΑΣΕΠ με επιτροπές των ίδιων των εταιρειών, κάτι το οποίο παραπέμπει σε πελατειακή λογική και, βέβαια, σε διαπλοκή.

Μάλλον είναι αυτό που είπε ο κ. Γεωργιάδης το πρωί στο ραδιόφωνο ότι αυτός ο καπιταλισμός είναι που λειτουργεί καλά και που πάντα επιβιώνει. Η λογική η δική σας δηλαδή, της ιδιωτικοποίησης της ΔΕΗ, του νερού, πολλών και διαφόρων υπηρεσιών του δημοσίου και των Υπουργείων με outsourcing, με υποστελέχωση και με, τελικά, αυτορρύθμιση της αγοράς σε μια κοινωνία ζούγκλας, όπου όποιος μπορεί θα επιβιώνει, όποιος δεν μπορεί δεν θα επιβιώνει. Θα πρέπει να προσαρμόζεται γι’ αυτό και μόνο οι ισχυροί θα ευνοούνται.

Εμείς, όπως και πολλές άλλες κυβερνήσεις στην Ευρώπη, ζητάμε να υπάρχουν δημόσιοι πυλώνες, τον δημόσιο έλεγχο, κρατικές επιχειρήσεις και οργανισμοί ενέργειας, υποδομών, κοινωνικής ωφέλειας αλλά και ένας τραπεζικός πυλώνας τουλάχιστον για να μπορεί να βάζει κανόνες, να παρεμβαίνει υπέρ της κοινωνικής πλειοψηφίας.

Μια κουβέντα για τα άρθρα για τις θεομηνίες. Κύριε Υπουργέ, στον Δήμο Κορινθίων και αλλού, από το 2020 και το 2021 περιμένουν οι πληγέντες τις αποζημιώσεις τους από θεομηνίες. Αντί, λοιπόν, να πανηγυρίζετε γι’ αυτό το άρθρο, κοιτάξτε σύντομα να προχωρήσετε στις οφειλόμενες αποζημιώσεις και στην ανακούφιση των πληγέντων και να προσαρμοστείτε στην πραγματικότητα, η οποία είναι πάρα πολύ δύσκολη και τα έχουν ανάγκη σε αυτές τις συνθήκες που βιώνουν τώρα.

Πάω στην τροπολογία που καταθέσαμε για τους εργαζόμενους του προγράμματος «PHILOS I και II», στο πεδίο του προσφυγικού - μεταναστευτικού σε κλειστές και ανοιχτές δομές, που προσφέρουν πάρα πολύ σημαντικές υπηρεσίες υγειονομικοί και πολλές άλλες ειδικότητες. Πρόκειται για προγράμματα τα οποία ξεκίνησαν το 2017 με χρηματοδότηση της Ευρωπαϊκής Ένωσης, που χαιρετίστηκαν από το Συμβούλιο της Ευρώπης, από τον ΟΗΕ, αποτέλεσαν πιλότο για άλλες χώρες και είναι εξαιρετικά τα αποτελέσματα λόγω του επαγγελματισμού, της αυταπάρνησης, αλλά και του ανθρωπισμού του προσωπικού τους.

Αντί, λοιπόν, να επιβραβεύσετε αυτούς τους ανθρώπους, στην ουσία, έρχεστε με το άρθρο 162 να τους τιμωρήσετε και να τους οδηγήσετε στην έξοδο, ένα νευραλγικής σημασίας ανθρώπινο δυναμικό. Και τι κάνετε γι’ αυτό; Αντί να τηρήσετε τον νόμο του 2017 του ΣΥΡΙΖΑ, αλλά και τον δικό σας νόμο του 2019 που στην ουσία επαναλάμβανε αυτούσιες τις διατάξεις αυτές, έρχεστε να ξηλώσετε, κυριολεκτικά, βασικά μισθολογικά και εργασιακά δικαιώματα των εργαζομένων με μία αδικαιολόγητη, αυθαίρετη αλλά και αντίθετη στον νόμο ερμηνεία, με το άρθρο 162. Αυτό το κάνετε ήδη στην πράξη από τον Νοέμβρη του 2021, όταν έχετε κάνει περικοπή περίπου 45% στις μηνιαίες αποδοχές τους, όπως πάτε να νομιμοποιήσετε προκλητικά και με το παρόν άρθρο.

Με την τροπολογία, λοιπόν, που καταθέτουμε -σας καλούμε να την κάνετε δεκτή έστω και αργά, αλλά και τα υπόλοιπα κόμματα της Αντιπολίτευσης να πάρουν δημόσια θέση γι’ αυτό το ζήτημα- ζητάμε τα αυτονόητα. Πρώτον: Να καταβάλλεται ανά μήνα και όχι εφάπαξ, όπως αυθαίρετα και καταχρηστικά προβλέπει το άρθρο 162, το επιμίσθιο, δηλαδή το ποσοστό του επιπλέον μισθού που προβλέπεται ήδη από τον νόμο ότι πρέπει να καταβάλλεται πλήρως και μηνιαίως στο προσωπικό. Και δεύτερον, να καταβληθούν αναδρομικά από τον Νοέμβρη του 2021 οι νόμιμες αποδοχές, οι οποίες κατά απαράδεκτο τρόπο δεν έχουν πληρωθεί.

Εάν δεν γίνει αυτό, θα συμβούν τα εξής: Πρώτον, θα έχουμε επιπλέον διαρροή από το σύστημα ανθρώπινου δυναμικού που δεν θα μπορέσει να ανταπεξέλθει πλέον στην αύξηση του κόστους ζωής που υπάρχει, στα μεταφορικά που έχουν να αντιμετωπίσουν για να πάνε στις δομές -γιατί πολλοί από αυτούς μένουν πολύ μακριά από τις δομές στις οποίες υπηρετούν- και θα χάσουμε και λόγω της απαξίωσης με την οποία τους αντιμετωπίζετε, ένα πολύ σημαντικό εργατικό δυναμικό που έχει τεχνογνωσία και εμπειρία στο πεδίο. Θα έχουμε επιβάρυνση και συνέπειες στη δημόσια υγεία, όπως είπε και ο τότε αρμόδιος Υπουργός Ανδρέας Ξανθός. Θα είμαστε υπόλογοι στην Ευρώπη, διότι ένα ακόμα πρότυπο πρόγραμμα, όπως και το «ΕΣΤΙΑ», έρχεστε να το καταργήσετε. Μάλιστα, εδώ υπάρχουν και άλλες προεκτάσεις, εκτός ότι σε ένα ακόμα ζήτημα υπάρχει έκθεση της χώρας στην Ευρώπη, θα πρέπει να αναζητηθούν και τα χρήματα τα οποία δεν έχουν καταβληθεί μέχρι τώρα στους εργαζόμενους, ενώ το πρόγραμμα ήταν ευρωπαϊκό και χρηματοδότηση και θα το κάνουμε και εμείς αυτό, θα τα αναζητήσουμε αυτά. Γενικότερα, όμως, θα υπάρξει και ένα πολύ μεγάλο πρόβλημα σε μια δύσκολη περίοδο και υγειονομικά και οικονομικά και ενεργειακά, αλλά και σε όλα τα επίπεδα.

Ας μην κρυβόμαστε, όμως, το κάνετε αυτό διότι έτσι κι αλλιώς στον πυρήνα της πολιτικής σας είναι μια αντεργατική φιλοσοφία και λογική που αποδυναμώνει εργασιακά δικαιώματα. Αυτό το κάνατε, μάλιστα, και με τα ασφαλιστικά μέτρα που καταθέσατε απέναντι στη σημερινή απεργία, την τριήμερη απεργία που διεκδικούν τα αυτονόητα.

Το δεύτερο είναι η επιδείνωση των συνθηκών για πρόσφυγες και μετανάστες μεταφέρεται και στους εργαζόμενους στο πεδίο. Δηλαδή, όσο αόρατοι είναι αυτοί, ευάλωτοι, άλλο τόσο αόρατοι για εσάς είναι και αυτοί οι εργαζόμενοι στο πεδίο, οι οποίοι είναι εκατοντάδες άνθρωποι ανά την Ελλάδα και οι οποίοι –επαναλαμβάνω- ότι έχουν αποκτήσει μία εξαιρετική τεχνογνωσία, εμπειρία. Έχουν προσφέρει πάρα πολλά και στην πανδημία και σε πολύ δύσκολες συνθήκες και που αποδεικνύεται αυτό που λέμε ότι όταν ξηλώνεται κάτι για τους πιο ευάλωτους, φτάνει και στην κοινωνική πλειοψηφία.

Έχετε στο μυαλό σας τις εργολαβίες. Έχετε στο μυαλό σας αυτό που κάνει το αρμόδιο Υπουργείο και όχι μόνο, τις απευθείας αναθέσεις, συμφωνίες-πλαίσιο εκατομμυρίων που ήδη δουλεύουν οι εργολάβοι σε άλλα πεδία στις δομές και μετά λέτε ότι δεν έχετε χρήματα -αυτό είπε το Γενικό Λογιστήριο του Κράτους- να καταβάλετε γι’ αυτό το επιπλέον επιμίσθιο που χρωστάτε στους εργαζόμενους αυτούς, όταν είναι ευρωπαϊκά χρήματα και όταν βλέπουν απευθείας αναθέσεις δισεκατομμυρίων σε άλλους τομείς.

Είναι η ιδιωτικοποίηση, όπως λέγαμε και για τις ΔΕΚΟ, του δημόσιου τομέα συνολικά, ιδιωτικοποίηση του κράτους. Είναι μία ιδεοληψία σας, αλλά και ένας μοχλός, ένας μηχανισμός εξυπηρέτησης συγκεκριμένων συμφερόντων. Όμως εμείς, σε αυτόν τον τομέα και στους υπόλοιπους, λέμε κοινωνική δικαιοσύνη παντού για όλους, χωρίς εργαζόμενους και ανθρώπους πολλών ταχυτήτων, μια κοινωνία στην οποία οι άνθρωποι θα ζουν με ασφάλεια και όχι σε ομηρία και αυτό σύντομα θα δείτε ότι θα σας το πει με εμφατικό τρόπο ο ελληνικός λαός.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Τον λόγο έχει ο κ. Βασίλης Σπανάκης από τη Νέα Δημοκρατία και αμέσως μετά να ετοιμάζεται η κ. Θεανώ Φωτίου από τον ΣΥΡΙΖΑ.

Κύριε Σπανάκη, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, στο σημερινό νομοσχέδιο, αν ήθελε κάποιος να έβαζε έναν απλό τίτλο, θα έβαζε τον τίτλο «Οι μεταρρυθμίσεις και οι διαρθρωτικές αλλαγές συνεχίζονται ακάθεκτες». Και αυτό, γιατί το σημερινό νομοσχέδιο φέρνει μεγάλες αλλαγές στον τρόπο διοίκησης των δημοσίων επιχειρήσεων, των επιχειρήσεων κοινής ωφέλειας.

Οι επιχειρήσεις του δημοσίου θα εφαρμόζουν πλέον αρχές και βέλτιστες πρακτικές της εταιρικής διακυβέρνησης, θα εκσυγχρονιστούν ως προς τον τρόπο λειτουργίας τους και δεν θα λειτουργούν με όρους προηγούμενων δεκαετιών. Όλοι μας γνωρίζουμε τις αδυναμίες που υπάρχουν.

Απλώς, η διαφορά που έχουμε, συνάδελφοι της Αξιωματικής Αντιπολίτευσης, είναι ότι εμείς προσπαθούμε να τις εξαλείψουμε, ενώ εσείς τις καλύπτετε, χαϊδεύοντας τα αυτιά συντεχνιακών συμφερόντων, πιστεύοντας ότι οι πολίτες δεν καταλαβαίνουν. Δηλαδή, με την πολιτική σας στάση στο Κοινοβούλιο υποτιμάτε τη νοημοσύνη των Ελλήνων πολιτών.

Οι πολίτες, όμως, καταλαβαίνουν, αντιλαμβάνονται, παρά τις λαϊκίστικες κορώνες που πετάτε, όπως οι εξαγγελίες του Αρχηγού της Αξιωματικής Αντιπολίτευσης στη Θεσσαλονίκη, ο οποίος με μια ανερμάτιστη παροχολογία είπε -και μας θύμισε, φυσικά παλιές εποχές- και εξήγγειλε μέτρα 23,5 δισεκατομμυρίων ευρώ μόνο για το 2023, αποδεικνύοντας ακόμα μια φορά ότι δεν έχει συναίσθηση της πραγματικότητας και ότι, αν κυβερνούσε ξανά ο ΣΥΡΙΖΑ, θα έβαζε τη χώρα σε νέες περιπέτειες και φυσικά, σε νέα μνημόνια. Αυτή είναι η αλήθεια.

Οι πολίτες γνωρίζουν πολύ καλά ότι η Κυβέρνηση λαμβάνει εύστοχα μέτρα για την αντιμετώπιση της ενεργειακής κρίσης, τη θωράκιση της ελληνικής οικονομίας και φυσικά, για τη βιώσιμη οικονομική ανάπτυξη. Τα αποτελέσματα, άλλωστε, της οικονομικής μας πολιτικής φαίνονται τόσο από τους ρυθμούς ανάπτυξης όσο και από τη μείωση της ανεργίας, αλλά και από το επενδυτικό κλίμα το οποίο έχει έρθει στη χώρα μας και φυσικά, από τη μεγιστοποίηση του βαθμού εμπιστοσύνης προς την ελληνική οικονομία.

Στο νομοσχέδιο αυτό έχουμε και μια πολύ σημαντική καινοτομία. Συστήνεται η Ανεξάρτητη Αρχή Πιστοληπτικής Αξιολόγησης και το Κεντρικό Μητρώο Πιστώσεων. Κάθε πολίτης ή επιχείρηση θα μπορεί να παίρνει πιστοποιητικό πιστοληπτικής ικανότητας και να διεκδικεί χρηματοδότηση, ρύθμιση οφειλών ή ακόμα και δάνειο, ενώ με την πληροφορία που θα υπάρχει θα αποφεύγονται περιπτώσεις υπερχρέωσης ή υπερδανεισμού, που οδηγούσαν συχνά στο φαινόμενο με τα κόκκινα δάνεια.

Έχουμε, επίσης, την κατάθεση συμπληρωματικού κρατικού προϋπολογισμού, με αύξηση των πιστώσεων κατά 2,5 δισεκατομμύρια ευρώ στον τακτικό προϋπολογισμό, αλλά και 400 εκατομμυρίων ευρώ στο Πρόγραμμα Δημοσίων Επενδύσεων, προκειμένου να υπάρξει πρόσθετη στήριξη, ουσιαστική στήριξη νοικοκυριών και επιχειρήσεων για την αντιμετώπιση της ενεργειακής κρίσης.

Τα μέτρα είναι πολλά, είναι εύστοχα και φυσικά, θα έχουν συνέχεια όσο έχει συνέχεια και η ενεργειακή κρίση.

Όμως, επιτρέψτε μου από το Βήμα αυτό να πω ότι σήμερα, σε λίγα λεπτά θα ψηφιστεί αυτό το νομοσχέδιο. Και θέλω να μιλήσω ως Βουλευτής του Νότιου Τομέα. Και επειδή στην Αίθουσα αυτή βρίσκεται και ο κ. Παππάς, νομίζω ότι αυτές τις διατάξεις θα τις υπερψηφίσουν οι παρατάξεις. Λύνεται, επιτέλους, με την Κυβέρνηση της Νέας Δημοκρατίας, με την Κυβέρνηση του Κυριάκου Μητσοτάκη, επί υπουργίας Χρήστου Σταϊκούρα, ένα πρόβλημα ετών που υπάρχει στον Νότιο Τομέα της Β΄ Αθηνών, δηλαδή στο Ελληνικό. Επιτέλους, οι κάτοικοι, οι δημότες, οι επισκέπτες θα δουν κοινόχρηστους χώρους, χώρους κοινωνικής ανταποδοτικότητας να πηγαίνουν στους δήμους και οι δήμοι να τους αξιοποιήσουν. Στο άρθρο 128 λύνονται αυτά τα θέματα.

Με το άρθρο 129 εξασφαλίζονται -και το λέω από το Βήμα αυτό για να μας ακούσουν και οι κάτοικοι των συγκεκριμένων περιοχών- εξασφαλίζονται μελλοντικά έσοδα, σημαντικά έσοδα για τους συγκεκριμένους δήμους - Ελληνικού - Αργυρούπολης, Γλυφάδας, Αλίμου- όπου μιλάμε πλέον για μια άλλη εποχή στα νότια προάστια.

Άρα, λοιπόν, είναι ένα θέμα που δεν το έλυσαν τόσοι Υπουργοί -Εσωτερικών, Οικονομικών, Περιβάλλοντος- της κυβέρνησης ΣΥΡΙΖΑ και έρχεται η σημερινή Κυβέρνηση και δίνει μια οριστική λύση και μάλιστα, με τις νομοτεχνικές βελτιώσεις.

Θέλω εδώ, πραγματικά, από το Βήμα αυτό να ευχαριστήσω και τον Υπουργό κ. Χρήστο Σταϊκούρα και τον Υφυπουργό κ. Αποστόλη Βεσυρόπουλο και το επιτελείο του Υπουργείου Οικονομικών που έκανε δεκτές νομοθετικές βελτιώσεις, που πραγματικά εκφράζουν και ικανοποιούν στο 100% τους Δήμους Ελληνικού - Αργυρούπολης, Γλυφάδας και Αλίμου.

Κάνω αυτή την παρένθεση, κύριε Πρόεδρε -και επιτρέψτε μου- γιατί πραγματικά, αισθάνομαι ότι εδώ αποδεικνύεται ότι αυτό το νομοσχέδιο συνεχίζει τις μεταρρυθμίσεις. Διότι ως προς το Ελληνικό, που κάποιοι μας κατηγόρησαν, τώρα βλέπετε ότι ξεκινάμε πρώτα με το κοινωνικό πρόσημο για την ανάπτυξη του Ελληνικού, που είναι ποιο; Να δώσουμε τις εκτάσεις, οικόπεδα και συγκεκριμένα σημεία στους δήμους προς όφελος των δημοτών.

Όμως, το νομοσχέδιο αυτό έχει και τροπολογίες. Στο νομοσχέδιο αυτό συζητάμε και υπουργικές τροπολογίες για τη διεύρυνση απαλλαγών από την ειδική εισφορά αλληλεγγύης για το φορολογικό έτος 2022, για την επιδότηση πετρελαίου εσωτερικής καύσης - θέρμανσης, για την εξαίρεση από την υποχρέωση καταβολής τέλους επιτηδεύματος για τις μικρομεσαίες επιχειρήσεις που αυξάνουν τις θέσεις εργασίας.

Κυρίες και κύριοι συνάδελφοι, ακούσαμε πολλά σε αυτή την Αίθουσα σήμερα και επιτρέψτε μου να κάνω μια αναφορά στα σημεία που ανέφερε ο Κοινοβουλευτικός Εκπρόσωπος του ΣΥΡΙΖΑ, ο κ. Παππάς, Βουλευτής του Νότιου Τομέα. Πραγματικά, θα ήθελα να δώσει συγκεκριμένες απαντήσεις και μιλάω από αυτό το Βήμα όχι μόνο ως Βουλευτής, αλλά και ως οικονομολόγος. Είχαν μεγάλη δόση κινδυνολογίας. Και ρωτάω: Πέρασαν τρία χρόνια και κινδυνολογείτε κατά αυτόν τον τρόπο, τον φθηνό -θα έλεγα- τρόπο;

Ακούσαμε να λέτε από αυτό το Βήμα ότι θα πάμε σε μείωση μετοχικού κεφαλαίου της ΕΥΔΑΠ.

Μπορείτε, κύριε Παππά, να μας το ερμηνεύσετε αυτό; Μπορείτε να πείτε εσείς πώς το τεκμηριώνετε; Είναι κινδυνολογία! Πραγματικά, μιλήστε με όποιον οικονομολόγο θέλετε! Πού προκύπτει μείωση του μετοχικού κεφαλαίου της ΕΥΔΑΠ;

Ε, λοιπόν, απαντάμε από αυτό το Βήμα: Δεν υπάρχει τέτοια περίπτωση. Σταματήστε, διότι πίσω από αυτές τις εταιρείες υπάρχουν εργαζόμενοι και οι εργαζόμενοι έχουν μια αγωνία και είδαν ότι αυτά τα τρία χρόνια υπάρχει μια Κυβέρνηση που κάνει μια υπεύθυνη οικονομική πολιτική.

Τα ίδια κάνετε και με τη ΔΕΗ. Ακούσαμε πράγματα και ακούμε και από συναδέλφους σας και από τον κ. Πολάκη για την κρατικοποίηση, ότι θα μπουν και άλλοι μέτοχοι κ.λπ..

Εμείς σώσαμε τη ΔΕΗ από τη χρεοκοπία. Σεβόμαστε κάθε ευρώ του κάθε φορολογούμενου και έρχεστε σε αυτή την Αίθουσα και λέτε αυτά τα πράγματα τα οποία δεν στέκουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εγώ πραγματικά θα κάτσω μέχρι το τέλος της συνεδρίασης να ακούσω στην τοποθέτησή σας από πού προκύπτει μείωση του μετοχικού κεφαλαίου της ΕΥΔΑΠ, πρώτον και δεύτερον, να μας πείτε πώς μπορούν να εφαρμοστούν αυτά που λέτε για τη ΔΕΗ. Διότι αυτά τα οποία λέτε για τη ΔΕΗ σε πρωτοετή φοιτητή οικονομικού πανεπιστημίου να τα πείτε, θα τα περάσει ότι είναι το μεγαλύτερο ανέκδοτο!

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Σε αυτή την Αίθουσα δεν μπορούμε να λέμε ανέκδοτα, όταν έξω υπάρχει μια ενεργειακή κρίση, όταν πρέπει να πάμε σε μια κοινή ευρωπαϊκή αντιμετώπιση της κρίσης και όταν αυτή τη στιγμή, αυτή η Κυβέρνηση έχει συγκεκριμένο πρόγραμμα 5,5 δισεκατομμυρίων ευρώ που ανακοίνωσε ο Πρωθυπουργός στη Θεσσαλονίκη και που με το νομοσχέδιο αυτό υλοποιούνται όσα είπε ο Πρωθυπουργός στη Θεσσαλονίκη.

Άρα, λοιπόν, να λέμε τα πράγματα με το όνομά τους, να λέμε ξεκάθαρες κουβέντες και να μην κινδυνολογούμε. Διότι η κινδυνολογία, όπως, φυσικά, και η εκλογολογία, κάνουν κακό στην οικονομία και στην κοινωνία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε συνάδελφε.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Χαράλαμπος Αθανασίου):** Για ένα λεπτό ζήτησε τον λόγο ο Κοινοβουλευτικός Εκπρόσωπος του ΣΥΡΙΖΑ, ο κ. Παππάς, για κάποια διευκρίνιση.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Κύριε Σπανάκη, δεν καταλαβαίνω τους τόνους που χρησιμοποιείτε. Νομίζω ότι εδώ πέρα μπορούμε να ανταλλάσσουμε επιχειρήματα με ψυχραιμία. Είστε και εσείς οικονομολόγος, γνωρίζετε, νομίζω ότι θα πρέπει να είστε ενημερωμένος, για το τι γίνεται διεθνώς. Και διεθνώς η πρακτική τα τελευταία χρόνια είναι πρακτική αποϊδιωτικοποιήσεων.

Με ρωτήσατε για την ΕΥΔΑΠ. Διαβάστε τα δημοσιεύματα. Ενημερωθείτε ότι η διοίκηση της ΕΥΔΑΠ θέλει να στήσει τον δικό της «μεγάλο αδελφό». Αυτά μαθαίνουμε και δεν ακούμε καμμία διάψευση.

Μου δίνετε την ευκαιρία -δεν θα κάνω κατάχρηση, κύριε Πρόεδρε, ευχαριστώ- μόνο για ένα λεπτό, επειδή δεν παίρνουν δευτερολογία οι άλλοι Κοινοβουλευτικοί Εκπρόσωποι. Θα καταθέσω απλώς στα Πρακτικά τις αποϊδιωτικοποιήσεις που έχουν γίνει στις μεγάλες υποδομές τα τελευταία δεκαπέντε χρόνια, χωρίς κανένα άλλο σχόλιο. Δεν είναι δυνατόν να υπάρχει αυτή η τάση διεθνώς και να σηκώνονται οι τόνοι εδώ μέσα από τον κ. Σπανάκη με αυτόν τον τρόπο για μια πρόταση η οποία είναι ρηξικέλευθη και αποτελεσματική.

Διαβάζω: Στις μεταφορές, επειδή παίρνει και ο Υπουργός Οικονομικών την ευχέρεια να πουλάει μετοχές, πενήντα τέσσερις αποϊδιωτικοποιήσεις στην Ευρώπη. Στην ύδρευση και την αποχέτευση εκατόν ογδόντα εννέα περιπτώσεις αποϊδιωτικοποιήσεων. Και ερχόμαστε και στην ενέργεια, που λέτε ότι είναι ακραία η πρόταση μας, τριακόσιες τριάντα τέσσερις περιπτώσεις αποϊδιωτικοποιήσεων.

Ευχαριστώ πάρα πολύ, κύριε Πρόεδρε.

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Συνεχίζουμε, λοιπόν, με τον επόμενο ομιλητή, την κ. Φωτίου.

**ΘΕΑΝΩ ΦΩΤΙΟΥ:** Δεν νομίζω ότι έχουν πολλοί αμφιβολία εδώ μέσα ή έξω από αυτή την Αίθουσα ότι μερικούς μήνες πριν από την πτώση του καθεστώτος Μητσοτάκη επιχειρείται με αυτό το πολυνομοσχέδιο-σκούπα να φέρετε τη διάλυση και ιδιωτικοποίηση των ΔΕΚΟ με βάση το μοντέλο της ΔΕΗ. Επιχειρείτε να δεσμεύσετε την επόμενη κυβέρνηση με μέτρα προς όφελος των τραπεζών και όχι προς όφελος των πιστωληπτών. Γιατί; Γιατί αποκλείονται αυτοί εκ νέου, αφού απαιτείται για να εγγραφούν στα περιβόητα μητρώα η πιστοληπτική τους ικανότητα τους τελευταίους είκοσι τέσσερις μήνες. Είκοσι τέσσερις μήνες; Ποιοι είναι αυτοί οι είκοσι τέσσερις μήνες όπου λόγω COVID, λόγω ενεργειακής κρίσης κ.λπ. έχει ήδη η πιστοληπτική τους ικανότητα καταβαραθρωθεί; Επιχειρείτε να δεσμεύσετε την επόμενη κυβέρνηση σε μια δική σας αντίληψη για τις ΔΕΚΟ και να κάνετε τα βήματα προς την ιδιωτικοποίηση τους. Δηλαδή, να μην ελέγχει το δημόσιο τις ΔΕΚΟ και να μην ασκεί τα δικαιώματά του υπέρ του δημοσίου συμφέροντος, όπως έκανε στη ΔΕΗ και στον ΔΕΔΔΗΕ η Κυβέρνησή σας.

Πώς να παρακάμπτεται εύκολα η εργατική νομοθεσία σε αυτές τις επιχειρήσεις; Σε ό,τι αφορά στις συλλογικές διαπραγματεύσεις, παραδείγματος χάριν, αλλά και γενικά στα εργασιακά δικαιώματα των εργαζομένων, πρώτο βήμα είναι οι ιδιωτικοποιήσεις. Είναι το σήμα που δίνετε κάθε φορά. Πως να παρακάμπτεται ο ΑΣΕΠ, τόσο στην πρόσληψη του προσωπικού όσο και στην ανέλιξή του μέσα στον φορέα. Πως να εκτοξεύονται οι αμοιβές των διορισμένων από την Κυβέρνηση υψηλόβαθμων στελεχών. Με ακραίο παράδειγμα, αλλά καταπληκτικό, τον κ. Στάσση με τις 360.000 ευρώ τον χρόνο αμοιβή. Πώς να παρακάμπτονται οι νόμοι των προμηθειών; Να τις κάνετε απευθείας αναθέσεις σε ημετέρους ύψους 7 δισεκατομμυρίων ευρώ, με οποιοδήποτε πρόσχημα. Μα τον COVID, μα την κλιματική κρίση, μα κάποιο άλλο;

Το παράδειγμα της ΔΕΗ, που δήθεν τη σώσατε το 2019 από χρεοκοπία, για να ηγείται σήμερα στο ράλι των τιμών της ενέργειας είναι κορυφαίο. Το 2021, πριν δηλαδή, τον πόλεμο της Ουκρανίας, πριν την αποδεδειγμένη υφιστάμενη ενεργειακή κρίση, η ιδιωτικοποιημένη ΔΕΗ το 2021 ηγήθηκε της αύξησης των τιμών ηλεκτρικής ενέργειας κατά 77% σύμφωνα με τον Συνήγορο του Καταναλωτή τον κ. Ζαγορίτη.

Τελευταίο παράδειγμα η επιχειρούμενη μετάλλαξη του ΟΟΣΑ και του ΟΑΣΘ, για την οποία οι εργαζόμενοι στις συγκοινωνίες απεργούν σήμερα, λοιδορούμενοι από την Κυβέρνηση, αλλά και αποσιωπούμενοι σχεδόν από όλα τα κανάλια. Δεν υπάρχει αυτή η απεργία, παρ’ όλο που την ξέρει όλη η Αθήνα, την έχει ζήσει από το πρωί ο κάθε ένας από εμάς που μένουμε εδώ.

Πέραν, όμως, των ρυθμίσεων υπάρχουν και τροπολογίες. Αυτές δείχνουν -και θα πω ένα συγκεκριμένο παράδειγμα- την αδιαφορία, την ανικανότητα και την υποκρισία σας τρία χρόνια τώρα. Θα σας πω το παράδειγμα του άρθρου 8, της τροπολογίας 1422 του 212 για τους βρεφονηπιακούς σταθμούς. Τι συμβαίνει εδώ; Το 2017 βάλαμε όρους για την πυρασφάλεια, αλλά και άλλες τεχνικές προδιαγραφές για να είναι ασφαλείς και να λειτουργούν ορθά οι βρεφονηπιακοί σταθμοί. Απαιτούσαμε αυτή η νομοθεσία που κάναμε το 2017 να έχει εκπληρωθεί μέχρι το 2019. Το Υπουργείο Εσωτερικών διά του κ. Σκουρλέτη τότε διέθεσε 90 εκατομμύρια ευρώ για να χρηματοδοτηθούν οι προσαρμογές αυτές στους βρεφονηπιακούς σταθμούς των δήμων.

Από το 2009 μέχρι σήμερα τι κάνατε εσείς; Κάθε χρόνο δίνατε παράταση για την εφαρμογή, δηλαδή δεν θέλατε να την εφαρμόσετε πολύ απλά αυτή την ασφάλεια, για πυρασφάλεια, ζωτικές διατάξεις για τους βρεφονηπιακούς σταθμούς και για την ασφάλεια των βρεφών και νηπίων. Και τι γίνεται τελευταία λοιπόν; Η τελευταία αυτή επιμήκυνση, να μην εφαρμοστεί δηλαδή, αυτός ο νόμος, φτάνει τον Αύγουστο. Και τι γίνεται τον Αύγουστο; Τον Αύγουστο κάνετε το μεγάλο φιάσκο των voucher, δίνετε 1η Σεπτεμβρίου με την ψυχή στο στόμα στους γονείς τα voucher. Τι κάνουν οι γονείς; Ψάχνουν να βρουν έναν βρεφονηπιακό σταθμό και χιλιάδες γονείς πλέον πηγαίνουν τα voucher και τα εξαργυρώνουν σε βρεφονηπιακούς που δεν πληρούν αυτούς τους όρους.

Δεν είναι, δηλαδή, μόνο ότι είπατε ψέματα στους ανθρώπους, ότι τους δώσατε χιλιάδες voucher για τους βρεφικούς σταθμούς, που δεν υπάρχουν. Δεν έχουμε θέσεις εκεί. Δώσατε πενήντα τρεις χιλιάδες γνωρίζοντας ότι οι μισές θέσεις δεν μπορούν να καλυφθούν, γιατί δεν υπάρχουν, αλλά τα δώσατε τα voucher. Κάνατε αυτήν την απατεωνιά. Μετά, όμως, δώσατε voucher σε σταθμούς οι οποίοι δεν πληρούν τους όρους ασφάλειας. Αν συμβεί κάτι σε ένα παιδί ποιος έχει τώρα την ευθύνη, που δώσατε νέα παράταση σε όλους αυτούς για μέχρι τέλος Αυγούστου; Για πείτε μου! Εγώ, λοιπόν, σας λέω μην το κάνετε αυτό.

Θα σταθώ στη φοιτητική στέγη, άρθρο 5, τροπολογία 1421, 211. Εδώ, λοιπόν, τι κάνετε; Δίνετε σε σαράντα χιλιάδες φοιτητές αύξηση 500 έως 1.000 ευρώ στο στεγαστικό τους επίδομα. Τι έγινε δηλαδή; Δώσατε ένα ευτελές ποσό 20 εκατομμυρίων ευρώ και με αυτό ισχυρίζεστε ότι αντιμετωπίζετε τη φοιτητική κρίση στη στέγη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε, λίγο την ανοχή σας.

Είναι σαφές ότι αυτό είναι αδύνατο να γίνει. Να ρωτήσετε τους φοιτητές, τις οικογένειες τους κ.λπ. αν μπορούν να βρουν φοιτητική στέγη με αυτήν τη γενναιόδωρη αύξηση των 20, 25 εκατομμυρίων ευρώ. Δεν κατάλαβα το πρωί από την απάντηση της Υπουργού.

Εν πάση περιπτώσει, παράλληλα ξεκινάτε την ανέγερση φοιτητικών εστιών. Εδώ να δείτε ποιο είναι το σκάνδαλο. Ξεκινάτε έξι χιλιάδες φοιτητικές θέσεις σε κλίνες, σε φοιτητικές εστίες, που τις έχετε ήδη προκηρύξει. Πόσα χρήματα; 540 εκατομμύρια ευρώ. Πόσες εταιρείες είναι αυτές που διαγωνίζονται να τις πάρουν; Οι εξής μεγαλοεταιρείες, έξι. Ποιες θα τις πάρουν; Τρεις. Πόσο στοιχίζει η κάθε κλίνη; 90.000 ευρώ. Άρα καταλαβαίνουμε όλοι ακριβώς τι κάνετε στη φοιτητική στέγη.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, έχετε πάει στα εννιά λεπτά.

**ΘΕΑΝΩ ΦΩΤΙΟΥ:** Τελειώνω με μια μικρή επισήμανση στην τροπολογία που ανέπτυξαν εξαιρετικά ο σύντροφος Ανδρέας Ξανθός και ο κ. Ψυχογιός, για το τι κάνατε ας πούμε για τους εργαζόμενους στις δομές αυτές με αυτή την απίθανη και άθλια περικοπή κατά 45% των αμοιβών τους.

Εγώ να σας πω το άλλο. Κάνετε το ίδιο με τις δομές των ασυνόδευτων ανηλίκων όπου εσκεμμένα δεν τους πληρώνετε, ενώ είναι κονδύλι από το AMIF. Εδώ και έξι μήνες δεν πληρώνετε τους εργαζόμενους. Καταγγέλλουμε αυτή την ιστορία.

Συγχρόνως δεν δίνετε ούτε τα χρήματα για τη σίτιση και για τη διατροφή των ανήλικων παιδιών που βρίσκονται σε αυτές τις δομές. Αυτό είναι το πρόσωπό σας, το πρόσωπο πράγματι του δαρβινισμού. Όποιος δεν προσαρμόζεται, πεθαίνει. Υπέρ των ισχυρών.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Ο κ. Ιωάννης Πασχαλίδης από τη Νέα Δημοκρατία έχει τον λόγο και αμέσως μετά ο κ. Χρήστος Γκόγκας από το Κίνημα Αλλαγής.

Κύριε Πασχαλίδη, έχετε τον λόγο.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, παρ’ όλες τις πρωτόγνωρες προκλήσεις που βιώνουμε, όχι μόνο σε εθνικό αλλά τόσο σε ευρωπαϊκό, όσο και σε παγκόσμιο επίπεδο, η Κυβέρνηση του Κυριάκου Μητσοτάκη καταφέρνει να στέκεται δίπλα και να στηρίζει την ελληνική κοινωνία λαμβάνοντας γενναίες αποφάσεις και συγχρόνως συνεχίζει το μεταρρυθμιστικό της έργο ώστε να δημιουργήσει ένα σύγχρονο κράτος, ένα επιτελικό κράτος, ένα κράτος πρότυπο για τις επόμενες γενιές. Στο πλαίσιο αυτού του μεταρρυθμιστικού στόχου συζητείται το σημερινό νομοσχέδιο που αποτελεί μια βαθιά τομή στον τρόπο που διοικούνται και λειτουργούν οι δημόσιες επιχειρήσεις κοινής ωφέλειας δεδομένου ότι για πρώτη φορά θα εφαρμόζονται βέλτιστες πρακτικές εταιρικής διακυβέρνησης. Παράλληλα, το υπό συζήτηση νομοσχέδιο περιλαμβάνει ρυθμίσεις που θα διευκολύνουν τη διαθεσιμότητα της αξιόπιστης πιστοληπτικής αξιολόγησης για όλα τα πρόσωπα νομικά και φυσικά.

Πιο συγκεκριμένα, στο πρώτο κεφάλαιο του νομοσχεδίου και συγκεκριμένα στο πρώτο άρθρο, ορίζεται ο σκοπός του που είναι η εισαγωγή ενός ενιαίου σύγχρονου θεσμικού πλαισίου της εταιρικής διακυβέρνησης και του εν γένει συστήματος λειτουργίας των ανωνύμων εταιρειών των οποίων το μετοχικό κεφάλαιο ανήκει κατά απόλυτη πλειοψηφία στο ελληνικό δημόσιο καθώς και των λοιπών θυγατρικών της Ελληνικής Εταιρείας Συμμετοχών της Περιουσίας Α.Ε.. Με δεδομένο ότι το υφιστάμενο νομοθετικό πλαίσιο χαρακτηρίζεται από κατακερματισμό των ρυθμίσεων εξαιτίας του οποίου προκύπτουν εννοιολογικές αντιφάσεις και κενά δικαίου, το νέο πλαίσιο επιχειρεί να θεραπεύσει διαχρονικές παθογένειες και να εισαγάγει πρότυπα άρτιας εταιρικής διακυβέρνησης σε ανώνυμες εταιρείες που κατά τις προηγούμενες δεκαετίες έχουν συχνά απασχολήσει με τα προβλήματά τους αφ’ ενός μεν τους φορολογούμενους και ευρέως τη νοούμενη αγορά, αφ’ ετέρου δε τις ίδιες τις κυβερνήσεις.

Με σκοπό επομένως τη δημιουργία αυτοτελών και διαφανών εταιρειών των οποίων το μετοχικό κεφάλαιο ανήκει κατά απόλυτη πλειοψηφία στο ελληνικό δημόσιο και στοχεύοντας στη διασφάλιση του δημοσίου συμφέροντος προβλέπονται τα εξής. Για πρώτη φορά το κράτος καταρτίζει και δημοσιοποιεί την πολιτική κρατικής ιδιοκτησίας ανωνύμων εταιρειών στην οποία περιγράφονται ο απώτερος σκοπός της κρατικής ιδιοκτησίας των επιχειρήσεων οι λόγοι, δηλαδή, για τους οποίους το κράτος ιδρύει ή κατέχει μετοχές της ανώνυμης εταιρείας. Επίσης, για πρώτη φορά οι ανώνυμες εταιρείες του δημοσίου οφείλουν, πρώτον, να διαμορφώνουν και να δημοσιοποιούν τη δήλωση αποστολής της εταιρείας η οποία πρέπει να είναι σύντομη και να αντικατοπτρίζει τον σκοπό της εταιρείας. Δεύτερον, να διαμορφώνουν τη δήλωση ειδικών υποχρεώσεων η οποία είναι διάρκειας τριών ετών. Συνάπτεται μεταξύ της εταιρείας και του δημοσίου. Σ’ αυτήν καθορίζονται οι σχέσεις και οι υποχρεώσεις της εταιρείας απέναντι στο κράτος. Τρίτον, να συνάπτουν σύμβαση παροχής δημόσιας υπηρεσίας με το ελληνικό δημόσιο, αν υποχρεούνται να παρέχουν αγαθά ή υπηρεσίες στο δημόσιο ή να εκπληρώσουν οποιεσδήποτε άλλες υποχρεώσεις δημοσίου συμφέροντος.

Βασική εξάλλου καινοτομία αποτελεί και η υποχρέωση των εταιρειών να καταρτίζουν τετραετή στρατηγικά και ετήσια επιχειρησιακά σχέδια καθώς επίσης και τη σύσταση ψηφιακού μητρώου συμμετοχών στο δημόσιο στο οποίο θα ενταχθούν όλες οι εταιρείες στις οποίες το δημόσιο είναι μέτοχος. Ουσιαστικά για πρώτη φορά θα υπάρχει μια απλή αίτηση για αξιόπιστη εικόνα των συμμετοχών του δημοσίου σε ανώνυμες εταιρείες.

Όσον αφορά στο δεύτερο κεφάλαιο, με στόχο την εξάλειψη της ασυμμετρίας πληροφόρησης μεταξύ πιστωτών και ανάμεσα σε πιστωτές και οφειλέτες αλλά και την καθιέρωση ενός αξιόπιστου συστήματος αποτροπής στρατηγικών κακοπληρωτών, συνίσταται η ανεξάρτητη αρχή πιστοληπτικής αξιολόγησης. Η εν λόγω αρχή απολάβει λειτουργικής ανεξαρτησίας, διοικητικής και οικονομικής αυτοτέλειας και έχει ως σκοπό τη συλλογή, αποθήκευση και επεξεργασία πρωτογενών δεδομένων πιστοληπτικής συμπεριφοράς φυσικών και νομικών προσώπων και χορήγηση πιστοληπτικής βαθμολόγησης των άνω προσώπων. Έτσι η καλύτερη αξιολόγηση κατανόησης της πιστοληπτικής ικανότητας, με βάση τη συμπεριφορά του παρελθόντος προς όλες τις οντότητες του δημοσίου τομέα, θα μετριάσει τα κίνητρα για αθέτηση πληρωμής. Άλλωστε, η πιστοληπτική αξιολόγηση μπορεί, επίσης, να είναι χρήσιμη για την επιχείρηση ή το άτομο ως απόδειξη αξιοπιστίας.

Μία ακόμα σημαντική μεταρρύθμιση που εισάγεται με το τρίτο κεφάλαιο του νομοσχεδίου είναι η δημιουργία Κεντρικού Μητρώου Πιστώσεων με στόχο τη διασφάλιση της σταθερότητας του τραπεζικού συστήματος. Το Κεντρικό Μητρώο Πιστώσεων θα είναι ένα ολοκληρωμένο πληροφοριακό σύστημα την ευθύνη του οποίου θα έχει η Τράπεζα της Ελλάδος το οποίο θα λαμβάνει δεδομένα που προέρχονται από τους πιστωτές, όπως πιστωτικές πληροφορίες και πληροφορίες σχετικές με τον βαθμό πιστωτικού κινδύνου δανειοληπτών και οφειλετών.

Πέραν όλων των ανωτέρω το παρόν νομοσχέδιο περιλαμβάνει και ρυθμίσεις με τις οποίες η ελληνική Κυβέρνηση αποδεικνύει για μια ακόμα φορά εμπράκτως τη στήριξή της στον πρωτογενή τομέα της χώρας εξασφαλίζοντας ίση μεταχείριση αγροτών στην επιχορήγηση των αγροτικών εκμεταλλεύσεων για ζημιές από θεομηνίες και αποσαφηνίζεται το πλαίσιο πολιτικής αρωγής με στόχο την επιχείρηση και επιτάχυνση της προκαταβολής επιχορήγησης για ζημιές από θεομηνίες ή φυτικά μέσα παραγωγής.

Τελειώνοντας, θα ήθελα να επισημάνω ότι μέσα σ’ αυτή την εξαιρετικά ταραχώδη περίοδο η ελληνική οικονομία στέκεται δυνατή και πιο εξωστρεφής από ποτέ. Οι αριθμοί μιλούν από μόνοι τους. Με ρεκόρ εξαγωγών και επενδύσεων και φέτος οι εξαγωγές στην Ελλάδα αποτελούν το 41% του ΑΕΠ όταν πριν από μία δεκαετία ήταν μόλις το 20%. Καταφέραμε να ξεπεράσουμε την Ιταλία, τη Γαλλία και την Ισπανία. Τα κόκκινα δάνεια έχουν μειωθεί στα 14,8 δισεκατομμύρια ευρώ από 75,3 δισεκατομμύρια ευρώ που τα παρέλαβε η σημερινή Κυβέρνηση. Συγχρόνως δε, οι καταθέσεις έχουν αυξηθεί στα 182,9 δισεκατομμύρια ευρώ. Με τη μείωση σε φόρους και ασφαλιστικές εισφορές και με πλήθος άλλων αναπτυξιακών μέτρων έχουμε ήδη σημαντική αύξηση στις επενδύσεις στη βιομηχανική παραγωγή, στον τουρισμό, με αποτέλεσμα την αναβάθμιση της ελληνικής οικονομίας ακόμη και μέσα στην ενεργειακή κρίση.

Όλοι γνωρίζουμε ότι ο φετινός χειμώνας θα είναι πολύ δύσκολος, αλλά είμαι βέβαιος ότι η Κυβέρνηση θα λάβει όλες τις ορθές αποφάσεις που θα στηρίξουν την κοινωνία και παράλληλα θα κρατήσουν την ελληνική οικονομία στο δρόμο της εξωστρέφειας και της ανάπτυξης.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Πασχαλίδη.

Ο κ. Χρήστος Γκόκας από το Κίνημα Αλλαγής έχει τον λόγο. Αμέσως μετά τον λόγο θα πάρει ο κ. Λιούπης από τη Νέα Δημοκρατία.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε.

Ξεκινώντας την ομιλία μου καταδικάζω και από την πλευρά μου, από το Βήμα της Βουλής των Ελλήνων, την απρόκλητη επίθεση του κ. Ερντογάν κατά της Ελλάδας με την απαράδεκτη ομιλία του στον ΟΗΕ και τα ψευδέστατα στοιχεία που χρησιμοποίησε σε αυτή την ομιλία. Απαντάμε με θάρρος και εθνική ενότητα.

Κυρίες και κύριοι συνάδελφοι, το πρώτο μέρος του νομοσχεδίου αφορά στην εταιρική διακυβέρνηση των ανωνύμων εταιρειών του δημοσίου και των λοιπών θυγατρικών της ΕΕΣΥΠ Α.Ε.. Αυτή η θεσμοθέτηση, όπως και η άρνηση της Κυβέρνησης να εφαρμόσει τις γνωστές αποφάσεις 190 και 191 του 2022 του Συμβουλίου της Επικρατείας, για την άμεση επιστροφή των μετοχών της ΕΥΔΑΠ και της ΕΥΑΘ από το Υπερταμείο -δηλαδή από την ΕΕΣΥΠ- στο ελληνικό δημόσιο, αποδεικνύει την υποκριτική στάση της Νέας Δημοκρατίας ως αξιωματική αντιπολίτευση όταν καταψήφισε τη σύσταση του Υπερταμείου -όπως κι εμείς το είχαμε καταψηφίσει- ενώ ο ΣΥΡΙΖΑ ψήφιζε τη σύσταση του.

Η Νέα Δημοκρατία ως Κυβέρνηση, όχι μόνο διατήρησε άθικτο το Υπερταμείο, αλλά ενίσχυσε και ενισχύει τον ρόλο του. Αναφέρθηκε σε όλα αυτά αναλυτικά ο εισηγητής μας, ο κ. Σκανδαλίδης, όπως και στο σύνολο του νομοσχεδίου.

Με το σημερινό νομοσχέδιο θεσπίζονται διατάξεις για να μη λογοδοτεί κανείς. Στο δεύτερο και τρίτο μέρος του νομοσχεδίου ρυθμίζονται θέματα για την αξιολόγηση, της έναντι του δημοσίου φερεγγυότητας και πιστοληπτικής ικανότητας, φυσικών και νομικών προσώπων. Υπάρχει, όμως, θέμα ως προς την προστασία προσωπικών δεδομένων των πολιτών, ενώ φαίνεται ότι η Κυβέρνηση με τις επιλογές της αγνοεί τις πραγματικές ανάγκες και την κατάσταση της ελληνικής κοινωνίας, νοικοκυριών και επιχειρήσεων.

Θα περιοριστώ στις διατάξεις του τέταρτου κεφαλαίου του Α΄ μέρους, στις ρυθμίσεις για τις λοιπές θυγατρικές της ΕΕΣΥΠ Α.Ε.. Με τα προβλεπόμενα στα άρθρα 30 και 31 για τις προσλήψεις προσωπικού, κατά παρέκκλιση κάθε γενικής ή ειδικής διάταξης ή επιχειρησιακής συλλογικής σύμβασης εργασίας και με πρόβλεψη, μάλιστα, συνέντευξης, διαδικασίες που χαλαρώνουν και πρακτικά παρακάμπτουν τον έλεγχο από τον ΑΣΕΠ, προκύπτουν ζητήματα όπως: Ο κίνδυνος να δημιουργηθεί μια νέα γενιά εργαζομένων με χαμηλότερα εργασιακά δικαιώματα και εργαζομένους δύο ταχυτήτων. Η μείωση του παλιού προσωπικού και η διατήρηση του νέου οδηγεί στην κατάργηση των συλλογικών συμβάσεων εργασίας. Επίσης, δεν υπάρχει καμμία διασφάλιση ότι οι συμβάσεις ορισμένου χρόνου θα είναι πλήρους απασχόλησης.

Στο άρθρο 33 προβλέπονται οι συμβάσεις δανεισμού εργαζομένων με εταιρείες του ιδιωτικού τομέα, έξω, δηλαδή, από κάθε διαδικασία προσλήψεων.

Στο άρθρο 34 προβλέπεται ενιαίο μισθολόγιο για τους εργαζόμενους, αλλά ελεύθερη πολιτική και επιλογή αμοιβών για γενικούς διευθυντές και διευθυντές, αμοιβές που διευρύνονται. Άρα, για ποιο εργασιακό, αξιοκρατικό καθεστώς μιλάμε;

Παρόμοια διάταξη η Κυβέρνηση έχει ήδη θεσμοθετήσει το 2019. Τώρα επεκτείνει την εφαρμογή της.

Η δε κινητικότητα, στο άρθρο 35, περιορίζεται μεταξύ λίγων επιχειρήσεων, των λοιπών θυγατρικών της ΕΕΣΥΠ, που μένουν εκτός του ν.4440/2016.

Στο άρθρο 38, έχουμε άλλη μία κατά παρέκκλιση ρύθμιση ζητημάτων που αφορούν στις δημόσιες συμβάσεις και το ν.4412/2016, χωρίς διασφάλιση διαφάνειας και με κίνδυνο για την υλοποίηση σημαντικών έργων υποδομών. Ο Υπουργός αποφασίζει ο ίδιος την εκποίηση δημόσιας περιουσίας. Το πάρτι των κατά βούληση αναθέσεων θα συνεχιστεί.

Αντίστοιχες διατάξεις, στα άρθρα 39 έως 41, αφορούν στο προσωπικό και στα στελέχη του ΟΑΣΑ Α.Ε. και των θυγατρικών του ΣΤΑΣΥ Α.Ε. και ΟΣΥ Α.Ε.. Στην ουσία, απελευθερώνονται πλήρως οι προσλήψεις, όλα ορίζονται από όργανα της εταιρείας, οι είκοσι ημέρες είναι ελάχιστες για να διαπιστωθούν παρατυπίες από τον ΑΣΕΠ και προβλέπεται κύμα ενστάσεων.

Επιπλέον, με το άρθρο 41 μονιμοποιούνται οι μνημονιακές διατάξεις -2015 – 2018- και αφαιρείται κάθε δυνατότητα προσδιορισμού μισθολογικών και μη -υπό έγκριση- όρων από συλλογικές συμβάσεις εργασίας. Προστέθηκαν, δε, παρόμοιες ρυθμίσεις για τον ΟΣΕ Α.Ε. και την ΕΡΓΟΣΕ Α.Ε., δύο εταιρειών του δημοσίου, ρυθμίσεις όπως για τις εταιρείες του Υπερταμείου και μάλιστα, με τροπολογία. Για ποιον λόγο, άραγε; Για να μειωθούν οι αντιδράσεις; Κι ενώ επίκειται νομοσχέδιο για τον διαχωρισμό ΟΣΕ κι ΕΡΓΟΣΕ. Έχουμε δε το πρωτοφανές, δηλαδή τροπολογία άρθρων, συγκεκριμένα του 22 και του 23, που δεν έχουν ψηφιστεί ακόμη.

Τέλος, στο άρθρο 46 παράγραφος 5 στις μεταβατικές διατάξεις, αναφέρεται ότι τα άρθρα 39 έως 41 ισχύουν μέχρι 31-12-2025. Γιατί μέχρι τότε; Θα ισχύσουν ύστερα οι διατάξεις των άρθρων 30 και 31; Θα είναι το βήμα για την ιδιωτικοποίηση των δημόσιων αστικών συγκοινωνιών; Πρέπει να απαντηθεί αυτό.

Όλες αυτές, κυρίες και κύριοι συνάδελφοι, είναι διατάξεις που τα διαλύουν όλα, εργασιακά δικαιώματα, συλλογικές συμβάσεις εργασίας, μισθούς, διαφάνεια στις δημόσιες συμβάσεις και οι αντιδράσεις των εργαζομένων στις ΔΕΚΟ είναι δικαιολογημένες. Οι δε εξηγήσεις του Υπουργού Μεταφορών δεν καθησυχάζουν κανέναν.

Και κλείνω με το άρθρο 42 για την επέκταση κατά έναν χρόνο των συμβάσεων ανάθεσης έργου αστικών συγκοινωνιών από τον ΟΑΣΑ και τον ΟΑΣΘ στα ΚΤΕΛ Αθήνας και Θεσσαλονίκης και μάλιστα με πρόσθετο έργο κατά 25% σε γραμμές, δρομολόγια και χιλιόμετρα, απευθείας και χωρίς κανέναν διαγωνισμό. Πρόκειται για μια διαδικασία που ξεκίνησε από τον ΣΥΡΙΖΑ με την ανάθεση δρομολογίων στα ΚΤΕΛ στη Θεσσαλονίκη και συνεχίστηκε με τη Νέα Δημοκρατία.

Η διάταξη αυτή επανανομοθετείται αυτούσια, με την προσθήκη ότι εφαρμόζεται κατά παρέκκλιση κάθε άλλης διάταξης. Είχε νομοθετηθεί με το άρθρο 75 του ν.4949/2022 τον Ιούλιο και είχε καταψηφιστεί από εμάς, αφού αποτελεί μια διαδικασία έμμεσης ιδιωτικοποίησης του έργου των αστικών συγκοινωνιών, που προωθήθηκε με αφορμή την πανδημία και επεκτείνεται χωρίς, όμως, διαγωνισμούς.

Επανανομοθετείται, προφανώς, επειδή το ελεγκτικό συνέδριο έκρινε ότι δεν υφίστανται πλέον οι λόγοι του κατεπείγοντος και των εκτάκτων συνθηκών. Η εξέλιξη αυτή αποτελεί, όμως, φιάσκο για την Κυβέρνηση, η οποία αφού πρώτα υποστήριξε ότι ο κορωνοϊός δεν κολλάει από τον συνωστισμό στα μέσα μαζικής μεταφοράς, ανέθεσε ύστερα έργο στα ΚΤΕΛ με τη γνωστή διαδικασία, δεν προχώρησε σε επαρκή μίσθωση λεωφορείων από τον ΟΑΣΑ -παρά τον προβληματικό διαγωνισμό των τριακοσίων λεωφορείων- πάμε τώρα στον τέταρτο χρόνο και ακόμη δεν προχώρησε η αγορά των νέων λεωφορείων, δεν δίνονται χρήματα για ανταλλακτικά ώστε να μπουν σε κυκλοφορία τα λεωφορεία του οργανισμού, που είναι αραγμένα στα μηχανοστάσια. Στα ζητήματα αυτά, για τα οποία είναι υπεύθυνη η Κυβέρνηση, ο κ. Καραμανλής μίλησε το πρωί για παροχή έργου με πολύ μικρότερο κόστος από τα ΚΤΕΛ.

Ποιο έργο προσφέρουν, με μη κατάλληλα λεωφορεία για την απαιτούμενη ποιότητα εξυπηρέτησης των πολιτών στις αστικές συγκοινωνίες; Για τι μας προϊδεάζει ο κύριος Υπουργός; Ποια είναι τα σχέδια της Κυβέρνησης για το μέλλον των αστικών συγκοινωνιών;

Κλείνοντας, κυρίες και κύριοι συνάδελφοι, καταψηφίζουμε αυτό το νομοσχέδιο επί της αρχής. Θα ψηφίσουμε διατάξεις που συμφωνούμε, αλλά και τα οικονομικά μέτρα της τροπολογίας αφού δεν λέμε όχι σε ό,τι ανακουφίζει τους πολίτες, άσχετα από τη σκληρή κριτική και για το σύνολο των μέτρων, όπως αυτά εξαγγέλθηκαν και για μέτρα που δεν ανταποκρίνονται στις ανάγκες συγκεκριμένων κοινωνικών ομάδων. Και θα αναφέρω χαρακτηριστικά τους αγρότες συνταξιούχους με τις πενιχρές συντάξεις των 330 έως 360 ευρώ, αλλά και τον πρωτογενή τομέα που είναι για μια ακόμα φορά ρηγμένος, αφού παίρνει μόλις 150 εκατομμύρια ευρώ από τα 5,5 δισεκατομμύρια ευρώ που εξαγγέλθηκαν, ποσό που δεν καλύπτει με τίποτα τους αγρότες και τους κτηνοτρόφους.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε συνάδελφε.

Πριν δώσω τον λόγο στον κ. Αθανάσιο Λιούπη από τη Νέα Δημοκρατία, έχω την τιμή να ανακοινώσω προς το Σώμα ότι,

Ο Αντιπρόεδρος της Κυβέρνησης, οι Υπουργοί Υγείας, Οικονομικών, Ανάπτυξης και Επενδύσεων, Εξωτερικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, οι Αναπληρωτές Υπουργοί Οικονομικών, Εξωτερικών, Υγείας και Εσωτερικών, καθώς και οι Υφυπουργοί στον Πρωθυπουργό και Πολιτισμού και Αθλητισμού κατέθεσαν σήμερα, την 21η Σεπτεμβρίου του 2022, σχέδιο νόμου με τίτλο: «Σύσταση και οργάνωση νομικού προσώπου δημοσίου δικαίου με την επωνυμία «Ένωση Τεχνολόγων Ακτινολογίας - Ακτινοθεραπείας Ελλάδας» (ΕΤΑΑΕ), ρυθμίσεις για την αντιμετώπιση της πανδημίας του κορωνοϊού COVID 19 και την προστασία της δημόσιας υγείας και λοιπές διατάξεις», το οποίο παραπέμπεται στην αρμόδια Διαρκή Επιτροπή.

Ορίστε, κύριε Λιούπη, έχετε το λόγο.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, οι παγκόσμιες γεωπολιτικές στρατηγικές, ο πόλεμος, οι δυσμενείς εξελίξεις στην ενέργεια την τελευταία χρονιά, καθιστούν αναγκαίες ανάλογες οικονομικές προσαρμογές. Αυτονόητα, η οικονομική μας πολιτική -για πολλοστή φορά τα τελευταία χρόνια- οφείλει να συμβαδίσει με τις απρόβλεπτες εξωγενείς συνθήκες και να δώσει προτεραιότητες στις ανάγκες των πολιτών. Είναι γνωστές όλες οι κινήσεις που γίνονται από το κυβερνητικό επιτελείο, ώστε να αμβλυνθούν οι δυσκολίες που αντιμετωπίζουν οι πολίτες με την ακρίβεια, με την αύξηση της τιμής των καυσίμων, με την αύξηση της τιμής της ηλεκτρικής ενέργειας.

Παράλληλα, όμως, συνεχίζεται αμείωτη η προσπάθεια από την Κυβέρνηση για διαρθρωτικές αλλαγές και νομοθετικές βελτιώσεις, με στόχο την αναπτυξιακή προοπτική της χώρας.

Η σημερινή νομοθετική πρωτοβουλία εισάγει μεταρρυθμίσεις, κάνει καίριες παρεμβάσεις σε αρκετά θέματα αρμοδιότητας του Υπουργείου Οικονομικών.

Πρώτον, με τον βασικό κορμό του νομοσχεδίου θεσπίζονται αλλαγές στη διοίκηση και τον τρόπο λειτουργίας των ανωνύμων εταιρειών του δημοσίου. Το πλαίσιο για τις εταιρείες αυτές παραμένει ουσιαστικά αμετάβλητο εδώ και δεκαετίες και πιστεύουμε ότι χρειάζεται προσαρμογή στις νέες συνθήκες και δεδομένα.

Με τις σημερινές διατάξεις οι ανώνυμες εταιρείες του δημοσίου αποκτούν ένα πλέγμα ρυθμίσεων για την οργάνωση της λειτουργίας τους, σύμφωνα με τις αρχές της εταιρικής διακυβέρνησης και τις κατευθυντήριες οδηγίες του ΟΟΣΑ. Μεταξύ των αλλαγών που συζητάμε, πρώτον, η δημιουργία για πρώτη φορά ενός καταλόγου με ελάχιστα προσόντα απαραίτητα γι’ αυτούς που μετέχουν στα διοικητικά συμβούλια.

Δεύτερον, κάθε ανώνυμη εταιρεία του δημοσίου συντάσσει για πρώτη φορά δήλωση αποστολής, με στόχους που πρόκειται να υλοποιηθούν στην πενταετία, τη δήλωση ειδικών υποχρεώσεων με δεσμεύσεις της εταιρείας έναντι του κράτους και ενισχύεται η διαφάνεια με τη σύσταση ειδικής μονάδας ελέγχου.

Ταυτόχρονα, ιδρύεται μια νέα ανεξάρτητη αρχή, η Ανεξάρτητη Αρχή Πιστοληπτικής Αξιολόγησης. Δημιουργείται δηλαδή, για πρώτη φορά ένα αξιόπιστο, ανεξάρτητο όργανο που αναλαμβάνει το ρόλο της αξιολόγησης πιστοληπτικής ικανότητας κάθε πολίτη, μόνον εφόσον ο ίδιος το επιλέξει και το ζητήσει. Αποκτάμε ένα πολύτιμο και έγκυρο εργαλείο, ώστε να μην αποκλείονται πολίτες και επιχειρήσεις από χρηματοδότηση που δικαιούνται, μόνο και μόνο επειδή δεν υπήρξε παροχή όλων των αναγκαίων στοιχείων και πληροφοριών.

Ταυτόχρονα, η νέα ανεξάρτητη αρχή συνιστά μια σοβαρή ασφαλιστική δικλίδα απέναντι στον κίνδυνο υπερχρέωσης, όπως και σε μια νέα διόγκωση των κόκκινων δανείων. Απολαμβάνει, φυσικά, λειτουργικής ανεξαρτησίας και διοικητικής και οικονομικής αυτοτέλειας που εγγυώνται την καθόλα νόμιμη επεξεργασία των οικονομικών δεδομένων των πολιτών και επιχειρήσεων στα πρότυπα πολλών ευρωπαϊκών χωρών.

Σκοπός είναι η δημιουργία ενός πλαισίου ασφάλειας στο χρηματοπιστωτικό σύστημα δανεισμού, γεγονός που από μόνο του επιφέρει μεγαλύτερη σταθερότητα και ένα ασφαλές επενδυτικό περιβάλλον. Όχι, φυσικά, δεν είναι ο στόχος να διευκολύνεται ο τραπεζικός τομέας, να έχει πληροφόρηση για τα χρέη των ιδιωτών, όπως ακούστηκε από την Αντιπολίτευση. Ας μην ξεχνάμε ότι σήμερα μια ιδιωτική εταιρεία εκπληρώνει αυτόν τον στόχο. Όμως, με την ίδρυση μιας ανεξάρτητης και αμερόληπτης αρχής αντιμετωπίζουμε με σοβαρότητα το ζήτημα των προσωπικών οικονομικών δεδομένων των πολιτών. Εξάλλου το Υπουργείο Οικονομικών έχει ήδη ενσωματώσει τις παρατηρήσεις της Αρχής της Προστασίας των Δεδομένων Προσωπικού Χαρακτήρα.

Ιδρύεται το Κεντρικό Μητρώο Πιστώσεων στην Τράπεζα της Ελλάδος που έχει ενταχθεί στο Ταμείο Ανάκαμψης και Ανθεκτικότητας. Στόχος είναι να καταγράφονται αναλυτικά τα στοιχεία που αφορούν πιστώσεις, όπως οι πληρωμές που έχουν γίνει και οι εξασφαλίσεις που έχουν δοθεί, ώστε να συνεργάζεται με την Ανεξάρτητη Αρχή Πιστοληπτικής Αξιολόγησης.

Τρίτον, δίνεται έμφαση στη στήριξη των αγροτών και της αγροτικής παραγωγής. Ορίζεται με σαφήνεια ότι δικαιούνται επιχορήγηση για ζημιά στο φυτικό κεφάλαιο, όχι μόνο οι αγρότες, αλλά και οι εταιρίες που ασχολούνται στον αγροτικό τομέα, συνεταιρισμοί, ομάδες αγροτών κλπ.

Τέταρτον, το νομοσχέδιο περιλαμβάνει και μια διάταξη σημαντική για τη Μαγνησία. Είναι οι τελικές διαδικαστικές ενέργειες σε μια προσπάθεια που ξεκίνησε πριν από τρία χρόνια, ώστε ο Βόλος να αποκτήσει ένα νέο και σύγχρονο δικαστικό μέγαρο, το οποίο θα ανταποκρίνεται στις ανάγκες δικαστικών λειτουργών, δικαστικών λειτουργιών, δικαστικών υπαλλήλων και δικηγόρων. Είναι σημαντικό για μας να βλέπουμε γρήγορα να τελεσφορεί η προσπάθεια της ανέγερσης του δικαστικού μεγάρου, χάρη στην καλή συνεργασία του Υπουργείου Δικαιοσύνης, του Υπουργείου Οικονομικών, της τοπικής αυτοδιοίκησης.

Σήμερα παραχωρείται στο ΤΑΧΔΙΚ το ακίνητο στο οποίο θα γίνει η ανέγερση του νέου δικαστικού κτηρίου. Η όλη διαδικασία έχει ενταχθεί στον ν.3389/2005, θα γίνει με ΣΔΙΤ και γι’ αυτό ευελπιστούμε σε μια ταχύτατη υλοποίηση, όπως και το δικαστικό μέγαρο Λαμίας, κύριε Υπουργέ.

Πέμπτον, τέλος, με το σημερινό νομοσχέδιο έχουμε συμπληρωματικό κρατικό προϋπολογισμό για το 2022 ύψους 2,9 δισεκατομμυρίων ευρώ. Θα χρηματοδοτήσουν τα μέτρα που λαμβάνει η Κυβέρνηση για τη στήριξη της οικονομίας και των πολιτών. Πρόκειται για τα μέτρα που εξήγγειλε ο Πρωθυπουργός μας Κυριάκος Μητσοτάκης πριν από λίγες ημέρες στο πλαίσιο της ΔΕΘ. Είναι τα μέτρα που εξειδικεύτηκαν από τους Υπουργούς μας και θα δώσουν ανάσα σε νοικοκυριά και στο σύνολο της οικονομίας αυτόν τον δύσκολο χειμώνα. Το 1,7 δισεκατομμύριο ευρώ θα δοθούν για επιδότηση ηλεκτρικού ρεύματος, ενώ τα υπόλοιπα χρήματα αφορούν στο επίδομα θέρμανσης και στην επέκταση, στη διεύρυνση του «ΕΞΟΙΚΟΝΟΜΩ». Για το 2022, περίπου 13,2 δισεκατομμύρια ευρώ έχουν δοθεί ως οικονομική κοινωνική στήριξη. Ποσό σημαντικό, αλλά, κυρίως, χωρίς να χάσουμε το συνολικό δημοσιονομικό μας στόχο.

Από την Αξιωματική Αντιπολίτευση όχι απλώς δεν υπήρξε ικανοποίηση για τη βοήθεια και τη στήριξη προς τους πολίτες, αλλά ακούσαμε και τον ισχυρισμό ότι τα χρήματα αυτά θα ταΐσουν το τέρας της αισχροκέρδειας. Όχι απλά δεν τονώνουμε την αισχροκέρδεια, αλλά κάνουμε το παν για να την αποτρέψουμε με διαρκείς ελέγχους στην αγορά, αλλά και με υιοθέτηση πλαφόν όπου χρειάζεται, όπως για παράδειγμα ο Υπουργός Ανάπτυξης προανήγγειλε πλαφόν σε καυσόξυλα και πέλετ των οποίων η τιμή εκτοξεύτηκε.

Η Κυβέρνηση από την αρχή αυτής της κρίσης διαχειρίστηκε με ψυχραιμία το πρόβλημα, βρήκε άμεσες και λογικές λύσεις, ώστε να υπάρξουν τα αναγκαία χρήματα να τονωθεί η οικονομία και οι πιο αδύναμοι. Έτσι θα πορευτούμε και αυτόν τον χειμώνα, αλλά και για όσο διαρκέσει η κρίση της ενέργειας. Με σοβαρότητα, με πρόγραμμα και με ρεαλιστικές λύσεις για όλα τα θέματα, πάντα δίπλα στους πολίτες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ και για την τήρηση του χρόνου. Όπως πάντα περιεκτικός και σαφής.

Τον λόγο έχει ο κ. Κωνσταντινίδης Ευστάθιος από τη Νέα Δημοκρατία.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι αν εξαιρέσει κάποιος τις ειδικότερες ρυθμίσεις που περιλαμβάνονται στο πέμπτο μέρος του νομοσχεδίου και επιλαμβάνονται σημαντικών ζητημάτων, κυρίως οικονομικού χαρακτήρα, τέσσερα είναι τα ζητήματα, τα δύο, μάλιστα, ιδιαίτερα συναφή, που αντιμετωπίζονται με το συζητούμενο σχέδιο νόμου.

Το πρώτο αναφέρεται σε ρυθμίσεις για τη διακυβέρνηση εταιρειών του δημοσίου και των θυγατρικών της ελληνικής εταιρείας συμμετοχών και περιουσίας, με όρους πραγματικής οικονομίας, με κατάρτιση στρατηγικών και επιχειρησιακών σχεδίων, με βιώσιμα και λειτουργικά οργανογράμματα, με μονάδες και διαδικασίες εσωτερικού ελέγχου, με στοχοθεσία και με λογοδοσία.

Το δεύτερο που νομοθετούμε είναι η σύσταση μιας Ανεξάρτητης Αρχής Πιστοληπτικής Αξιολόγησης, αλλά και το πλαίσιο λειτουργίας και εφαρμογής της με τη δημιουργία ενός ολοκληρωμένου πληροφοριακού συστήματος. Πρακτικά αυτό αναφέρεται στη βαθμολόγηση φυσικών και νομικών προσώπων, βάσει των οφειλών τους προς το δημόσιο. Και, φυσικά, τη διαδικασία για την επεξεργασία, τη διατήρηση και την πρόσβαση στα δεδομένα της οικονομικής συμπεριφοράς οφειλετών που συλλέγονται στο ολοκληρωμένο πληροφοριακό σύστημα της αρχής.

Τι αξία θα έχει αυτή η πιστοληπτική αξιολόγηση; Κάθε φυσικό ή νομικό πρόσωπο θα μπορεί να κάνει χρήση της ενώπιον πιστωτικών φορέων του ιδιωτικού τομέα στην Ελλάδα και στο εξωτερικό -στην Ευρωπαϊκή Ένωση- και θα αποτελεί αυτό μια έγκυρη και πιστοποιημένη απόδειξη για την οικονομική του φερεγγυότητα, αξιοπιστία, συμπεριφορά του απέναντι στο δημόσιο.

Το πληροφοριακό αυτό σύστημα, όπως περιγράφεται στο τρίτο μέρος του συζητούμενο σχεδίου νόμου, που θα τηρείται στην Τράπεζα της Ελλάδος στοχεύει στην ενίσχυση της πραγματικής οικονομίας από το χρηματοπιστωτικό σύστημα, παράλληλα βέβαια, με τη διασφάλιση της χρηματοπιστωτικής σταθερότητας, αφού πλέον θα παρέχεται ασφαλής εικόνα για την ικανότητα των δυνητικών δανειοληπτών. Κανένας μας, βεβαίως, δεν θέλει να ξαναγυρίσει σε εποχές κόκκινων δανείων. Αυτό, λοιπόν, ήταν ένα ζητούμενο και αποτελούσε, βέβαια, και ένα αίτημα, ώστε να μην ξαναδούμε εξεζητημένες δανειακές χορηγήσεις από ανθρώπους που μπορεί να είχαν υπερβολικές υποχρεώσεις απέναντι στο ελληνικό δημόσιο.

Το τέταρτο, πολύ σημαντικό για όλη την κοινωνία, κεφάλαιο, ιδίως λόγω των ακραίων συγκυριών που διανύουμε, αναφέρεται στην αύξηση των πιστώσεων του κρατικού προϋπολογισμού του τρέχοντος οικονομικού έτους κατά 2.900.000.000 ευρώ. Αύξηση, βέβαια, που αποτελεί προϊόν όχι νέα φορολογίας, αλλά της αύξησης των αποδόσεων της ελληνικής οικονομίας, της καλής δηλαδή, εκτέλεσης και απόδοσης του προϋπολογισμού. Ενός προϋπολογισμού τον οποίο η Αντιπολίτευση σύσσωμη κατακεραύνωνε κατά τη συζήτηση και ψήφισή του, αλλά και κάθε φορά που αναφέρονταν οι εκπρόσωποι των κομμάτων της Αντιπολίτευσης στην ελληνική οικονομία, παρά μάλιστα, τις αντίθετες αξιολογήσεις των διεθνών οίκων. Αυτό βέβαια, είναι μία αντίφαση.

Μια άλλη αντίφαση στην οποία έχει περιέλθει, κυρίως, η Αξιωματική Αντιπολίτευση μετά από τις τελευταίες εξαγγελίες του Αρχηγού της κ. Τσίπρα από το βήμα της Διεθνούς Εκθέσεως της Θεσσαλονίκης, αφορά στο γεγονός ότι ή πλέον θα πρέπει να επιμείνει στο ψεύδος περί της καθημαγμένης ελληνικής οικονομίας, οπότε όλες οι πρόσφατες υποσχέσεις που έδωσε ο κ. Τσίπρας είναι φρούδες -που έτσι κι αλλιώς είναι, αφού τα 23 δισεκατομμύρια ευρώ για τα οποία δεσμεύτηκε, εξήγγειλε ο Αρχηγός σας ξεπερνούν κάθε δημοσιονομική αντοχή- ή που θα πρέπει να αναγνωρίσετε ότι η ελληνική οικονομία είναι ισχυρή και ανθεκτική απέναντι σε πρωτοφανείς εξωγενείς παράγοντες, γεγονός που μας δίνει τη δυνατότητα να προβαίνουμε σε επιπλέον παροχές και στήριξη προς την ελληνική κοινωνία. Μία στήριξη, βέβαια, αληθινή και όχι κάλπικη, που γίνεται πράξη μόλις λίγες ημέρες μετά από τις σχετικές δεσμεύσεις του κυρίου Πρωθυπουργού από το βήμα της ΔΕΘ.

Αυξάνονται έτσι οι πιστώσεις του φετινού τακτικού προϋπολογισμού κατά 2.900.000.000 ευρώ, γεγονός που επιτρέπει τη διεύρυνση απαλλαγών από την ειδική εισφορά αλληλεγγύης για το έτος 2022 και την οριστική κατάργησή της για το 2023 και μετά για όλα τα εισοδήματα, την επέκταση για φέτος της εξαίρεσης από την καταβολή τέλους επιτηδεύματος για αγρότες κανονικού καθεστώτος, την εξαίρεση από την υποχρέωση καταβολής τέλους επιτηδεύματος για μικρομεσαίες επιχειρήσεις με την ελάχιστη προϋπόθεση της δημιουργίας της αύξησης των θέσεων πλήρους απασχόλησης κατά τρεις μήνες μέσα σε ένα έτος, προϋπόθεση την οποία κατά τα φαινόμενα θα εκπληρώσουν πάρα πολλές μικρομεσαίες επιχειρήσεις, δεδομένου ότι έχουμε συνεχιζόμενη αύξηση των θέσεων απασχόλησης, μείωση της ανεργίας.

Επιτρέπει επιπλέον την αύξηση του ετήσιου φοιτητικού στεγαστικού επιδόματος από τα 1.000 ευρώ στα 1.500 ευρώ και στα 2.000 ευρώ σε περίπτωση συγκατοίκησης φοιτητών, την επιδότηση του πετρελαίου θέρμανσης με 20 λεπτά το λίτρο, ενίσχυση που θα συμπληρωθεί το επόμενο διάστημα με τη γενναία αύξηση του επιδόματος θέρμανσης την οποία οφείλουμε όλοι να αναγνωρίσουμε ως πολύ σημαντική και να επιδοκιμάσουμε, όπως και τη διεύρυνση των σχετικών κριτηρίων, γεγονός που θα επιτρέψει να συμπεριληφθούν στη σχετική ενίσχυση πολλοί περισσότεροι δικαιούχοι.

Θα πρέπει, όμως, στο σημείο αυτό να επιμείνω στην επανεξέταση του πλαισίου των ενισχύσεων για το επίδομα θέρμανσης, ιδίως, κύριε Υπουργέ, κύριε Υφυπουργέ, σε περιοχές ιδιαίτερα ορεινές, όπως ο Νομός Κοζάνης, που όχι μόνο αντιμετωπίζουν και αντιμετωπίζουμε βαρύτερο αλλά και πολύ μακρύτερο χειμώνα. Σημειώνω ότι πριν από λίγες ημέρες στη Βλάστη, κύριε Υφυπουργέ, είχε μηδέν βαθμό κελσίου. Κλείνουμε τις τηλεθερμάνσεις μας στα μέσα Μαΐου. Άρα, πρέπει να επανεξετάσουμε το πλαίσιο των ενισχύσεων για αυτές τις περιοχές.

Επιπλέον, θα πρέπει να δούμε λίγο και τον πληθυσμιακό περιορισμό που προβλέπεται για όσους καίνε καυσόξυλα ή πέλετ. Ενδεικτικά αναφέρω τους κατοίκους περιοχών όπως η Σιάτιστα οι οποίοι χάνουν αυτή την σημαντική στήριξη, κάτι εξαιρετικά επαχθές στις τρέχουσες συνθήκες. Συνεπώς, ειδικά για φέτος να μην υπάρξει αυτός ο πληθυσμιακός περιορισμός.

Πολύ σύντομα, λοιπόν, θα εφαρμοστούν μία προς μία και οι υπόλοιπες δεσμεύσεις του Πρωθυπουργού, Κυριάκου Μητσοτάκη, επιβεβαιώνοντας τη σχέση εμπιστοσύνης που δένει τη σημερινή Κυβέρνηση με την ελληνική κοινωνία, σχέση εμπιστοσύνης που θα επικυρωθεί με την ανανέωση της εντολής των συμπολιτών μας στη Νέα Δημοκρατία, που αποτελεί τη μοναδική πολιτική δύναμη που μπορεί να εγγυηθεί τη σταθερότητα και την ανάπτυξη στον τόπο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε συνάδελφε.

Ολοκληρώθηκε ο κύκλος των ομιλητών. Και ακολουθούν οι εισηγητές για μια σύντομη τρίλεπτη δευτερολογία.

Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Η Βουλή καλείται να ψηφίσει κάτι που είναι ακραίο ακόμη και για την Κυβέρνηση Μητσοτάκη. Καλείται να ψηφίσει τώρα, αυτή τη στιγμή, που είναι ηλίου προφανέστερο ότι τα νοικοκυριά δεν μπορούν να πληρώσουν τους λογαριασμούς τους, το φακέλωμα, για όλη του τη ζωή, κάθε πολίτη που καθυστερεί να πληρώσει τον λογαριασμό του. Ο αλγόριθμος αυτός θα λέει ότι είναι αξιόπιστος για να πάρει δάνειο στην τράπεζα, να ανοίξει λογαριασμό, να νοικιάσει ένα σπίτι, να προσληφθεί ως εργαζόμενος; Αυτό μας λέει η διεθνής εμπειρία. Και το κάνετε αυτή τη στιγμή!

Πραγματικά, κάνετε κάθε κρίση για την κοινωνία ευκαιρία πλουτισμού για κάποιους, ευκαιρία περιθωριοποίησης για τους εργαζόμενους και ευκαιρία για εσάς να περιθωριοποιήσετε τους εργαζόμενους, ευκαιρία να πάρετε το οξυγόνο των ανθρώπων. Γιατί θέλετε να πάρετε το οξυγόνο των ανθρώπων; Γιατί όταν οι άνθρωποι βρίσκονται με την πλάτη στον τοίχο, τότε είναι υποχρεωμένοι να δεχθούν στο τέλος ή έτσι νομίζετε τουλάχιστον, οτιδήποτε τους ζητήσει ο μεγάλος επιχειρηματίας. Να δουλέψουν χωρίς κανένα πλαίσιο εργασιακό; Να δουλέψουν! Να δουλέψουν για ψίχουλα; Να δουλέψουν! Να δουλέψουν χωρίς ωράριο, χωρίς τίποτα; Να δουλέψουν! Έτσι νομίζετε.

Αυτό που κάνετε είναι να διαλύετε την κοινωνική συνοχή. Αυτό κάνετε με τις πράξεις σας. Φτάνετε τον κόσμο στο σημείο να σκάσει.

Σας καλούμε, αν θέλετε να αλλάξετε την πολιτική ατζέντα από το σκάνδαλο των υποκλοπών, να αλλάξετε πραγματικά την ατζέντα σας, να αλλάξετε πορεία. Δεν ευελπιστούμε ότι θα το κάνετε. Θα προτιμήσετε ως Κυβέρνηση να χάσετε τις εκλογές, να καταρρεύσετε δημοσκοπικά, παρά να σταματήσετε να εξυπηρετείτε αυτά τα μεγάλα επιχειρηματικά συμφέροντα, τα οποία τα βλέπουμε να εξυπηρετούνται νομοσχέδιο με νομοσχέδιο. Φοβόμαστε πάρα πολύ γι’ αυτό που φέρνετε σε αυτή τη χώρα. Θα το αντιμετωπίσουμε στον δρόμο, θα το αντιμετωπίσουμε στο Κοινοβούλιο, θα το αντιμετωπίσουμε με κάθε τρόπο.

Φέρατε αυτή την καταγραφή της κατ’ εσάς αναξιοπιστίας των πολιτών, γιατί βρέθηκαν σε αδυναμία να πληρώσουν έναν λογαριασμό! Αλήθεια πόσοι πολίτες αυτή τη στιγμή με βάση αυτό που φέρνεται για το σκορ, θα έχουν κακό σκορ; Πείτε μας, με αυτό το μέτρο που φέρνετε, πόσοι πολίτες στην Ελλάδα θα έχουν αρνητικό σκορ; Πόσοι είναι αυτοί που θα έχουν το τέλειο κατ’ εσάς σκορ; Για να καταλάβουμε για ποιους μιλάμε.

Πείτε μας, το μέτρο αυτό που μας εξήγγειλε ο κ. Μητσοτάκης ότι θα έχουμε δέκα χιλιάδες χαμηλότοκα δάνεια στεγαστικά, ποιος πολίτης ο οποίος σήμερα έχει ανάγκη τη στέγη και όχι το δάνειο και δεν μπορεί να πληρώσει τους λογαριασμούς του, θα έχει πρόσβαση σε αυτά τα δάνεια που θα τα δώσετε από τις τράπεζες; Πείτε μας πόσοι πολίτες θα έχουν πρόσβαση σε αυτό το δάνειο; Θα είναι αυτοί που έχουν ανάγκη;

Αποκλείετε με κάθε τρόπο από κάθε ενίσχυση τους πολίτες που την έχουν πραγματικά ανάγκη, που τους έχετε οδηγήσει με τις πολιτικές σας στην εξαθλίωση. Και αυτός ο νόμος που φέρνετε εδώ είναι εμβληματικός προς αυτό.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Αρσένη.

Τον λόγο έχει ο κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Στο νομοσχέδιο αναφερθήκαμε αρκετές φορές, το αναλύσαμε και στις επιτροπές και εδώ, οπότε δεν χρειάζεται να προσθέσει κάποιος ιδιαίτερα πράγματα. Είπαμε τα βασικά του ελαττώματα. Από ότι φαίνεται η Κυβέρνηση δεν θέλει να το καταλάβει, οπότε δεν χρειάζεται να πούμε κάτι άλλο.

Θα αναφερθώ μόνο στο άρθρο 172, για το οποίο έχω πάρει πάρα πολλά τηλεφωνήματα. Υπάρχει μεγάλο θέμα από τις επιχειρήσεις και ιδιαίτερα από τον τουριστικό τομέα, θα το βρείτε μπροστά σας. Είναι μεγάλο λάθος αυτό που κάνετε, Είναι πραγματικά χαράτσι. Θα δημιουργήσει προβλήματα στα ενδοομιλικά δάνεια. Υπάρχουν πολλές επιχειρήσεις, ιδιαίτερα μικρομεσαίες και πολύ περισσότερο ξενοδοχεία, τα οποία εξυπηρετούν τον δανεισμό τους, τον οποίο δεν μπορούν οι τράπεζες να τους δώσουν, γιατί δεν έχουν τις απαραίτητες προϋποθέσεις. Παράδειγμα αυτά τα ξενοδοχεία που δανείζονται από την «TUI», μια εταιρεία από τις tour operators και γι’ αυτά τα δάνεια θα τους επιβάλλετε εσείς ένα τέτοιο χαράτσι το οποίο θα είναι δυσβάσταχτο για τους ίδιους. Παρακαλώ πολύ να το ξαναδείτε. Αυτό απλά ήθελα να το πω.

Στο άλλο θέμα που ήθελα να αναφερθώ, ήταν στη συζήτηση που άκουσα σχετικά με τη βιωσιμότητα του χρέους. Ο Υπουργός ισχυρίσθηκε ότι το χρέος μας είναι βιώσιμο. Έτσι όπως τοποθετήθηκε και έτσι όπως είναι εγώ κατάλαβα πως το χρέος μας είναι εξυπηρετήσιμο, όχι βιώσιμο. Είναι κάτι εντελώς διαφορετικό το εξυπηρετήσιμο και κάτι εντελώς διαφορετικό το βιώσιμο. Εξυπηρετήσιμο είναι επειδή υποθηκεύσαμε όλη μας τη δημόσια περιουσία με το PSI, είμαστε υποχρεωμένοι να ξεπουλήσουμε όλες τις επιχειρήσεις με τα μνημόνια και ούτω καθεξής. Βιώσιμο θα ήταν το χρέος μας όταν θα μπορούσαμε να δανειζόμαστε σωστά από τις αγορές για να επενδύουμε, έτσι ώστε να μπορέσουμε να δημιουργήσουμε παραγωγή και να σταματήσουμε να έχουμε αυτά τα τεράστια εμπορικά ελλείμματα που έχουμε.

Ειδικά όσον αφορά στο εξωτερικό μας χρέος, ξέρετε ότι με τα εμπορικά ελλείμματα έχει υπερβεί πλέον τα 565 δισεκατομμύρια και ανεβαίνει συνεχώς. Κάποια στιγμή θα τελειώσουν οι δυνατότητες που θα έχουμε, οπότε θα βρεθούμε σε πολύ δύσκολη κατάσταση. Καλό είναι, λοιπόν, να καταλάβουμε ότι το χρέος μας δεν είναι βιώσιμο και ότι πρέπει να βρούμε λύσεις, ούτως ώστε να καταστεί βιώσιμο.

Σε κάθε περίπτωση δεν είναι, ούτε βιώσιμο ούτε εξυπηρετήσιμο το ιδιωτικό χρέος, το οποίο, επίσης, έχει αυξηθεί σε τρομακτικά επίπεδα. Κατά την άποψή μου είναι μοναδικό στην παγκόσμια ιστορία, και αν δεν ασχοληθούμε σοβαρά με την επίλυσή του θα έχουμε πολύ μεγάλα μακροοικονομικά προβλήματα στο μέλλον. Εκτός αυτού δεν έχουμε προσπαθήσει καθόλου να δούμε τι θα κάνουμε τον επόμενο χρόνο όπου όλοι γνωρίζουμε ότι τουλάχιστον η Ευρώπη αλλά και οι Ηνωμένες Πολιτείες, φυσικά, κινδυνεύουμε με στασιμοπληθωρισμό και τότε θα φανεί το πρόβλημα και του δημοσίου χρέους μας και του ιδιωτικού σε πολύ μεγαλύτερα επίπεδα από ότι είναι σήμερα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε Βιλιάρδο.

Ο κ. Συντυχάκης έχει εξαντλήσει την επιχειρηματολογία του. Τον λόγο τώρα έχει ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Θα κάνω μια εισαγωγική παρατήρηση που δεν έχει σχέση με το νομοσχέδιο.

Μας έχετε επιτεθεί με όλα τα μέσα ότι ο Νίκος Ανδρουλάκης κατέστησε μονοθεματική την πολιτική της αποκάλυψης του σκανδάλου, ότι ο λαός δεν ενδιαφέρεται να παρακολουθήσει αυτό το θέμα, διότι όλοι το ίδιο είναι, ότι αποτελεί θέμα καθοσιώσεως να προστατευτεί το απόρρητο, όπως το ισχυρίζεται η Κυβέρνηση. Και, βέβαια, με αυτά που έγιναν αυτές τις ημέρες στην εξεταστική επιτροπή κατέρρευσε ως χάρτινος πύργος όλη αυτή η σκευωρία, διότι περί σκευωρίας πρόκειται. Καταστράφηκε ο φάκελος επισήμως την ημέρα που κατέθεσε την μηνυτήρια αναφορά ο Πρόεδρος του ΠΑΣΟΚ. Δεν σας ενδιαφέρει ότι ο διοικητής που ορίσατε μετά την παραίτηση του κ. Κοντολέοντα λέει ότι δεν προβλέπεται πουθενά διαδικασία ενημέρωσης του Νίκου Ανδρουλάκη. Δεν σας ενδιαφέρει ότι ο κ. Ράμμος λέει ότι δεν είχε καμμία σοβαρή και θετική συνεργασία με την προηγούμενη διοίκηση της ΕΥΠ. Δηλαδή τι άλλο πρέπει να γίνει για να δείτε ότι υπάρχει ένα μείζον πρόβλημα δημοκρατίας και διαφάνειας στον τόπο; Και μας κατηγορείτε εμάς ότι κάνουμε μονοκομματική πολιτική, όταν αυτά που ο κ. Ανδρουλάκης ανέφερε στη Θεσσαλονίκη και στη συνέντευξή του δείχνουν μια πλήρη πρόταση σε ότι αφορά και τις πολιτικές εξελίξεις και τις προγραμματικές διακηρύξεις ανεξάρτητα από την παροχολογία είτε της Κυβέρνησης είτε του ΣΥΡΙΖΑ.

Τώρα θα αναφερθώ στο νομοσχέδιο που ψηφίζει σήμερα η Νέα Δημοκρατία. Κύριε Υπουργέ, απορρίψατε με την κατηγορία που διατυπώσατε ότι εγώ μίλησα για τρία νομοσχέδια σε ένα, αλλά τα δύο τα ψηφίζω. Ό,τι αναφέρεται στο πρώτο μέρος είναι αυτό που αποτελεί την ουσία του νομοσχεδίου. Από τα άλλα δύο μέρη εμείς ψηφίζουμε τη σωστή ιδέα.

Προφανώς δεν στήνεται μια ανεξάρτητη αρχή με τον τρόπο που πάτε να την στήσετε, απαιτεί ένα ξεχωριστό νομοσχέδιο με νομοθετικές διαδικασίες που να έχουν εγγυήσεις, που να λειτουργεί σωστά, η Βουλή να αποφασίσει το σύνολο του πώς λειτουργεί μια ανεξάρτητη αρχή. Όχι να έρχεστε σε ένα άρθρο και σε ένα νομοσχέδιο παρεμπιπτόντως να ιδρύσετε μια ανεξάρτητη αρχή. Αυτό είπαμε και είναι σαφές και δεν νομίζω ότι υπάρχει καμμία σύγχυση.

Τι μένει από το νομοσχέδιο; Το πρώτο μέρος που οριοθετεί την εταιρική διακυβέρνηση σε όλες τις ανώνυμες εταιρείες, στις οποίες συμμετέχει το δημόσιο και στις εταιρείες του Υπερταμείου. Ο Υπουργός και η Κυβέρνηση είπαν πολλά και διάφορα. Δεν αντέκρουσαν, όμως, ούτε κατά διάνοια το πραγματικό περιεχόμενο της ρύθμισης. Δεν αντέκρουσαν ότι νομοθετώντας εναντίον της από των αποφάσεων του Συμβουλίου της Επικρατείας ανοίγουν τον δρόμο της ιδιωτικοποίησης -ό,τι και να λέτε, κύριε Υπουργέ- όχι μόνο της ΕΥΔΑΠ και της ΕΥΑΘ αλλά και όλων των άλλων δημοσίων επιχειρήσεων. Δεν αντέκρουσαν ότι νομιμοποιώντας την πρακτική αυτή σε κάθε ανώνυμη εταιρεία που το δημόσιο έχει μειοψηφικό ή πλειοψηφικό ποσοστό ανοίγεται πραγματικά ο αεροδιαδρόμος που εγώ είπα το πρωί. Δεν αντέκρουσαν ότι εγκαθιστούν ένα εργασιακό μεσαίωνα, επιτρέποντας χωρίς κανένα περιορισμό να συρρικνώνουν τις θεσμοθετημένες θέσεις απασχόλησης με εργολαβικούς, εποχικούς, ορισμένους, αλλά χωρίς ασφαλή χρόνο υπαλλήλους. Δεν αντέκρουσαν ότι απαλλάσσουν οποιαδήποτε δέσμευση της διοίκησης να λογοδοτεί για αποφάσεις στο όνομα της αποτελεσματικότητας, να αναθέτουν κρίσιμα έργα υποδομών για τη χώρα στις μεταφορές και τα δίκτυα χωρίς έλεγχο και ουσιαστικά λογοδοσία. Γιάννης κερνά, Γιάννης πίνει είσαστε στην πολιτική σας σε ότι αφορά τα θέματα αυτά που θίγει το νομοσχέδιο.

Και έρχομαι τώρα στην τροπολογία. Κύριε Υπουργέ, εξακολουθείτε κατά το πρότυπο του Πρωθυπουργού να προσπαθείτε να μας πείσετε ότι ζούμε σε μια παραμυθένια κοινωνία, όταν ακόμη και η οικονομία της Γερμανίας με το ανταγωνιστικό μοντέλο, την ισχυρή παραγωγική συγκρότηση, την αναπτυξιακή ατμομηχανή δείχνει σημάδια κατάρρευσης, ημείς άδομεν.

Τι μας λέτε σε όλους τους τόνους; Σταθερότητα, ευημερία, σίγουρη προοπτική, αποθέωση των αριθμών. Η μεγάλη χαρά του Υπουργού Οικονομικών και της συγχορδίας των κυβερνητικών Βουλευτών όλη μέρα τόσα εκατομμύρια εδώ, τόσα εκεί, τόσα παράπλευρα. Ο δημοσιονομικός χώρος εξαντλήθηκε αλλά έχουμε μεγάλο περίσσευμα. Η επενδυτική βαθμίδα έρχεται όπου να είναι. Ερχόταν στο τέλος του ’21, έρχεται την άνοιξη του ’22, θα έρθει την άνοιξη του ’23. Το χρέος είναι βιώσιμο ανεξάρτητα αν τρύπησε τον ουρανό. Η ανάπτυξη σπάει τα κοντέρ. Αθροίζουμε έσοδα από τον πληθωρισμό, από το ΦΠΑ, απ’ όλα αυτά και αυξάνονται οι εξαγωγές, ενώ το εμπορικό ισοζύγιο γίνεται ολοένα και πιο αρνητικό. Ας σοβαρευτούμε.

Θα σας τα πω, λοιπόν, άλλη μια φορά για να τα καταλάβετε. Κύριε Πρόεδρε, θα ήθελα την ανοχή σας για δύο λεπτά.

Έχουμε αναδείξει, κυρίες και κύριοι συνάδελφοι, επανειλημμένως το γεγονός ότι οι επιδόσεις της ελληνικής οικονομίας σε σχέση με τα 50 δισεκατομμύρια ευρώ μέτρα στήριξης είναι από τις χειρότερες στην Ευρώπη. Συγκεκριμένα, η Ελλάδα το 2020, ενώ είχε την τρίτη χειρότερη ύφεση στην Ευρωζώνη και ενώ εκτέλεσε ένα από τα μεγαλύτερα δημοσιονομικής επέκτασης παγκοσμίως προγράμματα και ενώ έτρεξε με επεκτατικό τρόπο το έκτακτο πρόγραμμα χρηματοδότησης της Ευρωπαϊκής Κεντρικής Τράπεζας, το οποίο προσέφερε πρωτοφανή ρευστότητα στη χώρα μας σωρευτικά της τάξης των 40 δισεκατομμυρίων ευρώ με τα πρόσφατα στοιχεία, το ’21 ήταν ανάμεσα στις οκτώ από τις δεκαεννέα χώρες που δεν κάλυψαν το χαμένο έδαφος του 2020 σε όρους ΑΕΠ.

Έχουμε επισημάνει ότι και τα στοιχεία του 2022 καταδεικνύουν τα σοβαρά διαρθρωτικά προβλήματα της ελληνικής οικονομίας που παραμένουν αμετάβλητα παρά τις επικοινωνιακές φανφάρες του οικονομικού επιτελείου. Η ανάπτυξη συνεχίζει να στηρίζεται υπέρμετρα στην κατανάλωση, αθροίζουν ιδιωτική και δημόσια κατανάλωση σταθερά πάνω από το 90% του ΑΕΠ, ενώ οι επενδύσεις σχηματισμός παγίου κεφαλαίου παραμένουν μακράν οι χαμηλότερες στην Ευρώπη, τη στιγμή που το επενδυτικό κενό στη χώρα μας σε σχέση με το μέσο όρο της Ευρωπαϊκής Ένωσης παραμένει χαοτικό.

Επιπλέον, το εμπορικό ισοζύγιο κατά το 2021 και τις αρχές του 2022 επιδεινώθηκε με πρωτοφανείς ρυθμούς, επιβεβαιώνοντας το παραγωγικό κενό και τη σταθερά χαμηλή ανταγωνιστικότητα της ελληνικής οικονομίας.

Τα μέτρα στήριξης που ανακοίνωσε η Κυβέρνηση, χρηματοδοτούνται αποκλειστικά από την υπέρμετρη αύξηση των εσόδων από τους έμμεσους φόρους στην κατανάλωση που επιφέρει ο πληθωρισμός και άρα, είναι χρήματα από υστέρημα των μικρομεσαίων και ακόμα χειρότερα των πιο ευάλωτων νοικοκυριών.

Ειδικότερα, οι χαμηλοσυνταξιούχοι θα λάβουν άπαξ 250 ευρώ αντί τη θεσμοθέτηση του νέου ΕΚΑΣ που προτείνει το ΠΑΣΟΚ - Κίνημα Αλλαγής.

Παρατείνεται η μείωση του ΦΠΑ στον καφέ αντί να μειωθεί σε βασικά καταναλωτικά αγαθά που γεμίζουν το καλάθι της νοικοκυράς, όπως είχε προτείνει το ΠΑΣΟΚ.

Η αύξηση του κατώτατου μισθού τον Μάιο θα έχει ήδη υπερκαλυφθεί από την ακρίβεια, ενώ δεν υπάρχει καμμία μνεία στην επαναφορά στη συλλογική σύμβαση εργασίας που ζητά το ΠΑΣΟΚ.

Τα κίνητρα για μετατροπή των θέσεων μερικής απασχόλησης σε πλήρους απασχόλησης είναι επιεικώς ανεπαρκή για να καλύψουν την πλειονότητα των μισθωτών του ιδιωτικού τομέα, εκ των οποίων το 1/3 εργάζονται για 400 ευρώ.

Η κατάργηση του τέλους επιτηδεύματος και της εισφοράς αλληλεγγύης ήταν πρόταση της παράταξής μας που κατατέθηκε, μεταξύ άλλων μέτρων, από το 2018 με πρόταση νόμου.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Η αύξηση 6% στις συντάξεις αποτελεί πρόνοια του ν.3865/2010 του ΠΑΣΟΚ και σε καμμία περίπτωση δεν είναι παροχή ή καινοτομία του κ. Μητσοτάκη. Η Νέα Δημοκρατία υιοθετεί πλήρως το ασφαλιστικό πλαίσιο του ΣΥΡΙΖΑ κι έτσι η αύξηση στη σύνταξή τους θα συμψηφιστεί με την προσωπική διαφορά με αποτέλεσμα γι’ αυτούς αύξηση γιοκ.

Ο κ. Μητσοτάκης που επί τρία χρόνια αγνόησε το μείζον ζήτημα της στέγης, που το ΠΑΣΟΚ πρώτο άνοιξε, το θυμήθηκε προεκλογικά αλλά και με ορίζοντα εφαρμογής όχι τα νέα ζευγάρια αλλά μάλλον τα νεογέννητα παιδιά τους.

Γιατί τα είπα όλα αυτά; Γιατί επιτέλους η συζήτηση πρέπει να γίνει επί των πραγματικών δεδομένων της πορείας της οικονομίας και της κατάστασης που βρίσκονται οι οικογένειες και τα ευάλωτα στρώματα στη χώρα. Αυτή τη συζήτηση πρέπει να κάνουμε.

Κι εμείς ακούμε συνεχώς ένα success story, όλα πάνε καλά, ευημερία υπάρχει, αναπτύσσεται η χώρα, προχωράει μπροστά, θέλουμε σταθερότητα. Όλα αυτά δεν είναι σοβαρή πολιτική μιας Κυβέρνησης στις πραγματικά κρίσιμες σημερινές συνθήκες. Επαναλαμβάνω, η Γερμανία οδηγείται σε τεράστια κρίση κι εμείς αντιμετωπίζουμε τον χειμώνα με την αισιοδοξία και το χαμόγελο ενός αφελούς.

Αυτή είναι η άποψή μας και γι’ αυτό καταψηφίζουμε επί της αρχής το νομοσχέδιο.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Σκανδαλίδη.

Η κ. Σουλτάνα Ελευθεριάδου από τον ΣΥΡΙΖΑ - Προοδευτική Συμμαχία έχει τον λόγο.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Όσον αφορά το νομοσχέδιο, νομίζω ότι έχει γίνει ξεκάθαρο σήμερα ότι και οι πολιτικές κατευθύνσεις μας είναι τελείως διαφορετικές και οι στοχεύσεις και η αντίληψή μας για την πραγματικότητα.

Εμείς, λοιπόν, δεν μπορούμε να ψηφίσουμε, ούτε διατάξεις οι οποίες οδηγούν με μαθηματική ακρίβεια στην ιδιωτικοποίηση των ΔΕΚΟ και των ΑΕ του δημοσίου ούτε την καταστρατήγηση των εργασιακών και συνδικαλιστικών δικαιωμάτων των εργαζομένων σε αυτές. Ούτε, βέβαια, μπορούμε να ψηφίσουμε τον ενεργειακό «ΤΕΙΡΕΣΙΑ» που σήμερα φέρατε προς ψήφιση, χωρίς να λαμβάνετε υπ’ όψιν σας ότι μέσα στο πρώτο ενιάμηνο του 2022 δόθηκαν τριακόσιες πέντε χιλιάδες εντολές για κόψιμο του ρεύματος, ότι εκατομμύρια πολίτες δεν μπορούν να πληρώσουν ή καθυστερούν να πληρώσουν το ρεύμα, και επομένως όλοι αυτοί θα μπουν σε αυτόν τον νέο «ΤΕΙΡΕΣΙΑ» που δημιουργείται και δεν θα μπορούν να έχουν πρόσβαση στις τράπεζες. Ήδη, βέβαια, το μεγαλύτερο ποσοστό των νοικοκυριών και των μικρομεσαίων επιχειρήσεων δεν έχουν καμμία πρόσβαση στις τράπεζες.

Θέλω να ζητήσω δύο διευκρινίσεις από εσάς που αφορούν τις νομοτεχνικές που φέρατε. Η πρώτη διευκρίνιση αφορά την εσωτερική παράγραφο 3α, της παραγράφου 1, του άρθρου 4 της υπ’ αριθμόν 1421 τροπολογίας που φέρατε. Είναι για την καταβολή του τέλους επιτηδεύματος για το φορολογικό έτος 2022 και εφεξής σε φυσικά πρόσωπα που ασκούν επιχειρηματική δραστηριότητα.

Σκοπός της διάταξης αυτής είναι, απ’ ό,τι κατάλαβα και νομίζω θα συμφωνήσετε δικός σας σκοπός, να απαλλάσσονται από το τέλος επιτηδεύματος όσοι δεν μειώνουν τους εργαζόμενους τους. Μάλιστα όσοι αυξάνουν.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Όσοι αυξάνουν.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ωραία. Κοιτάξτε, όμως. Σας το είπα και πριν, κύριε Υπουργέ, -στον κ. Βεσυρόπουλο απευθύνομαι- ότι ναι μεν κάνατε αυτή τη νομοτεχνική βελτίωση -και καλώς την κάνατε, γιατί έτσι όπως είχατε φέρει αρχικά την τροπολογία ήταν σαν να επιδοτούσατε την υπερωριακή απασχόληση- και πάλι όμως δεν καταφέρνετε να αποτρέψετε από το να απολυθούν εργαζόμενοι. Απ’ ό,τι κατάλαβα, σκοπός είναι να παραμείνουν οι θέσεις εργασίας οι υφιστάμενες και να αυξηθούν.

Έτσι όπως φέρνετε τη νομοτεχνική, σας το είπα και πριν, αφήνετε το περιθώριο στον εργοδότη να απολύσει τους ήδη υπάρχοντες εργαζόμενους, να πάρει άλλους με πλήρη απασχόληση αλλά με πολύ μικρότερο κόστος. Δεν αποτρέπετε τις απολύσεις με τον τρόπο που φέρνετε αυτή τη νομοτεχνική. Σας το εξήγησα πριν, κύριε Υπουργέ, και το καταλάβατε. Θα μπορούσατε να πείτε να μη γίνουν απολύσεις, ότι θα απαλλαχθούν από το τέλος επιτηδεύματος όσοι δεν απολύσουν σε αυτό το χρονικό διάστημα και αυξήσουν και τις ώρες των εργαζομένων πλήρους απασχόλησης. Νομίζω ότι το καταλαβαίνετε αυτό που λέω.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Παρεμπιπτόντως, αν κατάλαβα καλά, όμως, εσείς μιλάτε γενικώς για κατάργηση του τέλους επιτηδεύματος, που πάλι ισχύει.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Άλλο το γενικώς κατάργηση του τέλους επιτηδεύματος…

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ισχύει συνεπώς.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Άλλο το γενικώς κατάργηση του τέλους επιτηδεύματος που θα φέρει ο ΣΥΡΙΖΑ και άλλο να φέρνετε ως πρόσχημα…

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεν μπορεί να απολύσει;

**ΠΡΟΕΔΡΕΥΩΝ (Απόστολος Αβδελάς):** Να μην κάνουμε διάλογο, όμως, κύριε Υπουργέ. Σας παρακαλώ.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Να σας απαντήσω. Εσείς λέτε ότι θα απαλλαχθούν όσοι αυξήσουν τους εργαζόμενους πλήρους απασχόλησης. Οι άλλοι δεν θα απαλλαχθούν. Ουσιαστικά, όμως, απαλλάσσετε ανθρώπους οι οποίοι μπορεί να αυξήσουν τους εργαζόμενους πλήρους απασχόλησης, αλλά με πολύ μικρότερο κόστος.

Εσείς θέλετε να αποτρέψετε τις απολύσεις απ’ ό,τι κατάλαβα. Αν δεν είναι αυτό να μας το πείτε. Άλλο δύο εργαζόμενοι με 1.000 ευρώ μισθό και άλλο δύο εργαζόμενοι με τον βασικό μισθό. Άλλο να επιβραβεύετε αυτούς που κρατάνε τις ήδη υπάρχουσες θέσεις εργασίας και τις αυξάνουν, κι άλλο να επιβραβεύετε αυτούς που απολύουν τους ήδη υπάρχοντες εργαζόμενους. Παίρνουν άλλους στη θέση τους με χαμηλότερο κόστος και επιβραβεύονται κιόλας. Αν θέλετε να πετύχετε τον στόχο σας, θα έπρεπε κανονικά σε αυτή τη νομοτεχνική να βάλετε και τον όρο ότι δεν θα υπάρξουν απολύσεις των ήδη υπαρχόντων.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ούτε αυτός είναι στόχος.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Αυτή είναι η άποψή μου. Για να πετύχετε τον στόχο σας.

**ΠΡΟΕΔΡΕΥΩΝ (Απόστολος Αβδελάς):** Κύριε Σταϊκούρα, θα σας δώσω τον λόγο να απαντήσετε. Μην κάνετε διάλογο σας παρακαλώ, για να ολοκληρώσει κάποια στιγμή.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Δεύτερον, όσον αφορά το πρόγραμμα «PHILOS Ι και ΙΙ». Κοιτάξτε, κύριε Υπουργέ. Εγώ να δεχτώ ότι ο νόμος θα μπορούσε να ερμηνευτεί με δύο τρόπους. Να δεχτώ, δηλαδή, ότι ήταν ασαφής ο νόμος. Όμως, κύριε Υπουργέ, αυτό που κάνετε με το άρθρο 162 του νομοσχεδίου είναι και παράνομο, γιατί το πνεύμα του νόμου -πολλές φορές αναζητούμε και το πνεύμα του νόμου- ήταν να δίνεται ένας επιπλέον μηνιαίος μισθός κάθε μήνα και δινόταν και καταχρηστικά φέρνετε μετά από χρόνια αυτή την τροποποίηση στον νόμο. Θα σας πω και το εξής. Τα χρήματα δίνονταν, εμείς λέμε, σύμφωνα με τον νόμο. Κι εσείς ακολουθήσατε την ίδια ερμηνεία του νόμου μέχρι σήμερα. Ακόμα, όμως, και να μη δίνονταν νομίμως, δίνονταν ως παροχή σε μόνιμη βάση για τόσο μεγάλο χρονικό διάστημα που είναι αδύνατο να ανακληθεί.

Εσείς τι κάνετε τώρα; Έρχεστε και σε εργαζόμενους οι οποίοι έχουν παράσχει τις υπηρεσίες τους από 31-12-2021 τους μειώνετε τις αποδοχές, ενώ έχουν κάνει και ανανέωση της σύμβασης, ενώ τους έχετε υποσχεθεί ότι θα λυθεί το θέμα και ότι θα πάρουν τα χρήματα, ενώ τους έχετε αποτρέψει από το να παραιτηθούν και να πάνε σε άλλη εργασία και να έχουν ένα επιπλέον εισόδημα.

**ΠΡΟΕΔΡΕΥΩΝ (Απόστολος Αβδελάς):** Κλείστε, κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Έρχεστε, λοιπόν, και όχι μόνο κάνετε αυτό, λέτε κιόλας με την νομοτεχνική που φέρατε ότι αν τώρα που ψηφίζεται το άρθρο 162 αποχωρήσουν οι εργαζόμενοι γιατί θα έχουν τα μισά εισοδήματα, θα πρέπει να επιστρέψουν και την αναλογία του ενός ετήσιου μισθού που θα έπαιρναν αν δούλευαν όλο τον χρόνο.

Αυτό λέτε με τη νομοτεχνική.

Θέλω να κάνω, επίσης, μία ερώτηση και να μου απαντήσετε ρητά, γιατί περιμένουν οι εργαζόμενοι την απάντησή σας. Τα χρήματα αυτά είναι από την Ευρωπαϊκή Ένωση. Είχαν διαβεβαιώσεις ότι έχουν έρθει οι πιστώσεις μέχρι και τέλος του Ιουλίου. Εσείς εδώ το 31-7-2022 το κάνετε 31-8-2022 με τη νομοτεχνική.

Ρητά απαντήστε μου: τα χρήματα που έχουν έρθει από την Ευρωπαϊκή Ένωση και υπάρχουν οι πιστώσεις στο Υπουργείο, δηλαδή, μέχρι και 31/7 ή 31/8 θα τα πάρουν και από σήμερα που ψηφίζεται ο νόμος θα ισχύει ο ένας μηνιαίος μισθός ή δεν θα τα πάρουν;

Απαντήστε μου ρητά, τουλάχιστον σε αυτό. Γιατί κάποιοι τα έχουν πάρει; Δεν καταλαβαίνω τις ημερομηνίες, όσοι έχουν πάρει χρήματα μέχρι 31/7 δεν θα τα επιστρέψουν;

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Κόνσολας από τη Νέα Δημοκρατία.

Ορίστε, κύριε Κόνσολα, έχετε τον λόγο.

**ΠΑΝΑΓΙΩΤΗΣ ΚΟΝΣΟΛΑΣ:** Ευχαριστώ, κύριε Πρόεδρε.

Αν μη τι άλλο ο οποιοσδήποτε στην Αίθουσα αυτή διαπιστώνει ότι το νομοσχέδιο είναι ένα πολύ σημαντικό μεταρρυθμιστικό νομοσχέδιο, και αυτό καταδεικνύει και την πρόθεση της Κυβέρνησης να προχωρήσει μπροστά σε σημαντικά ζητήματα που αφορούν όχι μόνο τη διοίκηση των επιχειρήσεων του δημοσίου αλλά και σε θέματα που σχετίζονται με την παραγωγική δραστηριότητα της χώρας σε όλη την επικράτεια.

Το νομοσχέδιο, κύριε Πρόεδρε, διεφάνη εάν είναι σημαντικό και καινοτόμο από τη συζήτηση κατά τη διάρκεια των επιτροπών όταν συμμετείχαν και οι φορείς, που στο σύνολό τους οι φορείς χαιρέτησαν την πρωτοβουλία της Κυβέρνησης να προχωρήσει στο μεταρρυθμιστικό αυτό σχέδιό της.

Παράλληλα, θέλω να στρέψω τη μνήμη των συναδέλφων και στο πλαίσιο της δημόσιας διαβούλευσης όπου κατέθεσαν πολίτες, αλλά και κοινωνικοί παράγοντες από όλη τη χώρα, τη θέση τους γι’ αυτό το νομοσχέδιο.

Θέλω να σημειώσω μόνο ότι το νέο θεσμικό πλαίσιο ενισχύει τη διαφάνεια, τη δημόσια λογοδοσία των επιχειρήσεων της χώρας, αλλά και παράλληλα δημιουργεί ένα θεσμικό πλαίσιο που οργανώνει και έτσι η κάθε επιχείρηση της χώρας λειτουργεί με μια εταιρική σχέση, σύμφωνα με τον Οργανισμό Οικονομικής Συνεργασίας και Ανάπτυξης. Είναι πολύ σημαντικό να το θυμίσουμε σε αυτή την Αίθουσα και να πούμε ότι η χώρα μας που είχε στέρηση σε αυτή την προοπτική, σήμερα με αυτό το νομοσχέδιο προχωράει μπροστά.

Ένα δεύτερο στοιχείο που πρέπει στον επίλογό μας να πούμε για άλλη μία φορά, είναι ότι δημιουργείται, επιτέλους, ένα ανεξάρτητο Σώμα, η Ανεξάρτητη Αρχή Πιστοληπτικής Αξιολόγησης, που ήταν -και σύμφωνα με την τοποθέτηση των συναδέλφων, αλλά και σύμφωνα με την τοποθέτηση των κοινωνικών εταίρων και των εκπροσώπων των επιχειρήσεων του δημοσίου στη διαβούλευση- μία πολύ σημαντική προοπτική για τη λειτουργία των επιχειρήσεων, αφού μόνο πρέπει να πω ότι εκτός από τη σύνθεση του διοικητικού συμβουλίου δίνει τη δυνατότητα να καταθέτει στρατηγικά σχέδια σύμφωνα με τα νέα οικονομοτεχνικά κριτήρια της αγοράς.

Επίσης, θα κάνω μόνο δύο αναφορές και θα πω ότι η καινοτομία που δημιουργεί το Κεντρικό Μητρώο Πιστώσεων, που είναι μια βέλτιστη διεθνή πρακτική σύμφωνα και με την ευρωπαϊκή πολιτική -κάθε χώρα της Ευρώπης έχει προχωρήσει προς αυτή την κατεύθυνση- δείχνει μία νέα προοπτική με αυτό το σχέδιο νόμου.

Θέλω να εκφράσω την ικανοποίησή μου στην ηγεσία του Υπουργείου Οικονομικών στον κ. Σταικούρα, στον κ. Βεσυρόπουλο, στα στελέχη του Υπουργείου που είχαν την τόλμη μετά από τριάντα χρόνια να θεραπεύσουν μία παθογένεια σε σχέση με τις αντιρρήσεις του δημοσίου για τα ακίνητα που είχαν παραχωρηθεί το 1992, στην πολύ ευαίσθητη περιοχή της Δωδεκανήσου, σε σχέση με τις ιδιοκτησίες. Οι κάτοικοι αυτών των περιοχών πρέπει να παραμείνουν στον τόπο τους, να δημιουργήσουν και να δημιουργήσουν εστίες για τη νέα γενιά.

Κλείνοντας, κύριε Πρόεδρε, πρέπει να πούμε ότι αυτή η θεσμική μεταρρύθμιση -είναι μία νέα θεσμική μεταρρύθμιση που μετασχηματίζει την ελληνική κοινωνία σε μια σύγχρονη κοινωνία- βοηθά να προχωρήσουμε μπροστά.

Γι’ αυτό, έστω και τώρα, θέλω να καλέσω την Αντιπολίτευση στο σύνολό της να στηρίξει τα θετικά στοιχεία του νομοσχεδίου -εάν διαφωνούν επί κάποιων άλλων άρθρων- και να προχωρήσουμε και να δείξουμε σε αυτή τη διεθνή συγκυρία και την κρίση που μαστίζει την παγκόσμια οικονομία, τη συναίνεσή μας ώστε η Ελλάδα να γίνει ένα σύγχρονο κράτος, ένα ευρωπαϊκό κράτος, ένα κράτος που μπορούμε να προχωρήσουμε όλοι μαζί μπροστά, για ακόμη καλύτερες αναπτυξιακές πολιτικές.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Τον λόγο έχει ο Υφυπουργός Οικονομικών κ. Απόστολος Βεσυρόπουλος.

Ορίστε, κύριε Υφυπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, η πολιτική της μείωσης των φορολογικών επιβαρύνσεων υλοποιείται με συνέπεια από την πρώτη ημέρα της θητείας της Κυβέρνησης του Κυριάκου Μητσοτάκη μαζί, βεβαίως, με μια συνεχή, συνεπή και στοχευμένη πολιτική στήριξη των πολιτών, των νοικοκυριών και των επιχειρήσεων. Μια πολιτική που αποτυπώνεται και σε αυτό το νομοσχέδιο με την κατάθεση συμπληρωματικού προϋπολογισμού ύψους 2,9 δισεκατομμυρίων ευρώ για την υλοποίηση μέτρων στήριξης που εξήγγειλε ο Πρωθυπουργός στην 86η Διεθνή Έκθεση Θεσσαλονίκης. Η μεγάλη πλειοψηφία των πολιτών στηρίζει το μεταρρυθμιστικό έργο της Κυβέρνησης το οποίο συνεχίζεται με αμείωτη ένταση, και αυτό επιβεβαιώνεται και από το περιεχόμενο του νομοσχεδίου που συζητάμε σήμερα.

Κυρίες και κύριοι συνάδελφοι, θα αναφερθώ στις διατάξεις του νομοσχεδίου που σχετίζονται με τη φορολογική πολιτική και τη δημόσια περιουσία, καθώς και στις διατάξεις της τροπολογίας με γενικό αριθμό 1421 και με ειδικό αριθμό 211 που κατατέθηκε από το Υπουργείο Οικονομικών.

Πρόκειται για διατάξεις που στο σύνολό τους έχουν ένα αναμφισβήτητο θετικό κοινωνικό πρόσημο, ξεκινώντας με τα άρθρα 124 έως 128, που αφορούν τη δημόσια περιουσία.

Με το άρθρο 124, το Υπουργείο Οικονομικών ορίζεται ως αναθέτουσα αρχή και κύριος του έργου της δημιουργίας χώρων διοίκησης και ελεύθερων χώρων, στην έκταση της ΠΥΡΚΑΛ του Δήμου Δάφνης - Υμηττού.

Με το άρθρο 125 ,προβλέπεται η παραχώρηση δημοσίων εκτάσεων άνευ ανταλλάγματος στο Ταμείο Χρηματοδότησης Δικαστικών Κτηρίων, ΤΑΧΔΙΚ, προκειμένου να προχωρήσει η ανέγερση του Δικαστικού Μεγάρου Βόλου. Επίσης, θεσμοθετείται η τροποποίηση της χρήσης γης και ο καθορισμός όρων δόμησης ως προς συγκεκριμένα τμήματα των ακινήτων που έχουν παραχωρηθεί για την ανέγερση του Δικαστικού Μεγάρου Λαμίας και του Διοικητηρίου Περιφέρειας Στερεάς Ελλάδας.

Με το άρθρο 126, δίνουμε οριστική λύση στην αμφισβήτηση του ιδιοκτησιακού καθεστώτος σε ακίνητα κατοίκων σε μικρά νησιά της Δωδεκανήσου: Αγαθονήσι, Αρκιοί, Μαράθι, Μεγίστη, Ψέριμο και Σαρία.

Συγκεκριμένα, αναγνωρίζεται η κυριότητα έναντι του δημοσίου όσων φυσικών προσώπων και μονίμων κατοίκων νέμονται δημόσια ακίνητα υπό προϋποθέσεις. Με τη διάταξη που φέρνουμε προς ψήφιση δίνουμε οριστική λύση σε ένα πρόβλημα που ταλαιπωρούσε αυτούς τους ανθρώπους.

Με το άρθρο 127, παραχωρείται άνευ ανταλλάγματος στον Δήμο Ελευσίνας για δέκα χρόνια η χρήση δύο ακινήτων για την υλοποίηση δράσεων που έχει αναλάβει η Ελευσίνα, ως Πολιτιστική Πρωτεύουσα της Ευρώπης για το έτος 2023.

Με το άρθρο 128, παρέχεται η δυνατότητα στο ελληνικό δημόσιο να παραχωρεί κατά κυριότητα, χωρίς αντάλλαγμα, στους Δήμους: Ελληνικού, Αργυρούπολης, Αλίμου και Γλυφάδας συγκεκριμένους χώρους, ώστε αυτοί οι χώροι να χρησιμοποιηθούν από τους προαναφερόμενους δήμους για κοινωφελείς σκοπούς.

Το άρθρο 163, ρυθμίζει λεπτομέρειες εφαρμογής της διαδικασίας ετήσιας αξιολόγησης του προσωπικού της ΑΑΔΕ και με το άρθρο 164, ρυθμίζονται οργανωτικά ζητήματα στη Γενική Γραμματεία Φορολογικής Πολιτικής και Δημόσιας Περιουσίας του Υπουργείου Οικονομικών.

Κυρίες και κύριοι συνάδελφοι, περνάμε στις διατάξεις που αφορούν τη φορολογική πολιτική.

Με το άρθρο 168, σε συνέχεια της αναστολής που δόθηκε μέχρι τις 31 Μαΐου 2023, με τον ν.4964/2022 για τις προθεσμίες πληρωμής αξιογράφων των επιχειρήσεων που επλήγησαν από τον πόλεμο Ρωσίας - Ουκρανίας, προβλέπεται μέχρι την ίδια ημερομηνία η αναστολή των προθεσμιών καταβολής οφειλών στη φορολογική διοίκηση των επιχειρήσεων που εμφανίζουν μειωμένο κύκλο εργασιών τουλάχιστον κατά 50% σε σχέση με τον αντίστοιχο κύκλο εργασιών του πρώτου εξαμήνου του έτους 2019, από συναλλαγές με πολίτες ή ταξιδιωτικά γραφεία της Ρωσίας ή της Ουκρανίας.

Μέχρι τις 31 Μαΐου του 2023, θεσμοθετείται, επίσης, η αναστολή είσπραξης και παράταση καταβολής βεβαιωμένων οφειλών και στις επιχειρήσεις που ανήκουν στον κλάδο της γουνοποιίας.

Με το άρθρο 169, εξαιρείται το εξωιδρυματικό επίδομα που καταβάλλεται σε άτομα με αναπηρίες από τον υπολογισμό του εισοδήματος από μισθωτή εργασία και συντάξεις, και έτσι καθιερώνεται ισότιμη φορολογική αντιμετώπιση μεταξύ των προνοιακών παροχών σε χρήμα που χορηγούνται από τον ΠΕΚΑ και αυτών που χορηγούνται από τον ΕΦΚΑ ή άλλους φορείς σε άτομα με αναπηρία.

Με το άρθρο 170, ρυθμίζεται ο προσδιορισμός του καθαρού εισοδήματος από ακίνητη περιουσία του Αγίου Όρους και των ιερών Μονών του.

Με το άρθρο 171, τροποποιούνται τα άρθρα 50 και 72 του Κώδικα Φορολογίας Εισοδήματος και λύνεται το πρόβλημα της διπλής φορολόγησης των ημεδαπών συνδεδεμένων επιχειρήσεων για τις μεταξύ τους συναλλαγές.

Με το άρθρο 172, αποσαφηνίζεται πλήρως η υποχρέωση επιβολής τέλους χαρτοσήμου επί των δανείων που, ούτως η άλλως, εφαρμοζόταν έως τώρα από τη φορολογική διοίκηση βάσει της ΠΟΛ.44/1987.

Για να γίνει απολύτως σαφές, θέτω υπ’ όψιν σας τα εξής: Με την ψήφιση του ν.1642/1986 για την εφαρμογή των διατάξεων του φόρου προστιθέμενης αξίας εκδόθηκε από την αρμόδια υπηρεσία του Υπουργείου Οικονομικών η υπ’ αριθμόν ΠΟΛ.44/1987, όπου σύμφωνα με τα οριζόμενα στον πίνακα β΄ αυτής, αναφέρονται οι συμβάσεις, πράξεις, σχέσεις και συναλλαγές στις οποίες θα εξακολουθούν να εφαρμόζονται οι διατάξεις φορολογίας χαρτοσήμου και μετά τη 1-1-1987.

Στις πράξεις αυτές κατονομάζονται και τα δάνεια, όπως ορίζονται στο άρθρο 13 παράγραφος 1α και 15 παράγραφος 1α του Κώδικα Τελών Χαρτοσήμου. Επισημαίνεται ότι η εν λόγω ΠΟΛ.44/1987, βάσει του άρθρου 9 του Κώδικα Φορολογικής Διαδικασίας, δεσμεύει τη φορολογική διοίκηση, η οποία όλα αυτά τα χρόνια αντιμετωπίζει τα δάνεια ως πράξεις υπαγόμενες σε τέλη χαρτοσήμου. Επιπρόσθετα αξίζει να σημειωθεί ότι υπήρχε και υπάρχει φορολογική συμμόρφωση από την αγορά.

Με τις πρόσφατες αποφάσεις του Συμβουλίου της Επικρατείας 2163/2020, 2323/2020 κ.λπ.- εξετάστηκαν συγκεκριμένες περιπτώσεις. Οι επιχειρήσεις όλα αυτά τα χρόνια συμμορφώνονταν και μάλιστα εξακολουθούν και αποδίδουν τέλη χαρτοσήμου για δάνεια και για τα φορολογικά έτη 2020, 2021 και 2022, δηλαδή μετά από τη νομολογία του Συμβουλίου της Επικρατείας.

Για την ασφάλεια δικαίου και προς άρση οποιουδήποτε προβληματισμού και αμφιβολίας των φορολογουμένων αναφορικά με την υπαγωγή των δανειακών συμβάσεων στο πεδίο εφαρμογής του Κώδικα Τελών Χαρτοσήμου, θεωρήθηκε σκόπιμο να προβούμε σε τροποποίηση της διάταξης του άρθρου 63 του Κώδικα ΦΠΑ. Σημειώνω ότι αντίστοιχη εξαίρεση προβλέπεται στη διάταξη και για τις εμπορικές μισθώσεις όπου εφαρμόζεται ομαλά, χωρίς να αναιρείται η αρχή της καλής νομοθέτησης.

Η φορολογία χαρτοσήμου αποτελεί ένα σημαντικό δημόσιο έσοδο το οποίο συμβάλλει στη φορολογική δικαιοσύνη. Σας ενημερώνω επίσης ότι έχει συσταθεί ομάδα εργασίας, σχετικά με την κωδικοποίηση όλων των έμμεσων φόρων, συμπεριλαμβανομένων και των τελών χαρτοσήμου.

Τέλος σύμφωνα με την παράγραφο 2 του άρθρου 78 του Συντάγματος, ορίζεται ότι φόρος ή οποιοδήποτε άλλο οικονομικό βάρος δεν μπορεί να επιβληθεί με νόμο αναδρομικής ισχύος που εκτείνεται πέρα από το οικονομικό έτος του προηγούμενου εκείνου κατά το οποίο επιβλήθηκε. Άρα, οποιοσδήποτε φόρος μπορεί να επιβληθεί με αναδρομική ισχύ μέχρι ένα οικονομικό έτος του προηγούμενου εκείνου κατά το οποίο επιβλήθηκε. Γι’ αυτό και η εν λόγω διάταξη του άρθρου 172 θα έχει ισχύ από την 1η Ιανουαρίου 2021, ενώ παράλληλα δίνεται προθεσμία για όσους δεν έχουν αποδώσει χαρτόσημο για εμπρόθεσμη απόδοση του τέλους χαρτοσήμου έως 31 Δεκεμβρίου του 2022.

Κυρίες και κύριοι συνάδελφοι, η Κυβέρνηση έχει αποδείξει ότι δεν διαθέτει μόνο σχέδιο αλλά και τη βούληση για να περιορίσει δραστικά τη φοροδιαφυγή. Αυτό επιβεβαιώνεται και με τα άρθρα 173 και 174, με τα οποία προβλέπονται κυρώσεις σε περίπτωση που οι υπόχρεες επιχειρήσεις παραβαίνουν την υποχρέωσή τους για διαβίβαση, μέσω πληροφοριακού συστήματος που έχει αναπτυχθεί στην ΑΑΔΕ, των παραστατικών λιανικής πώλησης που εκδίδουν.

Με το άρθρο 175, προβλέπεται ότι οι χρηματικές γονικές παροχές και δωρεές που συστάθηκαν από την 1η Οκτωβρίου 2021 έως τις 9 Σεπτεμβρίου 2022, θα τύχουν του αφορολογήτου των 800.000 ευρώ, εφόσον η μεταφορά των χρημάτων πραγματοποιήθηκε σε χρονικό διάστημα τριών ημερών από τραπεζικό ίδρυμα σε τραπεζικό ίδρυμα.

Με το άρθρο 176, η Ισραηλιτική Κοινότητα Θεσσαλονίκης απαλλάσσεται από τον ΦΠΑ αποκλειστικά και μόνο για δωρεές που γίνονται για την ανέγερση του Μουσείου του Ολοκαυτώματος της Ελλάδος.

Κυρίες και κύριοι συνάδελφοι, στον επίλογο της ομιλίας μου θα αναφερθώ στην τροπολογία με γενικό αριθμό 1421 και με ειδικό αριθμό 211 που κατατέθηκε από το Υπουργείο Οικονομικών. Και εδώ υπάρχουν μέτρα με κοινωνική στόχευση.

Συγκεκριμένα με το άρθρο 1 της τροπολογίας -σε συνέχεια των εξαγγελιών του Πρωθυπουργού στην 86η Διεθνή Έκθεση Θεσσαλονίκης- καταργείται η ειδική εισφορά αλληλεγγύης και μάλιστα σε μόνιμη βάση από το φορολογικό έτος 2023. Προχωράμε σε ένα ουσιαστικό μέτρο με μεγάλο αντίκτυπο, που ωφελεί σχεδόν τρία εκατομμύρια φορολογούμενους σε μία ιδιαίτερα δύσκολη συγκυρία. Υπενθυμίζω ότι η προηγούμενη κυβέρνηση είχε μετατρέψει την έκτακτη εισφορά αλληλεγγύης σε μόνιμο φόρο, υπερδιπλασιάζοντας τους φορολογικούς συντελεστές αυτής.

Η Κυβέρνησή μας ήδη από το 2021, είχε προχωρήσει στην απαλλαγή από την ειδική εισφορά αλληλεγγύης για τους εργαζόμενους στον ιδιωτικό τομέα, για όσους ασκούν επιχειρηματική δραστηριότητα, τους ιδιοκτήτες ακινήτων και τους αγρότες. Ήδη με την παρούσα διάταξη η απαλλαγή αυτή επεκτείνεται και για το 2022 με άμεσα ωφελούμενους τους ίδιους. Από το 2023 και εφεξής, η ειδική εισφορά αλληλεγγύης καταργείται μόνιμα για όλους. Ωφελούμενοι αυτού του μέτρου από το 2023 θα είναι μισθωτοί του ιδιωτικού και του δημοσίου τομέα, συνταξιούχοι, επιχειρηματίες, ιδιοκτήτες ακινήτων και αγρότες. Όλα τα φυσικά πρόσωπα.

Με το άρθρο 2 της τροπολογίας εισάγεται ένα ακόμη σημαντικό μέτρο, η επιδότηση του πετρελαίου θέρμανσης, την οποία έχει ήδη εξαγγείλει ο Πρωθυπουργός στη ΔΕΘ. Το μέτρο αυτό υλοποιείται άμεσα με την έναρξη διάθεσης του πετρελαίου θέρμανσης για φέτος από τις 14 Οκτωβρίου 2022 -διότι η 15η Οκτωβρίου είναι ημέρα Σάββατο- με μειωμένο συντελεστή για την επερχόμενη χειμερινή περίοδο, κατ’ αναλογία με την επιδότηση που είχε ήδη εφαρμοστεί για το πετρέλαιο κίνησης. Πρόκειται για επιδότηση 20 λεπτών της αξίας προ ΦΠΑ ανά λίτρο πετρελαίου θέρμανσης, η οποία αντιστοιχεί σε 25 λεπτά περίπου ανά λίτρο καυσίμου, αν συνυπολογιστεί και ο φόρος προστιθέμενης αξίας ο οποίος δεν καταβάλλεται.

Η εν λόγω ρύθμιση προωθείται προς όφελος όλων των τελικών καταναλωτών, οι οποίοι θα προμηθευτούν το πετρέλαιο θέρμανσης σε τιμή λίτρου μειωμένη κατά 25 λεπτά του ευρώ. Σε συνδυασμό μάλιστα με την προσαύξηση του επιδόματος πετρελαίου θέρμανσης για τη χειμερινή περίοδο 2022 - 2023 -οι λεπτομέρειες καταβολής του οποίου θα ρυθμιστούν εγκαίρως με την προβλεπόμενη υπουργική απόφαση- η Κυβέρνηση του Κυριάκου Μητσοτάκη αποδεικνύει έμπρακτα ότι βρίσκεται σταθερά και με συνέπεια δίπλα στον πολίτη για την αντιμετώπιση του αυξημένου κόστους θέρμανσης.

Με το άρθρο 3 της τροπολογίας, παρατείνεται και για το έτος 2022 η απαλλαγή από την υποχρέωση καταβολής του τέλους επιτηδεύματος για τους αγρότες που υπάγονται στο κανονικό καθεστώς ΦΠΑ και για τους αλιείς της παράκτιας αλιείας. Υπενθυμίζω ότι η απαλλαγή από την υποχρέωση καταβολής του τέλους επιτηδεύματος για τις συγκεκριμένες κατηγορίες ίσχυσε και για τα προηγούμενα φορολογικά έτη 2019, 2020 και 2021 για την ουσιαστική φορολογική ελάφρυνση των δύο κατηγοριών.

Η πρώτη κατηγορία αφορά τους κατά κύριο επάγγελμα αγρότες του κανονικού καθεστώτος ΦΠΑ, και η δεύτερη κατηγορία αφορά τους αλιείς της παράκτιας αλιείας που εκμεταλλεύονται, είτε ατομικά είτε με τη μορφή συμπλοιοκτησίας ή κοινωνίας αστικού δικαίου, αλιευτικά σκάφη μέχρι δώδεκα μέτρων μεταξύ καθέτων.

Με το άρθρο 4 της τροπολογίας, σε συνέχεια των εξαγγελιών του Πρωθυπουργού στην 86η Διεθνή Έκθεση Θεσσαλονίκης, απαλλάσσονται από την υποχρέωση καταβολής τέλους επιτηδεύματος επιτηδευματίες και μικρομεσαίες επιχειρήσεις με ετήσια ακαθάριστα έσοδα έως 2.000.000 ευρώ, που θα αυξάνουν τον μέσο αριθμό των εργαζομένων πλήρους απασχόλησης κατ’ ελάχιστον για διάστημα τριών μηνών σε ένα έτος, σε σχέση με το προηγούμενο έτος.

Συγκεκριμένα προβλέπεται για τις μικρομεσαίες επιχειρήσεις φυσικά και νομικά πρόσωπα και νομικές οντότητες, απαλλαγή από το τέλος επιτηδεύματος του φορολογικού έτους εντός του οποίου θα αυξηθεί τουλάχιστον κατά τρεις μήνες ο μέσος αριθμός των εργαζομένων σε θέσεις πλήρους απασχόλησης, έστω κατά ένα άτομο σε σχέση με το προηγούμενο έτος.

Αυτό σημαίνει ότι η επιχείρηση θα απαλλάσσεται από το τέλος επιτηδεύματος του φορολογικού έτους στο οποίο αυξάνεται ο αριθμός των εργαζομένων σε θέσεις πλήρους απασχόλησης και η αύξηση αυτή θα διατηρείται τουλάχιστον για τρεις μήνες μέσα στο έτος.

Για να γίνει κατανοητό, θα δώσω ένα παράδειγμα: Επιχείρηση με ετήσια ακαθάριστα έσοδα 1.000.000 ευρώ, που αυξάνει τον Σεπτέμβριο του 2022 το προσωπικό πλήρους απασχόλησής της έστω κατά έναν υπάλληλο, τον οποίο διατηρεί τουλάχιστον για τρεις μήνες, δικαιούται την απαλλαγή του τέλους επιτηδεύματος για το έτος 2022.

Πρόκειται για ένα ιδιαίτερα σημαντικό μέτρο μόνιμου χαρακτήρα, που συνδέεται με μια παράλληλη πολιτική κινήτρων για τη στήριξη της αγοράς εργασίας. Το μέτρο αυτό τίθεται σε άμεση εφαρμογή, έχει αναδρομική εφαρμογή από την 1η Σεπτεμβρίου 2022 και αφορά δυνατότητα απαλλαγής από το τέλος επιτηδεύματος για το φορολογικό έτος 2022 και εφεξής.

Κυρίες και κύριοι συνάδελφοι, όλοι κρινόμαστε από τη θέση που παίρνουμε απέναντι σε αυτές τις θεσμικές πρωτοβουλίες που στο σύνολό τους χαρακτηρίζονται από ένα θετικό και ορθολογικό πρόσημο. Η άσκηση τυφλής αντιπολίτευσης, η οξύτητα που στερείται οποιασδήποτε νομιμοποίησης και ο λαϊκισμός αφήνουν παγερά αδιάφορους τους πολίτες. Οι Έλληνες πολίτες ζητούν λύσεις. Και αυτή η Κυβέρνηση, η Κυβέρνηση του Κυριάκου Μητσοτάκη, αναζητεί, διαμορφώνει και υλοποιεί πολιτικές που εμπεριέχουν αυτή τη λύση.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Βεσυρόπουλε.

Ορίστε, κύριε Υπουργέ, έχετε τον λόγο για το λεπτό που ζητήσατε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Κλείνοντας τη συζήτηση, θα ήθελα να ευχαριστήσω τους αγαπητούς συναδέλφους για τις τοποθετήσεις τους, όπως και τους συνεργάτες μου στο Υπουργείο Οικονομικών για την εξαιρετική και επιμελή δουλειά που έκαναν το προηγούμενο χρονικό διάστημα, προκειμένου να φτάσουμε σε αυτό το σημείο.

Τρεις-τέσσερις πολύ σύντομες παρατηρήσεις. Από ό,τι καταλαβαίνω, η Αξιωματική Αντιπολίτευση και όχι μόνο θα ψηφίσει κάποια άρθρα, ακόμα και στις τροπολογίες, όπως είναι η κατάργηση της εισφοράς αλληλεγγύης. Αυτό να υπενθυμίσω ότι είναι ακόμα 1,24 δισεκατομμύριο. Άρα, στον λογαριασμό των 23,5 δισεκατομμυρίων βάλτε άλλο 1,2 δισεκατομμύριο της Αξιωματικής Αντιπολίτευσης.

**ΝΙΚΟΛΑΟΣ ΠΑΠΠΑΣ:** Μη βάζετε τέτοια φυτίλια τώρα!

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεν το είχατε, εκτός και αν το επαναφέρετε.

Επίσης, έχουμε τις ασφαλιστικές εισφορές. Αν δεν τις επαναφέρετε -γιατί εμάς είναι μέσα στα μέτρα- είναι άλλα 800 με 900 εκατομμύρια. Ανεβαίνει και άλλο ο λογαριασμός.

Συνεπώς, επειδή δεν σας άκουσα στη Θεσσαλονίκη, αν το ψηφίσετε, ο λογαριασμός αυξάνει 1,24 δισεκατομμύρια. Να είμαστε εξηγημένοι. Αν δεν το ψηφίσετε, τότε, πράγματι, το επαναφέρετε.

Άρα, για να ξέρουμε τον λογαριασμό σας, είναι συν 1,24 δισεκατομμύρια σε μισή ώρα από τώρα αν το ψηφίσετε, για να μπορέσουμε να κάνουμε τους υπολογισμούς και εμείς και εσείς, για να δούμε ποιος λέει αλήθεια στον ελληνικό λαό. Διότι στη Θεσσαλονίκη δεν το είπατε και είναι καινούργιο μέτρο.

Δεύτερη παρατήρηση. Χαίρομαι, γιατί αυτό που καλώ εγώ οι «stakeholders» της ελληνικής οικονομίας, αυτοί που συμμετέχουν και έχουν ενδιαφέρον για την ελληνική οικονομία, δεν συμφωνούν με τα οικονομικά της Αντιπολίτευσης.

**ΝΙΚΟΛΑΟΣ ΠΑΠΠΑΣ:** Τέτοια ώρα τέτοια λόγια!

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Και αναφέρομαι στους εγχώριους θεσμικούς φορείς, οι οποίοι λιγότερο ή περισσότερο παρουσιάζουν θετικές πτυχές της ελληνικής οικονομίας. Αναφέρομαι στους θεσμούς, αναφέρομαι στους εταίρους, αναφέρομαι στους οίκους αξιολόγησης, αναφέρομαι στους επενδυτές που έρχονται και επενδύουν, και πάνω από όλα αναφέρομαι στην ελληνική κοινωνία.

**ΝΙΚΟΛΑΟΣ ΠΑΠΠΑΣ:** Τους μικρομεσαίους…

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Άρα, χαίρομαι γιατί αυτοί δεν αναγνωρίζουν τα οικονομικά της Αντιπολίτευσης όπως κατατέθηκαν και σήμερα. Διότι, εάν έχετε δίκιο και είναι τόσο κακή η εικόνα της ελληνικής οικονομίας, απορώ πώς μοιράζετε δισεκατομμύρια εδώ. Μοιράζετε δισεκατομμύρια και παρουσιάζετε μια εικόνα πολύ κακή για την ελληνική οικονομία. Ε, δεν έχει λογική!

Άρα, κλείνοντας, η κ. Καφαντάρη σήμερα στην ομιλία της ξεκίνησε με μια πολύ σωστή αναφορά. Πράγματι και σήμερα, στην Αίθουσα αυτή, συγκρούστηκαν δύο κόσμοι.

Πριν πάω, όμως, σε αυτό το σημείο, επειδή είπαμε κάτι για το τέλος επιτηδεύματος, σήμερα μια επιχείρηση μπορεί να απολύσει, άρα μπορούμε να καταργήσουμε το τέλος επιτηδεύματος και να απολύει. Πόσο είναι το κόστος; Είναι 450 εκατομμύρια ευρώ. Δεν τα έχουμε. Εσείς, προφανώς, από τα λεφτόδενδρά σας τα έχετε και τα υποσχεθήκατε.

Τι κάνουμε εμείς, συνεπώς; Πάμε και λέμε ότι, όταν ο μέσος αριθμός πλήρους απασχόλησης αυξηθεί για 3/12, δίνουμε το κίνητρο να μην πληρώσει το τέλος επιτηδεύματος. Άρα, ουσιαστικά, θα έχουμε παραπάνω ασφαλιστικά έσοδα, που θα υπερκαλύψουν ένα δημοσιονομικό κόστος. Κίνητρο σε εννιακόσιες χιλιάδες επιχειρήσεις που είναι καλό και για τις ίδιες και για τους εργαζόμενους και για τον κρατικό προϋπολογισμό, που δεν αντέχει παραπάνω δαπάνες.

Όμως, εσείς προτείνετε κάτι που ούτε δημοσιονομικά είναι σωστό ούτε κοινωνικά, γιατί με το δικό σας μέτρο και 450 εκατομμύρια θέλετε και να μπορούν οι επιχειρήσεις να απολύουν. Οπότε το επιχείρημα που μας λέγατε, ότι αυτό που κάνουμε εμείς είναι παράλογο, προφανώς δεν ευσταθεί.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Δεν είπαμε ότι είναι παράλογο!

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Και κλείνω με αυτό που είπε η κ. Καφαντάρη. Πράγματι, συγκρούονται δύο κόσμοι. Συγκρούεται ο κόσμος που εκφράζει η Κυβέρνηση και η κυβερνητική πλειοψηφία της ειλικρίνειας με τον κόσμο της παρατεταμένης αυταπάτης. Συγκρούεται ο κόσμος της υπευθυνότητας με τον κόσμο της ανευθυνότητας, ο κόσμος της ευθύνης με τον κόσμο του τυχοδιωκτισμού, ο κόσμος του ρεαλισμού με τον κόσμο των ψευδαισθήσεων, ο κόσμος που εκφράζει την αλήθεια με τον κόσμο που εκφέρει ψέματα, ο κόσμος που εκφράζει την πολιτική του μέτρου και της μετριοπάθειας με τον κόσμο που εκφέρει την πολιτική του λαϊκισμού και της κινδυνολογίας, ο κόσμος που συμπεριφέρεται με σύνεση και σωφροσύνη, κάτι που διασφαλίζει ασφάλεια και σταθερότητα, με τον κόσμο που εκφράζει την αμετροέπεια, επικίνδυνες υποσχέσεις, που οδηγεί σε αδιέξοδα και επικίνδυνα μονοπάτια μελλοντικά για την κοινωνία και την οικονομία.

Οι πολίτες θα κρίνουν. Η Κυβέρνηση της Νέας Δημοκρατίας θα συνεχίσει να βαδίζει στον δρόμο της ευθύνης, της συνέπειας, της σοβαρότητας και της σταθερότητας.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Οικονομικών: «Εταιρική διακυβέρνηση των Ανωνύμων Εταιρειών του Δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας, διαχείριση συμμετοχών του Δημοσίου σε ανώνυμες εταιρείες και ρυθμίσεις για την Ελληνική Εταιρεία Συμμετοχών και Περιουσίας, αξιολόγηση της έναντι του Δημοσίου φερεγγυότητας και πιστοληπτικής ικανότητας φυσικών και νομικών προσώπων και σύσταση Ανεξάρτητης Αρχής Πιστοληπτικής Αξιολόγησης, ίδρυση και λειτουργία Κεντρικού Μητρώου Πιστώσεων, Συμπληρωματικός Κρατικός Προϋπολογισμός οικονομικού έτους 2022 και λοιπές διατάξεις οικονομικού και αναπτυξιακού χαρακτήρα».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 552 έως 581)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Συνεπώς, μετά την ολοκλήρωση της ψηφοφορίας, το σχέδιο νόμου του Υπουργείου Οικονομικών: «Εταιρική διακυβέρνηση των Ανωνύμων Εταιρειών του Δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας, διαχείριση συμμετοχών του Δημοσίου σε ανώνυμες εταιρείες και ρυθμίσεις για την Ελληνική Εταιρεία Συμμετοχών και Περιουσίας, αξιολόγηση της έναντι του Δημοσίου φερεγγυότητας και πιστοληπτικής ικανότητας φυσικών και νομικών προσώπων και σύσταση Ανεξάρτητης Αρχής Πιστοληπτικής Αξιολόγησης, ίδρυση και λειτουργία Κεντρικού Μητρώου Πιστώσεων, Συμπληρωματικός Κρατικός Προϋπολογισμός οικονομικού έτους 2022 και λοιπές διατάξεις οικονομικού και αναπτυξιακού χαρακτήρα», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελίδα 582α)

**ΠΡΟΕΔΡΕΥΩΝ (Απόστολος Αβδελάς):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Hεξουσιοδότηση παρεσχέθη.

Κυρίες και κύριοι συνάδελφοι, έχουν διανεμηθεί τα Πρακτικά της Τετάρτης 15 Ιουνίου 2022 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς τα Πρακτικά της Τετάρτης 15 Ιουνίου 2022 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 22.47΄ λύεται η συνεδρίαση για αύριο, ημέρα Πέμπτη 22 Σεπτεμβρίου 2022 και ώρα 10.00,΄ με αντικείμενο εργασιών του Σώματος: α) Επαναληπτική κλήρωση ενώπιον της Ολομέλειας της Βουλής, από τον Πρόεδρό της, μεταξύ των μελών του Αρείου Πάγου και του Συμβουλίου της Επικρατείας, για την ανάδειξη τριών τακτικών και δύο αναπληρωματικών μελών του αρμοδίου Ειδικού Δικαστηρίου, σύμφωνα με τα άρθρα 86 παράγραφος 4 του Συντάγματος, 158 παράγραφος 1 και 2 του Κανονισμού της Βουλής και 12 του ν.3126/2003 «Ποινική ευθύνη των Υπουργών» όπως ισχύουν, μετά από την έκδοση του με αριθμό 4/2022 βουλεύματος του Δικαστικού Συμβουλίου του άρθρου 86 παράγραφος 4 του Συντάγματος, σύμφωνα με το οποίο παραπέμπεται σε δίκη ο πρώην Υπουργός Επικρατείας από 23-9-2015 έως 5-11-2016 και εν συνεχεία Ψηφιακής Πολιτικής, Τηλεπικοινωνιών και Ενημέρωσης έως τις 9-7-2019, κ. Νικόλαος Παππάς ενώπιον του Ειδικού Δικαστηρίου για αξιόποινη πράξη κατά την άσκηση των καθηκόντων του, β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση Συμφωνίας Τροποποίησης της από 2-2-2018 Σύμβασης Παραχώρησης σχετικά με τη χρήση και την εκμετάλλευση ορισμένων χώρων και περιουσιακών στοιχείων εντός του Λιμένος Θεσσαλονίκης μεταξύ του Ελληνικού Δημοσίου και της ανώνυμης εταιρείας με την επωνυμία «ΟΡΓΑΝΙΣΜΟΣ ΛΙΜΕΝΟΣ ΘΕΣΣΑΛΟΝΙΚΗΣ Α.Ε.»».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**